<header data-type="book">
<h1>針灸大成</h1>
<dl class="元資料">
<div><dt>作者</dt><dd>楊繼洲</dd></div>
<div><dt>朝代</dt><dd>明</dd></div>
<div><dt>底本</dt><dd><a href="https://ctext.org/library.pl?if=gb&res=2772">北京大學圖書館掃描本</a></dd></div>
</dl>
</header>

<h1>卷一</h1>

<h2>針道源流</h2>
<figure>
<figcaption>仰人周身總穴圖</figcaption>
<img alt="仰人周身總穴圖">
</figure>
<figure>
<figcaption>伏人周身總穴圖</figcaption>
<img alt="伏人周身總穴圖">
</figure>
<p>《素問》十二卷，世稱黃帝岐伯問答之書。及觀其旨意，殆非一時之言，而所撰述，亦非一人之手。劉向指為諸韓公子所著；程子謂出戰國之末。而其大略正如《禮記》之萃於漢儒，而與孔子、子思之言並傳也。蓋靈蘭秘典、五常正大、六元正紀等篇，無非闡明陰陽五行生制之理，配象合德，實切於人身。其諸色脈病名、針刺治要，皆推是理以廣之，而皇甫謐之《甲乙》、楊上善之《太素》，亦皆本之於此，而微有異同。醫家之綱法，無越於是書矣。然按《西漢藝文志》，有《內經》十八卷及扁鵲名。白氏云：《內經》凡三家，而《素問》之目乃不列。至《隋經籍志》始有《素問》之名，而指為《內經》。唐王冰乃以《九靈》九卷，牽合《漢志》之數，而為之註釋，復以陰陽大論，托為師張公所藏，以補其亡逸，而其用心亦勤矣。惜乎朱墨混淆，玉石相亂，訓詁失之於迂疏，引援或至於未切。至宋林億、高若訥等，正其誤文，而增其缺義，頗於冰為有功。</p>
<p>《難經》十三卷，秦越人祖述《黃帝內經》，設為問答之辭，以示學者。所引經言，多非靈、素本文，蓋古有其書，而今亡之耳。隋時有呂博望注本不傳，宋王惟一集五家之說，而醇疵或相亂，惟虞氏粗為可觀。紀齊卿注稍密，乃附辨楊玄操、呂廣、王宗正三子之非，周仲立頗加訂易，而考證未明，李子野亦為句解，而無所啟發。近代張潔古注後附藥，殊非經義。王少卿演繹其說，目曰重玄，亦未足以發前人之蘊。滑伯仁取長棄短，折衷以己意，作《難經本義》。</p>
<p>《子午經》一卷，論針灸之要，撰成歌訣，後人依託扁鵲者。</p>
<p>《銅人針灸圖》三卷，宋仁宗詔王維德考次針灸之法，鑄銅人為式，分腑臟十二經，旁註俞穴所會，刻題其名，併為圖法，並主療之術，刻板傳於世。夏竦為序。然其髎穴，比之《靈樞》本輸、骨空等篇，頗亦繁雜也。</p>
<p>《明堂針灸圖》三卷，題曰：黃帝論人身俞穴及灼灸禁忌。曰明堂者，謂雷公問道，黃帝授之，亦後人所依託者。</p>
<p>《存真圖》一卷，晁公謂楊介編。崇寧間泗州刑賊於市，郡守李夷行遣醫並畫工往，親決膜摘膏肓，曲折圖之，盡得纖悉，介校以古書，無少異者。比《歐希範五臟圖》過之遠矣，實有益醫家也。王莽時，捕得翟義黨王孫慶，使太醫尚方與巧屠共刳剝之，量度五臟，以竹筳道其脈，知所終始，云可以治病，亦是此意。</p>
<p>《膏肓灸法》二卷，清源莊綽季裕所集。</p>
<p>《千金方》三十卷，唐孫思邈所撰。用藥之方，診脈之訣，針灸之穴，禁忌之法，以至導引養生之要，無不周悉。曰千金者，以人命至重，有貴千金。議者謂其未知傷寒之數。</p>
<p>《千金翼方》三十卷，孫思邈掇拾遺帙，以羽翼其書。首之以藥錄，次之以婦人、傷寒、小兒、養性、辟穀、退居、補益、雜病、瘡癰、色脈、針灸，而禁術終焉。</p>
<p>《外臺秘要》，唐王燾在臺閣二十年，久知弘文館，得古方書千百卷，因述諸症候，附以方藥、符禁、灼灸之法，凡一千一百四門。天寶中出守房陵、及大寧郡，故名焉。</p>
<p>《金蘭循經》，元翰林學士忽泰必列所著，其子光濟銓次。大德癸卯，平江郡文學岩陵邵文龍為之序。首繪臟腑前後二圖，中述手足三陰、三陽走屬，繼取十四經絡流注，各為註釋，列圖於後，傳之北方。自恆山董氏鋟梓吳門，傳者始廣。</p>
<p>《濟生拔萃》十九卷，一卷取《針經節要》，二卷集《潔古云岐針法》、《竇氏流注》，三卷《針經摘英》。首針法，以仿古制也。延佑間杜思敬所撰者。</p>
<p>《針經指南》，古肥竇漢卿所撰。首標幽賦，次定八穴指法及葉蟄宮圖，頗與《素問》有不合者。</p>
<p>《針灸雜說》，建安竇桂芳類次。取《千金》禁忌人神及離合真邪論，未能曲盡針灸之妙。</p>
<p>《資生經》，東嘉王執中叔雅，取三百六十穴，背面巔末，行分類別，以穴屬病，蓋合《銅人》、《千金》、《明堂》、《外臺》而一之者也。</p>
<p>《十四經發揮》三卷，許昌滑壽伯仁，傳針法於東平高洞陽，得其開闔流注交別之要。至若陰、陽、維、蹺、帶、沖六脈，皆有系屬，而惟督、任二經，則包乎背腹，而有專穴，諸經滿而溢者，此則受之，宜與十二經並論。通考邃穴六百五十有七，而施治功，以盡醫之神秘。</p>
<p>《神應經》二卷，乃宏綱陳會所撰。先著《廣愛書》十二卷，慮其浩瀚，獨取一百一十九穴，為歌為圖，仍集治病要穴，總成一帙，以為學者守約之規。南昌劉瑾校。</p>
<p>《針灸節要》三卷、《聚英》四卷，乃四明梅孤高武纂集。</p>
<p>《針灸捷要》，燕山廷瑞徐鳳著集。</p>
<p>《玄機秘要》，三衢繼洲楊濟時家傳著集。</p>
<p>《小兒按摩經》，四明陳氏著集。</p>
<p>《古今醫統》、《乾坤生意》、《醫學入門》、《醫經小學》中取關於針灸者，其姓氏各見原書。</p>
<p>《針灸大成》總輯以上諸書，類成一部，分為十卷，委晉陽靳賢選集校正。</p>

<h2>針灸直指</h2>
<p>（《素問》）</p>

<h3>針灸方宜始論</h3>
<p>黃帝問曰：醫之治病也，一病而治各不同，皆愈何也？岐伯對曰：地勢使然也。故東方之域，天地所始生也。魚鹽之地，海濱傍水，其民食魚而嗜咸，皆安其處，美其食，魚者使人熱中，鹽者勝血，故其民皆黑色疏理，其病皆為癰瘍，其治宜砭石。故砭石者，亦從東方來。西方者，金玉之域，沙石之處，天地之所收引也。其民陵居而多風，水土剛強，其民不衣而褐薦，其民華食而脂肥，故邪不能傷其形體，其病生於內，其治宜毒藥。故毒藥者，亦從西方來。北方者，天地所閉藏之域也。其地高陵居，風寒冰冽，其民樂野處而乳食，臟寒生滿病，其治宜灸焫。故灸焫者，亦從北方來。南方者，天地所長養，陽之所盛處也。其地下，水土弱，霧露之所聚也。其民嗜酸而食胕，故其民皆致理而赤色，其病攣痹，其治宜微針。故九針者，亦從南方來。中央者，其地平以濕，天地所以生萬物也眾，其民食雜而不勞，故其病多痿厥寒熱，其治宜導引按蹺。故導引按蹺者，亦從中央出也。故聖人雜合以治，各得其所宜，故治所以異，而病皆愈者，得病之情，知治之大體也。</p>

<h3>刺熱論</h3>
<p>黃帝問曰：五臟熱病奈何？岐伯曰：肝熱病者，小便先黃，腹痛，多臥，身熱。熱爭則狂言及驚（爭謂邪正相搏），脅滿痛，手足躁，不得安臥，庚辛甚，甲乙大汗，氣逆則庚辛死（肝主木，庚辛為金，金剋木，故死）。刺足厥陰、少陽（厥陰肝脈，少陽膽脈）。其逆則頭痛員員，脈引沖頭也。</p>
<p>心熱病者，先不樂，數日乃熱。熱爭則卒心痛，煩悶善嘔，頭痛面赤無汗，壬癸甚，丙丁大汗，氣逆則壬癸死。刺手少陰、太陽（少陰心脈，太陽小腸脈）。</p>
<p>脾熱病者，先頭重，頰痛，煩心，顏青欲嘔，身熱。熱爭則腰痛，不可用俯仰，腹滿泄，兩頷痛，甲乙甚，戊巳大汗，氣逆則甲乙死。刺足太陰、陽明。</p>
<p>肺熱病者，先淅然厥，起毫毛，惡風寒，舌上黃，身熱。熱爭則喘咳，痛走胸膺背，不得太息，頭痛不堪，汗出而寒，丙丁甚，庚辛大汗，氣逆則丙丁死。刺手太陰、陽明，出血如大豆，立已。</p>
<p>腎熱病者，先腰痛胻酸，苦渴數飲，身熱。熱爭則項痛而強，胻寒且酸，足下熱，不欲言，其逆則項痛員員澹澹然，戊巳甚，壬癸大汗，氣逆則戊巳死。刺足少陰、太陽。諸汗者，至其所勝日汗出也。</p>
<p>肝熱病者，左頰先赤，心熱病者，顏先赤；脾熱病者，鼻先赤；肺熱病者，右頰先赤；腎熱病者，頤先赤。病雖未發，見赤色者刺之，名曰治未病。熱病從部所起者，至期而已（期為大汗之日，如肝甲乙），其刺之反者，三周而已（反謂反取其氣也，如肝病刺脾，脾刺腎，腎刺心，心刺肺，肺刺肝。三周，謂三周於三陰、三陽之脈狀也。如太陽病，而刺瀉陽明也），重逆則死。諸當汗者，至其所勝日汗大出也。</p>
<p>諸治熱病，以飲之寒水，乃刺之，必寒衣之，居止寒處，身寒而止也。熱病先胸脅痛，手足躁，刺足少陽，補足太陰，病甚者，為五十九刺。熱病始手臂痛者，刺手陽明、太陰，而汗出止。熱病始於頭首者，刺項太陽，而汗出止。熱病始於足脛者，刺足陽明，而汗出止。熱病先身重骨痛，耳聾好瞑，刺足少陰，病甚為五十九刺。熱病先眩冒而熱，胸脅滿，刺足少陰、少陽（亦井滎也）。太陽之脈，色榮顴骨，熱病也（榮，餙也）。榮未交，曰今且得汗，待時而已（待時者，謂肝病待甲乙之類也），與厥陰脈爭見者，死期不過三日（外見太陽之赤色，內應厥陰之弦脈，是士氣已敗，木復狂行，故三日死）。其熱病內連腎，少陽之脈色也（病一作氣）。少陽之脈，色榮頰前，熱病也。榮未交，曰今且得汗，待時而已，與少陰脈爭見者，死期不過三日。熱病氣穴，三椎下間主腦中熱，四椎下間主鬲中熱，五椎下間主肝熱，六椎下間主脾熱，七椎下間主腎熱，榮在骶也，項上三椎陷者中也。頰下逆顴為大瘕，下牙車為腹滿，顴後為脅痛，頰上者，鬲上也。</p>

<h3>刺瘧論</h3>
<p>黃帝問曰：刺瘧奈何？岐伯對曰：足太陽之瘧，令人腰痛頭重，寒從背起，先寒後熱，熇熇暍暍然，熱止汗出難已，刺郄中出血（一云金門，一云委中，針三分，若灸可五壯）。</p>
<p>足少陽之瘧，令人身體解㑊，寒不甚，熱不甚，惡見人，見人心惕惕然，熱多汗出甚，刺足少陽（俠谿針三分，灸可三壯）。</p>
<p>足陽明之瘧，令人先寒，灑淅灑淅，寒甚久乃熱，熱去汗出，喜見日月光火氣，乃快然，刺足陽明跗上（衝陽針三分，灸可三壯）。</p>
<p>足太陰之瘧，令人不樂，好太息，不嗜食，多寒熱汗出，病至則善嘔，嘔已乃衰，即取之（公孫針四分，灸可三壯）。</p>
<p>足少陰之瘧，令人嘔吐甚，多寒熱，熱多寒少，欲閉戶牖而處，其病難已（大鐘針二分，太谿針三分，各灸三壯）。</p>
<p>足厥陰之瘧，令人腰痛，少腹滿，小便不利，如癃狀，非癃也，數便，意恐懼，氣不足，腹中悒悒，刺足厥陰（太衝針三分，灸可三壯）。</p>
<p>肺瘧者，令人心寒，寒甚熱，熱間善驚，如有所見者，刺手太陰、陽明（列缺針三分，灸五壯；合谷針三分，灸三壯）。</p>
<p>心瘧者，令人煩心甚，欲得清水，反寒多，不甚熱，刺手少陰（神門針三分，灸可三壯）。</p>
<p>肝瘧者，令人色蒼蒼然，太息，其狀若死者，刺足厥陰見血（中封針四分，灸可三壯）。</p>
<p>脾瘧者，令人寒，腹中痛，熱則腸中鳴，鳴已汗出，刺足太陰（商丘針三分，灸可三壯）。</p>
<p>腎瘧者，令人洒洒然，腰脊痛宛轉，大便難，目眴眴然，手足寒，刺足太陽、少陰（足太陽金門，足少陰太谿）。</p>
<p>胃瘧者，令人且病也，善飢而不能食，食而支滿腹大，刺足陽明、太陰橫脈出血（厲兌針一分，灸一壯；解谿針五分，灸二壯；三里針一寸，灸三壯；太陰橫脈，在內踝前，斜過大脈宜出血）。</p>
<p>瘧發身方熱，刺跗上動脈（謂陽明脈），開其孔，出其血，立寒；瘧方欲寒，刺手陽明、太陰，足陽明、太陰（亦開孔出血）。瘧脈滿大急，刺背俞，用中針傍五胠俞各一，適肥瘦，出其血（五胠俞謂譩譆）。瘧脈小實急，灸脛少陰，刺指井（復溜針三分，灸可五壯；井謂至陰，針一分，灸可三壯）。瘧脈滿大急，刺背俞，用五胠俞、背俞各一，適行至於血也。瘧脈緩大虛，便宜用藥，不宜用針。凡治瘧，先發如食頃，乃可以治，過之，則失時也。諸瘧而脈不見，刺十指間出血，血去必已。先視之赤如小豆者，盡取之。</p>
<p>十二瘧者，其發各不同時，察其病形，以知其何脈之病也。先其發時，如食頃而刺之，一刺則衰，二刺則知，三刺則已。不已，刺舌下兩脈出血；不已，刺郄中盛經出血，又刺項以下俠脊者，必已（俠脊者謂大杼，針三分，灸五壯；風門熱府，針五分，灸可五壯）。舌下兩脈者廉泉也（針三分，灸三壯）。</p>
<p>刺瘧者，必先問其病之所先發者，先刺之。先頭痛及重者，先刺頭上及兩額、兩眉間出血（頭謂上星、百會，額謂懸顱，眉間謂攢竹等穴是也）；先項背痛者，先刺之（風池、風府、大杼、神道）；先腰脊痛者，先刺郄中出血；先手臂痛者，先刺手少陰、陽明十指間；先足脛痠痛者，先刺足陽明十指間出血。</p>
<p>風瘧，瘧發則汗出惡風，刺三陽經背俞之血者。胻痠痛甚，按之不可，名曰胕髓病。以鑱針針絕骨出血，立已。身體小痛，刺至陰。諸陰之井，無出血，間日一刺。瘧不渴，間日而作，刺足太陽，渴而間日作，刺足少陽。溫瘧汗不出，為五十九刺。</p>

<h3>刺咳論</h3>
<p>黃帝問曰：肺之令人咳，何也？岐伯對曰：五臟六腑皆令人咳，非獨肺也。帝曰：願聞其狀。曰：皮毛者，肺之合也。皮毛先受邪氣，邪氣以從其合也。其寒飲食入胃，從肺脈上至於肺，則肺寒，肺寒則外內合，邪因而客之，則為肺咳。五臟各以其時受病，非其時各傳以與之（時謂王月）。人與天地相參，故五臟各以治時。感於寒則受病，微則為咳，甚者為泄、為痛。乘秋則肺先受邪，乘春則肝先受之，乘夏則心先受之，乘至陰則脾先受之，乘冬則腎先受之。帝曰：何以異之？曰：肺咳之狀，咳而喘息有音，甚則唾血；心咳之狀，咳則心痛，喉中介介如梗狀，甚則咽腫喉痹；肝咳之狀，咳則兩脅下痛，甚則不可以轉，轉則兩胠下滿；脾咳之狀，咳則右胠下痛，陰陰引肩背，甚則不可以動，動則咳劇；腎咳之狀，咳則腰背相引而痛，甚則咳涎。</p>
<p>帝曰：六腑之咳奈何？安所受病？曰：五臟之久咳，乃移於六腑。脾咳不已，則胃受之，胃咳之狀，咳而嘔，嘔甚則長蟲出；肝咳不已，則膽受之，膽咳之狀，咳嘔膽汁；肺咳不已，則大腸受之，大腸咳狀，咳而遺矢；心咳不已，則小腸受之，小腸咳狀，咳而失氣，氣與咳俱失；腎咳不已，則膀胱受之，膀胱咳狀，咳而遺溺；久咳不已，則三焦受之，三焦咳狀，咳而腹滿，不欲食飲。此皆聚於胃，關於肺，使人多涕唾，而面浮腫氣逆也。帝曰：治之奈何？岐伯曰：治臟者治其俞；治腑者治其合；浮腫者治其經。</p>

<h3>刺腰痛論</h3>
<p>黃帝問曰：腰痛起於何脈。刺之奈何？岐伯曰：足太陽脈令人腰痛，引項脊尻背如重狀；刺其郄中太陽正經出血，春無見血。少陽令人腰痛，如以針刺其皮中，循循然不可以俯仰，不可以顧。刺少陽成骨之端出血，成骨在膝外廉之骨獨起者，夏無見血。陽明令人腰痛，不可以顧，顧如有見者，善悲；刺陽明於胻前三痏，上下和之出血，秋無見血（即三里穴）。足少陰令人腰痛，痛引脊內廉。刺少陰於內踝上二痏，冬無見血，出血太多，不可復也（即復溜穴，針三分，灸五壯）。厥陰之脈令人腰痛，腰中如張弓弩弦，刺厥陰之脈，在腨踵魚腹之外，循之累累然，乃刺之（蠡溝針二分，灸三壯）。其病令人善言嘿嘿然不慧，刺之三痏（一云無善字）。</p>
<p>解脈令人腰痛，痛引肩，目䀮䀮然，時遺溲；刺解脈，在膝筋肉分間郄外廉之橫脈出血，血變而止。解脈令人腰痛如引帶，常如折腰狀，善恐；刺解脈，在郄中結絡如黍米，刺之血射以黑，見赤血而已。同陰之脈令人腰痛，痛如小錘居其中，怫然腫（小錘，小針）；刺同陰之脈，在外踝上絕骨之端，為三痏。陽維之脈令人腰痛，痛上怫然腫；刺陽維之脈，脈與太陽合腨下間，去地一尺所（承山針七分，灸五壯）。衡絡之脈令人腰痛，不可以俯仰，仰則恐僕，得之舉重傷腰，衡絡絕，惡血歸之；刺之在郄陽筋之間，上郄數寸衡居，為二痏出血（委陽針七分，殷門針五分，灸各三壯）。</p>
<p>會陰之脈令人腰痛，痛上漯漯然汗出，汗乾令人慾飲，飲已欲走；刺直陽之脈上三痏，在蹺上郄下五寸橫居，視其盛者出血（一云承筋禁針）。飛揚之脈令人腰痛，痛上怫怫然，甚則悲以恐，刺飛揚之脈，在內踝上五寸（一作七寸），少陰之前，與陰維之會（復溜、築賓俱針三分，灸五壯）。昌陽之脈令人腰痛，痛引膺，目䀮䀮然，甚則反折，舌卷不能言；刺內筋為二痏。在內踝上大筋前、太陰後上踝二寸所（交信穴）。散脈令人腰痛而熱，熱甚生煩，腰下如有橫木居其中，甚則遺溲；刺散脈在膝前骨肉分間，絡外廉束脈，為三痏（地機穴）。肉裡之脈令人腰痛，不可以咳，咳則筋縮急；刺肉裡之脈為二痏，在太陽之外，少陽絕骨之後。腰痛俠脊而痛至頭，𠘧𠘧然，目䀮䀮欲僵仆；刺足太陽郄中出血（𠘧𠘧一作沉沉）。腰痛上寒，刺足太陽、陽明；上熱，刺足厥陰；不可以俯仰，刺足少陽；中熱而喘，刺足少陰，刺郄中出血。腰痛上寒不可顧，刺足陽明（陰市、三里）；上熱，刺足太陰（地機）；中熱而喘，刺足少陰（湧泉、大鐘）；大便難，刺足少陰（湧泉）；少腹滿，刺足厥陰（太衝）；如折不可以俯仰，不可舉，刺足太陽（束骨、京骨、崑崙、申脈、僕參）；引脊內廉，刺足少陰（復溜、飛揚）；腰痛引少腹控䏚，不可以仰，刺腰尻交者，兩髁胂上。以月生死為痏數，髮針立已（腰髁下第四髎，即下髎，針二寸，灸可三壯），左取右，右取左（痛在左針右，痛在右針左，所以然者，以其脈左右交於尻骨之中故也）。</p>

<h3>奇病論</h3>
<p>岐伯曰：人有重身，九月而喑，名曰胞之絡脈絕也。無治，當十月復。</p>
<p>病脅下滿，氣逆，二三歲不已，名曰息積。不可灸刺，積為導引服藥。</p>
<p>人身體髀股胻皆腫，環臍而痛，名曰伏梁。不可動之（動謂齊其毒藥，而擊動之），動之為水溺澀之病也。</p>
<p>人有尺脈數甚，筋急而見，名曰疹筋。是人腹必急，白色黑色見，則病甚。</p>
<p>人有病頭痛，數歲不已，名曰厥逆。謂所犯大寒，內至骨髓，髓以腦為主，腦逆，故令頭痛，齒亦痛。</p>
<p>有病口甘者，名曰脾癉（癉，謂熱也），謂人數食甘美而多肥，肥者令人內熱，甘者令人中滿，故氣上溢，轉為消渴，治之以蘭，除陳氣也。</p>
<p>有病口苦，名曰膽癉，治之以膽募俞。</p>
<p>有癃者，日數十溲，此不足也；身熱如炭，頸膺如格，人迎躁盛，喘息氣逆，此有餘也；太陰脈細微如發者，此不足也，五有餘，二不足，名曰厥，死不治。</p>
<p>人初生病癲疾者，名曰胎癇，謂在母腹中感驚，令子發為癲也。</p>
<p>有病痝然如有水狀，切其脈大緊，身無痛者，形不瘦，不能食，食少，名曰腎風。腎風而不能食，善驚，驚已，心氣痿者死。</p>
<p>有病怒狂者，名曰陽厥。謂陽氣因暴折而難決，故善怒也。治之當奪其食，即已。使之服以生鐵洛為飲（鐵洛、鐵漿）。夫生鐵洛者，下氣疾也。</p>

<h3>刺要論</h3>
<p>黃帝問曰：願聞刺要？岐伯對曰：病有浮沉，刺有淺深，各至其理，無過其道，過之則內傷，不及則生外壅，壅則邪從之。淺深不得，反為大賊，內動五臟，後生大病。故曰：病有在毫毛腠理者，有在皮膚者，有在肌肉者，有在脈者，有在筋者，有在骨者，有在髓者。是故刺毫毛腠理無傷皮，皮傷則內動肺，肺動則秋病溫瘧，溯溯然寒慄；刺皮無傷肉，肉傷則內動脾，脾動則七十二日四季之月，病腹脹煩，不嗜食；刺肉無傷脈，脈傷則內動心，心動則夏病心痛；刺脈無傷筋，筋傷則內動肝，肝動則春病熱而筋弛；刺筋無傷骨，骨傷則內動腎，腎動則冬病脹腰痛；刺骨無傷髓，髓傷則銷鑠胻酸，體解㑊然不去矣。</p>

<h3>刺齊論</h3>
<p>黃帝問曰：願聞刺淺深之分？岐伯曰：刺骨無傷筋者，針至筋而去，不及骨也；刺筋無傷肉者，至肉而去，不及筋也；刺肉無傷脈者，至脈而去，不及肉也；刺脈無傷皮者，至皮而去，不及脈也。所謂刺皮無傷肉者，病在皮中，針入皮中，無傷肉也；刺肉無傷筋者，過肉中筋也；刺筋無傷骨者，過筋中骨也。此之謂反也。</p>

<h3>刺志論</h3>
<p>黃帝問曰：願聞虛實之要？岐伯對曰：氣實形實，氣虛形虛，此其常也，反此者病。谷盛氣盛，谷虛氣虛，此其常也，反此者病；脈實血實，脈虛血虛，此其常也，反此者病。帝曰：如何而反？岐伯曰：氣虛身熱，此謂反也；谷入多而氣少，此謂反也；谷不入而氣多，此謂反也；脈盛血少，此謂反也；脈小血多，此謂反也。氣盛身寒，得之傷寒；氣虛身熱，得之傷暑；谷入多而氣少者，得之有所脫血，濕居下也；谷入少而氣多者，邪在胃及與肺也；脈小血多者，飲中熱也；脈大血少者，脈有風氣，水漿不入，此之謂也。</p>

<h3>長刺節論</h3>
<p>岐伯曰：刺家不診，聽病者言。在頭，頭疾痛，為藏針之，刺至骨病已，上無傷骨肉及皮，皮者道也。陰刺，入一旁四處，治寒熱（陰刺謂卒刺）。深專者刺大臟，迫臟刺背，背俞也，刺之迫臟，臟會，腹中寒熱去而止，刺俞之要，髮針而淺出血。</p>
<p>治腐腫者，刺腐上，視癰小大，深淺刺。刺大者多血，小者深之，必端內針為故止。</p>
<p>病在少腹有積，刺皮𩩻以下，至少腹而止；刺俠脊兩旁四椎間，刺兩髂髎季脅肋間，導腹中氣熱下已（𩩻一作䯏，四椎恐為五椎，謂心俞應少腹）。病在少腹，腹痛不得大小便，病名曰疝，得之寒。刺少腹兩股間，刺腰髁骨間，刺而多之，盡炅病已（炅，熱也）。病在筋，筋攣節痛，不可以行，名曰筋痹。刺筋上為故，刺分肉間，不可中骨也，病起筋炅，病已止。病在肌膚，肌膚盡痛，名曰肌痹。傷於寒濕，刺大分、小分，多髮針而深之，以熱為故。無傷筋骨，傷筋骨，癰發若變，諸分盡熱，病已止。病在骨，骨重不可舉，骨髓痠痛，寒氣至，名曰骨痹。深者刺無傷脈肉為故，其道大分、小分，骨熱病已止。</p>
<p>病在諸陽脈，且寒且熱，諸分且寒且熱，名曰狂（氣狂亂也）。刺之虛脈，視分盡熱，病已止。病初發歲一發，不治月一發，不治月四五發，名曰癲病。刺諸分諸脈，其無寒者，以針調之，病已止。病風且寒且熱，炅汗出，一日數過，先刺諸分理絡脈；汗出且寒且熱，三日一刺，百日而已。病大風骨節重，鬚眉墮，名曰大風。刺肌肉為故，汗出百日，刺骨髓汗出百日，凡二百日鬚眉生而止針。</p>

<h3>皮部論</h3>
<p>帝曰：皮之十二部，其生病皆何如？岐伯曰：皮者，脈之部也，邪客於皮，則腠理開，開則邪入客於絡脈，絡脈滿則注於經脈；經脈滿則入舍於腑臟也。故皮者有分部，不與，而生大病也（不與，疑不愈也）。</p>

<h3>經絡論</h3>
<p>黃帝問曰：夫絡脈之見也，其五色各異，青、黃、赤、白、黑不同，其故何也？岐伯對曰：經有常色，而絡無常變也。帝曰：經之常色何如？曰：心赤，肺白，肝青，脾黃，腎黑，皆亦應其經脈之色也。帝曰：絡之陰陽，亦應其經乎？曰：陰絡之色應其經，陽絡之色變無常，隨四時而行也。寒多則凝泣，凝泣則青黑；熱多則淖澤，淖澤則黃赤，此皆常色，謂之無病。五色具見者，謂之寒熱。</p>

<h3>骨空論</h3>
<p>黃帝問曰：余聞風者百病之始也，以針治之奈何？岐伯對曰：風從外入，令人振寒，汗出頭痛，身重惡寒，治在風府，調其陰陽，不足則補，有餘則瀉。大風頸項痛，刺風府。大風汗出，灸譩譆。以手壓之，令病者呼譩譆，譩譆應手。從風憎風，刺眉頭（即攢竹刺三分，若灸三壯）；失枕在肩上橫骨間（即缺盆）；折使搖臂，齊肘正，灸脊中（即背陽關，針五分，灸三壯）；䏚絡季脅引少腹而痛脹，刺譩譆（䏚謂俠脊兩旁空軟處）；腰痛不可以轉搖，急引陰卵，刺八髎與痛上，八髎在腰尻分間；鼠瘻寒熱，還刺寒府，寒府在胕膝外解營。取膝上外者使之拜；取足心者使之跪也。</p>

<h3>刺水熱穴論</h3>
<p>黃帝問曰：少陰何以主腎？腎何以主水？岐伯曰：腎者至陰也，至陰者盛水也；肺者太陰也；少陰者冬脈也。故其本在腎，其末在肺，皆積水也。帝曰：腎何以能聚水而生病？岐伯曰：腎者胃之關也，關門不利，故聚水而從其類也。上下溢於皮膚，故為胕腫。胕腫者，聚水而生病也。帝曰：諸水皆生於腎乎？曰：腎者牝臟也，地氣上者屬於腎，而生水液也，故曰至陰。勇而勞甚，則腎汗出，腎汗出逢於風，內不得入於臟腑，外不得越於皮膚，客於玄府，行於皮里，傳於胕腫，本之於腎，名曰風水。所謂玄府者，汗孔也。</p>
<p>帝曰：水俞五十七處者，是何主也？岐伯曰：腎俞五十七穴，積陰之所聚也，水所從出入也。尻上五行行五者，此腎俞，故水病下為胻腫大腹，上為喘呼，不得臥者，標本俱病，故肺為喘呼？腎為水腫，肺為逆不得臥，分為相輸俱受者，水氣之所留也。伏兔上各二行行五者，此腎之街也，三陰之所交結於腳也。踝上各一行行六者，此腎脈之下行也，名曰太衝。凡五十七穴者，皆臟之陰絡，水之所客也。</p>
<p>帝曰：春取絡脈分肉何也？曰：春者木始治，肝氣始生，肝氣急，其風疾，經脈常深，其氣少，不能深入，故取絡脈分肉間。帝曰：夏取盛經分腠何也？曰：夏者火始治，心氣始長，脈瘦氣弱，陽氣流溢，熱熏分腠，內至於經，故取盛經分腠，絕膚而病去者，邪居淺也。所謂盛經者，陽脈也。帝曰：秋取經俞何也？曰：秋者金始治，肺將收殺，金將勝火，陽氣在合，陰氣初勝，濕氣及體，陰氣未盛，未能深入，故取俞以瀉陰邪，取合以虛陽邪，陽氣始衰，故取於合。帝曰：冬取井滎何也？曰：冬者水始治，腎方閉，陽氣衰少，陰氣堅盛，巨陽伏沉，陽氣乃去，故取井以下陰逆，取滎以實陽氣。故曰：冬取井滎，春不鼽衄，此之謂也。</p>
<p>帝曰：夫子言治熱病五十九俞，願聞其處，因聞其意。岐伯曰：頭上五行行五者，以越諸陽之熱逆也。大杼、膺俞、缺盆、背俞、此八者，以瀉胸中之熱也；氣街、三里、巨虛上下廉，此八者，以瀉胃中之熱也；雲門、髃骨、委中、髓空、此八者，以瀉四肢之熱也；五臟俞旁五，此十者，以瀉五臟之熱也。凡此五十九穴者，皆熱之左右也。帝曰：人傷於寒而傳為熱，何也？岐伯曰：夫寒盛，則生熱也。</p>

<h3>調經論</h3>
<p>黃帝問曰：有餘不足，余已聞虛實之形，不知其何以生？岐伯曰：氣血以並，陰陽相傾，氣亂於衛，血逆於經。血氣離居，一實一虛。血並於陰，氣並於陽，故為驚狂；血並於陽，氣並於陰，乃為炅中；血並於上，氣並於下，心煩惋喜怒；血並於下，氣並於上，亂而喜忘。上下謂鬲上下。</p>
<p>帝曰：血並於陰，氣並於陽，如是血氣離居，何者為實？何者為虛？岐伯曰：血氣者，喜溫而惡寒，寒則泣不能流，溫則消而去之，是故氣之所併為血虛，血之所併為氣虛。</p>
<p>帝曰：人之所有者，血與氣耳。今夫子乃言血併為虛，氣併為虛，是無實乎？岐伯曰：有者為實，無者為虛，故氣並則無血，血並則無氣，今血與氣相失，故為虛焉。絡之與孫脈，俱輸於經，血與氣並，則為實焉。血之與氣，並走於上，則為大厥，厥則暴死，氣復反則生，不反則死。</p>
<p>帝曰：實者何道從來？虛者何道從去？虛實之要，願聞其故。岐伯曰：夫陰與陽皆有俞會。陽注於陰，陰滿之外，陰陽勻平，以充其形，九候若一，命曰平人。夫邪之生也，或生於陰，或生於陽。其生於陽者，得之風雨寒暑；其生於陰者，得之飲食居處，陰陽喜怒。</p>
<p>帝曰：風雨之傷人奈何？曰：風雨之傷人也，先客於皮膚，傳入於孫脈，孫脈滿則傳入於絡脈，絡脈滿則輸於大經脈，血氣與邪並客於分腠之間，其脈堅大，故曰實。實者外堅充滿，不可按之，按之則痛。</p>
<p>帝曰：寒濕之傷人奈何？曰：寒濕之中人也，皮膚不收，肌肉堅緊，榮血泣，衛氣去，故曰虛。虛者聶闢氣不足，按之則氣足以溫之，故快然而不痛。</p>
<p>帝曰：陰之生實奈何？曰：喜怒不節，則陰氣上逆，上逆則下虛，下虛則陽氣走之，故曰實矣。帝曰：陰之生虛奈何？曰：喜則氣下，悲則氣消，消則脈虛空，因寒飲食，寒氣熏滿，則血泣氣去，故曰虛矣。</p>
<p>帝曰：經言陽虛則外寒，陰虛則內熱，陽盛則外熱，陰盛則內寒，余已聞之矣，不知其所由然也。岐伯曰：陽受氣於上焦，以溫皮膚分肉之間，今寒氣在外，則上焦不通，上焦不通，則寒氣獨留於外，故寒慄。帝曰：陰虛生內熱奈何？曰：有所勞倦，形氣衰少，穀氣不盛，上焦不行，下脘不通，胃氣熱，熱氣熏胸中，故內熱。帝曰：陽盛生外熱奈何？曰：上焦不通利，則皮膚緻密，腠理閉塞，玄府不通，衛氣不得泄越，故外熱。帝曰：陰盛生內寒奈何？曰：厥氣上逆，寒氣積於胸中而不瀉，不瀉則溫氣去，寒獨留，則血凝泣，凝則脈不通，其脈盛大以澀，故中寒。</p>
<p>帝曰：陰與陽並，血氣以並，病形以成，刺以奈何？曰：刺此者，取之經隧，取血於營，取氣於衛。用形哉，因四時多少高下。</p>
<p>帝曰：夫子言虛實者有十，生於五臟，五臟五脈耳。夫十二經脈，皆生其病，今夫子獨言五臟，夫十二經脈者，皆絡三百六十五節，節有病，必被經脈，經脈之病，皆有虛實，何以合之？岐伯曰：五臟者故得六腑與為表裡，經絡支節，各生虛實，其病所居，隨而調之。病在脈，調之血；病在血，調之絡；病在氣，調之衛；病在肉，調之分肉；病在筋，調之筋；病在骨，調之骨。燔針劫刺其下及與急者，病在骨淬針藥熨。病不知所痛，兩蹺為上。身形有痛，九候莫病，則繆刺之。痛在於左而右脈病者，巨刺之。必謹察其九候，針道備矣。</p>

<h3>繆刺論</h3>
<p>黃帝問曰：余聞繆刺，未得其意，何謂繆刺？岐伯對曰：夫邪客於皮毛，入舍於孫絡，留而不去，閉塞不通，不得入於經，流溢於大絡，而生奇病也（大絡十五絡也）。夫邪客大絡者，左注右，右注左，上下左右與經相干，而布於四末，其氣無常處，不入於經俞，命曰繆刺（四末，謂四肢也）。帝曰：願聞繆刺，以左取右，以右取左，奈何？其與巨刺何以別之？曰：邪客於經，左盛則右病，右盛則左病，亦有移易者（謂病易且移），左痛未已而右脈先病，如此者，必巨刺之，必中其經，非絡脈也。故絡病者，其痛與經脈繆處，故命曰繆刺。</p>
<p>帝曰：願聞繆刺奈何？取之何如？對曰：邪客於足少陰之絡，令人卒心痛，暴脹，胸脅支滿，無積者，刺然骨之前出血，如食頃而已。不已，左取右，右取左。病新發者，取五日已。</p>
<p>邪客於手少陽之絡，令人喉痹，舌卷，口乾，心煩，臂外廉痛，手不及頭，刺手小指次指爪甲上，去端如韭葉，各一痏（關衝穴，痏瘡也），壯者立已，老者有頃已，左取右，右取左，此新病數日已。</p>
<p>邪客於足厥陰之絡，令人卒疝暴痛，刺足大趾爪甲上與肉交者，各一痏，（大敦穴，兩腳俱刺，故曰各一痏），男子立已，女子有頃已，左取右，右取左。</p>
<p>邪客於足太陽之絡，令人頭項肩痛，刺足小趾爪甲上與肉交者，各一痏，立已（至陰，一云小指外側）。不已，刺外踝下三痏，左取右，右取左，如食頃已（金門）。</p>
<p>邪客於手陽明之絡，令人氣滿胸中，喘息而支胠，胸中熱，刺手大指次指爪甲上，去端如韭葉，各一痏，左取右，右取左，如食頃已（商陽，一云次指內側）。</p>
<p>邪客於臂掌之間，不可得屈，刺其踝後（人手本節踝），先以指按之痛，乃刺之。以月死生為數，月生一日一痏，二日二痏，十五日十五痏，十六日十四痏（月半以前為生，月半以後為死）。</p>
<p>邪客於足陽蹺之脈，令人目痛從內眥始。刺外踝之下半寸所各二痏，左刺右，右刺左，如行十里頃而已。</p>
<p>人有所墮墜，惡血留內，腹中滿脹，不得前後，先飲利藥，此上傷厥陰之脈，下傷少陰之絡，刺足內踝之下，然骨之前血脈出血，刺足跗上動脈（衝陽），不已，刺三毛上各一痏，見血立已，左刺右，右刺左（三毛大敦穴）。善悲驚不樂，刺如上方。</p>
<p>邪客於手陽明之絡，令人耳聾，時不聞音，刺手大指次指爪甲上去端如韭葉，各一痏，立聞（商陽）；不已，刺中指爪甲上與肉交者，立聞（中衝）；其不時聞者，不可刺也（絡氣已絕，故不刺）。耳中生風者，亦刺之如此數。左刺右，右刺左。</p>
<p>凡痹往來，行無常處者，在分肉間痛而刺之，以月死生為數，用針者，隨氣盛衰以為痏數，針過其日數則脫氣，不及日數則氣不瀉，左刺右，右刺左，病已止；不已，復刺之如法。月生一日一痏，二日二痏，漸多之；十五日十五痏，十六日十四痏，漸少之。</p>
<p>邪客於足陽明之絡，令人鼽衄，上齒寒，刺足大趾次趾爪甲上與肉交者，各一痏。左刺右，右刺左（厲兌）。</p>
<p>邪客於足少陽之絡，令人脅痛不得息，咳而汗出，刺足小指次指爪甲上與肉交者，各一痏（竅陰），不得息立已，汗出立止，咳者溫衣飲食，一日已，左刺右，右刺左，病立已；不已，復刺如法。</p>
<p>邪客於足少陰之絡，令人嗌痛，不可內食，無故善怒，氣上走賁上（賁謂氣賁也，一云賁鬲也，謂氣上走鬲上），刺足下中央之脈（湧泉），各三痏，凡六刺，立已，左刺右，右刺左，嗌中腫，不能內唾，時不能出唾者，刺然骨之前出血立已，左刺右，右刺左。</p>
<p>邪客於足太陰之絡，令人腰痛，引少腹控䏚，不可以仰息、刺腰尻之解，兩胂之上是腰俞，以月死生為痏數，髮針立已，左刺右，右刺左（一云腰俞無左右，當是下髎穴）。</p>
<p>邪客於足太陽之絡，令人拘攣背急，引脅而痛，刺之從項始，數脊椎俠脊，疾按之應手如痛，刺之旁三痏，立已。</p>
<p>邪客於足少陽之絡，令人留於樞中痛，髀不可舉，刺樞中以毫針，寒則久留針，以月死生為數，立已（環跳）。</p>
<p>治諸經刺之，所過者不病，則繆刺之。耳聾，刺手陽明，不已，刺其通脈出耳前者（聽會）。齒齲，刺手陽明，不已，刺其脈入齒中者，立已（齦交）。</p>
<p>邪客於五臟之間，其病也，脈引而痛，時來時止，視其病繆刺之於手足爪甲上（各刺其井，左取右，右取左），視其脈，出其血，間日一刺，一刺不已，五刺已。繆傳引上齒，齒唇寒痛，視其手背脈血者去之，足陽明中指爪甲上一痏（厲兌），手大指次指爪甲上各一痏（商陽），立已，左取右，右取左。</p>
<p>邪客於手足少陰、太陰、足陽明之絡，此五絡皆會於耳中，上絡左額角，五絡俱竭，令人身脈皆動，而形無知也，其狀若屍，或曰屍厥。刺足大趾內側爪甲上，去端如韭葉（隱白）。後刺足心（湧泉），後刺足中趾爪甲上各一痏（厲兌），後刺少商、中衝、神門，各一痏，立已。不已，以竹管吹其兩耳，鬄其左角之發方一寸，燔治，飲以美酒一杯，立已。</p>
<p>凡刺之數，先視其經脈，切而從之，審其虛實而調之。不調者，經刺之，有痛而經不病者，繆刺之。因視其皮部有血絡者盡取之，此繆刺之數也。</p>

<h3>經刺論</h3>
<p>岐伯曰：夫邪之客於形也，必先舍於皮毛，留而不去，入舍於孫脈，留而不去，入舍於絡脈，留而不去，入舍於經脈，內連五臟，散於腸胃，陰陽俱感，五臟乃傷，此邪之從皮毛而入，極於五臟之次也。如此則治其經焉。</p>
<p>凡刺之數，先視其經脈，切而從之，審其虛實而調之，不調者經刺之。</p>
<p>不盛不虛以經取之。</p>

<h3>巨刺論</h3>
<p>巨刺刺經脈，繆刺刺絡脈，所以別也。</p>
<p>岐伯曰：痛在於左而右脈病者，則巨刺之。</p>
<p>邪客於經，左盛則右病，右盛則左病，亦有移易者，左痛未已，而右脈先病，如此者，必巨刺之，必中其經，非絡脈也。</p>

<h3>手足陰陽流注論</h3>
<p>岐伯曰：凡人兩手足，各有三陰脈、三陽脈，以合為十二經也。手之三陰，從胸走至手，手之三陽，從手走至頭；足之三陽，從頭下走至足，足之三陰，從足上走入腹。絡脈傳注，周流不息，故經脈者，行血氣，通陰陽，以榮於身者也。其始從中焦，注手太陰、陽明，陽明注足陽明、太陰，太陽注手少陰、太陽，太陽注足太陽、少陰，少陰注手心主、少陽，少陽注足少陽、厥陰，厥陰復還注手太陰。其氣常以平旦為紀，以漏水下百刻，晝夜流行，與天同度，終而復始也。</p>
<p>絡脈者，本經之旁支而別出，以聯絡於十二經者也。本經之脈，由絡脈而交他經，他經之交，亦由是焉。傳注周流，無有停息也。夫十二經之有絡脈，猶江漢之有沱潛也；絡脈之傳注於他經，猶沱潛之旁導於他水也。是以手太陰之支者，從腕後出次指端，而交於手陽明；手陽明之支者，從缺盆上俠口鼻，而交於足陽明；足陽明之支者，別跗上，出大指端，而交於足太陰；足太陰之支者，從胃別上膈注心中，而交於手少陰；手少陰則直自本經少衝穴，而交於手太陽，不假支授，蓋君者，出令者也。手太陽之支者，別頰上至目內眥，而交於足太陽；足太陽之支者，從膊內左右別下合膕中，下至小指外側端，而交於足少陰。足少陰之支者，從肺出注胸中，而交於手厥陰；手厥陰之支者，從掌中循小指次指出其端，而交於手少陽；手少陽之支者，從耳後出至目銳眥，而交於足少陽；足少陽之支者，從跗上入大趾爪甲出三毛，而交於足厥陰；足厥陰之支者，從肝別貫膈上注肺，而交於手太陰也。自寅時起，一晝夜，人之榮衛，則以五十度周於身，氣行一萬三千五百息，脈行八百一十丈，運行血氣，流通陰陽，晝夜流行，與天同度，終而復始也。</p>

<h3>衛氣行論</h3>
<p>黃帝問曰：衛氣之在於身也，上下往來不以期，候氣而刺之，奈何？伯高曰：分有多少，日有長短，春秋冬夏，各有分理，然後常以平旦為紀，以夜盡為始。是故一日一夜水下百刻，二十五刻者，半日之度也，常如是無已。日入而止，隨日之長短，各以為紀而刺之，謹候其時，病可與期。失時反候者，百病不治。故曰：刺實者，刺其來也；刺虛者，刺其去也。此言氣存亡之時，以候虛實而刺之。是故謹候氣之所在而刺之，是謂逢時。病在於三陽，必候其氣在於陽而刺之；病在於三陰，必候其氣在陰分而刺之。</p>
<p>水下一刻人氣在太陽；水下二刻，氣在少陽；水下三刻，氣在陽明；水下四刻，氣在陰分；水下五刻，氣在太陽；水下六刻，氣在少陽；水下七刻，氣在陽明；水下八刻，氣在陰分；水下九刻，氣在太陽；水下十刻，氣在少陽；水下十一刻，氣在陽明；水下十二刻，氣在陰分；水下十三刻，氣在太陽；水下十四刻，氣在少陽；水下十五刻，氣在陽明；水下十六刻，氣在陰分；水下十七刻，氣在太陽；水下十八刻，氣在少陽；水下十九刻，氣在陽明；水下二十刻，氣在陰分。水下二十一刻，氣在太陽；水下二十二刻，氣在少陽；水下二十三刻，氣在陽明；水下二十四刻，氣在陰分；水下二十五刻，氣在太陽，此半日之度也。從房至畢一十四舍，水下五十刻，日行半度，回行一舍，水下三刻與七分刻之四。大要曰：常以日之加於宿上也，人氣在太陽。是故日行一舍，人氣行三陽，行與陰分，常如是無已，天與地同紀，紛紛𤽉𤽉終而復始，一日一夜，水下百刻而盡矣。</p>

<h3>診要經終論</h3>
<p>黃帝問曰：診要何如？岐伯對曰：正月、二月、天氣始方，地氣始發，人氣在肝；三月、四月，天氣正方，地氣定發，人氣在脾；五月、六月，天氣盛，地氣高，人氣在頭；七月、八月，陰氣始殺，人氣在肺；九月、十月，陰氣始冰，地氣始閉，人氣在心；十一月、十二月，冰復，地氣合，人氣在腎。故春刺散俞及與分理，血出而止。甚者傳氣，間者環也。夏刺絡俞，見血而止。盡氣閉環，痛病必下。秋刺皮膚，循理，上下同法，神變而止。冬刺俞竅於分理，甚者直下，間者散下。</p>
<p>春夏秋冬，各有所刺，法其所在。春刺夏分，令人不嗜食，少氣。春刺秋分，令人時驚，且哭。春刺冬分，令人脹，病不愈，且欲言語。夏刺春分，令人懈惰。夏刺秋分，令人心中欲無言，惕惕如人將捕之。夏刺冬分，令人少氣，時欲怒。秋刺春分，令人惕然，欲有所為，起而忘之。秋刺夏分，令人益嗜臥，且善夢。秋刺冬分，令人洒洒時寒。冬刺春分，令人臥不能眠。冬刺夏分，令人氣上，發為諸痹。冬刺秋分，令人善渴。</p>

<h3>刺禁論</h3>
<p>黃帝問曰：願聞禁數？岐伯曰：臟有要害，不可不察。肝生於左，肺藏於右，心部於表，腎治於裡，脾謂之使，胃為之市。鬲肓之上，中有父母，七節之旁，中有小心，謂腎神，從之有福，逆之有咎。</p>
<p>刺中心，一日死，其動為噫；刺中肝，五日死，其動為語（一作欠）；刺中腎，六日死，其動為嚏（一作三日）；刺中肺，三日死，其動為咳；刺中脾，十日死，其動為吞；刺中膽，一日半死，其動為嘔。刺足跗上中大脈，血出不止，死；刺面中溜脈，不幸為盲；刺頭中腦戶，入腦立死；刺舌下中脈太過，血出不止為喑；刺足下布絡中脈，血不出為腫；刺郄中大脈，令人僕脫色；刺氣街中脈，血不出，為腫鼠僕；刺脊間中髓為傴；刺乳上中乳房，為腫根蝕，刺缺盆中內陷氣泄，令人喘咳逆；刺手魚腹內陷，為腫。</p>
<p>刺陰股中大脈，血出不止，死；刺客主人內陷中脈，為內漏耳聾；刺膝臏出液為跛；刺臂太陰脈，出血多，立死；刺足少陰脈，重虛出血，為舌難以言；刺膺中陷中肺，為喘逆仰息。刺肘中內陷氣歸之，為不屈伸；刺陰股下三寸內陷，令人遺溺；刺腋下脅間內陷，令人咳；刺少腹中膀胱溺出，令人少腹滿；刺腨腸內陷，為腫；刺眶上陷骨中脈，為漏為盲；刺關節中液出，不得屈伸。</p>
<p>無刺大醉，令人氣亂；一作脈亂。無刺大怒，令人氣逆；無刺大勞人；無刺新飽人；無刺大飢人；無刺大渴人；無刺大驚人；新內無刺，已刺勿內；已醉勿刺，已刺勿醉；新怒勿刺，已刺勿怒；新勞勿刺，已刺勿勞；已飽勿刺，已刺勿飽；已飢勿刺，已刺勿飢；已渴勿刺，已刺勿渴；乘車來者，臥而休之，如食頃乃刺之；出行來者，坐而休之，如行十里乃刺之；大驚大恐，必定其氣乃刺之。</p>
<p><u>五奪不可瀉</u></p>
<p>岐伯曰：形容已脫，是一奪也。大脫血之後，是二奪也。大汗之後，是三奪也。大泄之後，是四奪也。新產大血之後，是五奪也，此皆不可瀉。</p>
<p><u>四季不可刺</u></p>
<p>岐伯曰：正月、二月、三月，人氣在左，無刺左足之陽。四月、五月、六月，人氣在右，無刺右足之陽。七月、八月、九月，人氣在右，無刺右足之陰。十月、十一月、十二月，人氣在左，無刺左足之陰。</p>
<p><u>死期不可刺</u></p>
<p>岐伯曰：病先發於心，心痛，一日而之肺，咳；三日而之肝，脅支痛；五日而之脾，閉塞不通，身痛體重，三日不已，死。冬夜半，夏日中。</p>
<p>病先發於肺，喘咳；三日而之肝，脅支滿痛；一日而之脾，身重體痛；五日而之胃，脹，十日不已，死。冬日入，夏日出。</p>
<p>病先發於肝，頭痛目眩，脅支滿；三日而之脾，體重身痛；五日而之胃，脹；三日而之腎，腰脊少腹痛，脛酸，三日不已，死。冬日入，夏早食。</p>
<p>病先發於脾，身痛體重；一日而之胃，脹；二日而之腎，少腹腰脊痛，脛酸；三日而之膀胱，背𦛗筋痛，小便閉，十日不已，死。冬人定，夏晏食。</p>
<p>病先發於腎，少腹腰脊痛，胻酸；三日而之膀胱，背𦛗筋痛，小便閉；三日而上之心，心脹；三日而之小腸，兩脅支痛，三日不已，死。冬大晨，夏晏晡。</p>
<p>病先發於胃，脹滿；五日而之腎，少腹腰脊痛，胻酸；三日而之膀胱，背𦛗筋痛，小便閉；五日而之脾，身體重，六日不已，死。冬夜半，夏日晡。</p>
<p>病先發於膀胱，小便閉；五日而之腎，少腹脹，腰脊痛，胻酸；一日而之小腸，腹脹；一日而之脾，身體重，二日不已，死。冬雞鳴，夏下晡。</p>
<p>諸病以次相傳，如是者，皆有死期，不可刺也，間有一臟及二、三臟者，乃可刺也。</p>

<h3>刺法論</h3>
<p>黃帝問曰：人虛即神遊失守位，使鬼神外干，是致夭亡，何以全真？願聞刺法。岐伯曰：神移失守，雖在其體，然不致死，或有邪干，故令夭壽。只如厥陰失守，天已虛，人氣肝虛，感天重虛，即魂遊於上（肝虛、天虛、又遇出汗，是謂三虛。神遊上位，左無英君，神光不聚，白屍鬼至，令人卒亡）。邪干厥陰，大氣身溫，猶可刺之（目有神采，心腹尚溫，口中無涎，舌卵不縮），刺足少陽之所過（丘墟穴、針三分）。咒曰：太上元君，鬱郁青龍，常居其左，制之三魂。誦三遍，次呼三魂名：爽靈、胎光、幽精，誦三遍，次想青龍於穴下，刺之可徐徐出針，親令人按氣於口中，腹中鳴者可活；次刺肝之俞（九椎下兩旁），咒曰：太微帝君，元英制魂，貞元及本，令人青雲。又呼三魂名如前三遍（針三分，留三呼，次進一分，留三呼，復退二分，留一呼，徐徐出針，氣及復活）。</p>
<p>人病心虛，又遇君相二火，司天失守，感而三虛，遇火不及，黑屍鬼犯之，令人暴亡。（舌卵不縮、目神不變）。可刺手少陽之所過（陽池）。咒曰：太乙帝君，泥丸總神，丹無黑氣，來復其真。誦三遍，想赤鳳於穴下（刺三分，留一呼，次進一分，留三呼，復退留一呼，徐出捫穴，即令復活）。復刺心俞（五椎兩旁），咒曰：丹房守靈，五帝上清，陽和布體，來復黃庭。誦三遍（刺法同前）。</p>
<p>人脾病，又遇太陰司天失守，感而三虛（智意二神，遊於上位，故曰失守）。又遇土不及，青屍鬼犯之，令人暴亡。可刺足陽明之所過（衝陽）。咒曰：常在魂庭。始清太寧，元和布氣，六甲及真。誦三遍，先想黃庭於穴下（刺三，留三，次進二，留一呼，徐徐出，以手捫）。復刺脾俞（十一椎下兩旁，咒曰：大始乾位，總統坤元，黃庭真氣，來復遊全。誦三遍（刺三，留二，進五，動氣至，徐出針）。</p>
<p>人肺病，遇陽明司天失守，感而三虛。又遇金不及，有赤屍鬼幹人，令人暴亡。可刺手陽明之所過（合谷）。咒曰：青氣真全，帝符日元，七魄歸右，今複本田。誦三遍，想白虎於穴下（刺三，留三，次進二，留三，復退，留一，徐出捫）。復刺肺俞（三椎下兩旁），咒曰：左元真人，六合氣賓，天符帝力，來入其門。誦三遍（針一分半，留三呼，次進二分，留一呼，徐出手捫）。</p>
<p>人腎病，又遇太陽司天失守，感而三虛。又遇水運不及之年，有黃屍鬼幹人正氣，吸人神魂，致暴亡。可刺足太陽之所過（京骨）。咒曰：元陽肓嬰，五老及真，泥丸玄華，補精長存。想黑氣於穴下（刺一分半，留三呼，進三分，留一呼，徐出針捫穴）。復刺腎俞（十四椎下兩旁），咒曰：天玄日晶，太和昆靈，貞元內守，持入始清。誦三遍（刺三分，留三呼，進三分，留三呼，徐徐出針捫穴）。</p>
<p><u>五刺應五臟論</u></p>
<p>岐伯曰：凡刺有五，以應五臟。一曰半刺者，淺內而疾發，無針肉，如拔毛狀，以取皮氣，以應肺也。二曰豹文刺者，左右前後針之，中脈，以取經絡之血，以應心也。三曰關刺者，直刺左右盡筋上，以取筋痹，慎無出血，以應肝也。四曰合谷刺者，左右雞足，針於分肉之間，以取肌痹，以應脾也。五曰輸刺者，直入直出，深內至骨，以取骨痹，以應腎也。</p>
<p><u>九刺應九變論</u></p>
<p>岐伯曰：凡刺有九，以應九變。一曰輸刺者，刺諸經滎輸臟腧也。二曰遠道刺者，病在上取之下，刺腑腧也。三曰經刺者，刺大經之結絡經分也。四曰絡刺者，刺小絡血脈也。五曰分刺者，刺分肉間也。六曰大瀉刺者，刺大膿也。七曰毛刺者，刺浮痹皮膚也。八曰巨刺者，左取右，右取左也。九曰淬刺者，燔針以取痹也。</p>
<p><u>十二刺應十二經論</u></p>
<p>岐伯曰：凡刺有十二，以應十二經。一曰偶刺者，以手直心若背，直痛所，一刺前，一刺後，以治心痹（刺宜傍針）。二曰報刺者，刺痛無常處。上下行者，直內無拔針，以左手隨病所按之，乃出針復刺也。三曰恢刺者，直刺傍之舉之，前後恢筋急，以治筋痹。四曰齊刺者，直入一，傍入二，以治寒氣少深者。五曰揚刺者，正內一，傍內四而浮之，以治寒氣博大者。六曰直針刺者，引皮乃刺之，以治寒氣之淺者。七曰輸刺者，直入直出，稀髮針而深之，以治氣盛而熱者。八曰短刺者，刺骨痹，稍搖而深之，置針骨所，以上下摩骨也。九曰浮刺者，傍入而浮之，以治肌急而寒者。十曰陰刺者，左右率刺之，以治寒厥中寒厥，足踝後少陰也。十一曰傍針刺者，宜傍刺各一，以治留痹久居者。十二曰贊刺者，直入直出，數髮針而淺之出血，是謂治癰腫也。</p>
<p><u>手足陰陽經脈刺論</u></p>
<p>岐伯曰：足陽明，五臟六腑之海也。其脈大，血多氣盛，壯熱，刺此者，不深弗散，不留弗瀉也。足陽明，刺深六分，留十呼。足太陽，深五分，留七呼。足少陽，深四分，留五呼。足太陰，深三分，留四呼。足少陰，深二分，留三呼。足厥陰，深一分，留二呼。手之陰陽，其受氣之道近，其氣之來疾，其刺深者，皆無過二分，其留皆無過一呼。刺而過此者，則脫氣。</p>
<p><u>標</u>　本　論</p>
<p>岐伯曰：先病而後逆者，治其本；先逆而後病者，治其本；先寒而後生病者，治其本；先病而後生寒者，治其本；先熱而後生病者，治其本；先泄而後生他病者，治其本。必且調之，乃治其他病。先病而後中滿者，治其標；先病而後泄者，治其本；先中滿而後煩心者，治其本；有客氣，有同氣，大小便不利，治其標；大小便利，治其本。病發而有餘，本而標之，先治其本，後治其標；病發而不足，標而本之，先治其標，後治其本。謹詳察間甚，以意調之，間者並行，甚為獨行，先大小便不利，而後生他病者，治其本也。</p>
<p><u>刺王公布衣</u></p>
<p>岐伯曰：膏粱藿菽之味，何可同也？氣滑則出疾，氣澀則出遲，氣悍則針小而入淺，氣澀則針大而入深，深則欲留，淺則欲疾。以此觀之，刺布衣者，深而留之；刺大人者，微以徐之。此皆因其氣之剽悍滑利也。</p>
<p>寒痹內熱，刺布衣以火淬之，刺大人以藥熨之。</p>
<p><u>刺常人黑白肥瘦</u></p>
<p>岐伯曰：年質壯大，血氣充盈，膚革堅固，因加以邪，刺此者，深而留之。此肥人也，廣肩，腋項肉厚，皮黑色，唇臨臨然，其血黑以濁，其氣澀以遲。其為人也，貪於取與，刺此者，深而留之，多益其數也。瘦人皮薄色白，肉廉廉然，薄唇輕言，其血清氣滑，易脫於氣，易損於血，刺此者，淺而疾之。</p>
<p>刺肥人者以秋冬之齊，刺瘦人者以春夏之齊。</p>
<p><u>刺</u>　壯　士</p>
<p>岐伯曰：壯士真骨，堅肉緩節，此人重則氣澀血濁，刺此者，深而留之，多益其數；勁則氣滑血清，刺此者，淺而疾之。</p>
<p><u>刺</u>　嬰　兒</p>
<p>岐伯曰：嬰兒者，其肉脆，血少氣弱，刺此者，以毫針淺刺而疾髮針，日再刺可也。</p>
<p><u>人身左右上下虛實不同刺</u></p>
<p>岐伯曰：天不足西北，故西北方陰也，而人右耳目不如左明也。地不滿東南，故東南方陽也，而人左手足不如右強也。東方陽也，陽者其精並於上，並於上，則上明而下虛，故使耳目聰明，而手足不便也。西方陰也，陰者其精並於下，並於下，則下盛而上虛，故使耳目不聰明，而手足便也。故俱感於邪，其在上則右甚，在下則左甚，此天地陰陽所不能全也，故邪居之。蓋天有精，地有形，天有八紀，地有五里，故能為萬物之父母。清陽上天，濁陰歸地，是故天地之動靜，神明之綱紀，故能以生長收藏，終而復始。惟賢人上配天以養頭，下象地以養足，中傍人事以養五臟。天氣通於肺，地氣通於嗌，風氣通於肝，雷氣通於心，穀氣通於脾，雨氣通於腎。六經為川，腸胃為海，九竅為水注之氣。以天地為之陰陽，陽之汗，以天地之雨名之；陽之氣，以天地之疾風名之。暴氣象雷，逆氣象陽，故治不法天之紀，不用地之理，則災害至矣。故邪風之至，疾如風雨，故善治者，治皮毛，其次治肌膚，其次治筋脈，其次治六腑，其次治五臟。治五臟者，半死半生也。故天之邪氣感，則害人五臟；水穀之寒熱感，則害人六腑；地之濕氣感，則害人皮膚筋脈。故善用針者，從陰引陽，從陽引陰，以右治左，以左治右，以我知彼，以表知里，以觀過與不及之理，見微得過，用之不殆。</p>

<h2>難經</h2>
<p>一難曰：十二經皆有動脈。獨取寸口，以決五臟六腑死生吉凶之法，何謂也？</p>
<p>十二經皆有動脈者，如手太陰脈動：中府、雲門、天府、俠白；手陽明脈動：合谷、陽谿；手少陰脈動：極泉；手太陽脈動：天窗；手厥陰脈動：勞宮；手少陽脈動：禾髎；足太陰脈動：箕門、衝門；足陽明脈動：衝陽、大迎、人迎、氣衝；足少陰脈動：太谿、陰谷；足太陽脈動：委中；足厥陰脈動：太衝、五里、陰廉；足少陽脈動：下關、聽會之類也。謂之經者，以榮衛之流行經常不息者而言；謂之脈者，以血理之分袤行體者而言也。故經者徑也，脈者陌也。越人之意，蓋謂凡此十二經，經皆有動脈，如上文所云者，今置不取，乃獨取寸口以決臟腑死生吉凶何耶？</p>
<p>然，寸口者，脈之大會，手太陰之脈動也（然者答詞，余仿此）。</p>
<p>寸口，謂氣口也。居手太陰魚際卻行一寸之分，氣口之下曰關、曰尺云者。而榮衛之行於陽者，二十五度，行於陰者，亦二十五度，出入陰陽，參交互注，無少間斷，五十度畢，適當漏下百刻，為一晬時，又明日之平旦矣。乃復會於手太陰，此寸口所以為五臟六腑之所終始，而法有取於是焉。人一呼一吸為一息、每刻一百三十五息，每時八刻，計一千八十息，十二時九十六刻，計一萬二千九百六十息，刻之餘分，得五百四十息，合一萬三千五百息也。一息脈行六寸，每二刻二百七十息，脈行一十六丈二尺，每時八刻，脈行六十四丈八尺。榮衛四周於身，十二時，計九十六刻，脈行七百七十七丈六尺，為四十八周身；刻之餘分，行二周身，得三十二丈四尺，總之為五十度周身，脈得八百一十丈也。此呼吸之息，脈行之數，周身之度，合晝夜百刻之詳也。行陽行陰，謂行晝行夜。</p>
<p>七難曰：經言少陽之至，乍大乍小，乍短乍長；陽明之至，浮大而短；太陽之至，洪大而長；太陰之至，緊大而長；少陰之至，緊細而微；厥陰之至，沉短而數。此六者，是平脈邪？將病脈邪？然，皆王脈也。</p>
<p>六脈者之王，說見下文。</p>
<p>其氣以何月各王幾日？然，冬至之後，得甲子少陽王，復得甲子陽明王，復得甲子太陽王，復得甲子太陰王，復得甲子少陰王，復得甲子厥陰王，王各六十日，六六三百六十日，以成一歲。此三陽，三陰之王時日大要也。</p>
<p>上文言三陽、三陰之王脈，此言三陽三陰之王時，當其時，則見其脈也。</p>
<p>劉溫舒曰：至真要大論云：厥陰之至其脈弦，少陰之至其脈鉤、太陰之至其脈沉，少陽之至大而浮，陽明之至短而澀。太陽之至大而長。亦隨天地之氣卷舒也。如春弦、夏洪、秋毛、冬石之類，則五運六氣四時亦皆應之，而見於脈耳。若平人氣象論，太陽脈至洪大而長，少陽脈至乍數乍疏，乍短乍長，陽明脈至浮大而短。《難經》引之以論三陰，三陽之脈者，以陰陽始生之淺深而言之也。</p>
<p>十二難曰：經言五臟脈已絕於內，用針者反實其外，五臟脈已絕於外，用針者反實其內。內外之絕，何以別之？然，五臟脈已絕於內者，腎肝氣已絕於內也，而醫反補其心肺；五臟脈已絕於外者，其心肺脈已絕於外也，而醫反補其腎肝。陽絕補陰，陰絕補陽，是謂實實虛虛，損不足而益有餘。如此死者，醫殺之耳。</p>
<p>《靈樞》云：凡將用針，必先診脈，視氣之劇易，乃可以治也。又云：所謂五臟之氣，已絕於內者，脈口氣內絕不至，反取其外之病處，與陽經之合，有留針以致陽氣，陽氣至則內重竭，重竭則死。其死也，無氣以動，故靜；所謂五臟之氣，已絕於外者，脈口氣外絕不至，反取其四末之輸，有留針以致其陰氣、陰氣至則陽氣反入，入則逆，逆則死矣。其死也，陰氣有餘，故躁。此《靈樞》以脈口內外言陰陽也。越人以心、肺、腎，肝內外別陰陽，其理亦由是也。</p>
<p>二十二難曰：經言脈有是動，有所生病。一脈變為二病者，何也？然，經言是動者氣也，所生病者血也，邪在氣，氣為是動；邪在血，血為所生病。氣主呴之，血主濡之，氣留而不行者，為氣先病也；血壅而不濡者，為血後病也。故先為是動，後所生也。</p>
<p>三十五難曰：五臟各有所腑，皆相近，而心、肺獨去大腸、小腸遠者，何謂也？然，經言心榮肺衛，通行陽氣、故居在上，大腸，小腸傳陰氣而下，故居在下，所以相去而遠也。</p>
<p>四十難曰：經言肝主色，心主臭，脾主味，肺主聲，腎主液。鼻者肺之候，而反知香臭，耳者腎之候，而反聞聲，其義何也？然，肺者，西方金也，金生於巳，巳者，南方火也，火者心，心主臭，故令鼻知香臭。腎者，北方水也。水生於申，申者，西方金，金者肺，肺主聲，故令耳聞聲。</p>
<p>四明陳氏曰：臭者心所主，鼻者肺之竅，心之脈上肺，故令鼻能知香臭也。聲者肺所主，耳者腎之竅，腎之脈上肺，故令耳能聞聲也。愚按越人此說，蓋以五行相生之義而言，且見其相因而為用也。</p>
<p>四十三難曰：人不食飲，七日而死者，何也？然，人胃中當有留谷二斗，水一斗五升。故平人日再至圊，一行二升半，日中五升，七日，五七三斗五升，而水穀盡矣。故平人不食飲七日而死者，水穀津液俱盡，即死矣。</p>
<p>水去則榮散，谷消則衛亡，榮散衛亡，神無所依，故死。</p>
<p>四十六難曰：老人臥而不寐，少壯寐而不寤者，何也？然，經言少壯者血氣盛，肌肉滑，氣道通，榮衛之行，不失於常，故晝日精，夜不寤也。老人血氣衰，肌肉不滑，榮衛之道澀，故晝日不能精，夜不得寐也。</p>
<p>老臥不寐，少寐不寤，系乎榮衛血氣之有餘，不足也。</p>
<p>四十七難曰：人面獨能耐寒者，何也？然，人頭者，諸陽之會也，諸陰脈皆至頸胸中而還，獨諸陽脈皆上至頭耳，故令面耐寒也。</p>
<p>四十九難曰：有正經自病，有五邪所傷，何以別之？然，憂愁思慮則傷心；形寒飲冷則傷肺；恚怒氣逆，上而不下，則傷肝；飲食勞倦則傷脾；久坐濕地，強力入水則傷腎。是正經之自病也。</p>
<p>何謂五邪？然，有中風，有傷暑，有飲食勞倦，有傷寒，有中濕，此之謂五邪。</p>
<p>謝氏曰：飲食勞倦，自是二事，飲食得者，飢飽失時，此外邪傷也。勞倦得者，勞形力而致倦怠，此正經自病也。</p>
<p>假令心病，何以知中風得之？然，其色當赤。何以言之？肝主色，自入為青，入心為赤，入脾為黃。入肺為白，入腎為黑。故知肝邪入心當赤色。其病身熱脅下滿痛，其脈浮大而弦。</p>
<p>何以知傷暑得之？然，當惡臭。何以言之？心主臭，自入為焦臭，入脾為香臭，入肝為臊臭，入腎為腐臭，入肺為腥臭。故知心病當惡臭。其病身熱而煩，心痛，其脈浮大而散。</p>
<p>何以知飲食勞倦得之？然，當喜苦味也。虛為不欲食，實為飲食。何以言之？脾主味，入肝為酸，入心為苦，入肺為辛，入腎為咸，自入為甘，故知脾邪入心，為喜苦味也。其病身熱而體重嗜臥，四肢不收，其脈浮大而緩。</p>
<p>何以知傷寒得之？然，當譫言妄語。何以言之？肺主聲，入肝為呼，入心為言，入脾為歌，入腎為呻，自入為哭，故知肺邪入心，為譫言妄語也。其病身熱，洒洒惡寒，甚則喘咳，其脈浮大而澀。</p>
<p>何以知中濕得之？然，當喜汗出不可止。何以言之？腎主濕，入肝為泣，入心為汗，入脾為涎，入肺為涕，自入為唾。故知腎邪入心，為汗出不可止也。其病身熱而少腹痛，足脛寒而逆。其脈沉濡而大，此五邪之法也。</p>
<p>此篇越人蓋言陰陽臟腑經絡之偏虛偏實者也。由偏實也，故內邪得而生；由偏虛也，故外邪得而入。</p>
<p>五十難曰：病有虛邪，有實邪，有微邪，有賊邪，有正邪，何以別之？然，從後來者為虛邪，從前來者為實邪，從所不勝來者為賊邪，從所勝來者為微邪，自病者為正邪。</p>
<figure>
<figcaption>五邪舉心為例圖</figcaption>
<img alt="五邪舉心為例圖">
</figure>
<p>（五行之道，生我者休，其氣虛也，居吾之後而來為邪，故曰虛邪；我生者相，氣方實也，居吾之前而來為邪，故曰實邪。正邪，則本經自病者也。）</p>
<p>何以言之？假令心病，中風得之為虛邪，傷暑得之為正邪，飲食勞倦得之為實邪，傷寒得之為微邪，中濕得之為賊邪。</p>
<p>五十一難曰：病有欲得溫者，有欲得寒者，有欲得見人者，有不欲得見人者，而各不同，病在何臟腑也？然，病欲得寒而欲見人者，病在腑也；病欲得溫而不欲見人者，病在臟也。何以言之？腑者陽也，陽病欲得寒，又欲見人；臟者陰也，陰病欲得溫，又欲閉戶獨處，惡聞人聲，故以別知臟腑之病也。</p>
<p>五十二難曰：腑臟發病，根本等否？然，不等也。其不等奈何？然，臟病者，止而不移，其病不離其處；腑病者，彷彿賁向，上下行流，居處無常。故以此知臟腑根本不同也。</p>
<p>五十五難曰：病有積、有聚，何以別之？然，積者陰氣也，聚者陽氣也。故陰沉而伏，陽浮而動。氣之所積，名曰積，氣之所聚，名曰聚。故積者五臟所生，聚者六腑所成也。積者陰氣也，其始發有常處，其痛不離其部，上下有所終始，左右有所窮處；聚者陽氣也，其始發無根本，上下無所留止，其痛無常處，謂之聚。故以是別知積聚也。</p>
<p>五十六難曰：五臟之積，各有名乎？以何月，何日得之？然，肝之積名曰肥氣（盛也）。在左脅下，如覆杯，有頭足。久不愈，令人發咳逆痎瘧，連歲不已。以季夏戊巳日得之。何以言之？肺病傳於肝，肝當傳脾，脾季夏適王，王不受邪，肝復欲還肺，肺不肯受，故留結為積。故知肥氣以季夏戊巳日得之。</p>
<p>心之積名曰伏梁（伏而不動，如梁木然）。起臍上，大如臂，上至心下。久不愈，令人病煩心。以秋庚辛日得之。何以言之？腎病傳心，心當傳肺，肺以秋適王，王不受邪，心復欲還腎，腎不肯受，故留結為積。故知伏梁以秋庚辛日得之。</p>
<p>脾之積名曰痞氣（痞塞不通）。在胃脘，復大如盤。久不愈，令人四肢不收，發黃疸，飲食不為肌膚。以冬壬癸日得之。何以言之？肝病傳脾，脾當傳腎，腎以冬適王，王不受邪，脾復欲還肝，肝不肯受，故留結為積。故知痞氣以冬壬癸日得之。</p>
<p>肺之積名曰息賁（或息或賁）。在右脅下，覆大如杯，久不已，令人灑淅寒熱而咳，發肺癰。以春甲乙日得之。何以言之？心病傳肺，肺當傳肝，肝以春適王，王不受邪，肺復欲還心，心不肯受，故留結為積。故知息賁以春甲乙日得之。</p>
<p>腎之積名曰賁豚（若豚之賁，不常定也。豚性躁，故名之）。發於少腹，上至心下，若豚狀，或上或下無時。久不已，令人喘逆，骨痿、少氣，以夏丙丁日得之。何以言之？脾病傳腎，腎當傳心，心以夏適王，王不受邪，腎復欲還脾，脾不肯受，故留結為積。故知賁豚以夏丙丁日得之。此五積之要法也。</p>
<p>五十九難曰：狂癲之病，何以別之？然，狂疾之始發，少臥而不飢，自高賢也，自辨智也，自倨貴也，妄笑好歌樂，妄行不休是也。癲疾始發，意不樂，僵仆直視，其脈三部陰陽俱盛是也。</p>
<p>六十難曰：頭、心之病，有厥痛，有真痛，何謂也？然，手三陽之脈受風寒，伏留而不去者，則名厥頭痛；入連在腦者，名真頭痛。其五臟氣（邪氣），相干，名厥心痛；其痛甚，但在心，手足青者，即名真心痛。其真頭、心痛者，旦發夕死，夕發旦死。</p>
<p>六十一難曰：經言望而知之謂之神，聞而知之謂之聖，問而知之謂之工，切脈而知之謂之巧，何謂也？然，望而知之者，望見其五色以知其病。</p>
<p>《素問》五臟生成篇云：色見青如草滋，黃如枳實，黑如炲，赤如衃血，白如枯骨者，皆死；青如翠羽，赤如雞冠，黃如蟹腹，白如豕膏，黑如烏翎者，皆生。《靈樞》云：青黑為痛，黃赤為熱，白為寒。又云：赤色出於兩顴，大如拇指者，病雖小愈，必卒死；黑色出於庭（顏色），大如拇指，必不病而卒。又云：診血脈者，多赤多熱，多青多痛，多黑為久痹，多黑、多赤、多青、皆見者，為寒熱身痛，面色微黃，齒垢黃，爪甲上黃，黃疸也。又如驗產婦，面赤舌青，母活子死，面青舌赤沫出，母死子活，唇口俱青，子母俱死之類也。</p>
<p>聞而知之者，聞其五音以別其病。</p>
<p>四明陳氏曰：五臟有聲，而聲有音，肝聲呼，音應角，調而直，音聲相應則無病，角亂則病在肝；心聲笑，音應徵，和而長，音聲相應則無病，徵亂則病在心，脾聲歌，音應宮，大而和，音聲相應則無病，宮亂則病在脾；肺聲哭，音應商，輕而勁，音聲相應則無病，商亂則病在肺；腎聲呻，音應羽，沉而深，音聲相應則無病，羽亂則病在腎。</p>
<p>問而知之者，問其所欲五味，以知其病所起所在也。</p>
<p>《靈樞》云：五味入口，各有所走，各有所病。酸走筋，多食之，令人癃；咸走血，多食之，令人渴；辛走氣，多食之，令人洞心。辛與氣俱行，故辛入心而與汗俱出；苦走骨，多食之，令人變嘔；甘走肉，多食之，令人悗心（悗音悶）。推此，則知問其所欲五味，以知其病之所起所在也。</p>
<p>袁氏曰：「問其所欲五味中偏嗜偏多食之物，則知臟氣有偏勝偏絕之候也」。</p>
<p>切脈而知之者，診其寸口，視其虛實，以知其病，病在何臟腑也。</p>
<p>診寸口，即第一難之義。</p>
<p>王氏脈法贊曰：脈有三部，尺、寸及關，榮衛流行，不失衡銓，腎沉、心洪、肺浮、肝弦、此自常經，不失銖錢，出入升降，漏刻周旋，水下二刻，脈一周身，旋覆寸口，虛實見焉。</p>
<p>經言以外知之曰聖，以內知之曰神，此之謂也。</p>
<p>以外知之望聞，以內知之問切也。神，微妙也。聖，通明也。</p>

<h1>卷二</h1>

<h2>周身經穴賦</h2>
<p>（《醫經小學》）</p>
<p>手太陰兮大指側，少商、魚際兮太淵穴。經渠兮列缺，孔最兮尺澤。俠白共天府為鄰，雲門與中府相接（左右共二十二穴）。</p>
<p>手陽明兮，大腸之經。循商陽兮，二三而行（二間、三間也）。歷合谷、陽谿之腧，過偏歷、溫溜之濱。下廉、上廉、三里而近，曲池、肘髎、五里之程。臑髃（即臂臑、眉髃二穴）上於巨骨，天鼎紆乎扶突。禾髎唇連，迎香鼻迫（左右共四十穴）。</p>
<p>胃乃足之陽明，厲兌趨乎內庭。過陷谷、衝陽之分，見解谿、豐隆之神。下巨虛兮條口陳，上巨虛兮三里仍。犢鼻引入於梁丘、陰市之下，伏兔上貫於髀關、氣衝之經。歸來兮水道，大巨兮外陵。運天樞兮滑肉，禮太乙兮關門。梁門兮承滿，不容兮乳根。乳中之膺窗、屋翳，庫房之氣戶、缺盆。氣舍、水突，人迎、大迎。地倉兮巨髎續，四白兮承泣分。御頰車於下關，張頭維於額垠（左右共九十穴）。</p>
<p>足太陰兮脾中州，隱白出兮大指頭。赴大都兮瞻太白，訪公孫兮至商丘。越三陰之交而漏谷、地機可即，步陰陵之泉而血海、箕門是求。入衝門兮府舍軒豁，解腹結兮大橫優遊。腹哀、食竇兮，接天溪而同派；胸鄉、周榮兮，綴大包而如鉤（左右共四十二穴）。</p>
<p>迨夫真心為手少陰，少衝出乎小指，少府直乎神門。陰郄、通里兮，靈道非遠；少海、青靈兮，極泉何深（左右共十八穴）。</p>
<p>手之太陽，小腸之榮。路從少澤步前谷、後谿之隆，道遵腕骨觀陽谷、養老之崇。得支正於小海，逐肩貞以相從。值臑腧兮遇天宗，乘秉風兮曲垣中。肩外俞兮肩中俞，啟天窗兮見天容。匪由顴髎，曷造聽宮（左右共三十八穴）。</p>
<p>足膀胱兮太陽，交背部之二行。窮至陰於通谷之口，尋束骨於京骨之鄉。申脈命僕參以前導，崑崙闢金門於踝旁。奮附陽、飛揚之志，轉承山、承筋之行。至於合陽、委中委陽、浮郄、殷門以岐往，承扶、秩邊而胞肓。入志室兮肓門、胃倉，開意舍兮振彼陽綱。出魂門兮膈關，乃譩譆乎神堂。膏肓兮在四椎之左右，魄戶兮隨附分而會陽。下、中、次、上之髎，白環、中膂之房。膀胱俞兮小腸，大腸俞兮在旁。三焦、腎俞兮胃俞接，脾、膽、肝、膈兮心俞當。厥陰、肺俞之募，風門、大杼之方。天柱堅兮玉枕、絡卻，通天溪兮見彼承光。自五處、曲差而下，造攢竹、睛明之場（左右共一百二十六穴）。</p>
<p>足少陰兮腎屬，湧泉流於然谷。太谿、大鐘兮水泉緣，照海、復溜兮交信續。從築賓兮上陰谷，掩橫骨兮大赫麓。氣穴、四滿兮中注，肓俞上通兮商曲。守石關兮陰都寧，閉通谷兮幽門肅。步廊、神封而靈墟存，神藏、彧中而俞府足（左右共五十四穴）。</p>
<p>手厥陰心包之絡，中衝發中指之奇。自勞宮、大陵而往，逐內關、間使而馳。叩郄門於曲澤，酌天泉於天池（左右共十八穴）。</p>
<p>手少陽三焦之脈，在小指次指之端。關衝開乎液門、中渚、陽池、外關。支溝、會宗、三陽絡，四瀆、天井、清冷淵，消濼、臑會、肩髎相連。天髎處天牖之下，翳風讓瘈脈居先。顱息定而角孫近耳，絲竹空而和髎倒懸。耳門既闢，夏蚋聞焉（左右共四十六穴）。</p>
<p>足少陽兮膽經，穴乃出乎竅陰，沂俠谿兮地五會，過臨泣兮丘墟平。懸鐘兮陽輔、光明，外丘兮陽交、陽陵。西出陽關兮，抵中瀆、風市之境；環跳、居髎兮，循維道、五樞之宮。考夫帶脈，詢至京門。日月麗兮輒筋榮，淵液泄兮肩井盈。臨風池兮腦空鳴，窮竅陰兮完骨明。舉浮白於天衝，接承靈於正營。目窗兮臨泣，陽白兮本神。率谷回兮曲鬢出，懸釐降兮懸顱承。頷厭兮嘉客主人，聽會兮瞳子髎迎（左右共八十八穴）。</p>
<p>厥陰在足，肝經所鍾。起大敦於行間，循太衝於中封。蠡溝、中都之會，膝關、曲泉之宮。襲陰包於五里兮，陰廉乃發；尋羊矢於章門兮，期門可攻（左右共二十八穴）。</p>
<p>至若任脈行乎腹與胸，承漿泄兮廉泉通。窺天突於璇璣，搗華蓋於紫宮。登玉堂兮膻中集，履中庭兮鳩尾沖。瞻巨闕兮二脘上中，過建里兮下脘攸同。水分兮神闕縹緲，陰交兮氣海鴻濛。石門直兮關元、中極，曲骨橫兮會陰乃終（凡二十四穴）。</p>
<p>督脈行乎背部中，兌端接兮齦交從。素髎在面兮，水溝疏通；神庭入發兮，上星瞳矇。囟會現兮前頂，百會儼兮尊崇。後頂輔兮強間逢，腦戶閉兮風府空。啞門通於大椎兮，陶道夷坦；身柱縹於神道兮，靈臺穹窿。至陽立下，筋縮、脊中；接脊懸樞，命門重重。歌陽關兮舞腰俞，願長強兮壽無窮（凡二十七穴）。</p>

<h2>百症賦</h2>
<p>（《聚英》）</p>
<p>百症俞穴，再三用心。囟會連於玉枕，頭風療以金針。懸顱、頷厭之中，偏頭痛止；強間、豐隆之際，頭痛難禁。</p>
<p>原夫面腫虛浮，須仗水溝前頂；耳聾氣閉，全憑聽會、翳風。面上蟲行有驗，迎香可取；耳中蟬噪有聲，聽會堪攻。</p>
<p>目眩兮，支正、飛揚；目黃兮，陽綱、膽俞。攀睛攻少澤、肝俞之所，淚出刺臨泣、頭維之處。目中漠漠，即尋攢竹、三間；目覺䀮䀮，急取養老、天柱。觀其雀目肝氣，睛明、行間而細推；審他項強傷寒，溫溜、期門而主之。廉泉、中衝，舌下腫疼堪取；天府、合谷，鼻中衄血宜追。耳門、絲竹空，住牙疼於頃刻；頰車、地倉穴，正口喎於片時。</p>
<p>喉痛兮，液門、魚際去療，轉筋兮，金門、丘墟來醫。陽谷、俠谿，頷腫口噤並治；少商、曲澤，血虛口渴同施。通天去鼻內無聞之苦，復溜祛舌乾口燥之悲。啞門、關衝，舌緩不語而要緊；天鼎、間使，失音囁嚅而休遲。太衝瀉唇喎以速愈，承漿瀉牙疼而即移。項強多惡風，束骨相連於天柱；熱病汗不出，大都更接於經渠。</p>
<p>且如兩臂頑麻，少海就傍於三里；半身不遂，陽陵遠達於曲池。建里、內關，掃盡胸中之苦悶；聽宮、脾俞，祛殘心下之悲悽。</p>
<p>久知脅肋疼痛，氣戶、華蓋有靈；腹內腸鳴，下脘、陷谷能平。胸脅支滿何療，章門、不容細尋。膈疼飲蓄難禁，膻中、巨闕便針。胸滿更加噎塞，中府、意舍所行；胸膈停留瘀血，腎俞、巨髎宜徵。胸滿項強，神藏、璇璣已試；背連腰痛，白環、委中曾經。脊強兮水道、筋縮，目瞤兮顴髎、大迎。痓病非顱息而不愈，臍風須然谷而易醒。委陽、天池，腋腫針而速散；後谿、環跳，腿疼刺而即輕。夢魘不寧，厲兌相諧於隱白；發狂奔走，上脘同起於神門。驚悸怔忡，取陽交、解谿勿誤；反張悲哭，仗天衝、大橫須精。癲疾必身柱、本神之令，發熱仗少衝、曲池之津。歲熱時行，陶道復求肺俞理；風癇常發，神道須還心俞寧。濕寒濕熱下髎定，厥寒厥熱湧泉清。寒慄惡寒，二間疏通陰郄暗；煩心嘔吐，幽門開徹玉堂明。行間、湧泉，主消渴之腎竭；陰陵、水分，去水腫之臍盈。癆瘵傳屍，趨魄戶、膏肓之路；中邪霍亂，尋陰谷、三里之程。治疸消黃，諧後谿、勞宮而看；倦言嗜臥，往通里、大鐘而明。咳嗽連聲，肺俞須迎天突穴；小便赤澀，兌端獨瀉太陽經。刺長強於承山，善主腸風新下血；針三陰於氣海，專司白濁久遺精。</p>
<p>且如肓俞、橫骨，瀉五淋之久積；陰郄、後谿，治盜汗之多出。脾虛谷以不消，脾俞、膀胱俞覓；胃冷食而難化，魂門、胃俞堪責。鼻痔必取齦交，癭氣須求浮白。大敦、照海，患寒疝而善蠲；五里、臂臑，生癧瘡而能治。至陰、屏翳，療癢疾之疼多；肩髃、陽谿，消癮風之熱極。</p>
<p>抑又論婦人經事改常，自有地機、血海；女子少氣漏血，不無交信、合陽。帶下產崩，衝門、氣衝宜審；月潮違限，天樞、水泉細詳。肩井乳癰而極效，商丘痔瘤而最良。脫肛趨百會、尾翠之所，無子搜陰交、石關之鄉。中脘主乎積痢，外丘收乎大腸。寒瘧兮商陽、太谿驗，痃癖兮衝門、血海強。</p>
<p>夫醫乃人之司命，非志士而莫為；針乃理之淵微，須至人之指教。先究其病源，後攻其穴道，隨手見功，應針取效。方知玄里之玄，始達妙中之妙。此篇不盡，略舉其要。</p>

<h2>標幽賦</h2>
<p>（《楊氏註解》）</p>
<p>拯救之法，妙用者針。</p>
<p>劫病之功，莫捷於針灸。故《素問》諸書，為之首載，緩、和、扁、華，俱以此稱神醫。蓋一針中穴，病者應手而起，誠醫家之所先也。近世此科幾於絕傳，良為可嘆！經云：拘於鬼神者，不可與言至德；惡於砭石者，不可與言至巧。此之謂也。又語云：一針、二灸、三服藥。則針灸為妙用可知。業醫者，奈之何不亟講乎？</p>
<p>察歲時於天道，</p>
<p>夫人身十二經，三百六十節，以應一歲十二月，三百六十日。歲時者，春暖、夏熱、秋涼、冬寒，此四時之正氣。苟或春應暖而反寒，夏應熱而反涼，秋應涼而反熱，冬應寒而反暖，是故冬傷於寒，春必溫病；春傷於風，夏必飧泄；夏傷於暑，秋必痎瘧；秋傷於濕，上逆而咳。岐伯曰：凡刺之法，必候日月星辰四時八正之氣，氣定乃刺焉。是故天溫日陽，則人血淖液而衛氣浮，故血易瀉，氣易行；天寒日陰，則人血凝泣而衛氣沉。月始生，則氣血始清，衛氣始行；月廓滿，則氣血實，肌肉堅；月廓空，則肌肉減，經絡虛，衛氣去，形獨居。是以因天時而調血氣也。天寒無刺，天溫無灸，月生無瀉，月滿無補，月廓空無治，是謂得天時而調之。若月生而瀉，是謂臟虛；月滿而補，血氣洋溢；絡有留血，名曰重實。月廓空而治，是謂亂經。陰陽相錯，真邪不別，沉以留止，外虛內亂，淫邪乃起。又曰：天有五運，金水木火土也；地有六氣，風寒暑濕燥熱也。</p>
<p>定形氣於予心。</p>
<p>經云：凡用針者，必先度其形之肥瘦，以調其氣之虛實，實則瀉之，虛則補之，必先定其血脈，而後調之。形盛脈細，少氣不足以息者危。形瘦脈大，胸中多氣者死。形氣相得者生，不調者病，相失者死，是故色脈不順而莫針。戒之戒之！</p>
<p>春夏瘦而刺淺，秋冬肥而刺深。</p>
<p>經云：病有沉浮，刺有淺深，各至其理，無過其道，過之則內傷，不及則外壅，壅則賊邪從之，淺深不得，反為大賊。內傷五臟，後生大病。故曰春病在毫毛腠理，夏病在皮膚。故春夏之人，陽氣輕浮，肌肉瘦薄，血氣未盛宜刺之淺；秋病在肉脈，冬病在筋骨，秋冬則陽氣收藏，肌肉肥厚，血氣充滿，刺之宜深。又云：春刺十二井，夏刺十二滎，季夏刺十二俞，秋刺十二經，冬刺十二合，以配木火土金水。理見子午流注。</p>
<p>不窮經絡陰陽，多逢刺禁。</p>
<p>經有十二：手太陰肺，少陰心，厥陰心包絡，太陽小腸，少陽三焦，陽明大腸；足太陰脾，少陰腎，厥陰肝，太陽膀胱，少陽膽，陽明胃也。絡有十五：肺絡列缺，心絡通里，心包絡內關，小腸絡支正，三焦絡外關，大腸絡偏歷，脾絡公孫，腎絡大鐘，肝絡蠡溝，膀胱絡飛揚，膽絡光明，胃絡豐隆，陰蹺絡照海，陽蹺絡申脈，脾之大絡大包，督脈絡長強，任脈絡尾翳也。陰陽者，天之陰陽，平旦至日中，天之陽，陽中之陽也。日中至黃昏，天之陽，陽中之陰也。合夜至雞鳴，天之陰，陰中之陰也。雞鳴至平旦，天之陰，陰中之陽也。故人亦應之。至於人身，外為陽，內為陰，背為陽，腹為陰，手足皆以赤白肉分之。五臟為陰，六腑為陽，春夏之病在陽，秋冬之病在陰。背固為陽，陽中之陽，心也；陽中之陰，肺也。腹固為陰，陰中之陰，腎也；陰中之陽，肝也；陰中之至陰，脾也。此皆陰陽表裡，內外雌雄，相輸應也，是以應天之陰陽。學者苟不明此經絡，陰陽升降，左右不同之理，如病在陽明，反攻厥陰，病在太陽，反攻太陰，遂致賊邪未除，本氣受蔽，則有勞無功，反犯禁刺。</p>
<p>既論臟腑虛實，須向經尋。</p>
<p>欲知臟腑之虛實，必先診其脈之盛衰，既知脈之盛衰，又必辨其經脈之上下。臟者，心、肝、脾、肺、腎也。腑者，膽、胃、大小腸、三焦、膀胱也。如脈之衰弱者，其氣多虛，為癢為麻也。脈之盛大者，其血多實，為腫為痛也。然臟腑居位乎內，而經絡播行乎外，虛則補其母也，實則瀉其子也。若心病，虛則補肝木也，實則瀉脾土也。至於本經之中，而亦有子母焉。假如心之虛者，取本經少衝以補之，少衝者井木也，木能生火也；實取神門以瀉之，神門者俞土也，火能生土也。諸經莫不皆然，要之不離乎五行相生之理，當細思之！</p>
<p>原夫起自中焦，水初下漏，太陰為始，至厥陰而方終；穴出雲門，抵期門而最後。</p>
<p>此言人之氣脈，行於十二經為一周，除任、督之外，計三百九十三穴。一日一夜有百刻，分於十二時，每一時有八刻二分，每一刻計六十分，一時共計五百分。每日寅時，手太陰肺經生自中焦中府穴，出於雲門起，至少商穴止；卯時手陽明大腸經，自商陽起至迎香止；辰時足陽明胃經，自頭維至厲兌；巳時足太陰脾經，自隱白至大包；午時手太陰心經，自極泉至少衝；未時手太陽小腸經，自少澤至聽宮；申時足太陽膀胱經，自睛明至至陰；酉時足少陰腎經，自湧泉至俞府；戌時手厥陰心包絡經，自天池至中衝；亥時手少陽三焦經，自關衝至耳門；子時足少陽膽經，自瞳子髎至竅陰；丑時足厥陰肝經，自大敦至期門而終。周而復始，與滴漏無差也。</p>
<p>正經十二，別絡走三百餘支；</p>
<p>十二經者，即手足三陰、三陽之正經也。別絡者，除十五絡，又有橫絡、孫絡，不知其紀，散走於三百餘支脈也。</p>
<p>正側仰伏，氣血有六百餘候。</p>
<p>此言經絡，或正或側，或仰或伏，而氣血循行孔穴，一周於身，榮行脈中三百餘候，衛行脈外三百餘候。</p>
<p>手足三陽，手走頭而頭走足；手足三陰，足走腹而胸走手。</p>
<p>此言經絡，陰升陽降，氣血出入之機，男女無以異。</p>
<p>要識迎隨，須明逆順。</p>
<p>迎隨者，要知榮衛之流注，經脈之往來也。明其陰陽之經，逆順而取之。迎者以針頭朝其源而逆之，隨者以針頭從其流而順之。是故逆之者為瀉、為迎，順之者為補、為隨。若能知迎知隨，令氣必和，和氣之方，必在陰陽，升降上下，源流往來，逆順之道明矣。</p>
<p>況夫陰陽，氣血多少為最。厥陰、太陽，少氣多血；太陰、少陰，少血多氣；而又氣多血少者，少陽之分；氣盛血多者，陽明之位。</p>
<p>此言三陰、三陽，氣血多少之不同，取之必記為最要也。</p>
<p>先詳多少之宜，次察應至之氣。</p>
<p>凡用針者，先明上文氣血之多少，次觀針氣之來應。</p>
<p>輕滑慢而未來，沉澀緊而已至。</p>
<p>輕浮、滑虛、慢遲，入針之後值此三者，乃真氣之未到；沉重、澀滯、緊實，入針之後值此三者，是正氣之已來。</p>
<p>既至也，量寒熱而留疾；</p>
<p>留，住也；疾，速也。此言正氣既至，必審寒熱而施之。故經云：刺熱須至寒者，必留針，陰氣隆至，乃呼之，去徐，其穴不閉；刺寒須至熱者，陽氣隆至，針氣必熱，乃吸之，去疾，其穴急捫之。</p>
<p>未至也，據虛實而候氣。</p>
<p>氣之未至，或進或退，或按或提，導之引之，候氣至穴而方行補瀉。經曰：虛則推內進搓，以補其氣；實則循捫彈努，以引其氣。</p>
<p>氣之至也，如魚吞鉤餌之沉浮；氣未至也，如閒處幽堂之深邃。</p>
<p>氣既至，則針有澀緊，似魚吞鉤，或沉或浮而動；其氣不來，針自輕滑，如閒居靜室之中，寂然無所聞也。</p>
<p>氣速至而速效，氣遲至而不治。</p>
<p>言下針若得氣來速，則病易痊，而效亦速也。氣若來遲，則病難愈，而有不治之憂。故賦云：氣速效速，氣遲效遲，候之不至，必死無疑矣。</p>
<p>觀夫九針之法，毫針最微，七星上應，眾穴主持。</p>
<p>言九針之妙，毫針最精，上應七星，又為三百六十穴之針。</p>
<p>本形金也，有蠲邪扶正之道；</p>
<p>本形，言針也。針本出於金，古人以砭石，今人以鐵代之。蠲，除也。邪氣盛，針能除之。扶，輔也。正氣衰，針能輔之。</p>
<p>短長水也，有決凝開滯之機。</p>
<p>此言針有長短，猶水之長短，人之氣血凝滯而不通，猶水之凝滯而不通也。水之不通，決之使流於湖海，氣血不通，針之使周於經脈，故言針應水也。</p>
<p>定刺象木，或斜或正；</p>
<p>此言木有斜正，而用針亦有或斜或正之不同。刺陽經者，必斜臥其針，無傷其衛；刺陰分者，必正立其針，毋傷其榮，故言針應木也。</p>
<p>口藏比火，進陽補羸。</p>
<p>口藏，以針含於口也。氣之溫，如火之溫也。羸，瘦也。凡下針之時，必口內溫針暖，使榮衛相接，進己之陽氣，補彼之瘦弱，故言針應火也。</p>
<p>循機捫而可塞以象土，</p>
<p>循者，用手上下循之，使氣血往來也。機捫者，針畢以手捫閉其穴，如用土填塞之義，故言針應土也。</p>
<p>實應五行而可知。</p>
<p>五行者，金、水、木、火、土也。此結上文，針能應五行之理也。</p>
<p>然是三寸六分，包含妙理；</p>
<p>言針雖但長三寸六分，能巧運神機之妙，中含水火，回倒陰陽，其理最玄妙也。</p>
<p>雖細楨於毫髮，同貫多岐。</p>
<p>楨，針之干也。岐，氣血往來之路也。言針之干，雖如毫髮之微小，能貫通諸經血氣之道路也。</p>
<p>可平五臟之寒熱，能調六腑之虛實。</p>
<p>平，治也。調，理也。言針能調治臟腑之疾，有寒則溫之，熱則清之，虛則補之，實則瀉之。</p>
<p>拘攣閉塞，遣八邪而去矣；寒熱痹痛，開四關而已之。</p>
<p>拘攣者，筋脈之拘束。閉塞者，氣血之不通。八邪者，所以候八風之虛邪，言疾有攣閉，必驅散八風之邪也。寒者，身作顫而發寒也。熱者，身作潮而發熱也。四關者，六臟有十二原，出於四關，太衝、合谷是也。故太乙移宮之日，主八風之邪，令人寒熱疼痛，若能開四關者，兩手兩足，刺之而已。立春一日起艮，名曰天留宮，風從東北來為順令；春分一日起震，名曰倉門宮，風從正東來為順令；立夏一日起巽，名曰陰洛風，風從東南來為順令，夏至一日起離，名曰上天宮，風從正南來為順令；立秋一日起坤，名曰玄委宮，風從西南來為順令；秋分一日起兌，名曰倉果宮，風從正西來為順令；立冬一日起乾，名曰新洛宮，風從西北來為順令；冬至一日起坎，名曰葉蟄宮，風從正北來為順令。其風著人爽神氣，去沉疴。背逆謂之惡風毒氣，吹形骸即病，名曰時氣留伏。流入肌骨臟腑，雖不即患，後因風寒暑濕之重感，內緣飢飽勞欲之染著，發患曰內外兩感之痼疾，非刺針以調經絡，湯液引其榮衛，不能已也。中宮名曰招搖宮，共九宮焉。此八風之邪，得其正令，則人無疾，逆之，則有病也。</p>
<p>凡刺者，使本神朝而後入；既刺也，使本神定而氣隨。神不朝而勿刺，神已定而可施。</p>
<p>凡用針者，必使患者精神已朝，而後方可入針，既針之，必使患者精神才定，而後施針行氣。若氣不朝，其針為輕滑，不知疼痛，如插豆腐者，莫與進之，必使之候。如神氣既至，針自緊澀，可與依法察虛實而施之。</p>
<p>定腳處，取氣血為主意；</p>
<p>言欲下針之時，必取陰陽氣血多少為主，詳見上文。</p>
<p>下手處，認水木是根基。</p>
<p>下手，亦言用針也。水者母也，木者子也，是水能生木也。是故濟母裨其不足，奪子平其有餘，此言用針，必先認子母相生之義。舉水木而不及土金火者，省文也。</p>
<p>天地人三才也，湧泉同璇璣、百會；</p>
<p>百會一穴在頭，以應乎天；璇璣一穴在胸，以應乎人；湧泉一穴在足心，以應乎地，是謂三才也。</p>
<p>上中下三部也，大包與天樞、地機。</p>
<p>大包二穴在乳後，為上部；天樞二穴在臍旁，為中部；地機二穴在足胻，為下部，是謂三部也。</p>
<p>陽蹺、陽維並督帶，主肩背腰腿在表之病；</p>
<p>陽蹺脈，起於足跟中，循外踝，上入風池，通足太陽膀胱經，申脈是也。陽維脈者，維持諸陽之會，通手少陽三焦經，外關是也。督脈者，起於下極之腧，並於脊裡，上行風府過腦循額，至鼻入齦交，通手太陽小腸經，後谿是也。帶脈起於季脅，回身一周，如繫帶然，通足少陽膽經，臨泣是也。言此奇經四脈屬陽，主治肩背腰腿在表之病。</p>
<p>陰蹺、陰維、任、衝脈，去心腹脅肋在裡之疑（疑者，疾也）。</p>
<p>陰蹺脈，亦起於足跟中，循內踝，上行至咽喉，交貫衝脈，通足少陰腎經，照海是也。陰維脈者，維持諸陰之交，通手厥陰心包絡經，內關是也。任脈起於中極之下，循腹上至咽喉，通手太陰肺經，列缺是也。衝脈起於氣衝，並足少陰之經，俠臍上行至胸中而散，通足太陰脾經，公孫是也。言此奇經四脈屬陰，能治心腹脅肋在裡之疑。</p>
<p>二陵、二蹺、二交，似續而交五大；</p>
<p>二陵者，陰陵泉、陽陵泉也。二蹺者，陰蹺、陽蹺也；二交者，陰交、陽交也。續，接續也。五大者，五體也。言此六穴，遞相交接於兩手、兩足並頭也。</p>
<p>兩間、兩商、兩井，相依而別兩支。</p>
<p>兩間者，二間、三間也。兩商者，少商、商陽也。兩井者，天井、肩井也。言六穴相依而分別於手之兩支也。</p>
<p>大抵取穴之法，必有分寸，先審自意，次觀肉分；</p>
<p>此言取量穴法，必以男左女右中指，與大指相屈如環，取內側紋兩角為一寸，各隨長短大小取之，此乃同身之寸。先審病者是何病？屬何經？用何穴？審於我意；次察病者，瘦肥長短，大小肉分，骨節髮際之間，量度以取之。</p>
<p>或伸屈而得之，或平直而安定。</p>
<p>伸屈者，如取環跳之穴，必須伸下足，屈上足，以取之，乃得其穴。平直者，或平臥而取之，或正坐而取之，或正立而取之，自然安定，如承漿在唇下宛宛中之類也。</p>
<p>在陽部筋骨之側，陷下為真；在陰分郄膕之間，動脈相應。</p>
<p>陽部者，諸陽之經也，如合谷、三里、陽陵泉等穴，必取俠骨側指陷中為真也。陰分者，諸陰之經也，如手心、腳內、肚腹等穴，必以筋骨郄膕動脈應指，乃為真穴也。</p>
<p>取五穴用一穴而必端，取三經用一經而可正。</p>
<p>此言取穴之法，必須點取五穴之中，而用一穴，則可為端的矣。若用一經，必須取三經而正一經之是非矣。</p>
<p>頭部與肩部詳分，督脈與任脈易定。</p>
<p>頭部與肩部，則穴繁多，但醫者以自意詳審，大小肥瘦而分之。督、任二脈，直行背腹中，而有分寸，則易定也。</p>
<p>明標與本，論刺深刺淺之經；</p>
<p>標本者，非止一端也，有六經之標本，有天地陰陽之標本，有傳病之標本。以人身論之，則外為標，內為本；陽為標，陰為本；腑陽為標，臟陰為本；臟腑在內為本，經絡在外為標也。六經之標本者，足太陽之本，在足跟上五寸，標在目；足少陽之本在竅陰，標在耳之類是也。更有人身之臟腑、陽氣陰血、經絡，各有標本。以病論之，先受病為本，後傳變為標，凡治病者，先治其本，後治其標，餘症皆除矣。謂如先生輕病，後滋生重病，亦先治其輕病也。若有中滿，無問標本，先治中滿為急。若中滿、大小便不利，亦無標本，先利大小便，治中滿充急也。除此三者之外，皆治其本，不可不慎也。從前來者實邪，從後來者虛邪，此子能令母實，母能令子虛也。治法虛則補其母，實則瀉其子，假令肝受心之邪，是從前來者，為實邪也，當瀉其火；然直瀉火，十二經絡中，各有金、木、水、火、土也。當木之本，分其火也。故標本論云：本而標之，先治其本，後治其標。既肝受火之邪，先於肝經五穴，瀉滎火行間也。以藥論，入肝經藥為引，用瀉心藥為君也。是治實邪病矣。又假令肝受腎邪，是為從後來者，為虛邪，當補其母，故《標本論》云：標而本之，先治其標，後治其本。肝木既受水邪，當先於腎經湧泉穴補木，是先治其標，後於肝經曲泉穴瀉水，是後治其本，此先治其標者，推其至理，亦是先治其本也。以藥論之，入腎經藥為引，用補肝經藥為君，是也。以得病之日為本，傳病之日為標，亦是。</p>
<p>住痛移疼，取相交相貫之逕。</p>
<p>此言用針之法，有住痛移疼之功者也。先以針左行左轉，而得九數，復以針右行右轉，而得六數，此乃陰陽交貫之道也。經脈亦有交貫，如手太陰肺之列缺，交於陽明之路，足陽明胃之豐隆，走於太陰之逕，此之類也。</p>
<p>豈不聞臟腑病，而求門、海、俞、募之微；</p>
<p>門海者，如章門、氣海之類。俞者，五臟六腑之俞也，俱在背部二行。募者，臟腑之募，肺募中府，心募巨闕，肝募期門，脾募章門，腎募京門，胃募中脘，膽募日月，大腸募天樞，小腸募關元，三焦募石門，膀胱募中極。此言五臟六腑之有病，必取此門、海、俞、募之最微妙矣。</p>
<p>經絡滯，而求原、別、交、會之道。</p>
<p>原者，十二經之原也。別，陽別也。交，陰交也。會，八會也。夫十二原者，膽原丘墟，肝原太衝，小腸原腕骨，心原神門，胃原衝陽，脾原太白，大腸原合谷，肺原太淵，膀胱原京骨，腎原太谿，三焦原陽池，包絡原大陵。八會者，血會膈俞，氣會膻中，脈會太淵，筋會陽陵泉，骨會大杼，髓會絕骨，臟會章門，腑會中脘也。此言經絡血氣凝結不通者，必取此原、別、交、會之穴而刺之。</p>
<p>更窮四根、三結，依標本而刺無不痊；</p>
<p>根結者，十二經之根結也。《靈樞經》云：太陰根於隱白，結於太倉也；少陰根於湧泉，結於廉泉也；厥陰根於大敦，結於玉堂也；太陽根於至陰，結於目也；陽明根於厲兌，結於鉗耳也；少陽根於竅陰，結於耳也；手太陽根於少澤，結於天窗、支正也；手少陽根於關衝，結於天牖、外關也；手陽明根於商陽，結於扶突、偏歷也。手三陰之經不載，不敢強注。又云：四根者，耳根、鼻根、乳根、腳根也。三結者，胸結、肢結、便結也。</p>
<p>此言能究根結之理，依上文標本之法刺之，則疾無不愈也。</p>
<p>但用八法，五門，分主客而針無不效。</p>
<p>針之八法，一迎隨，二轉針，三手指，四針投，五虛實，六動搖，七提按，八呼吸。身之八法，奇經八脈，公孫、衝脈、胃心胸，八句是也。五門者，天干配合，分於五也。甲與己合，乙與庚合之類是也。主客者，公孫主，內關客之類是也。或以井滎俞經合為五門，以邪氣為賓客，正氣為主人。先用八法，必以五門推時取穴，先主後客，而無不效之理。</p>
<p>八脈始終連八會，本是紀綱；十二經絡十二原，是為樞要。</p>
<p>八脈者，奇經八脈也。督脈、任脈、衝脈、帶脈、陰維、陽維、陰蹺、陽蹺也。八會者，即上文血會膈俞等是也。此八穴通八脈起止，連及八會，本是人之綱領也。如網之有綱也。十二經、十五絡、十二原已註上文。樞要者，門戶之樞紐也。言原出入十二經也。</p>
<p>一日取六十六穴之法，方見幽微，</p>
<p>六十六穴者，即子午流注井滎俞原經合也。陽於注腑，三十六穴，陰於注臟，三十穴，共成六十六穴，具載五卷子午流注圖中。此言經絡一日一周於身，歷行十二經穴，當此之時，酌取流注之中一穴用之，以見幽微之理。</p>
<p>一時取一十二經之原，始知要妙。</p>
<p>十二經原，俱註上文。此言一時之中，當審此日是何經所主，當此之時，該取本日此經之原穴而刺之，則流注之法，玄妙始可知矣。</p>
<p>原夫補瀉之法，非呼吸而在手指；</p>
<p>此言補瀉之法，非但呼吸，而在乎手之指法也。法分十四者，循捫、提、按、彈、捻、搓、盤、推、內動搖、爪切、進、退、出、攝者是也。法則如斯，巧拙在人，詳備《金針賦》內。</p>
<p>速效之功，要交正而識本經。</p>
<p>交正者，如大腸與肺為傳送之府，心與小腸為受盛之官，脾與胃為消化之宮，肝與膽為清淨之位，膀胱合腎，陰陽相通，表裡相應也。本經者，受病之經，如心之病，必取小腸之穴兼之，余仿此。言能識本經之病，又要認交經正經之理，則針之功必速矣。故曰：寧失其穴，勿失其經；寧失其時，勿失其氣。</p>
<p>交經繆刺，左有病而右畔取；</p>
<p>繆刺者，刺絡脈也。右痛而刺左，左痛而刺右，此乃交經繆刺之理也。</p>
<p>瀉絡遠針，頭有病而腳上針。</p>
<p>三陽之經，從頭下足，故言頭有病，必取足穴而刺之。</p>
<p>巨刺與繆刺各異，</p>
<p>巨刺者，刺經脈也。痛在於左而右脈病者，則巨刺之，左痛刺右，右痛刺左，中其經也。繆刺者，刺絡脈也。身形有痛，九候無病，則繆刺之，右痛刺左，左痛刺右，中其絡也。此刺法之相同，但一中經，一中絡之異耳。</p>
<p>微針與妙刺相通。</p>
<p>微針者，刺之巧也。妙刺者，針之妙也。言二者之相通也。</p>
<p>觀部分而知經絡之虛實，</p>
<p>言針入肉分，以天、人、地三部而進，必察其得氣則內外虛實可知矣，又云：察脈之三部，則知何經虛，何經實也。</p>
<p>視沉浮而辨臟腑之寒溫。</p>
<p>言下針之後，看針氣緩急，可決臟腑之寒熱也。</p>
<p>且夫先令針耀，而慮針損；次藏口內，而欲針溫。</p>
<p>言欲下針之時，必先令針光耀，看針莫有損壞；次將針含於口內，令針溫暖與榮衛相接，無相觸犯也。</p>
<p>目無外視，手如握虎；心無內慕，如待貴人。</p>
<p>此戒用針之士，貴乎專心誠意，而自重也。令目無他視，手如握虎，恐有傷也；心無他想，如待貴人，恐有責也。</p>
<p>左手重而多按，欲令氣散；右手輕而徐入，不痛之因。</p>
<p>下針之時，必先以左手大指爪甲於穴上切之，則令其氣散，以右手持針，輕輕徐入，此乃不痛之因也。</p>
<p>空心恐怯，直立側而多暈；</p>
<p>空心者，未食之前，此言無刺飢人，其氣血未定，則令人恐懼，有怕怯之心，或直立，或側臥，必有眩暈之咎也。</p>
<p>背目沉掐，坐臥平而沒昏。</p>
<p>此言欲下針之時，必令患人莫視所針之處，以手爪甲重切其穴，或臥或坐，而無昏悶之患也。</p>
<p>推於十干、十變，知孔穴之開闔；</p>
<p>十干者，甲、乙、丙、丁、戊、己、庚、辛、壬、癸也。十變者，逐日臨時之變也。備載《靈龜八法》中，故得時謂之開，失時謂之闔。</p>
<p>論其五行、五臟，察日時之旺衰。</p>
<p>五行五臟，俱註上文。此言病於本日時之下，得五行生者旺，受五行克者衰。如心之病，得甲乙之日時者生旺，遇壬癸之日時者克衰，余仿此。</p>
<p>伏如橫弩，應若發機。</p>
<p>此言用針刺穴，如弩之視正而發矢，取其捷效，如射之中的也。</p>
<p>陰交陽別而定血暈，陰蹺、陽維而下胎衣。</p>
<p>陰交穴有二，一在臍下一寸，一在足內踝上三寸，名三陰交也，言此二穴，能定婦人之血暈。又言照海、外關二穴，能下產婦之胎衣也。</p>
<p>痹厥偏枯，迎隨俾經絡接續；</p>
<p>痹厥者，四肢厥冷麻痹。偏枯者，中風半身不遂也。言治此症，必須接氣通經，更以迎隨之法，使血氣貫通，經絡接續也。</p>
<p>漏崩帶下，溫補使氣血依歸。</p>
<p>漏崩帶下者，女子之疾也。言有此症，必須溫針待暖以補之，使榮衛調和而歸依也。</p>
<p>靜以久留，停針待之。</p>
<p>此言下針之後，必須靜而久停之。</p>
<p>必准者，取照海治喉中之閉塞，端的處，用大鐘治心內之呆癡。大抵疼痛實瀉，癢麻虛補。</p>
<p>此言疼痛者，熱宜瀉之以涼；癢麻者，冷宜補之以暖。</p>
<p>體重節痛而俞居，心下痞滿而井主。</p>
<p>俞者，十二經中之俞。井者，十二經中之井也。</p>
<p>心脹咽痛，針太衝而必除；脾冷胃疼，瀉公孫而立愈。胸滿腹痛刺內關，脅疼肋痛針飛虎。</p>
<p>飛虎穴即支溝穴，以手於虎口一飛，中指盡處是穴也。</p>
<p>筋攣骨痛而補魂門，體熱勞嗽而瀉魄戶。頭風頭痛，刺申脈與金門；眼癢眼疼，瀉光明於地五。瀉陰郄止盜汗，治小兒骨蒸；刺偏歷利小便，醫大人水蠱。中風環跳而宜刺，虛損天樞而可取。</p>
<p>地五者，即地五會也。</p>
<p>由是午前卯後，太陰生而疾溫；離左酉南，月朔死而速冷。</p>
<p>此以月生死為期，午前卯後者，辰、巳二時也。當此之時，太陰月之生也。是故月廓空無瀉，宜疾溫之。離左酉南者，未、申二時也。當此時分，太陰月之死也。是故月廓盈無補，宜速冷之。將一月而比一日也。經云：月生一日一痏，二日二痏，至十五日十五痏，十六日十四痏，十七日十三痏，漸退，至三十日二痏。月望以前謂之生，月望以後謂之死，午前謂之生，午後謂之死也。</p>
<p>循捫彈怒，留吸母而堅長；</p>
<p>循者，用針之後，以手上下循之，使血氣往來也。捫者，出針之後，以手捫閉其穴，使氣不泄也。彈努者，以手輕彈而補虛也。留吸母者，虛則補其母，須待熱至之後，留吸而堅長也。</p>
<p>爪下伸提，疾呼子而噓短。</p>
<p>爪下者，切而下針也。伸提者，施針輕浮豆許曰提。疾呼子者，實則瀉其子，務待寒至之後，去之速，而噓且短矣。</p>
<p>動退空歇，迎奪右而瀉涼；推內進搓，隨濟左而補暖。</p>
<p>動退，以針搖動而退，如氣不行，將針伸提而已。空歇，撒手而停針，迎以針逆而迎奪，即瀉其子也。如心之病，必瀉脾子，此言欲瀉必施此法也。推內進者，用針推內而入也。搓者，猶如搓線之狀，慢慢轉針，勿令太緊。隨，以針順而隨之；濟，則濟其母也。如心之病，必補肝母，此言欲補必用此法也。此乃遠刺寒熱之法，故凡病熱者，先使氣至病所，次微微提退豆許，以右旋奪之，得針下寒而止。凡病寒者，先使氣至病所，次徐徐進針，以左旋搓提和之，得針下熱而止。</p>
<p>慎之！大患危疾，色脈不順而莫針；</p>
<p>慎之者，戒之也。此言有危篤之疾，必觀其形色，更察其脈若相反者，莫與用針，恐勞而無功，反獲罪也。</p>
<p>寒熱風陰，飢飽醉勞而切忌。</p>
<p>此言無針大寒、大熱、大風、大陰雨、大飢、大飽、大醉、大勞，凡此之類，決不可用針，實大忌也。</p>
<p>望不補而晦不瀉，弦不奪而朔不濟；</p>
<p>望，每月十五日也。晦，每月三十日也。弦有上、下弦，上弦或初七、或初八，下弦或廿二、廿三也。朔，每月初一日也。</p>
<p>凡值此日，不可用針施法也。如暴急之疾，則不拘矣。</p>
<p>精其心而窮其法，無灸艾而壞其皮；</p>
<p>此言灸也，勉醫者宜專心究其穴法，無誤於著艾之功，庶免於犯于禁忌，而壞人之皮肉矣。</p>
<p>正其理而求其原，免投針而失其位。</p>
<p>此言針也，勉學者要明其針道之理，察病之原，則用針不失其所也。</p>
<p>避灸處而加四肢，四十有九；禁刺處而除六腧，二十有二。</p>
<p>禁灸之穴四十五，更加四肢之井，共四十九也。禁針之穴二十二，外除六腑之腧也。</p>
<p>抑又聞高皇抱疾未瘥，李氏刺巨闕而後蘇；太子暴死為厥，越人針維會而復醒。肩井、曲池，甄權刺臂痛而復射；懸鐘、環跳，華佗刺躄足而立行。秋夫針腰俞而鬼免沉疴，王纂針交俞而妖精立出。取肝俞與命門，使瞽士視秋毫之末；刺少陽與交別，俾聾夫聽夏蚋之聲。</p>
<p>此引先師用針，有此立效之功，以勵學者用心之誠。</p>
<p>嗟夫！去聖逾遠，此道漸墜。或不得意而散其學，或愆其能而犯禁忌。愚庸智淺，難契於玄言，至道淵深，得之者有幾？偶述斯言，不敢示諸明達者焉，庶幾乎童蒙之心啟。</p>

<h2>席弘賦</h2>
<p>（《針灸大全》）</p>
<p>凡欲行針須審穴，要明補瀉迎隨訣，胸背左右不相同，呼吸陰陽男女別。氣刺兩乳求太淵，未應之時瀉列缺；列缺頭痛及偏正，重瀉太淵無不應。</p>
<p>耳聾氣痞聽會針，迎香穴瀉功如神。誰知天突治喉風，虛喘須尋三里中。手連肩脊痛難忍，合谷針時要太衝。</p>
<p>曲池兩手不如意，合谷下針宜仔細。心疼手顫少海間，若要除根覓陰市。</p>
<p>但患傷寒兩耳聾，金門、聽會疾如風。五般肘痛尋尺澤，太淵針後卻收功。</p>
<p>手足上下針三里，食癖氣塊憑此取。鳩尾能治五般癇，若下湧泉人不死。胃中有積刺璇璣，三里功多人不知。陰陵泉治心胸滿，針到承山飲食思。大杼若連長強尋，小腸氣痛即行針。委中專治腰間痛，腳膝腫時尋至陰。氣滯腰疼不能立，橫骨、大都宜救急。氣海專能治五淋，更針三里隨呼吸。期門穴主傷寒患，六日過經尤未汗，但向乳根二肋間，又治婦人生產難。耳內蟬鳴腰欲折，膝下明存三里穴，若能補瀉五會間，且莫向人容易說。睛明治眼未效時，合谷、光明安可缺。人中治癲功最高，十三鬼穴不須饒，水腫水分兼氣海，皮內隨針氣自消。冷嗽先宜補合谷，卻須針瀉三陰交。牙疼腰痛並咽痹，二間、陽谿疾怎逃。更有三間、腎俞妙，善除肩背浮風勞。若針肩井須三里，不刺之時氣未調。最是陽陵泉一穴，膝間疼痛用針燒。委中腰痛腳攣急，取得其經血自調。腳痛膝腫針三里，懸鐘、二陵、三陰交，更向太衝須引氣，指頭麻木自輕飄。轉筋目眩針魚腹，承山、崑崙立便消。肚疼須是公孫妙，內關相應必然瘳。冷風冷痹疾難愈，環跳腰間針與燒。風府、風池尋得到，傷寒百病一時消。陽明二日尋風府，嘔吐還須上脘療。婦人心痛心俞穴，男子痃癖三里高。小便不禁關元好，大便閉澀大敦燒。髖骨腿疼三里瀉，復溜氣滯便離腰。從來風府最難針，卻用工夫度淺深，倘若膀胱氣未散，更宜三里穴中尋。若是七疝小腹痛，照海、陰交、曲泉針。又不應時求氣海，關元同瀉效如神。小腸氣撮痛連臍，速瀉陰交莫在遲，良久湧泉針取氣，此中玄妙少人知。小兒脫肛患多時，先灸百會次鳩尾。久患傷寒肩背痛，但針中渚得其宜。肩上痛連臍不休，手中三里便須求，下針麻重即須瀉，得氣之時不用留。腰連胯痛急必大，便於三里攻其隘，下針一瀉三補之，氣上攻噎只管在，噎不住時氣海灸，定瀉一時立便瘥。補自卯南轉針高，瀉從卯北莫辭勞，逼針瀉氣令須吸，若補隨呼氣自調。左右拈針尋子午，抽針行氣自迢迢，用針補瀉分明說，更用搜窮本與標。咽喉最急先百會，太衝、照海及陰交。學者潛心宜熟讀，席弘治病名最高。</p>

<h2>金針賦</h2>
<p>（楊氏註解）</p>
<p>觀夫針道，捷法最奇，須要明於補瀉，方可起於傾危。先分病之上下，次定穴之高低。頭有病而足取之，左有病而右取之。男子之氣，早在上而晚在下，取之必明其理；女子之氣，早在下而晚在上，用之必識其時。午前為早屬陽，午後為晚屬陰，男女上下，憑腰分之。手足三陽，手走頭而頭走足；手足三陰，足走腹而胸走手。陰升陽降，出入之機。逆之者為瀉、為迎，順之者為補、為隨。春夏刺淺者以瘦，秋冬刺深者以肥。更觀元氣厚薄，淺深之刺猶宜。</p>
<p>經曰：榮氣行於脈中，周身五十度，無分晝夜，至平旦與衛氣會於手太陰。衛氣行於脈外，晝行陽二十五度，夜行陰二十五度，平旦與榮氣會於手太陰。是則衛氣之行，但分晝夜，未聞分上下，男女臟腑經絡，氣血往來，未嘗不同也。今分早晚何所據依？但此賦今人所尚，故錄此以參其見。</p>
<p>原夫補瀉之法，妙在呼吸手指。男子者，大指進前左轉，呼之為補，退後右轉，吸之為瀉，提針為熱，插針為寒；女子者，大指退後右轉，吸之為補，進前呼之為瀉，插針為熱，提針為寒。左與右各異，胸與背不同，午前者如此，午後者反之。是故爪而切之，下針之法；搖而退之，出針之法；動而進之，催針之法；循而攝之，行氣之法。搓而去病，彈則補虛，肚腹盤旋，捫為穴閉。重沉豆許曰按，輕浮豆許曰提。一十四法，針要所備。補者一退三飛，真氣自歸；瀉者一飛三退，邪氣自避。補則補其不足，瀉則瀉其有餘。有餘者為腫為痛曰實，不足者為癢為麻曰虛。氣速效速，氣遲效遲，生者澀而死者虛，候之不至，必死無疑。</p>
<p>此一段手法，詳註四卷。</p>
<p>且夫下針之先，須爪按重而切之，次令咳嗽一聲，隨咳下針。凡補者呼氣，初針刺至皮內，乃曰天才；少停進針，刺入肉內，是曰人才；又停進針，刺至筋骨之間，名曰地才。此為極處，就當補之，再停良久，卻須退針至人之分，待氣沉緊，倒針朝病，進退往來，飛經走氣，盡在其中矣。凡瀉者吸氣，初針至天，少停進針，直至於地，得氣瀉之，再停良久，即須退針，復至於人，待氣沉緊，倒針朝病，法同前矣。其或暈針者，神氣虛也，以針補之，口鼻氣回，熱湯與之，略停少頃，依前再施。</p>
<p>如刺肝經之穴，暈，即補肝之合穴，針入即蘇，余仿此。或有投針氣暈者，即補足三里，或補人中，大抵暈從心生，心不懼怕，暈從何生？如關公刮骨療毒，而色不變可知。</p>
<p>及夫調氣之法，下針至地之後，復人之分，欲氣上行，將針右捻；欲氣下行，將針左捻；欲補先呼後吸，欲瀉先吸後呼。氣不至者，以手循攝，以爪切掐，以針搖動，進捻搓彈，直待氣至。以龍虎升騰之法，按之在前，使氣在後，按之在後，使氣在前。運氣走至疼痛之所，以納氣之法，扶針直插，復向下納，使氣不回。若關節阻澀，氣不過者，以龍虎龜鳳通經接氣，大段之法，驅而運之，仍以循攝爪切，無不應矣。此通仙之妙。</p>
<p>龍虎龜鳳等法，亦注四卷。</p>
<p>況夫出針之法，病勢既退，針氣微松，病未退者，針氣始根，推之不動，轉之不移，此為邪氣吸拔其針，乃至氣真至，不可出之；出之者其病即復，再須補瀉，停以待之，真候微松，方可出針豆許，搖而停之。補者吸之去疾，其穴急捫；瀉者呼之去徐，其穴不閉。欲令湊密，然後吸氣，故曰：下針貴遲，太急傷血；出針貴緩，太急傷氣，以上總要，於斯盡矣。</p>
<p>《醫經小學》云：出針不猛出，必須作三、四次，徐轉出可之則無血，若猛出必見血也。《素問》補遺篇注云：動氣至而即出針，此猛出也。然與此不同，大抵經絡有凝血，欲大瀉者當猛出。若尋常補瀉，當依此可也。亦不可不辨。</p>
<p>考夫治病，其法有八：一曰燒山火，治頑麻冷痹，先淺後深，凡九陽而三進三退，慢提緊按，熱至，緊閉插針，除寒之有準。二曰透天涼，治肌熱骨蒸，先深後淺，用六陰而三出三入，緊提慢按，寒至，徐徐舉針，退熱之可憑。皆細細搓之，去病準繩。三曰陽中隱陰，先寒後熱，淺而深，以九六之法，則先補後瀉也。四曰陰中隱陽，先熱後寒，深而淺，以六九之方，則先瀉後補也。補者直須熱至，瀉者務待寒侵，猶如搓線，慢慢轉針，法淺則用淺，法深則用深，二者不可兼而紊之也。五曰子午搗臼，水蠱膈氣，落穴之後，調氣均勻，針行上下，九入六出，左右轉之，十遭自平。六曰進氣之訣，腰背肘膝痛，渾身走注疼，刺九分，行九補，臥針五七吸，待氣上下，亦可龍虎交戰，左捻九而右捻六，是亦住痛之針。七曰留氣之訣，痃癖癥瘕，刺七分，用純陽，然後乃直插針，氣來深刺，提針再停。八曰抽添之訣，癱瘓瘡癩，取其要穴，使九陽得氣，提按搜尋，大要運氣周遍，扶針直插，復向下納，回陽倒陰，指下玄微，胸中活法，一有未應，反復再施。</p>
<p>若夫過關過節催運氣，以飛經走氣，其法有四：一曰青龍擺尾，如扶船舵，不進不退，一左一右，慢慢撥動。二曰白虎搖頭，似手搖鈴，退方進圓，兼之左右，搖而振之。三曰蒼龜探穴，如入土之象，一退三進，鑽剔四方。四曰赤鳳迎源，展翅之儀，入針至地，提針至天，候針自搖，復進其原，上下左右，四圍飛旋，病在上吸而退之，病在下呼而進之。</p>
<p>以上手法，乃大略也。其始末當參考四卷。</p>
<p>至夫久患偏枯，通經接氣之法，有定息寸數。手足三陽，上九而下十四，過經四寸；手足三陰，上七而下十二，過經五寸，在乎搖動出納，呼吸同法，驅運氣血，頃刻周流，上下通接，可使寒者暖而熱者涼，痛者止而脹者消。若開渠之決水，立時見功，何傾危之不起哉？雖然，病有三因，皆從氣血，針分八法，不離陰陽。蓋經脈晝夜之循環，呼吸往來之不息，和則身體康健，否則疾病競生。譬如天下國家地方，山海田園，江河溪谷，值歲時風雨均調，則水道疏利，民安物阜。其或一方一所，風雨不均，遭以旱澇，使水道湧竭不通，災憂遂至。人之氣血，受病三因，亦猶方所之於旱澇也。蓋針砭所以通經脈，均氣血，蠲邪扶正，故曰捷法最奇者哉。</p>
<p>嗟夫！軒岐吉遠，盧扁久亡，此道幽深，非一言而可盡，斯文細密，在久習而能通。豈世上之常辭，庸流之泛術，得之者若科之及第，而悅於心；用之者如射之發中，而應於目。述自先聖，傳之後學，用針之士，有志於斯，果能洞造玄微，而盡其精妙，則世之伏枕之疴，有緣者遇針，其病皆隨手而愈矣。</p>

<h2>玉龍賦</h2>
<p>（《聚英》）</p>
<p>夫參博以為要，輯簡而舍煩，總玉龍以成賦，信金針以獲安。原夫卒暴中風，頂門、百會；腳氣連延，里、絕、三交。頭風鼻淵，上星可用；耳聾腮腫，聽會偏高。攢竹、頭維，治目疼頭痛；乳根、俞府，療氣嗽痰哮。風市、陰市，驅腿腳之乏力；陰陵、陽陵，除膝腫之難熬。二白醫痔漏，間使剿瘧疾；大敦去疝氣，膏肓補虛勞。天井治瘰癧癮疹，神門治呆癡笑咷。</p>
<p>咳嗽風痰，太淵、列缺宜刺；尪羸喘促，璇璣、氣海當知。期門、大敦，能治堅痃疝氣；勞宮、大陵，可療心悶瘡痍。心悸虛煩刺三里，時疫痎瘧尋後谿。絕骨、三里、陰交，腳氣宜此；睛明、太陽、魚尾，目症憑茲。老者便多，命門兼腎俞而著艾；婦人乳腫，少澤與太陽之可推。身柱蠲嗽，能除膂痛；至陽卻疸，善治神疲。長強、承山，灸痔最妙；豐隆、肺俞，痰嗽稱奇。風門主傷冒寒邪之嗽，天樞理感患脾泄之危。風池、絕骨，而療乎傴僂；人中、曲池，可治其痿傴。期門刺傷寒未解，經不再傳；鳩尾針癲癇已發，慎其妄施。陰交、水分、三里，蠱脹宜刺；商丘、解谿、丘墟，腳痛堪追。尺澤理筋急之不用，腕骨療手腕之難移。肩脊痛兮，五樞兼於背縫；肘攣痛兮，尺澤合於曲池。風濕傳於兩肩，肩髃可療；壅熱盛乎三焦，關衝最宜。手臂紅腫，中渚、液門要辨；脾虛黃疸，腕骨、中脘何疑。傷寒無汗，攻復溜宜瀉；傷寒有汗，取合谷當隨。</p>
<p>欲調飽滿之氣逆，三里可勝；要起六脈之沉匿，復溜稱神。照海、支溝，通大便之秘；內庭、臨泣，理小腹之䐜。</p>
<p>天突、膻中醫喘嗽，地倉、頰車療口喎。迎香攻鼻窒為最，肩井除臂痛如拿。二間治牙疼，中魁理翻胃而即愈；百勞止虛汗，通里療心驚而即瘥。大小骨空，治眼爛能止冷淚；左右太陽，醫目疼善除血翳。心俞、腎俞，治腰腎虛乏之夢遺；人中、委中，除腰脊痛閃之難制。太谿、崑崙、申脈，最療足腫之迍；湧泉、關元、豐隆，為治屍勞之例。</p>
<p>印堂治其驚搐，神庭理乎頭風。大陵、人中頻瀉，口氣全除；帶脈、關元多灸，腎敗堪攻。腿腳重疼，針髖骨、膝關、膝眼；行步艱楚，刺三里、中封、太衝。取內關於照海，醫腹疾之塊；搐迎香於鼻內，消眼熱之紅。肚痛秘結，大陵合外關於支溝；腿風濕痛，居髎兼環跳於委中。上脘、中脘，治九種之心痛；赤帶白帶，求中極之異同。</p>
<p>又若心虛熱壅，少衝明於濟奪；目昏血溢，肝俞辨其實虛。當心傳之玄要，究手法之疾徐。或值坐閃疼痛之不足，此為難擬定穴之可祛。輯管見以便誦讀，幸高明而無哂諸。</p>
<p>此賦總輯《玉龍歌》要旨爾，歌見三卷。</p>

<h2>通玄指要賦</h2>
<p>（楊氏註解）</p>
<p>必欲治病，莫如用針。</p>
<p>夫治病之法，有針灸，有藥餌，然藥餌或出於幽遠之方，有時缺少，而又有新陳之不等，真偽之不同，其何以奏膚功，起沉疴也？惟精於針，可以隨身帶用，以備緩急。</p>
<p>巧運神機之妙，</p>
<p>巧者，功之善也；運者，變之理也。神者，望而知之。機者，事之微也。妙者，治之應也。</p>
<p>工開聖理之深。</p>
<p>工者，治病之體。聖者，妙用之端。故《難經》云：問而知之謂之工，聞而知之謂之聖。夫醫者意也，默識心通，貫融神會，外感內傷，自然覺悟，豈不謂聖理之深也。</p>
<p>外取砭針，能蠲邪而扶正；</p>
<p>砭針者，砭石是也。此針出東海，中有一山，名曰高峰，其山有石，形如玉簪，生自圓長，磨之有鋒尖，可以為針，治病療邪無不愈。</p>
<p>中含水火，善回陽而倒陰。</p>
<p>水火者，寒熱也。惟針之中，有寒邪補瀉之法，是進退水火之功也。回陽者，謂陽盛則極熱，故瀉其邪氣，其病自得清涼矣。倒陰者，謂陰盛則極寒，故補其虛寒，其病自得溫和矣。此回陽倒陰之理，補瀉盛衰之功。</p>
<p>原夫絡別支殊，</p>
<p>別者，辨也。支者，絡之分派也。《素問》云：絡穴有一十五，於十二經中每經各有一絡。外有三絡：陽蹺絡，在足太陽經；陰蹺絡，在足少陰經；脾之大絡，在足太陰經。此是十五絡也，各有支殊之處，有積絡，有浮絡，故言絡別支殊。</p>
<p>經交錯綜，</p>
<p>交經者，十二經也。錯者，交錯也。綜者，總聚也。言足厥陰肝經，交出足太陰脾經之後，足太陰脾經，交出厥陰肝經之前，此是經絡交錯，總聚之理也。</p>
<p>或溝池溪谷以岐異，</p>
<p>岐者，路也。其脈穴之中，有呼為溝、池、溪、谷之名者，如岐路之各異也。若水溝、風池、後谿、合谷之類是也。一云《銅人經》乃分四穴。溝者水溝穴，池者天池穴，溪者太谿穴，谷者陽谷穴。所謂四穴同治，而分三路，皆皈於一原。</p>
<p>或山海丘陵而隙共。</p>
<p>隙者，孔穴或取山、海、丘、陵而為名者，其孔穴之同共也。如承山、照海、商丘、陰陵之類是也。一云《銅人經》亦分四穴、山者承山穴，海者氣海穴，丘者丘墟穴，陵者陰陵穴。四經相應，包含萬化之眾也。</p>
<p>斯流派以難揆，在條綱而有統。</p>
<p>此言經絡貫通，如水流之分派，雖然難以揆度，在條目綱領之提挈，亦有統緒也。故書云：若綱有條而不紊。一云經言：井滎俞原經合，甲日起甲戌時，乃膽受病，竅陰所出為井金，俠谿所溜為滎水，臨泣所注為俞木，丘墟所過為原，陽輔所行為經火，陽陵泉所入為合土。凡此流注之道，須看日腳，陰日刺五穴，陽日刺六穴。</p>
<p>理繁而昧，縱補瀉以何功？</p>
<p>蓋聖人立意，垂法於後世，使其自曉也。若心無主持，則義理繁亂，而不能明解，縱依補瀉之法，亦有何效？或云：假如小腸，實則瀉小海，虛則補後谿；大腸實則瀉二間，虛則補曲池；膽實則瀉陽輔，虛則補俠谿，此之謂也。中工治病已成之後，惟不知此理，不明虛實，妄投針藥，此乃醫之誤也。</p>
<p>法捷而明，自迎隨而得用。</p>
<p>夫用針之法，要在識其通變，捷而能明，自然於迎隨之間，而得施為之妙也。</p>
<p>且如行步難移，太衝最奇。人中除脊膂之強痛，神門去心性之呆癡。風傷項急，始求於風府；頭暈目眩，要覓於風池。耳閉須聽會而治也，眼痛則合谷以推之。胸結身黃，取湧泉而即可；腦昏目赤，瀉攢竹以便宜。但見兩肘之拘攣，仗曲池而平掃；四肢之懈惰，憑照海以消除。牙齒痛，呂細堪治；頭項強，承漿可保。太白宣通於氣衝（太白脾家真土也，能生肺金），陰陵開通於水道（陰陵泉，真水也，滋濟萬物）。腹膨而脹，奪內庭以休遲；筋轉而疼，瀉承山而在早。大抵腳腕痛，崑崙解愈；股膝疼，陰市能醫。癇發癲狂兮，憑後谿而療理；瘧生寒熱兮，仗間使以扶持。期門罷胸滿血膨而可已，勞宮退冒翻心痛亦何疑！</p>
<p>稽夫大敦去七疝之偏墜，王公謂此；三里卻五勞之羸瘦，華佗言斯。固知腕骨祛黃，然骨瀉腎，行間治膝腫目疾，尺澤去肘疼筋緊。目昏不見，二間宜取；鼻窒無聞，迎春可引。肩井除兩臂難任；絲竹療頭疼不忍。咳嗽寒痰，列缺堪治；眵䁾冷淚，臨泣尤准（頭臨泣穴）。</p>
<p>髖骨將腿痛以祛殘，</p>
<p>髖骨二穴，在委中上三寸，髀樞中，垂手取之，治腿足疼痛，針三分。一云：跨骨在膝臏上一寸，兩筋空處是穴，刺入五分，先補後瀉，其病自除，此即梁丘穴也，更治乳癰。按此兩解，俱與經外奇穴不同，並存，以俟知者。</p>
<p>腎俞把腰疼而瀉盡。</p>
<p>以見越人治屍厥於維會，隨手而蘇；</p>
<p>維會二穴，在足外踝上三寸，內應足少陽膽經。屍厥者，卒喪之症，其病口噤氣絕，狀如死，不識人。昔越人過虢，虢太子死未半日，越人診太子脈曰：太子之病為屍厥也。脈亂故形如死，太子實未死也。乃使弟子子陽，磳針砥石，以取外三陽、五會，有間，太子蘇，二旬而復。故天下盡以扁鵲能生死人。鵲聞之曰：此自當生者，吾能使之生耳。又云：乃玉泉穴，在臍下四寸是穴，手之三陽脈，維於玉泉，是足三陽脈會。治卒中屍厥，恍惚不省人事，血淋下瘕，小便赤澀，失精夢遺，臍腹疼痛，結如盆杯，男子陽氣虛憊，疝氣水腫，賁豚搶心，氣急而喘。經云：太子屍厥，越人刺維會而復甦。此即玉泉穴。真起死回生奇術。婦人血氣癥瘕堅積，臍下冷痛，子宮斷緒，四度刺有孕，使胞和暖，或產後惡露不止，月事不調，血結成塊，盡能治之。針八分，留五呼，得氣即瀉，更宜多灸為妙。</p>
<p>文伯瀉死胎於陰交，應針而隕。</p>
<p>灸三壯，針三分。昔宋太子善醫術，出苑遊，逢一懷娠女人，太子診之曰：是一女子。令徐文伯診之，文伯曰：是一男一女。太子性暴，欲剖腹視之。文伯止曰。臣請針之，於是瀉足三陰交，補手陽明合谷，其胎應針而落。果如文伯之言。故今言妊婦不可針此穴。昔文伯見一婦人臨產症危，視之，乃子死在腹中，刺足三陰交二穴，又瀉足太衝二穴，其子隨手而下。此說與《銅人》之文又不相同。</p>
<p>聖人於是察麻與痛，分實與虛。</p>
<p>雖云諸疼痛皆以為實，諸癢麻皆以為虛，此大略也，未盡其善。其中有豐肥堅硬，而得其疼痛之疾者；亦有虛羸氣弱，而感其疼痛之病者。非執而斷之，仍要推其得病之原，別其內外之感，然後真知其虛實也。實者瀉之，虛者補之。</p>
<p>實則自外而入也，虛則自內而出歟！</p>
<p>夫冒風寒，中暑濕，此四時者，或因一時所感而受病者，謂實邪，此疾蓋是自外而入於內也。多憂慮，少心血，因內傷而致病者，謂虛邪，此疾蓋是自內而出於外也。此分虛實內外之理也。一云：夫療病之法，全在識見，癢麻為虛，虛當補其母；疼痛為實，實當瀉其子。且如肝實，瀉行間二穴，火乃肝木之子；肝虛，補曲泉二穴，水乃肝木之母。胃實，瀉厲兌二穴，金乃胃土之子；胃虛，補解谿二穴，火乃胃土之母。三焦實，瀉天井二穴；三焦虛，補中渚二穴。膀胱實，瀉束骨二穴；膀胱虛，補至陰二穴。故經云：虛羸癢麻，氣弱者補之；豐肥堅硬，疼痛腫滿者瀉之。凡刺之要，只就本經，取井滎俞原經合，行子母補瀉之法，乃為樞要。深知血氣往來多少之道，取穴之法，各明其部分，即依本經而刺，無不效也。</p>
<p>故濟母而裨其不足，奪子而平其有餘。</p>
<p>裨者，補也。濟母者，蓋補其不足也。奪子者，奪去其有餘也。此補母瀉子之法，按《補瀉經》云：只非刺一經而已。假令肝木之病，實則瀉心火之子，虛則補腎水之母，其肝經自得安矣。五臟仿此。一云：虛當補其母，實當瀉其子。故知肝勝脾，肝有病必傳與脾，聖人治未病，當先實脾，使不受肝之賊邪，子母不許相傳，大概當實其母，正氣以增，邪氣必去。氣血往來，無偏傷，傷則疴疾蜂起矣。</p>
<p>觀二十七之經絡，一一明辨；</p>
<p>經者，十二經也。絡者，十五絡也。共計二十七之經絡相隨，上下流行。觀之者，一一明辨也。</p>
<p>據四百四之疾症，件件皆除。</p>
<p>岐伯云：凡人稟乾坤而立身，隨陰陽而造化，按八節而榮，順四時而易，調神養氣，習性咽津，故得安和，四大舒緩。或一脈不調，則眾疾俱動，四大不和，百病皆生。凡人之一身，總計四百四病，不能一一具載，然變症雖多，但依經用法，件件皆除也。</p>
<p>故得夭枉都無，躋斯民於壽域；</p>
<p>躋者，登也。夭者，短也。枉者，誤傷其命也。夫醫之道，若能明此用針之理，除疼痛迅若手捻，破鬱結渙如冰釋。既得如此之妙，自此之後，並無夭枉之病。故斯民皆使登長壽之域矣。</p>
<p>幾微已判，彰往古之玄書。</p>
<p>幾微者，奧妙之理也。判，開也。彰，明也。玄，妙也。令奧妙之理，已煥然明著於前，使後學易曉。</p>
<p>抑又聞心胸病，求掌後之大陵；肩背患，責肘前之三里。冷痹腎敗，取足陽明之土；連臍腹痛，瀉足少陰之水。脊間心後者，針中渚而立痊；脅下肋邊者，刺陽陵而即止。頭項痛，擬後谿以安然；腰腳疼，在委中而已矣。夫用針之士，於此理苟能明焉，收祛邪之功，而在乎捻指。</p>
<p>夫用針之士，先要明其針法，次知形氣所在，經絡左右所起，血氣所行，逆順所會，補虛瀉實之法，去邪安正之道，方能除疼痛於目前，療疾病於指下也。</p>

<h2>靈光賦</h2>
<p>（《針灸大全》）</p>
<p>黃帝岐伯針灸訣，依他經里分明說：三陰、三陽十二經，更有兩經分八脈，靈光典注極幽深，偏正頭疼瀉列缺。睛明治眼胬肉攀，耳聾氣閉聽會間；兩鼻⿰鼻翁衄針禾髎，鼻窒不聞迎香間。治氣上壅足三里，天突宛中治喘痰；心疼手顫針少海，少澤應除心下寒。兩足拘攣覓陰市，五般腰痛委中安。脾俞不動瀉丘墟，復溜治腫如神醫；犢鼻治療風邪疼，住喘卻痛崑崙愈。後跟痛在僕參求。承山筋轉並久痔。足掌下去尋湧泉，此法千金莫妄傳；此穴多治婦人疾，男蠱女孕兩病痊。百會、鳩尾治痢疾，大、小腸俞大小便；氣海、血海療五淋，中脘、下脘治腹堅。傷寒過經期門愈，氣刺兩乳求太淵；大敦二穴主偏墜，水溝、間使治邪癲。吐血定喘補尺澤，地倉能止兩流涎；勞宮醫得身勞倦，水腫水分灸即安。五指不伸中渚取，頰車可灸牙齒愈；陰蹺、陽蹺兩踝邊，腳氣四穴先尋取；陰、陽陵泉亦主之，陰蹺、陽蹺與三里；諸穴一般治腳氣，在腰玄機宜正取。膏肓豈止治百病，灸得玄功病須愈。針灸一穴數病除，學者尤宜加仔細。悟得明師流注法，頭目有病針四肢。針有補瀉明呼吸，穴應五行順四時。悟得人身中造化，此歌依舊是筌蹄。</p>

<h2>蘭江賦</h2>
<p>（楊氏書）</p>
<p>擔截之中數幾何？有擔有截起沉疴。我今詠此蘭江賦，何用三車五輻歌。先將八法為定例，流注之中分次第。胸中之病內關擔，臍下公孫用法攔。頭部須還尋列缺，痰涎壅塞及咽乾。噤口咽風針照海，三稜出血刻時安。傷寒在表並頭痛，外關瀉動自然安。眼目之症諸疾苦，更須臨泣用針擔。後谿專治督脈病，癲狂此穴治還輕，申脈能除寒與熱，頭風偏正及心驚。耳鳴鼻衄胸中滿，好把金針此穴尋；但遇癢麻虛即補，如逢疼痛瀉而迎。更有傷寒真妙訣，三陰須要刺陽經；無汗更將合谷補，復溜穴瀉好施針。倘若汗多流不絕，合谷收補效如神。四日太陰宜細辨，公孫、照海一同行；再用內關施截法，七日期門妙用針。但治傷寒皆用瀉，要知《素問》坦然明。流注之中分造化，常將水火土金平。水數虧兮宜補肺，水之氾濫土能平。春夏井滎刺宜淺，秋冬經合更宜深。天地四時同此數，三才常用記心胸；天地人部次第入，仍調各部一般勻。夫弱婦強亦有克，婦弱夫強亦有刑；皆在本經擔與截，瀉南補北亦須明。經絡明時知造化，不得師傳枉費心。不遇至人應莫度，天寶豈可付非人。按定氣血病人呼，撞搓數十把針扶；戰提搖起向上使，氣自流行病自無。</p>

<h2>流注指微賦</h2>
<p>（竇氏）</p>
<p>疾居榮衛，扶救者針。觀虛實於肥瘦，辨四時之淺深。是見取穴之法，但分陰陽而溪谷；迎隨逆順，須曉氣血而升沉。</p>
<p>原夫指微論中，賾義成賦，知本時之氣開，說經絡之流注。每披文而參其法，篇篇之旨審尋。覆按經而察其言，字字之功明諭。疑隱皆知，虛實總附，移疼住痛如有神，針下獲安。暴疾沉疴至危篤，刺之勿誤。</p>
<p>詳夫陰日血引，值陽氣留口溫針；陽日氣引，逢陰血暖牢寒濡。深求諸經十二作數，絡脈十五為周；陰俞六十臟主，陽穴七二腑收。刺陽經者，可臥針而取；奪血絡者，先俾指而柔。逆為迎而順為隨，呼則瀉而吸則補。淺恙新疴，用針之因，淹疾延患，著灸之由。躁煩藥餌而難拯，必取八會；癰腫奇經而畜邪，殲䤋砭瘳。</p>
<p>況夫甲膽乙肝，丁火壬水，生我者號母，我生者名子。春井夏滎乃邪在，秋經冬合方刺矣。犯禁忌而病復，用日衰而難已。孫絡在於肉分，血行出於支里。悶昏針暈，經虛補絡須然；痛實癢虛，瀉子隨母要指。</p>
<p>想夫先賢迅效，無出於針；今人愈疾，豈難於醫。徐文伯瀉孕於苑內，斯由甚速；範九思療咽於江夏，聞見言稀。</p>
<p>大抵古今遺蹟，後世皆師，王纂針魅而立康，獺從彼出；秋夫療鬼而獲效，魂免傷悲。既而感指幽微，用針真訣，孔竅詳於筋骨肉分，刺要察於久新寒熱。接氣通經，短長依法，裡外之絕，羸盈必別。勿刺大勞，使人氣亂而神隳；慎妄呼吸，防他針昏而閉血。又以常尋古義，由有藏機，遇高賢真趣，則超然得悟；逢達人示教，則表我扶危。男女氣脈，行分時合，度養子時刻注，穴須依今。詳定療病之宜，神針法式；廣搜難素之秘密文辭，深考諸家之肘函妙臆。故稱廬江流注之指微，以為後學之模規。</p>

<h1>卷三</h1>

<h2>五運主病歌</h2>
<p>（《醫經小學》）</p>
<p>諸風掉眩乃肝木，痛癢瘡瘍心火屬，濕腫滿本脾土經，氣賁郁痿肺金伏，寒之收引腎水鄉，五運主病樞要目。</p>

<h2>六氣為病歌</h2>
<p>諸暴強直支痛，裡急筋縮腨戾，本足肝膽二經，厥陰風木之氣。</p>
<p>諸病喘嘔及吐酸，暴注下迫轉筋難，小便渾濁血溢泄，瘤氣結核瘍疹斑。癰疽吐下霍亂症，瞀郁腫脹鼻塞干，鼽衄淋泌身發熱，惡寒戰慄驚惑間。笑悲譫妄衄衊汙，腹脹鼓之有聲和，少陰君火手二經，真心小腸氣之過。</p>
<p>痓與強直積飲殢，霍亂中滿諸膈痞，體重吐下胕腫痿，肉如泥之按不起。太陰濕土二足經，脾與從中胃之氣。</p>
<p>諸熱瞀瘈筋惕惕，悸動搐搦瘛瘲極，暴喑冒昧躁擾狂，罵詈驚駭氣上逆。胕腫疼酸嚏嘔瘡，喉痹耳鳴聾欲閉，嘔痛溢食下不能，目昧不明瞤瘈翳。或禁慄之如喪神，暴病暴死暴注利，少陽相火手二經，心包絡與三焦氣。</p>
<p>諸澀枯涸閉，幹勁揭皴起，陽明之燥金，肺與大腸氣。</p>
<p>上下水液出澄冷，癥瘕㿗疝堅痞病，腹滿急痛痢白清，食已不飢吐痢腥，屈伸不便與厥逆，厥逆禁固太陽經。腎與膀胱為寒水，陰陽標本六氣里。</p>

<h2>百穴法歌</h2>
<p>（《神應經》）</p>
<p>手之太陰經屬肺，尺澤肘中約紋是，列缺側腕寸有半，經渠寸口陷脈記。太淵掌後橫紋頭，魚際節後散脈里，少商大指內側尋，爪甲如韭此為的。</p>
<p>手陽明經屬大腸，食指內側號商陽，本節前取二間定，本節後勿三間忘。歧骨陷中尋合谷，陽谿腕中上側詳，三里、曲池下二寸，曲池曲肘外輔當，肩髃肩端兩骨覓，五分俠孔取迎香。</p>
<p>足陽明兮胃之經，頭維、本神寸五分，頰車耳下八分是，地倉俠吻四分臨，伏兔、陰市上三寸，陰市膝上三寸針。三里膝下三寸取，上廉里下三寸主，下廉上廉下三寸，解谿腕上系鞋處，衝陽陷谷上二寸，陷谷庭後二寸舉，內庭次指外間求，厲兌如韭足次趾。</p>
<p>足之太陰經屬脾，隱白大趾內角宜，大都節後白肉際，太白核骨下陷為。公孫節後一寸得，商丘踝下前取之，內踝三寸陰交穴，陰陵膝內輔下施。</p>
<p>手少陰兮心之經，少海肘內節後明，通里掌後才一寸，神門掌後銳骨精。</p>
<p>手太陽兮小腸索，小指之端取少澤，前谷外側本節前，後谿節後仍外側。腕骨腕前起骨下，陽谷銳下腕中得，小海肘端去五分，聽宮耳珠如菽側。</p>
<p>太陽膀胱何處看，睛明目眥內角畔，攢竹兩眉頭陷中，絡卻後發四寸半。肺俞三椎膈俞七，肝俞九椎之下按，腎俞十四椎下旁，膏肓四五三分算。委中膝膕約紋中，承山腨下分肉斷，崑崙踝下後五分，金門踝下陷中撰。申脈踝下筋骨間，可容爪甲慎勿亂。</p>
<p>少陰腎兮安所覓？然谷踝前骨下識，太谿內踝後五分，照海踝下四分的。復溜內踝上二寸，向後五分太谿直。</p>
<p>手厥陰兮心包絡，曲澤肘內橫紋作，間使掌後三寸求，內關二寸始無錯，大陵掌後兩筋間，中衝中指之端度。</p>
<p>手少陽兮三焦論，小次指間名液門，中渚次指本節後，陽池表腕有穴存。腕後二寸外關絡，支溝腕後三寸聞，天井肘上一寸許，角孫耳廓開口分。絲竹眉後陷中按，耳門耳缺非虛文。</p>
<p>足少陽膽取聽會，耳前陷中分明揣，目上入髮際五分，臨泣之穴於斯在。目窗泣上寸半存，風池發後際中論，肩井骨前看寸半，帶脈肋下寸八分。環跳髀樞尋宛宛，風市髀外兩筋顯，陽陵膝下一寸求，陽輔踝上四寸遠。絕骨踝上三寸從，丘墟踝前有陷中，臨泣俠谿後寸半，俠谿小次岐骨縫。</p>
<p>厥陰肝經果何處？大敦拇指有毛聚，行間骨尖動脈中，太衝節後有脈據，中封一寸內踝前，曲泉紋頭兩筋著。章門臍上二寸量，橫取六寸看兩旁，期門乳旁一寸半，直下寸半二肋詳。</p>
<p>督脈水溝鼻柱下，上星入發一寸者，百會正在頂之巔，風府後發一寸把。啞門後髮際五分，大椎第一骨上存，腰俞二十一椎下，請君仔細詳經文。</p>
<p>任脈中行正居腹，關元臍下三寸錄，氣海臍下一寸半，神闕臍中隨所欲。水分臍上一寸求，中脘臍上四寸取，膻中兩乳中間索，承漿宛宛唇下搜。</p>

<h2>十二經脈歌</h2>
<p>（《聚英》）</p>
<p>手太陰肺中焦生，下絡大腸出賁門，上膈屬肺從肺系，系橫出腋臑中行。肘臂寸口上魚際，大指內側爪甲根，支絡還從腕後出，接次指屬陽明經。此經多氣而少血，是動則病喘與咳，肺脹膨膨缺盆痛，兩手交瞀為臂厥。所生病者為氣嗽，喘渴煩心胸滿結，臑臂之內前廉痛，小便頻數掌中熱。氣虛肩背痛而寒，氣盛亦疼風汗出，欠伸少氣不足息，遺矢無度溺色赤。</p>
<p>陽明之脈手大腸，次指內側起商陽，循指上連出合谷，兩筋歧骨循臂肪。入肘外廉循臑外，肩端前廉柱骨旁，從肩下入缺盆內，絡肺下膈屬大腸。支從缺盆直上頸，斜貫頰前下齒當，環出人中交左右，上俠鼻孔注迎香。此經氣盛血亦盛，是動䪼腫並齒痛；所生病者為鼽衄，目黃口乾喉痹生。大指次指難為用，肩前臑外痛相仍，氣有餘兮脈熱腫，虛則寒慄病偏增。</p>
<p>胃足陽明交鼻起，下循鼻外下入齒，還出俠口繞承漿，頤後大迎頰車裡。耳前髮際至額顱，支下人迎缺盆底，下膈入胃絡脾宮，直者缺盆下乳內。一支幽門循腹中，下行直合氣沖逢，遂由髀關抵膝臏，胻跗中指內關同。一支下膝注三里，前出中指外關通，一支別走足跗趾，大趾之端經盡矣。此經多氣復多血，是動欠伸面顏黑。悽悽惡寒畏見人，忽聞木音心驚惕，登高而歌棄衣走，甚則腹脹仍賁響。凡此諸疾皆骭厥，所生病者為狂瘧，溫淫汗出鼻流血，口喎唇裂又喉痹，膝臏疼痛腹脹結，氣膺伏兔胻外廉，足跗中趾俱痛徹，有餘消穀溺色黃，不足身前寒振慄，胃房脹滿食不消，氣盛身前皆有熱。</p>
<p>太陰脾起足大趾，上循內側白肉際，核骨之後內踝前，上腨循胻脛膝里。股內前廉入腹中，屬脾絡胃與膈通，俠喉連舌散舌下，支絡從胃注心宮。此經氣盛而血衰，是動其病氣所為，食入即吐胃脘痛，更兼身體痛難移，腹脹善噫舌本強，得後與氣快然衰。所生病者舌亦痛，體重不食亦如之，煩心心下仍急痛，泄水溏瘕寒瘧隨，不臥強立股膝腫，疸發身黃大指痿。</p>
<p>手少陰脈起心中，下膈直與小腸通，支者還從肺系走，直上喉嚨系目瞳。直者上肺出腋下，臑後肘內少海從，臂內後廉抵掌中，銳骨之端注少衝。多氣少血屬此經，是動心脾痛難任，渴欲飲水咽乾燥，所生脅痛目如金，臑臂之內後廉痛，掌中有熱向經尋。</p>
<p>手太陽經小腸脈，小指之端起少澤，循手外廉出踝中，循臂骨出肘內側。上循臑外出後廉，直過肩解繞肩胛，交肩下入缺盆內，向腋絡心循咽嗌。下膈抵胃屬小腸，一支缺盆貫頸頰，至目銳眥卻入耳，復從耳前仍上頰，抵鼻升至目內眥，斜絡於顴別絡接。此經少氣還多血，是動則病痛咽嗌，頷下腫兮不可顧，肩如拔兮臑似折。所生病主肩臑痛，耳聾目黃腫腮頰，肘臂之外後廉痛，部分猶當細分別。</p>
<p>足太陽經膀胱脈，目內眥上起額尖，支者巔上至耳角，直者從巔腦後懸。絡腦還出別下項，仍循肩膊俠脊邊，抵腰膂腎膀胱內，一支下與後陰連。貫臀斜入委中穴，一支膊內左右別，貫胛俠脊過髀樞，臀內後廉膕中合，下貫腨內外踝後，京骨之下指外側。此經血多氣猶少，是動頭疼不可當，項如拔兮腰似折，髀樞痛徹脊中央，膕如結兮腨如裂，是為踝厥筋乃傷。所生瘧痔小指廢，頭囟頂痛目色黃，腰尻膕腳疼連背，淚流鼻衄及癲狂。</p>
<p>足經腎脈屬少陰，小指斜趨湧泉心，然骨之下內踝後，別入跟中腨內侵。出膕內廉上股內，貫脊屬腎膀胱臨，直者屬腎貫肝膈，入肺循喉舌本尋；支者從肺絡心內，仍至胸中部分深。此經多氣而少血，是動病飢不欲食，喘嗽唾血喉中鳴，坐而欲起面如垢，目視䀮䀮氣不足，心懸如飢常惕惕。所生病者為舌乾，口熱咽痛氣賁逼，股內後廉並脊疼，心腸煩痛疸而澼，痿厥嗜臥體怠惰，足下熱痛皆腎厥。</p>
<p>手厥陰心主起胸，屬包下膈三焦宮，支者循胸出脅下，脅下連腋三寸同。仍上抵腋循臑內，太陰、少陰兩經中，指透中衝支者別，小指次指絡相通。此經少氣原多血，是動則病手心熱，肘臂攣急腋下腫，甚則胸脅支滿結。心中澹澹或大動，善笑目黃面赤色，所生病者為煩心，心痛掌熱病之則。</p>
<p>手經少陽三焦脈，起自小指次指端，兩指歧骨手腕表，上出臂外兩骨間。肘後臑外循肩上，少陽之後交別傳，下入缺盆膻中分，散絡心包膈里穿。支者膻中缺盆上，上項耳後耳角旋，屈下至頤仍注頰，一支出耳入耳前，卻從上關交曲頰，至目內眥乃盡焉。此經少血還多氣，是動耳鳴喉腫痹，所生病者汗自出，耳後痛兼目銳眥，肩臑肘臂外皆疼，小指次指亦如廢。</p>
<p>足脈少陽膽之經，始從兩目銳眥生，抵頭循角下耳後，腦空風池次第行。手少陽前至肩上，交少陽右上缺盆，支者耳後貫耳內，出走耳前銳眥循。一支銳眥大迎下，合手少陽抵䪼根，下加頰車缺盆合，入胸貫膈絡肝經。屬膽仍從脅裡過，下入氣衝毛際縈，橫入髀厭環跳內，直者缺盆下腋膺。過季脅下髀厭內，出膝外廉是陽陵，外輔絕骨踝前過，足跗小趾次趾分。一支別從大趾去，三毛之際接肝經。此經多氣而少血，是動口苦善太息，心脅疼痛難轉移，面塵足熱體無澤。所生頭痛連銳眥；缺盆腫痛並兩腋，馬刀挾癭生兩旁，汗出振寒痎瘧疾，胸脅髀膝至脛骨，絕骨踝痛及諸節。</p>
<p>厥陰足脈肝所終，大指之端毛際叢，足跗上廉太衝分，踝前一寸入中封。上踝交出太陰後，循膕內廉陰股沖，環繞陰器抵小腹，俠胃屬肝絡膽逢。上貫膈里布脅肋，俠喉頏顙目系同，脈上巔會督脈出，支者還生目系中，下絡頰裡環唇內，支者便從膈肺通。此經血多氣少焉，是動腰疼俯仰難，男疝女人小腹腫，面塵脫色及咽乾。所生病者為胸滿，嘔吐洞泄小便難，或時遺溺並狐疝，臨症還須仔細看。</p>

<h2>玉龍歌</h2>
<p>（楊氏註解）</p>
<p>扁鵲授我玉龍歌，玉龍一試絕沉疴，玉龍之歌真罕得，流傳千載無差訛。我今歌此玉龍訣，玉龍一百二十穴，醫者行針殊妙絕，但恐時人自差別。補瀉分明指下施，金針一刺顯明醫，傴者立伸僂者起，從此名揚天下知。</p>
<p>凡患傴者，補曲池，瀉人中；患僂者，補風池，瀉絕骨。</p>
<p>中風不語最難醫，髮際頂門穴要知，更向百會明補瀉，即時甦醒免災危。</p>
<p>頂門即囟會也，禁針，灸五壯。百會先補後瀉，灸七壯，艾如麥大。</p>
<p>鼻流清涕名鼻淵，先瀉後補疾可痊，若是頭風並眼痛，上星穴內刺無偏。</p>
<p>上星穴流涕並不聞香臭者，瀉俱得氣補。</p>
<p>頭風嘔吐眼昏花，穴取神庭始不瘥，孩子慢驚何可治，印堂刺入艾還加。</p>
<p>神庭入三分，先補後瀉。印堂入一分，沿皮透左右攢竹，大哭效，不哭難。急驚瀉，慢驚補。</p>
<p>頭項強痛難回顧，牙疼並作一般看，先向承漿明補瀉，後針風府即時安。</p>
<p>承漿宜瀉，風府針不可深。</p>
<p>偏正頭風痛難醫，絲竹金針亦可施，沿皮向後透率谷，一針兩穴世間稀。</p>
<p>偏正頭風有兩般，有無痰飲細推觀，若然痰飲風池刺，倘無痰飲合谷安。</p>
<p>風池刺一寸半，透風府穴，此必橫刺方透也，宜先補後瀉，灸十一壯。合谷穴針至勞宮，灸二七壯。</p>
<p>口眼喎斜最可嗟，地倉妙穴連頰車，喎左瀉右依師正，喎右瀉左莫令斜。</p>
<p>灸地倉之艾，如綠豆，針向頰車，頰車之針，向透地倉。</p>
<p>不聞香臭從何治？迎香兩穴可堪攻，先補後瀉分明效，一針未出氣先通。</p>
<p>耳聾氣閉痛難言，須刺翳風穴始痊，亦治項上生瘰癧，下針瀉動即安然。</p>
<p>耳聾之症不聞聲，痛癢蟬鳴不快情，紅腫生瘡須用瀉，宜從聽會用針行。</p>
<p>偶爾失音言語難，啞門一穴兩筋間，若知淺針莫深刺，言語音和照舊安。</p>
<p>眉間疼痛苦難當，攢竹沿皮刺不妨，若是眼昏皆可治，更針頭維即安康。</p>
<p>攢竹宜瀉，頭維入一分，沿皮透兩額角，疼瀉，眩暈補。</p>
<p>兩睛紅腫痛難熬，怕日羞明心自焦，只刺睛明、魚尾穴，太陽出血自然消。</p>
<p>睛明針五分，後略向鼻中，魚尾針透魚腰，即童子髎，俱禁灸。如虛腫不宜去血。</p>
<p>眼痛忽然血貫睛，羞明更澀最難睜，須得太陽針血出，不用金刀疾自平。</p>
<p>心血炎上兩眼紅，迎香穴內刺為通，若將毒血搐出後，目內清涼始見功。</p>
<p>內迎香二穴，在鼻孔中，用蘆葉或竹葉，搐入鼻內，出血為妙，不愈再針合谷。</p>
<p>強痛脊背瀉人中，挫閃腰痠亦可攻，更有委中之一穴，腰間諸疾任君攻。</p>
<p>委中禁灸，四畔紫脈上皆可出血，弱者慎之。</p>
<p>腎弱腰疼不可當，施為行止甚非常，若知腎俞二穴處，艾火頻加體自康。</p>
<p>環跳能治腿股風，居髎二穴認真攻，委中毒血更出盡，愈見醫科神聖功。</p>
<p>居髎灸則筋縮。</p>
<p>膝腿無力身立難，原因風濕致傷殘，倘知二市穴能灸，步履悠然漸自安。</p>
<p>俱先補後瀉。二市者，風市、陰市也。</p>
<p>髖骨能醫兩腿疼，膝頭紅腫不能行，必針膝眼、膝關穴，功效須臾病不生。</p>
<p>膝關在膝蓋下，犢鼻內，橫針透膝眼。</p>
<p>寒濕腳氣不可熬，先針三里及陰交，再將絕骨穴兼刺，腫痛登時立見消。</p>
<p>即三陰交也。</p>
<p>腫紅腿足草鞋風，須把崑崙二穴攻，申脈、太谿如再刺，神醫妙訣起疲癃。</p>
<p>外昆針透內呂。</p>
<p>腳背疼起丘墟穴，斜針出血即時輕，解谿再與商丘識，補瀉行針要辨明。</p>
<p>行步艱難疾轉加，太衝二穴效堪誇，更針三里、中封穴，去病如同用手爪。</p>
<p>膝蓋紅腫鶴膝風，陽陵二穴亦堪攻，陰陵針透尤收效，紅腫全消見異功。</p>
<p>腕中無力痛艱難，握物難移體不安，腕骨一針雖見效，莫將補瀉等閒看。</p>
<p>急疼兩臂氣攻胸，肩井分明穴可攻，此穴元來真氣聚，補多瀉少應其中。</p>
<p>此二穴針二寸效，乃五臟真氣所聚之處，倘或體弱針暈，補足三里。</p>
<p>肩背風氣連臂疼，背縫二穴用針明，五樞亦治腰間痛，得穴方知疾頓輕。</p>
<p>背縫二穴，在背肩端骨下，直腋縫尖，針二寸，灸七壯。</p>
<p>兩肘拘攣筋骨連，艱難動作欠安然，只將曲池針瀉動，尺澤兼行見聖傳。</p>
<p>尺澤宜瀉不灸。</p>
<p>肩端紅腫痛難當，寒濕相爭氣血旺，若向肩顒明補瀉，管君多灸自安康。</p>
<p>筋急不開手難伸，尺澤從來要認真，頭面縱有諸樣症，一針合谷效通神。</p>
<p>腹中氣塊痛難當，穴法宜向內關防，八法有名陰維穴，腹中之疾永安康。</p>
<p>先補後瀉，不灸。如大便不通，瀉之即通。</p>
<p>腹中疼痛亦難當，大陵、外關可消詳，若是脅疼並閉結，支溝奇妙效非常。</p>
<p>脾家之症最可憐，有寒有熱兩相煎，間使二穴針瀉動，熱瀉寒補病俱痊。</p>
<p>間使透針支溝，如脾寒可灸。</p>
<p>九種心痛及脾疼，上脘穴內用神針，若還脾敗中脘補，兩針神效免災侵。</p>
<p>痔漏之疾亦可憎，表裡急重最難禁，或痛或癢或下血，二白穴在掌中尋。</p>
<p>二白四穴，在掌後，去橫紋四寸，兩穴相對，一穴在大筋內，一穴大筋外，針五分，取穴用稻心從項後圍至結喉，取草折齊，當掌中大指虎口紋，雙圍轉兩筋頭，點到掌後臂草盡處是，即間使後一寸，郄門穴也。灸二七壯，針宜瀉，如不愈，灸騎竹馬。</p>
<p>三焦熱氣壅上焦，口苦舌乾豈易調，針刺關衝出毒血，口生津液病俱消。</p>
<p>手臂紅腫連腕疼，液門穴內用針明，更將一穴名中渚，多瀉中間疾自輕。</p>
<p>液門沿皮針向後，透陽池。</p>
<p>中風之症症非輕，中衝二穴可安寧，先補後瀉如無應，再刺人中立便輕。</p>
<p>中衝禁灸，驚風灸之。</p>
<p>膽寒心虛病如何？少衝二穴最功多，刺入三分不著艾，金針用後自平和。</p>
<p>時行瘧疾最難禁，穴法由來未審明，若把後谿穴尋得，多加艾火即時輕。</p>
<p>熱瀉寒補。</p>
<p>牙疼陣陣苦相煎，穴在二間要得傳，若患翻胃並吐食，中魁奇穴莫教偏。</p>
<p>乳鵝之症少人醫，必用金針疾始除，如若少商出血後，即時安穩免災危。</p>
<p>三稜針刺之。</p>
<p>如今癮疹疾多般，好手醫人治亦難，天井二穴多著艾，縱生瘰癧灸皆安。</p>
<p>宜瀉七壯。</p>
<p>寒痰咳嗽更兼風，列缺二穴最可攻，先把太淵一穴瀉，多加艾火即收功。</p>
<p>列缺刺透太淵，擔穴也。</p>
<p>癡呆之症不堪親，不識尊卑枉罵人，神門獨治癡呆病，轉手骨開得穴真。</p>
<p>宜瀉灸。</p>
<p>連日虛煩面赤妝，心中驚悸亦難當，若須通里穴尋得，一用金針體便康。</p>
<p>驚恐補，虛煩瀉，針五分，不灸。</p>
<p>風眩目爛最堪憐，淚出汪汪不可言，大、小骨空皆妙穴，多加艾火疾應痊。</p>
<p>大、小骨空不針，俱灸七壯，吹之。</p>
<p>婦人吹乳痛難消，吐血風痰稠似膠，少澤穴內明補瀉，應時神效氣能調。</p>
<p>刺沿皮向後三分。</p>
<p>滿身發熱痛為虛，盜汗淋淋漸損軀，須得百勞椎骨穴，金針一刺疾俱除。</p>
<p>忽然咳嗽腰背疼，身柱由來灸便輕，至陽亦治黃疸病，先補後瀉效分明。</p>
<p>針俱沿皮三分，灸二七壯。</p>
<p>腎敗腰虛小便頻，夜間起止苦勞神，命門若得金針助，腎俞艾灸起邅迍。</p>
<p>多灸不瀉。</p>
<p>九般痔漏最傷人，必刺承山效若神，更有長強一穴是，呻吟大痛穴為真。</p>
<p>傷風不解嗽頻頻，久不醫時勞便成，咳嗽須針肺俞穴，痰多宜向豐隆尋。</p>
<p>灸方效。</p>
<p>膏肓二穴治病強，此穴原來難度量，斯穴禁針多著艾，二十一壯亦無妨。</p>
<p>腠理不密咳嗽頻，鼻流清涕氣昏沉，須知噴嚏風門穴，咳嗽宜加艾火深。</p>
<p>針沿皮向外。</p>
<p>膽寒由是怕驚心，遺精白濁實難禁，夜夢鬼交心俞治，白環俞治一般針。</p>
<p>更加臍下氣海兩旁效。</p>
<p>肝家血少目昏花，宜補肝俞力便加，更把三里頻瀉動，還光益血自無瘥。</p>
<p>多補少瀉，灸。</p>
<p>脾家之症有多般，致成番胃吐食難，黃疸亦須尋腕骨，金針必定奪中脘。</p>
<p>無汗傷寒瀉復溜，汗多宜將合谷收，若然六脈皆微細，金針一補脈還浮。</p>
<p>針復溜入三分，沿皮向骨下一寸。</p>
<p>大便閉結不能通，照海分明在足中，更把支溝來瀉動，方知妙穴有神功。</p>
<p>小腹脹滿氣攻心，內庭二穴要先針，兩足有水臨泣瀉，無水方能病不侵。</p>
<p>針口用油，不閉其孔。</p>
<p>七般疝氣取大敦，穴法由來指側間，諸經具載三毛處，不遇師傳隔萬山。</p>
<p>傳屍勞病最難醫，湧泉出血免災危，痰多須向豐隆瀉，氣喘丹田亦可施。</p>
<p>渾身疼痛疾非常，不定穴中細審詳，有筋有骨須淺刺，灼艾臨時要度量。</p>
<p>不定穴即痛處。</p>
<p>勞宮穴在掌中尋，滿手生瘡痛不禁，心胸之病大陵瀉，氣攻胸腹一般針。</p>
<p>哮喘之症最難當，夜間不睡氣遑遑，天突妙穴宜尋得，膻中著艾便安康。</p>
<p>鳩尾獨治五般癇，此穴須當仔細觀，若然著艾宜七壯，多則傷人針亦難。</p>
<p>非高手毋輕下針。</p>
<p>氣喘急急不可眠，何當日夜苦憂煎，若得璇璣針瀉動，更取氣海自安然。</p>
<p>氣海先補後瀉。</p>
<p>腎強疝氣發甚頻，氣上攻心似死人，關元兼刺大敦穴，此法親傳始得真。</p>
<p>水病之疾最難熬，腹滿虛脹不肯消，先灸水分並水道，後針三里及陰交。</p>
<p>腎氣衝心得幾時，須用金針疾自除，若得關元並帶脈，四海誰不仰明醫。</p>
<p>赤白婦人帶下難，只因虛敗不能安，中極補多宜瀉少，灼艾還須著意看。</p>
<p>赤瀉，白補。</p>
<p>吼喘之症嗽痰多，若用金針疾自和，俞府、乳根一樣刺，氣喘風痰漸漸磨。</p>
<p>傷寒過經尤未解，須向期門穴上針，忽然氣喘攻胸膈，三里瀉多須用心。</p>
<p>期門先補後瀉。</p>
<p>脾泄之症別無他，天樞二穴刺休瘥，此是五臟脾虛疾，艾火多添病不加。</p>
<p>多灸宜補。</p>
<p>口臭之疾最可憎，勞心只為苦多情，大陵穴內人中瀉，心得清涼氣自平。</p>
<p>穴法深淺在指中，治病須臾顯妙功，勸君要治諸般疾，何不當初記玉龍。</p>

<h2>勝玉歌</h2>
<p>（楊氏）</p>
<p>勝玉歌兮不虛言，此是楊家真秘傳，或針或灸依法語，補瀉迎隨隨手捻。頭痛眩暈百會好，心疼脾痛上脘先，後谿鳩尾及神門，治療五癇立便痊。</p>
<p>鳩尾穴禁灸，針三分，家傳灸七壯。</p>
<p>髀疼要針肩井穴，耳閉聽會莫遲延。</p>
<p>針一寸半，不宜停。經言禁灸，家傳灸七壯。</p>
<p>胃冷下脘卻為良，眼痛須覓清冷淵。霍亂心疼吐痰涎，巨闕著艾便安然，脾疼背痛中渚瀉，頭風眼痛上星專。</p>
<p>頭項強急承漿保，牙腮疼緊大迎全，行間可治膝腫病，尺澤能醫筋拘攣。</p>
<p>若人行步苦艱難，中封、太衝針便痊，腳背痛時商丘刺，瘰癧少海、天井邊。筋疼閉結支溝穴，頷腫喉閉少商前，脾心痛急尋公孫，委中驅療腳風纏。</p>
<p>瀉卻人中及頰車，治療中風口吐沫，五瘧寒多熱更多，間使、大杼真妙穴；經年或變勞怯者，痞滿臍旁章門決。噎氣吞酸食不投，膻中七壯除膈熱，目內紅痛苦皺眉，絲竹、攢竹亦堪醫。若是痰涎並咳嗽，治卻須當灸肺俞，更有天突與筋縮，小兒吼閉自然疏。兩手痠疼難執物，曲池、合谷共肩顒，臂疼背痛針三里，頭風頭痛灸風池，腸鳴大便時泄瀉，臍旁兩寸灸天樞。諸般氣症從何治，氣海針之灸亦宜，小腸氣痛歸來治，腰痛中空穴最奇。</p>
<p>中空穴，從腎俞穴量下三寸，各開三寸是穴，灸十四壯，向外針一寸半，此即膀胱經之中髎也。</p>
<p>腿股轉酸難移步，妙穴說與後人知，環跳、風市及陰市，瀉卻金針病自除。</p>
<p>陰市雖云禁灸，家傳亦灸七壯。</p>
<p>熱瘡臁內年年發，血海尋來可治之，兩膝無端腫如斗，膝眼、三里艾當施。兩股轉筋承山刺，腳氣復溜不須疑，踝跟骨痛灸崑崙，更有絕骨共丘墟，灸罷大敦除疝氣，陰交針入下胎衣。</p>
<p>遺精白濁心俞治，心熱口臭大陵驅，腹脹水分多得力，黃疸至陽便能離。肝血盛兮肝俞瀉，痔疾腸風長強欺，腎敗腰疼小便頻，督脈兩旁腎俞除，六十六穴施應驗，故成歌訣顯針奇。</p>

<h2>雜病穴法歌</h2>
<p>（《醫學入門》）</p>
<p>雜病隨症選雜穴，仍兼原合與八法，經絡原會別論詳，臟腑俞募當謹始，根結標本理玄微，四關三部識其處。</p>
<p>傷寒一日刺風府，陰陽分經次第取。</p>
<p>傷寒一日太陽風府，二日陽明之滎，三日少陽之俞，四日太陰之井，五日少陰之俞，六日厥陰之經。在表刺三陽經穴，在裡刺三陰經穴，六日過經未汗，刺期門、三里，古法也。惟陽症灸關元穴為妙。</p>
<p>汗、吐、下法非有他，合谷、內關、陰交杵。</p>
<p>汗，針合谷入二分，行九九數，搓數十次，男左搓，女右搓，得汗行瀉法，汗止身溫出針。如汗不止，針陰市，補合谷。吐，針內關入三分，先補六次，瀉三次，行子午搗臼法三次，提氣上行，又推戰一次，病人多呼幾次，即吐；如吐不止，補九陽數，調勻呼吸，三十六度，吐止，徐出針，急捫穴；吐不止，補足三里。下，針三陰交入三分，男左女右，以針盤旋，右轉六陰數畢，用口鼻閉氣，吞鼓腹中，將瀉插一下，其人即泄，鼻吸手瀉三十六遍，方開口鼻之氣，插針即泄；如泄不止，針合谷，升九陽數。凡汗、吐、下，仍分陰陽補瀉，就流注穴行之尤妙。</p>
<p>一切風寒暑濕邪，頭疼發熱外關起，頭面耳目口鼻病，曲池、合谷為之主，偏正頭疼左右針（左痛針右），列缺、太淵不用補，頭風目眩項捩強，申脈、金門、手三里。赤眼迎香出血奇，臨泣、太衝、合谷侶（眼腫血爛，瀉足臨泣），耳聾臨泣（補足）與金門，合谷（俱瀉）針後聽人語。鼻塞鼻痔及鼻淵，合谷、太衝（俱瀉）隨手取，口噤喎斜流涎多，地倉、頰車仍可舉。口舌生瘡舌下竅，三稜刺血非粗鹵（舌下兩邊紫筋），舌裂出血尋內關，太衝、陰交走上部，舌上生胎合谷當，手三里治舌風舞，牙風面腫頰車神，合谷（瀉足）、臨泣瀉不數。二陵、二蹺與二交，頭項手足互相與，兩井、兩商、二三間，手上諸風得其所，手指連肩相引疼，合谷、太衝能救苦。手三里治肩連臍，脊間心後稱中渚，冷嗽只宜補合谷，三陰交瀉即時住。霍亂中脘可入深，三里、內庭瀉幾許，心痛翻胃刺勞宮（熱），寒者少澤細手指（補）。心痛手戰少海求，若要除根陰市睹，太淵、列缺穴相連，能祛氣痛刺兩乳。脅痛只須陽陵泉，腹痛公孫、內關爾，瘧疾素問分各經，危氏刺指舌紅紫。</p>
<p>足太陽瘧，先寒後熱，汗出不已，刺金門。足少陽瘧，寒熱心惕，汗多，刺俠谿。足陽明瘧，寒久乃熱，汗出喜見火光，刺衝陽。足太陰瘧，寒熱善嘔，嘔已乃衰，刺公孫。足少陰瘧，嘔吐甚欲閉戶，刺大鐘。足厥陰瘧，少腹滿，小便不利，刺太衝。心瘧刺神門，肝瘧中封，脾瘧商丘，肺瘧列缺，腎瘧太谿，胃瘧厲兌。危氏刺手十指及舌下紫腫筋出血。</p>
<p>痢疾合谷、三里宜，甚者必須兼中膂（白痢合谷，赤痢小腸俞，赤白足三里、中膂），心胸痞滿陰陵泉，針到承山飲食美，泄瀉肚腹諸般疾（足），三里、內庭功無比。水腫水分與復溜，脹滿中脘三里揣。</p>
<p>俱瀉。水分先用小針，次用大針，以雞翎管透之，水出濁者死，清者生，急服緊皮丸斂之。如鄉村無藥，粗人體實者針之；若高人則禁針。取血法：先用針補入地部，少停瀉出人部，少停復補入地部，少停瀉出針，其瘀血自出。虛者只有黃水出，若腳上腫大，欲放水者，仍用此法，於復溜穴上取之。</p>
<p>《內經》針腹，以布纏繳。針家另有盤法：先針入二寸五分，退出二寸，只留五分在內盤之。如要取上焦包絡之病，用針頭迎向上刺入二分補之，使氣攻上；若臍下有病，針頭向下，退出二分瀉之。此特備古法，初學不可輕用。</p>
<p>腰痛環跳、委中神，若連背痛崑崙武。腰連腿疼腕骨升，三里降下隨拜跪（補腕骨，瀉足三里），腰連腳痛怎生醫（補）？環跳（瀉）、行間與風市。腳膝諸痛羨行間，三里、申脈、金門侈，腳若轉筋眼發花，然谷、承山法自古。兩足難移先懸鐘，條口後針能步履，兩足痠麻補太谿，僕參、內庭盤跟楚（腳盤痛瀉內庭，腳跟痛瀉僕參）。</p>
<p>腳連脅腋痛難當，環跳、陽陵泉內杵，冷風濕痹針環跳，陽陵、三里燒針尾（燒三五壯，知痛即止）。七疝大敦與太衝，五淋血海通男婦，大便虛秘補支溝，瀉足三里效可擬。熱秘氣秘先長強，大敦、陽陵堪調護，小便不通陰陵泉，三里瀉下溺如注。內傷食積針三里（手足），璇璣相應塊亦消，脾病氣血先合谷，後刺三陰針用燒。一切內傷內關穴，痰火積塊退煩潮，吐血尺澤功無比，衄血上星與禾髎。喘急列缺、足三里，嘔噎陰交不可饒，勞宮能治五般癇，更刺湧泉疾若挑。神門專治心癡呆，人中、間使祛癲妖，屍厥百會一穴美，更針隱白效昭昭（外用筆管吹耳）。婦人通經瀉合谷，三里、至陰催孕妊（虛補合谷），死胎陰交不可緩，胞衣照海、內關尋（俱瀉）。小兒驚風少商穴，人中、湧泉瀉莫深，癰疽初起審其穴，只刺陽經不刺陰。</p>
<p>陽經謂癰從背出者，當從太陽經至陰、通谷、束骨、崑崙、委中五穴選用。從鬢出者，當從少陽經竅陰、俠谿、臨泣、陽輔、陽陵泉五穴選用。從髭出者，當從陽明經厲兌、內庭、陷谷、衝陽、解谿五穴選用。從胸出者，則以絕骨一穴治之。凡癰疽已破，尻神朔望不忌。</p>
<p>傷寒流注分手足，太衝、內庭可浮沉，熟此筌蹄手要活，得後方可度金針，又有一言真秘訣，上補下瀉值千金。</p>

<h2>雜病十一穴歌</h2>
<p>（《聚英》）</p>
<p>攢竹、絲空主頭疼，偏正皆宜向此針，更去大都除瀉動，風池針刺三分深；曲池、合谷先針瀉，永與除疴病不侵，依此下針無不應，管教隨手便安寧。</p>
<p>頭風頭痛與牙疼，合谷、三間兩穴尋，更向大都針眼痛，太淵穴內用針行；牙疼三分針呂細，齒痛依前指上明，更推大都左之右，交互相迎仔細窮。</p>
<p>聽會兼之與聽宮，七分針瀉耳中聾，耳門又瀉三分許，更加七壯灸聽宮；大腸經內將針瀉，曲池、合谷七分中，醫者若能明此理，針下亡時便見功。</p>
<p>肩背並和肩膊痛，曲池、合谷七分深，未愈尺澤加一寸，更於三間次第行；各入七分於穴內，少、風二府刺心經，穴內淺深依法用，當時蠲疾兩之輕。</p>
<p>咽喉以下至於臍，胃脘之中百病危，心氣痛時胸結硬，傷寒嘔噦悶涎隨；列缺下針三分許，三分針瀉到風池，二指三間並三里，中衝還刺五分依。</p>
<p>汗出難來到腕骨，五分針瀉要君知，魚際、經渠並通里，一分針瀉汗淋漓；二指三間及三里，大指各刺五分宜，汗至如若通遍體，有人明此是良醫。</p>
<p>四肢無力中邪風，眼澀難開百病攻，精神昏倦多不語，風池、合谷用針通；兩手三間隨後瀉，三里兼之與太衝，各入五分於穴內；迎隨得法有奇功。</p>
<p>風池手足指諸間，右瘓偏風左曰癱，各刺五分隨後瀉，更灸七壯便身安；三里、陰交行氣瀉，一寸三分量病看，每穴又加三七壯，自然癱瘓即時安。</p>
<p>肘痛將針刺曲池，經渠、合谷共相宜，五分針刺於二穴，瘧病纏身便得離；未愈更加三間刺，五分深刺莫憂疑，又兼氣痛憎寒熱，間使行針莫用遲。</p>
<p>腿胯腰疼痞氣攻，髖骨穴內七分窮，更針風市兼三里，一寸三分補瀉同；又去陰交瀉一寸，行間仍刺五分中，剛柔進退隨呼吸，去疾除病拈指功。</p>
<p>肘膝疼時刺曲池，進針一寸是相宜，左病針右右針左，依此三分瀉氣奇；膝痛二寸針犢鼻，三里、陰交要七次，但能仔細尋其理，劫病之功在片時。</p>

<h2>長桑君天星秘訣歌</h2>
<p>（《乾坤生意》）</p>
<p>天星秘訣少人知，此法專分前後施，若是胃中停宿食，後尋三里起璇璣。脾病血氣先合谷，後刺三陰交莫遲，如中鬼邪先間使，手臂攣痹取肩顒。腳若轉筋並眼花，先針承山次內踝，腳氣痠疼肩井先，次尋三里、陽陵泉；如是小腸連臍痛，先刺陰陵後湧泉。耳鳴腰痛先五會，次針耳門、三里內。小腸氣痛先長強，後刺大敦不要忙，足緩難行先絕骨，次尋條口及衝陽。牙疼頭痛兼喉痹，先刺二間後三里，胸膈痞滿先陰交，針到承山飲食喜；肚腹浮腫脹膨膨，先針水分瀉建里。傷寒過經不出汗，期門、通里先後看，寒瘧面腫及腸鳴，先取合谷後內庭。冷風濕痹針何處？先取環跳次陽陵，指痛攣急少商好，依法施之無不靈。此是桑君真口訣，時醫莫作等閒輕。</p>

<h2>馬丹陽天星十二穴治雜病歌</h2>
<p>三里、內庭穴，曲池、合谷接，委中配承山，太衝、崑崙穴，環跳與陽陵，通里並列缺。合擔用法擔，合截用法截，三百六十穴，不出十二訣。治病如神靈，渾如湯潑雪，北斗降真機，金鎖教開徹，至人可傳授，匪人莫浪說。</p>
<p>其一：三里膝眼下，三寸兩筋間。能通心腹脹，善治胃中寒，腸鳴並泄瀉，腿腫膝胻酸，傷寒羸瘦損，氣蠱及諸般。年過三旬後，針灸眼便寬。取穴當審的，八分三壯安。</p>
<p>其二：內庭次指外，本屬足陽明。能治四肢厥，喜靜惡聞聲，癮疹咽喉痛，數欠及牙疼，瘧疾不能食，針著便惺惺。針三分，灸三壯。</p>
<p>其三：曲池拱手取，屈肘骨邊求。善治肘中痛，偏風手不收，挽弓開不得，筋緩莫梳頭，喉閉促欲死，發熱更無休，遍身風癬癩，針著即時瘳（針五分，灸三壯）。</p>
<p>其四：合谷在虎口，兩指歧骨間。頭疼並面腫，瘧病熱還寒，齒齲鼻衄血，口噤不開言。針入五分深，令人即便安（灸三壯）。</p>
<p>其五：委中曲䐐里，橫紋脈中央。腰痛不能舉，沉沉引脊梁，痠疼筋莫展，風痹復無常，膝頭難伸屈，針入即安康（針五分，禁灸）。</p>
<p>其六：承山名魚腹，腨腸分肉間。善治腰疼痛，痔疾大便難，腳氣並膝腫，輾轉戰疼酸，霍亂及轉筋，穴中刺便安（針七分，灸五壯）。</p>
<p>其七：太衝足大趾，節後二寸中。動脈知生死，能醫驚癇風，咽喉並心脹，兩足不能行，七疝偏墜腫，眼目似云朦，亦能療腰痛，針下有神功（針三分，灸三壯）。</p>
<p>其八：崑崙足外踝，跟骨上邊尋。轉筋腰尻痛，暴喘滿衝心，舉步行不得，一動即呻吟，若欲求安樂，須於此穴針（針五分，灸三壯）。</p>
<p>其九：環跳在髀樞，側臥屈足取。折腰莫能顧，冷風並濕痹，腿胯連腨痛，轉側重欷歔。若人針灸後，頃刻病消除（針二寸，灸五壯）。</p>
<p>其十：陽陵居膝下，外臁一寸中。膝腫並麻木，冷痹及偏風，舉足不能起，坐臥似衰翁，針入六分止，神功妙不同（灸三壯）。</p>
<p>其十一：通里腕側後，去腕一寸中。欲言聲不出，懊惱及怔忡，實則四肢重，頭腮面頰紅，虛則不能食，暴喑面無容，毫針微微刺，方信有神功（針三分，灸三壯）。</p>
<p>其十二：列缺腕側上，次指手交叉。善療偏頭患，遍身風痹麻，痰涎頻壅上，口噤不開牙，若能明補瀉，應手即如拿（針三分，灸五壯）。</p>

<h2>四總穴歌</h2>
<p>肚腹三里留，腰背委中求，頭項尋列缺，面口合谷收。</p>

<h2>肘後歌</h2>
<p>（《聚英》）</p>
<p>頭面之疾針至陰，腿腳有疾風府尋，心胸有病少府瀉，臍腹有病曲泉針。肩背諸疾中渚下，腰膝強痛交信憑，脅肋腿叉後谿妙，股膝腫起瀉太衝。陰核發來如升大，百會妙穴真可駭。頂心頭痛眼不開，湧泉下針定安泰。鶴膝腫勞難移步，尺澤能舒筋骨疼，更有一穴曲池妙，根尋源流可調停；其患若要便安愈，加以風府可用針。更有手臂拘攣急，尺澤刺深去不仁，腰背若患攣急風，曲池一寸五分攻。五痔原因熱血作，承山須下病無蹤，哮喘發來寢不得，豐隆刺入三分深。狂言盜汗如見鬼，惺惺間使便下針。骨寒髓冷火來燒，靈道妙穴分明記，瘧疾寒熱真可畏，須知虛實可用意；間使宜透支溝中，大椎七壯合聖治；連日頻頻發不休，金門刺深七分是。瘧疾三日得一發，先寒後熱無他語，寒多熱少取復溜，熱多寒少用間使。或患傷寒熱未收，牙關風壅藥難投，項強反張目直視，金針用意列缺求。傷寒四肢厥逆冷，脈氣無時仔細尋，神奇妙穴真有二，復溜半寸順骨行。四肢回還脈氣浮，須曉陰陽倒換求，寒則須補絕骨是，熱則絕骨瀉無憂；脈若浮洪當瀉解，沉細之時補便瘳。百合傷寒最難醫，妙法神針用意推，口噤眼合藥不下，合谷一針效甚奇。狐惑傷寒滿口瘡，須下黃連犀角湯，蟲在臟腑食肌肉，須要神針刺地倉。傷寒腹痛蟲尋食，吐蛔烏梅可難攻，十日九日必定死，中脘回還胃氣通。傷寒痞氣結胸中，兩目昏黃汗不通，湧泉妙穴三分許，速使周身汗自通。傷寒痞結脅積痛，宜用期門見深功，當汗不汗合谷瀉，自汗發黃復溜憑。飛虎一穴通痞氣，祛風引氣使安寧。剛柔二痓最乖張，口禁眼合面紅妝，熱血流入心肺腑，須要金針刺少商。中滿如何去得根，陰包如刺效如神，不論老幼依法用，須教患者便抬身。打撲傷損破傷風，先於痛處下針攻，後向承山立作效，甄權留下意無窮。腰腿疼痛十年春，應針不了便惺惺，大都引氣探根本，服藥尋方枉費金。腳膝經年痛不休，內外踝邊用意求，穴號崑崙並呂細，應時消散即時瘳。風痹痿厥如何治？大杼、曲泉真是妙，兩足兩脅滿難伸，飛虎神針七分到，腰軟如何去得根，神妙委中立見效。</p>

<h2>回陽九針歌</h2>
<p>啞門、勞宮、三陰交，湧泉、太谿、中脘接，環跳、三里、合谷並，此是回陽九針穴。</p>

<h2>針內障秘歌</h2>
<p>（楊氏）</p>
<p>內障由來十八般，精醫明哲用心看，分明一一知形狀，下手行針自入玄。察他冷熱虛和實，多驚先服鎮心丸，弱翳細針粗撥老，針形不可一般般。病虛新瘥懷妊月，針後應知將息難，不雨不風兼吉日，清齋三日在針前。安心定志存真氣，唸佛親姻莫雜喧，患者嚮明盤膝坐，醫師全要靜心田。有血莫驚須住手，裹封如舊勿頻看，若然頭痛不能忍，熱茶和服草烏煙。七月解封方視物，花生水動莫開言，還睛圓散堅心服，百日冰輪徹九淵。</p>

<h2>針內障要歌</h2>
<p>內障金針針了時，醫師治法要精微，綿包黑豆如球子，眼上安排慢熨之，頭邊鎮枕須平穩，仰臥三朝莫厭遲。封后或然微有痛，腦風撁動莫狐疑，或針或熨依前法，痛極仍將火熨宜。鹽白梅含止咽吐，大小便起與扶持，高聲叫喚私人慾，驚動睛輪見雪飛。三七不須湯洗面，針痕濕著痛微微，五辛酒面周年慎，出戶升堂緩步移，雙眸了了康寧日，狂客嗔予泄聖機。</p>

<h2>補瀉雪心歌</h2>
<p>（《聚英》）</p>
<p>行針補瀉分寒熱，瀉寒補熱須分別，拈指向外瀉之方，拈指向內補之訣。瀉左須當大指前，瀉右大指當後曳。補左次指向前搓，補右大指往上曳。如何補瀉有兩般，蓋是經從兩邊發，補瀉又要識迎隨，隨則為補迎為瀉，古人補瀉左右分，今人乃為男女別。男女經脈一般生，晝夜循環無暫歇，兩手陽經上走頭，陰經胸走手指輟，兩足陽經頭走足，陰經上走腹中結。隨則針頭隨經行，迎則針頭迎經奪，更為補瀉定吸呼，吸瀉呼補真奇絕。補則呼出卻入針，要知針用三飛法，氣至出針吸氣入，疾而一退急捫穴。瀉則吸氣方入針，要知阻氣通身達，氣至出針呼氣出，徐而三退穴開禁。此訣出自梓桑君，我今授汝心已雪，正是補瀉玄中玄，莫向人前輕易說。</p>

<h2>行針總要歌</h2>
<p>黃帝金針法最奇，短長肥瘦在臨時，但將他手橫紋處，分寸尋求審用之。身體心胸或是短，身體心胸或是長，求穴看紋還有理，醫工此理要推詳。定穴行針須細認，瘦肥短小豈同群，肥人針入三分半，瘦體須當用二分。不肥不瘦不相同，如此之人但著中，只在二三分內取，用之無失且收功，大飢大飽宜避忌，大風大雨亦須容。飢傷榮氣飽傷腑，更看人神俱避之。妙針之法世間稀，多少醫工不得知，寸寸人身皆是穴，但開筋骨莫狐疑，有筋有骨傍針去，無骨無筋須透之。見病行針須仔細，必明升降合開時，邪入五臟須早遏，祟侵六脈浪翻飛，烏烏稷稷空中墮，靜意冥冥起發機，先補真陽元氣足，次瀉餘邪九度噓，同身逐穴歌中取，捷法昭然徑不迷。百會、三陽頂之中，五會、天滿名相同，前頂之上寸五取，百病能祛理中風，灸後火燥沖雙目，四畔刺血令宣通，井泉要洗原針穴，針刺無如灸有功。前頂寸五三陽前，甄權曾云一寸言，稜針出血頭風愈，鹽油楷根病自痊。囟會頂前寸五深，八歲兒童不可針，囟門未合那堪灸，二者須當記在心。上星會前一寸斟，神庭星前髮際尋，諸風灸庭為最妙，庭、星宜灸不宜針。印堂穴並兩眉攢，素髎面正鼻柱端，動脈之中定禁灸，若燃此穴鼻鼾酸。水溝鼻下名人中，兌端張口上唇宮，齦交二齦中間取，承漿下唇宛內蹤，炷艾分半懸漿灸，大則陽明脈不隆。廉泉宛上定結喉，一名舌本立重樓，同身捷法須當記，他日聲名播九州。</p>

<h2>行針指要歌</h2>
<p>或針風，先向風府、百會中。或針水，水分俠臍上邊取。或針結，針著大腸泄水穴。或針勞，須向膏肓及百勞。或針虛，氣海、丹田、委中奇。或針氣，膻中一穴分明記。或針嗽，肺俞、風門須用灸。或針痰，先針中脘、三里間。或針吐，中脘、氣海、膻中補；番胃吐食一般醫，針中有妙少人知。</p>

<h2>刺法啟玄歌（六言）</h2>
<p>十二陰陽氣血，凝滯全憑針焫，細推十干五行，謹按四時八節。出入要知先後，開合慎毋妄別，左手按穴分明，右手持針親切。刺榮無傷衛氣，刺衛無傷榮血，循捫引導之因，呼吸調和寒熱。補即慢慢出針，瀉即徐徐閉穴。發明難、素玄微，俯仰岐黃秘訣，若能勞心勞力，必定愈明愈哲。譬如閉戶造車，端正出門合轍，倘逢志士細推，不是知音莫說，了卻箇中規模，便是醫中俊傑。</p>

<h2>針法歌</h2>
<p>先說平針法，含針口內溫，按揉令氣散，掐穴故教深，持針安穴上，令他嗽一聲，隨嗽歸天部，停針再至人，再停歸地部，待氣候針沉，氣若不來至，指甲切其經，次提針向病，針退天地人。</p>
<p>補必隨經刺，令他吹氣頻，隨吹隨左轉，逐歸天地人，待氣停針久，三彈更熨溫，出針口吸氣，急急閉其門。瀉欲迎經取，吸則內其針，吸時須右轉，依次進天人，轉針仍復吸，依法要停針，出針吹口氣，搖動大其門。</p>

<h2>策（楊氏考卷）</h2>

<h3>諸家得失策</h3>
<p>問：人之一身，猶之天地，天地之氣，不能以恆順，而必待於範圍之功，人身之氣，不能以恆平，而必待於調攝之技。故其致病也，既有不同，而其治之，亦不容一律，故藥與針灸不可缺一者也。然針灸之技，昔之專門者固各有方書，若《素問》、《針灸圖》、《千金方》、《外臺秘要》，與夫補瀉灸刺諸法，以示來世矣。其果何者而為之原歟？亦豈無得失去取於其間歟？諸生以是名家者，請詳言之！</p>
<p>對曰：天地之道，陰陽而已矣。夫人之身，亦陰陽而已矣。陰陽者，造化之樞紐，人類之根抵也，惟陰陽得其理則氣和，氣和則形亦以之和矣。如其拂而戾焉，則贊助調攝之功，自不容已矣。否則，在造化不能為天地立心，而化工以之而息；在夫人不能為生民立命，而何以臻壽考無疆之休哉。此固聖人贊化育之一端也，而可以醫家者流而小之耶？</p>
<p>愚嘗觀之易曰：大哉乾元，萬物資始；至哉坤元，萬物資生。是一元之氣，流行於天地之間，一合一闢，往來不窮，行而為陰陽，布而為五行，流而為四時，而萬物由之以化生，此則天地顯仁藏用之常，固無庸以贊助為也。然陰陽之理也，不能以無愆，而雨暘寒暑，不能以時若，則範圍之功，不能無待於聖人也。故易曰：後以裁成天地之道，輔相天地之宜，以左右民，此其所以人無夭札，物無疵厲，而以之收立命之功矣。然而吾人同得天地之理以為理，同得天地之氣以為氣，則其元氣流行於一身之間，無異於一元之氣流行於天地間也。夫何喜怒哀樂心思嗜欲之汩於中，寒暑風雨溫涼燥濕之侵於外，於是有疾在腠理者焉，有疾在血脈者焉，有疾在腸胃者焉。然而疾在腸胃，非藥餌不能以濟；在血脈，非針刺不能以及；在腠理，非熨焫不能以達，是針灸藥者，醫家之不可缺一者也。夫何諸家之術惟以藥，而於針灸則並而棄之，斯何以保其元氣，以收聖人壽民之仁心哉？然是針與灸也，亦未易言也。孟子曰：離婁之明，不以規矩，不能成方圓；師曠之聰，不以六律，不能正五音。若古之方書，固離婁之規矩，師曠之六律也。故不溯其源，則無以得古人立法之意，不窮其流，則何以知後世變法之弊。今以古之方書言之，有《素問》、《難經》焉，有《靈樞》、《銅人圖》焉，有《千金方》、有《外臺秘要》焉，有《金蘭循經》、有《針灸雜集》焉。然《靈樞》之圖，或議其太繁而雜；於《金蘭循經》，或嫌其太簡而略；於《千金方》，或詆其不盡傷寒之數；於《外臺秘要》，或議其為醫之蔽；於《針灸雜集》，或論其未盡針灸之妙，溯而言之，則惟素、難為最要。蓋素、難者，醫家之鼻祖，濟生之心法，垂之萬世而無弊者也。夫既由素、難以溯其源，又由諸家以窮其流，探脈絡，索榮衛，診表裡，虛則補之，實則瀉之，熱則涼之，寒則溫之，或通其氣血，或維其真元，以律天時，則春夏刺淺，秋冬刺深也。以襲水土則濕致高原，熱處風涼也。以取諸人，肥則刺深，瘠則刺淺也。又由是而施之以動搖進退，搓彈攝按之法，示之以喜怒憂懼，思勞醉飽之忌，窮之以井滎俞經合之源，究之以主客標本之道，迎隨開合之機。夫然後陰陽和，五氣順，榮衛固，脈絡綏，而凡腠理血脈，四體百骸，一氣流行，而無壅滯痿痹之患矣。不猶聖人之裁成輔相，而一元之氣，周流於天地之間乎。先儒曰：吾之心正，則天地之心亦正，吾之氣順，則天地之氣亦順。此固贊化育之極功也，而愚於醫之灸刺也亦云。</p>

<h3>頭不多灸策</h3>
<p>問：灸穴須按經取穴，其氣易連而其病易除，然人身三百六十五絡，皆歸於頭，頭可多灸歟？灸良已，間有不發者，當用何法發之？</p>
<p>嘗謂穴之在人身也，有不一之名，而灸之在吾人也，有至一之會。蓋不知其名，則昏謬無措，無以得其周身之理，不觀其會，則散漫靡要，何以達其貫通之原。故名也者，所以盡乎周身之穴也，固不失之太繁；會也者，所以貫乎周身之穴也，亦不失之太簡。人而知乎此焉，則執簡可以御繁，觀會可以得要，而按經治疾之餘，尚何疾之有不愈，而不足以仁壽斯民也哉。</p>
<p>執事發策，而以求穴在乎按經，首陽不可多灸及所以發灸之術，下詢承學，是誠究心於民瘼者。愚雖不敏，敢不掇述所聞以對。嘗觀吾人一身之氣，周流於百骸之間，而統之則有其宗，猶化工一元之氣，磅礴於乾坤之內，而會之則有其要。故仰觀於天，其星辰之奠麗，不知其幾也，而求其要，則惟以七宿為經，二十四曜為緯；俯察於地，其山川之流峙，不知其幾也，而求其要則惟以五嶽為宗，四瀆為委，而其他咸弗之求也。天地且然，而況人之一身？內而五臟六腑，外而四體百形，表裡相應，脈絡相通，其所以生息不窮，而肖形於天地者，寧無所網維統紀於其間耶！故三百六十五絡，所以言其煩也，而非要也；十二經穴，所以言其法也，而非會也。總而會之，則人身之氣有陰陽，而陰陽之運有經絡，循其經而按之，則氣有連屬，而穴無不正，疾無不除。譬之庖丁解牛，會則其湊，通則其虛，無假斤斫之勞，而頃刻無全牛焉。何也？彼固得其要也。故不得其要，雖取穴之多，亦無以濟人；苟得其要，則雖會通之簡，亦足以成功，惟在善灸者加之意焉耳。自今觀之，如灸風而取諸風池、百會，灸勞而取諸膏肓、百勞；灸氣而取諸氣海；灸水而取諸水分；欲去腹中之病，則灸三里；欲治頭目之疾，則灸合谷；欲愈腰腿，則取環跳、風市；欲拯手臂，則取肩顒、曲池。其他病以人殊，治以疾異，所以得之心而應之手者，罔不昭然，有經絡在焉。而得之則為良醫，失之則為粗工，凡以辨諸此也。至於首為諸陽之會，百脈之宗，人之受病固多，而吾之施灸宜別，若不察其機而多灸之，其能免夫頭目旋眩、還視不明之咎乎？不審其地而並灸之，其能免夫氣血滯絕、肌肉單薄之忌乎？是百脈之皆歸於頭，而頭之不可多灸，尤按經取穴者之所當究心也。若夫灸之宜發，或發之有速而有遲，固雖繫於人之強弱不同，而吾所以治之者，可不為之所耶？觀東垣灸三里七壯不發，而復灸以五壯即發，秋夫灸中脘九壯不發，而漬以露水，熨以熱履，熯以赤蔥，即萬無不發之理，此其見之《圖經》《玉樞》諸書，蓋班班具載可考而知者。吾能按經以求其原，而又多方以致其發，自無患乎氣之不連，疾之不療，而於灼艾之理，斯過半矣。抑愚又有說焉，按經者法也，而所以神明之者心也。蘇子有言：一人飲食起居，無異於常人，而愀然不樂，問其所苦，且不能自言，此庸醫之所謂無足憂，而扁鵲、倉公之所望而驚焉者。彼驚之者何也？病無顯情，而心有默識，誠非常人思慮所能測者。今之人徒曰：吾能按經，吾能取穴。而不於心焉求之，譬諸刻舟而求劍，膠柱而鼓瑟，其療人之所不能療者，吾見亦罕矣。然則善灸者奈何？靜養以虛此心，觀變以運此心，旁求博採以曠此心，使吾心與造化相通，而於病之隱顯，昭然無遁情焉。則由是而求孔穴之開合，由是而察氣候之疾徐，由是而明呼吸補瀉之宜，由是而達迎隨出入之機，由是而酌從衛取氣，從榮置氣之要，不將從手應心，得魚兔而忘筌蹄也哉！此又岐黃之秘術，所謂百尺竿頭進一步者，不識執事以為何如？</p>

<h3>穴有奇正策</h3>
<p>問：九針之法，始於岐伯，其數必有取矣。而灸法獨無數焉，乃至定穴，均一審慎，所謂奇穴，又皆不可不知也。試言以考術業之專工。</p>
<p>嘗謂針灸之療疾也，有數有法，而惟精於數法之原者，斯足以窺先聖之心。聖人之定穴也，有奇有正，而惟通於奇正之外者，斯足以神濟世之術，何也？法者，針灸所立之規，而數也者，所以紀其法，以運用於不窮者也。穴者，針灸所定之方，而奇也者，所以翊夫正以旁通於不測者也。數法肇於聖人，固精蘊之所寓，而定穴兼夫奇正，尤智巧之所存。善業醫者，果能因法以詳其數，緣正以通其奇，而於聖神心學之要，所以默蘊於數法奇正之中者，又皆神而明之焉，尚何術之有不精，而不足以康濟斯民也哉？</p>
<p>執事發策，而以針灸之數法奇穴，下詢承學，蓋以術業之專工者望諸生也。而愚豈其人哉？雖然，一介之士，苟存心於愛物，於人必有所濟，愚固非工於醫業者，而一念濟物之心，特惓惓焉。矧以明問所及，敢無一言以對。夫針灸之法，果何所昉乎？粵稽上古之民，太樸未散，元醇未漓，與草木蓁蓁然，與鹿豕狉狉然，方將相忘於渾噩之天，而何有於疾，又何有於針灸之施也。自羲、農以還，人漸流於不古，而樸者散，醇者漓，內焉傷於七情之動，外焉感於六氣之侵，而眾疾胥此乎交作矣。岐伯氏有憂之，於是量其虛實，視其寒溫，酌其補瀉，而制之以針刺之法焉，繼之以灸火之方焉。至於定穴，則自正穴之外，又益之以奇穴焉。非故為此紛紛也，民之受疾不同，故所施之術或異，而要之非得已也，勢也，勢之所趨，雖聖人亦不能不為之所也已。然針固有法矣，而數必取於九者，何也？蓋天地之數，陽主生，陰主殺，而九為老陽之數，則期以生人，而不至於殺人者，固聖人取數之意也。今以九針言之，燥熱侵頭身，則法乎天，以為鑱針，頭大而末銳焉。氣滿於肉分，則法乎地，以為圓針，身圓而末鋒焉。鋒如黍米之銳者為鍉針，主按脈取氣法乎人也。刃有三隅之象者為鋒針，主瀉導癰血，法四時也。䤵針以法音，而末如劍鋒者，非所以破癰膿乎？利針以法律，而支似毫毛者，非所以調陰陽乎？法乎星則為毫針，尖如蚊虻，可以和經絡，卻諸疾也。法乎風則為長針，形體鋒利，可以去深邪，療痹痿也。至於燔針之刺，則其尖如挺，而所以主取大氣不出關節者，要亦取法於野而已矣。所謂九針之數，此非其可考者耶！然灸亦有法矣，而獨不詳其數者，何也？蓋人之肌膚，有厚薄，有深淺，而火不可以概施，則隨時變化而不泥於成數者，固聖人望人之心也。今以灸法言之，有手太陰之少商焉，灸不可過多，多則不免有肌肉單薄之忌。有足厥陰之章門焉，灸不可不及，不及則不免有氣血壅滯之嫌。至於任之承漿也，督之脊中也，手之少衝，足之湧泉也，是皆猶之少商焉，而灸之過多，則致傷矣。脊背之膏肓也，腹中之中脘也，足之三里，手之曲池也，是皆猶之章門焉，而灸之愈多，則愈善矣。所謂灸法之數，此非其彷彿者耶！夫有針灸，則必有會數法之全，有數法則必有所定之穴，而奇穴者，則又旁通於正穴之外，以隨時療症者也。而其數維何？吾嘗考之《圖經》，而知其七十有九焉，以鼻孔則有迎香，以鼻柱則有鼻準，以耳上則有耳尖，以舌下則有金津、玉液，以眉間則有魚腰，以眉後則有太陽，以手大指則有骨空，以手中指則有中魁；至於八邪、八風之穴，十宣、五虎之處，二白、肘尖、獨陰、囊底、鬼眼、髖骨、四縫、中泉、四關，凡此皆奇穴之所在。而九針之所刺者，刺以此也。灸法之所施者，施以此也。苟能即此以審慎之，而臨症定穴之餘，有不各得其當者乎？雖然，此皆跡也，而非所以論於數法奇正之外也。聖人之情，因數以示，而非數之所能拘，因法以顯，而非法之所能泥，用定穴以垂教，而非奇正之所能盡，神而明之，亦存乎其人焉耳。故善業醫者，苟能旁通其數法之原，冥會其奇正之奧，時可以針而針，時可以灸而灸，時可以補而補，時可以瀉而瀉，或針灸可並舉，則並舉之，或補瀉可並行，則並行之，治法因乎人，不因乎數，變通隨乎症，不隨乎法，定穴主乎心，不主乎奇正之陳跡。譬如老將用兵，運籌攻守，坐作進退，皆運一心之神以為之。而凡鳥占云祲、金版六韜之書，其所具載方略，咸有所不拘焉。則兵惟不動，動必克敵；醫惟不施，施必療疾。如是雖謂之無法可也，無數可也，無奇無正亦可也，而有不足以稱神醫於天下也哉！管見如斯，惟執事進而教之！</p>

<h3>針有深淺策</h3>
<p>問：病有先寒後熱者，先熱後寒者，然病固有不同，而針刺之法，其亦有異乎？請試言之！</p>
<p>對曰：病之在天人也，有寒熱先後之殊，而治之在吾人也，有同異後先之辨。蓋不究夫寒熱之先後，則謬焉無措，而何以得其受病之源；不知同異之後先，則漫焉無要，而何以達其因病之治。此寒熱之症，得之有先後者，感於不正之氣，而適投於腠理之中，治寒熱之症，得之有後先者，乘其所致之由，而隨加以補瀉之法，此則以寒不失之慘，以熱則不過於灼，而疾以之而愈矣。是於人也，寧不有濟矣乎？請以一得之愚，以對揚明問之萬一，何如？蓋嘗求夫人物之所以生也，本之於太極，分之為二氣，其靜而陰也，而復有陽以藏於其中；其動而陽也，而復有陰以根於其內，惟陰而根乎陽也，則往來不窮，而化生有體；惟陽而根乎陰也，則顯藏有本，而化生有用。然而氣之運行也，不能無愆和之異，而人之罹之也，不能無寒熱之殊，是故有先寒後熱者，有先熱後寒者。先寒後熱者，是陽隱於陰也，苟徒以陰治之，則偏於陰，而熱以之益熾矣。其先熱後寒者，是陰隱於陽也，使一以陽治之，則偏於陽，而寒以之益慘矣。夫熱而益熾，則變而為三陽之症，未可知也。夫寒而益慘，則傳而為三陰之症，未可知也。而治之法，當何如哉？吾嘗考之《圖經》，受之父師，而先寒後熱者，須施以陽中隱陰之法焉。於用針之時，先入五分，使行九陽之數，如覺稍熱，更進針令入一寸，方行六陰之數，以得氣為應。夫如是，則先寒後熱之病可除矣。其先熱後寒者，用以陰中隱陽之法焉。於用針之時，先入一寸，使行六陰之數，如覺微涼，即退針，漸出五分，卻行九陽之數，亦以得氣為應。夫如是，則先熱後寒之疾瘳矣。夫曰先曰後者，而所中有榮有衛之殊；曰寒曰熱者，而所感有陽經陰經之異。使先熱後寒者，不行陰中隱陽之法，則失夫病之由來矣。是何以得其先後之宜乎？如先寒後熱者，不行陽中隱陰之法，則不達夫疾之所致矣。其何以得夫化裁之妙乎？抑論寒熱之原，非天之傷人，乃人之自傷耳。經曰：邪之所湊，其氣必虛。自人之蕩真於情竇也，而真者危；喪志於外華也，而醇者漓；眩心於物牽也，而萃者渙；汩情於食色也，而完者缺；勞神於形役也，而堅者瑕。元陽喪，正氣亡，寒毒之氣，乘虛而襲。苟能養靈泉于山下，出泉之時，契妙道於日落，萬川之中，嗜欲淺而天機深，太極自然之體立矣。寒熱之毒雖威，將無隙之可投也。譬如牆壁固，賊人烏得而肆其虐哉？故先賢有言曰：夫人與其治病於已病之後，孰若治病於未病之先，其寒熱之謂歟？</p>

<h1>卷四</h1>
<figure>
<figcaption>仰人尺寸圖</figcaption>
<img alt="仰人尺寸圖">
</figure>
<figure>
<figcaption>伏人尺寸圖</figcaption>
<img alt="伏人尺寸圖">
</figure>
<figure>
<figcaption>背部穴圖</figcaption>
<img alt="背部穴圖">
</figure>
<figure>
<figcaption>腹部穴圖</figcaption>
<img alt="腹部穴圖">
</figure>

<h2>背部穴俞歌（《醫統》）</h2>
<p>二節大椎，風門、肺俞，厥陰、心、督，肝、膈、膽、脾，胃俞、三焦，腎俞、氣海，大腸、關元，小腸、膀俞，中膂、白環，上、次、中、下，膏肓、患門，四花六穴，腰俞、命門，穴皆可徹。</p>

<h2>腹部中穴歌</h2>
<p>天突、璇璣，華蓋、紫宮，玉堂、膻中，中庭、鳩尾，巨闕、上脘，中脘、建里，下脘、水分，神闕、交、海，石門、關元，中極、曲骨，膀門二寸，俠臍天樞，期、章二門，不可不知。</p>

<h2>中指取寸</h2>
<p><u>頭部</u></p>
<p>前髮際至後髮際，折作十二節，為一尺二寸。前髮際不明者，取眉心直上行三寸。後髮際不明者，取大椎上行三寸。前後俱不明者，折作一尺八寸。頭部直寸，並依此法取。眼內眥角至外眥角為一寸，頭部橫穴，並依此穴寸法取。</p>
<p>神庭穴至曲差穴、曲差穴至本神穴、本神穴至頭維穴各一寸半，自神庭至頭維共四寸半。</p>
<p><u>背部</u></p>
<p>大椎穴至尾骶骨穴，共計二十一椎，通作三尺，故謂人為三尺之軀者，此也。上七椎，每椎一寸四分一釐，共九寸八分七釐。中七椎，每椎一寸六分一釐，共一尺一寸二分七釐。下七椎，每椎一寸二分六釐，共八寸八分二釐。</p>
<p>第二行，俠脊各一寸半，除脊一寸，共折作四寸，分兩旁。</p>
<p>第三行，俠脊各三寸，除脊一寸，共折作七寸，分兩旁。</p>
<p><u>腹部</u></p>
<p>膺部腹部橫寸，並用對乳間橫折作八寸。膺腹橫寸取穴，悉依上法。直寸取穴，依中行心蔽骨下至臍，共折八寸。人無蔽骨者，取歧骨下至臍心，共折九寸取之。臍下至毛際橫骨，折作五寸。天突至膻中，折作八寸，下行一寸六分為中庭，上取天突，下至中庭，共折九寸六分。</p>
<p>手足部、並背部橫寸，並用中指寸取之。</p>
<figure style="display: flex; flex-wrap: wrap; align-items: center;">
  <figcaption style="flex-basis: 1em; flex-grow: 1;">中指同身寸圖</figcaption>
  <div style="flex-grow: 999;">
    <img alt="中指同身寸圖">
  </div>
  <div style="flex-basis: 4em; flex-grow: 999000;">
    <p>男左女右，手中指第二節內廷，兩橫紋頭相去為一寸。取稻稈心量，或用薄篾量，皆易折而不伸縮為準，用繩則伸縮不便，故多不準。</p>
  </div>
</figure>

<h2>《素問》九針論</h2>
<p>岐伯曰：聖人之起天地之數也，一而九之，故以立九野，九而九之，九九八十一，以起黃鐘數焉。以針應九數也。何以言之？一者，天也。天者，陽也。五臟之應天者肺，肺者，五臟六腑之華蓋也，皮者，肺之合也，人之陽也，故為之治針，必大其頭而銳其末，令毋得深入而陽氣出。二者，地也。人之所以應土者肉也。故為之治針，必筒其身而圓其末，令毋得傷肉分，傷則氣得竭。三者，人也。人之所以成生者，血脈也。故為之治針，必大其身而圓其末，令可以按脈勿陷，以致其氣，令邪氣獨出。四者，時也。時者，四時八風之客於經絡中為痼病者也。故為之治針，必筒其身而鋒其末，令可以瀉熱出血而痼病竭。五者，音也。音者，冬夏之分，分於子午，陰與陽別，寒與熱爭，兩氣相搏，合為癰膿者也。故為之治針，必令其末如劍鋒，可以取大膿。六者，律也。律者，調陰陽四時而合十二經脈，虛邪客於經絡，而為暴痹者也。故為之治針，必令尖如犛，且圓且銳，中身微大，以取暴氣。七者，星也。星者，人之七竅，邪之所客於經而為痛痹，舍於經絡者也。故為亡治針，令尖如蚊虻喙，靜以徐往，微以久留，正氣因之，真邪俱往，出針而養者也。八者，風也。風者，人之股肱八節也。八正之虛風，八風傷人，內舍於骨解腰脊節腠之間為深痹也。故為之治針，必長其身，鋒其末，可以取深邪遠痹。九者，野也。野者，人之節解皮膚之間也。淫邪流溢於身，如風水之狀而溜，不能過於機關大節者也。故為之治針，令尖如挺，其鋒微圓，以取大氣之不能過於關節者也。一天、二地、三人、四時、五音、六律、七星、八風、九野，身形亦應之。針有所宜，故曰九針。人皮應天，人肉應地，人脈應人，人筋應時，人聲應音，人陰陽合氣應律，人齒面目應星，人出入氣應風，人九竅三百六十五節應野。故一針皮，二針肉，三針脈，四針五臟筋，五針骨，六針調陰陽，七針益精，八針除風，九針通九竅，除三百六十五節氣，此之謂有所主也。</p>

<h3>九針式</h3>
<p>帝曰：針之長短有數乎？岐伯對曰：一曰鑱針，取法於巾針，頭大末銳，末平半寸卒銳之，長一寸六分。二曰圓針，取法於絮針，筒其身而卵其鋒，針如卵形，圓其末，長一寸六分。三曰鍉針（緹音低），取法於黍粟之銳，長三寸半。四曰鋒針，取法於絮針，筒其身鋒其末，刃三隅，長一寸六分。五曰鈹針，取法於劍，鋒末如劍，廣二寸半，長四寸。六曰圓利針，取法於犛針，且圓且銳，微大其末，反小其身，又曰中身微大，長一寸六分。七曰毫針，取法於毫毛，尖如蚊虻喙，長三寸六分。八曰長針，取法於綦針，鋒利身薄，長七寸。九曰大針，取法於鋒針，尖如挺，其鋒微圓，長四寸。此九針之長短也。</p>
<p><u>九針圖</u></p>
<p>鑱針（平半寸，長一寸六分，頭大末銳，病在皮膚，刺熱者用此，今之名箭頭針是也。）</p>
<figure>
<img alt="鑱針">
</figure>
<p>圓針（其身圓，鋒如卵形，長一寸六分。揩摩分肉用此。）</p>
<figure>
<img alt="圓針">
</figure>
<p>鍉針（其鋒如黍粟之銳，長三寸五分，脈氣虛少用此。）</p>
<figure>
<img alt="鍉針">
</figure>
<p>鋒針（其刃三隅，長一寸六分，發痼疾刺大者用此，今之所謂三稜針是也。）</p>
<figure>
<img alt="鋒針">
</figure>
<p>䤵針（其刃三隅，長一寸六分，發痼疾刺大者用此，今之所謂三稜針是也。）</p>
<figure>
<img alt="䤵針">
</figure>
<p>圓利針（尖如犛，且圓且利，其末微大，長一寸六分，取暴痹刺小者用此。）</p>
<figure>
<img alt="圓利針">
</figure>
<p>毫針（法象毫，尖如蚊虻喙，長三寸六分，取痛痹刺寒者用此。）</p>
<figure>
<img alt="毫針">
</figure>
<p>長針（鋒如利，長七寸，痹深居骨解腰脊節腠之間者用此，今之名跳針是也。）</p>
<figure>
<img alt="長針">
</figure>
<p>大針（一名燔針，長四寸，風虛腫毒，解肌排毒用此。）</p>
<figure>
<img alt="大針">
</figure>

<h3>制針法</h3>
<p>《本草》云：馬銜鐵無毒。《日華子》云：古舊鋌者好，或作醫工針。</p>
<p>按：本草柔鐵即熟鐵，有毒，故用馬銜則無毒。以馬屬午，屬火，火剋金，解鐵毒，故用以作針。古曰：金針者，貴之也。又金為總名，銅、鐵、金銀之屬皆是也。若用金針更佳。</p>

<h3>煮針法</h3>
<p>先將鐵絲於火中煅紅，次截之，或二寸，或三寸，或五寸，長短不拘。次以蟾酥塗針上，仍入火中微煅，不可令紅，取起，照前塗酥煅二次，至第三次，乘熱插入臘肉皮之裡、肉之外，將後藥先以水三碗煎沸，次入針肉在內，煮至水乾，傾於水中，待冷，將針取出。於黃土中插百餘下，色明方佳，以去火毒，次以銅絲纏上，其針尖要磨圓，不可用尖刄。</p>
<p>麝香（五分）　膽礬　石斛（各一錢）　穿山甲　當歸尾　硃砂　沒藥　鬱金　川芎　細辛（各三錢）　甘草節　沉香（各五錢）　磁石（一兩能引諸藥入鐵內）</p>
<p>又法：用烏頭、巴豆各一兩，硫黃、麻黃各五錢，木鱉子、烏梅各十個，同針入水，用瓷罐內煮一日，洗擇之，再用止痛沒藥、乳香、當歸、花乳石各半兩，又如前水煮一日，取出，用皂角水洗，再於犬肉內煮一日，仍用瓦屑打磨淨端直，用松子油塗之，常近人氣為妙。</p>

<h3>暖針</h3>
<p>《素問》遺篇注云：用圓利針、長針，未刺之時，先口內溫針，暖而用之。又曰：毫針於人近體，暖針至溫方刺。</p>
<p>按：口體溫針，欲針入經絡，氣得溫而易行也。今或投針於熱湯中，亦此意耳。口溫與體溫微有不同，口溫者針頭雖熱，而柄尚寒，不若著身溫之，則針通身皆熱矣。</p>

<h3>火針</h3>
<p>火針即淬針，頻以麻油蘸其針，燈上燒令通紅，用方有功。若不紅，不能去病，反損於人。燒時令針頭低下，恐油熱傷手，先令他人燒針，醫者臨時用之，以免手熱。先以墨點記穴道，使針時無差。火針甚難，須有臨陣之將心，方可行針。先以左手按穴，右手用針，切忌太深，恐傷經絡，太淺不能去病，惟消息取中耳。凡行火針，必先安慰病人，令勿驚懼，較之與灸一般，灸則疼久，針則所疼不久，一針之後，速便出針，不可久留，即以左手速按針孔，則能止疼。人身諸處皆可行火針，惟面上忌之。火針不宜針腳氣，反加腫痛，宜破癰疽發背，潰膿在內，外面皮無頭者，但按毒上軟處以潰膿，其闊大者，按頭尾及中以墨點記，宜下三針，決破出膿，一針腫上，不可按之，即以手指從兩旁捺之。令膿隨手而出，或腫大膿多，針時須側身迴避，恐膿射出汙身也。</p>

<h3>溫針</h3>
<p>王節齋曰：近有為溫針者，乃楚人之法。其法針穴上，以香白芷作圓餅，套針上，以艾灸之，多以取效。然古者針則不灸，灸則不針。夫針而加灸，灸而且針，此後人俗法。此法行於山野貧賤之人，經絡受風寒致病者，或有效，只是溫針通氣而已。於血宜衍，於疾無與也。古針法最妙，但今無傳，恐不得精高之人，誤用之則危拙出於頃刻。惟灸得穴，有益無害，允宜行之。近風衰弱之人，針灸並用，亦無妨。</p>

<h3>治折針法</h3>
<p>一用磁石（即吸鐵石）引其肉中，針即出。</p>
<p>一用象牙屑碾細，水和塗上即出。</p>
<p>一用車脂成膏子，攤紙上如錢大，日換三五次，即出。</p>
<p>一用鳥翎三五枝，火炙焦為末，好醋調成膏，塗上，紙蓋一二次，其針自出。</p>
<p>一用臘姑腦子，搗爛塗上即出。</p>
<p>一用硫黃研細，調塗上，以紙花貼定，覺癢時，針即出。</p>
<p>一用雙杏仁搗爛，以鮮脂調勻，貼針瘡上，針自出。倘經絡有傷，膿血不止，用黃耆、當歸、肉桂、木香、乳香、沉香，別研綠豆粉糊丸，每五十丸，熱水服之。</p>

<h2>《內經》補瀉</h2>
<p>帝曰：余聞刺法，有餘者瀉之，不足者補之。岐伯曰：百病之生，皆有虛實，而補瀉行焉。瀉虛補實，神去其室，致邪失正，真不可定，粗之所敗，謂之天命。補虛瀉實，神歸其室，久塞其空，謂之良工。</p>
<p>凡用針者，隨而濟之，迎而奪之，虛則實之，滿則瀉之，菀陳則除之，邪盛則虛之。徐而疾則實，疾而徐則虛。言實與虛，若有若無。察後與先，若存若亡。為虛與實，若得若失。虛實之要，九針最妙。補瀉之時，以針為之。瀉曰迎之，必持內之，放而出之，排陽得針，邪氣得泄。按而引針，是謂內溫，血不得散，氣不得出也。補曰隨之，隨之意若妄之。若行若按，如蚊虻止，如留如還，去如弦絕，令左屬右，其氣故止。外門已閉，中氣乃實，必無留血，急取誅之。</p>
<p>刺之而氣不至，無問其數，刺之而氣至，乃去之，勿復針。針有懸布天下者五：一曰治神，二曰知養身，三曰知毒藥，四曰制砭石大小，五曰知腑臟血氣之診。五法俱立，各有所先。今末世之刺也，虛者實之，滿者泄之，此皆眾工所共知也。若夫法天則地隨應而動，和之者若響，隨之者若影，道無鬼神，獨來獨往。帝曰：願聞其道？岐伯曰：凡刺之真，必先治神，五臟已定，九候已備，後乃存針。眾脈不見，眾凶弗聞，外內相得，無以形先，可玩往來，乃施於人；人有虛實，五虛勿近，五實勿遠。至其當發，間不容睫。手動若務，針耀而勻，靜意視義，觀適之變，是謂冥冥，莫知其形。見其烏烏，見其稷稷，從見其飛，不知其誰？伏如橫弩，起如發機。</p>
<p>刺虛者須其實，刺實者須其虛，經氣已至，慎守勿失，淺深在志，遠近若一，如臨深淵，手如握虎，神無營於眾物，義無邪下，必正其神。</p>
<p>小針之要，易陳而難入。粗守形，上守神，神乎，神客在門。未睹其疾，惡知其原？刺之微，在速遲。粗守關，上守機，機之動，不離其空。空中之機，清淨而微。其來不可逢，其往不可追。知機之道者，不可掛以發。不知機道，扣之不發。知其往來，要與之期。粗之暗乎。妙哉，工獨有之。往者為逆，來者為順，明知逆順，正行無問，迎而奪之，惡得無虛？隨而濟之，惡得無實？迎之隨之，以意和之，針道畢矣。</p>
<p>凡用針者，虛則實之，滿則泄之，菀陳則除之，邪盛則虛之。大要曰：持針之道，堅者為實，正指直刺，無針左右。神在秋毫，屬意病者。審視血脈，刺之無殆。方刺之時，必在懸陽，及與兩衛。神屬勿去，知病存亡。血脈者在腧橫居，視之獨澄，切之獨堅。</p>
<p>刺虛則實之者，針下熱也，氣實乃熱也。滿則泄之者，針下寒也。菀陳則除之者，出惡血也。邪盛則虛之者，出針勿按也。徐而疾則實者，徐出針而疾按之也。疾而徐則虛者，疾出針而徐按之也。言實與虛者，察血氣多少也。若有若無者，疾不可知也。察後與先者，知病先後也。若存若亡者，脈時有無也。為虛與實者，工勿失其法也。若得若失者，離其法也。虛實之要，九針最妙者，謂其各有所宜也。補瀉之時者，與氣開闔相合也。九針之名各有不同形者，針窮其所當補瀉也。刺實須其虛者，留針陰氣隆至，乃去針也。刺虛須其實者，陽氣隆至，針下熱，乃去針也。經氣已至慎守勿失者，勿變更也。淺深在志者，知病之內外也。遠近如一者，淺深其候等也。如臨深淵者，不敢墮也。手如握虎者，欲其壯也。神無營於眾物者，靜志觀病人，無左右視也。義無邪下者，欲端以正也。必正其神者，欲瞻病人，自制其神，令氣易行也。</p>
<p>所謂易陳者，易言也。難入者，難著於人也。粗守形者，守刺法也。上守神者，守人之血氣有餘不足，可補瀉也。神客者，正邪共會也。神者，正氣也。客者，邪氣也。在門者，邪循正氣之所出入也。未睹其疾者，先知邪正何經之疾也。惡知其原者，先知何經之病，所取之處也。刺之微在速遲者，徐疾之意也。粗守關者，守四肢而不知血氣正邪之往來也。上守機者，知守氣也。機之動不離其空中者，知氣之虛實，用針之徐疾也。空中之機清淨而微者，針以得氣，密意守氣勿失也。其來不可逢者，氣盛不可補也。其往不可追者，氣虛不可瀉也。不可掛以發者，言氣易失也。扣之不發者，言不知補瀉之意也。血氣已盡，而氣不下也。知其往來者，知氣之逆順盛虛也。要與之期者，知氣之可取之時也。粗之暗者，冥冥不知氣之微密也。妙哉，工獨有之者，盡知針意也。往者為逆者，言氣之虛而小，小者逆也。來者為順者，言形氣之平，平者順也。明知逆順正行無問者，言知所取之處也。逆而奪之者，瀉也。隨而濟之者，補也。所謂虛則實之者，氣口虛而當補之也。滿則泄之者，氣口盛而當瀉之也。菀陳則除之者，去血脈也。邪盛則虛之者，言諸經有盛者，皆瀉其邪也。徐而疾則實者，言徐內而疾出也。疾而徐則虛者，言疾內而徐出也。言實與虛，若有若無者，言實者有氣，虛者無氣也。察後與先，若存若亡者，言氣之虛實，補瀉之先後，察其氣之以下與常存也。為虛與實，若得若失者，言補者仯然若有得也，瀉者恍然若有失也。</p>
<p>是故工之用針也，知氣之所在，而守其門戶，明於調氣補瀉所在，徐疾之意，所取之處。瀉必用圓，切而轉之，其氣乃行，疾而徐出，邪氣乃出，伸而逆之，搖大其穴，氣出乃疾。補必用方，外引其皮，令當其門，左引其樞，右推其膚，微旋而徐推之，必端以正，安以靜，堅心無解，欲微以留氣，氣下而疾出之，推其皮，蓋其外門，神氣乃存，用針之要，無忘其神。</p>
<p>瀉必用方者，以氣方盛也，以月方滿也，以日方溫也，以身方定也，以息方吸而內針；乃復候其方吸而轉針，乃復候其方呼而徐引針，故曰瀉必用方，其氣而行焉。補必用圓者，圓者行也；行者移也。刺必中其榮，復以吸排針也，故圓與方非針也。</p>
<p>瀉實者，氣盛乃內針，針與氣俱內，以開其門，如利其戶，針與氣俱出，精氣不傷，邪氣乃下，外門不閉，以出其實，搖大其道，如利其路，是謂大瀉。必切而出，大氣乃出，持針勿置，以定其意，候呼內針，氣出針入，針孔四塞，精無從出，方實而疾出針，氣入針出，熱不得還，閉塞其門，邪氣布散，精氣乃得存，動氣候時，近氣不失，遠氣乃來，是謂追之。</p>
<p>吸則內針，無令氣忤，靜以久留，無令邪布。吸則轉針，以得氣為故，候呼引針，呼盡乃去，大氣皆出，故命曰瀉。捫而循之，切而散之，推而按之，彈而努之，爪而下之，通而取之，外引其門，以閉其神，呼盡內針，靜以久留，以氣至為故，如待所貴，不知日暮，其氣已至，適而自護，候吸引針，氣不得出，各在所處，推闔其門，令神氣存，大氣留止，故命曰補。</p>
<p>補瀉弗失，與天地一。經氣已至，慎守勿失，淺深在志，遠近如一，如臨深淵，手如握虎，神無營於眾物。</p>
<p>持針之道，欲端以正，安以靜，先知虛實，而行疾徐，左手執骨，右手循之，無與肉裹。瀉欲端以正，補必閉膚，輔針導氣，邪得淫泆，真氣得居。</p>
<p>帝曰：捍皮開腠理奈何？岐伯曰：因其分肉，左別其膚，微內而徐端之，適神不散，邪氣得去。</p>
<p>知其氣所在，先得其道，稀而疏之，稍深以留，故能徐入之。大熱在上，推而下之，從上下者引而去之，視先痛者常先取之。大寒在外，留而補之。入於中者，從合瀉之。上氣不足，推而揚之。下氣不足，積而從之。寒入於中，推而行之。</p>
<p>夫實者，氣入也。虛者，氣出也。氣實者，熱也。氣虛者，寒也。入實者，左手開針孔也。入虛者，右手閉針孔也。形氣不足，病氣有餘，是邪盛也，急瀉之。形氣有餘，病氣不足，此陰陽俱不足也，不可刺；刺之則重不足，重不足則陰陽俱竭，血氣皆盡，五臟空虛，筋骨髓枯，老者絕滅，壯者不復矣。形氣有餘，病氣有餘，此謂陰陽俱有餘也，急瀉其邪，調其虛實。故曰有餘者瀉之，不足者補之，此之謂也。故曰刺不知逆順，真邪相搏，滿而補之，則陰陽四溢，腸胃充郭，肝肺內䐜，陰陽相錯；虛而瀉之，則經脈空虛，血氣竭枯，腸胃㒤闢，皮膚薄者，毛腠夭焦，子知死期。</p>
<p>凡用針之類，在於調氣。氣積於胃，以通榮衛，各行其道，宗氣留於海。其下者，注於氣衝，其直者，走於息道。故厥在於足，宗氣不下，脈中之血，凝而留止，弗之火調，弗能取之。</p>
<p>散氣可收，聚氣可布，深居靜處，占神往來，閉戶塞牖，魂魄不散，專意一神，精氣之分，毋聞人聲，以收其精，必一其神，令志在針。淺而留之，微而浮之，以移其神，氣至乃休。男內女外，堅拒勿出，謹守勿內，是謂得氣。</p>
<p>刺之而氣不至，無問其數，刺之而氣至，乃去之，勿復針。針各有所宜，各不同形，各任其所，為刺之要。氣至而有效，效之信，若風之吹雲明乎若見蒼天，刺之道畢矣。</p>
<p>用針者，必先察其經絡之虛實，切而循之，按而彈之，視其應動者，乃復取之而下之。六經調者謂之不病，雖病謂之自己，一經上實下虛而不通者，此必有橫絡盛加於大經，令之不通，視而瀉之，此所謂解結也。上寒下熱，先刺其項太陽久留之，已刺即熨項與肩胛令熱下合乃止，此所謂推而上之者也。上熱下寒，視其脈虛而陷之於經絡者取之，氣下乃止，此所謂引而下之者也。大熱遍身，狂而妄見、妄聞、妄語，視足陽明及大絡取之，虛者補之，血而實者瀉之。因其偃臥，居其頭前，以兩手四指俠按頸動脈，久持之，卷而切推，下至缺盆中而復止如前，熱去乃止，此所謂推而散之者也。</p>
<p>帝曰：余聞刺法言曰：有餘者瀉之，不足者補之，何謂有餘？何謂不足？岐伯曰：有餘有五，不足亦有五，帝欲何問？帝曰：願盡聞之；岐伯曰：神有有餘，有不足，氣有有餘有不足，血有有餘有不足，形有有餘有不足，志有有餘有不足，凡此十者，其氣不等也。帝曰：人有精氣津液，四肢九竅，五臟十六部，三百六十五節，乃生百病，百病之生，皆有虛實。今夫子乃言有餘有五，不足亦有五，何以生之乎？岐伯曰：皆生於五臟也。夫心藏神，肺藏氣，肝藏血，脾藏肉，腎藏志，而此成形。志意通，內連骨髓而成形五臟。五臟之道，皆出於經隧，以行血氣。血氣不和，百病乃變化而生，是故守經隧焉。帝曰：神有餘不足何如？岐伯曰：神有餘則笑不休，神不足則悲。血氣未並，五臟安定，邪客於形，灑淅起於毫毛，未入於經絡也。故命曰神之微。帝曰：補瀉奈何？岐伯曰：神有餘則瀉其小絡之穴出血，勿之深斥，無中其大經，神氣乃平。神不足者，視其虛絡，按而致之，刺而利之，無出其血，無泄其氣，以通其經，神氣乃平。帝曰：刺微奈何？岐伯曰：按摩勿釋，著針勿斥，移氣於不足，神氣乃得復。帝曰：氣有餘不足奈何？岐伯曰：氣有餘則喘咳上氣，不足則息利少氣，血氣未並，五臟安定，皮膚微病，命曰白氣微泄。帝曰：補瀉奈何？岐伯曰：氣有餘則瀉其經隧，無傷其經，無出其血，無泄其氣。不足則補其經隧，無出其氣。帝曰：刺微奈何？岐伯曰：按摩勿釋，出針視之曰：我將深之。適人必革，精氣自伏，邪氣散亂，無所休息，氣泄腠理，真氣乃相得。帝曰：血有餘不足奈何？岐伯曰：血有餘則怒，不足則恐，血氣未並，五臟安定，孫絡水溢，則經有留血。帝曰：補瀉奈何？岐伯曰：血有餘則瀉其盛經，出其血；不足則補其虛經，內針其脈中，久留而視，脈大疾出其針，無令血泄。帝曰：刺留血奈何？岐伯曰：視其血絡，刺出其血，無令惡血得入於經，以成其疾。帝曰：形有餘不足奈何？岐伯曰：形有餘則腹脹，涇溲不利；不足則四肢不用，血氣未並，五臟安定，肌肉蠕動，命曰微風。帝曰：補瀉奈何？岐伯曰：形有餘則瀉其陽經，不足則補其陽絡。帝曰：刺微奈何？岐伯曰：取分肉間，無中其經，無傷其絡，衛氣得復，邪氣乃索。帝曰：志有餘不足奈何？岐伯曰：志有餘則腹脹飧泄，不足則厥，血氣未並，五臟安定，骨節有動。帝曰：補瀉奈何？岐伯曰：志有餘則瀉然骨之前出血，不足則補其復溜。帝曰：刺未並奈何？岐伯曰：即取之無中其經，邪乃立虛。</p>
<p>血清氣滑，疾瀉之則氣易竭；血濁氣澀，疾瀉之則經可通。</p>

<h2>《難經》補瀉</h2>
<p>經言：虛者補之，實者瀉之，不虛不實，以經取之，何謂也？然，虛者補其母，實者瀉其子，當先補之，然後瀉之。不虛不實，以經取之者，是正經自生病，不中他邪也，當自取其經，故言以經取之。</p>
<p>經言：春夏刺淺，秋冬刺深者，何謂也？然，春夏者，陽氣在上，人氣亦在上，故當淺取之。秋冬者，陽氣在下，人氣亦在下，故當深取之。</p>
<p>春夏各致一陰，秋冬各致一陽者，何謂也？然，春夏溫，必致一陰者，初下針，沉之至腎肝之部，得氣引持之陰也。秋冬寒，必致一陽者，初內針淺而浮之，至心肺之部，得氣推內之陽也。是謂春夏必致一陰，秋冬必致一陽。</p>
<p>經言：刺榮無傷衛，刺衛無傷勞，何謂也？然，刺陽者，臥針而刺之；刺陰者，先以左手攝按所針榮俞之處，氣散乃內針，是謂刺榮無傷衛，刺衛無傷榮也。</p>
<p>經言：能知迎隨之氣，可令調之，調氣之方，必在陰陽，何謂也？然，所謂迎隨者，知榮衛之流行，經脈之往來也，隨其逆順而取之，故曰迎隨。調氣之方，必在陰陽者，知其內外表里，隨其陰陽而調之，故曰調氣之方，必在陰陽。</p>
<p>諸井者，肌肉淺薄，氣少不足使也。刺之奈何？然，諸井者木也，滎者火也。火者木之子，當刺井者，以滎瀉之。故經言補者，不可以為瀉；瀉者，不可以為補。此之謂也。</p>
<p>經言：東方實，西方虛，瀉南方，補北方，何謂也？然，金木水火土，當更相平。東方木也，西方金也，木欲實，金當平之。水欲實，土當平之。東方肝也，則知肝實。西方肺也，則知肺虛。瀉南方火，補北方水，南方火，火者木之子也。北方水，水者木之母也。水勝火，子能令母實，母能令子虛，故瀉火補水，欲令金不得平木也。經曰：不能治其虛，何問其餘。此之謂也。</p>
<p>金不得「不」字疑衍。謂瀉火以抑木、補水以濟金，欲令金得平木。一云：瀉火補水，而旁治之，不得徑以金平木。</p>
<figure style="display: flex; flex-wrap: wrap; align-items: center;">
  <figcaption style="flex-basis: 1em; flex-grow: 1;">補水瀉火之圖</figcaption>
  <div style="flex-grow: 999;">
    <img alt="補水瀉火之圖">
  </div>
  <div style="flex-basis: 4em; flex-grow: 999000;">
    <p>火者木之子，子能令母實，謂子有餘，則不食於母。今瀉南方者，奪子之氣，使之食其母也。金者水之母，母能令子虛，謂母不足則不能蔭其子。今補北方者，益子之氣，則不至食其母也。此與《八十一難》義正相發。其曰：不能治其虛，安問其餘，則隱然實實虛虛之意也。</p>
  </div>
</figure>
<p>經言：上工治未病，中工治已病，何謂也？然，所謂治未病者，見肝之病，則知肝當傳之於脾，故先實其脾氣，無令得受肝之邪，故曰治未病焉。中工見肝之病，不曉相傳，但一心治肝，故曰治已病也。</p>
<figure style="display: flex; flex-wrap: wrap; align-items: center;">
  <figcaption style="flex-basis: 1em; flex-grow: 1;">五臟傳病之圖</figcaption>
  <div style="flex-grow: 999;">
    <img alt="五臟傳病之圖">
  </div>
  <div style="flex-basis: 4em; flex-grow: 999000;">
    <p>心病傳肺，肺傳肝，肝傳脾，脾傳腎，腎傳心，心復傳肺，七傳者死，謂傳其所勝也。心病傳脾，脾傳肺，肺傳腎，腎傳肝，肝傳心，間臟者生，謂傳其子也。</p>
  </div>
</figure>
<p>何謂補瀉？當補之時，何所取氣？當瀉之時，何所置氣？然，當補之時，從衛取氣，當瀉之時，從榮置氣。其陽氣不足，陰氣有餘，當先補其陽，而後瀉其陰。陰氣不足，陽氣有餘，當先補其陰，而後瀉其陽。榮衛通行，此其要也。</p>
<p>針有補瀉，何謂也？然，補瀉之法，非必呼吸出內針也。然，知為針者信其左，不知為針者信其右。當刺之時，必先以左手壓按所針滎俞之處，彈而努之，爪而下之，其氣之來，如動脈之狀，順針而刺之，得氣因推而內之是謂補。動而伸之是謂瀉。不得氣，乃與男外女內，不得氣，是謂十死不治也。</p>
<p>信其左，謂善針者，信用左手，不知針法者，自右手起也。</p>
<p>經言：迎而奪之，惡得無虛？隨而濟之，惡得無實？虛之與實，若得若失。實之與虛，若有若無，何謂也？然，迎而奪之者，瀉其子也。隨而濟之者，補其母也。假令心病瀉手心主俞，是謂迎而奪之者也。補手心主井，是謂隨而濟之者也。所謂實之與虛者，牢濡之意也。氣來實牢者為得，濡虛者為失，故曰若得若失也。</p>
<p>經言：有見如入，有見如出者，何謂也？然，所謂有見如入者，謂左手見氣來至，乃內針；針入見氣盡乃出針，是謂有見如入，有見如出也。</p>
<p>經言：無實實虛虛，損不足而益有餘。是寸口脈耶？將病自有虛實耶？其損益奈何？然，是病非謂寸口脈也，謂病自有虛實也。假令肝實而肺虛，肝者木也，肺者金也，金木當更相平，當知金平木，假令肺實而肝虛微少氣，用針不補其肝，而反重實其肺，故曰實實虛虛，損不足而益有餘，此者中工之所害也。</p>

<h2>《神應經》補瀉</h2>

<h3>瀉訣直說</h3>
<p>宏綱陳氏曰：取穴既正，左手大指掐其穴，右手置針於穴上，令患人咳嗽一聲，隨咳內針至分寸，候數穴針畢，停少時，用右手大指及食指持針，細細動搖，進退搓捻其針，如手顫之狀，謂之催氣。約行五六次，覺針下氣緊，卻用瀉法如針左邊，用右手大指、食指持針，以大指向前，食指向後，以針頭輕提往左轉。如有數針，俱依此法。俱轉畢，仍用右手大指、食指持針，卻用食指連搓三下（謂之飛）。仍輕提往左轉，略退針半分許，謂之三飛一退。依此法行至五六次，覺針下沉緊，是氣至極矣。再輕提往左轉一二次，如針右邊，以左手大指、食指持針，以大指向前，食指向後，依前法連搓三下，輕提針頭向右轉，是針右邊瀉法。欲出針時，令病人咳嗽一聲，隨咳出針，此之謂瀉法也。</p>

<h3>補訣直說</h3>
<p>凡人有疾，皆邪氣所湊，雖病人瘦弱，不可專行補法。經曰：邪之所湊，其氣必虛。如患赤目等疾，明見其為邪熱所致，可專行瀉法。其餘諸疾，只宜平補平瀉，須先瀉後補，謂之先瀉邪氣，後補真氣，此乃先師不傳之秘訣也。如人有疾，依前用手法催氣取氣，瀉之既畢，卻行補法，令病人吸氣一口，隨吸轉針。如針左邊，捻針頭轉向右邊，以我之右手大指、食指持針，以食指向前，大指向後，仍捻針深入一二分，使真氣深入肌肉之分。如針右邊，捻針頭轉向左邊，以我之左手大指、食指持針，以食指向前，大指向後，仍捻針深入一二分。如有數穴，依此法行之。既畢，停少時，卻用手指於針頭上，輕彈三下，如此三次，仍用我左手大指、食指持針，以大指連搓三下（謂之飛）。將針深進一二分，以針頭向左邊，謂之一進三飛。依此法行至五六次，覺針下沉緊，或針下氣熱，是氣至足矣。令病人吸氣一口，隨吸出針，急以手按其穴，此謂之補法也。</p>
<p>凡針背腹兩邊穴，分陰陽經補瀉。針男子背上中行，左轉為補，右轉為瀉。腹上中行，右轉為補，左轉為瀉。女人背中行，右轉為補，左轉為瀉。腹中行，左轉為補，右轉為瀉。蓋男子背陽腹陰，女子背陰腹陽，故也。</p>

<h2>南豐李氏補瀉</h2>
<p>《圖注難經》云：手三陽，從手至頭，針芒從外，往上為隨，針芒從內，往下為迎。足三陽，從頭至足，針芒從內，往下為隨，針芒從外，往上為迎。足三陰，從足至腹，針芒從外，往上為隨，針芒從內，往下為迎。手三陰，從腦至手，針芒從內，往下為隨，針芒從外，往上為迎。大要以子午為主，左為陽（從子至午，左行為補），右為陰（從午至子，右行為瀉，陽主進，陰主退），手為陽（左手為純陽），足為陰（右足為純陰）。左手陽經，為陽中之陽，左手陰經，為陽中之陰。右手陽經，為陰中之陽，右手陰經，為陽中之陰。右足陰經，為陰中之陰，右足陽經，為陰中之陽。左足陰經，為陽中之陰，左足陽經，為陰中之陽。今細分之，病者左手陽經，以醫者右手大指進前（鹽指退後），呼之為隨（午後又以大指退後為隨，進前即經之從外，退後即經之從內），退後吸之為迎。病者左手陰經，以醫者右手大指退後，吸之為隨，進前呼之為迎。病者右手陽經，以醫者右手大指退後，吸之為隨，進前呼之為迎。病人右手陰經，以醫者右手大指進前，呼之為隨，退後吸之為迎。病者右足陽經，以醫者右手大指進前，呼之為隨，退後吸之為迎。病者右足陰經，以醫者右手大指退後，吸之為隨，進前呼之為迎。病者左足陽經，以醫者右手大指退後，吸之為隨，進前呼之為迎。病者左足陰經，以醫者右手大指進前，呼之為隨，退後吸之為迎。男子午前皆然，午後與女人反之。</p>
<p>手上陽進陰退，足上陽退陰進，合六經起止故也。凡針起穴，針芒向上，氣順行之道。凡針止穴，針芒向下，氣所止之處。左外右內，令氣上行，右外左內，令氣下行。或問午前補瀉，與午後相反，男子補瀉，與女人相反。蓋以男子之氣，早在上而晚在下，女人之氣，早在下而晚在上，男女上下，平腰分之故也。至於呼吸，男女人我皆同，何亦有陰陽之分耶？蓋有自然之呼吸，有使然之呼吸，入針出針，使然之呼吸也。轉針如待貴人，如握虎尾，候其自然呼吸。若左手足候其呼而先轉，則右手足，必候其吸而後轉之；若右手足候其吸而先轉，則左手足必候其呼而後轉之，真陰陽一升一降之消息也。故男子陽經午前以呼為補，吸為瀉。陰經以吸為補，呼為瀉，午後反之。女人陽經午前以吸為補，呼為瀉，陰經以呼為補，吸為瀉，午後亦反之。或者又曰：補瀉必資呼吸，假令屍厥中風，不能使之呼吸者，奈何？曰：候其自然之呼吸而轉針，若當吸不轉，令人以手掩其口鼻，鼓動其氣可也。噫！補瀉提插，分男女早晚，其理深微，原為奇經，不拘十二經常度，故參互錯綜如是。若流注穴，但分左右陰陽可也。嘗愛《雪心歌》云：如何補瀉有兩般，蓋是經從兩邊發，古人補瀉左右分，今人乃為男女別。男女經脈一般生，晝夜循環無暫歇，此訣出自梓桑君，我今授汝心已雪。此子午兼八法而後全也。</p>
<p>然補瀉之法，非必呼吸出內針也。有以淺深言者，經言：春夏宜淺，秋冬宜深。有以榮衛言者，經言：從衛取氣，從榮置氣。</p>
<p>補則從衛取氣，宜輕淺而針，從其衛氣隨之於後，而濟益其虛也。瀉則從榮，棄置其氣，宜重深而刺，取其榮氣迎之於前，而瀉奪其實也。然補之不可使太實，瀉之不可使反虛，皆欲以平為期耳。又男子輕按其穴，而淺刺之，以候衛氣之分。女子重按其穴，而深刺之，以候榮氣之分。</p>
<p>有以虛實言者，經言：虛則補其母，實則瀉其子。此迎隨之概也。</p>
<p>凡針逆而迎奪，即瀉其子也。如心之熱病，必瀉於脾胃之分，針順而隨濟，即補其母也。如心之虛病，必補於肝膽之分。</p>
<p>飛經走氣，亦不外於子午迎隨。</p>
<p>凡言九者，即子陽也。六者，即午陰也。但九六數有多少不同，補瀉提插皆然。言初九數者，即一九也，少停又行一九，少停又行一九，三次共二十七數，或四九三十六數。言少陽數者，七七四十九數，亦每次七數，略停。老陽數者，九九八十一數，每次二十七數，少停，共行三次。言初六數者，即一六也，少停又行一六，少停又行一六，三次共一十八數。言少陰數者，六六三十六數，每次一十八數，略停再行一次。言老陰數者，八八六十四數，每次八數，略停。或云：子後宜九數補陽，午後宜六數補陰。陰日刺陽經，多用六數補陰。陽日刺陰經，多用九數補陽。此正理也，但見熱症即瀉，見冷症即補，權也，活法也。</p>
<p>經言：知為針者信其左，不知為針者信其右。</p>
<p>先將同身寸法比穴，以墨點記，後令患人飲食端坐，或偃臥，緩病必待天氣溫晴，則氣易行。急病如遇大雷雨，亦不敢針。夜晚非急病，亦不敢針，若空心立針必暈。</p>
<p>當刺之時，必先以左手壓按所針滎俞之處。</p>
<p>陽穴，以骨側陷處，按之痠麻者為真。陰穴，按之有動脈應手者為真。</p>
<p>切而散之，爪而下之；</p>
<p>切者，以手爪掐按其所針之穴，上下四旁，令氣血散。爪者，先以左手大指爪，重掐穴上，亦令氣血散耳。然後用右手鹽指頂住針尾，以中指、大指緊執針腰，以無名指略扶針頭，卻令患人咳嗽一聲，隨咳下針，刺入皮內，撒手停針十息，號曰天才。少時再進針，刺入肉內，停針十息，號曰人才。少時再進針至筋骨之間，停針十息，號曰地才。此為極處，再停良久，卻令患人吸氣一口，隨吸退至人部，審其氣至未，如針下沉重緊滿者，為氣已至。若患人覺痛則為實，覺酸則為虛。如針下輕浮虛活者，氣猶未至，後用彈努循捫引之，引之氣猶不至，針如插豆腐者死。凡除寒熱病，宜於天部行氣。經絡病，宜於人部行氣。麻痹疼痛，宜於地部行氣。</p>
<p>彈而努之，捫而循之；</p>
<p>彈者補也，以大指與次指爪，相交而迭，病在上，大指爪輕彈向上；病在下，次指爪輕彈向下，使氣速行，則氣易至也。努者，以大指次指拈針，連搓三下，如手顫之狀，謂之飛，補者入針飛之，令患人閉氣一口，著力努之；瀉者提針飛之，令患人呼之，不必著力，一法二用，氣自至者，不必用此彈努。捫者摩也，如痛處未除，即於痛處捫摩，使痛散也。復以飛針引之，除其痛也。又起針之時，以手按其穴，亦曰捫。循者，用手於所針部分，隨經絡上下循按之，使氣往來，推之則行，引之則至是也。</p>
<p>動而伸之，推而按之；</p>
<p>動者轉動也，推者推轉也，凡轉針太急則痛，太慢則不去疾，所謂推動，即分陰陽左轉右轉之法也。伸者提也，按者插也，如補瀉不覺氣行，將針提起空如豆許，或再彈二三下以補之。緊戰者，連用飛法三下，如覺針下緊滿，其氣易行，即用通法。若邪盛氣滯，卻用提插，先去病邪，而後通其真氣。提者自地部提至人部天部，插者自天部插至人部地部。病輕提插初九數，病重者或少陽數、老陽數，愈多愈好。或問：治病全在提插，既云急提慢按如冰冷，慢提急按火燒身。又云：男子午前提針為熱，插針為寒；午後提針為寒，插針為熱。女人反之，其故何耶？蓋提插補瀉，無非順陰陽也。午前順陽性，提至天部則熱；午後順陰性，插至地部則熱。奇效良方，有詩最明。</p>
<p>補瀉提插活法：凡補針先淺入而後深入，瀉針先深入而後淺。凡提插急提慢按如冰冷，瀉也；慢提急按火燒身，補也，或先提插而後補瀉，或先補瀉而後提插，可也。或補瀉提插同用亦可也。如治久患癱瘓，頑麻冷痹，遍身走痛及癩風寒瘧，一切冷症，先淺入針，而後漸深入針，俱補老陽數，氣行針下緊滿，其身覺熱帶補，慢提急按老陽數，或三九而二十七數，即用通法，扳倒針頭，令患人吸氣五口，使氣上行，陽回陰退，名曰進氣法，又曰燒山火。</p>
<p>治風痰壅盛，中風，喉風，癲狂，瘧疾，單熱，一切熱症，先深入針，而後漸淺退針，俱瀉少陰數，得氣覺涼帶瀉，急提慢按初六數，或三六一十八數，再瀉再提，即用通法，徐徐提之，病除乃止，名曰透天涼。</p>
<p>治瘧疾先寒後熱，一切上盛下虛等症，先淺入針，行四九三十六數，氣行覺熱，深入行三六一十八數。如瘧疾先熱後寒，一切半虛半實等症，先深入針，行六陰數，氣行覺涼漸退，針行九陽數，此龍虎交戰法，俾陽中有陰，陰中有陽也。蓋邪氣常隨正氣而行，不交戰，則邪不退而正不勝，其病復起。</p>
<p>治痃癖癥瘕氣塊，先針入七分，行老陽數，氣行便深入一寸，微伸提之，卻退至原處，不得氣，依前法再施，名曰留氣法。</p>
<p>治水蠱膈氣脹滿，落穴之後，補瀉調氣均勻，針行上下，九入六出，左右轉之，千遭自平，名曰子午搗臼。</p>
<p>治損逆赤眼，癰腫初起，先以大指進前捻入左，後以大指退後捻入右，一左一右，三九二十七數，得氣向前，推轉內入，以大指彈其針尾，引其陽氣，按而提之，其氣自行，未應再施，此龍虎交騰法也。</p>
<p>雜病單針一穴，即於得氣後行之，起針際行之亦可。通而取之。</p>
<p>通者通其氣也，提插之後用之。如病人左手陽經，以醫者右手大指進前九數，卻扳倒針頭，帶補以大指努力，針嘴朝向病處，或上或下，或左或右，執住，直待病人覺熱方停。若氣又不通，以龍虎龜鳳、飛經接氣之法，驅而運之。如病人左手陰經，以醫者右手大指退後九數，卻扳倒針頭，帶補以大指努力，針嘴朝病，執住，直待病人覺熱方停。右手陽經，與左手陰經同法。右手陰經，與左手陽經同法。左足陽經，與右手陽經同法。左足陰經，與右手陰經同法。右足陽經，與左手陽經同法。右足陰經，與左手陰經同法。如退潮，每一次先補六，後瀉丸，不拘次數，直待潮退為度。止痛同此法。癢麻虛補，疼痛實瀉，此皆先正推衍《內經》通氣之法，更有取氣、鬥氣、接氣之法。取者，左取右，右取左，手取足，足取頭，頭取手足三陽，胸腹取手足三陰，以不病者為主，病者為應。如兩手蜷攣，則以兩足為應；兩足蜷攣，則以兩手為應。先下主針，後下應針，主針氣已行，而後針應針，左邊左手，左足同手法，右邊亦然。先鬥氣、接氣，而後取氣，手補足瀉，足補手瀉，如搓索然。久患偏枯蜷攣甚者，必用此法於提插之後。徐氏曰：通氣、按氣之法，已有定息寸數，手足三陽，上九而下十四，過經四寸。手足三陰，上七而下十二，過經五寸。在乎搖動出納，呼吸同法，上下通接，立時見功。所謂定息寸數者，手三陰經，從胸走手，長三尺五寸；手三陽經，從手走頭，長五尺；足三陽經，從頭走足，長八尺；足三陰經，從足走腹，長六尺五寸；陰陽兩蹺，從足走目，長七尺五寸；督脈長四尺五寸；任脈長四尺五寸，人一呼，氣行三寸，一吸氣行三寸，一呼一吸，謂之一息。針下隨其經脈長短，以息計之，取其氣到病所為度。</p>
<p>一曰青龍擺尾：以兩指扳倒針頭朝病，如扶舡舵，執之不轉，一左一右，慢慢撥動九數或三九二十七數，其氣遍體交流。</p>
<p>二曰白虎搖頭：以兩指扶起針尾，以肉內針頭輕轉，如下水舡中之櫓，振搖六數或三六一十八數，如欲氣前行，按之在後，欲氣後行，按之在前，二法輕病亦可行之，擺動血氣。蓋龍為氣，虎為血，陽日先行龍而後虎，陰日先行虎而後龍。</p>
<p>三曰蒼龜探穴：以兩指扳倒針頭，一退三進，向上鑽剔一下，向下鑽剔一下，向左鑽剔一下，向右鑽剔一下，先上而下，自左而右，如入土之象。</p>
<p>四曰赤鳳迎源：以兩指扶起針，插入地部，復提至天部，候針自搖，復進至人部，上下左右，四圍飛旋，如展翅之狀。病在上，吸而退之；病在下，呼而進之。又將大指爪從針尾刮至針腰，此刮法也。能移不忍痛，可散積年風，午後又從針腰刮至針尾。又云：病在上刮向上，病在下刮向下。有攣急者，頻宜刮切、循攝二法，須連行三五次，氣血各循經絡，飛走之妙，全在此處，病邪從此退矣。放針停半時辰久，扶起針頭，審看針下十分沉緊，則瀉九補六；如不甚緊，則瀉六補九，補瀉後針活，即搖而出之。攝者，用大指隨經絡上下切之，其氣自得通行。</p>
<p>搖而出之，外引其門，以閉其神。</p>
<p>搖者退也。以兩指拿針尾，向上下左右各搖振五七下，提二七下，能散諸風，出針直待微松，方可出針豆許。如病邪吸針，正氣未復，再須補瀉停待；如再難，頻加刮切，刮後連瀉三下；次用搜法，不論數橫搜，如龍虎交騰，一左一右，但手更快耳，直搜一上一下，如捻法而不轉，瀉刮同前；次用盤法，左轉九次，右轉六次，瀉刮同前；次用子午搗臼，子後慢提，午後略快些，緩緩提插，搖出應針，次出主針，補者吸之，急出其針，便以左手大指，按其針穴，及穴外之皮，令針穴門戶不開，神氣內守，亦不致出血也。瀉者呼之，慢出其針，勿令氣泄，不用按穴。凡針起速，及針不停久待暮者，其病即復。</p>
<p>一：凡針暈者，神氣虛也，不可起針，急以別針補之，用袖掩病人口鼻回氣，內與熱湯飲之，即蘇，良久再針。甚者，針手膊上側，筋骨陷中，即蝦蟆肉上惺惺穴，或足三里穴，即蘇。若起針，壞人。</p>
<p>二：凡針痛者，只是手粗，宜以左手扶住針腰，右手從容補瀉。如又痛者，不可起針，令病人吸氣一口，隨吸將針捻活，伸起一豆即不痛，如伸起又痛，再伸起又痛，須索入針，便住痛。</p>
<p>三：凡斷針者，再將原針穴邊復下一針，補之即出，或用磁石引針出，或用藥塗之。</p>
<p>嗟夫！神針肇自上古，在昔岐伯已嘆失其傳矣，況後世乎？尚賴竇，徐二氏，能因遺文，以究其意，俾來學有所悟，而識其梗概，括為四段，聊為初學開關救危之用，尚期四方智者裁之（此補瀉一段，其雜病穴法一段，見三卷。十四經穴歌一段，見六、七卷。治病要穴一段，見七卷）！</p>
<p>補瀉一段，乃廬陵歐陽之後所授，與今時師不同。但考《素問》，不曰針法，而曰針道，言針當順氣血往來之道也。又曰：凡刺者，必別陰陽，再考《難經圖注》及徐氏云：左與右不同，胸與背有異，然後知其源流有自。蓋左為陽，為升、為呼、為出、為提、為午前、為男子之背；右為陰，為降、為吸、為入、為插、為午後、為男子之腹。所以女人反此者，女屬陰，男屬陽，女人背陰腹陽，男子背陽腹陰，天地男女陰陽之妙，自然如此。</p>

<h2>四明高氏補瀉</h2>
<p>《素問》補腎俞注云：用圓利針，臨刺時呪曰：五帝上真，六甲玄靈，氣符至陰，百邪閉理。念三遍，先刺二分，留六呼，次入針至三分，動氣至而徐徐出針，以手捫之，令患人嚥氣三次，又可定神魂。瀉脾俞注云：欲下針時呪曰：帝扶天形，護命成靈。誦三遍，刺三分，留七呼，動氣至而急出針。</p>
<p>按：呪法非《素問》意，但針工念呪則一心在針。</p>
<p>《拔萃》云：瀉法先以左手揣按得穴，以右手置針於穴上，令病人咳嗽一聲，拈針入腠理，令病人吸氣一口，針至六分，覺針沉澀，復退至三分，再覺沉澀，更退針一豆許，仰手轉針頭向病所，以手循經絡，捫循至病所，以合手回針，引氣直過針所三寸，隨呼徐徐出針，勿閉其穴，命之曰瀉。</p>
<p>補法先以左手揣按得穴，以右手置針於穴上，令病人咳嗽一聲，拈針入腠理，令病人呼氣一口，納針至八分，覺針沉緊，復退一分，更覺沉緊，仰手轉針頭向病所，依前循捫其病所，氣至病已，隨吸而走出針，速按其穴，命之曰補。</p>
<p>《明堂》注云：寒熱補瀉，假令補冷，先令病人咳嗽一聲，得入腠理，復令吹氣一口，隨吹下針至六七分，漸進腎肝之部，停針徐徐，良久復退針一豆許，乃捻針問病人覺熱否？然後針至三四分，及心肺之部，又令病人吸氣先內捻針，使氣下行至病所，卻外捻針，使氣上行，直過所針穴一二寸，乃吸而外捻針出，以手速按其穴，此為補。</p>
<p>病熱者，治之以寒，何如？須其寒者，先刺入陽之分，候得氣推內至陰之分，後令病人地氣入而天氣出，謹按生成之息數足，其病人自覺清涼矣。</p>
<p>病惡寒者，治之以熱，何如？須其熱者，先刺入陰之分，候得氣，徐引針至陽之分，後令病人天氣入而地氣出，亦謹按生成之息數足，其病人自覺和暖矣。</p>
<p><u>呼吸</u></p>
<p>《素問》注云：按經之旨，先補真氣，乃瀉其邪也，何以言之？補法呼則內針，靜以久留。瀉法吸則內針，又靜以久留。然呼則次其吸，吸則不兼呼，內針之候既同，久留之理復一，先補之義，昭然可知。《拔萃》云：呼不過三，吸不過五。《明堂》云：當補之時，候氣至病所，更用生成之息數，令病人鼻中吸氣，口中呼氣，內自覺熱矣。當瀉之時，使氣至病所，更用生成之息數，令病人鼻中出氣，口中吸氣，按所病臟腑之處，內自覺清涼矣。</p>
<p><u>神針八法</u></p>
<p>心無內慕，如待貴賓，心為神也。醫者之心，病者之心，與針相隨上下，先慮針損，次將針尖含在口內，而令其溫，又以左手按摩受疾之穴，如握虎之狀，右手拈針，如持無力之刃，是用針之一法也。左拈九而右拈六，此乃住痛之二法也。進針之時，令病人咳嗽而針進，進針之三法也。針沉良久，待內不脹，氣不行，照前施之，如氣來裹針不下，乃實也，宜左捻而瀉其實，如不散，令病人呼氣三口，醫者用手抓針自散；如針進無滯無脹，乃氣虛也，令病人吸氣，針宜右捻而補其虛，此補瀉之四法也。其瀉者有鳳凰展翅：用右手大指、食指捻針頭，如飛騰之象，一捻一放，此瀉之五法也。其補者有餓馬搖鈴：用右手大指、食指捻針頭，如餓馬無力之狀，緩緩前進則長，後退則短，此補之六法也。如病人暈針，用袖掩之，熱湯飲之即醒，補之七法也。如針至深處，而進不能，退不能，其皮上四圍起皺紋，其針如生在內，此氣實之極也，有蒼蠅叢咬之狀，四圍飛延，用右手食指，向皺紋皮處，離針不遠四圍前進三下，後退其一，乃瀉之八法也。出針時，即捫其穴，此補之要訣。</p>

<h2>三衢楊氏補瀉</h2>
<p>（十二字分次第手法及歌）</p>
<p>一爪切者：凡下針，用左手大指爪甲，重切其針之穴，令氣血宣散，然後下針，不傷於榮衛也。</p>
<p>取穴先將爪切深，須教毋外慕其心，致令榮衛無傷礙，醫者方堪入妙針。</p>
<p>二指持者：凡下針，以右手持針，於穴上著力旋插，直至腠理，吸氣三口，提於天部，依前口氣，徐徐而用。正謂持針者手如握虎，勢若擒龍，心無他慕，若待貴人之說也。</p>
<p>持針之士要心雄，勢如握虎與擒龍，欲識機關三部奧，須將此理再推窮。</p>
<p>三口溫者：凡下針，入口中必須溫熱，方可與刺，使血氣調和，冷熱不相爭鬥也。</p>
<p>溫針一理最為良，口內調和納穴場，毋令冷熱相爭搏，榮衛宣通始得祥。</p>
<p>四進針者：凡下針，要病人神氣定，息數勻，醫者亦如之，切不可太忙。又須審穴在何部分，如在陽部，必取筋骨之間陷下為真；如在陰分，郄膕之內，動脈相應，以爪重切經絡，少待方可下手。</p>
<p>進針理法取關機，失經失穴豈堪施，陽經取陷陰經脈，三思已定再思之。</p>
<p>五指循者：凡下針，若氣不至，用指於所屬部分經絡之路，上下左右循之，使氣血往來，上下均勻，針下自然氣至沉緊，得氣即瀉之故也。</p>
<p>循其部分理何明，只為針頭不緊沉，推則行之引則止，調和血氣兩來臨。</p>
<p>六爪攝者：凡下針，如針下邪氣滯澀不行者，隨經絡上下，用大指爪甲切之，其氣自通行也。</p>
<p>攝法應知氣滯經，須令爪切勿交輕，上下通行隨經絡，故教學者要窮精。</p>
<p>七針退者：凡退針，必在六陰之數，分明三部之用，斟酌不可不誠心著意，混亂差訛，以瀉為補，以補為瀉，欲退之際，一部一部以針緩緩而退也。</p>
<p>退針手法理誰知，三才訣內總玄機，一部六陰三氣吸，須臾疾病愈如飛。</p>
<p>八指搓者：凡轉針如搓線之狀，勿轉太緊，隨其氣而用之。若轉太緊，令人肉纏針，則有大痛之患。若氣滯澀，即以第六攝法切之，方可施也。</p>
<p>搓針泄氣最為奇，氣至針纏莫急移，渾如搓線攸攸轉，急轉纏針肉不離。</p>
<p>九指捻者：凡下針之際，治上大指向外捻，治下大指向內捻。外捻者，令氣向上而治病；內捻者，令氣至下而治病。如出至人部，內捻者為之補，轉針頭向病所，令取真氣以至病所。如出至人部，外捻者為之瀉，轉針頭向病所，令俠邪氣退至針下出也。此乃針中之秘旨也。</p>
<p>捻針指法不相同，一般在手兩般窮，內外轉移行上下，邪氣逢之疾豈容。</p>
<p>十指留者：如出針至於天部之際，須在皮膚之間留一豆許，少時方出針也。</p>
<p>留針取氣候沉浮，出容一豆入容侔，致令榮衛縱橫散，巧妙玄機在指頭。</p>
<p>十一針搖者：凡出針三部，欲瀉之際，每一部搖一次，計六搖而已。以指捻針，如扶人頭搖之狀，庶使孔穴開大也。</p>
<p>搖針三部六搖之，依次推排指上施，孔穴大開無窒礙，致令邪氣出如飛。</p>
<p>十二指拔者：凡持針欲出之時，待針下氣緩不沉緊，便覺輕滑，用指捻針，如拔虎尾之狀也。</p>
<p>拔針一法最為良，浮沉澀滑任推詳，勢猶取虎身中尾，此訣誰知蘊錦囊。</p>
<p>總歌曰：針法玄機口訣多，手法雖多亦不過，切穴持針溫口內，進針循攝退針搓，指捻瀉氣針留豆，搖令穴大拔如梭，醫師穴法叮嚀說，記此便為十二歌。</p>
<p>口訣　燒山火，能除寒，三進一退熱湧湧，鼻吸氣一口，呵五口。</p>
<p>燒山之火能除寒，一退三飛病自安，始是五分終一寸，三番出入慢提看。</p>
<p>凡用針之時，須拈運入五分之中，行九陽之數，其一寸者，即先淺後深也。若得氣，便行運針之道。運者男左女右，漸漸運入一寸之內，三出三入，慢提緊按，若覺針頭沉緊，其針插之時，熱氣復生，冷氣自除；未效，依前再施也。</p>
<p>四肢似水最難禁，憎寒不住便來臨，醫師運起燒山火，患人時下得安寧。</p>
<p>口訣　透天涼，能除熱，三退一進冷冰冰，口吸氣一口，鼻出五口。</p>
<p>凡用針時，進一寸內，行六陰之數，其五分者，即先深後淺也。若得氣，便退而伸之，退至五分之中，三入三出，緊提慢按，覺針頭沉緊，徐徐舉之，則涼氣自生，熱病自除；如不效，依前法再施。</p>
<p>一身渾似火來燒，不住之時熱上潮，若能加入清涼法，須臾熱毒自然消。</p>
<p>口訣　陽中隱陰，能治先寒後熱，淺而深。</p>
<p>陽中隱個陰，先寒後熱人，五分陽九數，一寸六陰行。</p>
<p>凡用針之時，先運入五分，乃行九陽之數，如覺微熱，便運一寸之內，卻行六陰之數，以得氣，此乃陽中隱陰，可治先寒後熱之症，先補後瀉也。</p>
<p>先寒後熱身如瘧，醫師不曉實和弱，叮嚀針要陰陽刺，祛除寒熱免災惡。</p>
<p>口訣　陰中隱陽，能治先熱後寒，深而淺。</p>
<p>凡用針之時，先運一寸，乃行六陰之數，如覺病微涼，即退至五分之中，卻行九陽之數，以得氣，此乃陰中隱陽，可治先熱後寒之症，先瀉後補也。</p>
<p>先熱後寒如瘧疾，先陰後陽號通天，針師運起雲雨澤，榮衛調和病自痊。</p>
<p>補者直須熱至，瀉者直待寒侵，猶如搓線，慢慢轉針，法在淺則當淺，法在深則當深，二者不可兼而紊亂也。</p>
<p>口訣　留氣法，能破氣，伸九提六。</p>
<p>留氣運針先七分，純陽得氣十分深，伸時用九提時六，癥瘕消溶氣塊勻。</p>
<p>凡用針之時，先運入七分之中，行純陽之數，若得氣，便深刺一寸中，微伸提之，卻退至原處；若未得氣，依前法再行，可治癥瘕氣塊之疾。</p>
<p>痃癖癥瘕疾宜休，卻在醫師志意求，指頭手法為留氣，身除疾痛再無憂。</p>
<p>口訣　運氣法，能瀉，先直後臥。</p>
<p>運氣用純陰，氣來便倒針，令人吸五口，疼痛病除根。</p>
<p>凡用針之時，先行純陰之數，若覺針下氣滿，便倒其針，令患人吸氣五口，使針力至病所，此乃運氣之法，可治疼痛之病。</p>
<p>運氣行針好用工，遍身疼痛忽無蹤，此法密傳堪濟世，論金宜值萬千鍾。</p>
<p>口訣　提氣法，提氣從陰微拈提，冷麻之症一時除。</p>
<p>凡用針之時，先從陰數，以覺氣至，微拈輕提其針，使針下經絡氣聚，可治冷麻之症。</p>
<p>提氣從陰六數同，堪除頑痹有奇功，欲知奧妙先師訣，取次機關一掌中。</p>
<p>口訣　中氣法，能除積，先直後臥，瀉之。</p>
<p>凡用針之時，先行運氣之法，或陽或陰，便臥其針，向外至痛疼，立起其針，不與內氣回也。</p>
<p>中氣須知運氣同，一般造化兩般功，手中運氣叮嚀使，妙理玄機起疲癃。</p>
<p>若關節阻澀，氣不通者，以龍虎大段之法，通經接氣，驅而運之，仍以循攝切摩，無不應矣。又按捫摩屈伸，導引之法而行。</p>
<p>口訣　蒼龍擺尾手法，補。</p>
<p>蒼龍擺尾行關節，回撥將針慢慢扶，一似江中舡上舵，周身遍體氣流普。</p>
<p>或用補法而就得氣，則純補；補法而未得氣，則用瀉，此亦人之活變也。</p>
<p>凡欲下針之時，飛氣至關節去處，便使回撥者，將針慢慢扶之，如舡之舵，左右隨其氣而撥之，其氣自然交感，左右慢慢撥動，周身遍體，奪流不失其所矣。</p>
<p>蒼龍擺尾氣交流，氣血奪來遍體周，任君體有千般症，一插須教疾病休。</p>
<p>口訣　赤鳳搖頭手法，瀉。</p>
<p>凡下針得氣，如要使之上，須關其下，要下須關其上，連連進針，從辰至巳，退針，從巳至午，撥左而左點，撥右而右點，其實只在左右動，似手搖鈴，退方進圓，兼之左右搖而振之。</p>
<p>針似舡中之櫓，猶如赤鳳搖頭，辨別迎隨逆順，不可違理胡求。</p>
<p>口訣　龍虎交戰手法，三部俱一補一瀉。</p>
<p>龍虎交爭戰，虎龍左右施，陰陽互相隱，九六住疼時。</p>
<p>凡用針時，先行左龍則左拈，凡得九數，陽奇零也。卻行右虎則右拈，凡得六數，陰偶對也。乃先龍後虎而戰之，以得氣補之，故陽中隱陰，陰中隱陽，左捻九而右捻六，是亦住痛之針，乃得返復之道，號曰龍虎交戰，以得邪盡，方知其所，此乃進退陰陽也。</p>
<p>青龍左轉九陽宮，白虎右旋六陰通，返復玄機隨法取，消息陰陽九六中。</p>
<p>口訣　龍虎升降手法。</p>
<p>凡用針之法，先以右手大指向前拈之，入穴後，以左手大指向前捻，經絡得氣行，轉其針向左向右，引起陽氣，按而提之，其氣自行，如氣未滿，更依前法再施。</p>
<p>龍虎升騰捻妙法，氣行上下合交遷，依師口訣分明說，目下教君疾病痊。</p>
<p>口訣　五臟交經。</p>
<p>五臟交經須氣溢，候他氣血散宣時，蒼龍擺尾東西撥，定穴五行君記之。</p>
<p>凡下針之時，氣行至溢，須要候氣血宣散，乃施蒼龍左右撥之可也。</p>
<p>五行定穴分經絡，如船解纜自通亨，必在針頭分造化，須交氣血自縱橫。</p>
<p>口訣　通關交經。通關交經、蒼龍擺尾、赤鳳搖頭，補瀉得理。</p>
<p>先用蒼龍擺尾，後用赤鳳搖頭，運入關節之中，後以補則用補中手法，瀉則用瀉中手法，使氣於其經便交。</p>
<p>先用蒼龍來擺尾，後用赤鳳以搖頭，再行上下八指法，關節宣通氣自流。</p>
<p>口訣　膈角交經。膈角交經，相剋相生。</p>
<p>凡用針之時，欲得氣相生相剋者，或先補後瀉，或先瀉後補，隨其疾之虛實，病之寒熱，其邪氣自瀉除，真氣自補生。</p>
<p>膈角要相生，水火在君能，有症直任取，無病手中行，仰臥須停穩，法得氣調均，飛經療入角，便是一提金。</p>
<p>口訣　關節交經。關節交經，氣至關節，立起針來，施中氣法。</p>
<p>凡下針之時，走氣至關節去處，立起針，與施中氣法納之可也。</p>
<p>關節交經莫大功，必令氣走納經中，手法運之三五度，須知其氣自然通。</p>
<p>口訣　子午補瀉總歌。</p>
<p>補則須彈針，爪甲切宜輕，瀉時甚切忌，休交疾再侵。</p>
<p>凡用針者，若刺針時，先用口溫針，次用左手壓穴，其下針之處，彈而努之，爪而下之，捫而循之，通而取之，卻令病人咳嗽一聲，右手持針而刺之，春夏二十四息，秋冬三十六息，徐出徐入，氣來如動脈之狀，針下微緊，留待氣至後，宜用補瀉之法若前也。</p>
<p>動與搖一例，其中不一般，動為補之氣，搖為瀉即安。</p>
<p>口訣　子午搗臼法，水蠱膈氣。</p>
<p>子午搗臼，上下針行，九入六出，左右不停。</p>
<p>且如下針之時，調氣得均，以針行上下，九入六出，左右轉之不已，必按陰陽之道，其症即愈。</p>
<p>子午搗臼是神機，九入六出會者稀，萬病自然合大數，要教患者笑嘻嘻。</p>
<p>口訣　子午前後交經換氣歌。</p>
<p>子後要知寒與熱，左轉為補右為瀉，提針為熱插針寒，女人反此要分別；午後要知寒與熱，右轉為補左為瀉，順則為左逆為右，此是神仙真妙訣。</p>
<p>口訣　子午補瀉歌。</p>
<p>每日午前皮上揭，有似滾湯煎冷雪，若要寒時皮內尋，不枉教君皮破裂。陰陽返復怎生知？虛實辨別臨時訣，針頭如弩似發機，等閒休與非人說。</p>
<p>口訣　子午傾針。</p>
<p>子午傾針，要識脈經，病在何臟，補瀉法行。</p>
<p>凡欲下針之時，先取六指之訣，須知經絡，病在何臟，用針依前補瀉，出入內外，如有不應者何也？答曰：一日之內，有陰有陽，有陽中隱陰，有陰中隱陽，有日為陽，夜為陰，子一刻一陽生，午一刻一陰生，從子至午，故曰：子午之法也。</p>
<p>左轉為男補之氣，右轉卻為瀉之記，女人反此不為真，此是陰陽補瀉義。熱病不瘥瀉之須，冷病纏身補是奇，哮吼氣來為補瀉，氣不至時莫急施。</p>
<p>補：隨其經脈納而按之，左手閉針穴，徐出針而疾按之。瀉：迎其經脈動而伸之，左手開針穴，疾出針而徐入之。經曰：隨而濟之，是為之補。迎而奪之，是為之瀉。《素問》云：刺實須其虛者，留針待陰氣至，乃去針也。刺虛須其實者，留針待陽氣備，乃去針也。</p>
<p>口訣</p>
<p>十二經絡之病，欲針之時，實則瀉之，虛則補之，熱則疾之，寒則留之，陷則灸之，不虛不實，以經取之。經云：虛則補其母而不足，實則瀉其子而有餘，當先補而後瀉。假令人氣在足太陽膀胱經，虛則補其陽，所出為井，屬金，下針得氣，隨而濟之，右手取針，徐出而疾捫之，是謂補也。實則瀉其陽所注為俞，屬木，下針得氣，迎而奪之，左手開針穴，疾出針而徐捫之，是謂之瀉也。</p>
<p>臟腑陰陽，呼吸內外，捻針補瀉手法。</p>
<p>外拈隨呼補臟虛，吸來里轉瀉實肥，六腑病加顛倒用，但依呼吸病還除。女人補虛呵內轉，吸來外轉瀉實肥，依經三度調病氣，但令呼吸莫令疏。</p>
<p>男子補虛呵外轉<img class="字" src="_files/025.png" alt="外轉圖">，吸來內轉瀉實肥<img class="字" src="_files/026.png" alt="內轉圖">，女人補虛呵內轉<img class="字" src="_files/026.png" alt="內轉圖">，吸來外轉瀉實肥<img class="字" src="_files/025.png" alt="外轉圖">。</p>
<p>進火：補。初進針一分，呼氣一口，退三退，進三進，令病人鼻中吸氣，口中呼氣三次，把針搖動，自然熱矣。如不應，依前導引。</p>
<p>進水：瀉。初進針一分，吸氣一口，進三進，退三退，令病人鼻中出氣，口中吸氣三次，把針搖動，自然冷矣。如不應，依前導引之；再不應，依生成息數，按所病臟腑之數，自覺冷熱應手。</p>
<p><u>下手八法口訣</u></p>
<p>揣：揣而尋之。凡點穴，以手揣摸其處，在陽部筋骨之側，陷者為真。在陰部郄膕之間，動脈相應。其肉厚薄，或伸或屈，或平或直，以法取之，按而正之，以大指爪切掐其穴，於中庶得進退，方有準也。《難經》曰：刺榮毋傷衛，刺衛毋傷榮。又曰：刺榮無傷衛者，乃掐按其穴，令氣散，以針而刺，是不傷其衛氣也。刺衛無傷榮者，乃撮起其穴，以針臥而刺之，是不傷其榮血也。此乃陰陽補瀉之大法也。</p>
<p>爪：爪而下之，此則《針賦》曰：左手重而切按，欲令氣血得以宣散，是不傷於榮衛也。右手輕而徐入，欲不痛之因，此乃下針之秘法也。</p>
<p>搓：搓而轉者，如搓線之貌，勿轉太緊，轉者左補右瀉，以大指次指相合，大指往上，進為之左，大指往下，退為之右，此則迎隨之法也。故經曰：迎奪右而瀉涼，隨濟左而補暖。此則左右補瀉之大法也。</p>
<p>彈：彈而努之，此則先彈針頭，待氣至，卻退一豆許，先淺而後深，自外推內，補針之法也。</p>
<p>搖：搖而伸之，此乃先搖動針頭，待氣至，卻退一豆許，乃先深而後淺，自內引外，瀉針之法也。故曰：針頭補瀉。</p>
<p>捫：捫而閉之。經曰：凡補必捫而出之。故補欲出針時，就捫閉其穴，不令氣出，使血氣不泄，乃為真補。</p>
<p>循：循而通之。經曰：凡瀉針，必以手指於穴上四旁循之，使令氣血宣散，方可下針，故出針時，不閉其穴，乃為真瀉。此提按補瀉之法，男女補瀉，左右反用。</p>
<p>捻：捻者，治上大指向外捻，治下大指向內捻。外捻者令氣向上而治病，內捻者令氣向下而治病。如出針，內捻者令氣行至病所，外捻者令邪氣至針下而出也。此下手八法口訣也。</p>

<h2>生成數（《聚英》）</h2>
<p>天一生水，地六成之。地二生火，天七成之。天三生木，地八成之。地四生金，天九成之。天五生土，地十成之。</p>

<h2>經絡迎隨設為問答（楊氏）</h2>
<p>問：經脈有奇經八脈。</p>
<p>《難經》云：脈有奇經八脈者，不拘於十二經，何謂也？然，有陽維、有陰維、有陽蹺、有陰蹺、有沖、有任、有督、有帶之脈，凡此八脈，皆不拘於經，故曰：奇經八脈也。經有十二，絡有十五，凡二十七，氣相隨上下，何獨不拘於經也。然，聖人圖設溝渠，通利水道，以備不然，天雨降下，溝渠溢滿，當此之時，霶霈妄行，聖人不能復圖也。此絡脈滿溢，諸經不能復拘也。</p>
<p>問：迎隨之法。</p>
<p>經曰：隨而濟之是為補，迎而奪之是為瀉。夫行針者，當刺之時，用皮錢擦熱針，復以口溫針熱，先以左手爪，按其所刺榮俞之穴，彈而努之，爪而下之，捫而循之，通而取之，令病人咳嗽一聲，右手持針而刺之。春夏二十四息，先深後淺（其淺深之故，注《標幽賦》內），秋冬三十六息，先淺後深，徐徐而入，氣來如動脈之狀，針下輕滑。未得氣者，若魚之未吞鉤，既吞得氣，宜用補瀉。補，隨其經脈，推而按內之，停針一二時，稍久，凡起針，左手閉針穴，徐出針而疾按之。瀉，迎其經脈，提而動伸之，停針稍久，凡起針，左手開針穴，疾出針而徐按之。補針左轉，大指努出；瀉針右轉，大指收入。補者先呼後吸，瀉者先吸後呼。疼痛即瀉，癢麻即補。</p>
<p>問：補針之要法。</p>
<p>答曰：補針之法，左手重切十字縫紋，右手持針於穴上，次令病人咳嗽一聲，隨咳進針，長呼氣一口，刺入皮三分。針手經絡者，效春夏停二十四息。針足經絡者，效秋冬停三十六息。催氣針沉，行九陽之數，捻九撅九，號曰天才。少停呼氣二口，徐徐刺入肉三分，如前息數足，又覺針沉緊，以生數行之，號曰人才。少停呼氣三口，徐徐又插至筋骨之間三分，又如前息數足，復覺針下沉澀，再以生數行之，號曰地才。再推進一豆，謂之按，為截、為隨也。此為極處，靜以久留，卻須退針至人部，又待氣沉緊時，轉針頭向病所，自覺針下熱，虛羸癢麻，病勢各散，針下微沉後，轉針頭向上，插進針一豆許，動而停之，吸之乃去，徐入徐出，其穴急捫之。岐伯曰：下針貴遲，太急傷血，出針貴緩，太急傷氣，正謂針之不傷於榮衛也。是則進退往來，飛經走氣，盡於斯矣。</p>
<p>問：瀉針之要法。</p>
<p>凡瀉針之法，左手重切十字縱紋三次，右手持針於穴上，次令病人咳嗽一聲，隨咳進針，插入三分，刺入天部，少停直入地部，提退一豆，得氣沉緊，搓拈不動，如前息數盡，行六陰之數，捻六撅六，吸氣三口回針，提出至人部，號曰地才。又待氣至針沉，如前息數足，以成數行之，吸氣二口回針，提出至天部，號曰人才。又待氣至針沉，如前息數足，以成數行之，吸氣回針，提出至皮間，號曰天才。退針一豆，謂之提，為擔、為迎也。此為極處，靜以久留，仍推進人部，待針沉緊氣至，轉針頭向病所，自覺針下冷，寒熱痛癢，病勢各退，針下微松，提針一豆許，搖而停之，呼之乃去，疾入徐出，其穴不閉也。</p>
<p>問：經絡。</p>
<p>答曰：經脈十二，絡脈十五，外布一身，為血氣之道路也。其源內根於腎，乃生命之本也。根在內而布散於外，猶樹木之有根本，若傷其根本，則枝葉亦病矣。苟邪氣自外侵之，傷其枝葉，則亦累其根本矣。或病發內生，則其勢必然，故言五臟之道，皆出經隧，以行血氣，經為正經，絡為支絡，血氣不和，百病乃生。但一經精氣不足，便不和矣。故經曰：邪中於陽，則溜於經，自面與頸，則下陽明，自項與背，則下太陽，自頰與脅，則下少陽。邪中於陰，則溜於腑，自四末臂胻始，而入三陰，臟氣實而不能容，故還之於腑。腑者，謂膽、胃、膀胱、大小腸也，故刺各有其道焉。針下察其邪正虛實以補瀉之，隨其經脈榮衛以迎隨之，其道皆不有違也。凡中外之病，始自皮膚，血脈相傳，內連腑臟，則四肢九竅，壅塞不通，內因之病，令氣盛衰，外連經絡，則榮衛傾移，上下左右，虛實生矣。經云：風寒傷形，憂恐忿怒傷氣，氣傷臟，乃病臟，寒傷形，乃應形，風傷筋，乃應筋，此形氣內外之相應也。</p>
<p>外具陰陽：筋骨為陰，皮膚為陽。內具陰陽：五臟為陰，六腑為陽。</p>
<p>問：子午補瀉。</p>
<p>答曰：此乃宣行榮衛之法也。故左轉從子，能外行諸陽，右轉從午，能內行諸陰，人身則陽氣受於四末，陰氣受於五臟，亦外陽而內陰也。左轉從外則象天，右轉從內則象地，中提從中則象人，一左一右一提，則能使陰陽內外之氣，出入與上下相參往來，而榮衛自流通矣。男子生於寅—寅，陽也，以陽為主，故左轉順陽為之補，右轉逆陽為之瀉。女子生於申—申，陰也，以陰為主，故右轉順陰為之補，左轉逆陰為之瀉，此常法也。然病有陰陽寒熱之不同，則轉針取用出入，當適其所宜。假令病熱，則刺陽之經，以右為瀉，以左為補；病寒則刺陰之經，以右為補，左為瀉。此蓋用陰和陽，用陽和陰，通變之法也。大凡轉針逆順之道，當明於斯。</p>
<p>子（合）穴：尺盛補之，順其入也。午（滎）穴：寸盛瀉之，順其出也。</p>
<p>問：針頭補瀉何如？</p>
<p>答曰：此乃補瀉之常法也。非呼吸而在手指，當刺之時，必先以左手壓按其所針滎俞之處，彈而努之，爪而下之，其氣之來，如動脈之狀，順針而刺之，得氣推而內之，是謂補。動而伸之，是謂瀉。夫實者氣入也，虛者氣出也。以陽生於外故入，陰生於內故出，此乃陰陽水火出入之氣所不同也，宜詳察之。</p>
<p>此外有補針導氣之法，所謂捫而循之者，是於所刺經絡部分，上下循之，故令氣血舒緩，易得往來也。切而散之者，是用大指爪甲，左右於穴切之，腠理開舒，然後針也。推而按之者，是用右指捻針按住，近氣不失，則遠氣乃來也。彈而努之者，是用指甲彈針，令脈氣䐜滿，而得疾行至於病所也。爪而下之者，是用左手指爪連甲，按定針穴，乃使氣散而刺榮，使血散而刺衛，則置針各有準也。通而取之者，是持針進退，或轉或停，以使血氣往來，遠近相通，而後病可取也。外引其門以閉其神者，是先用左指收合針孔，乃放針，則經氣不泄也。故曰：知為針者信其左。</p>
<p>問：候氣之法何如？</p>
<p>答曰：用針之法，候氣為先，須用左指，閉其穴門，心無內慕，如待貴人，伏如橫弩，起若發機；若氣不至，或雖至如慢，然後轉針取之。轉針之法，令患人吸氣，先左轉針，不至，左右一提也。更不至者，用男內女外之法，男即輕手按穴，謹守勿內；女即重手按穴，堅拒勿出，所以然者，持針居內是陰部，持針居外是陽部，淺深不同，左手按穴，是要分明。只以得氣為度，如此而終不至者，不可治也。若針下氣至，當察其邪正，分其虛實。經言：邪氣來者緊而疾，穀氣來者徐而和，但濡虛者即是虛，但牢實者即是實。此其訣也。</p>
<p>問：呼吸之理。</p>
<p>答曰：此乃調和陰陽法也。故經言：呼者因陽出，吸者隨陰入。雖此呼吸分陰陽，實由一氣而為體，其氣內歷於五臟，外隨於三焦，周布一身，循環經絡，流注孔穴，順其形氣之方圓，然後為用不同耳。是故五臟之出入，以應四時。三焦之升降，而為榮衛。經脈之循環，以合天度。然則呼吸出入，乃造化之樞紐，人身之關楗，針家所必用也。諸陽淺在經絡，諸陰深在臟腑，補瀉皆取呼吸，出內其針。蓋呼則出其氣，吸則入其氣。欲補之時，氣出針入，氣入針出。欲瀉之時，氣入入針，氣出出針。呼而不過三口，是外隨三焦之陽。吸而不過五口，是內迎五臟之陰。先呼而後吸者，為陽中之陰；先吸而後呼者，為陰中之陽，乃各隨其病氣，陰陽寒熱而用之，是為活法，不可誤用也。</p>
<p>三陰之經：先吸後呼。三陽之經：先呼後吸。</p>
<p>問：迎隨之理何如？</p>
<p>答曰：此乃針下予奪之機也。</p>
<p>第一要知榮衛之流行。所謂諸陽之經，行於脈外；諸陽之絡，行於脈內；諸陰之經，行於脈內；諸陰之絡，行於脈外，各有淺深。立針以一分為榮，二分為衛，交互停針，以候其氣，見氣方至，速便退針引之，即是迎。見氣已過，然後進針追之，即是隨。故《刺法》云：動退空歇，迎奪右而瀉涼，推內進搓，隨濟左而補暖。</p>
<p>第二要知經脈之往來。所謂足之三陽，從頭走足；足之三陰，從足走腹；手之三陰，從胸走手；手之三陽，從手走頭。得氣以針頭逆其經脈之所來，動而伸之即是迎。以針頭順其經脈之所往，推而內之即是隨。故經云：實者，絕而止之；虛者，引而起之。</p>
<p>凡下針之法，先用左手，揣穴爪按，令血氣開舒，乃可內針。若欲出血，勿以爪按。右手持針於穴上，令患人咳嗽一聲，拈之，一左一右，透入於腠理，此即是陽部奇分。《刺要》云：一分為榮。又云：方刺之時，必在懸陽，然後用其呼吸，徐徐推之，至於肌肉，以及分寸，此二者，即是陰部偶分。《刺要》又云：二分為衛，方刺之時，必在懸陽，及與兩衛，神屬勿去，知病存亡。卻以左手按穴令定，象地而不動；右手持針，法天之運轉。若得其氣，左手按穴可重五兩以來，右手存意捻針，而行補瀉。惟血脈在俞橫居，視之獨澄，切之獨堅，凡刺脈者，隨其順逆，不出血，則髮針疾按之。凡刺淺深，驚針則止。凡行補瀉穀氣而已。</p>
<p>問：疾徐之理。</p>
<p>答曰：此乃持針出入之法也。故經言：刺虛實者，徐而疾則實，疾而徐則虛。然此經有兩解：所謂徐而疾者，一作徐內而疾出；一作徐出針而疾按之。所謂疾而徐者，一作疾內而徐出；一作疾出針而徐按之（兩說皆通）。蓋疾徐二字，一解作緩急之義，一解作久速之義，若夫不虛不實，出針入針之法，則亦不疾不徐，配乎其中可也。</p>
<p>問：補瀉得宜。</p>
<p>答曰：大略補瀉無逾三法。</p>
<p>一則診其脈之動靜。假令脈急者，深內而久留之；脈緩者，淺內而疾髮針；脈大者，微出其氣；脈滑者，疾髮針而淺內之；脈澀者，必得其脈，隨其逆順久留之，必先按而循之，已髮針疾按其穴，勿出其血；脈小者，飲之以藥。</p>
<p>二則隨其病之寒熱。假令惡寒者，先令得陽氣入陰之分，次乃轉針退到陽分，令患人鼻吸口呼，謹按生成氣息數足，陰氣隆至，針下覺寒，其人自清涼矣。又有病道遠者，必先使氣直到病所，寒即進針少許，熱即退針少許，然後卻用生成息數治之。</p>
<p>三則隨其診之虛實。假令形有肥有瘦，身有痛有麻癢，病作有盛有衰，穴下有牢有濡，皆虛實之診也。若在病所，用別法取之，轉針向上氣自上，轉針向下氣自下，轉針向左氣自左，轉針向右氣自右，徐推其針氣自往，微引其針氣自來，所謂推之則前，引之則止，徐往微來以除之，是皆欲攻其邪氣而已矣。</p>
<p>問：自取其經。</p>
<p>答曰：刺虛刺實，當用迎隨，補其母而瀉其子，若不虛不實者，則當以經取，謂其正經自得病，不中他邪，故自取其經也。其法右手存意持針，左手候其穴中之氣，若氣來至如動脈狀，乃內針，要續續而入，徐徐而撞，入榮至衛，至若得氣如鮪魚食鉤，即是病之氣也，則隨本經氣血多少，酌量取之，略待少許，見氣盡乃出針；如未盡，留針在門，然後出針。經曰：有見如入，有見如出，此之謂也。</p>
<p>問：補者從衛取氣，瀉者從榮置氣？</p>
<p>答曰：十二經脈，皆以榮為根本，衛為枝葉，故欲治經脈，須調榮衛，欲調榮衛，須假呼吸。經曰：衛者陽也，榮者陰也。呼者陽也，吸者陰也。呼盡內針，靜以久留，以氣至為故者，即是取氣於衛。吸則內針，以得氣為故者，即是置氣於榮也。</p>
<p>問：皮肉筋骨脈病。</p>
<p>答曰：百病所起，皆始於榮衛，然後淫於皮肉筋脈，故經言：是動脈者，氣也。所生病者，血也。先為是動，而後所生病也。由此推之，則知皮肉經脈，亦是後所生之病耳。是以刺法中但舉榮衛，蓋取榮衛逆順，則皮骨肉筋之治在其中矣。以此思之，至於部分有淺深之不同，卻要下針無過不及為妙也。</p>
<p>一曰皮膚，二曰肌肉，三曰筋骨。</p>
<p>問：刺有久速。</p>
<p>答曰：此乃量病輕重而行，輕者一補一瀉足矣，重者至再至三也。假令得病氣而補瀉之，其病未盡，仍復停針，候氣再至，又行補瀉。經言：刺虛須其實，刺實須其虛也。</p>
<p>問：諸家刺齊異同。</p>
<p>答曰：《靈樞》所言：始刺淺之，以逐邪氣，而來血氣（謂絕皮以出陽邪也）。後刺深之，以致陰氣之邪（謂陰邪出者少，益深絕皮，致肌肉未入分肉間也）。最後取刺極深之，以下穀氣（謂已入分肉之間，則穀氣出矣），此其旨也。余讀《難經》，常見針師丁德用所注，乃言人之肌肉，皆有厚薄之處，但皮膚之上，為心肺之部，陽氣所行；肌肉之下，為肝腎之部，陰氣所行也。是說所以發揮《靈樞》之旨，卻甚詳明。至於孫氏《千金方》所言：針入一分，則知天地之氣（亦與始刺淺之，而來血氣意合）。針入二分，則知呼吸出入，上下水火之氣（亦與後刺深之，以致陰氣意合）。針入三分，則知四時五行，五臟六腑逆順之氣（亦與最後極深，以下穀氣意合，乃根本也）。《玄珠密語》言：入皮三分，心肺之部，陽氣所行。入皮五分，腎肝之部，陰氣所行（取象三天兩地之數）。此說可謂詳明矣。及夫後賢所著，則又有自一分，而累至於十分之說，此法益詳且密矣。大抵博約不同，其理無異，互相發明，皆不必廢。</p>
<p>問：陰陽居易之理。</p>
<p>答曰：此則陰陽相乘之意也。以其陽入陰分，陰出陽分，相易而居，成其病也。推原所由，或因榮氣衰少，而衛氣內伐；或因衛氣衰少，而榮氣外溢。故令血氣不守其位，一方氣聚，則為一方實，一方氣散，則為一方虛。其實者為痛，其虛者為癢。痛者陰也，痛而以手按之不得者，亦陰也，法當深刺之。癢則陽也，法當淺刺之。病在上者陽也，在下者陰也。病先起於陰者，法當先治其陰，而後治其陽也。病先起於陽者，法當先治其陽，而後治其陰也。</p>
<p>問：順逆相反之由。</p>
<p>答曰：此謂衛氣獨不得循於常道也，其名曰厥，為病不同，刺法當別。故經言：刺熱厥者，若留針反為寒。刺寒厥者，若留針反為熱。蓋被逆氣使然。由是言之，刺熱厥者，宜三刺陰，一刺陽。刺寒厥者，宜三刺陽，一刺陰。惟其久病之人，則邪氣入深，卻當深入而久留，須間日而復刺之，必先調其左右，去其血脈。</p>
<p>問：虛實寒熱之治。</p>
<p>答曰：先診人迎氣口，以知陰陽有餘不足，以審上下經絡，循其部分之寒熱，切其九候之變易，按其經絡之所動，視其血脈之色狀，無過則同，有過則異，脈急以行，脈大以弱，則欲要靜，筋力無勞。凡氣有餘於上者，導而下之。不足於上者，推而揚之。經云：稽留不到者，因而迎之。氣不足者，積而從之。大熱在上者，推而下之。從下止者，引而去之。大寒在外者，留而補之。入於中者，從而瀉之。上寒下熱者，推而上之。上熱下寒者，引而下之。寒與熱爭者，導而行之。菀陳而血結者，刺而去之。</p>
<p>問：補者從衛取氣，瀉者從榮置氣。</p>
<p>衛氣者，浮氣也，專主於表。榮氣者，精氣也，專主於裡。故經言：榮者水穀之精也，血氣調和於五臟，灑陳於六腑，乃能入脈，循上下，貫五臟，絡六腑也。衛者水穀之生也，悍疾滑利，不能入脈，故循皮膚之中，分肉之間，熏於肓膜，散於胸腹，逆其氣則病，從其氣則愈。如是則榮衛為中外之主，不亦大乎！安得不求其補瀉焉。</p>
<p>問：刺陽者臥針而刺之，刺陰者按令陽散乃內針。</p>
<p>答曰：刺陽部者，從其淺也，系屬心肺之分。刺陰部者，從其深也，系屬腎肝之分。凡欲行陽，淺臥下針，循而捫之，令舒緩，彈而努之，令氣隆盛而後轉針，其氣自張布矣，以陽部主動故也。凡欲行陰，必先按爪，令陽氣散，直深內針，得氣則伸提之，其氣自調暢矣，以陰部主靜故也。</p>
<p>問：能知迎隨之氣，可令調之。</p>
<p>答曰：迎隨之法，因其中外上下、病道遙遠而設也。是故當知榮衛內外之出入，經脈上下之往來，乃可行之。夫榮衛者陰陽也，經言：陽受氣於四末，陰受氣於五臟。故瀉者先深而後淺，從內引持而出之。補者先淺而後深，從外推內而入之。乃是因其陰陽內外而進退針耳。至於經脈為流行之道，手三陽經，從手上頭；手三陰經，從胸至手；足三陽經，從頭下足；足三陰經，從足入腹。故手三陽瀉者，針芒望外，逆而迎之；補者針芒望內，順而追之，余皆仿此。乃是因其氣血往來，而順逆行針也。大率言榮衛者，是內外之氣出入。言經脈者，是上下之氣往來。各隨所在順逆而為刺也。故曰迎隨耳。</p>
<p>問：補瀉之時，與氣開闔相應否？</p>
<p>答曰：此法非止推於十干之穴，但凡針入皮膚間，當陽氣舒發之分謂之開。針至肉分間，當陰氣封固之分謂之闔。然開中有闔，闔中有開，一開一闔之機，不離孔中，交互停針，察其氣以為補瀉。故《千金》言：衛外為陽部，榮內為陰部。</p>
<p>問：方刺之時，必在懸陽，及與兩衛，神屬勿去，知病存亡。</p>
<p>答曰：懸陽，謂當腠理間朝針之氣也。兩衛，謂迎隨呼吸出入之氣也。神屬勿去，知病存亡，謂左手占候，以為補瀉也。此古人立法，言多妙處。</p>
<p>問：容針空豆許。</p>
<p>此法正為迎隨而設也。是以氣至針下，必先提退空歇，容豆許，候氣至然後迎之、隨之。經言：近氣不失，遠氣乃來。</p>
<p>問：刺有大小。</p>
<p>答曰：有平補平瀉，謂其陰陽不平而後平也。陽下之曰補，陰上之曰瀉。但得內外之氣調則已。有大補大瀉，惟其陰陽俱有盛衰，內針於天地部內，俱補俱瀉，必使經氣內外相通，上下相接，盛氣乃衰，此名：調陰換陽，一名：接氣通經，一名：從本引末。審按其道以予之，徐往徐來以去之，其實一義也。</p>
<p>問：穴在骨所。</p>
<p>答曰：初下針入腠理，得穴之時，隨吸內針，乃可深知之。不然，氣與針忤，不能進。又凡肥人內虛，要先補後瀉；瘦人內實，要先瀉後補。</p>
<p>問：補瀉得宜。</p>
<p>答曰：凡病在一方，中外相襲，用子午法補瀉，左右轉針是也。病在三陰三陽，用流注法補瀉，滎俞呼吸出納是也。二者不同。至於彈爪提按之類，無不同者，要明氣血何如耳。</p>
<p>問：迎奪隨濟，固言補瀉，其義何如？</p>
<p>答曰：迎者，迎其氣之方來，如寅時氣來注於肺，卯時氣來注於大腸，此時肺大腸氣方盛，而奪瀉之也。隨者，隨其氣之方去，如卯時氣去注大腸，辰時氣去注於胃肺與大腸，此時正虛，而濟補之也。余仿此。</p>
<p>問：針入幾分，留幾呼？</p>
<p>答曰：不如是之相拘。蓋肌肉有淺深，病去有遲速，若肌肉厚實處，則可深；淺薄處，則宜淺。病去則速出針，病滯則久留針為可耳。</p>
<p>問：補瀉有不在井滎俞經合者多如何？</p>
<p>答曰：如晴明、瞳子髎治目疼，聽宮、絲竹空、聽會治耳聾，迎香治鼻，地倉治口喎，風池、頭維治頭項，古人亦有不繫井滎俞經合者如此。蓋以其病在上，取之上也。</p>
<p>問：經穴流注，按時補瀉，今病有各經絡，按時能去病否？</p>
<p>答曰：病著於經，其經自有虛實耳。補虛瀉實，亦自中病也。病有一針而愈，有數針始愈。蓋病有新痼淺深，而新淺者，一針可愈，若深痼者，必屢針可除。丹溪、東垣有一劑愈者，有至數十劑而愈者，今人用一針不愈，則不再針矣。且病非獨出於一經一絡者，其發必有六氣之兼感，標本之差殊，或一針以愈其標，而本未盡除；或獨取其本，而標復尚作，必數針方絕其病之鄰也。</p>
<p>問：針形至微何能補瀉？</p>
<p>答曰：如氣球然，方其未有氣也，則懨塌不堪蹴踢，及從竅吹之，則氣滿起胖，此虛則補之之義也。去其竅之所塞，則氣從竅出，復懨塌矣，此實則瀉之之義也。</p>
<p>問：《內經》治病，湯藥少而針灸多，何也？</p>
<p>答曰：《內經》，上古書也。上古之人，勞不至倦，逸不至流，食不肥鮮，以戕其內，衣不蘊熱，以傷其外，起居有節，寒暑知避，恬澹虛無，精神內守，病安從生？雖有賊風虛邪，莫能深入，不過湊於皮膚，經滯氣鬱而已。以針行氣，以灸散郁，則病隨已，何待於湯液耶？當今之世，道德日衰，以酒為漿，以妄為常，縱欲以竭其精，多慮以散其真，不知持滿，不解御神，務快其心，過於逸樂，起居無節，寒暑不避，故病多從內生，外邪亦易中也。經曰：針刺治其外，湯液治其內，病既屬內，非湯液又不能濟也。此和緩以後，方藥盛行，而針灸兼用，固由世不古，若人非昔比，亦業針法之不精，傳授之不得其訣耳。非古用針灸之多，今用針灸之少，亦非湯液之宜於今，而不宜於古耶。學者當究心焉。</p>
<p>問：八法流注之要訣何如？</p>
<p>答曰：口訣固多，未能悉錄，今先撮其最要者而言之：</p>
<p>上古流傳真口訣，八法原行只八穴。口吸生數熱變寒，口呼成數寒變熱。先呼後吸補自真，先吸後呼瀉自捷。徐進疾退曰瀉寒，疾進徐退曰補熱。緊提慢按似冰寒，慢提緊按如火熱。脈外陽行是衛氣，脈內陰行是榮血。虛者徐而進之機，實者疾而退之說。補其母者隨而濟，瀉其子者迎奪挈。但分迎奪與濟隨，實瀉虛補不妄說。天部皮膚肌肉人，地部筋骨分三截。衛氣逆行榮順轉，夏淺冬深肥瘦別。毋傷筋膜用意求，行針猶當辨骨節。拇指前進左補虛，拇指後退右瀉實。牢濡得失定浮沉，牢者為得濡為失。瀉用方而補為圓，自然榮衛相交接。右瀉先吸退針呼，左補先呼出針吸。莫將此法作尋常，彈努循捫指按切。分筋離骨陷中來，卻將機關都漏泄。行人載道欲宣揚，湍水風林沒休歇。感謝三皇萬世恩，闡盡針經真口訣。</p>

<h2>禁針穴歌</h2>
<p>腦戶、囟會及神庭，玉枕、絡卻到承靈，顱息、角孫、承泣穴，神道、靈臺、膻中明。水分、神闕、會陰上，橫骨、氣衝針莫行，箕門、承筋、手五里，三陽絡穴到青靈。孕婦不宜針合谷，三陰交內亦通論，石門針灸應須忌，女子終身孕不成。外有云門並鳩尾，缺盆主客深暈生，肩井深時亦暈倒，急補三里人還平。刺中五臟膽皆死，衝陽血出投幽冥，海泉、顴髎乳頭上，脊間中髓傴僂形。手魚腹陷陰股內，膝臏筋會及腎經，腋股之下各三寸，目眶關節皆通評。</p>

<h2>禁灸穴歌</h2>
<p>啞門、風府、天柱擎，承光、臨泣、頭維平，絲竹、攢竹、睛明穴，素髎、禾髎、迎香程。顴髎、下關、人迎去，天牖、天府、到周榮，淵液、乳中、鳩尾下，腹哀臂後尋肩貞。陽池、中衝、少商穴，魚際、經渠一順行，地五、陽關、脊中主，隱白、漏谷通陰陵。條口、犢鼻上陰市，伏兔，髀關、申脈迎，委中、殷門、承扶上，白環、心俞同一經。灸而勿針針勿灸，針經為此嘗叮嚀，庸醫針灸一齊用，徒施患者炮烙刑。</p>

<div data-sec="p">
<figure style="display: flex; flex-wrap: wrap; align-items: center;">
  <div style="display: flex; flex-direction: column;">
    <div class="行寬1字" style="order: 2;"><b>太乙九宮圖</b></div>
    <div class="行寬5字" style="order: 1;">其法：從冬至、立春數起，至</div>
    <div class="行寬5字" style="order: 3;">立冬、中宮止，復從冬至起。</div>
  </div>
  <div>
    <img alt="太乙九宮圖">
  </div>
</figure>
<h2>太乙歌</h2>
</div>
<p>立春艮上起天留，戊寅巳醜左足求，春分左脅倉門震，乙卯日見定為仇。立夏戊辰已巳巽，陰洛宮中左手愁，夏至上天丙午日，正直膺喉離首頭。立秋玄委宮右手，戊申己未坤上游，秋分倉果西方兌，辛酉還從右脅謀。立冬右足加新洛，戊戌巳亥乾位收，冬至坎方臨葉蟄，壬子腰尻下竅流。五臟六腑並臍腹，招搖戊巳在中州，潰治癰疽當須避，犯其天忌疾難瘳。</p>
<p>按《難經》太乙日遊，以冬至日居葉蟄宮，數所在從一處至九日復反，如是無已，終而復始。</p>

<h2>尻神禁忌</h2>
<p><u>九宮尻神禁忌圖</u></p>
<figure>
<img alt="九宮尻神禁忌圖">
</figure>
<p>坤踝震腨指牙上，巽屬頭兮乳口中，面背目干手膊兌，項腰艮膝肋離從，坎肘腳肚輪流數，惟有肩尻在中宮。</p>
<p><u>此神農所制。其法一歲起坤，二歲起震，逐年順飛九宮，周而復始，行年到處，所主傷體，切忌針灸；若誤犯之，輕發癰疽，重則喪命，戒之戒之！</u></p>

<p><u>九部人神禁忌歌</u></p>
<figure style="display: flex; flex-direction: column;">
  <div style="order: 1;">此法：一歲起臍，二歲</div>
  <div style="order: 3;">起心，周而復始，順數。</div>
  <div style="order: 2;"><img alt="九部人神禁忌圖"></div>
</figure>
<p>一臍二心三到肘，四咽五口六在首，七脊八膝九在足，輪流順數忌針灸。</p>
<p><u>十干人神</u></p>
<p>甲不治頭，乙喉，丙肩，丁心，戊腹，己脾，庚腰，辛膝，壬腎，癸足。</p>
<p><u>十二支人神</u></p>
<p>子目，醜耳，寅胸，卯齒，辰腰，巳手，午心，未足，申頭，酉膝，戌陰，亥頸。</p>
<p><u>十二部人神禁忌歌</u></p>
<figure style="display: flex; flex-direction: column;">
  <div style="order: 1;">其法：一歲起心，二歲</div>
  <div style="order: 3;">起喉，周而復始，數之。</div>
  <div style="order: 2;"><img alt="十二部人神禁忌圖"></div>
</figure>
<p>一心二喉三到頭，四肩五背六腰求，七腹八項九足（十）膝，十一陰（十二）股是一周。</p>
<p><u>四季人神歌</u></p>
<p>春秋左右脅，冬夏在腰臍，四季人神處，針灸莫妄施。</p>
<p><u>逐日人神歌</u></p>
<p>初一十一廿一起，足拇鼻柱手小指；初二十二二十二，外踝髮際外踝位；初三十三二十三，股內牙齒足及肝；初四十四廿四又，腰間胃脘陽明手；初五十五廿五並，口內遍身足陽明；初六十六廿六同，手掌胸前又在胸；初七十七二十七，內踝氣衝及在膝；初八十八廿八辰，腕內股內又在陰；初九十九二十九，在尻在足膝脛後；初十二十三十日，腰背內踝足跗覓。</p>
<p><u>逐時人神</u></p>
<p>子時踝，丑時腰，寅時目，卯時面，辰時頭，巳手；午時胸，未時腹，申時心，酉時背，戌時項，亥股。</p>
<p><u>逐月血忌歌</u></p>
<p>行針須要明血忌，正醜二寅三之未，四申五卯六酉宮，七辰八戌九居巳，十亥十一月午當，臘子更加逢日閉。</p>
<p><u>逐月血支歌</u></p>
<p>血支針灸仍須忌，正醜二寅三卯位，四辰五巳六午中，七未八申九酉部，十月在戌十一亥，十二月於子上議。</p>
<p><u>四季避忌日</u></p>
<p>春甲乙　夏丙丁　四季戊己　秋庚辛　冬壬癸</p>
<p><u>男避忌日</u></p>
<p>壬辰　甲辰　乙巳　丙午　丁未　辛未　除日　戌日</p>
<p><u>女避忌日</u></p>
<p>甲寅　乙卯　乙酉　乙巳　丁巳　辛未　破日　亥日</p>
<p><u>針灸服藥吉日</u></p>
<p>丁卯　庚午　甲戌　丙子　壬午　甲申　丁亥　辛卯　壬辰　丙申　戊戌　己亥　己未　庚子　辛丑　甲辰　乙巳　丙午　戊申　壬子　癸丑　乙卯　丙辰　壬戌　丙戌　開日　天醫　要安</p>
<p><u>針灸忌日</u></p>
<p>辛未　乃扁鵲死日　白虎　月厭　月殺　月刑</p>
<p><u>十干日不治病</u></p>
<p>甲不治頭，乙不治喉，丙不治肩，丁不治心，戊己日不治腹，庚不治腰，辛不治膝，壬不治脛，癸不治足。</p>
<p>按以上避忌俱不合《素問》，乃後世術家之說。惟四季避忌與《素問》相同。惟避此及尻神、逐日人神，可耳。若急病，人尻神亦不必避也。</p>

<h1>卷五</h1>

<h2>十二經井穴（楊氏）</h2>
<figure style="display: flex; flex-wrap: wrap; align-items: center;">
  <figcaption style="flex-basis: 1em; flex-grow: 1;">手太陰井</figcaption>
  <div style="flex-grow: 999;">
    <img alt="手太陰井">
  </div>
</figure>
<p>人病膨脹，喘咳，缺盆痛，心煩，掌熱，肩背疼，咽痛喉腫。斯乃以脈循上膈肺中，橫過腋關，穿過尺澤入少商，故邪客於手太陰之絡，而生是病。</p>
<p>可刺手太陰肺經井穴少商也，手大指側。刺同身寸之一分，行六陰之數各一痏，左取右，右取左，如食頃已。灸三壯。</p>
<figure style="display: flex; flex-wrap: wrap; align-items: center;">
  <figcaption style="flex-basis: 1em; flex-grow: 1;">手陽明井</figcaption>
  <div style="flex-grow: 999;">
    <img alt="手陽明井">
  </div>
</figure>
<p>人病氣滿，胸中緊痛，煩熱，喘而不已息。斯乃以其脈自肩端入缺盆，絡肺；其支別者從缺盆中直而上頸，故邪客於手陽明之絡，而有是病。</p>
<p>可刺手陽明大腸井穴商陽也，在手大指次指爪甲角。刺入一分，行六陰之數，左取右，右取左，如食頃已。灸三壯。</p>
<figure style="display: flex; flex-wrap: wrap; align-items: center;">
  <figcaption style="flex-basis: 1em; flex-grow: 1;">足陽明井</figcaption>
  <div style="flex-grow: 999;">
    <img alt="足陽明井">
  </div>
</figure>
<p>人病腹心悶，惡人火，聞響心惕，鼻衄唇喎，瘧狂，足痛，氣蠱，瘡疥，齒寒。乃脈起於鼻交頞中，下循鼻外，入上齒中，還出俠口環唇，下交承漿。卻循頤後下廉，出大迎，循頰車，上耳前，故邪客於足陽明之絡，而有是病。</p>
<p>可刺足陽明胃經井厲兌，足次指爪甲上與肉交者韭許。刺一分，行六陰數，左取右，食頃已。</p>
<figure style="display: flex; flex-wrap: wrap; align-items: center;">
  <figcaption style="flex-basis: 1em; flex-grow: 1;">足太陰井</figcaption>
  <div style="flex-grow: 999;">
    <img alt="足太陰井">
  </div>
</figure>
<p>人病屍厥暴死，脈猶如常人而動，然陰盛於上，則邪氣重上，而邪氣逆，陽氣亂，五絡閉塞，結而不通，故狀若屍厥，身脈動，不知人事，邪客手足少陰、太陰、足陽明絡，此五絡，命所關。</p>
<p>可初刺足太陰脾隱白，二刺足少陰腎湧泉，三刺足陽明胃厲兌，四刺手太陰肺少商，五刺手少陰心少衝，五井穴各二分，左右皆六陰數。不愈，刺神門；不愈，以竹管吹兩耳，以指掩管口，勿泄氣，必須極吹蹙，才脈絡通，每極三度。甚者灸維會三壯。針前後各二分，瀉二度，後再灸。</p>
<figure style="display: flex; flex-wrap: wrap; align-items: center;">
  <figcaption style="flex-basis: 1em; flex-grow: 1;">手少陰井</figcaption>
  <div style="flex-grow: 999;">
    <img alt="手少陰井">
  </div>
</figure>
<p>人病心痛煩渴，臂厥，脅肋疼，心中熱悶，呆癡忘事，顛狂。斯乃以其脈起於心，支從心系俠喉嚨，出向後腕骨之下，直從肺，行腋下臑內，循廉肘內通臂，循廉抵腕，直過神門脈，入少衝。</p>
<p>可刺手心經井少衝，手小指內側交肉者如韭葉。刺一分，行六陰數，右取左，若灸三炷，如麥大，不已，復刺神門穴。</p>
<figure style="display: flex; flex-wrap: wrap; align-items: center;">
  <figcaption style="flex-basis: 1em; flex-grow: 1;">手太陽井</figcaption>
  <div style="flex-grow: 999;">
    <img alt="手太陽井">
  </div>
</figure>
<p>人病頷腫，項強難顧，肩似拔，臑似折，肘臂疼，外廉痛。斯乃以其脈起小指，自少澤過前谷，上循臂內至肩入缺盆，向腋，絡心間，循咽下膈，抵胃；支從缺盆上頸頰，至目銳眥入耳，復循頰入鼻頞，斜貫於顴，故邪客於太陽絡，生是病。</p>
<p>可刺手小腸井少澤，小指外側與肉相交如韭葉。刺一分，六陰數各一痏，左病右取。若灸如小麥炷，三壯止。</p>
<figure style="display: flex; flex-wrap: wrap; align-items: center;">
  <figcaption style="flex-basis: 1em; flex-grow: 1;">足太陽井</figcaption>
  <div style="flex-grow: 999;">
    <img alt="足太陽井">
  </div>
</figure>
<p>人病頭項肩背腰目疼，脊痛，痔瘧，顛狂，目黃淚出，鼻流血。斯乃經之正者，從腦出，別下項；支別者，從膊內左右別下，又其絡從上行，循眥上額，故邪客於足太陽絡，而有是病。</p>
<p>可刺足太陽膀胱井至陰，小指外側韭葉。行六陰數，不已，刺金門五分，灸三壯；不已，刺申脈三分，如人行十里愈。有所墜，瘀血留腹內，滿脹不得行，先以利藥，次刺然谷前脈出血立已。不已，刺衝陽三分（胃之原）及大敦見血（肝之井）。</p>
<figure style="display: flex; flex-wrap: wrap; align-items: center;">
  <figcaption style="flex-basis: 1em; flex-grow: 1;">足少陰井</figcaption>
  <div style="flex-grow: 999;">
    <img alt="足少陰井">
  </div>
</figure>
<p>人病卒心痛，暴脹，胸脅支滿。斯乃脈上貫肝膈，走於心內，故邪客於足少陰之絡，而有是病。</p>
<p>可刺足少陰腎井湧泉，足心中。刺三分，行六陰數，見血出，令人立飢欲食，左取右，素有此病，新發，刺五日愈，灸三壯。</p>
<figure style="display: flex; flex-wrap: wrap; align-items: center;">
  <figcaption style="flex-basis: 1em; flex-grow: 1;">手厥陰井</figcaption>
  <div style="flex-grow: 999;">
    <img alt="手厥陰井">
  </div>
</figure>
<p>人病卒然心痛，掌中熱，胸滿膨，手攣臂痛，不能伸屈，腋下腫平，面赤目黃，善笑，心胸熱，耳聾響。斯乃以其包絡之脈，循脅過腋下，通臑內，至間使入勞宮，循經直入中衝；支別從掌循小指，過次指關衝，故邪客於手厥陰絡，生是病。</p>
<p>可刺手厥陰心包井中衝，中指內端去甲韭葉。刺一分，行六陰數，左取右，如食頃已。若灸可三壯，如小麥炷。</p>
<figure style="display: flex; flex-wrap: wrap; align-items: center;">
  <figcaption style="flex-basis: 1em; flex-grow: 1;">手少陽井</figcaption>
  <div style="flex-grow: 999;">
    <img alt="手少陽井">
  </div>
</figure>
<p>人病耳聾痛，渾渾目疼，肘痛，脊間心後疼甚。斯乃以其脈上臂，貫臑外循肩上，交出少陽缺盆、膻中、膈內；支出頸項耳後，直入耳中；循遍目內眥，故邪氣客於少陽之絡，生是病。</p>
<p>可刺手少陽三焦井穴關衝也，手小指次指去爪甲與肉交者如韭葉許。刺一分，各一痏，右取左，如食頃已。如灸三壯不已，復刺少陽俞中渚穴。</p>
<figure style="display: flex; flex-wrap: wrap; align-items: center;">
  <figcaption style="flex-basis: 1em; flex-grow: 1;">足少陽井</figcaption>
  <div style="flex-grow: 999;">
    <img alt="足少陽井">
  </div>
</figure>
<p>人病胸脅足痛，面滯，頭目疼，缺盆腋腫汗多，頸項癭瘤強硬，瘧生寒熱。乃脈支別者，從目銳下大迎，合手少陽抵項，下頰車，下頸合缺盆以下胸，交中貫膈，絡肝膽，循脅，故邪客於足少陽之絡，而有是病。</p>
<p>可刺足少陽膽井竅陰，在次指與肉交者如韭葉許。刺一分，行六陰數，各一痏，左病右取，如食頃已。灸可三壯。</p>
<figure style="display: flex; flex-wrap: wrap; align-items: center;">
  <figcaption style="flex-basis: 1em; flex-grow: 1;">足厥陰井</figcaption>
  <div style="flex-grow: 999;">
    <img alt="足厥陰井">
  </div>
</figure>
<p>人病卒疝暴痛，及腹繞臍上下急痛。斯乃肝絡去內踝上五寸，別走少陽；其支別者，循脛上睪，結於莖，故邪客於足厥陰之絡，而有是病。</p>
<p>可刺足厥陰肝經井穴大敦，大指端。行六陰數，左取右，素有此病，再發，刺之三日已。若灸者，可五壯止。</p>

<h2>井滎俞原經合歌</h2>
<p>（《醫經小學》）</p>
<p>少商、魚際、與太淵，經渠、尺澤肺相連，商陽、二三間、合谷，陽谿、曲池大腸牽。隱白、大都、太白脾，商丘、陰陵泉要知，厲兌、內庭、陷谷胃，衝陽、解谿、三里隨。少衝、少府屬於心，神門、靈道、少海尋，少澤、前谷、後谿腕，陽谷、小海小腸經。湧泉、然谷與太谿，復溜、陰谷腎所宜，至陰、通谷、束京骨，崑崙、委中膀胱知。中衝、勞宮心包絡，大陵、間使傳曲澤，關衝、液門、中渚焦，陽池、支溝、天井索。大敦、行間、太衝看，中封、曲泉屬於肝，竅陰、俠谿、臨泣膽，丘墟、陽輔、陽陵泉。</p>

<h2>井滎俞原經合橫圖</h2>
<p>（《聚英》）</p>
<figure>
<img alt="井滎俞原經合橫圖一">
</figure>
<figure>
<img alt="井滎俞原經合橫圖二">
</figure>
<p>項氏曰：所出為井，井象水之泉。所溜為滎，滎象水之陂。所注為俞，俞象水之窬。所行為經，經象水之流。所入為合，合象水之歸。皆取水義也。</p>
<p>又曰：春刺井，井者東方春也，萬物之始生，故言井。冬刺合，合者北方冬也，陽氣入藏，故言合。舉始終而言，滎、俞、經在其中矣。又曰：諸井肌肉淺薄，瀉井當瀉滎。滑氏曰：補井當補合。</p>
<p>岐伯曰：春刺井者，邪在肝。夏刺滎者，邪在心。季夏刺俞者，邪在脾。秋刺經者，邪在肺。冬刺合者，邪在腎，故也。帝曰：五臟而繫於四時，何以知之？岐伯曰：五臟一病，輒有五驗，假如肝病，色青者肝也，臊臭者肝也，喜酸者肝也，喜呼者肝也，喜泣者肝也。其病象多，不可盡言也。四臟有驗，並繫於四時者也。針之要妙，在於秋毫。</p>
<p>四明陳氏曰：春氣在毛，夏氣在皮，秋氣在分肉，冬氣在骨髓，是淺深之應也。</p>

<h2>徐氏子午流注逐日按時定穴歌</h2>
<p>甲日戌時膽竅陰，丙子時中前谷滎，戊寅陷谷陽明俞，返本丘墟木在寅，庚辰經注陽谿穴，壬午膀胱委中尋，甲申時納三焦水，滎合天干取液門。</p>
<p>乙日酉時肝大敦，丁亥時滎少府心，己丑太白、太衝穴，辛卯經渠是肺經，癸巳腎宮陰谷合，乙未勞宮火穴滎。</p>
<p>丙日申時少澤當，戊戌內庭治脹康，庚子時在三間俞，本原腕骨可祛黃，壬寅經火崑崙上，甲辰陽陵泉合長，丙午時受三焦木，中渚之中仔細詳。</p>
<p>丁日未時心少衝，己酉大都脾土逢，辛亥太淵、神門穴，癸丑復溜腎水通，乙卯肝經曲泉合，丁巳包絡大陵中。</p>
<p>戊日午時厲兌先，庚申滎穴二間遷，壬戌膀胱尋束骨，衝陽土穴必還原，甲子膽經陽輔是，丙寅小海穴安然，戊辰氣納三焦脈，經穴支溝刺必痊。</p>
<p>己日巳時隱白始，辛未時中魚際取，癸酉太谿、太白原，乙亥中封內踝比，丁丑時合少海心，己卯間使包絡止。</p>
<p>庚日辰時商陽居，壬午膀胱通谷之，甲申臨泣為俞木，合谷金原返本歸，丙戌小腸陽谷火，戊子時居三里宜，庚寅氣納三焦合，天井之中不用疑。</p>
<p>辛日卯時少商本，癸巳然谷何須忖，乙未太衝原太淵，丁酉心經靈道引，己亥脾合陰陵泉，辛丑曲澤包絡准。</p>
<p>壬日寅時起至陰，甲辰膽脈俠谿滎，丙午小腸後谿俞，返求京骨本原尋，三焦寄有陽池穴，返本還原似嫡親，戊申時註解溪胃，大腸庚戌曲池真，壬子氣納三焦寄，井穴關衝一片金，關衝屬金壬屬水，子母相生恩義深。</p>
<p>癸日亥時井湧泉，乙丑行間穴必然，丁卯俞穴神門是，本尋腎水太谿原，包絡大陵原並過，己巳商丘內踝邊，辛未肺經合尺澤，癸酉中衝包絡連，子午截時安定穴，留傳後學莫忘言。</p>

<h2>十二經納干支歌</h2>
<p><u>十二經納天干歌</u></p>
<p>甲膽乙肝丙小腸，丁心戊胃己脾鄉，庚屬大腸辛屬肺，壬屬膀胱癸腎臟，三焦亦向壬中寄，包絡同歸入癸方。</p>
<p><u>十二經納地支歌</u></p>
<p>肺寅大卯胃辰宮，脾巳心午小未中，申胱酉腎心包戌，亥焦子膽醜肝通。</p>
<p><u>腳不過膝手不過肘歌</u></p>
<p>陽日陽時氣在前，血在後兮脈在邊，陰日陰時血在前，氣在後兮脈歸原，陽日陽時針左轉，先取陽經腑病看，陰日陰時針右轉，行屬陰經臟腑痊。</p>

<h2>流注圖</h2>
<figure>
<p>足少陽膽之經，甲主，與巳合，膽引氣行。</p>
<div class="行首懸浮"><img></div>
<p>甲日　甲戌時開膽為井金。</p>
<p>丙子時，小腸滎水。</p>
<p>戊寅時，胃俞木，並過膽原丘墟，木原在寅。</p>
<p>庚辰時，大腸經火。</p>
<p>壬午時，膀胱合土。</p>
<p>甲申時，氣納三焦之滎水，甲屬木，是以水生木，子母相生。</p>
</figure>
<figure>
<p>足厥陰肝之經，乙主，與庚合，肝引血行。</p>
<div class="行首懸浮"><img></div>
<p>乙日　乙酉時開肝為井木。</p>
<p>丁亥時，心滎火。</p>
<p>己丑時，脾俞土，並過肝原。</p>
<p>辛卯時，肺，經金。</p>
<p>癸巳時，腎，合水。</p>
<p>乙未時，血納包絡之滎火，乙屬木，是以木生火也。</p>
</figure>
<figure>
<p>手太陽小腸經，丙主，與辛合，小腸引氣行。</p>
<div class="行首懸浮"><img></div>
<p>丙日　丙申時開小腸井金，</p>
<p>戊戌時，胃滎水。</p>
<p>庚子時，大腸俞木，並過小腸原。</p>
<p>壬寅時，膀胱經火。</p>
<p>甲辰時，膽合土。</p>
<p>丙午時，氣納三焦之俞木，丙屬火，是以木生火也。</p>
</figure>
<figure>
<p>手少陰心之經，丁主，與壬合，心引血行。</p>
<div class="行首懸浮"><img></div>
<p>丁日　丁未時開心為井木。</p>
<p>己酉時，脾滎火。</p>
<p>辛亥時，肺俞土，並過心原。</p>
<p>癸丑時，腎經金。</p>
<p>乙卯時，肝合水。</p>
<p>丁巳時，血納包絡之俞土，丁屬火，是以火生土也。</p>
</figure>
<figure>
<p>足陽明胃之經，戊主，與癸合，胃引氣行。</p>
<div class="行首懸浮"><img></div>
<p>戊日　戊午時開胃為井金。</p>
<p>庚申時，大腸滎水。</p>
<p>壬戌時，膀胱俞木，並過胃原。</p>
<p>甲子時，膽經火。</p>
<p>丙寅時，小腸合土。</p>
<p>戊辰時，氣納三焦之經火，戊屬土，是以火生土也。</p>
</figure>
<figure>
<p>足太陰脾之經，己主，與甲合，脾引血行。</p>
<div class="行首懸浮"><img></div>
<p>己日　己巳時開脾為井木。</p>
<p>辛未時，肺滎火。</p>
<p>癸酉時，腎俞土，並過脾原。</p>
<p>乙亥時，肝經金。</p>
<p>丁丑時，心合水。</p>
<p>己卯時，血納包絡之經金，己屬土，是以土生金也。</p>
</figure>
<figure>
<p>手陽明大腸經，庚主，與乙合，大腸引氣行。</p>
<div class="行首懸浮"><img></div>
<p>庚日　庚辰時開大腸井金。</p>
<p>壬午時，膀胱滎水。</p>
<p>甲申時，膽俞木，並過大腸原。</p>
<p>丙戌時，小腸經火。</p>
<p>戊子時，胃合土。</p>
<p>庚寅時，氣納三焦之合，土庚屬金，是以土生金也。</p>
</figure>
<figure>
<p>手太陰肺之經，辛主，與丙合，肺引血行。</p>
<div class="行首懸浮"><img></div>
<p>辛日　辛卯時開肺為井木。</p>
<p>癸巳時，腎滎火。</p>
<p>乙未時，肝俞土，並過肺原。</p>
<p>丁酉時，心經金。</p>
<p>己亥時，脾合水。</p>
<p>辛丑時，血納包絡之合水，辛屬金，是以金生水也。</p>
</figure>
<figure>
<p>足太陽膀胱經，壬主，與丁合，膀胱引氣行。</p>
<div class="行首懸浮"><img></div>
<p>壬日　壬寅時開膀胱井金。</p>
<p>甲辰時，膽滎水。</p>
<p>丙午時，小腸俞木，所過本原京骨木原在午，水入火鄉，故壬丙子午相交也，兼過三焦之原陽池。</p>
<p>戊申時，胃經火。</p>
<p>庚戌時，大腸合土。</p>
<p>壬子時，氣納三焦井金。</p>
</figure>
<figure>
<p>足少陰腎之經，癸主，與戊合，腎引血行。</p>
<div class="行首懸浮"><img></div>
<p>癸日　癸亥時開腎為井木。</p>
<p>乙丑時，肝滎火。</p>
<p>丁卯時，心俞土，並過腎原太谿，又過包絡原大陵。</p>
<p>己巳時，脾經金。</p>
<p>辛未時，肺合水。</p>
<p>癸酉時，血納包絡之井木，謂水生木也。</p>
</figure>

<h2>論子午流注法</h2>
<p>（徐氏）</p>
<p>子午流注者，謂剛柔相配，陰陽相合，氣血循環，時穴開闔也。何以子午言之？曰：子時一刻，乃一陽之生；至午時一刻，乃一陰之生，故以子午分之而得乎中也。流者，往也。注者，住也。天干有十，經有十二：甲膽、乙肝、丙小腸、丁心、戊胃、己脾、庚大腸、辛肺、壬膀胱、癸腎。余兩經，三焦、包絡也。三焦乃陽氣之父，包絡乃陰血之母，此二經雖寄於壬癸，亦分派於十干。每經之中，有井、滎、俞、經、合，以配金、水、木、火、土，是故陰井木而陽井金，陰滎火而陽滎水，陰俞土而陽俞木，陰經金而陽經火，陰合水而陽合土。經中有返本還元者，乃十二經出入之門也。陽經有原，遇俞穴並過之，陰經無原，以俞穴即代之。是以甲出丘墟，乙太衝之例。又按《千金》云：六陰經亦有原穴，乙中都，丁通里，己公孫，辛列缺，癸水泉，包絡內關是也。故陽日氣先行，而血後隨也。陰日血先行，而氣後隨也。得時為之開，失時為之闔。陽干注腑，甲、丙、戊、庚、壬而重見者氣納於三焦；陰乾注臟，乙、丁、己、辛、癸而重見者，血納包絡。如甲日甲戌時，以開膽井。至戊寅時正當胃俞，而又並過膽原。重見甲申時，氣納三焦，滎穴屬水，甲屬木，是以水生木，謂甲合還元化本。又如乙日乙酉時，以開肝井。至己丑時當脾之俞，並過肝原。重見乙未時，血納包絡滎穴屬火，乙屬木，是以木生火也。余仿此，俱以子午相生，陰陽相濟也。陽日無陰時，陰日無陽時，故甲與己合，乙與庚合，丙與辛合，丁與壬合，戊與癸合也。何謂甲與己合？曰：中央戊己屬土，畏東方甲乙之木所克，戊乃陽為兄，己屬陰為妹。戊兄遂將己妹，嫁與木家，與甲為妻，庶得陰陽和合，而不相傷，所以甲與己合。余皆然。子午之法，盡於此矣。</p>

<h2>流注開闔</h2>
<p>（《醫學入門》）</p>
<p>人每日一身周流六十六穴，每時周流五穴（除六原穴，乃過經之所）。相生相合者為開，則刺之。相剋者為闔，則不刺。陽生陰死，陰生陽死。如甲木死於午，生於亥。乙木死於亥，生於午。丙火生於寅，死於酉。丁火生於酉，死於寅。戊土生於寅，死於酉。己土生於酉，死於寅。庚金生於巳，死於子。辛金生於子，死於巳。壬水生於申，死於卯。癸水生於卯，死於申。凡值生我我生，及相合者，乃氣血生旺之時，故可辨虛實刺之。克我我克，及闔閉時穴，氣血正直衰絕，非氣行未至，則氣行已過，誤刺妄引邪氣，壞亂真氣，實實虛虛，其害非小。</p>

<h2>流注時日</h2>
<p>陽日陽時陽穴，陰日陰時陰穴，陽以陰為闔，陰以陽為闔，闔者閉也。閉則以本時天干，與某穴相合者針之。</p>
<p>陽日遇陰時，陰日遇陽時，則前穴已閉，取其合穴針之。合者，甲與己合化土，乙與庚合化金，丙與辛合化水，丁與壬合化木，戊與癸合化火，五門十變，此之謂也。</p>
<p>其所以然者，陽日注腑，則氣先至而後血行；陰日注臟，則血先至而氣後行。順陰陽者，所以順氣血也。</p>
<p>陽日六腑值日者引氣，陰日六臟值日者引血。</p>
<p>或曰：陽日陽時已過，陰日陰時已過，遇有急疾奈何？曰：夫妻子母互用，必適其病為貴耳。</p>
<p>妻閉則針其夫，夫閉則針其妻；子閉針其母，母閉針其子。必穴與病相宜，乃可針也。</p>
<p>噫！用穴則先主而後客，用時則棄主而從賓。</p>
<p>假如甲日膽經為主，他穴為客，針必先主後客，其甲戌等時主穴不開，則針客穴。</p>
<p>按日起時，循經尋穴，時上有穴，穴上有時，分明實落，不必數上衍數，此所以寧守子午，而舍爾靈龜也。</p>
<p>靈龜八法，專為奇經八穴而設。其圖具後。但子午法，其理易明，其穴亦肘膝內穴，豈能逃子午之流注哉！</p>

<h2>臟腑井滎俞經合主治</h2>
<p>（《聚英》）</p>
<p>假令得弦脈，病人善潔（膽為清淨之府故耳），面青善怒，此膽病也。若心下滿，當刺竅陰（井），身熱當刺俠谿（滎），體重節痛刺臨泣（俞），喘嗽寒熱刺陽輔（經），逆氣而泄刺陽陵泉（合），又總刺丘墟（原）。</p>
<p>假令得弦脈，病人淋溲，便難，轉筋，四肢滿閉，臍左有動氣，此肝病也。若心下滿刺大敦（井），身熱刺行間（滎），體重節痛刺太衝（俞），喘嗽寒熱刺中封（經），逆氣而泄刺曲泉（合）。</p>
<p>假令得浮洪脈，病人面赤，口乾喜笑，此小腸病也。若心下滿刺少澤（井），身熱刺前谷（滎），體重節痛刺後谿（俞），喘嗽寒熱刺陽谷（經），逆氣而泄刺小海（合），又總刺腕骨（原）。</p>
<p>假令得浮洪脈，病人煩心，心痛，掌中熱而啘，臍上有動氣，此心病也。若心下滿刺少衝（井），身熱刺少府（滎），體重節痛刺神門（俞），喘嗽寒熱刺靈道（經），逆氣而泄刺少海（合）。</p>
<p>假令得浮緩脈，病人面黃，善噫，善思，善詠，此胃病也。若心下滿刺厲兌（井），身熱刺內庭（滎），體重節痛刺陷谷（俞），喘嗽寒熱刺解谿（經），逆氣而泄刺三里（合），又總刺衝陽（原）。</p>
<p>假令得浮緩脈，病人腹脹滿，食不消，體重節痛，怠惰嗜臥，四肢不收，當臍有動氣，按之牢若痛，此脾病也。若心下滿刺隱白（井），身熱刺大都（滎），體重節痛刺太白（俞），喘嗽寒熱刺商丘（經），逆氣而泄刺陰陵泉（合）。</p>
<p>假令得浮脈，病人面白，善嚏，悲愁不樂欲哭，此大腸病也。若心下滿刺商陽（井），身熱刺二間（滎），體重節痛刺三間（俞），喘嗽寒熱刺陽谿（經），逆氣而泄刺曲池（合），又總刺合谷（原）。</p>
<p>假令得浮脈，病人喘嗽，灑淅寒熱，臍右有動氣，按之牢痛，此肺病也。若心下滿刺少商（井），身熱刺魚際（滎），體重節痛刺太淵（俞），喘嗽寒熱刺經渠（經），逆氣而泄刺尺澤（合）。</p>
<p>假令得沉遲脈，病人面黑，善恐欠，此膀胱病也。若心下滿刺至陰（井），身熱刺通谷（滎），體重節痛刺束骨（俞），喘嗽寒熱刺崑崙（經），逆氣而泄刺委中（合），又總刺京骨（原）。</p>
<p>假令得沉遲脈，病人逆氣，小腹急痛，泄如下重，足脛寒而逆，臍下有動氣，按之牢若痛，此腎病也。若心下滿刺湧泉（井），身熱刺然谷（滎），體重節痛刺太谿（俞），喘嗽寒熱刺復溜（經），逆氣而泄刺陰谷（合）。</p>
<p><u>總論</u></p>
<p>紀氏曰：井之所治，不以五臟六腑，皆主心下滿。滎之所治，不以五臟六腑，皆主身熱。俞之所治，不以五臟六腑，皆主體重節痛。經之所治，不以五臟六腑，皆主喘嗽寒熱。合之所治，不以五臟六腑，皆主逆氣而泄。</p>

<h2>十二經是動所生病補瀉迎隨</h2>
<p>（《聚英》）</p>
<p>《內經》曰：十二經病，盛則瀉之，虛則補之，熱則疾之，寒則留之，不盛不虛，以經取之。又曰：迎而奪之，隨而濟之。又曰：虛則補其母，實則瀉其子。《難經》曰：經脈行血氣，通陰陽，以榮於其身者也。其始（平旦）從中焦，注手太陰（肺寅）、陽明（大腸卯），陽明注足陽明（胃辰）、太陰（脾巳），太陰注手少陰（心午）、太陽（小腸未），太陽注足太陽（膀胱申）、少陰（腎酉），少陰注手厥陰（包絡戌）、少陽（三焦亥），少陽注足少陽（膽子）、厥陰（肝醜），厥陰復注於手太陰（明日寅時），如環無端，轉相灌溉。又曰：迎隨者，知榮衛流行，經脈往來，隨其順逆而取之也。</p>

<h2>十二經之原歌</h2>
<p>甲出丘墟乙太衝，丙居腕骨是原中，丁出神門原內過，戊胃衝陽氣可通，己出太白庚合谷，辛原本出太淵同，壬歸京骨、陽池穴，癸出太谿、大陵中。</p>
<p>三焦行於諸陽，故置一俞曰原。又曰：三焦者，水穀之道路，原氣之別使也。主通行三氣，經歷五臟六腑。原者三焦之尊號，故所止輒為原也。</p>
<p>按《難經》云：五臟六腑之有病者，皆取其原。王海藏曰：假令補肝經，於本經原穴補一針（太衝穴是）；如瀉肝經，於本經原穴亦瀉一針。余仿此。</p>

<h2>十二經病井滎俞經合補虛瀉實</h2>
<p>手太陰肺經，屬辛金。起中府，終少商，多氣少血，寅時注此。</p>
<p>是動病（邪在氣，氣留而不行，為是動病）：肺脹滿膨膨而喘咳，缺盆中痛，甚則交兩手而瞀，是謂臂厥。</p>
<p>所生病（邪在血，血壅而不濡，為所生病）：咳嗽上氣，喘渴煩心，胸滿，腨臂內前廉痛厥，掌中熱。氣盛有餘，則肩背痛，風寒（疑寒字衍）汗出中風，小便數而欠。寸口大三倍於人迎。虛則肩背痛寒，少氣不足以息，溺色變，卒遺矢無度，寸口反小於人迎也。</p>
<p>補（虛則補之）用卯時（隨而濟之），太淵，為俞土，土生金，為母。經曰：虛則補其母。</p>
<p>瀉（盛則瀉之）用寅時（迎而奪之），尺澤，為合水，金生水，為子，實則瀉其子。</p>
<p>手陽明大腸經，為庚金。起商陽，終迎香，氣血俱多，卯時氣血注此。</p>
<p>是動病：齒痛，䪼腫。</p>
<p>是主津液所生病：目黃，口乾，鼽衄，喉痹，肩前臑痛，大指次指不用。氣有餘則當脈所過者熱腫，人迎大三倍於寸口；虛則寒慄不復，人迎反小於寸口也。</p>
<p>補　用辰時，曲池，為合土。土生金，虛則補其母。</p>
<p>瀉　用卯時，二間，為滎水，金生水，實則瀉其子。</p>
<p>足陽明胃經，屬戊土。起頭維，終厲兌，氣血俱多，辰時注此。</p>
<p>是動病：洒洒然振寒，善呻數欠，顏黑。病至惡人與火，聞木音則惕然而驚，心欲動，獨閉戶牖而處。甚則欲登高而歌，棄衣而走，賁響腹脹，是謂骭厥。</p>
<p>是主血所生病：狂瘧溫淫，汗出鼽衄，口喎唇疹，頸腫，喉痹，大腹水腫，膝臏腫痛。循膺乳、氣街、伏兔、骭外廉、足跗上皆痛。中指不用。氣盛則身以前皆熱，其有餘於胃，則消穀善飢，溺色黃。人迎大三倍於寸口。氣不足，則身以前皆寒慄，胃中寒則脹滿，人迎反小於寸口也。</p>
<p>補　用巳時，解谿，為經火。火生土，虛則補其母。</p>
<p>瀉　用辰時，厲兌，為井金。土生金，實則瀉其子。</p>
<p>足太陰脾經，屬己土。起隱白，終大包，多氣少血，巳時注此。</p>
<p>是動病：舌本強，食則嘔，胃脘痛，腹脹善噫，得後出與氣則快然如衰，身體皆重。</p>
<p>是主脾所生病：舌本痛，體不能動搖，食不下，煩心，心下急痛，寒瘧，溏瘕泄，水閉黃疸不能臥，強立股膝內腫、厥，足大趾不用。盛者，寸口大三倍於人迎。虛者，寸口反小於人迎也。</p>
<p>補　用午時，大都，為滎火。火生土，虛則補其母。</p>
<p>瀉　用巳時，商丘，為經金。土生金，實則瀉其子。</p>
<p>手少陰心經，屬丁火。起極泉，終少衝。多氣少血，午時注此。</p>
<p>是動病：嗌乾心痛，渴而欲飲，是為臂厥。</p>
<p>是主心所生病：目黃脅痛，臑臂內後廉痛、厥，掌中熱痛。盛者，寸口大再倍於人迎。虛者，寸口反小於人迎也。</p>
<p>補　用未時，少衝，為井木。木生火，虛則補其母。</p>
<p>瀉　用午時，神門，為俞土。火生土，實則瀉其子。</p>
<p>手太陽小腸經，屬丙火。起少澤，終聽宮。多血少氣，未時注此。</p>
<p>是動病：嗌痛，頷腫，不可回顧，肩似拔，臑似折。</p>
<p>是主液所生病：耳聾目黃，頰腫，頸、頷、肩、臑、肘、臂外後廉痛。盛者，人迎大再倍於寸口。虛者，人迎反小於寸口也。</p>
<p>補　用申時，後谿，為俞木。木生火，虛則補其母。</p>
<p>瀉　用未時，小海，為合土。火生土，實則瀉其子。</p>
<p>足太陽膀胱經，屬壬水。起睛明，終至陰。多血少氣，申時注此。</p>
<p>是動病：頭痛，目似脫，項似拔，脊痛，腰似折，髀不可以曲，膕如結，腨似裂，是為踝厥。</p>
<p>是主筋所生病：痔，瘧，狂，癲疾，頭囟項痛，目黃，淚出，鼽衄，項、背、腰、尻、膕、腨、腳皆痛，小指不用。盛者，人迎大再倍於寸口。虛者，人迎反小於寸口也。</p>
<p>補　用酉時，至陰，為井金。金生水，虛則補其母。</p>
<p>瀉　用申時，束骨，為俞木。水生木，實則瀉其子。</p>
<p>足少陰腎經，屬癸水。起湧泉，終俞府。多氣少血，酉時注此。</p>
<p>是動病：飢不欲食，面黑如炭色，咳唾則有血，喝喝而喘，坐而欲起，目䀮䀮然如無所見，心懸如飢狀，氣不足則善恐，心惕然如人將捕之，是謂骨厥。</p>
<p>是主腎所生病：口熱，舌乾，咽腫，上氣，嗌乾及痛，煩心，心痛，黃疸，腸澼，脊、股內後廉痛，痿厥嗜臥，足下熱而痛。盛者，寸口大再倍於人迎。虛者，寸口反小於人迎也。</p>
<p>補　用戌時，復溜，為經金。金生水，虛則補其母。</p>
<p>瀉　用酉時，湧泉，為井木。水生木，實則瀉其子。</p>
<p>手厥陰心包絡經，配腎，屬相火。起天池，終中衝。多血少氣，戌時注此。</p>
<p>是動病：手心熱，肘臂攣急，腋腫。甚則胸脅支滿，心中澹澹，或大動，面赤，目黃，喜笑不休。</p>
<p>是主脈所生病：煩心，心痛，掌中熱。盛者，寸口大一倍於人迎。虛者，寸口反小於人迎也。</p>
<p>補　用亥時，中衝，為井木。木生火，虛則補其母。</p>
<p>瀉　用戌時，大陵，為俞土。火生土，實則瀉其子。</p>
<p>手少陽三焦經，配心包絡，屬相火。起關衝，終耳門，多氣少血，亥時注此。</p>
<p>是動病：耳聾，渾渾焞焞，咽腫喉痹。</p>
<p>是主氣所生病：汗出，目銳眥痛，頰痛，耳後、肩、臑、肘、臂外皆痛，小指次指不用。盛者，人迎大一倍於寸口。虛者，人迎反小於寸口也。</p>
<p>補　用子時，中渚，為俞木。木生火，虛則補其母。</p>
<p>瀉　用亥時，天井，為合土。火生土，實則瀉其子。</p>
<p>足少陽膽經，屬甲木。起瞳子髎，終竅陰。多氣少血，子時注此。</p>
<p>是動病：口苦，善太息，心脅痛，不能轉側，甚則面微有塵，體無膏澤，足外反熱，是為陽厥。</p>
<p>是主骨所生病：頭角頷痛，目銳眥痛，缺盆中腫痛，腋下腫，馬刀挾癭，汗出振寒，瘧，胸脅、肋、髀、膝外至脛絕骨、外踝前及諸節皆痛，小指次指不用。盛者，人迎大一倍於寸口。虛者，人迎反小於寸口也。</p>
<p>補　用丑時，俠谿，為滎水。水生木，虛則補其母。丘墟為原，皆取之。</p>
<p>瀉　用子時，陽輔，為經火。木生火，實則瀉其子。</p>
<p>足厥陰肝經，屬乙木。起大敦，終期門。多血少氣，丑時注此。</p>
<p>是動病：腰痛不可俯仰，丈夫㿗疝，婦人小腹腫，甚則咽乾，面塵脫色。</p>
<p>是主肝所生病：胸滿，嘔逆，洞泄，狐疝，遺溺，癃閉。盛者，寸口脈大一倍於人迎，虛者，寸口脈反小於人迎也。</p>
<p>補　用寅時，曲泉，為合水。水生木，虛則補其母。</p>
<p>瀉　用丑時，行間，為滎火。木生火，實則瀉其子。</p>

<h2>十二經氣血多少歌</h2>
<p>多氣多血經須記，大腸手經足經胃。少血多氣有六經，三焦、膽、腎、心、脾、肺。多血少氣心包絡，膀胱、小腸、肝所異。</p>

<h2>十二經治症主客原經（楊氏）</h2>
<p>太陰多氣而少血，心胸氣脹掌發熱，喘咳缺盆痛莫禁，咽腫喉干身汗越，肩內前廉兩乳疼，痰結膈中氣如缺，所生病者何穴求，太淵、偏歷與君說。</p>
<figure style="display: flex; flex-wrap: wrap; align-items: center;">
  <figcaption style="flex-basis: 1em; flex-grow: 1;">肺之主大腸客</figcaption>
  <div style="flex-grow: 999;">
    <img alt="肺之主大腸客">
  </div>
</figure>
<p>可刺手太陰肺經原（原者，太淵穴，肺脈所過為原。掌後內側橫紋頭，動脈相應寸口是），復刺手陽明大腸絡（絡者，偏歷穴，去腕三寸，別走太陰）。</p>
<p>陽明大腸俠鼻孔，面痛齒疼腮頰腫，生疾目黃口亦干，鼻流清涕及血湧，喉痹肩前痛莫當，大指次指為一統，合谷、列缺取為奇，二穴針之居病總。</p>
<figure style="display: flex; flex-wrap: wrap; align-items: center;">
  <figcaption style="flex-basis: 1em; flex-grow: 1;">大腸主肺之客</figcaption>
  <div style="flex-grow: 999;">
    <img alt="大腸主肺之客">
  </div>
</figure>
<p>可刺手陽明大腸原（原者，合谷穴，大腸脈所過為原，歧骨間），復刺手太陰肺經絡（絡者，列缺穴，去腕側上寸半，交叉鹽指盡是，別走陽明）。</p>
<p>脾經為病舌本強，嘔吐胃翻疼腹臟，陰氣上衝噫難瘳，體重不搖心事妄，瘧生振慄兼體羸，秘結疸黃手執杖，股膝內腫厥而疼，太白豐隆取為尚。</p>
<figure style="display: flex; flex-wrap: wrap; align-items: center;">
  <figcaption style="flex-basis: 1em; flex-grow: 1;">脾主胃客</figcaption>
  <div style="flex-grow: 999;">
    <img alt="脾主胃客">
  </div>
</figure>
<p>可刺足太陰脾經原（原者，太白穴，脾脈所過為原，足大趾內踝前，核骨下隱中），復刺足陽明胃經絡（絡者，豐隆穴，去踝八寸，別走太陰）。</p>
<p>腹䐜心悶意悽愴，惡人惡火惡燈光，耳聞響動心中惕，鼻衄唇喎瘧又傷，棄衣驟步身中熱，痰多足痛與瘡瘍，氣蠱胸腿疼難止，衝陽、公孫一刺康。</p>
<figure style="display: flex; flex-wrap: wrap; align-items: center;">
  <figcaption style="flex-basis: 1em; flex-grow: 1;">胃主脾客</figcaption>
  <div style="flex-grow: 999;">
    <img alt="胃主脾客">
  </div>
</figure>
<p>可刺足陽明胃經原（原者，衝陽穴，胃脈所過為原，足跗上五寸，骨間動脈），復刺足太陰脾經絡（絡者，公孫穴，去足大趾本節後一寸，內踝前，別走陽明）。</p>
<p>少陰心痛並干嗌，渴欲飲兮為臂厥，生病目黃口亦干，脅臂疼兮掌發熱，若人慾治勿差求，專在醫人心審察，驚悸嘔血及怔忡，神門、支正何堪缺。</p>
<figure style="display: flex; flex-wrap: wrap; align-items: center;">
  <figcaption style="flex-basis: 1em; flex-grow: 1;">真心主小腸客</figcaption>
  <div style="flex-grow: 999;">
    <img alt="真心主小腸客">
  </div>
</figure>
<p>可刺手少陰心經原（原者，神門穴，心脈所過為原，手掌後銳骨端陷中），復刺手太陽小腸絡（絡者，支正穴，腕上五寸，別走少陰）。</p>
<p>小腸之病豈為良，頰腫肩疼兩臂旁，項頸強疼難轉側，嗌頷腫痛甚非常，肩似拔兮臑似折，生病耳聾及目黃，臑肘臂外後廉痛，腕骨、通里取為詳。</p>
<figure style="display: flex; flex-wrap: wrap; align-items: center;">
  <figcaption style="flex-basis: 1em; flex-grow: 1;">小腸主真心客</figcaption>
  <div style="flex-grow: 999;">
    <img alt="小腸主真心客">
  </div>
</figure>
<p>可刺手太陽小腸原（原者，腕骨穴，小腸脈所過為原，手外側腕前起骨下陷中），復刺手少陰心經絡（絡者，通里穴，去腕一寸，別走太陽）。</p>
<p>臉黑嗜臥不欲糧，目不明兮發熱狂，腰痛足疼步難履，若人捕獲難躲藏，心膽戰兢氣不足，更兼胸結與身黃，若欲除之無更法，太谿、飛揚取最良。</p>
<figure style="display: flex; flex-wrap: wrap; align-items: center;">
  <figcaption style="flex-basis: 1em; flex-grow: 1;">腎之主膀胱客</figcaption>
  <div style="flex-grow: 999;">
    <img alt="腎之主膀胱客">
  </div>
</figure>
<p>可刺足少陰腎經原（原者，太谿穴，腎脈所過為原，內踝下後跟骨上，動脈陷中，屈五指乃得穴），復刺足太陽膀胱絡（絡者，飛揚穴，外踝上七寸，別走少陰）。</p>
<p>膀胱頸病目中疼，項腰足腿痛難行，痢瘧狂顛心膽熱，背弓反手額眉稜，鼻衄目黃筋骨縮，脫肛痔漏腹心膨，若要除之無別法，京骨、大鐘任顯能。</p>
<figure style="display: flex; flex-wrap: wrap; align-items: center;">
  <figcaption style="flex-basis: 1em; flex-grow: 1;">膀胱主腎之客</figcaption>
  <div style="flex-grow: 999;">
    <img alt="膀胱主腎之客">
  </div>
</figure>
<p>可刺足太陽膀胱原（原者，京骨穴，膀胱脈所過為原，足小趾大骨下，赤白肉際陷中），復刺足少陰腎經絡（絡者，大鐘穴，當踝後繞跟，別走太陽）。</p>
<p>三焦為病耳中聾，喉痹咽乾目腫紅，耳後肘疼並出汗，脊間心後痛相從，肩背風生連膊肘，大便堅閉及遺癃，前病治之何穴愈，陽池、內關法理同。</p>
<figure style="display: flex; flex-wrap: wrap; align-items: center;">
  <figcaption style="flex-basis: 1em; flex-grow: 1;">三焦主包絡客</figcaption>
  <div style="flex-grow: 999;">
    <img alt="三焦主包絡客">
  </div>
</figure>
<p>可刺手少陽三焦經原（原者，陽池穴，三焦脈所過為原，手表腕上橫斷處陷中），復刺手厥陰心包經絡（絡者，內關穴，去掌二寸兩筋間，別走少陽）。</p>
<p>包絡為病手攣急，臂不能伸痛如屈，胸膺脅滿腋腫平，心中淡淡面色赤，目黃善笑不肯休，心煩心痛掌熱極，良醫達士細推詳，大陵、外關病消釋。</p>
<figure style="display: flex; flex-wrap: wrap; align-items: center;">
  <figcaption style="flex-basis: 1em; flex-grow: 1;">包絡主三焦客</figcaption>
  <div style="flex-grow: 999;">
    <img alt="包絡主三焦客">
  </div>
</figure>
<p>可刺手厥陰心包經原（原者，大陵穴，包絡脈所過為原，掌後橫紋中），復刺手少陽三焦經絡（絡者，外關穴，去腕二寸，別走厥陰）。</p>
<p>氣少血多肝之經，丈夫㿉疝苦腰疼，婦人腹膨小腹腫，甚則嗌乾面脫塵。所生病者胸滿嘔，腹中泄瀉痛無停，癃閉遺溺疝瘕痛，太、光二穴即安寧。</p>
<figure style="display: flex; flex-wrap: wrap; align-items: center;">
  <figcaption style="flex-basis: 1em; flex-grow: 1;">肝主膽客</figcaption>
  <div style="flex-grow: 999;">
    <img alt="肝主膽客">
  </div>
</figure>
<p>可刺足厥陰肝經原（原者，太衝穴，肝脈所過為原，足大趾節後二寸，動脈陷是），復刺足少陽膽經絡（絡者，光明穴，去外踝五寸，別走厥陰）。</p>
<p>膽經之穴何病主？胸脅肋疼足不舉，面體不澤頭目疼，缺盆腋腫汗如雨，頸項癭瘤堅似鐵，瘧生寒熱連骨髓，以上病症欲除之，須向丘墟、蠡溝取。</p>
<figure style="display: flex; flex-wrap: wrap; align-items: center;">
  <figcaption style="flex-basis: 1em; flex-grow: 1;">膽主肝客</figcaption>
  <div style="flex-grow: 999;">
    <img alt="膽主肝客">
  </div>
</figure>
<p>可刺足少陽膽經原（原者，丘墟穴，膽脈所過為原，足外踝下從前陷中，去臨泣三寸），復刺足厥陰肝經絡（絡者，蠡溝穴，去內踝五寸，別走少陽）。</p>

<h2>靈龜取法飛騰針圖（徐氏）</h2>
<figure class="行首懸浮">
<img alt="九宮圖">
</figure>
<p><u>九宮圖</u></p>
<p>戴九履一，左三右七，二四為肩，八六為足，五十居中，寄於坤局。</p>
<p><u>八法歌</u></p>
<p>坎一聯申脈，照海坤二五，震三屬外關，巽四臨泣數，乾六是公孫，兌七後谿府，艮八系內關，離九列缺主。</p>
<div class="中止懸浮"></div>
<p>按：靈龜飛騰圖有二，人莫適從，今取其效驗者錄之耳。</p>

<h2>八法交會八脈</h2>
<p>公孫二穴，父，通衝脈、內關二穴，母，通陰維脈，合於心、胸、胃。</p>
<p>後谿二穴，夫，通督脈、申脈二穴，妻，通陽蹺脈，合於目內眥、頸項、耳、肩膊、小腸、膀胱。</p>
<p>臨泣二穴，男，通帶脈、外關二穴，女，通陽維脈，合於目銳眥、耳後、頰、頸、肩。</p>
<p>列缺二穴，主，通任脈、照海二穴，客，通陰蹺脈，合於肺系、咽喉、胸膈。</p>

<h2>八法交會歌</h2>
<p>內關相應是公孫，外關、臨泣總相同，列缺交經通照海，後谿、申脈亦相從。</p>

<h2>八法交會八穴歌</h2>
<p>公孫衝脈胃心胸，內關陰維下總同，臨泣膽經連帶脈，陽維目銳外關逢，後谿督脈內眥頸，申脈陽蹺絡亦通，列缺任脈行肺系，陰蹺照海膈喉嚨。</p>

<h2>八脈配八卦歌</h2>
<p>乾屬公孫艮內關，巽臨震位外關還，離居列缺坤照海，後谿兌坎申脈聯。補瀉浮沉分逆順，隨時呼吸不為難，仙傳秘訣神針法，萬病如拈立便安。</p>

<h2>八穴配合歌</h2>
<p>公孫偏與內關合，列缺能消照海疴，臨泣、外關分主客，後谿、申脈正相和。左針右病知高下，以意通經廣按摩，補瀉迎隨分逆順，五門八法是真科。</p>

<h2>刺法啟玄歌</h2>
<p>（五言）</p>
<p>八法神針妙，飛騰法最奇，砭針行內外，水火就中推。上下交經走，疾如應手驅，往來依進退，補瀉逐迎隨。用似船推舵，應如弩發機。氣聚時間散，身疼指下移。這般玄妙訣，料得少人知。</p>

<h2>八法五虎建元日時歌</h2>
<p>甲己之辰起丙寅，乙庚之日戊寅行，丙辛便起庚寅始，丁卯壬寅亦順尋，戊癸甲寅定時候，五門得合是元因。</p>

<h2>八法逐日乾支歌</h2>
<p>甲己辰戌丑未十，乙庚申酉九為期，丁壬寅卯八成數，戊癸巳午七相宜，丙辛亥子亦七數，逐日支幹即得知。</p>

<h2>八法臨時干支歌</h2>
<p>甲己子午九宜用，乙庚丑未八無疑，丙辛寅申七作數，丁壬卯酉六順知，戊癸辰戌各有五，巳亥單加四共齊，陽日除九陰除六，不及零餘穴下推。</p>
<p>其法如甲丙戊庚壬為陽日，乙丁己辛癸為陰日，以日時干支算計何數，陽日除九數，陰日除六數，陽日多，或一九、二九、三九、四九；陰日多，或二六、三六、四六、五六，剩下若干，同配卦數日時，得何卦，即知何穴開矣。</p>
<p>假如甲子日、戊辰時，以日上甲得十數，子得七數，以時上戊得五數，辰得五數，共成二十七數，此是陽日。以九除去，二九一十八，余有九數，合離卦，即列缺穴開也。假如乙丑日、壬午時，以日上乙為九，醜為十，以時上壬為六，午為九，共成三十四數。此是陰日，以六除去，五六三十數，零下四數，合巽四，即臨泣穴開也。余仿此。</p>

<h2>推定六十甲子日時穴開圖例</h2>
<figure>
<img alt="圖一">
</figure>
<figure>
<img alt="圖二">
</figure>
<figure>
<img alt="圖三">
</figure>
<figure>
<img alt="圖四">
</figure>
<figure>
<img alt="圖五">
</figure>
<p><u>上圖乃預先推定六十甲子，逐日逐時某穴所開，以便用針，庶臨時倉卒之際，不致有差訛之失也。</u></p>

<h2>八脈圖並治症穴</h2>
<p><u>衝脈</u></p>
<figure>
<img alt="衝脈">
</figure>
<p>考穴：公孫二穴，脾經。足大趾內側，本節後一寸陷中，舉足，兩足掌相對取之。針一寸，主心腹五臟病，與內關主客相應。</p>
<p>治病：〔西江月〕九種心疼延悶，結胸翻胃難停，酒食積聚胃腸鳴，水食氣疾膈病。臍痛腹疼脅脹，腸風瘧疾心疼，胎衣不下血迷心，泄瀉公孫立應。</p>
<p>凡治後症，必先取公孫為主，次取各穴應之（徐氏）：</p>
<p>九種心疼，一切冷氣：大陵　中脘　隱白</p>
<p>痰膈涎悶，胸中隱痛：勞宮　膻中　間使</p>
<p>氣膈五噎，飲食不下：膻中　三里　太白</p>
<p>臍腹脹滿，食不消化：天樞　水分　內庭</p>
<p>脅肋下痛，起止艱難：支溝　章門　陽陵泉</p>
<p>泄瀉不止，裡急後重：下脘　天樞　照海</p>
<p>胸中刺痛，隱隱不樂：內關　大陵　彧中</p>
<p>兩脅脹滿，氣攻疼痛：絕骨　章門　陽陵泉</p>
<p>中滿不快，翻胃吐食：中脘　太白　中魁</p>
<p>胃脘停痰，口吐清水：巨闕　中脘　厲兌</p>
<p>胃脘停食，疼刺不已：中脘　三里　解谿</p>
<p>嘔吐痰涎，眩暈不已：膻中　中魁　豐隆</p>
<p>心瘧，令人心內怔忡：神門　心俞　百勞</p>
<p>脾瘧，令人怕寒腹痛：商丘　脾俞　三里</p>
<p>肝瘧，令人氣色蒼，惡寒發熱：中封　肝俞　絕骨</p>
<p>肺瘧，令人心寒怕驚：列缺　肺俞　合谷</p>
<p>腎瘧，令人灑熱，腰脊強痛：大鐘　腎俞　申脈</p>
<p>瘧疾大熱不退：間使　百勞　絕骨</p>
<p>瘧疾先寒後熱：後谿　曲池　勞宮</p>
<p>瘧疾先熱後寒：曲池　百勞　絕骨</p>
<p>瘧疾心胸疼痛：內關　上脘　大陵</p>
<p>瘧疾頭痛眩暈，吐痰不已：合谷　中脘　列缺</p>
<p>瘧疾骨節痠痛：魄戶　百勞　然谷</p>
<p>瘧疾口渴不已：關衝　人中　間使</p>
<p>胃瘧，令人善飢，不能食：厲兌　胃俞　大都</p>
<p>膽瘧，令人惡寒怕驚，睡臥不安：臨泣　膽俞　期門</p>
<p>黃疸，四肢俱腫，汗出染衣：至陽　百勞　腕骨　中脘　三里</p>
<p>黃疸，遍身皮膚、面目、小便俱黃：脾俞　隱白　百勞　至陽　三里　腕骨</p>
<p>谷疸，食畢則心眩，心中拂鬱，遍體發黃：胃俞　內庭　至陽　三里　腕骨　陰谷</p>
<p>酒疸，身目俱黃，心中痛，面發赤斑，小便赤黃：膽俞　至陽　委中　腕骨</p>
<p>女癆疸，身目俱黃，發熱惡寒，小便不利：關元　腎俞　至陽　然谷</p>
<p>楊氏治症：</p>
<p>月事不調：關元　氣海　天樞　三陰交</p>
<p>胸中滿痛：勞宮　通里　大陵　膻中</p>
<p>痰熱結胸：列缺　大陵　湧泉</p>
<p>四肢風痛：曲池　風市　外關　陽陵泉　三陰交　手三里</p>
<p>咽喉閉塞：少商　風池　照海　頰車</p>
<p><u>陰維脈</u></p>
<figure>
<img alt="陰維脈">
</figure>
<p>考穴：內關二穴，心包經。去掌二寸兩筋間，緊握拳取之。針一寸二分，主心膽脾胃之病，與公孫二穴，主客相應。</p>
<p>治病：〔西江月〕中滿心胸痞脹，腸鳴泄瀉脫肛，食難下膈酒來傷，積塊堅橫脅搶。婦女脅疼心痛，結胸裡急難當，傷寒不解結胸膛，瘧疾內關獨當。</p>
<p>凡治後症，必先取內關為主，次取各穴應之（徐氏）：</p>
<p>中滿不快，胃脘傷寒：中脘　大陵　三里　膻中</p>
<p>中焦痞滿，兩脅刺痛：支溝　章門　膻中</p>
<p>脾胃虛冷，嘔吐不已：內庭　中脘　氣海　公孫</p>
<p>脾胃氣虛，心腹脹滿：太白　三里　氣海　水分</p>
<p>脅肋下疼，心脘刺痛：氣海　行間　陽陵泉</p>
<p>痞塊不散，心中悶痛：大陵　中脘　三陰交</p>
<p>食症不散，人漸羸瘦：腕骨　脾俞　公孫</p>
<p>食積血瘕，腹中隱痛：胃俞　行間　氣海</p>
<p>五積氣塊，血積血澼：膈俞　肝俞　大敦　照海</p>
<p>臟腑虛冷，兩脅痛疼：支溝　通里　章門　陽陵泉</p>
<p>風壅氣滯，心腹刺痛：風門　膻中　勞宮　三里</p>
<p>大腸虛冷，脫肛不收：百會　命門　長強　承山</p>
<p>大便艱難，用力脫肛：照海　百會　支溝</p>
<p>臟毒腫痛，便血不止：承山　肝俞　膈俞　長強</p>
<p>五種痔疾，攻痛不已：合陽　長強　承山</p>
<p>五癇等症，口中吐沫：後谿　神門　心俞　鬼眼</p>
<p>心性呆癡，悲泣不已：通里　後谿　神門　大鐘</p>
<p>心驚發狂，不識親疏：少衝　心俞　中脘　十宣</p>
<p>健忘易失，言語不紀：心俞　通里　少衝</p>
<p>心氣虛損，或歌或笑：靈道　心俞　通里</p>
<p>心中驚悸，言語錯亂：少海　少府　心俞　後谿</p>
<p>心中虛惕，神思不安：乳根　通里　膽俞　心俞</p>
<p>心驚中風，不省人事：中衝　百會　大敦</p>
<p>心臟諸虛，怔忡驚悸：陰郄　心俞　通里</p>
<p>心虛膽寒，四體顫掉：膽俞　通里　臨泣</p>
<p><u>督脈</u></p>
<figure>
<img alt="督脈">
</figure>
<p>考穴：後谿二穴，小腸經。小指本節後外側骨縫中，緊握拳尖上。針一寸，主頭面項頸病，與申脈主客相應。</p>
<p>治病：〔西江月〕手足拘攣戰掉，中風不語癇癲，頭疼眼腫淚漣漣，腿膝背腰痛遍。項強傷寒不解，牙齒腮腫喉咽，手麻足麻破傷牽，盜汗後谿先砭。</p>
<p>凡治後症，必先取後谿為主，次取各穴應之（徐氏）：</p>
<p>手足攣急，屈伸艱難：三里　曲池　尺澤　合谷　行間　陽陵泉</p>
<p>手足俱顫，不能行步握物：陽谿　曲池　腕骨　太衝　絕骨　公孫　陽陵泉</p>
<p>頸項強痛，不能回顧：承漿　風池　風府</p>
<p>兩腮頰痛紅腫：大迎　頰車　合谷</p>
<p>咽喉閉塞，水粒不下：天突　商陽　照海　十宣</p>
<p>雙蛾風，喉閉不通：少商　金津　玉液　十宣</p>
<p>單蛾風，喉中腫痛：關衝　天突　合谷</p>
<p>偏正頭風及兩額角痛：列缺　合谷　太陽紫脈　頭臨泣　絲竹空</p>
<p>兩眉角痛不已：攢竹　陽白　印堂　合谷　頭維</p>
<p>頭目昏沉，太陽痛：合谷　太陽紫脈　頭維</p>
<p>頭項拘急，引肩背痛：承漿　百會　肩井　中渚</p>
<p>醉頭風，嘔吐不止、惡聞人言：湧泉　列缺　百勞　合谷</p>
<p>眼赤腫，衝風淚下不已：攢竹　合谷　小骨空　臨泣</p>
<p>破傷風，因他事搐發、渾身發熱顛強：大敦　合谷　行間　十宣　太陽紫脈（宜鋒針出血）</p>
<p>楊氏治症：</p>
<p>咳嗽寒痰：列缺　湧泉　申脈　肺俞　天突　絲竹空</p>
<p>頭目眩暈：風池　命門　合谷</p>
<p>頭項強硬：承漿　風府　風池　合谷</p>
<p>牙齒疼痛：列缺　人中　頰車　呂細　太淵　合谷</p>
<p>耳不聞聲：聽會　商陽　少衝　中衝</p>
<p>破傷風症：承漿　合谷　八邪　後谿　外關　四關</p>
<p><u>陽蹺脈</u></p>
<figure>
<img alt="陽蹺脈">
</figure>
<p>考穴：申脈二穴，膀胱經。足外踝下陷中，赤白肉際，直立取之。針一寸，主四肢風邪及癰毒病，與後谿主客相應。</p>
<p>治病：〔西江月〕腰背屈強腿腫，惡風自汗頭疼，雷頭赤目痛眉稜，手足麻攣臂冷。吹乳耳聾鼻衄，癇癲肢節煩憎，遍身腫滿汗頭淋，申脈先針有應。</p>
<p>凡治後症，必先取申脈為主，次取各穴應之（徐氏）：</p>
<p>腰背強不可俯仰：腰俞　膏肓　委中（刺紫脈出血）</p>
<p>肢節煩痛、牽引腰腳疼：肩髃　曲池　崑崙　陽陵</p>
<p>中風不省人事：中衝　百會　大敦　印堂　合谷</p>
<p>中風不語：少商　前頂　人中　膻中　合谷　啞門</p>
<p>中風半身癱瘓：手三里　腕骨　合谷　絕骨　行間　風市　三陰交</p>
<p>中風偏枯，疼痛無時：絕骨　太淵　曲池　肩髃　三里　崑崙</p>
<p>中風四肢麻痹不仁：肘髎　上廉　魚際　風市　膝關　三陰交</p>
<p>中風手足瘙癢，不能握物：臑會　腕骨　合谷　行間　風市　陽陵泉</p>
<p>中風口眼喎斜，牽連不已：人中　合谷　太淵　十宣　童子髎　頰車（此穴針入一分，沿皮向下透地倉穴。喎左瀉右，喎右瀉左，灸可二七壯）</p>
<p>中風角弓反張，眼目盲視：百會　百勞　合谷　曲池　行間　十宣　陽陵泉</p>
<p>中風口噤不開，言語謇澀：地倉（宜針透）頰車　人中　合谷</p>
<p>腰脊項背疼痛：腎俞　人中　肩井　委中</p>
<p>腰痛，起止艱難：然谷　膏肓　委中　腎俞</p>
<p>足背生毒，名曰發背：內庭　俠谿　行間　委中</p>
<p>手背生毒，名附筋發背：液門　中渚　合谷　外關</p>
<p>手臂背生毒，名曰附骨疽：天府　曲池　委中</p>
<p>楊氏治症：</p>
<p>背胛生癰：委中　俠谿　十宣　曲池　液門　內關　外關</p>
<p>遍體疼痛：太淵　三里　曲池</p>
<p>鬢髭發毒：太陽　申脈　太谿　合谷　外關</p>
<p>項腦攻瘡：百勞　合谷　申脈　強間　委中</p>
<p>頭痛難低：申脈　金門　承漿</p>
<p>頸項難轉：後谿　合谷　承漿</p>
<p><u>帶脈</u></p>
<figure>
<img alt="帶脈">
</figure>
<p>考穴：臨泣二穴，膽經。足小趾次趾外側，本節中筋骨縫內，去一寸是。針五分，放水隨皮過一寸，主四肢病，與外關主客相應。</p>
<p>治病：〔西江月〕手足中風不舉，痛麻發熱拘攣，頭風痛腫項腮連，眼腫赤疼頭旋。齒痛耳聾咽腫，浮風搔癢筋牽，腿疼脅脹肋肢偏，臨泣針時有驗。</p>
<p>凡治後症，必先取臨泣為主，次取各穴應之（徐氏）：</p>
<p>足跗腫痛，久不能消：行間　申脈</p>
<p>手足麻痹，不知癢痛：太衝　曲池　大陵　合谷　三里　中渚</p>
<p>兩足顫掉，不能移步：太衝　崑崙　陽陵泉</p>
<p>兩手顫掉，不能握物：曲澤　腕骨　合谷　中渚</p>
<p>足趾拘攣，筋緊不開：足十趾節　握拳　指尖（小麥炷，灸五壯）丘墟　公孫　陽陵泉</p>
<p>手指拘攣，伸縮疼痛：手十指節、握拳指尖（小麥炷，灸五壯）尺澤　陽谿　中渚　五虎</p>
<p>足底發熱，名曰濕熱：湧泉　京骨　合谷</p>
<p>足外踝紅腫，名曰穿踝風：崑崙　丘墟　照海</p>
<p>足跗發熱，五指節痛：衝陽　俠谿　足十宣</p>
<p>兩手發熱，五指疼痛：陽池　液門　合谷</p>
<p>兩膝紅腫疼痛，名曰鶴膝風：膝關　行間　風市　陽陵泉</p>
<p>手腕起骨痛，名曰繞踝風：太淵　腕骨　大陵</p>
<p>腰胯疼痛，名曰寒疝：五樞　委中　三陰交</p>
<p>臂膊痛連肩背：肩井　曲池　中渚</p>
<p>腿胯疼痛，名曰腿叉風：環跳　委中　陽陵泉</p>
<p>白虎歷節風疼痛：肩井　三里　曲池　委中　合谷　行間　天應（遇痛處針，強針出血）</p>
<p>走注風遊走，四肢疼痛：天應　曲池　三里　委中</p>
<p>浮風，渾身搔癢：百會　百勞　命門　太陽紫脈　風市　絕骨　水分　氣海　血海　委中　曲池</p>
<p>頭項紅腫強痛：承漿　風池　肩井　風府</p>
<p>腎虛腰痛，興動艱難：腎俞　脊中　委中</p>
<p>閃挫腰痛，起止艱難：脊中　腰俞　腎俞　委中</p>
<p>虛損濕滯腰痛，行動無力：脊中　腰俞　腎俞　委中</p>
<p>諸虛百損，四肢無力：百勞　心俞　三里　關元　膏肓</p>
<p>脅下肝積，氣塊刺痛：章門　支溝　中脘　大陵　陽陵泉</p>
<p>楊氏治症：</p>
<p>手足拘攣：中渚　尺澤　絕骨　八邪　陽谿　陽陵泉</p>
<p>四肢走注：三里　委中　命門　天應　曲池　外關</p>
<p>膝脛痠痛：行間　絕骨　太衝　膝眼　三里　陽陵泉</p>
<p>腿寒痹痛：四關　絕骨　風市　環跳　三陰交</p>
<p>臂冷痹痛：肩井　曲池　外關　三里</p>
<p>百節痠痛：魂門　絕骨　命門　外關</p>
<p><u>陽維脈</u></p>
<figure>
<img alt="陽維脈">
</figure>
<p>考穴：外關二穴，三焦經。掌背去腕二寸，骨縫兩筋陷中，伏手取之。針一寸二分，主風寒經絡皮膚病，與臨泣主客相應。</p>
<p>治病：〔西江月〕肢節腫疼膝冷，四肢不遂頭風，背胯內外骨筋攻，頭項眉稜皆痛。手足熱麻盜汗，破傷眼腫睛紅，傷寒自汗表烘烘，獨會外關為重。</p>
<p>凡治後症，必先取外關為主，次取各穴應之（徐氏）：</p>
<p>臂膊紅腫，肢節疼痛：肘髎　肩髃　腕骨</p>
<p>足內踝紅腫痛，名曰繞踝風：太谿　丘墟　臨泣　崑崙</p>
<p>手指節痛，不能伸屈：陽谷　五虎　腕骨　合谷</p>
<p>足趾節痛，不能行步：內庭　太衝　崑崙</p>
<p>五臟結熱，吐血不已，取五臟俞穴，並血會治之：心俞　肺俞　脾俞　肝俞　腎俞　膈俞</p>
<p>六腑結熱，血妄行不已，取六腑俞，並血會治之：膽俞　胃俞　小腸俞　大腸俞　膀胱俞　三焦俞　膈俞</p>
<p>鼻衄不止，名血妄行：少澤　心俞　膈俞　湧泉</p>
<p>吐血昏暈，不省人事：肝俞　膈俞　通里　大敦</p>
<p>虛損氣逆，吐血不已：膏肓　膈俞　丹田　肝俞</p>
<p>吐血衄血，陽乘於陰，血熱妄行：中衝　肝俞　膈俞　三里　三陰交</p>
<p>血寒亦吐，陰乘於陽，名心肺二經嘔血：少商　心俞　神門　肺俞　膈俞　三陰交</p>
<p>舌強難言及生白苔：關衝　中衝　承漿　聚泉</p>
<p>重舌腫脹，熱極難言：十宣　海泉　金津、玉液</p>
<p>口內生瘡，名枯槽風：兌端　支溝　承漿　十宣</p>
<p>舌吐不收，名曰陽強：湧泉　兌端　少衝　神門</p>
<p>舌縮難言，名曰陰強：心俞　膻中　海泉</p>
<p>唇吻裂破，血出干痛：承漿　少商　關衝</p>
<p>項生瘰癧、繞頸起核，名曰蟠蛇癧：天井　風池　肘尖　缺盆　十宣</p>
<p>瘰癧延生胸前，連腋下者，名曰瓜藤癧：肩井　膻中　大陵　支溝　陽陵泉</p>
<p>左耳根腫核者，名曰惠袋癧：翳風　後谿　肘尖</p>
<p>右耳根腫核者，名曰蜂窩癧：翳風　頰車　後谿　合谷</p>
<p>耳根紅腫痛：合谷　翳風　頰車</p>
<p>頸項紅腫不消，名曰項疽：風府　肩井　承漿</p>
<p>目生翳膜，隱澀難開：睛明　合谷　肝俞　魚尾</p>
<p>風沿爛眼，迎風冷淚：攢竹　絲竹　二間　小骨空</p>
<p>目風腫痛，胬肉攀睛：和髎　睛明　攢竹　肝俞　委中　合谷　肘尖　照海　列缺　十宣</p>
<p>牙齒兩頷腫痛：人中　合谷　呂細</p>
<p>上片牙痛及牙關不開：太淵　頰車　合谷　呂細</p>
<p>下片牙疼頰項紅腫痛：陽谿　承漿　頰車　太谿</p>
<p>耳聾，氣痞疼痛：聽會　腎俞　三里　翳風</p>
<p>耳內或鳴、或癢、或痛：客主人　合谷　聽會</p>
<p>雷頭風暈，嘔吐痰涎：百會　中脘　太淵　風門</p>
<p>腎虛頭痛，頭重不舉：腎俞　百會　太谿　列缺</p>
<p>痰厥頭暈，頭目昏沉：大敦　肝俞　百會</p>
<p>頭頂痛，名曰正頭風：上星　百會　腦空　湧泉　合谷</p>
<p>目暴赤腫疼痛：攢竹　合谷　迎香</p>
<p>楊氏治症：</p>
<p>中風拘攣：中渚　陽池　曲池　八邪</p>
<p><u>任脈</u></p>
<figure>
<img alt="任脈">
</figure>
<p>考穴：列缺二穴，肺經。手腕內側一寸五分，手交叉鹽指盡處骨間是。針八分，主心腹脅肋五臟病，與照海主客相應。</p>
<p>治病：〔西江月〕痔瘧便腫泄痢，唾紅溺血咳痰，牙疼喉腫小便難，心胸腹疼噎咽。產後發強不語，腰痛血疾臍寒，死胎不下膈中寒，列缺乳癰多散。</p>
<p>凡治後症，必先取列缺為主，次取各穴應之（徐氏）：</p>
<p>鼻流涕臭，名曰鼻淵：曲差　上星　百會　風門　迎香</p>
<p>鼻生息肉，閉塞不通：印堂　迎香　上星　風門</p>
<p>傷風面赤，發熱頭痛：通里　曲池　絕骨　合谷</p>
<p>傷風感寒，咳嗽咳滿：膻中　風門　合谷　風府</p>
<p>傷風，四肢煩熱頭痛：經渠　曲池　合谷　委中</p>
<p>腹中腸痛，下利不已：內庭　天樞　三陰交</p>
<p>赤白痢疾，腹中冷痛：水道　氣海　外陵　天樞　三陰交　三里</p>
<p>胸前兩乳紅腫痛：少澤　大陵　膻中</p>
<p>乳癰腫痛，小兒吹乳：中府　膻中　少澤　大敦</p>
<p>腹中寒痛，泄瀉不止：天樞　中脘　關元　三陰交</p>
<p>婦血積痛，敗血不止：肝俞　腎俞　膈俞　三陰交</p>
<p>咳嗽寒痰，胸膈閉痛：肺俞　膻中　三里</p>
<p>久嗽不愈，咳唾血痰：風門　太淵　膻中</p>
<p>哮喘氣促，痰氣壅盛：豐隆　俞府　膻中　三里</p>
<p>吼喘胸膈急痛：彧中　天突　肺俞　三里</p>
<p>吼喘氣滿，肺脹不得臥：俞府　風門　太淵　中府　三里　膻中</p>
<p>鼻塞不知香臭：迎香　上星　風門</p>
<p>鼻流清涕、腠理不密，噴嚏不止：神庭　肺俞　太淵　三里</p>
<p>婦人血瀝，乳汁不通：少澤　大陵　膻中　關衝</p>
<p>乳頭生瘡，名曰妒乳：乳根　少澤　肩井　膻中</p>
<p>胸中噎塞痛：大陵　內關　膻中　三里</p>
<p>五癭等症。項癭之症有五：一曰石癭，如石之硬；二曰氣癭，如綿之軟；三曰血癭，如赤脈細絲；四曰筋癭，乃無骨；五曰肉癭，如袋之狀，此乃五癭之形也。扶突　天突　天窗　缺盆　俞府　膺俞（喉上）　膻中　合谷　十宣（出血）</p>
<p>口內生瘡，臭穢不可近：十宣　人中　金津、玉液　承漿　合谷</p>
<p>三焦極熱，舌上生瘡：關衝　外關　人中　迎香　金津、玉液　地倉</p>
<p>口氣衝人，臭不可近：少衝　通里　人中　十宣　金津、玉液</p>
<p>冒暑大熱，霍亂吐瀉：委中　百勞　中脘　曲池　十宣　三里　合谷</p>
<p>中暑自熱，小便不利：陰谷　百勞　中脘　委中　氣海　陰陵泉</p>
<p>小兒急驚風，手足搐搦：印堂　百會　人中　中衝　大敦　太衝　合谷</p>
<p>小兒慢脾風，目直視，手足搐，口吐沫：大敦　脾俞　百會　上星　人中</p>
<p>消渴等症。三消其症不同，消脾、消中、消腎。《素問》云：胃府虛，食鬥不能充飢。腎臟渴，飲百杯不能止渴；及房勞不稱心意，此為三消也。乃土燥承渴，不能克化，故成此病。人中　公孫　脾俞　中脘　關衝　照海（治飲不止渴）　太谿（治房不稱心）　三里（治食不充飢）</p>
<p>黑痧，腹痛頭疼，發熱惡寒，腰背強痛，不能睡臥：百勞　天府　委中　十宣</p>
<p>白痧，腹痛吐瀉，四肢厥冷，十指甲黑，不得睡臥：大陵　百勞　大敦　十宣</p>
<p>黑白痧，頭疼發汗，口渴，大腸泄瀉，惡寒，四肢厥冷，不能睡臥，名曰絞腸痧。或腸鳴腹響：委中　膻中　百會　丹田　大敦　竅陰　十宣</p>
<p>楊氏治症：</p>
<p>血迷血暈：人中</p>
<p>胸膈痞結：湧泉　少商　膻中　內關</p>
<p>臍腹疼痛：膻中　大敦　中府　少澤　太淵　三陰交</p>
<p>心中煩悶：陰陵　內關</p>
<p>耳內蟬鳴：少衝　聽會　中衝　商陽</p>
<p>鼻流濁汙：上星　內關　列缺　曲池　合谷</p>
<p>傷寒發熱：曲差　內關　列缺　經渠　合谷</p>
<p><u>陰蹺脈</u></p>
<figure>
<img alt="陰蹺脈">
</figure>
<p>考穴：照海二穴，腎經。足內踝下陷中，令人穩坐，兩足底相合取之。針一寸二分，主臟腑病，與列缺主客相應。</p>
<p>治病：〔西江月〕喉塞小便淋澀，膀胱氣痛腸鳴，食黃酒積腹臍並，嘔瀉胃番便緊。難產昏迷積塊，腸風下血常頻，膈中快氣氣核侵，照海有功必定。</p>
<p>凡治後症，必先取照海為主，次取各穴應之（徐氏）：</p>
<p>小便淋澀不通：陰陵泉　三陰交　關衝　合谷</p>
<p>小腹冷痛，小便頻數：氣海　關元　腎俞　三陰交</p>
<p>膀胱七疝、賁豚等症：大敦　蘭門　丹田　三陰交　湧泉　章門　大陵</p>
<p>偏墜水腎，腫大如升：大敦　曲泉　然谷　三陰交　歸來　蘭門　膀胱俞　腎俞（橫紋可灸七壯）</p>
<p>乳弦疝氣，發時衝心痛：帶脈　湧泉　太谿　大敦</p>
<p>小便淋血不止，陰器痛：陰谷　湧泉　三陰交</p>
<p>遺精白濁，小便頻數：關元　白環俞　太谿　三陰交</p>
<p>夜夢鬼交，遺精不禁：中極　膏肓　心俞　然谷　腎俞</p>
<p>婦人難產，子掬母心不能下，胎衣不去：巨闕　合谷　三陰交　至陰（灸效）</p>
<p>女人大便不通：申脈　陰陵泉　三陰交　太谿</p>
<p>婦人產後臍腹痛，惡露不已：水分　關元　膏肓　三陰交</p>
<p>婦人脾氣、血蠱、水蠱、氣蠱、石蠱：膻中　水分（治水）　關元　氣海　三里　行間（治血）　公孫（治氣）　內庭（治石）　支溝　三陰交</p>
<p>女人血分單腹氣喘：下脘　膻中　氣海　三里　行間</p>
<p>女人血氣勞倦，五心煩熱，肢體皆痛，頭目昏沉：腎俞　百會　膏肓　曲池　合谷　絕骨</p>
<p>老人虛損，手足轉筋，不能舉動：承山　陽陵泉　臨泣　太衝　尺澤　合谷</p>
<p>霍亂吐瀉，手足轉筋：京骨　三里　承山　曲池　腕骨　尺澤　陽陵泉</p>
<p>寒濕腳氣，發熱大痛：太衝　委中　三陰交</p>
<p>腎虛腳氣紅腫，大熱不退：氣衝　太谿　公孫　三陰交　血海　委中</p>
<p>乾腳氣，膝頭並內踝及五指疼痛：膝關　崑崙　絕骨　委中　陽陵泉　三陰交</p>
<p>渾身脹滿，浮腫生水：氣海　三里　曲池　合谷　內庭　行間　三陰交</p>
<p>單腹蠱脹，氣喘不息：膻中　氣海　水分　三里　行間　三陰交</p>
<p>心腹脹大如盆：中脘　膻中　水分　三陰交</p>
<p>四肢、面目浮腫大不退：人中　合谷　三里　臨泣　曲池　三陰交</p>
<p>婦人虛損形瘦，赤白帶下：百勞　腎俞　關元　三陰交</p>
<p>女人子宮久冷，不受胎孕：中極　三陰交　子宮</p>
<p>女人經水正行，頭暈，小腹痛：陽交　內庭　合谷</p>
<p>室女月水不調，臍腹痛疼：腎俞　三陰交　關元</p>
<p>婦人產難，不能分娩：合谷　三陰交　獨陰</p>
<p>楊氏治症：</p>
<p>氣血兩蠱：行間　關元　水分　公孫　氣海　臨泣</p>
<p>五心煩熱：內關　湧泉　十宣　大陵　合谷　四花</p>
<p>氣攻胸痛：通里　大陵</p>
<p>心內怔忡：心俞　內關　神門</p>
<p>咽喉閉塞：少商　風池　照海</p>
<p>虛陽自脫：心俞　然谷　腎俞　中極　三陰交</p>
<p>上八法，先刺主症之穴，隨病左右上下所在，取諸應穴，仍循捫導引，按法祛除。如病未已，必求合穴，須要停針待氣，使上下相接，快然無所苦，而後出針。或用艾灸亦可。在乎臨時機變，不可專拘於針也。</p>

<h2>八法手訣歌（《聚英》）</h2>
<p>春夏先深而後淺，秋冬先淺而後深，隨處按之呼吸輕，迎而吸之尋內關，補虛瀉實公孫是，列缺次當照海深，臨泣、外關和上下，後谿、申脈用金針。先深後淺行陰數，前三後二卻是陰，先淺後深陽數法，前二後三陽數定。臨泣、公孫腸中病，脊頭腰背申脈攻，照海咽喉並小腹，內關行處治心疼。後谿前上外肩背，列缺針時脈氣通。急按慢提陰氣升，急提慢按陽氣降，取陽取陰皆六數，達人刺處有奇功。</p>

<h1>卷六</h1>

<h2>五臟六腑</h2>
<figure>
<img alt="臟腑之圖">
</figure>
<figure>
<img alt="仰人經圖">
</figure>
<figure>
<img alt="伏人經圖">
</figure>
<p>五臟：臟者，藏也；心藏神，肺藏魄，肝藏魂，脾藏意與智，腎藏精與志，故為五臟。</p>
<p>六腑：腑者，府也；膽、胃、大腸、小腸、三焦、膀胱、受五臟濁氣，名傳化之府，故為六腑。</p>
<p>五臟藏精而不瀉，故滿而不實。六腑輸瀉而不藏，故實而不滿。如水穀入口，則胃實而腸虛，食下，則腸實而胃虛。故曰：實而不滿。</p>
<p>肺重三斤三兩，六葉兩耳，四垂如蓋，附脊第三椎，中有二十四孔，行列，分布諸臟清濁之氣，為五臟華蓋云。</p>
<p>心重十二兩，七孔三毛，形如未敷蓮花，居肺下鬲上，附脊第五椎。</p>
<p>心包絡，在心下橫膜之上，豎膜之下，與橫膜相黏而黃脂幔裹者，心也。外有細筋膜如絲，與心肺相連者，包絡也。</p>
<p>三焦者，水穀之道路，氣之所終始也。上焦在心下、胃上，其治在膻中，直兩乳間陷中者。中焦在胃中脘，當臍上四寸，其治在臍旁。下焦當膀胱上際，其治在臍下一寸。</p>
<p>肝重二斤四兩，左三葉，右四葉，其治在左，其臟在右脅、右腎之前，並胃，附脊第九椎。</p>
<p>膽在肝之短葉間，重三兩三銖，包精汁三合。</p>
<p>膈膜前齊鳩尾，後齊十一椎，周圍著脊，以遮隔濁氣，不使上熏心肺也。</p>
<p>脾重二斤三兩，廣三寸，長五寸，掩乎太倉，附脊十一椎。</p>
<p>胃重二斤一兩，大一尺五寸，徑五寸，紆曲屈伸，長二尺六寸。</p>
<p>小腸重二斤十四兩，長三丈二尺，左回迭積十六曲。小腸上口，即胃之下口，在臍上二寸；復下一寸水分穴，為小腸下口，至是而泌別清濁，水液入膀胱，滓穢入大腸。</p>
<p>大腸重二斤十二兩，長二丈一尺，廣四寸，右回迭十六曲，當臍中心。大腸上口，即小腸下口也。</p>
<p>腎有兩枚，重一斤一兩；狀如石卵，色黃紫，當胃下兩旁，入脊膂，附脊十四椎，前與臍平。</p>
<p>膀胱重九兩二銖，廣九寸，居腎下之前，大腸之側，膀胱上際，即小腸下口，水液由是滲入焉。</p>
<p>脊骨二十一節，取穴之法，以平肩為大椎，即百勞穴也。</p>

<h2>十四經脈長短尺寸</h2>
<p>手之六陽經脈，從手至頭，長五尺，共計五六合三丈。</p>
<p>手之六陰經脈，從胸走手，長三尺五寸，共計三六一丈八尺，五六合三尺，合二丈一尺。</p>
<p>足之六陽經脈，從頭走至足，長八尺，共計六八四丈八尺。</p>
<p>足之六陰經脈，從足走入腹中，長六尺五寸，共計六六三十六，五六當三尺，合三丈九尺。</p>
<p>督脈、任脈，各長四尺五寸，共合九尺。</p>
<p>兩蹺脈，從足至目，各長七尺五寸，共合一丈五尺。</p>
<p>十四脈部，合一十六丈二尺，此氣之大經隧也。</p>

<h2>臟腑十二經穴起止歌</h2>
<p>手肺少商、中府起，大腸商陽、迎香二，足胃頭維、歷兌三，脾部隱白、大包四，手心極泉、少衝來，小腸少澤、聽宮去，膀胱睛明、至陰間，腎經湧泉、俞府位，心包天池、中衝隨，三焦關衝、耳門繼，膽家瞳子髎、竅陰，厥肝大敦、期門至，十二經穴始終歌，學者銘於肺腑記。</p>

<h2>手太陰經穴主治</h2>
<p>《內經》曰：肺者，相傅之官，治節出焉。</p>
<p>肺者，氣之本，魄之處也。其華在毛，其充在皮，為陽中之太陰，通於秋氣。</p>
<p>西方白色，入通於肺，開竅於鼻，藏精與肺，故病在背。其味辛，其類金，其畜馬，其谷稻，其應四時，上為太白星，是以知病之在皮毛也。其音商，其數九，其臭腥，其液涕。</p>
<p>西方生燥，燥生金，金生辛，辛生肺，肺生皮毛，皮毛生腎。肺主鼻，其在天為燥，在地為金，在體為皮毛，在臟為肺，在聲為哭，在變動為咳，在志為憂，憂傷肺，喜勝憂，熱傷皮毛，寒勝熱，辛傷皮毛，苦勝辛。</p>

<h3>手太陰肺經穴歌</h3>
<p>（《醫學入門》）</p>
<p>手太陰肺十一穴，中府雲門天府訣，俠白尺澤孔最存，列缺經渠太淵涉，魚際少商如韭葉（左右二十二穴）。</p>
<p>此一經起於中府，終始少商，取少商、魚際、太淵、經渠、尺澤與井滎俞經合也。</p>
<p>脈起中焦，下絡大腸，還循胃口，上膈屬肺。從肺系橫出腋下，循臑內行少陰心主之前，下肘中，循臂內上骨下廉，入寸口，上魚。循魚際出大指端。其支者，從腕後列缺穴，直出次指內廉出其端，交手陽明也。多氣少血，寅時注此。</p>
<p>辛金之臟，脈居右寸，實則脈實，上熱氣粗兼鼻壅，瀉必辛涼。虛則脈虛，少氣不足息低微，補須酸熱，橘甘下痰氣之神方，姜除去氣嗽之聖藥。七情鬱結因而喘，沉香烏藥參檳；胸痞喘急徹而痛，半夏栝蔞桔梗。鼻塞不通，丸荊穗澄茄薄荷；鼻淵不止，末龍腦蒼芷辛夷。百花卻去紅痰，二母偏除熱嗽。黃連赤茯阿膠，抑心火而清肺臟，訶子杏仁通草，利久嗽以出喉音，流注疼痛因痰飲，半夏倍於朴硝；癮疹癢痛為風熱，苦參少於皂莢。哮嗽齁齁，兜鈴蟬蛻杏（除尖）砒霜（少入），熱壅咽喉，雞蘇荊芥桔防風，參牛甘草消酒疸，輕粉硫黃去鼻痔。白礬甘遂白砒霜性情實重，入豆豉偏治呴喘；百草霜氣味雖輕，和海鹽卻消舌腫。甜葶藶良治肺癰，苦熊膽寒塗腸痔。瓊玉膏理嗽調元，流金丹清痰降火。人參非大劑不補，少則凝滯，大則流通；黃芩非枯薄不瀉，細則涼腸，枯則清金，升麻白芷，東垣曾云報使；蔥白麻黃，仲景常用引經。紫菀五味能補斂，桑白防風實開通。寒熱溫涼，名方選辨，輕重緩急，指下詳明，更參一字之秘，價值千金之重，會得其中旨，草木總皆空。</p>
<p>《導引本經》：肺為五臟之華蓋，聲音之所從出，皮膚賴之而潤澤者也。人惟內傷七情，外感六淫，而呼吸出入不定，肺金於是乎不清矣。然欲清金，必先調息，息調則動患不生，而心火自靜，一者下著安心，二者寬中體，三者想氣遍毛孔出入，通用無障，而細其心，令息微微，此為真息也。蓋息從心起，心靜氣調，息息歸根，金丹之母，《心印經》曰：迴風混合，百日通靈。《內經》曰：秋三月，此謂容平，天氣以急，地氣以明，早臥早起，與雞俱興，使志安寧，以緩秋刑，收斂神氣，使秋氣平。無外其志，使肺氣清。逆之則傷肺。若過食瓜果，宜微利一行，靜息二日，以薤白粥加羊腎空心補之；如無羊腎，以豬腰代之，勝服補劑。秋當溫足涼頭，其時清肅之氣，與體收斂也。自夏至以來，陰氣漸旺，當薄衽席，以培壽基。其或夏傷於暑，至秋髮為痎瘧，陽上陰下，交爭為寒；陽下陰上，交爭為熱。寒熱交爭，皆肺之受病，如二少陽脈微弦，即是夏食生冷，積滯留中，至秋變為痢疾。如足陽明、太陰微弦濡而緊，乃反時之脈，病恐危急。然秋脈當如毫毛，治法詳後與前也。《素問》云：秋傷於濕，冬生咳嗽，純陽歸空。《秘法》云：行住坐臥常噤口，呼吸調息定音聲，甘津玉液頻頻咽，無非潤肺，使邪火下降，而清肺金也。</p>

<h3>考正穴法</h3>
<p><u>中府</u>（一名膺俞）：雲門下一寸六分，乳上三肋間，動脈應手陷中，去胸中行各六寸。肺之募（募猶結募也，言經氣聚此），手足太陰二脈之會。針三分，留五呼，灸五壯。</p>
<p>主腹脹，四肢腫，食不下，喘氣胸滿，肩背痛，嘔啘，咳逆上氣，肺系急，肺寒熱，胸悚悚，膽熱嘔逆，咳唾濁涕，風汗出，皮痛面腫，少氣不得臥，傷寒胸中熱，飛屍遁疰，癭瘤。</p>
<p><u>雲門</u>　：巨骨下，俠氣戶旁二寸陷中，動脈應手，舉臂取之，去胸中行各六寸。《素注》針七分，《銅人》針三分，灸五壯。</p>
<p>主傷寒四肢熱不已，咳逆，喘不得息，胸脅短氣，氣上衝心，胸中煩滿，脅徹背痛，喉痹，肩痛臂不舉，癭氣。</p>
<p><u>天府</u>　：腋下三寸，肘腕上五寸，動脈中，用鼻尖點墨，到處是穴。禁灸，針四分，留七呼。</p>
<p>主暴痹，口鼻衄血，中風邪，泣出，喜忘，飛屍惡疰，鬼語，喘息，寒熱瘧，目眩，遠視䀮䀮，癭氣。</p>
<p><u>俠白</u>　：天府下，去肘五寸動脈中。針三分，灸五壯。</p>
<p>主心痛，短氣，乾嘔逆，煩滿。</p>
<p><u>尺澤</u>　：肘中約紋上，動脈中，屈肘橫紋，筋骨罅陷中。手太陰肺脈所入為合水，肺實瀉之。針三分，留三呼，灸五壯。</p>
<p>主肩臂痛，汗出中風，小便數，善嚏，悲哭，寒熱風痹，臑肘攣，手臂不舉，喉痹，上氣嘔吐，口乾，咳嗽唾濁，痎瘧，四肢暴腫，心疼臂寒，短氣，肺膨脹，心煩悶，少氣，勞熱，喘滿，腰脊強痛，小兒慢驚風。</p>
<p><u>孔最</u>　：去腕上七寸，側取之。灸五壯，針三分。</p>
<p>主熱病汗不出，咳逆，肘臂厥痛屈伸難，手不及頭，指不握，吐血，失音，咽腫頭痛。</p>
<p><u>列缺</u>　：手太陰絡，別走陽明。去腕側上一寸五分，以兩手交叉，食指盡處，兩筋骨罅中。針二分，留五呼，瀉五吸，灸七壯。</p>
<p>主偏風口面喎斜，手腕無力，半身不遂，掌中熱，口噤不開，寒熱瘧，嘔沫，咳嗽，善笑，縱唇口，健忘，溺血精出，陰莖痛，小便熱，癇驚妄見，面目四肢臃腫，肩痹，胸背寒慄，少氣不足以息，屍厥寒熱，交兩手而瞀。實則胸背熱，汗出，四肢暴腫；虛則胸背寒慄，少氣不足以息。</p>
<p>《素問》曰：實則手銳掌熱，瀉之。虛則欠㰦，則便遺數，補之。直行者謂之經，旁出者謂之絡。手太陰之支，從腕後直出次指內廉出其端，是列缺為太陰別走陽明之絡。人或有寸、關、尺三部脈不見，自列缺至陽谿脈見者，俗謂之反關脈。此經脈虛而絡脈滿。《千金翼》謂陽脈逆，反大於寸口三倍。惜叔和尚未之及，而況高陽生哉。</p>
<p><u>經渠</u>　：寸口動脈陷中。肺脈所行為經金。針入二分，留三呼，禁灸，灸傷神明。</p>
<p>主瘧寒熱，胸背拘急，胸滿膨，喉痹，掌中熱，咳逆上氣，傷寒，熱病汗不出，暴痹喘促，心痛嘔吐。</p>
<p><u>太淵</u>（一名太泉，避唐祖諱）：掌後內側橫紋頭，動脈中。肺脈所注為俞土。肺虛補之。《難經》曰：脈會太淵。疏曰：脈病治此。平旦寅時，氣血從此始，故曰寸口者，脈之大要會，手太陰之動脈也。灸三壯，針二分，留三呼。</p>
<p>主胸痹逆氣，善噦，嘔飲食，咳嗽，煩悶不得眠，肺脹膨，臂內廉痛，目生白翳，眼痛赤，乍寒乍熱，缺盆中引痛，掌中熱，數欠，肩背痛寒，喘不得息，噫氣上逆，心痛，脈澀，咳血嘔血，振寒，咽乾，狂言，口噼，溺色變，卒遺矢無度。</p>
<p><u>魚際</u>　：大指本節後，內側白肉際陷中。又云：散脈中。肺脈所溜為滎火。針二分，留二呼，禁灸。</p>
<p>主酒病，惡風寒，虛熱，舌上黃，身熱頭痛，咳嗽噦，傷寒汗不出，痹走胸背痛不得息，目眩，心煩少氣，腹痛不下食，肘攣肢滿，喉中乾燥，寒慄鼓頷，咳引尻痛，溺血嘔血，心痹悲恐，乳癰。東垣曰：胃氣下溜，五臟氣皆亂，在於肺者，取之手太陰魚際，足少陰俞。</p>
<p><u>少商</u>　：大指內側，去爪甲角如韭葉。肺脈所出為井木。宜以三稜針刺之，微出血，泄諸臟熱，湊不宜灸。</p>
<p>主頷腫喉閉，煩心善噦，心下滿，汗出而寒，咳逆，痎瘧振寒，腹滿，唾沫，唇乾引飲，食不下，膨膨，手攣指痛，掌熱，寒慄鼓頷，喉中鳴，小兒乳鵝。</p>
<p>唐刺史成君綽，忽頷腫，大如升，喉中閉塞，水粒不下三日。甄權以三稜針刺之，微出血，立愈，瀉臟熱也。《素注》留一呼。《明堂》灸三壯。《甲乙》灸一壯。</p>
<figure>
<img alt="肺臟圖">
</figure>
<figure>
<img alt="手太陰肺經">
</figure>

<h2>手陽明經穴主治</h2>
<p>《內經》曰：「大腸者，傳道之官，變化出焉」。又云：大腸為白腸。</p>

<h3>手陽明大腸經穴歌</h3>
<p>手陽明穴起商陽，二間、三間、合谷藏，陽谿、偏歷、溫溜長，下廉、上廉、手三里，曲池、肘髎、五里近，臂臑、肩顒、巨骨當，天鼎、扶突、禾髎接，鼻旁五分號迎香（左右四十穴）。</p>
<p>此一經起於商陽，終於迎香，取商陽、二間、三間、合谷、陽谿、曲池，與井滎俞原經合也。</p>
<p>其脈起於大指次指之端，循指上廉出合谷兩骨之間，上入兩筋之中，循臂上廉，入肘外廉，上循臑外前廉，上肩，出髃骨之前廉，上出柱骨之會上，下入缺盆，絡肺，下膈，屬大腸；其支者，從缺盆上頸貫頰，入下齒中，還出挾口，交人中——左之右，右之左——上挾鼻孔，循禾髎，迎香而終，以交於足陽明也。是經氣血俱多，卯時氣血注此，受手太陰之交。</p>
<p>庚金之腑，脈詳右寸。實則脈實，傷熱而腸滿不通，辛溫可瀉。虛則脈虛，傷寒而腸鳴泄痛，補必酸涼。蒸黃連而解酒毒，炒厚朴而止便紅。腸風妙川烏荊芥，臟毒奇卷柏黃耆。痢中六神丸，宜調則調；帶下百中散，可止則止。潤腸通秘，麻仁丸果有神效，行滯推堅，六磨湯豈無奇功。痔瘡熱痛，腦麝研入蝸牛，膽冰磨敷井水；痢疾腹痛，薑茶煎治出坡仙，梅蜜飲方書登父，腸內生癰，返魂湯而加減隨宜，十宣散去增適可。嘗聞食石飲水，可作充腸之饌；餌松食柏，亦成清腑之方。是以療飢者不在珍饈，調腸者何煩異術，能窮針里陰陽，自獲殊常效驗。</p>

<h3>考正穴法</h3>
<p><u>商陽</u>（一名絕陽）：手大指次指內側，去爪甲角如韭葉。手陽明大腸脈所出為井金。《銅人》灸三壯，針一分，留一呼。</p>
<p>主胸中氣滿，喘咳支腫，熱病汗不出，耳鳴聾，寒熱痎瘧，口乾，頤頷腫，齒痛，惡寒，肩背急相引缺盆中痛，目青盲，灸三壯，左取右，右取左，如食頃立已。</p>
<p><u>二間</u>（一名間谷）：食指本節前內側陷中。手陽明大腸脈所溜為滎水。大腸實瀉之。《銅人》針三分，留六呼，灸三壯。</p>
<p>主喉痹，頷腫，肩背痛，振寒，鼻鼽衄血，多驚，齒痛，目黃，口乾，口喎，急食不通，傷寒水結。</p>
<p><u>三間</u>（一名少谷）：食指本節後內側陷中。手陽明大腸脈所注為俞木。《銅人》針三分，留三呼，灸三壯。</p>
<p>主喉痹，咽中如梗，下齒齲痛，嗜臥，胸腹滿，腸鳴洞泄，寒熱瘧，唇焦口乾，氣喘，目眥急痛，吐舌，戾頸，喜驚多唾，急食不通，傷寒氣熱，身寒結水。</p>
<p>東垣曰：氣在於臂足取之，先去血脈，後深取手陽明之滎俞二間、三間。</p>
<p><u>合谷</u>（一名虎口）：手大指次指歧骨間陷中。手陽明大腸脈所過為原。虛實皆拔之。《銅人》針三分，留六呼，灸三壯。</p>
<p>主傷寒大渴，脈浮在表，發熱惡寒，頭痛脊強，無汗，寒熱瘧，鼻衄不止，熱病汗不出，目視不明，生白翳，下齒齲，耳聾，喉痹，面腫，唇吻不收，喑不能言，口噤不開，偏風，風疹，痂疥，偏正頭痛，腰脊內引痛，小兒單乳鵝。</p>
<p>按：合谷，婦人妊娠可瀉不可補，補即墮胎，詳見足太陰脾經三陰交下。</p>
<p><u>陽谿</u>（一名中魁）：腕中上側兩筋間陷中。手陽明大腸脈所行為經火。《銅人》針三分，留七呼，灸三壯。</p>
<p>主狂言喜笑見鬼，熱病煩心，目風赤爛有翳，厥逆頭痛，胸滿不得息，寒熱瘧疾，寒嗽嘔沫，喉痹，耳鳴，耳聾，驚掣肘臂不舉，痂疥。</p>
<p><u>偏歷</u>　：腕中後三寸。手陽明絡脈，別走太陰。《銅人》針三分，留七呼，灸三壯。《明下》灸五壯。</p>
<p>主肩膊肘腕痠疼，眯目䀮䀮，齒痛，鼻衄，寒熱瘧，癲疾多言，咽喉干，喉痹，耳鳴，風汗不出，利小便。實則齲聾，瀉之，虛則齒寒痹膈，補之。</p>
<p><u>溫溜</u>（一名逆注，一名池頭）：腕後大士五寸，小士六寸。《明堂》在腕後五寸、六寸間。《銅人》針三分，灸三壯。</p>
<p>主腸鳴腹痛，傷寒噦逆噫，膈中氣閉。寒熱頭痛，喜笑狂言見鬼，吐涎沫，風逆四肢腫，吐舌口舌痛，喉痹。</p>
<p><u>下廉</u>　：輔骨下，去上廉一寸，輔脫肉分外。《銅人》斜針五分，留五呼，灸三壯。</p>
<p>主飧泄，勞瘵，小腹滿，小便黃，便血，狂言，偏風熱風，冷痹不遂，風濕痹，小腸氣不足，面無顏色，痃癖，腹痛若刀刺不可忍，腹脅痛滿，狂走，俠臍痛，食不化，喘息不能行，唇乾涎出，乳癰。</p>
<p><u>上廉</u>　：三里下一寸，其分獨抵陽明之會外。《銅人》斜針五分，灸五壯。</p>
<p>主小便難黃赤，腸鳴，胸痛，偏風半身不遂，骨髓冷，手足不仁，喘息，大腸氣，腦風頭痛。</p>
<p><u>三里</u>（一名手三里）：曲池下二寸，按之肉起，銳肉之端。《銅人》灸三壯，針二分。</p>
<p>主霍亂遺矢，失音氣，齒痛，頰頷腫，瘰癧，手臂不仁，肘攣不伸，中風口噼，手足不隨。</p>
<p><u>曲池</u>　：肘外輔骨，屈肘橫紋頭陷中，以手拱胸取之。手陽明大腸脈所入為合土。《素注》針五分，留七呼。《銅人》針七分，得氣先瀉後補，灸三壯。《明堂》日灸七壯，至二百壯，且停十餘日，更灸止二百壯。</p>
<p>主繞踝風，手臂紅腫，肘中痛，偏風半身不遂，惡風邪氣，泣出喜忘，風癮疹，喉痹不能言，胸中煩滿，臂膊疼痛，筋緩捉物不得，挽弓不開，屈伸難，風痹，肘細無力，傷寒餘熱不盡，皮膚乾燥，瘛瘲癲疾，舉體痛癢如蟲齧，皮脫作瘡，皮膚痂疥，婦人經脈不通。</p>
<p><u>肘髎</u>　：肘大骨外廉陷中。《銅人》灸三壯，針三分。</p>
<p>主風勞嗜臥，肘節風痹，臂痛不舉，屈伸攣急，麻木不仁。</p>
<p><u>五里</u>　：肘上三寸，行向里大脈中央。《銅人》灸十壯。《素問》大禁針。</p>
<p>主風勞驚恐，吐血咳嗽，肘臂痛，嗜臥，四肢不得動，心下脹滿，上氣，身黃，時有微熱，瘰癧，目視䀮䀮，痎瘧。</p>
<p><u>臂臑</u>　：肘上七寸，䐃肉端，肩髃下一夫，兩筋兩骨罅陷宛宛中，舉臂取之。手陽明絡，手足太陽、陽維之會。《銅人》灸三壯，針三分。《明堂》宜灸不宜針；日灸七壯，至二百壯；若針，不得過三、五分。</p>
<p>主寒熱臂痛，不得舉，瘰癧，頸項拘急。</p>
<p><u>肩髃</u>（一名中肩井，一名偏肩）：膊骨頭肩端上，兩骨罅間陷者宛宛中，舉臂取之有空。手陽明、陽蹺之會。《銅人》灸七壯，至二七壯，以瘥為度；若灸偏風，灸七七壯，不宜多，恐手臂細。若風病，筋骨無力，久不瘥，灸不畏細；刺即泄肩臂熱氣。《明堂》針八分，留三呼，瀉五吸；灸不及針，以平手取其穴，灸七壯，增至二七壯。《素注》針一寸，灸五壯；又云：針六分，留六呼。</p>
<p>主中風手足不隨，偏風，風瘓，風痿，風病，半身不遂，熱風肩中熱，頭不可回顧，肩臂疼痛臂無力，手不能向頭，攣急，風熱癮疹，顏色枯焦，勞氣泄精，傷寒熱不已，四肢熱，諸癭氣。</p>
<p>唐魯州刺史庫狄嶔風痹，不能挽弓。甄權針肩髃，針進即可射。</p>
<p><u>巨骨</u>　：肩尖端上行，兩叉骨罅間陷中。手陽明、陽蹺之會。《銅人》灸五壯，針一寸半。《明堂》灸三壯至七壯。《素注》禁針。針則倒懸，一食頃，乃得下針，針四分，瀉之勿補，針出始得正臥，《明堂》灸三壯。</p>
<p>主驚癇，破心吐血，臂膊痛，胸中有瘀血，肩臂不得屈伸。</p>
<p><u>天鼎</u>　：頸缺盆上，直扶突後一寸。《素注》針四分。《銅人》灸三壯，針三分，《明堂》灸七壯。</p>
<p>主暴喑氣哽，喉痹嗌腫，不得息，飲食不下，喉中鳴。</p>
<p><u>扶突</u>（一名水穴）：氣舍上一寸五分，在頸當曲頰下一寸，人迎後一寸五分，仰而取之。《銅人》灸三壯，針三分。《素注》針四分。</p>
<p>主咳嗽多唾，上氣，咽引喘息，喉中如水雞聲，暴喑氣哽。</p>
<p><u>禾髎</u>（一名長䪼）：</p>
<p>鼻孔下，挾水溝旁五分。手陽明脈氣所發。《銅人》針三分，禁灸。</p>
<p>主屍厥及口不可開，鼻瘡息肉，鼻塞不聞香臭，鼽衄不止。</p>
<p><u>迎香</u>　：禾髎上一寸，鼻下孔旁五分。手足陽明之會。針三分，留三呼，禁灸。</p>
<p>主鼻塞不聞香臭，偏風口喎，面癢浮腫，風動葉落，狀如蟲行，唇腫痛，喘息不利，鼻喎多涕，鼽衄骨瘡，鼻有息肉。</p>
<figure>
<img alt="大腸腑圖">
</figure>
<figure>
<img alt="手陽明大腸經">
</figure>

<h2>足陽明經穴主治</h2>
<p>《內經》曰：胃者，倉廩之官，五味出焉，又曰：胃為黃腸。</p>
<p>五味入口藏於胃，以養五臟氣。胃者，水穀之海，六腑之大原也。是以五臟六腑之氣味，皆出於胃。</p>

<h3>足陽明胃經穴歌</h3>
<p>四十五穴足陽明，頭維、下關、頰車停，承泣、四白　巨髎經，地倉、大迎對人迎。水突、氣舍、連缺盆，氣戶、庫房、屋翳屯，膺窗、乳中延乳根，不容、承滿、梁門起，關門、太乙、滑肉門。天樞、外陵、大巨存，水道、歸來、氣衝次，髀關、伏兔走陰市，梁丘、犢鼻、足三里，上巨虛連條口位，下巨虛跳上豐隆，解谿、衝陽陷谷中，內庭、歷兌經穴終（左右九十穴）。</p>
<p>此一經起於頭維，終於歷兌，取歷兌、內庭、陷谷、衝陽、解谿、三里，與井滎俞原經合也。</p>
<p>脈起於鼻交頞中，旁約太陽之脈，下循鼻外，上入齒中，還出挾口，環唇，下交承漿，郤循頤後下廉，出大迎，循頰車，上耳前，過客主人，循髮際至額顱。其支別者，從大迎前下人迎，循喉嚨入缺盆，下膈，屬胃，絡脾；其直行者，從缺盆下乳內廉，挾臍入氣衝中；其支者，起胃下口，循腹裡，下至氣衝而合，以下髀關，抵伏兔，下入膝臏中，下循胻外廉，下足跗，入中趾外間；其支者，下膝三寸而別，以下入中趾外間；其支者，別跗上，入大趾間，出其端，以交於太陰也。多血多氣，辰時氣血注此。</p>
<p>戊土之腑，脈右關部。胃氣平調，五臟安堵。實則脈實，唇口乾而腋下腫疼，宜瀉胃土；虛則脈虛，腹痛鳴而面目虛浮，藥行溫補。驗實熱兮，必口內壅干，瀉黃散而得效；審虛寒兮，須骨節皆痛，人參散而最奇。橘皮竹茹湯，治熱渴而頻頻嘔噦；烏藥沉香散，療寒痛而日日攢眉。人參治翻胃之良，豆蔻消積氣之冷，粥藥不停，藿葉人參橘皮；心脾刺痛，砂仁香附烏沉。胃冷生痰，半夏姜煎生附子；中寒停水，曲丸蒼朮久陳皮。芫花消症癖，丸共硃砂；黃耆治消渴，煎同甘草。硫汞結成砂子，吐逆立痊；參茱煎用棗姜，酸咽即可。霍亂轉筋肢逆冷，木瓜鹽炒吳茱萸；食瘕酒癖脅胸疼，莪朮芫稜同醋煮。胃虛咳逆，人參甘草倍陳皮；胃實痰喘，藿葉丁皮增半夏。補虛降火，竹茹甘草橘皮紅，或加枳朮；扶弱驅寒，橘皮良薑丁半夏，參草姜苓。抑聞上部有脈，下部無脈者為食寒，點鹽湯探吐寬舒；倘或三部俱急，人迎帶數者號內壅，服靈丸瀉利便宜。調脾助胃之藥最難，熱則消於肌肉，須用中和飲子；變通加減之法不易，寒則減於飲食，要施仁義丹頭。如心不在焉，食而不知其味，正心為劑，口不謹兮，飲而不中其節，緘口良方。須知病後能服藥，孰若病前能自防。</p>

<h3>考正穴法</h3>
<p><u>頭維</u>　：額角入髮際，本神旁一寸五分，神庭旁四寸五分。足陽明、少陽二脈之會。《銅人》針三分。《素注》針五分，禁灸。</p>
<p>主頭痛如破，目痛如脫，目瞤，目風淚出，偏風，視物不明。</p>
<p><u>下關</u>　：客主人下，耳前動脈下廉，合口有空，開口則閉，側臥閉口取之。足陽明、少陽之會。《素注》針三分，留七呼，灸三壯。《銅人》針四分，得氣即瀉，禁灸。</p>
<p>主聤耳有膿汁出，偏風口目喎，牙車脫臼，牙齦腫處，張口以三稜針出膿血，多含鹽湯，即不畏風。</p>
<p><u>頰車</u>　：（一名機關，一名曲牙）耳下八分，曲頰端近前陷中，側臥開口有空取之。《銅人》針四分，得氣即瀉；日灸七壯，止七七壯，炷如麥大。《明堂》灸三壯。《素注》針三分。</p>
<p>主中風牙關不開，口噤不語，失音，牙車疼痛，頷頰腫，牙不開嚼物，頸強不得回顧，口眼喎。</p>
<p><u>承泣</u>　：目下七分，直瞳子陷中。足陽明、陽蹺脈、任脈之會。《銅人》灸三壯；禁針，針之令人目烏色。《明堂》針四分半；不宜灸，灸後令人目下大如拳，息肉日加如桃，至三十日定不見物。《資生》云：當不灸不針。</p>
<p>東垣曰：魏邦彥夫人目翳綠色，從下侵上者，自陽明來也。</p>
<p>主目冷淚出，上觀，瞳子癢，遠視䀮䀮，昏夜無見，目瞤動與項口相引，口眼喎斜，口不能言，面葉葉牽動，眼赤痛，耳鳴耳聾。</p>
<p><u>四白</u>　：目下一寸，直瞳子，令病人正視取之。《素注》針四分。《甲乙》、《銅人》針三分，灸七壯。凡用針穩當，方可下針；刺太深，令人目烏色。</p>
<p>主頭痛，目眩，目赤痛，僻淚不明，目癢目膚翳，口眼喎噼不能言。</p>
<p><u>巨髎</u>　：俠鼻孔旁八分，直瞳子，平水溝，手足陽明、陽蹺脈之會。《銅人》針三分，得氣即瀉；灸七壯。《明堂》灸七七壯。</p>
<p>主瘛瘲，唇頰腫痛，口喎噼，目障無見，遠視䀮䀮，淫膚白膜，翳覆瞳子，面風鼻䪼腫臃痛，招搖視瞻，腳氣膝腫。</p>
<p><u>地倉</u>　：俠口吻旁四分外如近，下有脈微動。手足陽明、陽蹺脈之會。《銅人》針三分。《明堂》針三分半，留五呼，得氣即瀉；日可灸二七壯，重者七七壯，炷如粗釵股腳大，艾炷若大，口轉喎，卻灸承漿七七壯，即愈。</p>
<p>主偏風口喎，目不得閉，腳腫，失音不語，飲水不收，水漿漏落，眼瞤動不止，瞳子癢，遠視䀮䀮，昏夜無見，病左治右，病右治左，宜頻針灸，以取盡風氣；口眼喎斜者，以正為度。</p>
<p><u>大迎</u>　：曲頷前一寸二分，骨陷中動脈。又以口下當兩肩是穴。《素注》針三分，留七呼，灸三壯。</p>
<p>主風痙，口噤不開，唇吻瞤動，頰腫牙疼，寒熱頸痛瘰癧，口喎、齒齲痛，數欠氣惡寒，舌強不能言，風壅面浮腫，目痛不得閉。</p>
<p><u>人迎</u>（一名五會）：頸大動脈應手，俠結喉兩旁一寸五分，仰而取之，以候五臟氣。足陽明、少陽之會。滑氏曰：古以俠喉兩旁為氣口，人迎。至晉王叔和直以左右手寸口為人迎、氣口。《銅人》禁針。《明堂》針四分。《素注》刺過深殺人。</p>
<p>主吐逆霍亂，胸中滿，喘呼不得息，咽喉臃腫，瘰癧。</p>
<p><u>水突</u>（一名水門）：頸大筋前，直人迎下，氣舍上。《銅人》針三分，灸三壯。</p>
<p>主咳逆上氣，咽喉臃腫，呼吸短氣，喘息不得臥。</p>
<p><u>氣舍</u>　：頸直人迎下，俠天突陷中。《銅人》灸三壯，針三分。</p>
<p>主咳逆上氣，頸項強不得回顧，喉痹哽噎，咽腫不消，癭瘤。</p>
<p><u>缺盆</u>（一名天蓋）：肩下橫骨陷中。《銅人》　灸三壯，針三分。《素注》針二分，留七呼，不宜太深，深則使人逆息。《素問》刺缺盆中內陷，氣泄令人喘咳。</p>
<p>主息奔，胸滿，喘急，水腫，瘰癧，喉痹，汗出寒熱，缺盆中腫，外㿉則生，胸中熱滿，傷寒胸熱不已。</p>
<p><u>氣戶</u>　：巨骨下，俞府兩旁各二寸陷中，去中行各四寸，仰而取之。《銅人》針三分，灸五壯。</p>
<p>主咳逆上氣，胸背痛，咳不得息，不知味，胸脅支滿，喘急。</p>
<p><u>庫房</u>　：氣戶下一寸六分陷中，去中行各四寸。《銅人》灸五壯，針三分。</p>
<p>主胸脅滿，咳逆上氣，呼吸不至息，唾膿血濁沫。</p>
<p><u>屋翳</u>　：庫房下一寸六分陷中，去中行各四寸，仰而取之。《素注》針四分。《銅人》灸五壯，針三分。</p>
<p>主咳逆上氣，唾血多濁沫膿血，痰飲，身體腫，皮膚痛不可近衣，淫濼，瘛瘲不仁。</p>
<p><u>膺窗</u>　：屋翳下一寸六分陷中，去中行各四寸。《銅人》針四分，灸五壯。</p>
<p>主胸滿短氣臥不安，唇腫，腸鳴注泄，乳癰寒熱。</p>
<p><u>乳中</u>　：當乳中是。《銅人》微刺三分，禁灸，灸則生蝕瘡，瘡中有膿血清汁可治；瘡中有息肉若蝕瘡者死。《素問》云：刺乳上，中乳房為腫根蝕。</p>
<p>丹溪曰：乳房陽明胃所經，乳頭厥陰肝所屬。乳（去聲）子之母，不知調養，忿怒所逆，鬱悶所遏，厚味所釀，以致厥陰之氣不行，竅不得通，汁不得出，陽明之血沸騰，熱甚化膿。亦有所乳之子，膈有滯痰，口氣焮熱，含乳而睡，熱氣所吹，遂生結核。</p>
<p>初起時，便須忍痛，揉令稍軟，吮令汁透，自可消散。失此不治，必成癰癤。若加以艾火兩三壯，其效尤捷。粗工便用針刀，卒惹拙病。若不得夫與舅姑憂怒鬱悶，脾氣消沮，肝氣橫逆，遂成結核如棋子，不痛不癢，十數年後為瘡陷，名曰奶岩。以瘡形如嵌凹，似巖穴也，不可治矣。若於始生之際，能消息病根，使心清神安，然後醫治，庶有可安之理。</p>
<p><u>乳根</u>　：乳中下一寸六分陷中，去中行各四寸，仰而取之。《銅人》灸五壯，針三分。《素注》針四分，灸三壯。</p>
<p>主胸下滿悶，胸痛膈氣，不下食，噎病，臂痛腫，乳痛，乳癰，悽慘寒痛，不可按抑，咳逆，霍亂轉筋，四厥。</p>
<p><u>不容</u>　：幽門旁相去各一寸五分，去中行各三寸。《銅人》灸五壯。《明堂》灸三壯，針五分。《素注》針八分。</p>
<p>主腹滿痃癖，吐血，肩脅痛，口乾，心痛，胸背相引痛，喘咳，不嗜食，腹虛鳴，嘔吐，痰癖，疝瘕。</p>
<p><u>承滿</u>　：不容下一寸，去中行各三寸。《銅人》針三分，灸五壯。《明堂》三壯。</p>
<p>主腸鳴腹脹，上氣喘逆，食飲不下，肩息唾血。</p>
<p><u>梁門</u>　：承滿下一寸，去中行各三寸。《銅人》針三分，灸五壯。</p>
<p>主脅下積氣，食飲不思，大腸滑泄，完穀不化。</p>
<p><u>關門</u>　：梁門下一寸，去中行各三寸。《銅人》針八分，灸五壯。</p>
<p>主善滿積氣，腸鳴卒痛，泄利，不欲食，腹中氣走，俠臍急痛，身腫，痰瘧振寒，遺溺。</p>
<p><u>太乙</u>　：關門下一寸，去中行各三寸。《銅人》灸五壯，針八分。</p>
<p>主癲疾狂走，心煩吐舌。</p>
<p><u>滑肉門</u>　：太乙下一寸，去中行各三寸。《銅人》灸五壯，針八分。</p>
<p>主癲狂，嘔逆，吐舌，舌強。</p>
<p><u>天樞</u>（一名長溪，一名谷門）：去肓俞一寸，俠臍中兩旁各二寸陷中。乃大腸之募。《銅人》灸百壯，針五分，留七呼。《千金》云：魂魄之舍不可針。《素注》針五分，留一呼。</p>
<p>主賁豚，泄瀉，脹疝，赤白痢、水痢不止，食不下，水腫腹脹腸鳴，上氣衝胸，不能久立，久積冷氣，繞臍切痛，時上衝心，煩滿嘔吐，霍亂，冬月感寒泄利，瘧寒熱狂言，傷寒飲水過多，腹脹氣喘，婦人女子癥瘕，血結成塊，漏下赤白，月事不時。</p>
<p><u>外陵</u>　：天樞下一寸，去中行各二寸。《銅人》灸五壯，針三分。</p>
<p>主腹痛，心下如懸，下引臍痛。</p>
<p><u>大巨</u>　：外陵下一寸，去中行各二寸。《銅人》針五分，灸五壯。《素注》針八分。</p>
<p>主小腹脹滿，煩渴，小便難，㿉疝，偏枯，四肢不收，驚悸不眠。</p>
<p><u>水道</u>　：大巨下三寸，去中行各二寸。《銅人》灸五壯，針三分半。《素注》針二分半。</p>
<p>主腰骨強急，膀胱有寒，三焦結熱，婦人小腹脹滿，痛引陰中，胞中瘕，子門寒，大小便不通。</p>
<p><u>歸來</u>　：水道下二寸，去中行各二寸。《銅人》灸五壯，針五分。《素注》針八分。</p>
<p>主小腹賁豚，卵上入腹，引莖中痛，七疝，婦人血臟積冷。</p>
<p><u>氣衝</u>（一名氣街）：歸來下一寸，去中行各二寸，動脈應手宛宛中，衝脈所起。《銅人》灸七壯，炷如大麥，禁針。《素問》：刺中脈，血不出，為腫鼠僕。《明堂》針三分，留七呼，氣至即瀉，灸三壯。</p>
<p>主腹滿不得正臥，㿗疝，大腸中熱，身熱腹痛，大氣石水，陰痿莖痛，兩丸騫痛，小腹賁豚，腹有逆氣上攻心，腹脹滿，上搶心，痛不得息，腰痛不得俯仰，淫濼，傷寒胃中熱，婦人無子，小腸痛，月水不利，妊娠子上衝心，生難胞衣不出。</p>
<p>東垣曰：脾胃虛弱，感濕成痿，汗大泄，妨食，三里、氣街以三稜針出血。又曰：吐血多不愈，以三稜針於氣街出血，立愈。</p>
<p><u>髀關</u>　：伏兔後交叉中。《銅人》針六分，灸三壯。</p>
<p>主腰痛，足麻木，膝寒不仁，痿痹，股內筋絡急，不屈伸，小腹引喉痛。</p>
<p><u>伏兔</u>　：膝上六寸起肉，正跪坐而取之。《銅人》針五分，禁灸。以左右各三指按捺，上有肉起如兔之狀，因以此名。</p>
<p>《此事難知》：定癰疽死地分有九，伏兔居一。劉宗厚曰：脈絡所會也。主膝冷不得溫，風勞痹逆，狂邪，手攣縮，身癮疹，腹脹少氣，頭重腳氣，婦人八部諸疾。</p>
<p><u>陰市</u>（一名陰鼎）：膝上三寸，伏兔下陷中，拜而取之。《銅人》針三分，禁灸。</p>
<p>主腰腳如冷水，膝寒，痿痹不仁，不屈伸，卒寒疝，力痿少氣，小腹痛，脹滿，腳氣，腳以下伏兔上寒，消渴。</p>
<p><u>梁丘</u>　：膝上二寸兩筋間。《銅人》灸三壯，針三分。《明堂》針五分。</p>
<p>主膝腳腰痛，冷痹不仁，跪難屈伸，足寒，大驚，乳腫痛。</p>
<p><u>犢鼻</u>　：膝臏下，胻骨上，俠解大筋陷中，形如牛鼻，故名。《素注》針六分。《銅人》針三分，灸三壯。《素問》刺犢鼻出液為跛。</p>
<p>主膝中痛不仁，難跪起，腳氣，膝臏潰者不可治，不潰者可治。若犢鼻堅硬，勿便攻，先洗熨，微刺之愈。</p>
<p><u>三里</u>　：膝下三寸，胻骨外廉大筋內宛宛中，兩筋肉分間，舉足取之。極重按之，則跗上動脈止矣。足陽明胃脈所入為合土。《素注》刺一寸，灸三壯。《銅人》灸三壯，針五分。《明堂》針八分，留十呼，瀉七吸，日灸七壯，止百壯。《千金》灸五百壯。少亦一、二百壯。</p>
<p>主胃中寒，心腹脹滿，腸鳴，臟氣虛憊，真氣不足，腹痛食不下，大便不通，心悶不已，卒心痛，腹有逆氣上攻，腰痛不得俯仰，小腸氣，水氣蠱毒，鬼擊，痃癖，四肢滿，膝胻痠痛，目不明，產婦血暈。</p>
<p>秦承祖云：諸病皆治。華佗云：主五勞羸瘦，七傷虛乏，胸中瘀血，乳癰。《千金翼》云：主腹中寒脹滿，腸中雷鳴，氣上衝胸，喘不能久立，腹痛，胸腹中瘀血，小腸脹皮腫，陰氣不足，小腹堅，傷寒熱不已，熱病汗不出，喜嘔口苦，壯熱，身反折，口噤鼓頷，腫痛不可回顧。口噼，乳腫，喉痹不能言，胃氣不足，久泄利，食不化，脅下支滿，不能久立，膝痿寒熱，中消穀苦飢，腹熱身煩狂言，乳癰，喜噫，惡聞食臭，狂歌妄笑，恐怒大罵，霍亂，遺尿失氣，陽厥，悽悽惡寒，頭痃，小便不利，喜噦，腳氣。《外臺秘要》云：人年三十以上，若不灸三里，令人氣上衝目。東垣曰：飲食失節及勞役形質，陰火乘於坤土之中，致穀氣、榮氣、清氣、胃氣、元氣不得上升，滋於六腑之陽氣，是五陽之氣，先絕於外。外者天也，下流入於坤土陰火之中；皆由喜怒悲憂恐為五賊所傷，而後胃氣不行，勞役飲食不節，繼之則元氣乃傷；當於三里穴中，推而揚之，以伸元氣。又曰：氣在於腸胃者，取之足太陰、陽明，不下者取之三里。又曰：氣逆霍亂者取三里，氣下乃止，不下復治。又曰：胃脘當心而痛，上支兩脅，膈噎不通，飲食不下，取三里以補之。又曰：六淫客邪及上熱下寒，筋骨皮肉血脈之病；錯取於胃之合（三里穴），大危。又曰：有人年少氣弱，常於三里、氣海灸之，節次約五七十壯，至年老熱厥頭痛，雖大寒猶喜風寒，痛愈惡暖處及煙火，皆灸之過也。</p>
<p><u>上廉</u>（一名上巨虛）：三里下三寸，兩筋骨罅中，舉足取之。《銅人》灸三壯，針三分。甄權隨年為壯。《明堂》針八分，得氣即瀉；灸日七壯。</p>
<p>主臟氣不足，偏風腳氣，腰腿手足不仁，腳脛痠痛屈伸難，不久立，風水膝腫，骨髓冷疼，大腸冷，食不化，飧泄，勞瘵，夾臍腹兩脅痛，腸中切痛雷鳴，氣上衝胸，喘息不能行，不能久立，傷寒胃中熱。</p>
<p>東垣曰：脾胃虛弱，濕痿，汗泄，妨食，三里、氣街出血，不愈，於上廉出血。</p>
<p><u>條口</u>　：下廉上一寸，舉足取之。《銅人》針五分。《明堂》針八分，灸三壯。</p>
<p>主足麻木，風氣，足下熱，不能久立，足寒膝痛，脛寒濕痹，腳痛胻腫，轉筋，足緩不收。</p>
<p><u>下廉</u>（一名下巨虛）：上廉下三寸，兩筋骨罅中，蹲地舉足取之。《銅人》針八分，灸三壯。《素注》針三分。《明堂》針六分，得氣即瀉。《甲乙》灸日七七壯。</p>
<p>主小腸氣不足，面無顏色，偏風腿痿，足不履地，熱風冷痹不遂，風濕痹，喉痹，腳氣不足，沉重，唇乾，涎出不覺，不得汗出，毛髮焦，肉脫，傷寒胃中熱，不嗜食，泄膿血，胸脅小腹控睪而痛，時窘之後，當耳前熱。若寒甚，若獨肩上熱甚及小指次指間熱痛，暴驚狂，言語非常，女子乳癰，足跗不收，跟痛。</p>
<p><u>豐隆</u>　：外踝上八寸，下胻外廉陷中，足陽明絡別走太陰。《銅人》針三分，灸三壯。《明堂》灸七壯。</p>
<p>主厥逆，大小便難，怠惰，腿膝酸，屈伸難，胸痛如刺，腹若刀切痛，風痰頭痛，風逆四肢腫，足青身寒濕，喉痹不能言，登高而歌，棄衣而走，見鬼好笑。氣逆則喉痹卒喑，實則癲狂，瀉之。虛則足不收，脛枯，補之。</p>
<p><u>解谿</u>　：衝陽後一寸五分，腕上陷中，足大趾次趾直上跗上陷者宛宛中。足陽明胃脈所行為經火。胃虛補之。《銅人》灸三壯，針五分，留三呼。</p>
<p>主風面浮腫，顏黑，厥氣上衝，腹脹，大便下重，瘛驚，膝股胻腫，轉筋，目眩，頭痛，癲疾，煩心悲泣，霍亂，頭風面赤、目赤，眉攢疼不可忍。</p>
<p><u>衝陽</u>　：足跗上五寸，去陷谷二寸，骨間動脈。足陽明胃脈所過為原，胃虛實皆拔之。《素注》針三分，留十呼。《素問》刺足跗上動脈，血出不止死。《銅人》針五分，灸三壯。</p>
<p>主偏風口眼喎，跗腫，齒齲，發寒熱，腹堅大，不嗜食，傷寒病振寒而欠，久狂，登高而歌，棄衣而走，足緩履不收，身前痛。</p>
<p><u>陷谷</u>　：足大趾次趾外間，本節後陷中，去內庭二寸。足陽明胃脈所注為俞木。《銅人》針三分。《素注》針五分，留七呼，灸三壯。</p>
<p>主面目浮腫及水病善噫，腸鳴腹痛，熱病無度，汗不出，振寒瘧疾。</p>
<p>東垣曰：氣在於臂，足取之，先去血脈，後深取足陽明之滎俞：內庭、陷谷。</p>
<p><u>內庭</u>　：足大趾次趾外間陷中。足陽明胃脈所溜為滎水。《銅人》灸三壯，針三分，留十呼。</p>
<p>主四肢厥逆，腹脹滿，數欠，惡聞人聲，振寒，咽中引痛，口喎，上齒齲，瘧不嗜食，腦皮膚痛，鼻衄不止，傷寒手足逆冷，汗不出，赤白痢。</p>
<p><u>厲兌</u>　：足大趾次趾之端，去爪甲角如韭葉。足陽明胃脈所出為井金。胃實瀉之。《銅人》針一分，灸一壯。</p>
<p>主屍厥，口噤氣絕，狀如中惡，心腹脹滿，水腫，熱病汗不出，寒瘧不嗜食，面腫，足胻寒，喉痹，上齒齲，惡寒鼻不利，多驚好臥，狂欲登高而歌，棄衣而走，黃疸，鼽衄，口喎唇疹，頸腫，膝臏腫痛，循胸、乳、氣膺、伏兔、胻外廉、足跗上皆痛，消穀善飢，溺黃。</p>
<figure>
<img alt="胃腑圖">
</figure>
<figure>
<img alt="足陽明胃經">
</figure>

<h2>足太陰經穴主治</h2>
<p>《內經》曰：脾者，諌議之官，智周出焉。</p>
<p>脾者，倉稟之本，榮之居也；其華在唇四白，其充在肌，至陰之類，通於土氣，孤臟以灌四旁。脾主四肢，為胃行津液。</p>
<p>中央黃色，入通於脾，開竅於口，藏精於脾，故病在舌本。其味甘，其類土，其畜牛，其谷稷，其應四時，上為鎮星，是以知病之在肉也。其音宮，其數五，其臭香，其液涎。</p>
<p>中央生濕，濕生土，土生甘，甘生脾，脾生肉，肉生肺，肺主口。其在天為濕，在地為土，在體為肉，在臟為脾，在聲為歌，在變動為噦，在志為思，思傷脾，怒勝思，濕傷肉，風勝濕。甘傷肉，酸勝甘。</p>

<h3>足太陰脾經穴歌</h3>
<p>二十一穴脾中州，隱白在足大趾頭，大都、太白、公孫盛，商丘、三陰交可求，漏谷、地機、陰陵穴，血海、箕門、衝門開，府舍、腹結、大橫排，腹哀、食竇連天溪，胸鄉、周榮、大包隨（左右四十二穴）。</p>
<p>此一經起於隱白，終於大包，取隱白、大都、太白、商丘、陰陵泉，與井滎俞經合也。</p>
<p>脈起大指之端，循指內側白肉際，過核骨後，上內踝前廉，上踹內，循胻骨後，交出厥陰之前，上循膝股內前廉，入腹，屬脾絡胃，上膈，俠咽，連舌本，散舌下；其支別者，復從胃別上膈，注心中。少血多氣，巳時氣血注此。</p>
<p>巳土之臟，脈在右關，實則飲食消而肌膚滑澤，虛則身體瘦而四肢不舉。臍凸肢浮生之難，口青唇黑死之易。去病安生，理宜調攝，戒滿意之食，省爽口之味，因飲食勞倦之災，修溫多辛少之劑，飲食審寒熱之傷，湯藥兼補瀉之置。氣別寒熱溫涼，用適其宜；味辨甘補苦瀉，行當熟記。如白朮健脾消食，必青皮枳實；人參緩土和氣，須半夏橘紅。柴胡除不足之熱，佐之甘草升麻；黃耆去有汗之火，輔之芍藥川芎。氣虛嘔而人參茱萸，脾寒吐而丁香半夏。泄瀉手足冷而不渴兮，附子乾薑，霍亂吐瀉兼而不藥兮，胡椒綠豆。脾冷而食不磨兮，平胃宜加砂蔻；胃寒而飲不消兮，本方更入參苓。香附微寒，與縮砂消食化氣，更妙安胎；沉香少溫，共藿香助土調中，奇消水腫，破血消症兮，三稜莪朮；去瘀除疼兮，蒲黃五靈。茴香治霍亂轉筋，共濟木瓜烏藥；辣桂主中焦氣滯，相扶枳殼生薑。心腹疼痛兮，延胡索入胡椒；胸滿咳逆兮，良薑炒同香附。肚實脹兮，大黃滑石樸牽牛，木香苓瀉；腹虛脹兮，參苓樸木橘辰砂，曲糵附子。大抵物滯氣傷，補益兼行乎消導，橘皮枳朮丸，加減隨宜；食多胃壅，推陳並貴乎和中，巴豆備急丸，盪滌何傷。四君子平善，與人處也，使人道德進而功名輕，忽不知其入於聖賢之域；二陳湯純和，能消痰也，致令脾胃健而中氣順，自不覺其進於仁壽之鄉。抑又聞東垣憫生民夭枉，凡治疾必先扶植脾胃，誠不刊之妙典；王安道發前賢未發，辨內傷不足中有有餘，實得傳之秘旨，萬物從土而歸出，補腎又不若補脾。</p>
<p>《導引本經》：脾居五臟之中，寄旺四時之內，五味藏之而滋長，五神因之而彰著，四肢百骸，賴之而運動也。人惟飲食不節，勞倦過甚，則脾氣受傷矣。脾胃一傷，則飲食不化，口不知味，四肢困倦，心腹痞滿，為吐泄，為腸澼，此其見之《內經》諸書，蓋班班具載，可考而知者。然不飢強食則脾勞，不渴強飲則胃脹。食若過飽，則氣脈不通，令心塞閉；食若過少，則身羸心懸，意慮不固。食穢濁之物，則心識昏迷，坐念不安；食不宜之物，則四大違反，而動宿疾，皆非衛生之道也。舉要言之，食必以時，飲必以節，不飽不飢是也。人能飲食如是，不惟脾胃清純，而五臟六腑，亦調和矣。蓋人之飲食入口，由胃脘入於胃中，其滋味滲入五臟，其質入於小腸乃化之。至小腸下口，始分清濁，濁者為渣滓，入於大腸；清者為津液，入於膀胱，乃津液之府也。至膀胱又分清濁，濁者入於溺中，清者入於膽，膽引入於脾，散於五臟，為涎，為唾，為涕，為淚，為汗，其滋味滲入五臟，乃成五汗，同歸於脾，脾和乃化血，復歸於臟腑也。經曰：脾土旺能生萬物，衰生百病，昔東坡調脾土，飲食不過一爵一肉，有召飲者，預以此告：一曰安分以養福，二曰寬胃以養氣，三曰省費以養財。善衛生者養內，不善衛生者養外；養內者安恬臟腑，調順血脈，養外者極滋味之美，窮飲食之樂，雖肌體充腴，而酷烈之氣，內蝕臟腑矣。</p>

<h3>考正穴法</h3>
<p><u>隱白</u>　：足大趾端內側，去爪甲角如韭葉。脾脈所出為井木。《素注》針一分，留三呼。《銅人》針三分，灸三壯。</p>
<p>主腹脹，喘滿不得安臥，嘔吐食不下，胸中熱，暴泄，衄血，屍厥不識人，足寒不能溫，婦人月事過時不止，小兒客忤，慢驚風。</p>
<p><u>大都</u>　：足大趾本節後，內側陷中，骨縫赤白肉際。脾脈所淄為滎火。脾虛補之。《銅人》針三分，灸三壯。</p>
<p>主熱病汗不出，不得臥，身重骨疼，傷寒手足逆冷，腹滿善嘔，煩熱悶亂，吐逆目眩，腰痛不可俯仰，繞踝風，胃心痛，腹脹胸滿，心蛔痛，小兒客忤。</p>
<p><u>太白</u>　：足大趾內側，內踝前核骨下陷中。脾脈所注為俞土。《銅人》針三分，灸三壯。</p>
<p>主身熱煩滿，腹脹食不化，嘔吐，泄瀉膿血，腰痛大便難，氣逆，霍亂腹中切痛，腸鳴，膝股胻酸轉筋，身重骨痛，胃心痛，腹脹胸滿，心痛脈緩。</p>
<p><u>公孫</u>　：足大趾本節後一寸，內踝前。足太陰絡脈，別走陽明胃經。《銅人》針四分，灸三壯。</p>
<p>主寒瘧，不嗜食，癇氣，好太息，多寒熱汗出，病至則喜嘔，嘔已乃衰。頭面腫起，煩心狂言，多飲，膽虛，厥氣上逆則霍亂，實則腸中切痛瀉之，虛則鼓脹補之。</p>
<p><u>商丘</u>　：足內踝骨下微前陷中，前有中封，後有照海，其穴居中。脾脈所行為經金，脾實瀉之。《銅人》灸三壯，針三分。</p>
<p>主腹脹，腸中鳴，不便，脾虛令人不樂，身寒善太息，心悲，骨痹，氣逆，痔疾，骨疽蝕，魘夢，癇瘈，寒熱好嘔，陰股內痛。氣壅，狐疝走上下，引小腹痛、不可俯仰、脾積痞氣，黃疸，舌本強痛，腹脹，寒瘧，溏瘕泄水，面黃，善思善味，食不消，體重節痛，怠惰嗜臥，婦人絕子，小兒慢風。</p>
<p><u>三陰交</u>　：內踝上三寸，骨下陷中。足太陰少陰厥陰之會。《銅人》針三分，灸三壯。</p>
<p>主脾胃虛弱，心腹脹滿，不思飲食，脾痛身重，四肢不舉，腹脹腸鳴，溏泄食不化，痃癖，腹寒，膝內廉痛，小便不利，陰莖痛，足痿不能行，疝氣，小便遺，膽虛，食後吐水，夢遺失精，霍亂，手足逆冷，呵欠，頰車蹉開，張口不合，男子陰莖痛，元髒髮動，臍下痛不可忍，小兒客忤，婦人臨經行房，羸瘦，癥瘕，漏血不止，月水不止，妊娠胎動橫生，產後惡露不行，去血過多，血崩暈，不省人事。</p>
<p>如經脈塞閉不通，瀉之立通。經脈虛耗不行者，補之，經脈益盛則通。</p>
<p>按宋太子出苑，逢妊婦，診曰：女。徐文伯曰：一男一女。太子性急欲視。文伯瀉三陰交，補合谷，胎應針而下，果如文伯之診。後世遂以三陰交、合谷為妊婦禁針。然文伯瀉三陰交，補合谷而墮胎，今獨不可補三陰交，瀉合谷，而安胎乎？蓋三陰交、腎肝脾三脈之交會，主陰血，血當補不當瀉；合谷為大腸之原，大腸為肺之腑，主氣，當瀉不當補。文伯瀉三陰交，以補合谷，是血衰氣旺也。今補三陰交，瀉合谷，是血旺氣衰矣。故劉元賓亦曰：血衰氣旺定無妊，血旺氣衰應有體。</p>
<p><u>漏谷</u>（一名太陰絡）：內踝上六寸，胻骨下陷中。《銅人》針三分，禁灸。</p>
<p>主腸鳴，強欠，心悲逆氣，腹脹滿急，痃癖冷氣，食飲不為肌膚，膝痹足不能行。</p>
<p><u>地機</u>（一名脾舍）：膝下五寸，膝內側輔骨下陷中，伸足取之。足太陰郄，別走上一寸有空。《銅人》灸三壯，針三分。</p>
<p>主腰痛不可俯仰，溏泄，腹脅脹，水腫腹堅，不嗜食，小便不利，精不足，女子癥瘕，按之如湯沃股內至膝。</p>
<p><u>陰陵泉</u>　：膝下內側輔骨下陷中，伸足取之；或屈膝取之。在膝橫紋頭下，與陽陵泉穴相對，稍高一寸。足太陰脾脈所入為合水。《銅人》針五分。</p>
<p>主腹中寒不嗜食，脅下滿，水脹腹堅，喘逆不得臥，腰痛不可俯仰，霍亂，疝瘕，遺精，尿失禁不自知，小便不利，氣淋，寒熱不節，陰痛，胸中熱，暴泄飧泄。</p>
<p><u>血海</u>　：膝臏上內廉，白肉際二寸半。《銅人》針五分，灸三壯。</p>
<p>主氣逆腹脹，女子漏下惡血，月事不調。</p>
<p>東垣曰：女子漏下惡血，月事不調，暴崩不止，多下水漿之物，皆由飲食不節，或勞傷形體，或素有氣不足，灸太陰脾經七壯。</p>
<p><u>箕門</u>　：魚腹上越筋間，陰股內動脈應手。一云股上起筋間。《銅人》灸三壯。主淋小便不通，遺溺，鼠鼷腫痛。</p>
<p><u>衝門</u>（一名上慈宮）：府舍下一寸，橫骨兩端約中動脈，去腹中行各四寸半。《銅人》針七分，灸五壯。</p>
<p>主腹寒氣滿，腹中積聚疼，癃，淫濼，陰疝，婦人難乳，妊娠子衝心，不得息。</p>
<p><u>府舍</u>　：腹結下三寸，去腹中行各四寸半。足太陰、厥陰、陰維之會。三脈上下一一入腹，絡脾肝，結心肺，從脅上至肩，此太陰郄，三陰陽明之別。《銅人》灸五壯，針七分。</p>
<p>主疝瘕，痹中急疼，循脅上下搶心，腹滿積聚，厥氣霍亂。</p>
<p><u>腹結</u>（一名腸窟）：大橫下一寸三分，去腹中行各四寸半。《銅人》針七分，灸五壯。</p>
<p>主咳逆，繞臍痛，腹寒瀉利，上搶心，咳逆。</p>
<p><u>大橫</u>　：腹哀下三寸五分，去腹中行各四寸半。足太陰、陰維之會。《銅人》針七分，灸五壯。</p>
<p>主大風逆氣，多寒善悲，四肢不可舉動，多汗洞痢。</p>
<p><u>腹哀</u>　：日月下一寸五分，去腹中行各四寸半。足太陰、陰維之會。《銅人》針三分。</p>
<p>主寒中食不化，大便膿血，腹中痛。</p>
<p><u>食竇</u>　：天溪下一寸六分，去胸中行各六寸，舉臂取之。《銅人》針四分，灸五壯。</p>
<p>主胸脅支滿，膈間雷鳴，常有水聲，膈痛。</p>
<p><u>天溪</u>　：胸鄉下一寸六分陷中，去胸中行各六寸，仰而取之。《銅人》針四分，灸五壯。</p>
<p>主胸中滿痛，賁膺，咳逆上氣，喉中作聲，婦人乳腫㿉癰。</p>
<p><u>胸鄉</u>　：周榮下一寸六分，去胸中行各六寸，仰而取之。《銅人》針四分，灸五壯。</p>
<p>主胸脅支滿，引胸背痛不得臥，轉側難。</p>
<p><u>周榮</u>　：中府下一寸六分，去胸中行各六寸，仰而取之。《銅人》針四分。</p>
<p>主胸脅滿不得俯仰，食不下，喜飲。咳唾穢膿，咳逆，多淫。</p>
<p><u>大包</u>　：淵液下三寸，布胸脅中出九肋間。脾之大絡，總統陰陽諸絡，由脾灌溉五臟。《銅人》灸三壯，針三分。</p>
<p>主胸脅中痛，喘氣，實則身盡痛，瀉之；虛則百節盡皆縱，補之。</p>
<figure>
<img alt="脾臟圖">
</figure>
<figure>
<img alt="足太陰脾經">
</figure>

<h2>手少陰經穴主治</h2>
<p>《內經》曰：心者，君主之官，神明出焉。</p>
<p>心者，生之本，神之變也。其華在面，其充在血脈，為陽中之太陽，通於夏氣。</p>
<p>南方赤色，入通於心，開竅於舌，藏精於心。故病在五臟，其味苦，其類火，其畜羊，其谷黍，其應四時，上為熒惑星，是以知病之在脈也；其音徵，其數七，其臭焦，其液汗。</p>
<p>南方生熱，熱生火，火生苦，苦生心，心生血，血生脾，心主舌。其在天為熱，在地為火，在體為脈，在臟為心，在聲為笑，在變動為憂，在志為喜。喜傷心，恐勝喜，熱傷氣，寒勝熱，苦傷氣，咸勝苦。</p>

<h3>手少陰心經穴歌</h3>
<p>九穴午時手少陰，極泉、青靈、少海深，靈道、通里、陰郄邃，神門、少府、少衝尋（左右一十八穴）。</p>
<p>此一經起於極泉，終於少衝。取少衝、少府、神門、靈道、少海，與井滎俞經合也。</p>
<p>脈起心中，出屬心系，下膈絡小腸；其支者，從心系，上俠咽，系目；其直者，復從心系卻上肺，出腋下，下循臑內後廉，行太陰心主之後，下肘內廉，循臂內後廉，抵掌後銳骨之端，入掌內後廉，循小指之內，出其端。多氣少血，午時氣血注此。</p>
<p>丁火之臟，脈在左寸。實則熱而虛則寒，靜則安而動則燥。虛寒者怯怕多驚，健忘恍惚，清便自可，診必濡細遲虛；實熱者癲狂譫語，腮赤舌乾，二腑澀黃，脈須數洪沉實。心盛則熱見乎標，心虛則熱收於內。虛則補其母，實則瀉其子。虛實既知，補瀉必當。味甘瀉而補之以咸，氣熱補而瀉之以冷。心陽不足，桂心代赭紫石英，補須參附；離火有餘，竹葉大黃山梔子，瀉用芩連。涼心者硃砂，壯心者琥珀。舌長過寸，研冰片敷之即收；血衄如泉，炒槐花摻之即止。除瘡琥珀膏，犀角與辰砂；定志寧神丸，硃砂共蓮草。蔓荊子涼諸經之血，草連翹瀉六經之火，驚悸不安，須龍腦沙參小草；健忘失記，必茯神遠志當歸。多睡飲盧同之苦茶，不眠服雷公之酸棗。涼血補陰生地黃，行津止渴天花粉。文蛤末敷愈口瘡，鐵鏽粉噙消舌腫。中風不語，燒竹瀝涼之更良；感熱多言，飛硃砂鎮之又善。胸間痞痛，開之枳實栝蔞；心內懊憹，治之梔子豆豉。熱心痛，炒菖蒲川楝，梔子宜焦；冷心痛，須木香肉桂，玄胡可炒。心驚盜汗，飛辰砂與六黃；鼻衄流血，煮黃芩炒芍藥。驚熱獨妙珍珠，癲狂獨加鐵粉。安鎮靈臺，琥珀丹砂和玉屑；開清神府，茯神遠志共菖蒲。大哉離兮，應物無跡。倘真血之有虧，覓真鉛而補實；至靈心也，操存有要，或元氣之有損，求真汞而填完。用藥固可言傳，上達必由心悟。</p>
<p>《導引本經》：夫心乃一身之主宰，生死之路頭也。是故心生則種種欲生，而神不入氣；心靜則種種欲靜，而神氣相抱也。《內經》曰：夏月人身，陽氣發外，伏陰在內，是脫精神之時，忌疏通以泄精氣。夏三月，此謂蕃秀，天地氣交，萬物華實，夜臥早起，無厭於日，使志無怒，英華成秀，此夏氣之應，養成之道也。逆之則傷心，秋為痎瘧。故人常宜燕居靜坐，調心息氣，食熱戒冷，常要兩目垂簾，邁光內照，降心火于丹田，使神氣相抱。故太玄養初曰：藏心於淵，美厥靈根。神不外也。心牽於事，則火動於中矣。心火夏令正旺，脈本洪大，若緩是傷暑，至晚少餐飲食，睡勿揮扇，風邪易入。昔鄺子元有心疾，或曰：有僧不用符藥，能治心疾。元叩其僧，曰：貴恙起於煩惱，煩惱生於妄想，夫妄想之來，其機有三：或追憶數十年前榮辱恩仇，悲歡離合，及種種閒情，此是過去妄想也。或事到眼前，可以順應，卻又畏首畏尾，三番四復，猶豫不決，此是現在妄想也。或期望日後富貴皆如願，或期望功成名遂，告老歸田；或期望子孫登庸，以繼書香，與夫一切不可必成，不可必得之事，此是未來妄想也。三者妄想，忽然而生，忽然而滅，禪家謂之幻心。能照見其妄，而斬斷念頭，禪家謂之覺心。故曰：不患念起，惟患覺遲，此心若同太虛，煩惱何處安腳？又曰：貴恙亦原於水火不交，凡溺愛冶容，而作色荒，禪家謂之外感之欲。夜深枕上，思得冶容，或成宵寐之變，禪家謂之內生之欲。二者之欲，綢繆染著，消耗元精。若能離之，則腎水自然滋生，可以上交於心。至若思索文字，忘其寢食，禪家謂之理障。經綸職業，不顧劬勞，禪家謂之事障。二者雖非人慾，亦損性靈，若能遣之，則火不至上炎，可下交於腎。故曰：塵不相緣，根無所偶，返流全一，六用不行。又曰：苦海無邊，回頭是岸。子元如其言，乃獨處一室，掃空萬緣，坐靜月餘，心疾如失。</p>

<h3>考正穴法</h3>
<p><u>極泉</u>　：臂內腋下筋間，動脈入胸。《銅人》針三分，灸七壯。</p>
<p>主臂肘厥寒，四肢不收，心痛乾嘔，煩渴，目黃，脅滿痛，悲愁不樂。</p>
<p><u>青靈</u>　：肘上三寸，伸肘舉臂取之。《銅人》灸七壯。《明堂》灸三壯。</p>
<p>主目黃頭痛，振寒脅痛，肩臂不舉，不能帶衣。</p>
<p><u>少海</u>（一名曲節）：肘內廉節後，大骨外，去肘端五分，屈肘向頭得之。手少陰心脈所入為合水。《銅人》針三分，灸三壯。甄權云：不宜灸，針五分。《甲乙》針二分，留三呼，瀉五呼，不宜灸。《素注》灸五壯。《資生》云：數說不同，要之非大急不灸。</p>
<p>主寒熱齒齲痛，目眩發狂，嘔吐涎沫，項不得回顧，肘攣腋脅下痛，四肢不得舉，齒痛，腦風頭痛，氣逆噫噦，瘰癧，心疼，手顫健忘。</p>
<p><u>靈道</u>　：掌後一寸五分，手少陰心脈所行為經金。《銅人》針三分，灸三壯。</p>
<p>主心痛，乾嘔，悲恐，相引瘛瘲，肘攣，暴喑不能言。</p>
<p><u>通里</u>　：掌後一寸陷中。手少陰心脈之絡，別走太陽小腸經。《銅人》針三分，灸三壯。《明堂》灸七壯。</p>
<p>主目眩頭痛，熱病先不樂，數日懊憹，數欠頻呻悲，面熱無汗，頭風，暴喑不言，目痛心悸，肘臂臑痛，苦嘔喉痹，少氣遺溺，婦人經血過多崩中。實則支滿膈腫，瀉之。虛則不能言，補之。</p>
<p><u>陰郄</u>　：掌後脈中，去腕五分。《銅人》針三分，灸七壯。</p>
<p>主鼻衄吐血，灑淅畏寒，厥逆氣驚，心痛霍亂，胸中滿。</p>
<p><u>神門</u>（一名銳中，一名中都）：掌後銳骨端陷中。手少陰心脈所注為俞土。心實瀉之。《銅人》針三分，留七呼，灸七壯。</p>
<p>主瘧心煩，甚欲得冷飲，惡寒則欲處溫中。咽乾不嗜食，心痛數噫，恐悸，少氣不足，手臂寒，面赤喜笑，掌中熱而啘，目黃脅痛，喘逆身熱，狂悲狂笑，嘔血吐血，振寒上氣，遺溺失音，心性癡呆，健忘，心積伏梁，大小人五癇。</p>
<p>東垣曰：胃氣下溜五臟氣皆亂，其為病互相出見，氣在於心者，取之手少陰之俞神門，同精導氣以復其本位。《靈樞經》曰：少陰無俞，心不病乎，其外經病而臟不病，故獨取其經於掌後銳骨之端。心者五臟六腑之大主，精神之所舍，其臟堅固，邪不能容，容邪則身死，故諸邪皆在心之包絡。包絡者，心主之脈也。</p>
<p><u>少府</u>　：手小指本節後，骨縫陷中，直勞宮。手少陰心脈所淄為滎火。《銅人》針二分，灸七壯。《明堂》灸三壯。</p>
<p>主煩滿少氣，悲恐畏人，掌中熱，臂酸，肘腋攣急，胸中痛，手蜷不伸，㾬瘧久不愈，振寒，陰挺出，陰癢陰痛，遺尿偏墜，小便不利，太息。</p>
<p><u>少衝</u>（一名經始）：手小指內側，去爪甲角如韭葉。手少陰心脈所出為井木。心虛補之。《銅人》針一分，灸三壯。《明堂》灸一壯。</p>
<p>主熱病煩滿，上氣嗌乾渴，目黃，臑臂內後廉痛，胸心痛，痰氣，悲驚寒熱，肘痛不伸。</p>
<p>張潔古治前陰臊臭，瀉肝行間，後於此穴，以治其標。</p>
<figure>
<img alt="心臟圖">
</figure>
<figure>
<img alt="手少陰心經">
</figure>

<h2>手太陽經穴主治</h2>
<p>《內經》曰：小腸者，受盛之官，化物出焉。又云：小腸為赤腸。</p>
<p>胃之下口，小腸之上口也，在臍上二寸，水穀於是分焉。大腸上口，小腸之下口也。至是而泌別清濁，水液滲入膀胱，滓穢流入大腸。</p>

<h3>手太陽小腸經穴歌</h3>
<p>手太陽穴一十九，少澤、前谷、後谿藪，腕骨、陽谷、養老繩，支正、小海外輔肘，肩貞、臑俞接天宗，髎外秉風、曲垣首，肩外俞連肩中俞，天窗乃與天容偶，銳骨之端上顴髎，聽宮耳前珠上走（左右三十八穴）。</p>
<p>此一經起於少澤，終於聽宮。取少澤、前谷、後谿、腕骨、陽谷、少海，與井滎俞原經合也。</p>
<p>脈起小指之端，循手外側上腕，出踝中直上，循臂骨下廉，出肘內側兩骨之間，上循臑外後廉，出肩解，繞肩胛，交肩上，入缺盆，絡心，循咽下膈抵胃，屬小腸；其支者，從缺盆貫頸上頰，至目銳眥，卻入耳中；其支別者，別循頰上䪼（䪼音拙）抵鼻，至目內眥也。多血少氣，未時氣血注此。</p>
<p>丙火之腑，脈詳左寸。是經之為病也，面白耳前熱，苦寒，肩臂廉內外腫痛。沉診為心，實則脈實，煩滿而口舌生瘡；浮取小腸，虛則脈虛，懊憹而唇青下白。頷腫不可轉，清痰降火；腰折難動履，滲濕利熱。倘小便數頻，烏藥益智丸，用酒煮山藥；若精氣不固，白茯豬苓和，須蠟化津液。小腸疝氣，茴香姜浸入青鹽；腎宮精冷，川楝炒成加木破。滑石寒而能治諸淋，沉香溫而能行諸氣。尿血煮苦莧菜根，血淋煎車前子葉。清泉旋汲飲發灰，薄荷時煎調琥珀。熱入小腸為赤帶，茴香苦楝當歸；邪歸大腑變膏淋，滑石金砂甘草。嘗考牡蠣石斛補，續隨金砂瀉。巴戟烏藥茴香溫，黃芩通草花粉涼。羌活藁本引於上，黃柏二苓行於下，細閱本草之旨，略為理治之階，毋執己見，妙在言傳。</p>

<h3>考正穴法</h3>
<p><u>少澤</u>（一名小吉）：手小指端外側，去爪甲角下一分陷中。手太陽小腸脈所出為井金。《素注》灸三壯。《銅人》灸一壯，針一分，留二呼。</p>
<p>主瘧寒熱，汗不出，喉痹舌強，口乾心煩，臂痛瘛瘲，咳嗽，口中涎唾，頸項急不得回顧，目生膚翳復瞳子，頭痛。</p>
<p><u>前谷</u>　：手小指外側本節前陷中。手太陽小腸脈所淄為滎水。《銅人》針一分，留三呼，灸一壯。《明堂》灸三壯。</p>
<p>主熱病汗不出，痎瘧癲疾，耳鳴，頸項腫，喉痹，頰腫引耳後，鼻塞不利，咳嗽吐衄，臂痛不得舉，婦人產後無乳。</p>
<p><u>後谿</u>　：手小指外側本節後陷中，握拳取之。手太陽小腸脈所注為俞木。小腸虛補之。《銅人》針一分，留二呼，灸一壯。</p>
<p>主瘧寒熱，目赤生翳，鼻衄，耳聾，胸滿，頸項強，不得回顧，癲疾，臂肘攣急，痂疥。</p>
<p><u>腕骨</u>　：手外側腕前起骨下陷中。手太陽小腸脈所過為原。小腸虛實皆拔之。《銅人》針二分，留三呼，灸三壯。</p>
<p>主熱病汗不出，脅下痛不得息，頸頷腫，寒熱，耳鳴，目冷淚生翳，狂惕，偏枯，肘不得屈伸，痎瘧頭痛，煩悶，驚風，瘛瘲，五指掣，頭痛。</p>
<p><u>陽谷</u>　：手外側腕中，銳骨下陷中。手太陽小腸脈所行為經火。《素注》灸三壯，針二分，留三呼。《甲乙》留二呼。</p>
<p>主癲疾狂走，熱病汗不出，脅痛，頸頷腫，寒熱，耳聾耳鳴，齒齲痛，臂外側痛不舉，吐舌，戾頸，妄言，左右顧，目眩，小兒瘛瘲，舌強不嗍乳。</p>
<p><u>養老</u>　：手踝骨前上，一云腕骨後一寸陷中。手太陽郄。《銅人》針三分，灸三壯。</p>
<p>主肩臂痠疼，肩欲折，臂如拔，手不能自上下，目視不明。</p>
<p><u>支正</u>　：腕後五寸，手太陽絡脈，別走少陰。《銅人》針三分，灸三壯。《明堂》灸五壯。</p>
<p>主風虛，驚恐悲愁，癲狂，五勞，四肢虛弱，肘臂攣難屈伸，手不握，十指盡痛，熱痛先腰頸酸，喜渴，強項，疣目。實則節弛肘廢，瀉之，虛則生疣小如指，痂疥，補之。</p>
<p><u>小海</u>　：肘外大骨外，去肘端五分陷中，屈手向頭取之。手太陽小腸脈所入為合土。小腸實瀉之。《素注》針二分，留七呼，灸三壯。</p>
<p>主頸頷、肩臑、肘臂外後廉痛，寒熱齒齦腫，風眩頸項痛，瘍腫振寒，肘腋痛腫，小腹痛，癇發羊鳴，戾頸，瘛瘲狂走，頷腫不可回顧，肩似拔，臑似折，耳聾，目黃，頰腫。</p>
<p><u>肩貞</u>　：曲胛下兩骨解間，肩顒後陷中。《銅人》針五分。《素注》針八分，灸三壯。</p>
<p>主傷寒寒熱，耳鳴耳聾，缺盆肩中熱痛，風痹，手足麻木不舉。</p>
<p><u>臑俞</u>　：俠肩髃（手陽明穴）後大骨下，胛上廉陷中，舉臂取之。手太陽、陽維、陽蹺三脈之會。《銅人》針八分，灸三壯。</p>
<p>主臂酸無力，肩痛引胛，寒熱氣腫脛痛。</p>
<p><u>天宗</u>　：秉風后大骨下陷中。《銅人》灸三壯，針五分，留六呼。</p>
<p>主肩臂痠疼，肘外後廉痛，頰頷腫。</p>
<p><u>秉風</u>　：天髎外肩上小顒後，舉臂有空。手太陽、陽明、手足少陽四脈之會。《銅人》灸五壯，針五分。</p>
<p>主肩痛不能舉。</p>
<p><u>曲垣</u>　：肩中央曲胛陷中，按之應手痛。《銅人》灸三壯，針五分，《明堂》針五分。</p>
<p>主肩痹熱痛，氣注肩胛，拘急痛悶。</p>
<p><u>肩外俞</u>　：肩胛上廉，去脊三寸陷中。《銅人》針六分，灸三壯。《明堂》灸一壯。</p>
<p>主肩胛痛，周痹寒至肘。</p>
<p><u>肩中俞</u>　：肩胛內廉，去脊二寸陷中。《素注》針六分，灸三壯。《銅人》針三分，留七呼，灸十壯。</p>
<p>主咳嗽，上氣唾血，寒熱，目視不明。</p>
<p><u>天窗</u>（一名窗籠）：頸大筋間前曲頰下，扶突後動脈應手陷中。《銅人》灸三壯，針三分。《素注》針六分。</p>
<p>主痔瘻、頸痛、肩痛引項不得回顧，耳聾頰腫，喉中痛，暴喑不能言，齒禁中風。</p>
<p><u>天容</u>　：耳下曲頰後。針一寸，灸三壯。</p>
<p>主喉痹寒熱，咽中如梗，癭頸項癰，不可回顧，不能言，胸痛，胸滿不得息，嘔逆吐沫，齒噤，耳聾耳鳴。</p>
<p><u>顴髎</u>　：面頄骨下廉銳骨端陷中。手少陽、太陽之會。《素注》針三分。《銅人》針二分。</p>
<p>主口喎，面赤目黃，眼瞤動不止，䪼腫齒痛。</p>
<p><u>聽宮</u>（一名多所聞）：耳中珠子，大如赤小豆。手足少陽、手太陽三脈之會。《銅人》針三分，灸三壯。《明堂》針一分。《甲乙》針三分。</p>
<p>主失音，癲疾，心腹滿，聤耳，耳聾如物填塞無聞，耳中嘈嘈憹憹蟬鳴。</p>
<figure>
<img alt="小腸腑圖">
</figure>
<figure>
<img alt="手太陽小腸經">
</figure>

<h2>足太陽經穴主治</h2>
<p>《內經》曰：膀胱者，州都之官，津液藏焉。氣化則能出矣。又曰：膀胱為黑腸。</p>
<p>諸書辨膀胱不一，有云：有上口，無下口；有云：上下皆有口；或云：有小竅注泄，皆非也。惟有下竅以出溺，上皆由泌別滲入膀胱，其所以入也、出也，由於氣之施也。在上之氣不施，則注入大腸而為泄；在下之氣不施，則急脹澀澀，苦不出而為淋。</p>

<h3>足太陽膀胱經穴歌</h3>
<p>足太陽經六十七，睛明目內紅肉藏，攢竹、眉沖與曲差，五處上寸半承光，通天、絡卻、玉枕昂，天柱後際大筋外，大杼背部第二行，風門、肺俞、厥陰四，心俞、督俞、膈俞強，肝、膽、脾、胃俱挨次，三焦、腎、氣海、大腸，關元、小腸到膀胱，中膂白環仔細量，自從大杼至白環，各各節外寸半長。上髎、次髎中復下，一空二空腰髁當，會陽陰尾骨外取，附分俠脊第三行，魄戶、膏盲與神堂，譩譆、膈關、魂門九，陽綱、意舍仍胃倉，肓門、志室、胞肓續，二十椎下秩邊場。承扶臀橫紋中央，殷門、浮郄到委陽，委中、合陽、承筋是，承山、飛揚踝附陽，崑崙、僕參連申脈，金門、京骨、束骨忙，通谷、至陰小指旁（一百三十四穴）。</p>
<p>此一經起於睛明，終於至陰，取至陰、通谷、束骨、京骨、崑崙、委中，與井滎俞原經合也。</p>
<p>脈起目內眥，上額交巔上；其支者，從巔至耳上角；其直行者，從巔入絡腦，還出別下項，循肩膊內俠脊抵腰中，入循膂，絡腎屬膀胱；其支別者，從腰中下貫臀，入膕中；其支別者，從膊內左右別，下貫胛，俠脊內，過髀樞，循髀外後廉，下合膕中，以下貫腨內，出外踝之後，循京骨至小指外側端。多血少氣，申時氣血注此。</p>
<p>壬水之腑，脈居左寸是。膀胱實則脈實，病胞轉不得小便，苦煩滿難於俯仰，藥用寒涼通利竅，石膏梔子蜜同煎；虛則脈虛，腸痛引腰難屈伸，腳筋緊急耳重聽，補磁石五味黃耆，配苓朮石英杜仲。大腑熱蒸腸內澀，木通生地黃芩；小便不利莖中痛，葶藶茯苓通草。腎大如斗，青支荔核小茴香；胞轉如塞，葵子滑石寒水石。冷熱熨可利便難，屈伸導能和腰痛。風熱相乘，囊腫服三白而立消；蟲蟻吹著，陽蹺，敷蟬蛻而即散。羌活藁本行於上，黃柏法制走於下。補用橘核益智仁，瀉滇滑石車前子。加茴香烏藥能溫，添黃柏生地清涼也。</p>

<h3>考正穴法</h3>
<p><u>睛明</u>（一名淚孔）：目內眥。《明堂》云：內眥頭外一分，宛宛中。手足太陽、足陽明、陰蹺、陽蹺五脈之會。針一分半，留三呼。雀目者，可久留針，然後速出針。禁灸。</p>
<p>主目遠視不明，惡風淚出，憎寒頭痛，目眩內眥赤痛，䀮䀮無見，眥癢，淫膚白翳，大眥攀睛胬肉，侵睛雀目，瞳子生瘴，小兒疳眼，大人氣眼冷淚。</p>
<p>按東垣曰：刺太陽、陽明出血，則目愈明。蓋此經多血少氣，故目翳與赤痛從內眥起者，刺睛明、攢竹，以宣泄太陽之熱。然睛明刺一分半，攢竹刺一分三分，為適淺深之宜。今醫家刺攢竹，臥針直抵睛明，不補不瀉，而又久留針，非古人意也。</p>
<p><u>攢竹</u>（一名始光，一名員柱，一名光明）：兩眉頭陷中。《素注》針二分，留六呼，灸三壯。《銅人》禁灸，針一分，留三呼，瀉三吸，徐徐出針。宜以細三稜針刺之，宣泄熱氣，三度刺，目大明。《明堂》宜細三稜針三分，出血，灸一壯。</p>
<p>主目䀮䀮，視物不明，淚出目眩，瞳子癢，目瞢，眼中赤痛及瞼瞤動不得臥，頰痛，面痛，屍厥癲邪，神狂鬼魅，風眩，嚏。</p>
<p><u>眉沖</u>　：直眉頭上神庭、曲差之間。針三分，禁灸。</p>
<p>主五癇，頭痛，鼻塞。</p>
<p><u>曲差</u>　：神庭旁一寸五分，入髮際。《銅人》針二分，灸三壯。</p>
<p>主目不明，鼽衄，鼻塞，鼻瘡，心煩滿，汗不出，頭頂痛，項腫，身體煩熱。</p>
<p><u>五處</u>　：俠上星旁一寸五分。《銅人》針三分，留七呼，灸三壯。《明堂》灸五壯。</p>
<p>主脊強反折，瘛瘲癲疾，頭風熱，目眩，目不明，目上戴不識人。</p>
<p><u>承光</u>　：五處後一寸五分。《銅人》針三分，禁灸。</p>
<p>主風眩頭痛，嘔吐心煩，鼻塞不聞香臭，口喎，鼻多清涕，目生白翳。</p>
<p><u>通天</u>　：承光後一寸五分。《銅人》針三分，留七呼，灸三壯。</p>
<p>主頸項轉側難，癭氣，鼻衄、鼻瘡、鼻窒，鼻多清涕，頭旋，屍厥、口喎、喘息、頭重、暫起僵仆、癭瘤。</p>
<p><u>絡卻</u>（一名強陽、一名腦蓋）：通天後一寸五分。《素注》刺三分，留五呼，《銅人》灸三壯。</p>
<p>主頭旋耳鳴，狂走瘛瘲，恍惚不休，腹脹，青盲內障，目無所見。</p>
<p><u>玉枕</u>　：絡卻後一寸五分，俠腦戶旁一寸三分，起肉枕骨上，入髮際二寸。《銅人》灸三壯，針三分，留三呼。</p>
<p>主目痛如脫，不能遠視，內連繫急，頭風痛不可忍。鼻窒不聞。</p>
<p><u>天柱</u>　：俠項後髮際，大筋外廉陷中。《銅人》針五分，得氣即瀉。《明堂》針二分，留三呼，瀉五吸。灸不及針。日七壯至百壯。《下經》灸三壯。《素注》針二分，留六呼。</p>
<p>主足不任身體，肩背痛欲折。目瞑視，頭旋腦痛，頭風，鼻不知香臭，腦重如脫，頂如拔，項強不可回顧。</p>
<p><u>大杼</u>　：項後第一椎下，兩旁相去脊各一寸五分陷中，正坐取之，督脈別絡，手足太陽、少陽之會。《難經》曰：骨會大杼。疏曰：骨病治此，袁氏曰：肩能負重，以骨會大杼也。《銅人》針五分，灸七壯。《明堂》禁灸。《下經》、《素注》針三分，留七呼，灸七壯。《資生》云：非大急不灸。</p>
<p>主膝痛不可屈伸，傷寒汗不出，腰脊痛，胸中鬱郁，熱甚不已，頭風振寒，項強不可俯仰，痎瘧，頭旋，勞氣咳嗽，身熱目眩，腹痛，僵仆不能久立，煩滿裡急，身不安，筋攣癲疾，身蜷急大。</p>
<p>東垣曰：五臟氣亂，在於頭，取之天柱、大杼、不補不瀉，以導氣而已。</p>
<p><u>風門</u>（一名熱府）：二椎下兩旁相去脊各一寸五分，正坐取之。《銅人》針五分。《素注》針三分，留七呼。《明堂》灸五壯。若頻刺，泄諸陽熱氣，背永不發癰疽，灸五壯。</p>
<p>主發背癰疽，身熱，上氣喘氣，咳逆胸背痛，風勞嘔吐，多嚏，鼻鼽出清涕，傷寒頭項強，目瞑，胸中熱，臥不安。</p>
<p><u>肺俞</u>　：第三椎下兩旁相去脊各一寸五分。《千金》對乳引繩度之。甄權以搭手，左取右，右取左，當中指末是，正坐取之。《甲乙》針三分，留七呼，得氣即瀉。甄權灸百壯。《明下》灸三壯。《素問》刺中肺三日死，其動為咳。</p>
<p>主癭氣，黃疸，勞瘵，口舌乾，勞熱上氣，腰脊強痛，寒熱喘滿，虛煩，傳屍骨蒸，肺痿咳嗽，肉痛皮癢，嘔吐，支滿不嗜食，狂走欲自殺，背僂，肺中風，偃臥，胸滿短氣，瞀悶汗出，百毒病，食後吐水，小兒龜背。</p>
<p>仲景曰：太陽與少陽並病，頭項強痛或眩冒，時如結胸，心下痞硬者，當刺太陽肺俞、肝俞。</p>
<p><u>厥陰俞</u>（一名厥俞）：四椎下兩旁相去脊各一寸五分，正坐取之。《銅人》針三分，灸七壯。</p>
<p>主咳逆牙痛，心痛，胸滿嘔吐，留結煩悶。</p>
<p>或曰：臟腑皆有俞在背，獨心包絡無俞，何也？曰：厥陰俞即心包絡俞也。</p>
<p><u>心俞</u>　：五椎下兩旁相去脊各一寸五分，正坐取之。《銅人》針三分，留七呼，得氣即瀉，不可灸。《明堂》灸三壯。《資生》云：刺中心一日死，其動為噫，豈可妄針。《千金》言：中風心急，灸心俞百壯，當權其緩急可也。</p>
<p>主偏風半身不遂，心氣亂恍惚，心中風，偃臥不得傾側，汗出唇赤，狂走發癇，語悲泣，心胸悶亂，咳吐血，黃疸，鼻衄，目瞤目昏，嘔吐不下食，健忘，小兒心氣不足，數歲不語。</p>
<p><u>督俞</u>　：六椎下兩旁相去脊各一寸五分，正坐取之。灸三壯。</p>
<p>主寒熱心痛，腹痛，雷鳴氣逆。</p>
<p><u>鬲俞</u>　：七椎下兩旁相去脊各一寸五分，正坐取之。《難經》曰：血會鬲俞。疏曰：血病治此。蓋上則心俞，心生血，下則肝俞，肝藏血，故鬲俞為血會。又足太陽多血，血乃水之象也。《銅人》針三分，留七呼，灸三壯。《素問》刺中鬲，皆為傷中，其病難愈，不過一歲必死。</p>
<p>主心痛，周痹、吐食翻胃，骨蒸，四肢怠惰，嗜臥，痃癖，咳逆，嘔吐，鬲胃寒痰，食飲不下，熱病汗不出，身重常溫。不能食，食則心痛，身痛腫脹，脅腹滿，自汗盜汗。</p>
<p><u>肝俞</u>　：九椎下兩旁相去脊各一寸五分，正坐取之。經曰：東風傷於春，病在肝。《銅人》針三分，留六呼，灸三壯。《明堂》灸七壯。《素問》刺中肝五日死，其動為欠。</p>
<p>主多怒，黃疸，鼻酸，熱病後目暗淚出，目眩，氣短咳血，目上視，咳逆，口乾，寒疝，筋寒，熱痙，筋急相引，轉筋入腹將死。</p>
<p>《千金》云：咳引兩脅急痛不得息，轉側難，撅肋下與脊相引而反折，目戴上，目眩循眉頭，驚狂，鼽衄，起則目䀮䀮，生白翳，咳引胸中痛，寒疝小腹痛，唾血短氣，熱病瘥後，食五辛目暗，肝中風，踞坐不得低頭，繞兩目連額上色微青。積聚痞痛。</p>
<p><u>膽俞</u>　：十椎下兩旁相去脊各一寸五分，正坐取之。《銅人》針五分，留七呼，灸三壯。《明堂》針三分。《下經》灸五壯。《素問》刺中膽一日半死，其動為嘔。</p>
<p>主頭痛，振寒汗不出，腋下腫脹，口苦舌乾，咽痛乾嘔吐，骨蒸勞熱食不下，目黃。</p>
<p>按《資生經》所載，崔知悌平取四花穴，上二穴是鬲俞，下二穴是膽俞，四穴主血，故取此以治勞瘵。後世誤以四花為斜取，非也。</p>
<p><u>脾俞</u>　：十一椎下兩旁相去脊各一寸五分，正坐取之。《銅人》針三分，留七呼，灸三壯。《明堂》灸五壯。《素問》刺中脾十日死，其動為吞。</p>
<p>主腹脹，引胸背痛，多食身瘦，痃癖積聚，脅下滿，泄利，痰瘧寒熱，水腫氣脹引脊痛，黃疸，善欠，不嗜食。</p>
<p><u>胃俞</u>　：十二椎下兩旁相去脊各一寸五分，正坐取之。《銅人》針三分，留七呼，灸隨年為壯。《明堂》灸三壯。《下經》灸七壯。</p>
<p>主霍亂，胃寒，腹脹而鳴，翻胃嘔吐，不嗜食，多食羸瘦，目不明，腹痛，胸脅支滿，脊痛筋攣，小兒羸瘦，不生肌膚。</p>
<p>東垣曰：中濕者，治在胃俞。</p>
<p><u>三焦俞</u>　：十三椎下兩旁相去脊各一寸五分，正坐取之。《銅人》針五分，留七呼，灸三壯。《明堂》針三分，灸五壯。主臟腑積聚，脹滿羸瘦，不能飲食，傷寒頭痛，飲食吐逆，肩背急，腰脊強不得俯仰，水穀不化，泄注下利，腹脹腸鳴，目眩頭痛。</p>
<p><u>腎俞</u>　：十四椎下兩旁相去脊各一寸五分，前與臍平，正坐取之。《銅人》針三分，留七呼，灸以年為壯。《明堂》灸三壯。《素問》刺中腎六日死，其動為嚏。</p>
<p>主虛勞羸瘦，耳聾腎虛，水臟久冷，心腹䐜滿脹急，兩脅滿引小腹急痛，脹熱，小便淋，目視䀮䀮，少氣，溺血，小便濁，出精夢泄，腎中風，踞坐而腰痛，消渴，五勞七傷，虛憊，腳膝拘急，腰寒如冰，頭重身熱，振慄，食多羸瘦，面黃黑，腸鳴，膝中四肢淫濼，洞泄食不化，身腫如水，女人積冷氣成勞，乘經交接羸瘦，寒熱往來。</p>
<p><u>氣海俞</u>　：十五椎下兩旁相去脊各一寸五分。針三分，灸五壯。主腰痛痔漏。</p>
<p><u>大腸俞</u>　：十六椎下兩旁相去脊各一寸五分，伏而取之。《銅人》針三分，留六呼，灸三壯。</p>
<p>主脊強不得俯仰，腰痛，腹中氣脹，繞臍切痛，多食身瘦，腸鳴，大小便不利，洞泄食不化，小腹絞痛。</p>
<p>東垣云：中燥治在大腸俞。</p>
<p><u>關元俞</u>　：十七椎下兩旁相去脊各一寸五分，伏而取之。</p>
<p>主風勞腰痛，泄痢，虛脹，小便難，婦人瘕聚諸疾。</p>
<p><u>小腸俞</u>　：十八椎下兩旁相去脊各一寸五分，伏而取之。《銅人》針三分，留六呼，灸三壯。</p>
<p>主膀胱、三焦津液少，大、小腸寒熱，小便赤不利，淋瀝遺溺，小腹脹滿，㽲痛，泄利膿血。五色赤痢下重，腫痛。腳腫。五痔，頭痛，虛乏消渴，口乾不可忍，婦人帶下。</p>
<p><u>膀胱俞</u>　：十九椎下兩旁相去脊各一寸五分，伏而取之。《銅人》針三分，留六呼，灸三壯。《明堂》灸七壯。</p>
<p>主風勞脊急強。小便赤黃，遺溺，陰生瘡。少氣，脛寒拘急，不得屈伸，腹滿，大便難，泄利腹痛，腳膝無力，女子瘕聚。</p>
<p><u>中膂俞</u>（一名脊內俞）：二十椎下兩旁相去脊各一寸五分，俠脊伸起肉，伏而取之。《銅人》針三分，留十呼，灸三壯。《明堂》云：腰痛俠脊裡痛，上下按之應者，從項至此穴痛，皆宜灸。</p>
<p>主腎虛消渴，腰脊強不得俯仰，腸冷赤白痢，疝痛，汗不出，腹脹脅痛。</p>
<p><u>白環俞</u>　：二十一椎下兩旁相去脊各一寸五分，伏而取之。一云：挺伏地，端身，兩手相重支額，縱息令皮膚俱緩，乃取其穴。《素注》針五分，得氣則先瀉，瀉訖多補之，不宜灸。《明堂》云灸三壯。</p>
<p>主手足不仁，腰脊痛，疝痛，大小便不利，腰髖疼，腳膝不遂，溫瘧，腰脊冷痛，不得久臥，勞損虛風，腰背不便，筋攣臂縮，虛熱閉塞。</p>
<p><u>上髎</u>　：第一空腰髁下一寸，俠脊陷中。足太陽、少陽之絡。《銅人》針三分，灸七壯。</p>
<p>主大小便不利，嘔逆，膝冷痛，鼻衄，寒熱瘧，陰挺出，婦人白瀝，絕嗣。</p>
<p>大理趙卿患偏風，不能起跪，甄權針上髎、環跳、陽陵泉、巨虛下廉，即能起跪。</p>
<p>八髎總治腰痛。</p>
<p><u>次髎</u>　：第二空俠脊陷中。《銅人》針三分，灸七壯。</p>
<p>主小便赤淋，腰痛不得轉搖，急引陰器痛不可忍，腰以下至足不仁，背腠寒，小便赤，心下堅脹，疝氣下墜，足清氣痛，腸鳴注瀉，偏風，婦人赤白帶下。</p>
<p><u>中髎</u>　：三空俠脊陷中。足厥陰、少陽所結之會。《銅人》針二分，留十呼，灸三壯。</p>
<p>主大小便不利，腹脹下利，五勞七傷六極，大便難，小便淋瀝，飧泄，婦人絕子帶下，月事不調。</p>
<p><u>下髎</u>　：四空俠脊陷中。《銅人》針二分，留十呼，灸三壯。</p>
<p>主大小便不利，腸鳴注瀉，寒濕內傷，大便下血，腰不得轉，痛引卵。女子下蒼汁不禁，中痛引小腹急痛。</p>
<p><u>會陽</u>（一名利機）：陰尾尻骨兩旁。《銅人》針八分，灸五壯。</p>
<p>主腹寒，熱氣冷氣，泄瀉，腸癖下血，陽氣虛乏，陰汗濕，久痔。</p>
<p><u>附分</u>　：二椎下，附項內廉，兩旁相去脊各三寸，正坐取之。手足太陽之會。《銅人》針三分。《素注》刺八分，灸五壯。</p>
<p>主肘不仁，肩背拘急，風冷客於腠理，頸痛不得回顧。</p>
<p><u>魄戶</u>　：直附分下，三椎下兩旁相去脊各三寸，正坐取之。《銅人》針五分，得氣即瀉，又宜久留針，日灸七壯至百壯。《素注》五壯。</p>
<p>主背膊痛，虛勞肺痿，三尸走疰，項強急不得回顧，喘息咳逆，嘔吐煩滿。</p>
<p><u>膏肓俞</u>　：四椎下一分，五椎上二分，兩旁相去脊各三寸，四肋三間，正坐屈脊，伸兩手，以臂著膝前令端直，手大指與膝頭齊，以物支肘，毋令搖動取之。《銅人》灸百壯，多至五百壯。當覺氣下礱礱然似水流之狀，亦當有所下，若無停痰宿飲，則無所下也。如病人已困，不能正坐，當令側臥，挽上臂，令取穴灸之。又當灸臍下氣海、丹田、關元、中極，四穴中取一穴。又灸足三里，以引火氣實下。</p>
<p>主無所不療。羸瘦，虛損，傳屍骨蒸，夢中失精，上氣咳逆，發狂，健忘，痰病。</p>
<p>《左傳》：成公十年，晉侯疾病，求醫於秦，秦使醫緩（秦醫名緩）為之，未至。公夢疾為二豎子曰：彼良醫也，懼傷我，焉逃之？其一曰：居肓之上，膏之下，若我何？醫至曰：疾不可為也，在肓之上，膏之下，攻之不可，達之不及，藥不至焉，不可為也。公曰：良醫也，厚為之禮而歸之。</p>
<p>孫思邈曰：時人拙，不能得此穴，所以宿疴難遣，若能用心方便，求得灸之，疾無不愈矣。</p>
<p>按此二穴，世皆以為起死回生之妙穴，殊不知病有淺深，而醫有難易，淺者針灸，可保十全，深者亦未易為力。扁鵲云：病有六不治。經云：色脈不順而莫針也。肓，鬲也，心下為膏。又曰：凝者為脂，釋者為膏。又曰：膏，連心脂膏也。人年二旬後，方可灸此二穴，仍灸三里二穴，引火氣下行，以固其本。若未出幼而灸之，恐火氣盛，上焦作熱。每見醫家不分老少，又多不針瀉三里，以致虛火上炎，是不經口授而妄作也。豈能瘳其疾哉！患者灸此，必針三里或氣海，更清心絕欲，參閱前後各經調攝，何患乎疾之不瘳也！</p>
<p><u>神堂</u>　：五椎下兩旁相去脊各三寸陷中，正坐取之。</p>
<p>《銅人》針三分，灸五壯。《明堂》灸三壯。《素注》針五分。</p>
<p>主腰背脊強急不可俯仰，灑淅寒熱，胸滿氣逆上攻，時噎。</p>
<p><u>譩譆</u>　：肩膊內廉，俠六椎下兩旁相去脊各三寸，正坐取之。以手重按，病人言：「譩譆」，譩譆應手。《素注》針七分。《銅人》針六分，留三呼，瀉五吸。灸二七壯，止百壯。《明堂》灸五壯。</p>
<p>主大風汗不出，勞損不得臥，溫瘧寒瘧，背悶氣滿，腹脹氣眩，胸中痛引腰背，腋拘脅痛，目眩，目痛，鼻衄，喘逆，臂膊內廉痛，不得俯仰，小兒食時頭痛，五心熱。</p>
<p><u>鬲關</u>　：七椎下兩旁相去脊各三寸陷中，正坐開臂取之。</p>
<p>《銅人》針五分，灸三壯。</p>
<p>主背痛惡寒，脊強俯仰難，食飲不下，嘔噦多涎唾，胸中噎悶，大便不節，小便黃。</p>
<p><u>魂門</u>　：九椎下兩旁相去脊各三寸陷中，正坐取之。《銅人》針五分，灸三壯。</p>
<p>主屍厥走疰，胸背連心痛，食飲不下，腹中雷鳴，大便不節，小便赤黃。</p>
<p><u>陽綱</u>　：十椎下兩旁相去脊各三寸，正坐闊肩取之。《銅人》針五分，灸三壯。</p>
<p>主腸鳴腹痛，飲食不下，小便赤澀，腹脹身熱，大便不節，泄痢赤黃，不嗜食，怠惰。</p>
<p><u>意舍</u>　：十一椎下兩旁相去脊各三寸，正坐取之。《銅人》針五分，灸五十壯至百壯。《明堂》灸五十壯。《下經》灸七壯。《素注》灸二壯。《甲乙》灸三壯，針五分。</p>
<p>主腹滿虛脹，大便滑泄，小便赤黃，背痛，惡風寒，食飲不下，嘔吐消渴，身熱目黃。</p>
<p><u>胃倉</u>　：十二椎下兩旁相去脊各三寸，正坐取之。《銅人》針五分，灸五十壯。《甲乙》灸三壯。</p>
<p>主腹滿虛脹，水腫，食飲不下，惡寒，背脊痛不得俯仰。</p>
<p><u>肓門</u>　：十三椎下兩旁相去脊各三寸陷中，正坐取之。《銅人》灸三十壯，針五分。</p>
<p>主心下痛，大便堅，婦人乳疾。</p>
<p><u>志室</u>　：十四椎下兩旁相去脊各三寸陷中，正坐取之。《銅人》針九分，灸三壯。《明堂》灸七壯。</p>
<p>主陰腫，陰痛，背痛，腰脊強直，俯仰不得，飲食不消，腹強直，夢遺失精，淋瀝，吐逆，兩脅急痛，霍亂。</p>
<p><u>胞肓</u>　：十九椎下兩旁相去脊各三寸陷中，伏而取之。《銅人》針五分，灸五七壯。《明堂》灸三七壯。《甲乙》灸三壯。</p>
<p>主腰脊急痛，食不消，腹堅急，腸鳴，淋瀝，不得大小便，癃閉下腫。</p>
<p><u>秩邊</u>　：二十椎下兩旁相去脊各三寸陷中，伏取之。《銅人》針五分。《明堂》灸三壯，針三分。</p>
<p>主五痔發腫，小便赤，腰痛。</p>
<p><u>承扶</u>（一名肉郄，一名陰關，一名皮部）：尻臀下陰股上紋中。又曰：尻臀下陷紋中。《銅人》針七分，灸三壯。</p>
<p>主腰脊相引如解，久痔尻臀腫，大便難，陰胞有寒，小便不利。</p>
<p><u>殷門</u>　：肉郄下六寸。《銅人》針七分。</p>
<p>主腰脊不可俯仰，舉重，惡血，泄注，外股腫。</p>
<p><u>浮郄</u>　：委陽上一寸，展膝得之。《銅人》針五分，灸三壯。</p>
<p>主霍亂轉筋，小腸熱，大腸結，脛外筋急，髀樞不仁，小便熱，大便堅。</p>
<p><u>委陽</u>　：承扶下一尺六寸，穴在足太陽之前，少陽之後，出於膕中外廉兩筋間，三焦下輔俞，足太陽之別絡。《素注》針七分，留五呼，灸三壯。</p>
<p>主腋下腫痛，胸滿膨膨，筋急身熱。飛屍遁疰，痿厥不仁。小便淋瀝。</p>
<p><u>委中</u>（一名血郄）：膕中央約紋動脈陷中。令人面挺伏地，臥取之。足太陽膀胱脈所入為合土。《素注》針五分，留七呼。《銅人》針八分，留三呼，瀉七吸。《甲乙》針五分，禁灸。《素問》刺委中大脈，令人僕脫色。</p>
<p>主膝痛及拇指，腰俠脊沉沉然，遺溺，腰重不能舉體，小腹堅滿，風痹，髀樞痛，可出血，痼疹皆愈。傷寒四肢熱，熱病汗不出，取其經血立愈。</p>
<p>委中者，血郄也。大風發眉墮落，刺之出血。</p>
<p><u>合陽</u>　：膝約紋下三寸。《銅人》針六分，灸五壯。</p>
<p>主腰脊強引腹痛，陰股熱，胻酸腫，步履難，寒疝陰偏痛，女子崩中帶下。</p>
<p><u>承筋</u>（一名腨腸，一名直腸）：腨腸中央陷中，脛後從腳跟上七寸。《銅人》灸三壯，禁針。</p>
<p>主腰背拘急，大便秘，腋腫，痔瘡，脛痹不仁，腨酸，腳急跟痛，腰痛，鼻鼽衄，霍亂轉筋。</p>
<p><u>承山</u>（一名魚腹，一名肉柱，一名腸山）：銳腨腸下分肉間陷中，一雲腿肚下分肉間。《針經》云：取穴須用兩手高托，按壁上，兩足指離地，用足大趾尖豎起，上看足銳腨腸下分肉間。《銅人》灸五壯，針七分。《明堂》針八分，得氣即瀉，速出針，灸不及針，止六七壯。《下經》灸五壯。</p>
<p>主大便不通，轉筋，痔腫，戰慄不能立，腳氣膝腫，脛酸腳跟痛，筋急痛，霍亂，急食不通，傷寒水結。</p>
<p><u>飛揚</u>（一名厥陽）：外踝骨上七寸。足太陽絡脈，別走少陰。《銅人》針三分，灸三壯。《明堂》灸五壯。</p>
<p>主痔腫痛，體重起坐不能，步履不收，腳腨酸腫，戰慄不能久立坐，足趾不能屈伸，目眩痛，歷節風，逆氣，癲疾，寒瘧。實則鼽窒，頭背痛，瀉之；虛則鼽衄，補之。</p>
<p><u>附陽</u>　：外踝上三寸，太陽前，少陽後，筋骨之間。陽蹺脈隙。《銅人》針五分，灸三壯，留七呼。《素注》針六分，留七呼，灸三壯。《明堂》灸五壯。</p>
<p>主霍亂轉筋，腰痛不能久立，坐不能起，髀樞股胻痛，痿厥，風痹不仁，頭重䪼痛，時有寒熱，四肢不舉。</p>
<p><u>崑崙</u>　：足外踝後五分，跟骨上陷中，細脈動應手。足太陽膀胱脈所行為經火。《素注》針五分，留十呼。《銅人》針三分，灸三壯。妊婦刺之落胎。</p>
<p>主腰尻腳氣，足腨腫不得履地，鼽衄，膕如結，踝如裂，頭痛，肩背拘急，咳喘滿，腰脊內引痛，傴僂，陰腫痛，目眩痛如脫，瘧多汗，心痛與背相接，婦人孕難，胞衣不出，小兒發癇瘛瘲。</p>
<p><u>僕參</u>（一名安邪）：足跟骨下陷中，拱足取之。陽蹺之本。《銅人》針三分，灸七壯。《明堂》灸三壯。</p>
<p>主足痿，失履不收，足跟痛不得履地，霍亂轉筋，吐逆，屍厥癲癇，狂言見鬼，腳氣膝腫。</p>
<p><u>申脈</u>（即陽蹺）：外踝下五分陷中，容爪甲白肉際，前後有筋，上有踝骨，下有軟骨，其穴居中。陽蹺脈所出。《銅人》針三分，留七呼，灸三壯。</p>
<p>主風眩。腰腳痛，胻酸不能久立，如在舟中。勞極。冷氣逆氣，腰髖冷痹，腳膝屈伸難，婦人血氣痛。</p>
<p>潔古曰：癇病晝發，灸陽蹺。</p>
<p><u>金門</u>（一名梁關）：外踝下少後，丘墟後，申脈前，足太陽郄，陽維別屬。《銅人》針一分，灸三壯。炷如小麥大。</p>
<p>主霍亂轉筋，屍厥癲癇，暴疝，膝胻酸，身戰不能久立。小兒張口搖頭，身反折。</p>
<p><u>京骨</u>　：足外側大骨下，赤白肉際陷中，按而得之，小指本節後大骨名京骨，其穴在骨下。足太陽脈所過為原，膀胱虛實皆拔之。《銅人》針三分，留七呼，灸七壯。《明堂》五壯。《素注》三壯。</p>
<p>主頭痛如破，腰痛不可屈伸，身後側痛，目內眥赤爛。白翳俠內眥起，目反白，目眩。發瘧寒熱，喜驚，不飲食，筋攣，足胻，髀樞痛，頸項強，腰背不可俯仰，傴僂，鼻鼽不止，心痛。</p>
<p><u>束骨</u>　：足小趾外側本節後，赤白肉際陷中。足太陽脈所注為俞木。膀胱實瀉之。《銅人》灸三壯，針三分，留五呼。</p>
<p>主腰脊痛如折，髀不可曲，膕如結，腨如裂，耳聾，惡風寒，頭囟項痛，目眩身熱，目黃淚出，肌肉動，項強不可回顧，目內眥赤爛，腸澼，泄，痔，瘧，癲狂，發背，癰疽，背生疔瘡。</p>
<p><u>通谷</u>　：足小趾外側本節前陷中。足太陽脈所溜為滎水。《銅人》針二分，留三呼，灸三壯。</p>
<p>主頭重目眩，善驚，引鼽衄，項痛，目䀮䀮，留飲胸滿，食不化，失欠。</p>
<p>東垣曰：胃氣下溜，五臟氣亂，在於頭，取天柱、大杼；不知，深取通谷、束骨。</p>
<p><u>至陰</u>　：足小趾外側，去爪甲角如韭葉。足太陽脈所出為井金。膀胱虛補之。《銅人》針二分，灸三壯。《素注》針一分，留五呼。</p>
<p>主目生翳，鼻塞頭重，風寒從足小趾起，脈痹上下帶胸脅痛無常處，轉筋，寒瘧，汗不出，煩心，足下熱，小便不利，失精，目痛，大眥痛。</p>
<p>根結篇云：太陽根於至陰，結於命門；命門者，目也。</p>
<figure>
<img alt="膀胱腑圖">
</figure>
<figure>
<img alt="足太陽膀胱經">
</figure>

<h2>足少陰經穴主治</h2>
<p>《內經》曰：腎者，作強之官，伎巧出焉。</p>
<p>腎者，主蟄，封藏之本，精之處也。其華在發，其充在骨，為陰中之太陰，通於冬氣。</p>
<p>北方黑色，入通於腎，開竅於耳，藏精於腎。故病在溪。其味鹹，其類水，其畜彘，其谷豆，其應四時，上為辰星。是以知病之在骨也。其音羽，其數六，其臭腐，其液唾。</p>
<p>北方生寒，寒生水，水生咸，咸在腎，腎生骨髓。髓生肝，腎主耳，其在天為寒，在地為水，在體為骨，在臟為腎。在聲為呻，在變動為慄，在志為恐，恐傷腎。思勝恐，寒傷血，燥勝寒，咸傷血，甘勝咸。</p>

<h3>足少陰腎經穴歌</h3>
<p>足少陰穴二十七，湧泉、然谷、太谿溢，大鐘、水泉通照海，復溜、交信、築賓實，陰谷膝內跗骨後，以上從足走至膝。橫骨、大赫聯氣穴，四滿、中注、肓俞臍，商曲、石關、陰都密，通谷、幽門寸半闢。折量腹上分十一，步廊、神封膺靈墟，神藏、彧、中俞府畢（左右五十四穴）。</p>
<p>此一經起於湧泉，終於俞府。取湧泉、然谷、太谿、復溜、陰谷、與井滎俞經合也。</p>
<p>脈起小指之下，斜趨足心，出然谷之下，循內踝之後，別入跟中，上腨內，出膕內廉，上股內後廉，貫脊，屬腎，絡膀胱；其直行者，從腎上貫肝膈，入肺中，循喉嚨俠舌本；其支者，從肺出絡心，注胸中。多氣少血，酉時氣血注此。</p>
<p>癸水之臟，脈居左尺。一臟而二形，左名腎，男子以藏精；右名命門，女子以系胞。元氣之根，精神之舍。受病同歸於膀胱，診候兩分於水火。實則脈實，小腹脹滿而腰背急強，便黃舌燥者，瀉腎湯可以廣推；虛則脈虛，氣寒陽痿而言音混濁，脛弱脈代者，蓯蓉散宜加尋討。腎氣不和腰脅痛，散號異香；陽經鬱滯背肩疼，湯名通氣。腰痛散八角茴香，精泄末一升韭子。氣滯腰間堪順氣，血凝臂痛，可舒經。五味能交心腎，須茯神遠志川歸，山藥蓯蓉枸杞；龍骨安養精神，與益智茴香故紙，鹿茸牛膝黃耆。地黃補腎益陰，加當歸而補髓；附子驅寒去濕，倍人參而壯陽。龍骨治骨虛痠痛，豬腎濟腎弱腰虧。大抵咸能走腎，秋石須明配合；寒能敗命，春茗要別陳新，滲淡瀉水之劑宜慎，燒煉助火之丹勿餐。東垣曾謂肉桂獨活報使，錢氏獨用地黃枸杞引經。抑又聞竹破須將竹補，胞雞還要卵為。誰知人人本有長生藥，自是迷徒枉擺拋。甘露降時天地合，黃芽生處坎離交。井蛙應謂無龍窟，籬鶴爭知有風巢。丹熟自然金滿屋，何須尋草學燒茅。</p>
<p>《導引本經》：人稟天地之氣以有生，而太極之精寓焉，比吾之所固有，而充塞乎兩間者也。人惟志以情誘，念以物牽，以有限之天真，縱無窮之逸欲，消耗日甚，中無所主，則群邪乘之，而百病作。是洞開四門以納盜，幾何不至於敗哉！然自古聖人率多令考，豈其渾蒙沕穆，得於天者獨厚，噓吸偃仰，成於人者有異術耶。亦以志寧道一，神爽不漓，俾吾固有之真，常為一身之主，則榮衛周流，邪無自入。彼風寒暑濕，譬之堅城，外盜雖踵至迭窺，其何以得其隙而肆之虐哉？鳴醫者家，辨症循方，按脈施劑，倏忽收功，固所不廢。然盜至而遏之，孰若無盜之可遏也；病至而療之，孰若無病之可療也。與其求金石之餌，而常患其不足，孰若求吾身之精，而恆自有餘也。故黃帝、岐伯問答曰，百體從令，惟於保太和而泰天君得之。蓋此意也。先賢云：天地之大寶珠玉，人身之大寶精神。《內經》曰：男女人之大欲存焉。誠能以理制欲，以義馭情，雖美色在前，不過悅目暢志而已，奚可恣情喪精，所謂油盡燈滅，髓竭人亡；添油燈壯，補髓人強也。又曰：冬月天地閉，血氣藏，伏陽在內，心膈多熱，切忌發汗，以泄陽氣，此謂之閉藏。水冰地坼，無擾乎陽，早臥晚起，必待日光，使志若伏若匿，若有私意，若已有得，去寒就溫，勿泄皮膚，使氣亟奪，此冬氣之應，養藏之道也。逆之則傷腎，春為痿厥。人宜服固本益腎酒，以迎陽氣耳。不可過暖致傷目，而亦不可太醉冒寒。如冬傷於寒，春必病溫，故先王於是月閉關，俾寒熱適中可也。嘗聞之曰：湛然誠一守精玄，得象忘言辨道看，好把牝門憑理顧，子前午後用神占。是則以元精煉交感之精，三物混合，與道合真，自然元精固，而交感之精不漏，衛生之法，先此而已。前腎所謂精全不思欲，氣全不思食，神全不思睡，斯言盡矣。</p>

<h3>考正穴法</h3>
<p><u>湧泉</u>（一名地衝）：足心陷中，屈足卷指宛宛中，白肉際，跪取之。足少陰腎脈所出為井木。實則瀉之。《銅人》針五分，無令出血，灸三壯。《明堂》灸不及針。《素注》針三分，留三呼。</p>
<p>主屍厥，面黑如炭色。咳吐有血，渴而喘，坐欲起，目䀮䀮無所見，善恐，惕惕如人將捕之，舌乾咽腫，上氣嗌乾，煩心，心痛，黃疸，腸澼，股內後廉痛，痿厥，嗜臥，善悲欠，小腹急痛，泄而下重，足脛寒而逆，腰痛，大便難，心中結熱，風疹，風癇，心病飢不嗜食，咳嗽身熱，喉閉舌急失音，卒心痛，喉痹，胸脅滿悶，頭痛目眩，五指端盡痛，足不踐地，足下熱，男子如蠱，女子如娠，婦人無子，轉胞不得尿。</p>
<p>《千金翼》云：主喜喘，脊脅相引，忽忽喜忘，陰痹，腹脹，腰痛，不欲食，喘逆，足下冷至膝，咽中痛不可納食，喑不能言，小便不利，小腹痛，風入腸中，癲病，俠臍痛，鼻衄不止，五疝，熱病先腰痠、喜渴數引飲，身項痛而寒且酸，足熱不欲言，頭痛癲癲然，少氣，寒厥，霍亂轉筋，腎積賁豚。</p>
<p>漢，濟北王阿母，病患熱厥，足熱，淳于意刺足心，立愈。</p>
<p><u>然谷</u>（一名龍淵）：足內踝前起大骨下陷中。一云內踝前直下一寸，別於足太陰之郄，足少陰腎脈所溜為滎火。《銅人》灸三壯，針三分，留五呼，不宜見血，令人立飢欲食。刺足下布絡，中脈，血不出為腫。</p>
<p>主咽內腫，不能內唾，時不能出唾，心恐懼如人將捕，涎出喘呼少氣，足跗腫不得履地，寒疝，小腹脹，上搶胸脅，咳唾血，喉痹，淋瀝白濁，胻酸不能久立，足一寒一熱，舌縱，煩滿，消渴，自汗，盜汗出，痿厥，洞泄，心痛如錐刺，墜墮惡血留內腹中，男子精泄，婦人無子，陰挺出，月事不調，陰癢，初生小兒臍風口噤。</p>
<p><u>太谿</u>（一名呂細）：足內踝後五分，跟骨上動脈陷中。男子、婦人病，有此脈則生，無則死。足少陰腎脈所注為俞土。《素注》針三分，留七呼，灸三壯。</p>
<p>主久瘧咳逆，心痛如錐刺，心脈沉，手足寒至節，喘息，嘔吐，痰實，口中如膠，善噫，寒疝，熱病汗不出，默默嗜臥，溺黃，消癉，大便難，咽腫唾血，痃癖寒熱，咳嗽不嗜食，腹脅痛，瘦脊，傷寒手足厥冷。</p>
<p>東垣曰：成痿者，以導濕熱，引胃氣出行陽道，不令濕土克腎水，其穴在太谿。《流注賦》云：牙齒痛堪治。</p>
<p><u>大鐘</u>　：足跟後踵中，大骨上兩筋間。足少陰絡，別走太陽，《銅人》灸三壯，針二分，留七呼。《素注》留三呼。</p>
<p>主嘔吐，胸脹喘息，腹滿便難，腰脊痛，少氣，淋瀝灑淅，腹脊強，嗜臥，口中熱，多寒，欲閉戶而處，少氣不足，舌乾、咽中食噎不得下，善驚恐不樂，喉中鳴，咳唾氣逆，煩悶。實則閉癃瀉之，虛則腰痛補之。</p>
<p><u>水泉</u>　：太谿下一寸，內踝下。少陰郄。《銅人》灸五壯，針四分。</p>
<p>主目䀮䀮不能遠視，女子月事不來，來即心下多悶痛，陰挺出，小便淋瀝，腹中痛。</p>
<p><u>照海</u>　：足內踝下四分，前後有筋，上有踝骨，下有軟骨，其穴居中。陰蹺脈所生。《素注》針四分，留六呼，灸三壯。《銅人》針三分，灸七壯。《明堂》灸三壯。</p>
<p>主咽乾，心悲不樂，四肢懈惰，久瘧，卒疝，嘔吐嗜臥，大風默默不知所痛，視如見星，小腹痛，婦女經逆，四肢淫濼，陰暴跳起或癢，漉清汁，小腹偏痛，淋，陰挺出，月水不調。</p>
<p>潔古曰：癇病夜發灸陰蹺，照海穴也。</p>
<p><u>復溜</u>（一名昌陽，一名伏白）：足內踝上二寸，筋骨陷中，前傍骨是復溜，後傍筋是交信，二穴止隔一條筋。足少陰腎脈所行為經金。腎虛補之。《素注》針三分，留七呼，灸五壯。《明堂》灸七壯。</p>
<p>主腸澼，腰脊內引痛，不得俯仰起坐，目視䀮䀮，善怒多言，舌乾，胃熱，蟲動涎出，足痿不收履，胻寒不自溫，腹中雷鳴，腹脹如鼓，四肢腫，五腫水病（青、赤、黃、白、黑，青取井、赤取滎，黃取俞，白取經，黑取合），血痔，泄後重，五淋，血淋，小便如散火，骨寒熱，盜汗，汗注不止，齒齲，脈微細不見，或時無脈。</p>
<p><u>交信</u>　：足內踝骨上二寸，少陰前，太陰後廉筋骨間。陰蹺脈之郄。《銅人》針四分，留十呼，灸三壯，《素注》留五呼。</p>
<p>主氣淋，㿉疝，陰急，陰汗，瀉利赤白，氣熱癃，股樞內痛，大小便難，淋，女子漏血不止，陰挺出，月水不來，小腹偏痛，四肢淫濼，盜汗出。</p>
<p><u>築賓</u>　：內踝上五寸，腨分中，陰維之郄。《銅人》針三分，留五呼，灸五壯。《素注》針三分，灸五壯。</p>
<p>主㿗疝，小兒胎疝，痛不得乳，癲疾狂易，妄言怒罵，吐舌，嘔吐涎沫，足腨痛。</p>
<p><u>陰谷</u>　：膝下內輔骨後，大筋下，小筋上，按之應手，屈膝乃得之。足少陰腎脈所入為合水。《銅人》針四分，留七呼，灸三壯。</p>
<p>主膝痛如錐，不得屈伸。舌縱涎下，煩逆，溺難，小便急引陰痛，陰痿，股內廉痛，婦人漏下不止，腹脹滿不得息，小便黃，男子如蠱，女子如娠。</p>
<p><u>橫骨</u>　：大赫下一寸，陰上橫骨中，宛曲如仰月中央，去腹中行各一寸。足少陰、衝脈之會。《銅人》灸三壯，禁針。</p>
<p>主五淋，小便不通，陰器下縱引痛，小腹滿，目赤痛內眥始，五臟虛竭，失精（自肓俞至橫骨六穴，《銅人》去腹中行各一十五分，錄之以備參考）。</p>
<p><u>大赫</u>（一名陰維，一名陰關）：氣穴下一寸，去腹中行各一寸。足少陰、衝脈之會。《銅人》灸五壯，針三分，《素注》針一寸，灸三壯。</p>
<p>主虛勞失精，男子陰器結縮，莖中痛，目赤痛從內眥始，婦人赤帶。</p>
<p><u>氣穴</u>（一名胞門，一名子戶）：四滿下一寸，去腹中行各一寸。足少陰、衝脈之會。《銅人》灸五壯，針三分，《素注》針一寸，灸五壯。</p>
<p>主賁豚，氣上下引腰脊痛，泄利不止，目赤痛從內眥始，婦人月事不調。</p>
<p><u>四滿</u>（一名髓府）：中注下一寸，去腹中行各一寸。足少陰、衝脈之會。《銅人》針三分，灸三壯。</p>
<p>主積聚疝瘕，腸澼，大腸有水，臍下切痛，振寒，目內眥赤痛，婦人月水不調，惡血㽲痛，賁豚上下，無子。</p>
<p><u>中注</u>　：肓俞下一寸，去腹中行各一寸。足少陰、衝脈之會。《銅人》針一寸，灸五壯。</p>
<p>主小腹有熱，大便堅燥不利，泄氣，上下引腰脊痛，目內眥赤痛，女子月事不調。</p>
<p><u>肓俞</u>　：商曲下一寸，去腹中行各一寸。足少陰、衝脈之會。《銅人》針一寸，灸五壯。</p>
<p>主腹切痛，寒疝，大便燥，腹滿響響然不便，心下有寒，目赤痛從內眥始。</p>
<p>按諸傢俱以疝主於腎，故足少陰經髎穴多兼治疝，丹溪以疝本肝經，與腎絕無相干。足以正千古之訛。</p>
<p><u>商曲</u>　：石關下一寸，去腹中行各一寸五分，足少陰、衝脈之會。《銅人》針一寸，灸五壯。</p>
<p>主腹痛，腹中積聚，時切痛，腸中痛不嗜食，目赤痛從內眥始（自幽門至商曲，《銅人》去腹中行五分，《素注》一寸）。</p>
<p><u>石關</u>　：陰都下一寸，去腹中行各一寸五分。足少陰、衝脈之會。《銅人》針一寸，灸三壯。</p>
<p>主噦噫嘔逆，腹痛氣淋，小便黃，大便不通，心下堅滿，脊強不利，多唾，目赤痛從內眥始，婦人無子，臟有惡血，血上衝腹，痛不可忍。</p>
<p><u>陰都</u>（一名食宮）：通谷下一寸，去腹中行各一寸五分。足少陰、衝脈之會。《銅人》針三分，灸三壯。</p>
<p>主身寒熱瘧病，心下煩滿，逆氣，腸鳴，肺脹氣搶，脅下熱痛，目赤痛從內眥始。</p>
<p><u>通谷</u>　：幽門下一寸，去腹中行各一寸五分。足少陰、衝脈之會。《銅人》針五分，灸五壯。《明堂》灸三壯。</p>
<p>主失欠口喎，食飲善嘔，暴喑不能言，結積留飲，痃癖胸滿，食不化，心恍惚，喜嘔，目赤痛從內眥始。</p>
<p><u>幽門</u>　：俠巨闕兩旁各一寸五分陷中，足少陰、衝脈之會。《銅人》針五分，灸五壯。</p>
<p>主小腹脹滿，嘔吐涎沫，喜唾，心下煩悶，胸中引痛，滿不嗜食，裡急數咳，健忘，泄利膿血，目赤痛從內眥始，女子心痛，逆氣，善吐食不下。</p>
<p><u>步廊</u>　：神封下一寸六分陷中，去胸中行各二寸，仰而取之。《素注》針四分，《銅人》針三分，灸五壯。</p>
<p>主胸脅支滿，痛引胸，鼻塞不通，呼吸少氣，咳逆嘔吐，不嗜食，喘息不得舉臂。</p>
<p><u>神封</u>　：靈墟下一寸六分陷中，去胸中行各二寸，仰而取之。《素注》針四分。《銅人》針三分，灸五壯。</p>
<p>主胸滿不得息，咳逆，乳癰，嘔吐，灑淅惡寒，不嗜食。</p>
<p><u>靈墟</u>　：神藏下一寸六分陷中，去胸中行各二寸，仰而取之。《素注》針四分。《銅人》針三分，灸五壯。</p>
<p>主胸脅支滿，痛引胸不得息，咳逆嘔吐，不嗜食。</p>
<p><u>神藏</u>　：彧中下一寸六分陷中，去胸中行各二寸，仰而取之。《銅人》灸五壯，針三分。《素注》針四分。</p>
<p>主嘔吐，咳逆喘不得息，胸滿不嗜食。</p>
<p><u>彧中</u>　：俞府下一寸六分，去胸中行各二寸，仰而取之。《銅人》針四分，灸五壯。《明堂》灸三壯。</p>
<p>主咳逆喘息不能食，胸脅支滿，涎出多唾。</p>
<p><u>俞府</u>　：氣舍下，璇璣旁，各二寸陷中，仰而取之。《素注》針四分，灸三壯。《銅人》針三分，灸五壯。</p>
<p>主咳逆上氣，嘔吐，喘嗽，腹脹不下食飲，胸中痛久喘，灸七壯效。</p>
<figure>
<img alt="腎臟圖">
</figure>
<figure>
<img alt="足少陰腎經">
</figure>

<h1>卷七</h1>

<h2>手厥陰經穴主治</h2>
<p>滑氏曰：手厥陰心主，又曰心包絡，何也？曰：君火以名，相火以位，手厥陰代君火行事，以用而言，故曰手心主；以經而言，曰心包絡，一經而二名，實相火也。</p>

<h3>手厥陰心包絡經穴歌</h3>
<p>九穴心包手厥陰，天池、天泉、曲澤深，郄門、間使、內關對，大陵、勞宮、中衝侵（左右一十八穴）。</p>
<p>此一經起於天池，終於中衝，取中衝、勞宮、大陵、間使、曲澤，與井滎俞經合也。</p>
<p>脈起胸中，出屬心包，下膈，歷絡三焦；其支者，循胸出脅，下腋三寸，上抵腋下，下循臑內，行太陰、少陰之間，入肘中，下臂，行兩筋之間，入掌中，循中指出其端；其支別者，從掌中循小指次指出其端。多血少氣，戌時氣血注此。</p>
<p>受足少陰之交，其系與三焦之系連屬，故指相火之臟，實乃裹心之膜，此實安身立命之地，尤宜詳察，默會其真。其調劑也，莫執一方；其針灸也，必循其道。達者慎焉，幾於神矣。</p>

<h3>考正穴法</h3>
<p><u>天池</u>（一名天會）：腋下三寸，乳後一寸，著脅直腋撅肋間。手足厥陰、少陽之會。《銅人》灸三壯，針三分。《甲乙》針七分。</p>
<p>主胸中有聲，胸膈煩滿，熱病汗不出，頭痛，四肢不舉，腋下腫，上氣，寒熱痃瘧，臂痛，目䀮䀮不明。</p>
<p><u>天泉</u>（一名天濕）：曲腋下二寸，舉臂取之。《銅人》針六分，灸三壯。</p>
<p>主目䀮䀮不明，惡風寒，心病，胸脅支滿，咳逆，膺背胛間、臂內廉痛。</p>
<p><u>曲澤</u>　：肘內廉陷中，大筋內側橫紋中動脈是。心包絡脈所入為合水。《銅人》灸三壯，針三分，留七呼。</p>
<p>主心痛，善驚，身熱，煩渴口乾，逆氣嘔涎血，心下澹澹，身熱，風疹，臂肘手腕不時動搖，頭清汗出不過肩，傷寒，逆氣嘔吐。</p>
<p><u>郄門</u>　：掌後去腕五寸，手厥陰心包絡脈隙。《銅人》針三分，灸五壯。</p>
<p>主嘔血，衄血，心痛嘔噦，驚恐畏人，神氣不足。</p>
<p><u>間使</u>　：掌後三寸，兩筋間陷中。心包絡脈所行為經金。《素注》針六分，留七呼。《銅人》針三分，灸五壯。《明堂》灸七壯。《甲乙》灸三壯。</p>
<p>主傷寒結胸，心懸如飢，卒狂，胸中澹澹，惡風寒，嘔沫，怵惕，寒中少氣，掌中熱，腋腫肘攣，卒心痛，多驚，中風氣塞，涎上昏危，喑不得語，咽中如梗，鬼邪，霍亂乾嘔，婦人月水不調，血結成塊，小兒客忤。</p>
<p><u>內關</u>　：掌後去腕二寸兩筋間，與外關相抵。手心主之絡，別走少陰。《銅人》針五分，灸三壯。</p>
<p>主手中風熱，失志，心痛，目赤，支滿肘攣。實則心暴痛瀉之，虛則頭強補之。</p>
<p><u>大陵</u>　：掌後骨下，兩筋間陷中。手厥陰心包絡脈所注為俞土。心包絡實瀉之。《銅人》針五分。《素注》針六分，留七呼，灸三壯。</p>
<p>主熱病汗不出，手心熱，肘臂攣痛，腋腫，善笑不休，煩心，心懸若飢，心痛掌熱，喜悲泣驚恐，目赤目黃，小便如血，嘔啘無度，狂言不樂，喉痹，口乾，身熱頭痛，短氣，胸脅痛，瘑瘡疥癬。</p>
<p><u>勞宮</u>（一名五里，一名掌中）：掌中央動脈。《銅人》屈無名指取之。《資生》屈中指取之。滑氏云：以今觀之，屈中指、無名指兩者之間取之為允。心包絡脈所溜為滎火。《素注》針三分，留六呼。《銅人》灸三壯。《明堂》針二分，得氣即瀉，只一度，針過兩度，令人虛。禁灸，灸令人息肉日加。</p>
<p>主中風，善怒，悲笑不休，手痹，熱病數日汗不出，怵惕，脅痛不可轉側，大小便血，衄血不止，氣逆嘔噦，煩渴食飲不下，大小人口中腥臭，口瘡，胸脅支滿，黃疸目黃，小兒齦爛。</p>
<p><u>中衝</u>　：手中指端，去爪甲角如韭葉陷中。心包絡脈所出為井木。心包絡虛補之。《銅人》針一分，留三呼。《明堂》灸一壯。</p>
<p>主熱病煩悶，汗不出，掌中熱，身如火，心痛煩滿，舌強。</p>
<figure>
<img alt="手厥陰心包絡經">
</figure>

<h2>手少陽經穴主治</h2>
<p>《內經》曰：三焦者，決瀆之官，水道出焉。又云：上焦如霧，中焦如漚，下焦如瀆。人心湛寂，欲想不興，則精氣散在三焦，榮華百脈。及其想念一起，欲火熾然，翕撮三焦，精氣流溢，並與命門輸瀉而出，故號此府為三焦。</p>

<h3>手少陽三焦經穴歌</h3>
<p>二十三穴手少陽，關衝、液門、中渚旁，陽池、外關、支溝正，會宗、三陽、四瀆長，天井、清冷淵、消濼，臑會、肩髎、天髎堂，天牖、翳風、瘈脈青，顱息、角孫、絲竹張，和髎、耳門聽有常（左右四十六穴）。</p>
<p>此一經起於關衝，終於耳門，取關衝、液門、中渚、陽池、支溝、天井、與井滎俞原經合也。</p>
<p>脈起手小指次指之端，上出次指之間，循手表腕，出臂外兩骨之間，上貫肘，循臑外，上肩，交出足少陽之後，入缺盆，布膻中，散絡心包，下膈，遍屬三焦；其支者，從膻中上出缺盆，上項，俠耳後直上，出耳上角，以屈下頰至䪼；其支者，從耳後入耳中，至目銳眥。多氣少血，亥時氣血注此。</p>
<p>受手厥陰之交，中清之府，引道陰陽，開通閉塞，用藥動似盤珠，毋使刻舟求劍，聊著述於前篇，俟同志之再辨。</p>

<h3>考正穴法</h3>
<p><u>關衝</u>　：手小指次指外側，去爪甲角如韭葉。手少陽三焦脈所出為井金。《銅人》針一分，留三呼，灸一壯。《素注》灸三壯。</p>
<p>主喉痹喉閉，舌卷口乾，頭痛，霍亂，胸中氣噎，不嗜食，臂肘痛不可舉，目生翳膜，視物不明。</p>
<p><u>液門</u>　：手小次指歧骨間陷中，握拳取之。手少陽三焦脈所溜為滎水。《素注銅人》針二分，留二呼，灸三壯。</p>
<p>主驚悸妄言，咽外腫，寒厥，手臂痛不能自上下，痎瘧寒熱，目赤澀，頭痛，暴得耳聾，齒齦痛。</p>
<p><u>中渚</u>　：手小指次指本節後陷中。在液門下一寸，手少陽三焦脈所注為俞木。三焦虛補之。《素注》針二分，留三呼。《銅人》灸三壯，針三分。《明堂》灸二壯。</p>
<p>主熱病汗不出，目眩頭痛，耳聾，目生翳膜，久瘧，咽腫，肘臂痛，手五指不得屈伸。</p>
<p><u>陽池</u>（一名別陽）：手表腕上陷中，從指本節直摸下至腕中心。手少陽三焦脈所過為原。三焦虛、實皆拔之。《素注》針二分，留六呼，灸三壯。《銅人》禁灸。《指微賦》云：針透抵大陵穴，不可破皮，不可搖手，恐傷針轉曲。</p>
<p>主消渴，口乾煩悶，寒熱瘧，或因折傷手腕，捉物不得，肩臂痛不得舉。</p>
<p><u>外關</u>　：腕後二寸兩骨間，與內關相對。手少陽絡，別走手心主。《銅人》針三分，留七呼，灸二壯。《明堂》灸三壯。</p>
<p>主耳聾，渾渾焞焞無聞，五指盡痛，不能握物。實則肘攣，瀉之；虛則不收，補之。又治手臂不得屈伸。</p>
<p><u>支溝</u>（一名飛虎）：腕後臂外三寸，兩骨間陷中。手少陽脈所行為經火。《銅人》針二分，灸二七壯。《明堂》灸五壯。《素注》針二分，留七呼，灸三壯。</p>
<p>主熱病汗不出，肩臂酸重，脅腋痛，四肢不舉，霍亂嘔吐，口噤不開，暴喑不能言，心悶不已，卒心痛，鬼擊，傷寒結胸，瘑瘡疥癬，婦人妊脈不通，產後血暈，不省人事。</p>
<p><u>會宗</u>　：腕後三寸，空中一寸。《銅人》灸七壯。《明堂》灸五壯，禁針。</p>
<p>主五癇，肌膚痛，耳聾。</p>
<p><u>三陽絡</u>（一名過門）：臂上大交脈，支溝上一寸。《銅人》灸七壯。《明堂》灸五壯，禁針。</p>
<p>主暴喑啞，耳聾，嗜臥，四肢不欲動搖。</p>
<p><u>四瀆</u>　：在肘前五寸，外廉陷中。《銅人》灸三壯，針六分，留七呼。</p>
<p>主暴氣耳聾，下齒齲痛。</p>
<p><u>天井</u>　：肘外大骨後，肘上一寸，輔骨上兩筋叉骨罅中，屈肘拱胸取之。甄權云：曲肘後一寸，叉手按膝頭取之。手少陽三焦脈所入為合土。三焦實瀉之。《素注》針一寸，留七呼。《銅人》灸三壯，《明堂》灸五壯，針二分。</p>
<p>主心胸痛，咳嗽上氣，短氣不得語，唾膿，不嗜食，寒熱悽悽不得臥，驚悸，瘛瘲，癲疾，五癇，風痹，耳聾嗌腫，喉痹汗出，目銳眥痛，頰腫痛，耳後臑臂肘痛，捉物不得，嗜臥，撲傷腰髖疼，振寒頸項痛，大風默默不知所痛，悲傷不樂，腳氣上攻。</p>
<p><u>清冷淵</u>　：肘上二寸，伸肘舉臂取之。《銅人》針二分，灸三壯。</p>
<p>主肩痹痛，臂臑不能舉，不能帶衣。</p>
<p><u>消濼</u>　：肩下臂外間，腋斜肘分下。《銅人》針一分，灸三壯。《明堂》針六分。《素注》針五分。</p>
<p>主風痹，頸項急，腫痛寒熱，頭痛，癲疾。</p>
<p><u>臑會</u>（一名臑交）：肩前廉，去肩頭三寸宛宛中。手少陽、陽維之會。《素注》針五分，灸五壯。《銅人》針七分，留十呼，得氣即瀉，灸七壯。</p>
<p>主臂痛酸無力，痛不能舉，寒熱，肩腫引胛中痛，項癭氣瘤。</p>
<p><u>肩髎</u>　：肩端臑上陷中，斜舉臂取之。《銅人》針七分，灸三壯。《明堂》灸五壯。</p>
<p>主臂痛，肩重不能舉。</p>
<p><u>天髎</u>　：肩缺盆中，上毖骨際陷中央，須缺盆陷處，上有空，起肉上是穴。手足少陽、陽維之會。《銅人》針八分，灸三壯。當缺盆陷上突起肉上針之，若誤針陷處，傷人五臟氣，令人卒死。</p>
<p>主胸中煩悶，肩臂痠疼，缺盆中痛，汗不出，胸中煩滿，頸項急，寒熱。</p>
<p><u>天牖</u>　：頸大筋外缺盆上，天容後，天柱前，完骨下，髮際上。《銅人》針一寸，留七呼，不宜補，不宜灸。灸即令人面腫眼合。先取譩譆，後取天容、天池，即瘥；若不針譩譆，即難療。《明堂》針五分，得氣即瀉，瀉盡更留三呼，瀉三吸，不宜補。《素注》、《下經》灸三壯。《資生》云：宜灸一壯、三壯。</p>
<p>主暴聾氣，目不明，耳不聰，夜夢顛倒，面青黃無顏色，頭風面腫，項強不得回顧，目中痛。</p>
<p><u>翳風</u>　：耳後尖角陷中，按之引耳中痛。《針經》先以銅錢二十文，令患人咬之，尋取穴中。手足少陽之會。《素注》針三分。《銅人》針七分，灸七壯。《明堂》灸三壯。針灸俱令人咬錢，令口開。</p>
<p>主耳鳴、耳聾，口眼喎斜，脫頷頰腫，口噤不開，不能言，口吃，牙車急，小兒喜欠。</p>
<p><u>瘈脈</u>（一名資脈）：耳本後雞足青絡脈。《銅人》刺出血如豆汁，不宜多出。針一分，灸三壯。</p>
<p>主頭風耳鳴，小兒驚癇瘛瘲，嘔吐，泄利無時，驚恐，眵瞢目睛不明。</p>
<p><u>顱息</u>　：耳後間青絡脈中。《銅人》灸七壯，禁針。《明堂》灸三壯，針一分，不得多出血，多出血殺人。</p>
<p>主耳鳴痛，喘息，小兒嘔吐涎沫，瘛瘲發癇，胸脅相引，身熱頭痛，不得臥，耳腫及膿汁。</p>
<p><u>角孫</u>　：耳廓中間，開口有空。手太陽、手足少陽之會。《銅人》灸三壯。《明堂》針八分。</p>
<p>主目生翳膚，齒齦腫，唇吻強，齒牙不能嚼物，齲齒，頭項強。</p>
<p><u>絲竹空</u>（一名目髎）：眉後陷中，手足少陽脈氣所發。《素注》針三分，留六呼。《銅人》禁灸，灸之不幸，使人目小及盲。針三分，留三呼，宜瀉不易補。</p>
<p>主目眩頭痛，視物䀮䀮不明，惡風寒，風癇，目戴上不識人，眼睫毛倒，發狂吐涎沫，發即無時，偏正頭痛。</p>
<p><u>和髎</u>　：耳前銳發下橫動脈中是穴。手足少陽，手太陽三脈之會。《銅人》針七分，灸三壯。</p>
<p>主頭重痛，牙車引急，頸頷腫，耳中嘈嘈，鼻涕，面風寒，鼻準上腫，癰痛，招搖視瞻，瘛瘲，口噼。</p>
<p><u>耳門</u>　：耳前起肉，當耳缺者陷中。《銅人》　針三分，留三呼，灸三壯。《下經》禁灸，病宜灸者，不過三壯。</p>
<p>主耳鳴如蟬聲，聤耳膿汁出，耳生瘡，重聽無所聞，齒齲，唇吻強。</p>
<figure>
<img alt="手少陽三焦經">
</figure>

<h2>足少陽經穴主治</h2>
<p>《內經》曰：膽者，中正之官，決斷出焉。凡十一臟，皆取決膽也。膽為青腸。又曰：膽為清淨之府。</p>
<p>諸腑皆傳穢濁，獨膽無所傳道，故曰清淨。虛則目昏，若吐傷膽倒，則視物倒植。</p>

<h3>足少陽膽經穴歌</h3>
<p>少陽足經瞳子髎，四十四穴行迢迢，聽會、上關、頷厭集，懸顱、懸釐、曲鬢翹，率谷、天衝、浮白次，竅陰、完骨、本神邀，陽白、臨泣、目窗闢，正營、承靈、腦空搖，風池、肩井、淵液部，輒筋、日月、京門標，帶脈、五樞、維道續，居髎、環跳、風市招，中瀆、陽關、陽陵穴，陽交、外丘、光明宵，陽輔、懸鐘、丘墟外，足臨泣、地五、俠谿，第四指端竅陰畢（左右八十八穴）。</p>
<p>此一經起於瞳子髎，終於竅陰，取竅陰、俠谿、臨泣、丘墟、陽輔、陽陵泉、與井滎俞原經合也。</p>
<p>脈起目銳眥，上抵頭角，下耳後，循頸，行手少陽之前，至肩上，卻交出手少陽之後，入缺盆，其支者，從耳後入耳中，走耳前，至目銳眥後；其支者，別目銳眥下大迎，合手少陽，抵䪼下，加頰車，下頸，合缺盆，下胸中，貫膈，絡肝屬膽，循脅裡，出氣沖，繞毛際，橫入髀厭中；其直者，從缺盆下腋，循胸，過季脅，下合髀厭中，以下循髀陽，出膝外廉，下外輔骨之前，直下抵絕骨之端，下出外踝之前，循足跗上，入小指次指之間；其支者，別跗上，入大指，循歧骨內出其端，還貫入爪甲，出三毛。多氣少血，子時氣血注此。</p>
<p>甲木之腑，在關脈候。是膽病則眉顰口苦，而嘔宿汁，善太息，恐如人捕。實則脈實，而精神不守，半夏湯瀉之最良；虛則脈虛，而煩擾不眠，溫膽湯補之卻善。火不下降心膽跳，茯神沉香蜜和丸，送入人參湯；中風癲狂心恐悸，鉛汞朱乳共結成，吞下井花水。咽痛膈壅，硝蠶黛勃蒲腦子，加麝以收功；膽虛臥驚，參柏枸神枳熟地，用酒而有力。清熱寬咽，薄荷宿砂芎片腦；驚心怖膽，人參酸棗乳辰砂。驚神昏亂，記學士之良方；風引痛生，修真人之秘散。膽虛寒而不眠，炒酸棗調煎竹葉；膽實熱而多睡，生棗仁末和薑茶。補用薏苡炒棗仁，瀉須青連柴前胡。溫則姜夏橘紅，涼加竹茹甘菊。柴胡川芎，報使上行而不悖；青皮車前，引經下走以無疑。藥有生熟，貴按脈而取用；劑宜多寡，當隨症以權衡。或厥疾之未瘳，仗針灸以收功。</p>

<h3>考正穴法</h3>
<p><u>瞳子髎</u>（一名太陽，一名前關）：目外去眥五分，手太陽、手足少陽三脈之會。《素注》灸三壯，針三分。</p>
<p>主目癢，翳膜白，青盲無見，遠視䀮䀮，赤痛淚出多眵䁾，內眥癢，頭痛，喉閉。</p>
<p><u>聽會</u>　：耳微前陷中，上關下一寸，動脈宛宛中，張口得之。《銅人》針三分，留三呼，得氣即瀉，不須補。日灸五壯，止三七壯，十日後依前報灸。《明堂》針三分，灸三壯。</p>
<p>主耳鳴耳聾，牙車臼脫，相離一、二寸，牙車急不得嚼物，齒痛惡寒物，狂走瘛瘲，恍惚不樂，中風口喎斜，手足不隨。</p>
<p><u>客主人</u>（一名上關）：耳前骨上，開口有空，張口取之。手足少陽、陽明之會。《銅人》灸七壯，禁針。《明堂》針一分，得氣即瀉，日灸七壯，至二百壯。《下經》灸十壯。《素注》針三分，留七呼，灸三壯。《素問》禁深刺，深則交脈破，為內漏耳聾，欠而不得㰦。</p>
<p>主唇吻強，口眼偏斜，青盲，眯目䀮䀮，惡風寒，牙齒齲，口噤嚼物鳴痛，耳鳴耳聾，瘛瘲沫出，寒熱，痙引骨痛。</p>
<p><u>頷厭</u>　：曲周下，顳顬上廉。手足少陽、陽明之會。《銅人》灸三壯，針七分，留七呼，深刺令人耳聾。</p>
<p>主偏頭痛，頭風目眩，驚癇，手卷手腕痛，耳鳴，目無見，目外眥急，好嚏，頸痛，歷節風汗出。</p>
<p><u>懸顱</u>　：曲周上，顳顬中廉。手足少陽、陽明之會。《銅人》灸三壯，針三分，留三呼。《明堂》針二分，《素注》針七分，留七呼，刺深令人耳無所聞。</p>
<p>主頭痛，牙齒痛，面膚赤腫，熱病煩滿，汗不出，頭偏痛引目外眥赤，身熱，鼻洞濁下不止，傳為鼽，目昏瞢瞑目。</p>
<p><u>懸釐</u>　：曲周上，顳顬下廉。手足少陽、陽明之會。《銅人》針三分，灸三壯。《素注》針三分，留七呼。</p>
<p>主麵皮赤腫，頭偏痛，煩心不欲食，中焦客熱，熱病汗不出，目銳眥赤痛。</p>
<p><u>曲鬢</u>（一名曲發）：在耳上髮際曲隅陷中，鼓頷有空。足少陽、太陽之會。《銅人》針三分，灸七壯。《明下》灸三壯。</p>
<p>主頷頰腫，引牙車不得開，急痛，口噤不能言，頸項不得回顧，腦兩角痛為巔風，引目眇。</p>
<p><u>率谷</u>　：耳上入髮際寸半陷者宛宛中，嚼而取之。足少陽、太陽之會。《銅人》針三分，灸三壯。</p>
<p>主痰氣膈痛，腦兩角強痛，頭重，醉後酒風，皮膚腫，胃寒，飲食煩滿，嘔吐不止。</p>
<p><u>天衝</u>　：耳後髮際二寸，耳上如前三分。足少陽、太陽之會。《銅人》灸七壯。《素注》針三分，灸三壯。</p>
<p>主癲疾風痙，牙齦腫，善驚恐，頭痛。</p>
<p><u>浮白</u>　耳後入髮際一寸。足少陽、太陽之會。《銅人》針三分，灸七壯。《明堂》灸三壯。</p>
<p>主足不能行，耳聾耳鳴，齒痛，胸滿不得息，胸痛，頸項癭，癰腫不能言，肩臂不舉，發寒熱，喉痹，咳逆痰沫，耳鳴嘈嘈無所聞。</p>
<p><u>竅陰</u>（一名枕骨）：完骨上，枕骨下，動搖有空。足太陽、手足少陽之會。《銅人》針三分，灸七壯。《甲乙》針四分，灸五壯。《素注》針三分，灸三壯。</p>
<p>主四肢轉筋，目痛，頭項頷痛引耳嘈嘈，耳鳴無所聞，舌本出血，骨勞，癰疽發歷，手足煩熱，汗不出，舌強脅痛，咳逆喉痹，口中惡苦之。</p>
<p><u>完骨</u>　：耳後入髮際四分。足少陽、太陽之會。《銅人》針三分，灸七壯。《素注》留七呼，灸三壯。《明堂》針二分，灸以年為壯。</p>
<p>主足痿失履不收，牙車急，頰腫，頭面腫，頸項痛，頭風耳後痛，煩心，小便赤黃，喉痹齒齲，口眼喎斜，癲疾。</p>
<p><u>本神</u>　：曲差旁一寸五分，直耳上入髮際四分。足少陽、陽維之會。《銅人》針三分，灸七壯。</p>
<p>主驚癇吐涎沫，頸項強急痛，目眩，胸相引不得轉側，癲疾嘔吐涎沫，偏風。</p>
<p><u>陽白</u>　：眉上一寸，直瞳子，手足陽明、少陽、陽維五脈之會。《素注》針三分。《銅人》針二分，灸三壯。</p>
<p>主瞳子癢痛，目上視，遠視䀮䀮，昏夜無見，目痛目眵，背腠寒慄，重衣不得溫。</p>
<p><u>臨泣</u>　：目上，直入髮際五分陷中，令患人正睛取穴。足少陽、太陽、陽維之會。《銅人》針三分，留七呼。</p>
<p>主目眩，目生白翳，目淚，枕骨合顱痛，惡寒鼻塞，驚癇反視，大風，目外眥痛，卒中風不識人。</p>
<p><u>目窗</u>　：臨泣後寸半。足少陽、陽維之會。《銅人》針三分，灸五壯，三度刺，令人目大明。</p>
<p>主目赤痛，忽頭旋，目䀮䀮遠視不明，頭面浮腫，寒熱汗不出，惡寒。</p>
<p><u>正營</u>　：目窗後寸半，足少陽、陽維之會。《銅人》針三分，灸五壯。</p>
<p>主目眩瞑，頭項偏痛，牙齒痛，唇吻急強，齒齲痛。</p>
<p><u>承靈</u>　：正營後一寸五分。灸三壯，禁針。足少陽、陽維之會。主腦風頭痛，惡風寒，鼽衄鼻窒，喘息不利。</p>
<p><u>腦空</u>（一名顳顬）：承靈後一寸五分，俠玉枕骨下陷中。足少陽、陽維之會。《素注》針四分。《銅人》針五分，得氣即瀉，灸三壯。</p>
<p>主勞疾羸瘦，體熱，頸項強不可回顧，頭重痛不可忍，目瞑心悸，發即為癲風，引目眇，鼻痛。</p>
<p>魏武帝患頭風，發即心亂目眩，華佗針腦空立愈。</p>
<p><u>風池</u>　：耳後顳顬後，腦空下，髮際陷中，按之引於耳中。手足少陽、陽維之會。《素注》針四分。《明堂》針三分。《銅人》針七分，留七呼，灸七壯。《甲乙》針一寸二分。患大風者，先補後瀉。少可患者，以經取之，留五呼，瀉七吸。灸不及針，日七壯至百壯。</p>
<p>主灑淅寒熱，傷寒溫病汗不出，目眩苦，偏正頭痛，㾬瘧，頸項如拔，痛不得回顧。目淚出，欠氣多，鼻鼽衄，目內眥赤痛，氣發耳塞，目不明，腰背俱疼，腰傴僂引頸筋無力不收，大風中風，氣塞涎上不語，昏危，癭氣。</p>
<p><u>肩井</u>（一名膊井）：肩上陷中，缺盆上，大骨前一寸半，以三指按取，當中指下陷中。手足少陽、足陽明、陽維之會，連入五臟。針五分，灸五壯，先補後瀉。</p>
<p>主中風，氣塞涎上不語，氣逆，婦人難產，墮胎後手足厥逆，針肩井立愈。頭項痛，五勞七傷，臂痛，兩手不得向頭。若針深悶倒，急補足三里。</p>
<p><u>淵液</u>（一名泉液）：腋下三寸宛宛中，舉臂得之。《銅人》禁灸。《明堂》針三分。不宜灸，灸之令人生腫蝕馬瘍，內潰者死，寒熱者生。</p>
<p>主寒熱，馬刀瘍，胸滿無力，臂不舉。</p>
<p><u>輒筋</u>（一名神光，一名膽募）：腋下三寸復前一寸三肋端，橫直蔽骨旁七寸五分，平直兩乳，側臥屈上足取之。膽之募，足太陽、少陽之會。《銅人》灸三壯，針六分。《素注》針七分。</p>
<p>主胸中暴滿不得臥，太息善悲，小腹熱，欲走，多唾，言語不正，四肢不收，嘔吐宿汁，吞酸。</p>
<p><u>日月</u>　：期門下五分，足太陰、少陽、陽維之會。針七分，灸五壯。</p>
<p>主太息善悲，小腹熱欲走，多唾，言語不正，四肢不收。</p>
<p><u>京門</u>（一名氣俞，一名氣府）：監骨下，腰中季肋本俠脊，腎之募。《銅人》灸三壯，針三分，留七呼。</p>
<p>主腸鳴，小腸痛，肩背寒，痙，肩胛內廉痛，腰痛不得俯仰久立，寒熱腹脹引背不得息，水道不利，溺黃，小腹急腫，腸鳴洞泄，髀樞引痛。</p>
<p><u>帶脈</u>　：季肋下一寸八分陷中，臍上二分，兩旁各七寸半。足少陽、帶脈二脈之會。《銅人》針六分，灸五壯。《明堂》灸七壯。</p>
<p>主腰腹縱，溶溶如囊水之狀，婦人小腹痛，裡急後重，瘛瘲，月事不調，赤白帶下。</p>
<p><u>五樞</u>　：帶脈下三寸，水道旁五寸五分。足少陽、帶脈之會。《銅人》針一寸，灸五壯。《明堂》三壯。</p>
<p>主痃癖，大腸膀胱腎余，男子寒疝，陰卵上入小腹痛，婦人赤白帶下，裡急瘛瘲。</p>
<p><u>維道</u>　：章門下五寸三分。足少陽，帶脈之會。《銅人》針八分，留六呼，灸三壯。</p>
<p>主嘔逆不止，水腫，三焦不調，不嗜食。</p>
<p><u>居髎</u>　：章門下八寸三分，監骨上陷中。《素注》章門下四寸三分。足少陽、陽蹺之會。《銅人》針八分，留六呼，灸三壯。</p>
<p>主腰引小腹痛，肩引胸臂攣急，手臂不得舉以至肩。</p>
<p><u>環跳</u>　：髀樞中，側臥伸下足，屈上足，以右手摸穴，左搖撼取之。足少陽、太陽之會。《銅人》灸五十壯。《素注》針一寸，留二呼，灸三壯，《指微》云：已刺不可搖，恐傷針。</p>
<p>主冷風濕痹不仁，風疹遍身，半身不遂，腰胯痛蹇，膝不得轉側伸縮。</p>
<p>仁壽宮患腳氣偏風，甄權奉勅針環跳、陽陵泉，陽輔、巨虛下廉而能起行。</p>
<p>環跳穴痛，恐生附骨疽。</p>
<p><u>風市</u>　：膝上外廉兩筋中，以手著腿，中指盡處是。針五分，灸五壯。</p>
<p>主中風腿膝無力，腳氣，渾身搔癢，麻痹，厲風瘡。</p>
<p><u>中瀆</u>　：髀外膝上五寸分肉間陷中。足少陽絡，別走厥陰。《銅人》灸五壯，針五分，留七呼。</p>
<p>主寒氣客於分肉間，攻痛上下，筋痹不仁。</p>
<p><u>陽關</u>　：陽陵泉上三寸，犢鼻外陷中。《銅人》針五分，禁灸。</p>
<p>主風痹不仁，膝痛不可屈伸。</p>
<p><u>陽陵泉</u>　：膝下一寸，胻外廉陷中，蹲坐取之。足少陽所入為合土。《難經》曰：筋會陽陵泉。疏曰：筋病治此。《銅人》針六分，留十呼，得氣即瀉。又宜灸留針，日灸七壯，至七七壯。《素注》灸三壯。《明下》灸一壯。</p>
<p>主膝伸不得屈，髀樞膝骨冷痹，腳氣，膝股內外廉不仁，偏風半身不遂，腳冷無血色，苦嗌中介然，頭面腫，足筋攣。</p>
<p><u>陽交</u>（一名別陽，一名足髎）：足外踝上七寸，斜屬三陽分肉之間，陽維之郄。《銅人》針六分，留七呼，灸三壯。</p>
<p>主胸滿腫，膝痛足不收，寒厥驚狂，喉痹，面腫，寒痹，膝胻不收。</p>
<p><u>外丘</u>　：外踝上七寸，少陽所生。《銅人》針三分，灸三壯。</p>
<p>主胸脹滿，膚痛痿痹，頸項痛，惡風寒，猘犬傷毒不出，發寒熱，速以三壯艾，可灸所齧處，及足少陽絡。癲疾，小兒龜胸。</p>
<p><u>光明</u>　：外踝上五寸。足少陽之絡，別走厥陰。《銅人》針六分，留七呼，灸五壯。《明下》灸七壯。</p>
<p>主淫濼，脛酸胻疼，不能久立，熱病汗不出，卒狂。與陽輔療法同，虛則痿躄，坐不能起，補之。實則足胻熱膝痛，身體不仁，善齧頰，瀉之。</p>
<p><u>陽輔</u>（一名分肉）：足外踝上四寸，輔骨前，絕骨端三分，去丘墟七寸，足少陽所行為經火。膽實瀉之。《素注》針三分。又曰：針七分，留十呼。《銅人》灸三壯，針五分，留七呼。</p>
<p>主腰溶溶如坐水中，膝下浮腫，筋攣。百節痠痛，實無所知。諸節盡痛，痛無常處。腋下腫痿，喉痹，馬刀挾癭，膝胻酸，風痹不仁，厥逆，口苦太息，心脅痛，面塵，頭角頷痛，目銳眥痛，缺盆中腫痛，汗出振寒，瘧、胸中、脅、肋、髀、膝外至絕骨外踝前痛，善潔面青。</p>
<p><u>懸鐘</u>（一名絕骨）：足外踝上三寸動脈中，尋摸尖骨者是。足三陽之大絡。按之陽明絡絕，乃取之。《難經》曰：髓會絕骨。疏曰：髓病治此。袁氏曰：足能健步，以髓會絕骨也。《銅人》針六分，留七呼，灸五壯。《指微》云：斜入針二寸許，灸七壯，或五壯。</p>
<p>主心腹脹滿，胃中熱，不嗜食，腳氣，膝胻痛，筋骨攣痛足不收，逆氣，虛勞寒損，憂恚，心中咳逆，泄注，喉痹，頸項強，腸痔瘀血，陰急，鼻衄，腦疽，大小便澀，鼻中干，煩滿狂易，中風手足不隨。</p>
<p><u>丘墟</u>　：足外踝下從前陷中骨縫中，去臨泣三寸。又俠谿穴中量上外踝骨前五寸，足少陽所過為原。膽虛實皆拔之。《銅人》灸三壯。《素注》針五分，留七呼。</p>
<p>主胸脅滿痛不得息，久瘧振寒，腋下腫，痿厥坐不能起，髀樞中痛，目生翳膜，腿胻酸，轉筋，卒疝，小腹堅，寒熱頸腫，腰胯痛，太息。</p>
<p><u>臨泣</u>　：足小趾次趾本節後陷中，去俠谿一寸五分。足少陽所注為俞木。《甲乙》針二分，留五呼，灸三壯。</p>
<p>主胸中滿，缺盆中及腋下馬刀瘍瘻，善齧頰，天牖中腫、淫濼，胻酸，目眩，枕骨合顱痛，灑淅振寒，心痛，周痹。痛無常處，厥逆氣喘不能行，㾬瘧日發，婦人月事不利，季脅支滿，乳癰。</p>
<p><u>地五會</u>　：足小趾次趾本節後陷中，去俠谿一寸。《銅人》針一分，禁灸。</p>
<p>主腋痛，內損唾血，足外無膏澤，乳癰。</p>
<p><u>俠谿</u>　：足小趾次指歧骨間，本節前陷中。足少陽所溜為滎水。膽實則瀉之。《素注》針三分，留三呼，灸三壯。</p>
<p>主胸脅支滿，寒熱傷寒，熱病汗不出，目外眥赤，目眩，頰頷腫，耳聾，胸中痛不可轉側，痛無常處。</p>
<p><u>竅陰</u>　：足小趾次趾外側，去爪甲角如韭葉。足少陽所出為井金。《素注》針一分，留一呼。《甲乙》留三呼，灸三壯。</p>
<p>主脅痛，咳逆不得息，手足煩熱，汗不出，轉筋，癰疽，頭痛心煩，喉痹，舌強口乾，肘不可舉，卒聾，魘夢，目痛，小眥痛。</p>
<figure>
<img alt="膽腑圖">
</figure>
<figure>
<img alt="足少陽膽經">
</figure>

<h2>足厥陰經穴主治</h2>
<p>《內經》曰：肝者，將軍之官，謀慮出焉。</p>
<p>肝者，罷極之本，魂之居也。其華在爪，其充在筋，以生血氣，為陽中之少陽，通於春氣。</p>
<p>東方青色，入通於肝，開竅於目，藏精於肝，故病發驚駭，其味酸，其類草木，其畜雞，其穀麥，其應四時，上為歲星，是以知病之在筋也。其音角，其數八，其臭臊，其液泣。</p>
<p>東方生風，風生木，木生酸，酸生肝。肝主筋，筋生心，肝主目。其在天為玄，在人為道，在地為化，化生五味。道生知，玄生神，在天為風，在地為木，在體為筋，在臟為肝。在色為蒼，在聲為呼，在變動為握，在志為怒，怒傷肝，悲勝怒，風傷筋，燥勝風，酸傷筋，卒勝酸。</p>

<h3>足厥陰肝經穴歌</h3>
<p>一十三穴足厥陰，大敦、行間、太衝侵，中封、蠡溝、中都近，膝關、曲泉、陰包臨，五里、陰廉、羊矢穴，章門常對期門深（二十六穴）。</p>
<p>此一經起於大敦，終於期門。取大敦、行間、太衝、中封、曲泉，與井滎俞經合也。</p>
<p>脈起大指聚毛之際，上循足跗上廉，去內踝一寸，上踝八寸，交出太陰之後，上膕內廉，循股，入陰中，環陰器，抵小腹，俠胃，屬肝，絡膽，上貫膈，布脅肋，循喉嚨之後，上入頏顙，連目系，上出額，與督脈會於巔；其支者，從目系下頰裡，環唇內；其支者，復從肝，別貫膈，上注肺。多血少氣，丑時氣血注此。</p>
<p>乙木之臟，脈在左關。是肝實則脈實，兩脅痛而目眥腫痛；虛則脈虛，七葉薄而汪汪昏淚。資心火以補肝虛，抑陽光而瀉本實。故味辛補而酸瀉，氣涼瀉而溫補。姜橘細辛補之宜，芎芍大黃瀉之可。目勝離婁，君神麯而佐磁石；手開瞽盲，搗羊肝以丸連未。氣疼兩脅，君枳實芍藥參芎；痰攻雙臂，施木草橘半附苓。右脅脹痛，桂心枳殼草薑黃；左脅刺痛，粉草川芎和枳實。悲怒傷肝雙脅痛，芎辛枳梗，防風乾葛草姜煎；風寒撼水囊莖痛，茴香烏藥，青橘良薑調酒飲。疝本肝經，何藥可療？附子山梔力最高，全蠍玄胡功不小。上燥下寒，梅膏搗丸歸鹿；頭痛氣厥，烏藥末細川芎。寒濕腳痹踏椒囊，風熱膝痛煎柏術。欲上行引經柴胡川芎；下行須要去穰青皮。溫則木香肉桂，涼則菊花車前。補用阿膠酸棗仁，瀉用柴前犀牛角。勿膠柱而鼓瑟，當加減以隨宜。</p>
<p>《導引本經》肝以眼為穴，人眠則血歸肝，眼受之而能視也。夫眠乃無名惑復之火，不可縱之使眠，亦不可不眠。若膽虛寒不眠，則精神困倦，志慮不安；肝實熱眠過多，則慧鏡生塵，善根埋滅，皆非調肝膽，伏睡魔之道也。舉其要而言，勿嗔怒，勿晝寢，睡其形而不睡其神是也。蓋睡之精，乃身之靈，人能少睡，則主翁惺惺，智識明淨，不惟神氣清爽，夢寐亦安也，若貪眠則心中血潮，元神離舍，不惟云掩性天，神亦隨境昏迷。三豐有云：捉取夢中之夢，搜求玄上之玄，自從識得娘生面，笑指蓬萊在目前。此之謂也。《內經》曰：春三月，此謂發陳，天地俱生，萬物以榮，夜臥早起，廣步於庭，披髮緩形，以使志生，此春氣之應，養生之道也。逆之則傷肝，此又不可不知。</p>

<h3>考正穴法</h3>
<p><u>大敦</u>　：足大趾端，去爪甲如韭葉，及三毛中。足厥陰肝脈所出為井木。《銅人》針三分，留十呼，灸三壯。</p>
<p>主五淋，卒疝七疝，小便數遺不禁，陰頭中痛，汗出，陰上入小腹，陰偏大，腹臍中痛，悒悒不樂，病左取右，病右取左。腹脹腫病，小腹痛，中熱喜寐，屍厥狀如死人，婦人血崩不止，陰挺出，陰中痛。</p>
<p><u>行間</u>　：足大趾縫間，動脈應手陷中。足厥陰肝脈所溜為滎火。肝實則瀉之。《素注》針三分。《銅人》灸三壯，針六分，留十呼。</p>
<p>主嘔逆，洞泄，遺溺癃閉，消渴嗜飲，善怒，四肢滿，轉筋，胸脅痛，小腹腫，咳逆嘔血，莖中痛，腰疼不可俯仰，腹中脹，小腸氣，肝心痛，色蒼蒼如死狀，終日不得息，口喎，癲疾，短氣，四肢逆冷，嗌乾煩渴，瞑不欲視，目中淚出，太息，便溺難，七疝寒疝，中風，肝積肥氣，發痎瘧，婦人小腹腫，面塵脫色，經血過多不止，崩中，小兒急驚風。</p>
<p><u>太衝</u>　：足大趾本節後二寸。或云一寸半內間動脈應手陷中。足厥陰肝脈所注為俞土。《素問》女子二七，太衝脈盛，月事以時下，故能有子。又診病人太衝脈有無可以決死生。《銅人》針三分，留十呼，灸三壯。</p>
<p>主心痛脈弦，馬黃，瘟疫，肩腫吻傷，虛勞浮腫，腰引小腹痛，兩丸騫縮，溏泄，遺溺，陰痛，面目蒼色，胸脅支滿，足寒、肝心痛，蒼然如死狀，終日不得息，大便難，便血，小便淋，小腸疝氣痛，㿉疝，小便不利，嘔血嘔逆，發寒，嗌乾善渴，肘腫，內踝前痛，淫濼，胻酸，腋下馬刀瘍瘻，唇腫，女子漏下不止，小兒卒疝。</p>
<p><u>中封</u>（一名懸泉）：足內踝骨前一寸，筋里宛宛中。《素注》一寸半，仰足取陷中，伸足乃得之。足厥陰肝脈所行為經金。《銅人》針四分，留七呼，灸三壯。</p>
<p>主㾬瘧，色蒼蒼，發振寒，小腹腫痛，食怏怏繞臍痛，五淋不得小便，足厥冷，身黃有微熱，不嗜食，身體不仁，寒疝，腰中痛，或身微熱，痿厥失精，筋攣，陰縮入腹相引痛。</p>
<p><u>蠡溝</u>（一名交儀）：內踝上五寸。足厥陰絡，別走少陽。《銅人》針二分，留三呼，灸三壯。《下經》灸七壯。</p>
<p>主疝痛，小腹脹滿，暴痛如癃閉，數噫，恐悸，少氣不足，悒悒不樂，咽中悶如有息肉，背拘急不可俯仰，小便不利，臍下積氣如石，足脛寒酸，屈伸難，女子赤白帶下，月水不調，氣逆則睪丸卒痛，實則挺長，瀉之；虛則暴癢，補之。</p>
<p><u>中都</u>（一名中郄）：內踝上七寸，胻骨中，與少陰相直。《銅人》針三分，灸五壯。</p>
<p>主腸澼，㿉疝，小腹痛不能行立，脛寒，婦人崩中，產後惡露不絕。</p>
<p><u>膝關</u>　：犢鼻下二寸旁陷中。《銅人》針四分，灸五壯。</p>
<p>主風痹，膝內廉痛引臏，不可屈伸，咽喉中痛。</p>
<p><u>曲泉</u>　：膝股上內側，輔骨下，大筋上，小筋下陷中，屈膝橫紋頭取之。足厥陰肝脈所入為合水。肝虛則補之。《銅人》針六分，留十呼，灸三壯。</p>
<p>主㿉疝，陰股痛，小便難，腹脅支滿，癃閉，少氣，泄利，四肢不舉，實則身目眩痛，汗不出，目䀮䀮，膝關痛，筋攣不可屈伸，發狂，衄血下血，喘呼，小腹痛引咽喉，房勞失精，身體極痛，泄水下痢膿血，陰腫，陰莖痛，胻腫，膝脛冷疼，女子血瘕，按之如湯浸股內，小腹腫，陰挺出，陰癢。</p>
<p><u>陰包</u>　：膝上四寸，股內廉兩筋間，蜷足取之。看膝內側，必有槽中。《銅人》針六分，灸三壯。《下經》針七分。</p>
<p>主腰尻引小腹痛，小便難，遺溺，婦人月水不調。</p>
<p><u>五里</u>　：氣衝下三寸，陰股中動脈應手。《銅人》針六分，灸五壯。</p>
<p>主腹中滿，熱閉不得溺，風勞嗜臥。</p>
<p><u>陰廉</u>　：羊矢下，去氣衝二寸動脈中。《銅人》針八分，留七呼，灸三壯。</p>
<p>主婦人絕產，若未經生產者，灸三壯，即有子。</p>
<p><u>章門</u>（一名長平，一名脅髎）：大橫外，直季脅肋端，當臍上二寸，兩旁六寸，側臥，屈上足，伸下足，舉臂取之。又云：肘尖盡處是穴。脾之募。足少陽厥陰之會。《難經》曰：臟會章門。疏曰：臟病治此。《銅人》針六分，灸百壯。《明堂》日七壯，止五百壯。《素注》針八分，留六呼，灸三壯。</p>
<p>主腸鳴盈盈然，食不化，脅痛不得臥，煩熱口乾，不嗜食，胸脅痛支滿，喘息，心痛而嘔，吐逆，飲食卻出，腰痛不得轉側，腰脊冷疼，溺多白濁，傷飽身黃瘦，賁豚積聚，腹腫如鼓，脊強，四肢懈惰，善恐，少氣厥逆，肩臂不舉。</p>
<p>東垣曰：氣在於腸胃者，取之太陰、陽明、不下，取三里、章門、中脘。</p>
<p>魏士珪妻徐病疝，自臍下上至於心皆脹滿，嘔吐煩悶，不進飲食。滑伯仁曰：此寒在下廉，為灸章門、氣海。</p>
<p><u>期門</u>　：直乳二肋端，不容旁一寸五分。又曰：乳旁一寸半，直下又一寸半。肝之募。足厥陰、太陰、陰維之會。《銅人》針四分，灸五壯。</p>
<p>主胸中煩熱，賁豚上下，目青而嘔，霍亂泄利，腹堅硬，大喘不得安臥，脅下積氣，傷寒心切痛，喜嘔酸，食飲不下，食後吐水，胸脅痛支滿，男子婦人血結胸滿，面赤火燥，口乾消渴，胸中痛不可忍。傷寒過經不解，熱入血室，男子則由陽明而傷，下血譫語，婦人月水適來，邪乘虛而入，及產後余疾。</p>
<p>一婦人患熱入血室，許學士云：小柴胡已遲，當刺期門。針之，如言而愈。</p>
<p>太陽與少陽並病，頭項強痛，或眩冒，時如結胸，心下痞硬者，留刺大椎第二行肺俞、肝俞、慎不可發汗，發汗則譫語，五六日譫語不止，當刺期門。</p>
<figure>
<img alt="肝臟圖">
</figure>
<figure>
<img alt="足厥陰肝經">
</figure>

<h2>任脈經穴主治</h2>

<h3>任脈經穴歌</h3>
<p>任脈三八起陰會，曲骨中極關元銳，石門氣海陰交仍，神闕水分下脘配。建里中上脘相連，巨闕鳩尾蔽骨下，中庭膻中慕玉堂，紫宮華蓋璇璣夜，天突結喉是廉泉，唇下宛宛承漿舍（二十四穴）。</p>
<p>此經不取井滎俞合也。</p>
<p>脈起中極之下，以上毛際，循腹裡上關元、至喉嚨，屬陰脈之海，以人之脈絡，周流於諸陰之分，譬猶水也，而任脈則為之總會，故名曰陰脈之海焉。用藥當分男女，月事多主衝任，是任之為言妊也。乃夫人生養之本，調攝之源，督則由會陰而行背，任則由會陰而行腹，人身之有任督，猶天地之有子午也。人身之任督，以腹背言，天地之子午，以南北言，可以分，可以合者也。分之以見陰陽之不雜，合之以見渾淪之無間，一而二，二而一也。但在僧道，不明此脈，各執所尚，禁食、禁足、禁語、斷臂、燃指、燒身，枯坐而亡，良可悲夫！間有存中黃一事，而待神氣凝聚者；有運三華五氣之精，而洗骨伐毛者；有搬運周天火候者；有日運臍，夜運泥丸煉體者；有呼九靈，注三精而歸靈府者；有倒斗柄而運化機者；有默朝上帝者；有服氣吞霞者；有閉息存神者；有采煉日精月華者；有吐納導引者；有單運氣行火候者；有投胎奪舍者；有旁門九品漸法三乘者，種種不同，豈離任督。蓋明任督以保其身，亦猶明君能愛民以安其國也。民斃國亡，任衰身謝，是以上人哲士，先依前注，導引各經，調養純熟，即仙家之能築基是也。然後掃除妄念，以靜定為基本，而收視返聽。含光默默，調息綿綿，握固內守，注意玄關，頃刻水中火發，雪裡花開，兩腎如湯煎，膀胱似火熱，任督猶車輪，四肢若山石，一飲之間，天機自動，於是輕輕然運，默默然舉，微以意定，則金水自然混融，水火自然升降，如桔槔之呼水，稻花之凝露，忽然一粒大如黍米，落於黃庭之中。此採鉛投汞之真秘，子不揣鄙陋，掃卻旁蹊曲徑，指出一條大路，使人人可行也。到此之時，意不可散，意散則丹不成矣。紫陽真人曰：真汞生於離，其用卻在坎，奼女過南園，手持玉橄欖。正此謂也。日日行之無間斷，無毫髮之差，如是煉之一刻，則一刻之周天；煉之一時，則一時之周天；煉之一日，則一日之周天；煉之百日，則百日之周天，謂之立基。煉之十月，謂之胎仙。功夫至此，身心混沌，與虛空等，不知身之為我，我之為身，亦不知神之為氣，氣之為神，不規中而自規中，不胎息而自胎息，水不求而自生，火不求而自出，虛室生白，黑地引針，不知其所以然而然，亦不知任之為督，督之為任也。至於六害不除，十少不存，五要不調，雖為小節之常，終為大道之累。何名六害？一曰薄名利，二曰禁聲色，三曰廉貨財，四曰損滋味，五曰屏虛妄，六曰除嫉妒，六者有一，衛生之道遠，而未見其有得也。雖心希妙理，口唸真經，咀嚼英華，呼吸景象，不能補其失也。何名十少？一曰少思，二曰少念，三曰少笑，四曰少言，五曰少飲，六曰少怒，七曰少樂，八曰少愁，九曰少好，十曰少機。夫多思則神散，多念則心勞，多笑則肺腑翻，多言則氣血虛耗，多飲則傷神損壽，多怒則腠理奔浮，多樂則心神邪蕩，多愁則頭面焦枯，多好則志氣潰散，多機則志慮沉迷。茲乃伐人之生，甚於斤斧；蝕人之性，猛於豺狼也。衛生者，戒之哉！</p>

<h3>考正穴法</h3>
<p><u>會陰</u>（一名屏翳）：兩陰間、任、督、沖三脈所起。督由會陰而行背，任由會陰而行腹，沖由會陰而行足少陰。《銅人》灸三壯。《指微》禁針。</p>
<p>主陰汗，陰頭痛，陰中諸病，前後相引痛，不得大小便，男子陰端寒衝心，竅中熱，皮疼痛，穀道瘙癢，久痔相通，女子經水不通，陰門腫痛。卒死者，針一寸補之。溺死者，令人倒拖出水，針補，尿屎出則活，余不可針。</p>
<p><u>曲骨</u>　：橫骨上，中極下一寸，毛際陷中，動脈應手。足厥陰、任脈之會。《銅人》灸七壯、至七七壯。針二寸。《素注》針六分，留七呼。又云：針一寸。</p>
<p>主失精，五臟虛弱，虛乏冷極，小腹脹滿，小便淋澀不通，㿉疝，小腹痛，婦人赤白帶下。</p>
<p><u>中極</u>（一名玉泉，一名氣原）：關元下一寸，臍下四寸。膀胱之募。足三陰，任脈之會。《銅人》針八分，留十呼，得氣即瀉，灸百壯，至三百壯止。《明堂》灸不及針，日三七壯。《下經》灸五壯。</p>
<p>主冷氣積聚，時上衝心，腹中熱，臍下結塊，賁豚搶心，陰汗水腫，陽氣虛憊，小便頻數，失精絕子，疝瘕，婦人產後惡露不行，胎衣不下，月事不調，血結成塊，子門腫痛不端，小腹苦寒，陰癢而熱，陰痛，恍惚屍厥，飢不能食，臨經行房羸瘦，寒熱，轉脬不得尿，婦人斷緒，四度針即有子。</p>
<p><u>關元</u>　：臍下三寸。小腸之募。足三陰，任脈之會。下紀者，關元也。《素注》針一寸二分，留七呼，灸七壯。又云：針二寸。《銅人》針八分，留三呼，瀉五吸，灸百壯，止三百壯。《明堂》娠婦禁針，若針而落胎，胎多不出，針外崑崙立出。</p>
<p>主積冷虛乏，臍下絞痛，漸入陰中，發作無時，冷氣結塊痛；寒氣入腹痛，失精白濁，溺血七疝，風眩頭痛，轉脬閉塞，小便不通，黃赤，勞熱，石淋五淋，泄利，賁豚搶心，臍下結血，狀如覆杯，婦人帶下，月經不通，絕嗣不生，胞門閉塞，胎漏下血，產後惡露不止。</p>
<p><u>石門</u>（一名利機，一名精露，一名丹田，一名命門）：臍下二寸。三焦募也。《銅人》灸二七壯，止一百壯。《甲乙》針八分，留三呼，得氣即瀉，《千金》針五分。《下經》灸七壯。《素注》針六分，留七呼，婦人禁針、禁灸，犯之絕子。</p>
<p>主傷寒，小便不利，泄利不禁，小腹絞痛，陰囊入小腹，賁豚搶心，腹痛堅硬，卒疝繞臍，氣淋血淋，小便黃，嘔吐血不食谷，穀不化，水腫，水氣行皮膚，小腹皮敦敦然，氣滿，婦人因產惡露不止，結成塊，崩中漏下。</p>
<p><u>氣海</u>（一名脖胦，一名下盲）：臍下一寸半宛宛中。男子生氣之海。《銅人》針八分，得氣即瀉，瀉後宜補之。可灸百壯。《明下》灸七壯。</p>
<p>主傷寒，飲水過多，腹脹腫，氣喘心下痛，冷病面赤，臟虛氣憊，真氣不足，一切氣疾久不瘥，肌體羸瘦，四肢力弱，賁豚七疝，小腸膀胱腎余，癥瘕結塊，狀如覆杯，腹暴脹，按之不下，臍下冷氣痛，中惡脫陽欲死，陰症卵縮，四肢厥冷，大便不通，小便赤，卒心痛，婦人臨經行房羸瘦，崩中，赤白帶下，月事不調，產後惡露不止，繞臍㽲痛，閃著腰痛，小兒遺尿。</p>
<p>浦江鄭義宗患滯下昏僕，目上視，溲注汗泄，脈大，此陰虛陽暴絕，得之病後酒色。丹溪為灸氣海漸蘇，服人參膏數斤愈。</p>
<p><u>陰交</u>（一名橫戶）：臍下一寸，當膀胱上際。三焦之募，任脈、少陰、衝脈之會。《銅人》針八分，得氣即瀉，瀉後宜補，灸百壯。《明堂》灸不及針，日三七壯，止百壯。</p>
<p>主氣痛如刀攪，腹䐜堅痛，下引陰中，不得小便，兩丸騫，疝痛，陰汗濕癢，腰膝拘攣，臍下熱，鬼擊，鼻出血，婦人血崩，月事不絕，帶下，產後惡露不止，繞臍冷痛，絕子、陰癢，賁豚上腹，小兒陷囟。</p>
<p><u>神闕</u>（一名氣舍）：當臍中。《素注》禁針，針之使人臍中惡瘍潰，屎出者死。灸三壯。《銅人》灸百壯。</p>
<p>主中風不省人事，腹中虛冷，傷敗臟腑，泄利不止，水腫鼓脹，腸鳴狀如流水聲，腹痛繞臍，小兒奶利不絕，脫肛，風癇，角弓反張。</p>
<p>徐平仲中風不蘇。桃源簿為灸臍中百壯始蘇，不起，再灸百壯。</p>
<p><u>水分</u>（一名分水）：下脘下一寸，臍上一寸，穴當小腸下口。至是而泌別清濁，水液入膀胱，渣滓入大腸，故曰水分。《素注》針一寸。《銅人》針八分，留三呼，瀉五吸。水病灸大良。又云：禁針。針之水盡即死。《明堂》水病灸七七壯，止四百壯，針五分，留三呼。《資生》云：不針為是。</p>
<p>主水病，腹堅腫如鼓，轉筋，不嗜食，腸胃虛脹，繞臍痛衝心，腰脊急強，腸鳴狀如雷聲，上衝心，鬼擊，鼻出血，小兒陷囟。</p>
<p><u>下脘</u>　：建里下一寸，臍上二寸，穴當胃下口，小腸上口，水穀於是入焉。足太陰、任脈之會。《銅人》針八分，留三呼，瀉五吸，灸二七壯，止二百壯。</p>
<p>主臍下厥氣動，腹堅硬，胃脹，羸瘦，腹痛，六腑氣寒，谷不轉化，不嗜食，小便赤，痞塊連臍上厥氣動，日漸瘦，脈厥動，翻胃。</p>
<p><u>建里</u>　：中脘下一寸，臍上三寸。《銅人》針五分，留十呼，灸五壯。《明堂》針一寸二分。</p>
<p>主腹脹，身腫，心痛，上氣，腸中疼，嘔逆，不嗜食。</p>
<p><u>中脘</u>（一名太倉）：上脘下一寸，臍上四寸，居心蔽骨與臍之中。手太陽、少陽、足陽明、任脈之會。上紀者，中脘也。胃之募也。《難經》曰：腑會中脘。疏曰：腑病治此。《銅人》針八分，留七呼，瀉五吸，疾出針。灸二七壯，止二百壯。《明堂》日灸二七壯，止四百壯。《素注》針一寸二分，灸七壯。</p>
<p>主五膈，喘息不止，腹暴脹，中惡，脾疼，飲食不進，翻胃，赤白痢，寒癖，氣心疼，伏梁，心下如覆杯，心膨脹，面色萎黃，天行傷寒熱不已，溫瘧先腹痛，先瀉，霍亂，瀉出不知，食飲不化，心痛，身寒，不可俯仰，氣發噎。</p>
<p>東垣曰：氣在於腸胃者，取之足太陰、陽明；不下，取三里、章門、中脘。又曰：胃虛而致太陰無所稟者，於足陽明募穴中引導之。</p>
<p><u>上脘</u>（一名胃脘）：巨闕下一寸，臍上五寸。上脘、中脘屬胃、絡脾。足陽明、手太陽、任脈之會。《素注》、《銅人》針八分，先補後瀉。風癇熱病，先瀉後補，立愈。日灸二七壯，至百壯，未愈倍之。《明下》灸三壯。</p>
<p>主腹中雷鳴相逐，食不化，腹㽲刺痛，霍亂吐利，腹痛，身熱，汗不出，翻胃嘔吐食不下，腹脹氣滿，心忪驚悸，時嘔血，痰多吐涎，賁豚，伏梁，二蟲，卒心痛，風癇，熱病，馬黃黃疸，積聚堅大如盤，虛勞吐血，五毒疰不能食。</p>
<p><u>巨闕</u>　：鳩尾下一寸，心之募。《銅人》針六分，留七呼，得氣即瀉。灸七壯，止七七壯。</p>
<p>主上氣咳逆，胸滿短氣，背痛胸痛，痞塞，數種心痛，冷痛，蛔蟲痛，蠱毒貓鬼，胸中痰飲，先心痛，先吐，霍亂不識人，驚悸，腹脹暴痛，恍惚不止，吐逆不食，傷寒煩心，喜嘔發狂，少氣腹痛，黃疸，急疸，急疫，咳嗽，狐疝，小腹脹噫，煩熱，膈中不利，五臟氣相干，卒心痛，屍厥。妊娠子上衝心昏悶，刺巨闕，下針令人立蘇不悶，次補合谷，瀉三陰交，胎應針而落，如子手掬心，生下手有針痕，頂母心向前，人中有針痕，向後枕骨有針痕，是驗。</p>
<p>按《十四經發揮》云：凡人心下有膈膜，前齊鳩尾，後齊十一椎，周圍著脊，所以遮隔濁氣，不使上熏心肺，是心在膈上也。難產之婦，若子上衝，至膈則止。況兒腹中又有衣胞裹之，豈能破膈掬心哉？心為一身之主，神明出焉。不容小有所犯，豈有被沖掬而不死哉？蓋以其上衝近心，故云爾。如胃脘痛，曰心痛之類是也。學者，不可以辭害意。</p>
<p><u>鳩尾</u>（一名尾翳，一名𩩲𩨗）：在兩歧骨下一寸。曰鳩尾者，言其骨垂下如鳩尾形。任脈之別。《銅人》禁灸，灸之令人少心力，大妙手方針，不然針取氣多，令人夭。針三分，留三呼，瀉五吸，肥人倍之。《明堂》灸三壯。《素注》不可刺灸。</p>
<p>主息賁，熱病，偏頭痛引目外眥，噫喘，喉鳴，胸滿咳嘔，喉痹咽腫，水漿不下，癲癇狂走，不擇言語，心中氣悶，不喜聞人語，咳唾血，心驚悸，精神耗散，少年房勞，短氣少氣。</p>
<p>又《靈樞經》云：膏之原，出於鳩尾。</p>
<p><u>中庭</u>　：膻中下一寸六分陷中。《銅人》灸五壯。針三分。《明堂》灸三壯。</p>
<p>主胸脅支滿，噎塞，食飲不下，嘔吐食出，小兒嘔奶。</p>
<p><u>膻中</u>（一名元見）：玉堂下一寸六分，橫量兩乳間陷中，仰而取之。足太陰、少陰、手太陽、少陽、任脈之會。《難經》曰：氣會膻中。疏曰：氣病治此。灸五壯。《明堂》灸七壯，止二七壯，禁針。</p>
<p>主上氣短氣，咳逆，噎氣，鬲氣，喉鳴喘嗽，不下食，胸中如塞，心胸痛，風痛，咳嗽、肺癰唾膿，嘔吐涎沫，婦人乳汁少。</p>
<p>玉堂（一名玉英）：紫宮下一寸六分陷中。《銅人》灸五壯，針三分。</p>
<p>主胸膺疼痛，心煩咳逆，上氣，胸滿不得息，喘急，嘔吐寒痰。</p>
<p><u>紫宮</u>　：華蓋下一寸六分陷中，仰面取之。《銅人》灸五壯，針三分。《明下》灸七壯。</p>
<p>主胸脅支滿，胸膺骨痛，飲食不下，嘔逆上氣，煩心，咳逆吐血，唾如白膠。</p>
<p><u>華蓋</u>　：璇璣下一寸六分陷中，仰面取之。《銅人》針三分，灸五壯。《明下》灸三壯。</p>
<p>主喘急上氣，咳逆哮嗽，喉痹咽腫，水漿不下，胸脅支滿痛。</p>
<p><u>璇璣</u>　：天突下一寸六分陷中，仰頭取之。《銅人》灸五壯，針三分。</p>
<p>主胸脅支滿痛，咳逆上氣，喉鳴喘不能言，喉痹咽癰，水漿不下，胃中有積。</p>
<p><u>天突</u>（一名天瞿）：在頸結喉下四寸宛宛中。陰維、任脈之會。《銅人》針五分，留三呼，得氣即瀉，灸亦得，不及針。若下針當直下，不得低手即五臟之氣，傷人短壽。《明堂》灸五壯，針一分。《素注》針一寸，留七呼，灸三壯。</p>
<p>主麵皮熱，上氣咳逆，氣暴喘，咽腫咽冷，聲破，喉中生瘡，喉猜猜喀膿血，喑不能言，身寒熱，頸腫，哮喘，喉中翕翕如水雞聲，胸中氣梗梗，俠舌縫青脈，舌下急，心與背相控而痛，五噎，黃疸，醋心，多唾，嘔吐，癭瘤。</p>
<p>許氏曰：此穴一針四效。凡下針後良久，先脾磨食，覺針動為一效；次針破病根，腹中作聲為二效；次覺流入膀胱為三效；然後覺氣流行，入腰背腎堂間為四效矣。</p>
<p><u>廉泉</u>（一名舌本）：頸下結喉上中央，仰面取之。陰維、任脈之會。《素注》低針取之，針一寸，留七呼。《銅人》灸三壯，針三分，得氣即瀉，《明堂》針二分。</p>
<p>主咳嗽上氣，喘息，嘔沫，舌下腫難言，舌根縮急不食，舌縱涎出，口瘡。</p>
<figure>
<img alt="任脈">
</figure>
<p><u>承漿</u>（一名懸漿）：唇稜下陷中，開口取之。大腸脈、胃脈、督脈、任脈之會。《素注》針二分，留五呼，灸三壯，《銅人》灸七壯，止七七壯。《明堂》針三分，得氣即瀉，留三呼，徐徐引氣而出。日灸七壯，過七七停四五日後，灸七七壯。若一向不灸，恐足陽明脈斷，其病不愈，停息復灸，令血脈通宣，其病立愈。</p>
<p>主偏風，半身不遂，口眼喎斜，面腫消渴，口齒疳蝕生瘡，暴喑不能言。</p>

<h2>督脈經穴主治</h2>

<h3>督脈經穴歌</h3>
<p>督脈中行二十七，長強、腰俞、陽關密，命門、懸樞接脊中，筋縮、至陽、靈臺逸，　神道、身柱、陶道長，大椎平肩二十一，啞門、風府、腦戶深，強間、後頂、百會率，前頂、囟會、上星圓，神庭、素髎、水溝窟，兌端開口唇中央，齦交唇內任督畢（二十七穴）。</p>
<p>此經不取井滎俞合也。</p>
<p>脈起下極之腧，並於脊裡，上至風府，入腦上巔，循額至鼻柱，屬陽脈之海。以人之脈絡，周流於諸陽之分，譬猶水也，而督脈則為之都綱，故名曰海焉。用藥難拘定法，針灸貴察病源。</p>
<p>要知任督二脈一功，先將四門外閉，兩目內觀。默想黍米之珠，權作黃庭之主。卻乃徐徐嚥氣一口，緩緩納入丹田。衝起命門，引督脈過尾閭，而上升泥丸；追動性元，引任脈降重樓，而下返氣海。二脈上下，旋轉如圓；前降後升，絡繹不絕。心如止水，身似空壺，即將穀道輕提，鼻息漸閉。倘或氣急，徐徐咽之；若仍神昏，勤加註想。意倦放參。久而行之，關竅自開，脈絡流通，百病不作。廣成子曰：丹灶河車休矻矻。此之謂也。督任原是通真路，丹經設作許多言，予今指出玄機理，但願人人壽萬年！</p>

<h3>考正穴法</h3>
<p><u>長強</u>（一名氣之陰邪，一名橛骨）：脊骶骨端計三分，伏地取之。足少陰、少陽之會。督脈絡，別走任脈。《銅人》針三分，轉針以大痛為度。灸不及針，日灸三十壯，止二百壯，此痔根本。《甲乙》針二分，留七呼。《明堂》灸五壯。</p>
<p>主腸風下血，久痔瘻，腰脊痛、狂病，大小便難，頭重，洞泄，五淋，疳蝕下部，小兒囟陷，驚癇瘛瘲，嘔血，驚恐失精，瞻視不正。慎冷食，房勞。</p>
<p><u>腰腧</u>（一名背解，一名髓孔，一名腰柱，一名腰戶）：二十一椎下宛宛中，以挺身伏地舒身，兩手相重支額，縱四體後，乃取其穴。《銅人》針八分，留三呼，瀉五吸。灸七壯，至七七壯。慎房勞、舉重強力。《明堂》灸三壯。</p>
<p>主腰髖腰脊痛，不得俯仰，溫瘧汗不出，足痹不仁，傷寒四肢熱不已，婦人月水閉，溺赤。</p>
<p><u>陽關</u>　：十六椎下，坐而取之。《銅人》針五分，灸三壯。</p>
<p>主膝外不可屈伸，風痹不仁，筋攣不行。</p>
<p><u>命門</u>（一名屬累）：十四椎下，伏而取之。《銅人》針五分，灸三壯。</p>
<p>主頭痛如破，身熱如火，汗不出，寒熱痎瘧，腰脊相引痛，骨蒸五臟熱，小兒發癇，張口搖頭，身反折角弓。</p>
<p><u>懸樞</u>　：十三椎下，伏而取之。《銅人》針三分，灸三壯。</p>
<p>主腰脊強不得屈伸，積氣上下行，水穀不化，下利，腹中留積。</p>
<p><u>脊中</u>（一名神宗，一名脊俞）：十一椎下，俯而取之。</p>
<p>《銅人》針五分，得氣即瀉。禁灸，灸之令人腰傴僂。</p>
<p>主風癇癲邪，黃疸，腹滿，不嗜食，五痔便血，溫病，積聚，下利，小兒脫肛。</p>
<p><u>筋縮</u>　：九椎下，俯而取之。《銅人》針五分，灸三壯。《明下》灸七壯。</p>
<p>主癲疾狂走，脊急強，目轉反戴，上視，目瞪，癇病多言，心痛。</p>
<p><u>至陽</u>　：七椎下，俯而取之。《銅人》針五分，灸三壯。《明下》灸七壯。</p>
<p>主腰脊痛，胃中寒氣，不能食，胸脅支滿，身羸瘦，背中氣上下行，腹中鳴，寒熱解㑊，淫濼脛酸，四肢重痛，少氣難言，卒疰忤，攻心胸。</p>
<p><u>靈臺</u>　：六椎下，俯而取之。《銅人》缺治病。見《素問》。今俗灸之，以治氣喘不能臥，火到便愈。禁針。</p>
<p><u>神道</u>　：五椎下，俯而取之。《銅人》灸七七壯，止百壯，禁針。《明下》灸三壯，針五分。《千金》灸五壯。</p>
<p>主傷寒發熱，頭痛，進退往來，痎瘧，恍惚，悲愁健忘，驚悸。失欠、牙車蹉，張口不合。小兒風瘑，瘛瘲，可灸七壯。</p>
<p><u>身柱</u>　：三椎下，俯而取之。《銅人》針五分，灸七七壯，止百壯，《明堂》灸五壯。《下經》灸三壯。</p>
<p>主腰脊痛，癲病狂走，瘛瘲，怒欲殺人。身熱，妄言見鬼，小兒驚癇。</p>
<p>《難經》云：治洪長伏三脈。風癇發狂，惡人與火，灸三椎，九椎。</p>
<p><u>陶道</u>　：一椎下，俯而取之。足太陽、督脈之會。《銅人》灸五壯，針五分。</p>
<p>主痎瘧寒熱，灑淅脊強，煩滿，汗不出，頭重，目瞑，瘛瘲，恍惚不樂。</p>
<p><u>大椎</u>　：一椎上，陷者宛宛中。手足三陽、督脈之會。《銅人》針五分，留三呼，瀉五吸，灸以年為壯。</p>
<p>主肺脹脅滿，嘔吐上氣，五勞七傷，乏力，溫瘧痎瘧，氣注背膊拘急，頸項強不得回顧，風勞食氣、骨熱，前板齒燥。</p>
<p>仲景曰：太陽與少陽並病，頸項強痛或眩冒，時如結胸，心下痞硬者，當刺大椎第一間。</p>
<p><u>啞門</u>（一名舌厭，一名舌橫，一名喑門）：項後入髮際五分，項中央宛宛中，仰頭取之。督脈，陽維之會。入系舌本。《素注》針四分；《銅人》針二分，可繞針八分，留三呼，瀉五吸，瀉盡更留針取之。禁灸，灸之令人啞。</p>
<p>主舌急不語，重舌，諸陽熱氣盛，衄血不止，寒熱風啞，脊強反折，瘛瘲癲疾，頭重風汗不出。</p>
<p><u>風府</u>（一名舌本）：項後入髮際一寸，大筋內宛宛中，疾言其肉立起，言休立下。足太陽、督脈、陽維之會。《銅人》針三分，禁灸，灸之使人失音。《明堂》針四分，留三呼。《素注》針四分。</p>
<p>主中風，舌緩不語，振寒汗出，身重惡寒，頭痛，項急不得回顧，偏風半身不遂，鼻衄，咽喉腫痛，傷寒狂走欲自殺，目妄視。頭中百病，馬黃黃疸。</p>
<p>瘧論曰：邪客於風府，循膂而下。衛氣一日夜大會於風府，明日日下一節，故其作晏。每至於風府，則腠理開；腠理開，則邪氣入；邪氣入，則病作，以此日作稍益晏也。其出於風府，日下一節，二十五日下至骶骨，二十六日入於脊內，故日作益晏也。</p>
<p>昔魏武帝患傷風項急，華佗治此穴得效。</p>
<p><u>腦戶</u>（一名合顱）：枕骨上，強間後一寸半。足太陽、督脈之會。《銅人》禁灸，灸之令人啞。《明堂》針三分。《素注》針四分。《素問》刺腦戶，入腦立死。</p>
<p>主面赤目黃，面痛，頭重腫痛，癭瘤。此穴針灸俱不宜。</p>
<p><u>強間</u>（一名大羽）：後頂後一寸半。《銅人》針二分，灸七壯。《明堂》灸五壯。</p>
<p>主頭痛目眩。腦旋煩心，嘔吐涎沫。項強左右不得回顧，狂走不臥。</p>
<p><u>後頂</u>（一名交沖）：百會後一寸半，枕骨上。《銅人》灸五壯，針二分，《明堂》針四分。《素注》針三分。</p>
<p>主頭項強急，惡風寒，風眩，目䀮䀮，額顱上痛，歷節汗出，狂走癲疾不臥，癇發瘛瘲，頭偏痛。</p>
<p><u>百會</u>（一名三陽，一名五會，一名巔上，一名天滿）：前頂後一寸五分，頂中央旋毛中，可容豆，直兩耳尖。性理北溪陳氏曰：略退些子，猶天之極星居北。手足三陽，督脈之會。《素注》針二分。《銅人》灸七壯，止七七壯。凡灸頭頂，不得過七壯，緣頭頂皮薄，灸不宜多。針二分，得氣即瀉。又《素注》針四分。</p>
<p>主頭風中風，言語謇澀，口噤不開，偏風半身不遂，心煩悶，驚悸健忘，忘前失後，心神恍惚，無心力，痎瘧，脫肛，風癇，青風，心風，角弓反張，羊鳴多哭，語言不擇，發時即死，吐沫，汗出而嘔，飲酒面赤，腦重鼻塞，頭痛目眩，食無味，百病皆治。</p>
<p>虢太子屍厥，扁鵲取三陽五會，有間太子蘇。唐高宗頭痛，秦鳴鶴曰：宜刺百會出血。武后曰：豈有至尊頭上出血之理。已而刺之，微出血，立愈。</p>
<p><u>前頂</u>　：囟會後一寸半，骨間陷中。《銅人》針一分，灸三壯，止七七壯。《素注》針四分。</p>
<p>主頭風目眩，面赤腫，水腫，小兒驚癇，瘛瘲，發即無時，鼻多清涕，頂腫痛。</p>
<p><u>囟會</u>　：上星後一寸陷中。《銅人》灸二七壯，至七七壯。初灸不痛，病去即痛，痛止灸。若是鼻塞，灸至四日漸退，七日頓愈。針二分，留三呼，得氣即瀉。八歲以下不可針，緣囟門未合，刺之恐傷其骨，令人夭。《素注》針四分。</p>
<p>主腦虛冷，或飲酒過多，腦疼如破，衄血，面赤暴腫，頭皮腫。生白屑風，頭眩，顏青目眩，鼻塞不聞香臭，驚悸目戴上不識人。</p>
<p><u>上星</u>（一名神堂）：神庭後，入髮際一寸陷中，容豆。《素注》針三分，留六呼，灸五壯。《銅人》灸七壯。以細三稜針，宣泄諸陽熱氣，無令上衝頭目。</p>
<p>主面赤腫，頭風，頭皮腫，面虛，鼻中息肉，鼻塞頭痛，痎瘧振寒，熱病汗不出。目眩，目睛痛，不能遠視。口鼻出血不止。不宜多灸。恐拔氣上，令人目不明。</p>
<p><u>神庭</u>　：直鼻上入髮際五分。足太陽、督脈之會。《素注》灸三壯。《銅人》灸二七壯，止七七壯。禁針，針則發狂，目失睛。</p>
<p>主登高而歌，棄衣而走。角弓反張，吐舌，癲疾風癇，目上視不識人，頭風目眩，鼻出清涕不止，目淚出。驚悸不得安寢，嘔吐煩滿。寒熱頭痛，喘渴。</p>
<p>岐伯曰：凡欲療風，勿令灸多。緣風性輕，多即傷，惟宜灸七壯，至三七壯止。張子和曰：目腫、目翳，針神庭，上星，囟會，前頂，翳者可使立退，腫者可使立消。</p>
<p><u>素髎</u>（一名面正）：鼻柱上端準頭。此穴諸方闕治。《外臺》不宜灸，針一分。《素注》針三分。</p>
<p>主鼻中息肉不消，多涕，生瘡鼻窒，喘息不利，鼻喎噼，鼽衄。</p>
<p><u>水溝</u>（一名人中）：鼻柱下，溝中央，近鼻孔陷中。督脈、手足陽明之會。《素注》針三分，留六呼，灸三壯。《銅人》針四分，留五呼，得氣即瀉，灸不及針，日灸三壯。《明堂》日灸三壯，至二百壯。《下經》灸五壯。</p>
<p>主消渴，飲水無度，水氣遍身腫。失笑無時，癲癇語不識尊卑，乍哭乍喜，中風口噤，牙關不開。面腫唇動，狀如蟲行。卒中惡，鬼擊，喘喝，目不可視，黃疸馬黃，瘟疫，通身黃，口喎噼。灸不及針，艾炷小雀糞大。水面腫，針此一穴，出水盡即愈。</p>
<p><u>兌端</u>　：唇上端。《銅人》針二分，灸三壯。</p>
<p>主癲疾吐沫，小便黃，舌乾消渴，衄血不止，唇吻強，齒齦痛，鼻塞，痰涎，口噤鼓頷。炷如大麥。</p>
<p><u>齦交</u>　：唇內齒上齦縫中。任，督，足陽明之會。《銅人》針三分，灸三壯。</p>
<p>主鼻中息肉，蝕瘡，鼻塞不利，額頞中痛，頸項強，目淚眵汁，牙疳腫痛，內眥赤癢痛，生白翳，面赤心煩，馬黃黃疸，寒暑瘟疫，小兒面瘡癬，久不除，點烙亦佳。</p>
<figure>
<img alt="督脈">
</figure>

<h2>督任要穴（楊氏）</h2>
<p><u>督脈</u></p>
<figure>
<img alt="督脈">
</figure>
<p>人病脊膂強痛，癲癇，背心熱，狂走，鬼邪、目痛，大椎骨痠疼，斯乃督脈起於下極，並脊上行風府。起於尾閭，而生是病，可刺督脈人中穴。鼻柱下近孔陷中，針四分，灸亦可，不及針，昏暈及癲狂者甚效。</p>
<p><u>任脈</u></p>
<figure>
<img alt="任脈">
</figure>
<p>人病七疝八瘕，寒溫不調，口舌生瘡，頭項強痛，斯乃任脈起於中極下，上毛，循腹，到關元，直至咽喉天突，過承漿而生是病。可刺任脈承漿穴，在髭間陷中，刺入同身寸三分，灸七壯，止七七壯。</p>

<h2>奇經八脈歌（《醫經小學》）</h2>
<p>督脈起自下極腧，並於脊裡上風府，過腦額鼻入齦交，為陽脈海都綱要。任脈起於中極底，上腹循喉承漿里，陰脈之海妊所謂。衝脈出胞循脊中，從腹會咽絡口唇，女人成經為血室，脈並少陰之腎經。與任督本於陰會，三脈並起而異行。陽蹺起自足跟里，循外踝上入風池。陰蹺內踝循喉嗌，本足陰陽脈別支。諸陰交起陰維脈，發足少陰築賓郄。諸陽會起陽維脈，太陽之郄金門穴。帶脈周迴季脅間，會於維道足少陽。所謂奇經之八脈，維擊諸經乃順常。</p>

<h2>奇經八脈（《節要》）</h2>
<p>督脈者，起於少腹以下骨中央，女子入系廷孔，其孔溺孔之端也，其絡循陰器，合篡間，繞篡後，別繞臀，至少陰，與巨陽中絡者合少陰，上股內後廉，貫脊屬腎；與太陽起於目內眥，上額，交巔上，入絡腦，還出別下項，循肩膊內，俠脊抵腰中，入循膂絡腎，其男子循莖下至篡，與女子等；其少腹直上者，貫臍中央，上貫心，入喉，上頤環唇，上系兩目之下中央。</p>
<p>督脈起於下極之腧，並於脊裡，上至風府，入腦上巔，循額至鼻柱，屬陽脈之海。其為病也，脊強而厥，凡二十七穴。穴見前。</p>
<p>任脈與衝脈，皆起於胞中，循脊裡，為經絡之海。其浮而外者，循腹上行，會於咽喉，別而絡唇口。血氣盛，則肌肉熱。血獨盛，則滲灌皮膚生毫毛。婦人有餘於氣，不足於血，以其月事數下，任沖並傷故也。任沖之交脈，不營於唇口，故髭鬚不生。</p>
<p>任脈起於中極之下，以上毛際，循腹裡，上關元，至喉咽，屬陰脈之海。其為病也，苦內結，男子為七疝，女子為瘕聚。凡二十四穴。穴見前。</p>
<p>衝脈者，與任脈皆起於胞中，上循脊裡，為經絡之海。其浮於外者，循腹上行，會於咽喉，別而絡唇口；故曰，衝脈者，起於氣衝，並足少陰之經，俠臍上行，至胸中而散；其為病也，令人逆氣而裡急。《難經》則曰：並足陽明之經。以穴考之，足陽明俠臍左右各二寸而上行。足少陰俠臍左右各一寸而上行。《針經》所載。衝任與督脈，同起於會陰，其在腹也，行乎幽門、通谷、陰都、石關、商曲、肓俞、中柱、四滿、氣穴、大赫、橫骨，凡二十二穴，皆足少陰之分也。然則衝脈，並足少陰之經明矣。</p>
<p>幽門（巨闕旁）　通谷（上脘旁）　陰都（通谷下）　石關（陰注下）　商曲（石關下）　肓俞（商曲下）　中注（肓俞下）　四滿（中注下）　氣穴（四滿下）　大赫（氣穴下）　橫骨（大赫下）</p>
<p>帶脈者，起於季脅，回身一周。其為病也，腹滿，腰溶溶如坐水中。其脈氣所發，正名帶脈，以其回身一周如帶也。又與足少陽會於帶脈、五樞、維道，此帶脈所發。凡六穴。</p>
<p>帶脈（季脅下一寸八分）　五樞（帶脈下三寸）　維道（章門下五寸三分）</p>
<p>陽蹺脈者，起於跟中，循外踝上行，入風池。其為病也，令人陰緩而陽急。兩足蹺脈，本太陽之別，合於太陽，其氣上行，氣並相還，則為濡目，氣不營則目不合；男子數其陽，女子數其陰。當數者為經，不當數者為絡也。蹺脈長八尺。所發之穴，生於申脈，本於僕參，郄於附陽，與足少陽會於居髎，又與手陽明會於肩髃及巨骨，又與手太陽、陽維會於臑俞，又與手足陽明會與地倉及巨髎，又與任脈、足陽明會手承泣。凡二十穴。</p>
<p>申脈（外踝下）　僕參（跟骨下）　附陽（外跟上）　居髎（章門下）　肩髃（肩端）　巨骨（肩端）　臑俞（肩髃後甲骨上廉）　地倉（口吻旁）　巨髎（鼻兩旁）　承泣（目下七分）</p>
<p>陰蹺脈者，亦起於跟中，循內踝上行，至咽喉，交貫衝脈。其為病也，令人陽緩而陰急。故曰：蹺脈者，少陰之別，起於然谷之後，上內踝之上，直上陰，循陰股入陰，上循胸裡，入缺盆，上出人迎之前，入鼻，屬目內眥，合於太陽。女子以之為經，男子以之為絡。兩足蹺脈，長八尺，而陰蹺之郄在交信，陰蹺病者取此，凡四穴。</p>
<p>照海（足內踝下）　交信（內踝上）</p>
<p>陽維脈者，維於陽，其脈起於諸陽之會，與陰維皆維絡於身。若陽不能維於陽，則溶溶不能自收持。其脈氣所發，別於金門，郄於陽交，與手太陽及陽蹺脈會於臑俞，又與手少陽會於臑會，又與手足少陽會於天髎，又與手足少陽、足陽明會於肩井。其在頭也，與足少陽會於陽白，上於本神及臨泣、目窗、上至正營，承靈、循於腦空，下至風池，日月；其與督脈會，則在風府及啞門。其為病也，苦寒熱。凡三十二穴。</p>
<p>金門（足外踝下）　陽交（外踝上）　臑俞（肩後胛上）　臑會（肩前廉）　天髎（缺盆上）　肩井（肩頭上）　陽白（眉上）　本神（曲差旁）　臨泣（目上）　目窗（臨泣後）　正營（目窗後）承靈（正營後）　腦空（承靈後）　風池（腦空下）　日月（期門下）　風府　啞門</p>
<p>陰維脈者，維於陰，其脈起於諸陰之交，若陰不能維於陰，則悵然失志。其脈氣所發，陰維之郄，名曰築賓，與足太陰會於腹哀、大橫、又與足太陰、厥陰會於府舍、期門，與任脈會於天突、廉泉，其為病也，苦心痛。凡一十二穴。</p>
<p>築賓（內踝上）　腹哀（日月下）　大橫（腹哀下）　府舍（腹結下）　期門（乳下）　天突（結喉下）　廉泉（結喉上）</p>

<h2>十五絡脈歌（《醫經小學》）</h2>
<p>人身絡脈一十五，我今逐一從頭舉：手太陰絡為列缺，手少陰絡即通里，手厥陰絡為內關，手太陽絡支正是，手陽明絡偏歷當，手少陽絡外關位，足太陽絡號飛揚，足陽明絡豐隆記，足少陽絡為光明，足太陰絡公孫寄，足少陰絡名大鐘，足厥陰絡蠡溝配，陽督之絡號長強，陰任之絡為屏翳，脾之大絡為大包，十五絡名君須記。</p>

<h2>十五絡脈穴辨（《醫統》）</h2>
<p>十五絡脈者，十二經之別絡而相通焉者也。其餘三絡，為任督二脈之絡，脾之大絡，總統陰陽諸絡，灌溉於臟腑者也。《難經》謂三絡為陽蹺、陰蹺二絡，常考之無穴可指。且二蹺亦非十四經之正也。《針灸節要》以為任絡曰尾翳，督絡曰長強，誠得《十四經發揮》之正理，加以脾之大絡曰大包，此合十五絡也。</p>

<h2>十五絡脈（《節要》）</h2>
<p>手太陰之別絡，名曰列缺。起於腕上分間，並太陰之經，直入掌中，散入魚際。其病實則手銳掌熱，瀉之；虛則欠㰦，小便遺數，補之。去腕寸半，別走陽明也。</p>
<p>手少陰之別絡，名曰通里。去腕一寸，別走太陽，循經入於心中，系舌本，屬目系，實則支膈，瀉之；虛則不能言，補之。</p>
<p>手厥陰之絡，名曰內關。去掌二寸兩筋間，別走少陽，循經上繫於心包絡心系。實則心痛，瀉之；虛則頭強，補之。</p>
<p>手太陽之別絡，名曰支正。上腕五寸，別走少陰，其別者，上走肘，絡肩髃。實則節弛肘廢，瀉之；虛則生疣，小者如指痂疥，補之。</p>
<p>手陽明之別絡，名曰偏歷。去腕三寸，別走太陰；其別者，上循臂，乘肩髃，上曲頰偏齒；其別者，入耳，合於宗脈。實則齲聾，瀉之；虛則齒寒痹膈，補之。</p>
<p>手少陽之別絡，名曰外關。去腕二寸，外繞臂，注胸中，別走手厥陰。實則肘攣，瀉之；虛則不收，補之。</p>
<p>足太陽之別絡，名曰飛揚。去踝七寸，別走少陰。實則鼽窒，頭背痛，瀉之；虛則鼽衄，補之。</p>
<p>足少陽之別絡，名曰光明，去踝五寸，別走厥陰，下絡足跗。實則厥，瀉之；虛則痿躄，坐不能起，補之。</p>
<p>足陽明之別絡，名曰豐隆。去踝八寸，別走太陰。其別者，循脛骨外廉，上絡頭項，合諸經之氣，下絡喉嗌。其病氣逆則喉痹，卒喑，實則狂癲，瀉之；虛則足不收，脛枯，補之。</p>
<p>足太陰之別絡，名曰公孫。去本節之後一寸，別走陽明。其別者，入絡腸胃，厥氣上逆則霍亂。實則腸中切痛，瀉之；虛則鼓脹，補之。</p>
<p>足少陰之別絡，名曰大鐘。當踝後繞跟，別走太陽；其別者，並經上走於心包下，外貫腰脊。其病氣逆煩悶，實則閉癃，瀉之；虛則腰痛，補之。</p>
<p>足厥陰之別絡，名曰蠡溝。去內踝五寸，別走少陽；其別者，經脛上睪，結於莖。其病氣逆則睪腫，卒疝，實則挺長，瀉之；虛則暴癢，補之。</p>
<p>任脈之別絡，名曰屏翳，下鳩尾，散於腹。實則腹皮痛，瀉之；虛則癢搔，補之。</p>
<p>督脈之別絡，名曰長強，俠膂上項，散頭上，下當肩胛左右，別走太陽，入貫膂。實則脊強，瀉之；虛則頭重高搖，補之。</p>
<p>脾之大絡，名曰大包。出淵液下三寸，布胸脅，實則身盡痛，瀉之；虛則百節盡皆縱，補之。</p>
<p>凡此十五絡者，實則必見，虛則必下，視之不見，求之上下。人經不同，絡脈異所別也。</p>

<h2>十二經筋（《節要》）</h2>
<p>足太陽之筋，起於足小趾，上結於踝，斜上結於膝；其下循足外側，結於踵，上循跟，結於膕；其別者，結於腨外，上膕中內廉，與膕中並上結於臀，上俠脊上項，其支者，別入結於舌本；其直者，結於枕骨，上頭，下顏，結於鼻；其支者，為目上網，下結於頄；其支者，從腋後外廉結於肩髃；其支者，入腋下，上出缺盆，上結於完骨；其支者，出缺盆，斜上出於頄。其病小指支跟腫痛，膕攣，脊反折，項筋急，肩不舉，腋支缺盆中紐痛，不可左右搖。治在燔針劫刺，以知為數，以痛為輸，名曰仲春痹也。</p>
<p>足少陽之筋，起於小趾次趾，上結外踝，上循脛外廉，結於膝外廉，其支者，別起外輔骨，上走髀，前者結於伏兔之上，後者結於尻；其直者，上乘䏚季脅，上走腋前廉，繫於膺乳，結於缺盆。直者，上出腋，貫缺盆，出太陽之前，循耳後，上額角，交巔上，下走頷，上結於頄，支者，結於目眥為外維。其病小指次指支轉筋，引膝外轉筋，膝不可屈伸，膕筋急，前引髀，後引尻，即上乘䏚季脅痛，上引缺盆、膺乳，頸維筋急。從左之右，右目不開，上過右角，並蹺脈而行，左絡於右，故傷左角，右足不用，命曰維筋相交。治在燔針劫刺，以知為數，以痛為輸。名曰孟春痹也。</p>
<p>足陽明之筋，起於中三趾，結於跗上，斜外上加於輔骨，上結於膝外廉，直上結於髀樞，上循脅屬脊；其直者，上循骭，結於膝；其支者，結於外輔骨，合少陽；其直者，上循伏兔，上結於髀，聚於陰器，上腹而布，至缺盆而結，上頸，上俠口，合於頄，下結於鼻，上合於太陽。太陽為目上網，陽明為目下網；其支者，從頰結於耳前。其病足中趾支脛轉筋，腳跗堅，伏兔轉筋，髀前腫，㿉疝，腹筋急，引缺盆及頰，卒口噼，急者目不合，熱則筋縱，目不開，頰筋有寒，則急，引頰移口，有熱則筋弛縱，緩不勝收，故僻。治之以馬膏，膏其急者，以白酒和桂，以塗其緩者，以桑鉤鉤之，即以生桑灰置之坎中，高下以坐等，以膏熨急頰，且飲美酒，啖美灸肉；不飲酒者，自強也，為之三拊而已。治在燔針劫刺，以知為數，以痛為輸，名曰季春痹也。</p>
<p>足太陰之筋，起於大趾之端內側，上結於內踝；其直者，絡於膝內輔骨，上循陰股，結於髀，聚於陰器，上腹結於臍，循腹裡，結於肋，散於胸中；其內者，著於脊。其病足大趾支內踝痛，轉筋痛，膝內輔骨痛，陰股引髀而痛，陰器紐痛，下引臍兩脅痛，引膺中脊內痛。治在燔針劫刺，以知為數，以痛為輸，名曰孟秋痹也。</p>
<p>足少陰之筋，起於小趾支下，並足太陰之筋，斜走內踝之下，結於踵，與太陽之筋合，而上結於內輔之下，並太陰之筋而上，循陰股，結於陰器，循脊內，俠膂，上至項，結於枕骨，與足太陽之筋合。其病足下轉筋，及所過而結者，皆痛及轉筋。病在此者，主癇瘛及痓，在外者不能俯，在內者不能仰。故陽病者，腰反折不能俯，陰病者不能仰。治在燔針劫刺，以知為數，以痛為輸。在內者，熨引飲藥，此筋折紐，紐發數甚者死不治。名曰仲秋痹也。</p>
<p>足厥陰之筋，起於大趾之上，上結於內踝之前，上循脛，上結內輔之下，上循陰股，結於陰器，絡諸筋。其病足大趾支內踝之前痛，內輔痛，陰股痛轉筋，陰器不用，傷於內則不起，傷於寒則陰縮入，傷於熱則縱挺不收，治在行水清陰氣。其病轉筋者，治在燔針劫刺，以知為數，以痛為輸，名曰季秋痹也。</p>
<p>手太陽之筋，起於小指之上，結於腕，上循臂內廉，結於肘內銳骨之後，彈之應小指之上，入結於腋下；其支者，後走腋後廉，上繞肩胛，循頸，出走太陽之前，結於耳後完骨；其支者，入耳中；直者，出耳上，下結於頷，上屬目外眥。其病小指支肘內銳骨後廉痛，循臂陰，入腋下，腋下痛，腋後廉痛，繞肩胛引頸而痛，應耳中鳴痛引頷，目瞑良久乃得視，頸筋急，則為筋瘻頸腫，寒熱在頸者。治在燔針劫刺之，以知為數，以痛為輸。其為腫者，復而銳之。本支者，上曲牙，循耳前屬目外眥，上頷，結於角，其病當所過者支轉筋。治在燔針劫刺，以知為數，以痛為輸。名曰仲夏痹也。</p>
<p>手少陽之筋，起於小指次指之端，結於腕，中循臂，結於肘，上繞臑外廉，上肩，走頸，合手太陽；其支者，當曲頰入系舌本；其支者，上曲牙，循耳前，屬目外眥，上乘頷，結於角。其病當所過者，即支轉筋，舌卷。治在燔針劫刺，以知為數，以痛為輸。名曰季夏痹也。</p>
<p>手陽明之筋，起於大指次指之端，結於腕，上循臂，上結於肘外，上臑，結於髃；其支者，繞肩胛，俠脊；直者從肩髃上頸；其支者，上頰，結於頄；直者，上出手太陽之前，上左角，絡頭，下右頷。其病當所過者，支痛及轉筋，肩不舉，頸不可左右視。治在燔針劫刺，以知為數，以痛為輸。名曰孟夏痹也。</p>
<p>手太陰之筋，起於大指之上，循指上行，結於魚後，行寸口外側，上循臂，結肘中，上臑內廉，入腋下，出缺盆，結肩前髃，上結缺盆，下結胸裡，散貫賁，合賁下抵季脅。其病當所過者，支轉筋，痛甚成息賁，脅急吐血。治在燔針劫刺，以知為數，以痛為輸，名曰仲冬痹也。</p>
<p>手厥陰之筋，起於中指，與太陰之筋並行，結於肘內廉，上臂陰，結腋下，下散前後俠脅；其支者，入腋，散胸中，結於臂。其病當所過者，支轉筋前及胸痛息賁。治在燔針劫刺，以知為數，以痛為輸，名曰孟冬痹也。</p>
<p>手少陰之筋，起於小指之內側，結於銳骨，上結肘內廉，上入腋，交太陰，俠乳里，結於胸中，循臂下繫於臍。其病內急心承伏梁，下為肘網。其病當所過者，支轉筋，筋痛，治在燔針劫刺，以知為數，以痛為輸。其承伏梁唾血膿者，死不治。經筋之病，寒則反折筋急，熱則筋弛縱不收，陰痿不用。陽急則反折，陰急則俯不伸。淬刺者，刺寒急也，熱則筋縱不收，無用燔針。名曰季冬痹也。</p>
<p>足之陽明，手之太陽，筋急則口目為噼，眥急不能卒視，治皆如上方也。</p>

<h2>五臟募穴（《聚英》）</h2>
<p>中府（肺募）　巨闕（心募）　期門（肝募）　章門（脾募）　京門（腎募）</p>
<p>按《難經》云：陽病行陰，故令募在陰（腹曰陰，募皆在腹）。</p>
<p>東垣曰：凡治腹之募，皆為原氣不足，從陰引陽，勿誤也。又曰：六淫客邪，及上熱下寒，筋骨皮肉血脈之病，錯取於胃之合及諸腹之募者，必危。</p>
<p>五臟俞穴（俞，猶委輸之輸，言經氣由此而輸於彼也。）　肺俞（三椎下各開寸半。）　心俞（五椎下各開寸半。）　肝俞（九椎下各開寸半。）　脾俞（十三椎下各開寸半。）　腎俞（十四椎下各開寸半。）</p>
<p>按《難經》云：陰病行陽，故令俞在陽（背曰陽，俞皆在背）。</p>
<p>東垣曰：天外風寒之邪，乘中而入。在人之背上，腑俞臟俞，是人之受天外風邪。亦有二說。中於陽則流於經，此病始於外寒，終歸外熱，收治風寒之邪，治其各臟之俞。</p>

<h2>八會</h2>
<p>腑會中脘　臟會章門　筋會陽陵泉　髓會絕骨　血會膈俞　骨會大杼　脈會太淵　氣會膻中</p>
<p>《難經》云：熱病在內者，取會之氣穴也。</p>

<h2>看部取穴</h2>
<p>《靈樞》雜症論：人身上部病取手陽明經，中部病取足太陰經，下部病取足厥陰經，前膺病取足陽明經，後背病取足太陽經。取經者，取經中之穴也。一病可用一二穴。</p>

<h2>治病要穴</h2>
<p>（《醫學入門》）</p>
<p>針灸穴治大同，但頭面諸陽之會。胸膈二火之地，不宜多灸。背腹陰虛有火者，亦不宜灸，惟四肢穴最妙。凡上體及當骨處，針入淺而灸宜少；凡下體及肉厚處，針可入深灸多無害。前經絡注《素問》未載針灸分寸者，以此推之。</p>

<h3>頭部</h3>
<p><u>百會</u>　主諸中風等症，及頭風癲狂，鼻病，脫肛，久病大腸氣泄，小兒急慢驚風，癇症，夜啼，百病。</p>
<p><u>上星</u>　主鼻淵，鼻塞，息肉及頭風目疾。</p>
<p><u>神庭</u>　主風癇羊癲。</p>
<p><u>通天</u>　主鼻痔。左臭灸右，右臭灸左；左右臭，左右灸，鼻中去一塊如朽骨，臭氣自愈。</p>
<p><u>腦空</u>　主頭風，目眩。</p>
<p><u>翳風</u>　主耳聾及瘰癧。</p>
<p><u>率谷</u>　主傷酒嘔吐，痰眩。</p>
<p><u>風池</u>　主肺中風，偏正頭風。</p>
<p><u>頰車</u>　主落架風。</p>

<h3>腹部</h3>
<p><u>膻中</u>　主哮喘肺癰，咳嗽，癭氣。</p>
<p><u>巨闕</u>　主九種心痛，痰飲吐水，腹痛息賁。</p>
<p><u>上腕</u>　主心痛伏梁，賁豚。</p>
<p><u>中脘</u>　主傷者，及內傷脾胃，心脾痛，瘧疾，痰暈，痞滿，翻胃，能引胃中生氣上行。</p>
<p><u>水分</u>　主鼓脹繞臍，堅滿不食，分利水道，止泄。</p>
<p><u>神闕</u>　主百病及老人、虛人泄瀉如神。又治水腫鼓脹，腸鳴卒死，產後腹脹，小便不通，小兒脫肛。</p>
<p><u>氣海</u>　多灸能令人生子。主一切氣疾，陰症痼冷，及風寒暑濕，水腫，心腹鼓脹，脅痛，諸虛癥瘕，小兒囟不合。</p>
<p>丹溪治痢，昏僕上視，溲注汗泄，脈大，得之酒色，灸此後，服人參膏而愈。</p>
<p><u>關元</u>　主諸虛腎積及虛，老人泄瀉，遺精白濁，令人生子。</p>
<p><u>中極</u>　主婦人下元虛冷，虛損，月事不調，赤白帶下。炙三遍，令生子。</p>
<p><u>天樞</u>　主內傷脾胃，赤白痢疾，脾泄及臍腹鼓脹，癥瘕。</p>
<p><u>章門</u>　主痞塊，多灸左邊。腎積，炙兩邊。</p>
<p><u>乳根</u>　主膺腫，乳癰，小兒龜胸。</p>
<p><u>日月</u>　主嘔宿汁，吞酸。</p>
<p><u>大赫</u>　主遺精。</p>
<p><u>帶脈</u>　主疝氣偏墜，水腎，婦人帶下。</p>

<h3>背部</h3>
<p><u>大杼</u>　主偏身發熱，癉瘧咳嗽。</p>
<p><u>神道</u>　主背上怯怯乏氣。</p>
<p><u>至陽</u>　主五疸痞滿。</p>
<p><u>命門</u>　主老人腎虛腰疼，及諸痔脫肛，腸風下血。</p>
<p><u>風門</u>　主易感風寒，咳嗽痰血，鼻衄，一切鼻病。</p>
<p><u>肺俞</u>　主內傷外感，咳嗽吐血，肺癰，肺痿，小兒龜背。</p>
<p><u>膈俞</u>　主胸脅心痛，痰瘧痃癖，一切血疾。</p>
<p><u>肝俞</u>　主吐血，目暗，寒疝。</p>
<p><u>長強</u>　主痔漏。</p>
<p><u>膽俞</u>　主脅滿，乾嘔，驚怕，睡臥不安，酒疸目黃，面發赤斑。</p>
<p><u>脾俞</u>　主內傷脾胃，吐泄，瘧，痢，喘急，黃疸，食症，吐血，小兒慢脾風。</p>
<p><u>三焦俞</u>　主脹滿積塊，痢疾。</p>
<p><u>胃俞</u>　主黃疸，食畢頭眩，瘧疾，善飢不能食。</p>
<p><u>腎俞</u>　主諸虛，令人有子，及耳聾，吐血，腰痛，女勞疸，婦人赤白帶下。</p>
<p><u>小腸俞</u>　主便血下痢，便黃赤。</p>
<p><u>大腸俞</u>　主腰脊痛，大小便難，或泄痢。</p>
<p><u>膀胱俞</u>　主腰脊強，便難腹痛。</p>
<p>凡五臟瘧，灸五臟俞。</p>
<p><u>譩譆</u>　主諸瘧，久瘧眼暗。</p>
<p><u>意舍</u>　主脅滿嘔吐。</p>

<h3>手部</h3>
<p><u>曲池</u>　主中風，手攣筋急，痹風，瘧疾，先寒後熱。</p>
<p><u>肩井</u>　主肘臂不舉，撲傷。</p>
<p><u>肩髃</u>　主癱瘓，肩腫，手攣。</p>
<p><u>三里</u>　主偏風下牙疼。</p>
<p><u>合谷</u>　主中風，破傷風，痹風，筋急疼痛，諸般頭病，水腫，難產，小兒急驚風。</p>
<p><u>三間</u>　主下牙疼。</p>
<p><u>二間</u>　主牙疾，眼疾。</p>
<p><u>支正</u>　主七情氣鬱，肘臂十指皆攣及消渴。</p>
<p><u>陽谷</u>　主頭面手膊諸疾，及痔痛，陰痿。</p>
<p><u>腕骨</u>　主頭面、臂腕、五指諸疾。</p>
<p><u>後谿</u>　主瘧疾，癲癇。</p>
<p><u>少澤</u>　主鼻衄不止，婦人乳腫。</p>
<p><u>間使</u>　主脾寒症，九種心痛，脾疼，瘧疾，口渴。如瘰癧久不愈，患左灸右，患右灸左。</p>
<p><u>大陵</u>　主嘔血，瘧。</p>
<p><u>內關</u>　主氣塊，及脅痛，勞熱，瘧疾，心胸痛。</p>
<p><u>勞宮</u>　主痰火胸痛，小兒口瘡，及鵝掌風。</p>
<p><u>中渚</u>　主手足麻木，戰戰蜷攣，肩臂連背疼痛，手背癰毒。</p>
<p><u>神門</u>　主驚悸怔忡，呆癡，卒中鬼邪，恍惚振禁，小兒驚癇。</p>
<p><u>少衝</u>　主心虛膽寒，怔忡癲狂。</p>
<p><u>少商</u>　主雙蛾風，喉痹。</p>
<p><u>列缺</u>　主咳嗽風痰，偏正頭風，單蛾風，下牙疼。</p>

<h3>足部</h3>
<p><u>環跳</u>　主中風濕，股膝攣痛，腰痛。</p>
<p><u>風市</u>　主中風，腿膝無力，腳氣，渾身瘙癢，麻痹。</p>
<p><u>陽陵泉</u>　主冷痹偏風，霍亂轉筋。</p>
<p><u>懸鐘</u>　主胃熱腹脹，脅痛，腳氣，腳脛濕痹，渾身瘙癢，趾疼。</p>
<p><u>足三里</u>　主中風中濕，諸虛耳聾，上牙疼，痹風，水腫，心腹鼓脹，噎膈哮喘，寒濕腳氣。上、中、下部疾，無所不治。</p>
<p><u>豐隆</u>　主痰暈，嘔吐哮喘。</p>
<p><u>內庭</u>　主痞滿。患右灸左，患左灸右，覺腹響是效。及婦人食蠱，行經頭暈，小腹痛。</p>
<p><u>委中</u>　治同環跳症。</p>
<p><u>承山</u>　主痔漏轉筋。</p>
<p><u>飛揚</u>　主行步如飛。</p>
<p><u>金門</u>　主癲癇。</p>
<p><u>崑崙</u>　主足腿紅腫，齒痛。</p>
<p><u>申脈</u>　主晝發痓，足腫，牙痛。</p>
<p><u>血海</u>　主一切血疾及諸瘡。</p>
<p><u>陰陵泉</u>　主脅腹脹滿，中、下部疾皆治。</p>
<p><u>三陰交</u>　主痞滿痼冷，疝氣，腳氣，遺精，婦人月水不調，久不成孕，難產，赤白帶下，淋漓。</p>
<p><u>公孫</u>　主痰壅胸膈，腸風下血，積塊，婦人氣蠱。</p>
<p><u>太衝</u>　主腫滿，行步艱難，霍亂，手足轉筋。</p>
<p><u>行間</u>　主渾身蠱脹，單腹蠱脹，婦人血蠱。</p>
<p><u>大敦</u>　主諸疝，陰囊腫，腦衄，破傷風，小兒急慢驚風等症。</p>
<p><u>隱白</u>　主心脾痛。</p>
<p><u>築賓</u>　主氣疝。</p>
<p><u>照海</u>　主夜發痓，大便閉，消渴。</p>
<p><u>太谿</u>　主消渴，房勞，不稱心意，婦人水蠱。</p>
<p><u>然谷</u>　主喉痹，唾血，遺精，溫瘧，疝氣，足心熱，小兒臍風。</p>
<p><u>湧泉</u>　主足心熱，疝氣，賁豚，血淋，氣痛。</p>

<h2>經外奇穴</h2>
<p>（《楊氏》）</p>
<p><u>內迎香</u>　二穴。在鼻孔中。治目熱暴痛，用蘆管子搐出血最效。</p>
<p><u>鼻準</u>　二穴，在鼻柱尖上，專治鼻上生酒醉風，宜用三稜針出血。</p>
<p><u>耳尖</u>　二穴，在耳尖上，卷耳取尖上是穴。治眼生翳膜，用小艾炷五壯。</p>
<p><u>聚泉</u>　一穴。在舌上，當舌中，吐出舌，中直有縫陷中是穴。哮喘咳嗽，及久嗽不愈，若灸，則不過七壯。灸法用生薑切片如錢厚，搭於舌上穴中，然後灸之。如熱嗽，用雄黃末少許，和於艾炷中灸之；如冷嗽，用款冬花為末，和於艾炷中灸之。灸畢，以茶清連生薑細嚼嚥下。又治舌苔，舌強，亦可治，用小針出血。</p>
<p><u>左金津、右玉液</u>　二穴。在舌下兩旁，紫脈上是穴，捲舌取之。治重舌腫痛，喉閉，用白湯煮三稜針，出血。</p>
<p><u>海泉</u>　一穴。在舌下中央脈上是穴。治消渴，用三稜針出血。</p>
<p><u>魚腰</u>　二穴。在眉中間是穴。治眼生垂簾翳膜，針入一分，沿皮向兩旁是也。</p>
<p><u>太陽</u>　二穴。在眉後陷中，太陽紫脈上是穴。治眼紅腫及頭，用三稜針出血。其出血之法，用帛一條，緊纏其項頸，紫脈即見，刺出血立愈。又法：以手緊紐其領，令紫脈見，卻於紫脈上刺出血，極效。</p>
<p><u>大骨空</u>　二穴。在手大指中節上，屈指當骨尖陷中是穴。治目久痛，及生翳膜內障，可灸七壯。</p>
<p><u>中魁</u>　二穴。在中指第二節骨尖，屈指得之。治五噎，反胃吐食，可灸七壯，宜瀉之。又陽谿二穴，亦名中魁。</p>
<p><u>八邪</u>　八穴。在手五指歧骨間，左右手各四穴。其一：大都二穴，在手大指次指虎口，赤白肉際，握拳取之。可灸七壯，針一分。治頭風牙痛。其二：上都二穴，在手食指中指本節歧骨間，握拳取之。治手臂紅腫，針入一分，可灸五壯。其三：中都二穴，在手中指無名指本節歧骨，又名液門也。治手臂紅腫，針入一分，可灸五壯。其四：下都二穴，在手無名指小指本節後歧骨間，一名中渚也。中渚之穴，在液門下五分。治手臂紅腫，針一分，灸五壯。兩手共八穴，故名八邪。</p>
<p><u>八風</u>　八穴，在足五趾歧骨間，兩足共八穴，故名八風。治腳背紅腫，針一分，灸五壯。</p>
<p><u>十宣</u>　十穴，在手十指頭上，去爪甲一分，每一指各一穴，兩手指共十穴，故名十宣。治乳蛾，用三稜針出血，大效。或用軟絲縛定本節前次節後，內側中間，如眼狀，加灸一火，兩邊都著艾，灸五壯，針尤妙。</p>
<p><u>五虎</u>　四穴，在手食指及無名指第二節骨尖，握拳得之。治五指拘攣，灸五壯，兩手共四穴。</p>
<p><u>肘尖</u>　二穴，在手肘骨尖上，屈肘得之。治瘰癧，可灸七七壯。</p>
<p><u>肩柱骨</u>　二穴，在肩端起骨尖上是穴。治瘰癧，亦治手不能舉動，灸七壯。</p>
<p><u>二白</u>　四穴，即郄門也。在掌後橫紋中，直上四寸，一手有二穴，一穴在筋內兩筋間，即間使後一寸。一穴在筋外，與筋內之穴相併。治痔，脫肛。</p>
<p><u>獨陰</u>　二穴，在足第二趾下，橫紋中是穴。治小腸疝氣，又治死胎，胎衣不下，灸五壯。又治女人乾噦，嘔吐紅，經血不調。</p>
<p><u>內踝尖</u>　二穴，在足內踝骨尖是穴。灸七壯。治下片牙疼及腳內廉轉筋。</p>
<p><u>外踝尖</u>　二穴，在足外踝骨尖上是穴。可灸七壯。治腳外廉轉筋，及治寒熱腳氣，宜三稜針出血。</p>
<p><u>囊底</u>　一穴，在陰囊十字紋中。治腎臟風瘡，及治小腸疝氣，腎家一切症候，悉皆治之。灸七壯，艾炷如鼠糞。</p>
<p><u>鬼眼</u>　四穴，在手大拇指，去爪甲角如韭葉，兩指並起，用帛縛之，當兩指歧縫中是穴。又二穴在足大趾，取穴亦如在手者同。治五癇等症，正發疾時，灸之效甚。</p>
<p><u>髖骨</u>　四穴，在梁丘兩旁，各開一寸五分，兩足共四穴。治腿痛，灸七壯。</p>
<p><u>中泉</u>　二穴，在手背腕中，在陽谿、陽池中間陷中是穴。灸二七壯。治心痛及腹中諸氣，疼不可忍。</p>
<p><u>四關</u>　四穴，即兩合谷、兩太衝穴是也。</p>
<p><u>小骨空</u>　二穴，在手小拇指第二節尖是穴。灸七壯。治手節疼，目痛。</p>
<p><u>印堂</u>　一穴，在兩眉中陷中是穴。針一分，灸五壯。治小兒驚風。</p>
<p><u>子宮</u>　二穴，在中極兩旁各開三寸。針二寸，灸二七壯。治婦人久無子嗣。</p>
<p><u>龍玄</u>　二穴，在兩手側腕叉紫脈上。灸七壯，禁針。治手疼。</p>
<p><u>四縫</u>　四穴，在手四指內中節是穴。三稜針出血。治小兒猢猻勞等症。</p>
<p><u>高骨</u>　二穴，在掌後寸部前五分。針一寸半，灸七壯。治手病。</p>
<p><u>蘭門</u>　二穴，在曲泉兩旁各三寸脈中。治膀胱七疝，賁豚。</p>
<p><u>百蟲窠</u>　二穴，即血海也。在膝內廉上三寸，灸二七壯，針五分。治下部生瘡。</p>
<p><u>睛中</u>　二穴，在眼黑珠正中。取穴之法：先用布搭目外，以冷水淋一刻，方將三稜針於目外角，離黑珠一分許，刺入半分之微，然後入金針，約數分深，旁入自上層轉撥向瞳人輕輕而下，斜插定目角，即能見物，一飯頓出針，輕扶偃臥，仍用青布搭目外，再以冷水淋三日夜止。初針盤膝正坐，將筋一把，兩手握於胸前，寧心正視，其穴易得。治一切內障，年久不能視物，頃刻光明，神秘穴也。</p>
<p>凡學針人眼者，先試針內障羊眼，能針羊眼復明，方針人眼，不可造次。</p>

<h2>穴同名異類</h2>
<p>（《聚英》）</p>
<p>一穴二名：</p>
<p>後頂：一名交沖。　強間：一名大羽。</p>
<p>竅陰：一名枕骨。　腦戶：一名合顱。</p>
<p>曲鬢：一名曲發。　腦空：一名顳顬。</p>
<p>顱囟：一名顱息。　聽宮：一名多所聞。</p>
<p>瘈脈：一名資脈。　素髎：一名面正。</p>
<p>水溝：一名人中。　承漿：一名懸漿。</p>
<p>廉泉：一名舌本。　風府：一名舌本。</p>
<p>上星：一名神堂。　絲竹空：一名目髎。</p>
<p>睛明：一名淚孔。　巨髎：一名巨髎。</p>
<p>肩井：一名膊井。　淵液：一名泉液。</p>
<p>臑會：一名臑髎。　大椎：一名百勞。</p>
<p>命門：一名屬累。　風門：一名熱府。</p>
<p>巨闕：一名心募。　期門：一名肝募。</p>
<p>督俞：一名高蓋。　中膂俞：一名脊內俞。</p>
<p>天窗：一名窗籠。　天鼎：一名天項。</p>
<p>天突：一名天瞿。　扶突：一名水穴。</p>
<p>天池：一名天會。　人迎：一名五會。</p>
<p>缺盆：一名天蓋。　腧府：一名輸府。</p>
<p>玉堂：一名玉英。　神闕：一名氣舍。</p>
<p>四滿：一名髓府。　腹結：一名腸窟。</p>
<p>衝門：一名上慈宮。　氣衝：一名氣街。</p>
<p>橫骨：一名曲骨端。　輒筋：一名神光。</p>
<p>陽輔：一名分肉。　陰都：一名食宮。</p>
<p>水突：一名水門。　水分：一名分水。</p>
<p>會陰：一名屏翳。　會陽：一名利機。</p>
<p>太淵：一名太泉。　商陽：一名絕陽。</p>
<p>二間：一名間谷。　三間：一名少谷。</p>
<p>合谷：一名虎口。　陽谿：一名中魁。</p>
<p>三里：一名手三里。　少衝：一名經始。</p>
<p>少海：一名曲節。　少澤：一名小吉。</p>
<p>天泉：一名天濕。　陽池：一名別陽。</p>
<p>支溝：一名飛虎。　蠡溝：一名交儀。</p>
<p>中封：一名懸泉。　中都：一名中郄。</p>
<p>三陽絡：一名通門。　陰包：一名陰胞。</p>
<p>陰交：一名橫戶。　委中：一名血郄。</p>
<p>懸鐘：一名絕骨。　漏谷：一名太陰絡。</p>
<p>地機：一名脾舍。　血海：一名百蟲窠。</p>
<p>上廉：一名上巨虛。　下廉：一名下巨虛。</p>
<p>陰市：一名陰門。　伏兔：一名外勾。</p>
<p>太谿：一名呂細。　照海：一名陰蹺。</p>
<p>金門：一名梁關。　崑崙：一名下崑崙。</p>
<p>飛揚：一名厥陽。　附陽：　一名付陽。</p>
<p>僕參：一名安邪。　環跳：一名臏骨。</p>
<p>申脈：一名陽蹺。　湧泉　一名地衝。</p>
<p>一穴三名：</p>
<p>絡卻：一名強陽，一名腦蓋。　禾髎：一名長䪼，一名禾髎。</p>
<p>客主人：一名上關，一名客主。　瞳子髎：一名前關，一名太陽。</p>
<p>頰車：一名機關，一名曲牙。　聽會：一名聽河，一名後關。</p>
<p>肩髃：一名中肩，一名偏肩。　脊中：一名神宗，一名脊俞。</p>
<p>膻中：一名亶中，一名元見。　鳩尾：一名尾翳，一名𩩲𩨗。</p>
<p>上脘：一名上管，一名胃脘。　中脘：一名太倉，一名胃募。</p>
<p>氣海：一名脖胦，一名下肓。　氣穴：一名胞門，一名子戶。</p>
<p>中府：一名府中俞，一名肺募。　勞宮：一名五里，一名掌中。</p>
<p>大赫：一名陰維，一名陰關。　長強：一名氣郄，一名橛骨。</p>
<p>日月：一名神光，一名膽募。　承筋：一名腨腸，一名直腸。</p>
<p>溫溜：一名池頭，一名逆注。　復溜：一名昌陽，一名伏白。</p>
<p>陽關：一名陽陵，一名關陵。　陽交：一名別陽，一名足髎。</p>
<p>神門：一名銳中，一名中都。　然谷：一名然骨，一名龍淵。</p>
<p>一穴四名：</p>
<p>啞門：一名喑門，一名舌橫，一名舌厭。</p>
<p>攢竹：一名始光，一名光明，一名員柱。</p>
<p>關元：一名丹田，一名大中極，一名小腸募。</p>
<p>中極：一名玉泉，一名氣原，一名膀胱募。</p>
<p>天樞：一名長溪，一名谷門，一名大腸募。</p>
<p>京門：一名氣俞，一名氣府，一名腎募。</p>
<p>承山：一名魚腹，一名內柱，一名腸山。</p>
<p>承扶：一名肉郄，一名陰關，一名皮部。</p>
<p>一穴五名：</p>
<p>百會：一名三陽，一名五會，一名巔上，一名天滿。</p>
<p>章門：一名長平，一名季脅，一名脅髎，一名脾募。</p>
<p>一穴六名：</p>
<p>腰俞：一名背解，一名腰戶，一名髓孔，一名腰柱，一名髓府。</p>
<p>石門：一名利機，一名丹田，一名精露，一名命門，一名三焦募。</p>
<p>名同穴異類：</p>
<p>頭臨泣，足臨泣　頭竅陰，足竅陰</p>
<p>腹通谷，足通谷　背陽關，足陽關</p>
<p>手三里，足三里　手五里，足五里</p>

<h1>卷八</h1>

<h2>穴法</h2>
<p>（《神應經》）</p>
<p><u>神庭</u>　在直鼻上，入髮際五分。灸七壯，止七七壯。禁針。</p>
<p><u>上星</u>　在直鼻上，入髮際一寸。針三分，以細三稜針，泄諸陽熱氣。灸三壯，不宜多；多則拔氣上，目不明。</p>
<p><u>囟會</u>　在上星後一寸，有陷可容豆許。灸二七壯。</p>
<p><u>前頂</u>　在囟會後一寸五分，骨間陷中。針一分，灸三壯。</p>
<p><u>百會</u>　在頂中陷中，容豆許，去前髮際五寸，後髮際七寸。針二分，灸七壯，至七七壯。</p>
<p><u>後頂</u>　在百會後一寸五分，枕骨上。針二分，灸五壯。</p>
<p><u>風府</u>　在項後髮際上一寸，大筋內宛宛中，疾言其肉立起。針四分，禁灸，灸之，令人失音。</p>
<p><u>啞門</u>　在項後入髮際五分，宛宛中，仰頭取之。針三分，禁灸，灸之，令人啞。</p>
<p><u>睛明</u>　在目內眥頭外一分許。針一分半，雀目者，久留針，後速出。禁灸。</p>
<p><u>攢竹</u>　在兩眉頭小陷宛宛中。針三分，三度刺，目大明，宜用鋒針出血。禁灸。</p>
<p><u>絲竹</u>　在眉後陷中。針三分，宜瀉不宜補。禁灸，灸之，令人目小無所見。</p>
<p><u>角孫</u>　在耳廓中間，開口有空。針八分，灸三壯。</p>
<p><u>絡卻</u>　在腦後，髮際上兩旁起肉上各一寸三分，腦後枕骨俠腦戶，自發際上四寸半。針三分，灸三壯。</p>
<p><u>翳風</u>　在耳後尖角陷中，按之耳中痛。針三分，灸七壯。</p>
<p><u>臨泣</u>　在目上，直入髮際五分陷中。針三分，不宜灸。</p>
<p><u>目窗</u>　在臨泣後寸半。灸五壯，針三分，三度刺，目大明。</p>
<p><u>頭維</u>　在額角入髮際，本神旁一寸五分。針三分，禁灸。</p>
<p><u>聽會</u>　在耳微前陷中，上關下一寸，動脈宛宛中，開口取之。針三分，不補。日灸五壯，止三七壯。</p>
<p><u>聽宮</u>　在耳中珠子，大如赤小豆。針三分，灸三壯。</p>
<p><u>腦空</u>　在承靈後一寸五分，俠玉枕骨下陷中。針五分，灸三壯。</p>
<p><u>風池</u>　在腦空下發際陷中。針一寸二分，灸不及針，日七壯，至百壯。炷不用大。</p>
<p><u>耳門</u>　在耳前起肉當耳缺陷中。針三分。禁灸。病宜灸者，不過三壯。</p>
<p><u>頰車</u>　在耳下八分，近前曲頰端上陷中，側臥開口有空。針四分，灸日七壯，至七七壯，炷如大麥。</p>
<p><u>迎香</u>　在鼻孔旁五分。針三分，禁灸。</p>
<p><u>地倉</u>　在俠口吻旁四分，外近下有脈微微動是。針三分半，可灸日七壯，二七壯，重者七七壯。</p>
<p><u>水溝</u>　在鼻柱下溝中央。針四分，灸不及針，水腫惟針此穴。灸日三壯，止二百壯。</p>
<p><u>承漿</u>　在頤前唇稜下宛宛中，開口取之。針三分，灸日七壯，止七七壯，炷如小筋頭大。</p>
<p>以上頭面部。</p>
<p><u>肩井</u>　在缺盆上，大骨前寸半，以三指按，當中指下陷中是。止可針五分，若深，令人悶倒，速補足三里。</p>
<p><u>肩髃</u>　在肩端兩骨間，有陷宛宛中，舉臂取之。針八分，灸五壯，或日七壯，至二七壯。</p>
<p><u>大椎</u>　在脊骨第一椎上，陷者宛宛中。針五分，灸隨年壯。</p>
<p><u>陶道</u>　在一椎下，俯而取之。針五分，灸五壯。</p>
<p><u>身柱</u>　在三椎下，俯而取之。灸二七壯。</p>
<p><u>風門</u>　在二椎下，兩旁各一寸五分。針五分，灸五壯。</p>
<p><u>肺俞</u>　在三椎下，兩旁各一寸五分。灸百壯。</p>
<p><u>膏肓</u>　在四椎下一分，五椎上二分，兩旁各三寸半，四肋三間，去胛骨容側指許。灸百壯，止千壯。</p>
<p><u>心俞</u>　在五椎下，兩旁各一寸五分。灸七壯。</p>
<p><u>膈俞</u>　在七椎下，兩旁各一寸五分。灸三壯，止百壯。</p>
<p><u>肝俞</u>　在九椎下，兩旁各一寸五分。灸七壯。</p>
<p><u>膽俞</u>　在十椎下，兩旁各一寸五分。灸二七壯。</p>
<p><u>脾俞</u>　在十一椎下，兩旁各一寸五分。灸三壯，針三分。</p>
<p><u>胃俞</u>　在十二椎下，兩旁各一寸五分。針三分，灸以年為壯。</p>
<p><u>三焦俞</u>　在十三椎下，兩旁各一寸五分。針五分，灸五壯。</p>
<p><u>腎俞</u>　在十四椎下，兩旁各一寸五分。前與臍平。灸隨年壯。</p>
<p><u>大腸俞</u>　在十六椎下，兩旁各一寸五分。針三分，灸三壯。</p>
<p><u>小腸俞</u>　在十八椎下，兩旁各一寸五分。針三分，灸三壯。</p>
<p><u>膀胱俞</u>　在十九椎下，兩旁各一寸五分。針三分，灸七壯。</p>
<p><u>白環俞</u>　在二十一椎下，兩旁各一寸五分。針五分，灸三壯。</p>
<p><u>腰俞</u>　在二十一椎下宛宛中，自大椎至此，折三尺，舒身以腹挺地，兩手相重支額，縱四體，後乃取之。針八分，灸七壯，至二十一壯。</p>
<p><u>長強</u>　在骶骨端下三分。針三分，灸三十壯。</p>
<p>以上肩背部。</p>
<p><u>乳根</u>　在乳下一寸六分陷中，仰取。針三分，灸三壯。</p>
<p><u>期門</u>　在乳旁一寸半，直入又一寸半，第二肋端縫中。其寸用胸前寸折量。針四分，灸五壯。</p>
<p><u>章門</u>　在臍上二寸，兩旁各六寸。其寸用胸前兩乳間，橫折八寸，約之六寸，側臥，屈上足，伸下足，取動脈是。灸日七壯，至二七壯。</p>
<p><u>帶脈</u>　在季肋下一寸八分陷中，臍上二分兩旁各七寸半。針六分，灸七壯。</p>
<p><u>膻中</u>　在兩乳間，折中取之。有陷是穴，仰而取之，禁針。灸七壯，止七七壯。</p>
<p><u>中庭</u>　在膻中一寸六分陷中。針三分，灸三壯。</p>
<p><u>鳩尾</u>　在兩歧骨下一寸。針三分，禁灸。</p>
<p><u>巨闕</u>　在鳩尾下一寸。針六分，灸七壯，止七七壯。</p>
<p><u>上脘</u>　在巨闕下一寸，臍上五寸。針八分，灸二七壯。</p>
<p><u>中脘</u>　去蔽骨尖四寸，下至臍四寸。針八分，灸二七壯，至百壯，止四百壯。</p>
<p><u>下脘</u>　在中脘下二寸，臍上二寸。針八分，灸二七壯。</p>
<p><u>水分</u>　在臍上一寸。水病灸之大良。禁針，針之水盡即死。其別病針八分，灸七壯，止四百壯。</p>
<p><u>神闕</u>　當臍中。禁針，針令人臍中瘍潰，屎出者死。灸百壯。</p>
<p><u>氣海</u>　在臍下一寸半宛宛中。針八分，灸七壯，止百壯。</p>
<p><u>石門</u>　在臍下二寸。針六分，灸二七壯，止百壯。</p>
<p><u>關元</u>　在臍下三寸。針八分，灸百壯，至三百壯。灸不及針，孕婦禁針。</p>
<figure>
<img alt="穴法圖">
</figure>
<p><u>中極</u>　在關元下一寸，臍下四寸。針八分，得氣即瀉。灸止百壯，或日三七壯。</p>
<p><u>會陰</u>　在兩陰間，灸三壯。</p>
<p>以及膺腹部。</p>
<p>頭面背腹一圖，內多系任、督二脈之穴。</p>
<p>後手足十二圖，乃十二經之要穴。</p>
<p>治症詳見後。</p>

<h3>寅、手太陰肺經</h3>
<p><u>尺澤</u>　在肘中約紋上，兩筋間動脈。針三分，不宜深，灸五壯。</p>
<p><u>列缺</u>　在手側腕上寸半，以兩手交叉，食指盡處，兩筋骨罅中。針二分，灸七壯，至七七壯。</p>
<p><u>經渠</u>　在寸口陷中，動脈應手。針二分，禁灸。</p>
<p><u>太淵</u>　在掌後內側，橫紋頭動脈中。針二分，灸三壯。</p>
<p><u>魚際</u>　在大指本節後白肉際。針二分，禁灸。</p>
<p><u>少商</u>　在大指內側，去爪甲角如韭葉許。針一分，宜用鋒針出血，禁灸。</p>
<figure>
<img alt="手太陰肺經">
</figure>

<h3>卯、手陽明大腸經</h3>
<p><u>商陽</u>　在食指內側去爪角韭葉。針一分，灸三壯。</p>
<p><u>二間</u>　在食指本節前內側陷中。針三分，灸三壯。</p>
<p><u>三間</u>　在食指本節後內側陷中。針三分，灸三壯。</p>
<p><u>合谷</u>　在大指次指歧骨間陷中。針三分，灸三壯。孕婦不宜針。</p>
<p><u>陽谿</u>　在手腕中上側兩筋間陷中。針三分，灸三壯。</p>
<p><u>三里</u>　在曲池下二寸，按之肉起銳肉端。針二分，灸三壯。</p>
<p><u>曲池</u>　在肘外輔骨屈肘橫紋頭陷中，以手拱胸取之。針七分，灸七壯，日可七壯，至二百壯。</p>
<figure>
<img alt="手陽明大腸經">
</figure>

<h3>辰、足陽明胃經</h3>
<p><u>伏兔</u>　在陰市上三寸，起肉上，正跪坐取之。針五分，禁灸。</p>
<p><u>陰市</u>　在膝蓋上三寸，拜而取之。針三分，禁灸。</p>
<p><u>三里</u>　在膝蓋下三寸，胻骨大筋內，坐取之。針八分，灸止百壯。</p>
<p><u>上廉</u>　在三里下三寸，兩筋骨罅宛宛中，蹲坐取之。</p>
<p><u>下廉</u>　在上廉下三寸，取法與上廉同。各針三分，灸七壯。</p>
<p><u>解谿</u>　在衝陽後寸半，腕上系鞋處取之。針五分，灸三壯。</p>
<p><u>衝陽</u>　在足跗上去陷谷二寸，骨間動脈。針五分，灸三壯。</p>
<p><u>陷谷</u>　在足大趾次趾外間，本節後陷中，去內庭二寸。針五分，灸三壯。</p>
<p><u>內庭</u>　在足大趾次趾外間陷中。針三分，灸三壯。</p>
<p><u>厲兌</u>　在足大趾次趾端，去爪甲韭葉。針一分，灸一壯。</p>
<figure>
<img alt="足陽明胃經">
</figure>

<h3>巳、足太陰脾經</h3>
<p><u>隱白</u>　在足大趾內側，去爪角韭葉。月事不止，刺之立愈。針二分，灸三壯。</p>
<p><u>大都</u>　在足大趾本節後，內側肉際陷中。針三分，灸三壯。</p>
<p><u>太白</u>　在足大趾內側，內踝前。核骨下陷中。針三分，灸三壯。</p>
<p><u>公孫</u>　在足大趾本節後一寸，內踝前，針四分，灸三壯。</p>
<p><u>商丘</u>　在內踝下，微前陷中，前有中封，後有照海，其穴居中。針三分，灸三壯。</p>
<p><u>三陰交</u>　在內踝上，除踝三寸，骨下陷中。針三分，灸三壯。</p>
<p><u>陰陵泉</u>　在膝內側輔骨下陷中，屈膝取之，膝橫紋頭下是穴，與陽陵泉相對，稍高一寸。針五分，灸七壯。</p>
<figure>
<img alt="足太陰脾經">
</figure>

<h3>午、手少陰心經</h3>
<p><u>少海</u>　在肘內廉節後，大骨外，去肘端五分，屈肘向頭取之。針三分，灸三壯。</p>
<p><u>靈道</u>　在掌後寸半。針三分，灸三壯。</p>
<p><u>通里</u>　在掌後一寸陷中。針三分，灸七壯。</p>
<p><u>神門</u>　在掌後銳骨端陷中。針三分，灸七壯。炷如小麥。</p>
<p><u>少府</u>　在小指本節後，骨縫陷中，直勞宮。針二分，灸七壯。</p>
<p><u>少衝</u>　在小指內側，去爪角韭葉。針一分，灸一壯。</p>
<figure>
<img alt="手少陰心經">
</figure>

<h3>未、手太陽小腸經</h3>
<p><u>少澤</u>　在小指外側，去爪角一分陷中。針一分，灸一壯。</p>
<p><u>前谷</u>　在小指外側，本節前陷中。針一分，灸三壯。</p>
<p><u>後谿</u>　在小指外側，本節後陷中。針一分，灸一壯。</p>
<p><u>腕骨</u>　在手外側腕前起骨下陷中，有起骨罅縫。針二分，灸三壯。</p>
<p><u>陽谷</u>　在手外側腕中，銳骨下陷中。針二分，灸三壯。</p>
<p><u>小海</u>　在肘外大骨外，去肘端五分陷中，屈肘向頭取之。針一分，灸二壯。</p>
<figure>
<img alt="手太陽小腸經">
</figure>

<h3>申、足太陽膀胱經</h3>
<p><u>委中</u>　在膕中央兩筋間約紋內，動脈應手。針八分，禁灸。</p>
<p><u>承山</u>　在腿肚尖下，分肉間陷中。針八分，灸止七七壯。</p>
<p><u>崑崙</u>　在足外踝後五分，跟骨上陷中。針三分，灸三壯。</p>
<p><u>申脈</u>　在外踝下五分陷中，容爪甲白肉際，前後有筋，上有踝骨，下有軟骨，其穴居中。針三分。</p>
<p><u>金門</u>　在外踝下少後，丘墟後，申脈前。針一分，灸三壯。</p>
<p><u>京骨</u>　在足外側大骨下，赤白肉際陷中。針三分，灸七壯。</p>
<p><u>束骨</u>　在足小趾外側本節後肉際陷中。針三分，灸三壯。</p>
<p><u>通谷</u>　在足小趾外側本節前陷中。針二分，灸三壯。</p>
<p><u>至陰</u>　在足小趾外側，去爪角韭葉。針二分，灸三壯。</p>
<figure>
<img alt="足太陽膀胱經">
</figure>

<h3>酉、足少陰腎經</h3>
<p><u>湧泉</u>　在足心，屈足蜷趾取之宛宛中白肉際。針五分，不宜出血，灸三壯。</p>
<p><u>然谷</u>　在內踝前，大骨下陷中。針三分，不宜見血，灸三壯。</p>
<p><u>太谿</u>　在內踝後五分，跟骨上，有動脈。針三分，灸三壯。</p>
<p><u>照海</u>　在內踝下四分，前後有筋，上有踝骨，下有軟骨，其穴居中。針三分，灸七壯。</p>
<p><u>復溜</u>　在內踝上，除踝一寸，踝後五分，與太谿相直。針三分，灸五壯。</p>
<p><u>陰谷</u>　在膝內輔骨後，大筋下，按之應手，屈膝乃得之。針四分，灸三壯。</p>
<figure>
<img alt="足少陰腎經">
</figure>

<h3>戌、手厥陰心包絡經</h3>
<p><u>曲澤</u>　在肘內廉，大筋內，橫紋中動脈。針三分，灸三壯。</p>
<p><u>間使</u>　在掌後橫紋上三寸，兩筋間陷中。針三分，灸五壯。</p>
<p><u>內關</u>　在掌後橫紋上二寸，兩筋間。針五分，灸三壯。</p>
<p><u>大陵</u>　在掌後橫紋中，兩筋間陷中。針五分，灸三壯。</p>
<p><u>勞宮</u>　在掌心，屈無名指尖盡處是。針三分，灸三壯。</p>
<p><u>中衝</u>　在中指端，去爪甲韭葉。針一分，灸一壯。</p>
<figure>
<img alt="手厥陰心包絡經">
</figure>

<h3>亥、手少陽三焦經</h3>
<p><u>關衝</u>　在無名指外側去爪角韭葉。針一分，灸一壯。</p>
<p><u>液門</u>　在小次指歧骨間，握拳取之。針三分，灸三壯。</p>
<p><u>中渚</u>　在無名指本節後陷中，液門下一寸。針三分，灸三壯。</p>
<p><u>陽池</u>　在手表腕上陷中。針二分，禁灸。</p>
<p><u>外關</u>　在腕後二寸，兩骨間陷中。針三分，灸五壯。</p>
<p><u>支溝</u>　在腕後三寸，兩骨間陷中。針二分，灸二七壯。</p>
<p><u>天井</u>　在肘後大骨後，肘上一寸，兩筋間陷中，叉手按膝頭取之；屈肘拱胸取之。針一寸，灸三壯。</p>
<figure>
<img alt="手少陽三焦經">
</figure>

<h3>子、足少陽膽經</h3>
<p><u>風市</u>　在膝上外側兩筋間，舒手著腿，中指盡處陷中。針五分，灸五壯。</p>
<p><u>陽陵</u>　在膝下一寸，外廉陷中，外尖骨前。針六分，灸七壯。</p>
<p><u>陽輔</u>　在外踝上，除踝四寸，輔骨前絕骨端如前，三分，去丘墟七寸。針五分，灸三壯。</p>
<p><u>懸鐘</u>（一名絕骨）　在外踝上三寸，絕脈處是。針六分，灸五壯。</p>
<p><u>丘墟</u>　在外踝下，如前陷中，去臨泣三寸。針五分，灸三壯。</p>
<p><u>臨泣</u>　在足小趾次趾本節後陷中，去俠谿寸半。針三分，灸三壯。</p>
<p><u>俠谿</u>　在小趾次趾歧骨間，本節前陷中。針二分，灸三壯。</p>
<p><u>竅陰</u>　在小趾次趾外側，去爪角韭葉。針一分，灸三壯。</p>
<figure>
<img alt="足少陽膽經">
</figure>

<h3>醜、足厥陰肝經</h3>
<p><u>大敦</u>　在大趾端，去爪甲韭葉。針二分，灸三壯。</p>
<p><u>行間</u>　在大趾本節前，上下有筋，前後有小骨尖，其穴正居陷中，有動脈應手。針六分，灸三壯。</p>
<p><u>太衝</u>　在足大趾本節後二寸，有絡橫連至地五會二寸骨縫罅間，動脈應手陷中。針三分，灸三壯。</p>
<p><u>中封</u>　在內踝前一寸，貼大筋後宛宛中。針四分，灸三壯。</p>
<p><u>曲泉</u>　在膝內側輔骨下，大筋上，小筋下，陷中，屈膝取之，當膝曲䐐橫紋頭，內外兩筋宛宛中。針六分，灸三壯。</p>
<figure>
<img alt="足厥陰肝經">
</figure>

<h2>諸風門</h2>
<p>左癱右瘓：曲池　陽谿　合谷　中渚　三里　陽輔　崑崙</p>
<p>肘不能屈：腕骨</p>
<p>足無膏澤：上廉</p>
<p>偏風：列缺　衝陽</p>
<p>身體反折：肝俞</p>
<p>中風肘攣：內關</p>
<p>目戴上：絲竹空</p>
<p>吐涎：絲竹空　百會</p>
<p>不識人：水溝　臨泣　合谷</p>
<p>脊反折：啞門　風府</p>
<p>風痹：天井　尺澤　少海　委中　陽輔</p>
<p>驚癇：尺澤（一壯）　少衝　前頂　束骨</p>
<p>風癇：神庭　百會　前頂　湧泉　絲竹空　神闕（一壯）　鳩尾（三壯）</p>
<p>風勞：曲泉　膀胱俞（七壯）</p>
<p>風疰：百會（二壯）　肝俞（三壯）　脾俞（三壯）　腎俞（年為壯）　膀胱俞</p>
<p>風眩：臨泣　陽谷　腕骨　申脈</p>
<p>中風痛：臨泣　百會　肩井　肩髃　曲池　天井　間使　內關　合谷　風市　三里　解谿　崑崙　照海</p>
<p>喑啞：支溝　復溜　間使　合谷　魚際　靈道　陰谷　然谷　通谷</p>
<p>口噤不開：頰車　承漿　合谷</p>
<p>凡患風癇疾，發則躺僕在地：灸風池　百會</p>
<p>黃帝灸法：療中風眼戴上及不能語者。灸第三椎並五椎上，各七壯，同灸炷如半棗核大。</p>

<h2>傷寒門</h2>
<p>身熱頭疼：攢竹　大陵　神門　合谷　魚際　中渚　液門　少澤　委中　太白</p>
<p>灑淅惡寒，寒慄鼓頷：魚際</p>
<p>身熱：陷谷　呂細（足寒至膝，乃出針）　三里　復溜　俠谿　公孫　太白　委中　湧泉</p>
<p>寒熱：風池　少海　魚際　少衝　合谷　復溜　臨泣　太白</p>
<p>傷寒汗不出：風池　魚際　經渠（各瀉）　二間</p>
<p>過經不解：期門</p>
<p>餘熱不盡：曲池　三里　合谷</p>
<p>腹脹：三里　內庭</p>
<p>陰症傷寒：灸神闕（二三百壯）</p>
<p>大熱：曲池　三里　復溜</p>
<p>嘔噦：百會　曲澤　間使　勞宮　商丘</p>
<p>腹寒熱氣：少衝　商丘　太衝　行間　三陰交　隱白　陰陵泉（三壯）</p>
<p>發狂：百勞　間使　合谷　復溜（俱灸）</p>
<p>不省人事：中渚　三里　大敦</p>
<p>秘塞：照海　章門</p>
<p>小便不通：陰谷　陰陵泉</p>

<h2>痰喘咳嗽門</h2>
<p>咳嗽：列缺　經渠　尺澤　魚際　少澤　前谷　三里　解谿　崑崙　肺俞（百壯）　膻中（七壯）</p>
<p>咳嗽飲水：太淵</p>
<p>引兩脅痛：肝俞</p>
<p>引尻痛：魚際</p>
<p>咳血：列缺　三里　肺俞　百勞　乳根　風門　肝俞</p>
<p>唾血內損：魚際（瀉）　尺澤（補）　間使　神門　太淵　勞宮　曲泉　太谿　然谷　太衝肺俞（百壯）　肝俞（三壯）　脾俞（三壯）</p>
<p>唾血振寒：太谿　三里　列缺　太淵</p>
<p>嘔血：曲澤　神門　魚際</p>
<p>嘔膿：膻中</p>
<p>唾濁：尺澤　間使　列缺　少商</p>
<p>嘔食不化：太白</p>
<p>嘔吐：曲澤　通里　勞宮　陽陵　太谿　照海　太衝　大都　隱白　通谷　胃俞　肺俞</p>
<p>嘔逆：大陵</p>
<p>嘔噦：太淵</p>
<p>喘嘔欠伸：經渠</p>
<p>上喘：曲澤　大陵　神門　魚際　三間　商陽　解谿　崑崙　膻中　肺俞</p>
<p>數欠而喘：太淵</p>
<p>咳喘隔食：膈俞</p>
<p>喘滿：三間　商陽</p>
<p>肺脹膨膨氣搶脅下熱滿痛：陰都（灸）　太淵　肺俞</p>
<p>喘息不能行：中脘　期門　上廉</p>
<p>諸虛百損，五勞七傷，失精勞症：肩井　大椎　膏肓　脾俞　胃俞　肺俞　下脘　三里</p>
<p>傳屍骨蒸，肺痿：膏肓　肺俞　四花穴</p>
<p>乾嘔：間使（三十壯）　膽俞　通谷　隱白　灸乳下一寸半。</p>
<p>噫氣：神門　太淵　少商　勞宮　太谿　陷谷　太白　大敦</p>
<p>痰涎：陰谷　然谷　復溜</p>
<p>結積留飲：膈俞（五壯）　通谷（灸）</p>

<h2>諸般積聚門</h2>
<p>氣塊冷氣，一切氣疾：氣海</p>
<p>心氣痛連脅：百會　上脘　支溝　大陵　三里</p>
<p>結氣上喘及伏梁氣：中脘</p>
<p>心下如杯：中脘　百會</p>
<p>脅下積氣：期門</p>
<p>賁豚氣：章門　期門　中脘　巨闕　氣海（百壯）</p>
<p>氣逆：尺澤　商丘　太白　三陰交</p>
<p>喘逆：神門　陰陵　崑崙　足臨泣</p>
<p>噫氣上逆：太淵　神門</p>
<p>咳逆：支溝　前谷　大陵　曲泉　三里　陷谷　然谷　行間　臨泣　肺俞</p>
<p>咳逆無所出者：先取三里　後取太白　肝俞　太淵　魚際　太谿　竅陰</p>
<p>咳逆振寒：少商　天突（灸三壯）</p>
<p>久病咳：少商　天柱（灸三壯）</p>
<p>厥氣衝腹：解谿　天突</p>
<p>短氣：大陵　尺澤</p>
<p>少氣：間使　神門　大陵　少衝　三里　下廉　行間　然谷　至陰　肺俞　氣海</p>
<p>欠氣：通里　內庭</p>
<p>諸積：三里　陰谷　解谿　通谷　上脘　肺俞　膈俞　脾俞　三焦俞</p>
<p>腹中氣塊：塊頭上一穴，針二寸半，灸二七壯　塊中穴，針三寸，灸三七壯塊尾一穴，針三寸半，灸七壯。</p>
<p>胸腹膨脹氣喘：合谷　三里　期門　乳根</p>
<p>灸哮法：天突　尾閭骨尖</p>
<p>又背上一穴，其法：以線一條套頸上，垂下至鳩尾尖上截斷，牽往後脊骨上，線頭盡處是穴，灸七壯，其效不可言。</p>

<h2>腹痛脹滿門</h2>
<p>腹痛：內關　三里　陰谷　陰陵　復溜　太谿　崑崙　陷谷　行間　太白　中脘　氣海膈俞　脾俞　腎俞</p>
<p>食不下：內關　魚際　三里</p>
<p>小腹急痛不可忍及小腸氣，外腎吊，疝氣，諸氣痛，心痛：灸足大趾次指下中節橫紋當中，灸五壯，男左女右，極妙。二足皆灸亦可。</p>
<p>小腹脹痛：氣海</p>
<p>繞臍痛：水分　神闕　氣海</p>
<p>小腹痛：陰市　承山　下廉　復溜　中封　大敦　小海　關元　腎俞（隨年壯）</p>
<p>俠臍痛：上廉</p>
<p>臍痛：曲泉　中封　水分</p>
<p>引腰痛：太衝　太白</p>
<p>腹滿：少商　陰市　三里　曲泉　崑崙　商丘　通谷　太白　大都　隱白　陷谷　行間</p>
<p>腹脅滿：陽陵　三里　上廉</p>
<p>心腹脹滿：絕骨　內庭</p>
<p>小腹脹滿痛：中封　然谷　內庭　大敦</p>
<p>腹脹：尺澤　陰市　三里　曲泉　陰谷　陰陵　商丘　公孫　內庭　太谿　太白　厲兌隱白　膈俞　腎俞　中脘　大腸俞</p>
<p>脹而胃痛：膈俞</p>
<p>腹堅大：三里　陰陵　丘墟　解谿　衝陽　期門　水分　神闕　膀胱俞</p>
<p>寒熱堅大：衝陽</p>
<p>鼓脹：復溜　中封　公孫　太白　水分　三陰交</p>
<p>腹寒不食：陰陵泉（灸）</p>
<p>痰癖腹寒：三陰交</p>
<p>腹鳴寒熱：復溜</p>
<p>胸腹膨脹，氣鳴：合谷　三里　期門</p>

<h2>心脾胃門</h2>
<p>心痛：曲澤　間使　內關　大陵　神門　太淵　太谿　通谷　心俞（百壯），巨闕（七壯）</p>
<p>心痛食不化：中脘</p>
<p>胃脘痛：太淵　魚際　三里　兩乳下（各一寸，各三十壯）　膈俞　胃俞　腎俞（隨年壯）</p>
<p>心煩：神門　陽谿　魚際　腕骨　少商　解谿　公孫　太白　至陰</p>
<p>煩渴心熱：曲澤</p>
<p>心煩怔忡：魚際</p>
<p>卒心痛不可忍，吐冷酸水：灸足大趾次指內紋中各一壯，炷如小麥大，立愈。</p>
<p>思慮過多，無心力，忘前失後：灸百會</p>
<p>心風：心俞（灸）　中脘</p>
<p>煩悶：腕骨</p>
<p>虛煩口乾：肺俞</p>
<p>煩悶不臥：太淵　公孫　隱白　肺俞　陰陵泉　三陰交</p>
<p>煩心喜噫：少商　太谿　陷谷</p>
<p>心痹悲恐：神門　大陵　魚際</p>
<p>懈惰：照海</p>
<p>心驚恐：曲澤　天井　靈道　神門　大陵　魚際　二間　液門　少衝　百會　厲兌　通谷　巨闕　章門</p>
<p>嗜臥：百會　天井　三間　二間　太谿　照海　厲兌　肝俞</p>
<p>嗜臥不言：膈俞</p>
<p>不得臥：太淵　公孫　隱白　肺俞　陰陵　三陰交</p>
<p>支滿不食：肺俞</p>
<p>振寒不食：衝陽</p>
<p>胃熱不食：下廉</p>
<p>胃脹不食：水分</p>
<p>心恍惚：天井　巨間　心俞</p>
<p>心喜笑：陽谿　陽谷　神門　大陵　列缺　魚際　勞宮　復溜　肺俞</p>
<p>胃痛：太淵　魚際　三里　腎俞　肺俞　胃俞　兩乳下（灸一寸，各二十一壯）</p>
<p>翻胃：先取下脘　後取三里（瀉）　胃俞　膈俞（百壯）　中脘　脾俞</p>
<p>噎食不下：勞宮　少商　太白　公孫　三里　中魁（在中指第二節尖）　膈俞　心俞　胃俞　三焦俞　中脘　大腸俞</p>
<p>不能食：少商　三里　然谷　膈俞　胃俞　大腸俞</p>
<p>不嗜食：中封　然谷　內庭　厲兌　隱白　陰陵泉　肺俞　脾俞　胃俞　小腸俞</p>
<p>食氣，飲食聞食臭：百會　少商　三里　灸膻中</p>
<p>食多身瘦：脾俞　胃俞</p>
<p>脾寒：三間　中渚　液門　合谷　商丘　三陰交　中封　照海　陷谷　太谿　至陰　腰俞</p>
<p>胃熱：懸鐘</p>
<p>胃寒有痰：膈俞</p>
<p>脾虛腹脹谷不消：三里</p>
<p>脾病溏泄：三陰交</p>
<p>脾虛不便：商丘　三陰交（三十壯）</p>
<p>膽虛嘔逆，熱，上氣：氣海</p>

<h2>心邪癲狂門</h2>
<p>心邪癲狂：攢竹　尺澤　間使　陽谿</p>
<p>癲狂：曲池（七壯）　小海　少海　間使　陽谿　陽谷　大陵　合谷　魚際　腕骨　神門液門　衝陽　行間　京骨（以上俱灸）　肺俞（百壯）</p>
<p>癲癇：攢竹　天井　小海　神門　金門　商丘　行間　通谷　心俞（百壯）　後谿　鬼眼穴</p>
<p>鬼擊：間使　支溝</p>
<p>癲疾：上星　百會　風池　曲池　尺澤　陽谿　腕骨　解谿　後谿　申脈　崑崙　商丘　然谷　通谷　承山（針三分，速出，灸百壯）</p>
<p>狂言：太淵　陽谿　下廉　崑崙</p>
<p>狂言不樂：大陵</p>
<p>多言：百會</p>
<p>癲狂，言語不擇尊卑：灸唇里中央肉弦上一壯，炷如小麥大；又用鋼刀割斷更佳。</p>
<p>狂言數回顧：陽谷　液門</p>
<p>喜笑：水溝　列缺　陽谿　大陵</p>
<p>喜哭：百會　水溝</p>
<p>目妄視：風府</p>
<p>鬼邪：間使（仍針後十三穴，穴詳見九卷）</p>
<p>見鬼：陽谿</p>
<p>魘夢：商丘</p>
<p>中惡不省：水溝　中脘　氣海</p>
<p>不省人事：三里　大敦</p>
<p>發狂：少海　間使　神門　合谷　後谿　復溜　絲竹空</p>
<p>狂走：風府　陽谷</p>
<p>狐魅神邪迷附癲狂：以兩手、兩足大拇趾，用繩縛定，艾炷著四處盡灸，一處灸不到，其疾不愈，灸三壯（即鬼眼穴）。小兒胎癇、奶癇、驚癇、亦依此法灸二壯，炷如小麥大。</p>
<p>卒狂：間使　後谿　合谷</p>
<p>瘛瘲指掣：啞門　陽谷　腕骨　帶脈　勞宮</p>
<p>呆癡：神門　少商　湧泉　心俞</p>
<p>發狂，登高而歌，棄衣而走：神門　後谿　衝陽</p>
<p>瘛驚：百會　解谿</p>
<p>暴驚：下廉</p>
<p>癲疾：前谷　後谿　水溝　解谿　金門　申脈</p>

<h2>霍亂門</h2>
<p>霍亂：陰陵　承山　解谿　太白</p>
<p>霍亂吐瀉：關衝　支溝　尺澤　三里　太白　先取太谿，後取太倉。</p>
<p>霍亂嘔吐轉筋：支溝</p>
<p>逆數：關衝　陰陵　承山　陽輔　太白　大都　中封　解谿　丘墟　公孫</p>

<h2>瘧疾門</h2>
<p>瘧疾：百會　經渠　前谷</p>
<p>溫瘧：中脘　大椎</p>
<p>痎瘧：腰俞</p>
<p>瘧疾發寒熱：合谷　液門　商陽</p>
<p>痰瘧寒熱：後谿　合谷</p>
<p>瘧疾振寒：上星　丘墟　陷谷</p>
<p>頭痛：腕骨</p>
<p>寒瘧：三間</p>
<p>心煩：神門</p>
<p>久瘧不食：公孫　內庭　厲兌</p>
<p>久瘧：中渚　商陽　丘墟</p>
<p>熱多寒少：間使　三里</p>
<p>脾寒發瘧：大椎　間使　乳根</p>

<h2>腫脹門</h2>
<p>（附：紅疸　黃疸）</p>
<p>渾身浮腫：曲池　合谷　三里　內庭　行間　三陰交</p>
<p>水腫：列缺　腕骨　合谷　間使　陽陵　陰谷　三里　曲泉　解谿　陷谷　復溜　公孫厲兌　衝陽　陰陵　胃俞　水分　神闕</p>
<p>四肢浮腫：曲池　通里　合谷　中渚　液門　三里　三陰交</p>
<p>風浮身腫：解谿</p>
<p>腫水氣脹滿：復溜　神闕</p>
<p>腹脹脅滿：陰陵泉</p>
<p>遍身腫滿，食不化：腎俞（百壯）</p>
<p>鼓脹：復溜　公孫　中封　太白　水分</p>
<p>消癉：太谿</p>
<p>傷飽身黃：章門</p>
<p>紅疸：百會　曲池　合谷　三里　委中</p>
<p>黃疸：百勞　腕骨　三里　湧泉　中脘　膏肓　大陵　勞宮　太谿　中封　然谷　太衝復溜　脾俞</p>

<h2>汗門</h2>
<p>多汗：先瀉合谷，次補復溜</p>
<p>少汗：先補合谷，次瀉復溜</p>
<p>自汗：曲池　列缺　少商　崑崙　衝陽　然谷　大敦　湧泉</p>
<p>無汗：上星　啞門　風府　風池　支溝　經渠　大陵　陽谷　腕骨　然骨　中渚　液門魚際　合谷　中衝　少商　商陽　大都　委中　陷谷　厲兌　俠谿</p>
<p>汗不出：曲澤　魚際　少澤　上星　曲泉　復溜　崑崙　俠谿　竅陰</p>

<h2>痹厥門</h2>
<p>風痹：尺澤　陽輔</p>
<p>積痹痰痹：膈俞</p>
<p>寒厥：太淵　液門</p>
<p>痿厥：丘墟</p>
<p>屍厥如死及不知人事：灸厲兌（三壯）</p>
<p>身寒痹：曲池　列缺　環跳　風市　委中　商丘　中封　臨泣</p>
<p>逆厥：陽輔　臨泣　章門　如脈絕，灸間使，或針復溜。</p>
<p>屍厥：列缺　中衝　金門　大都　內庭　厲兌　隱白　大敦</p>
<p>四肢厥：尺澤　小海　支溝　前谷　三里　三陰交　曲泉　照海　太谿　內庭　行間　大都。</p>

<h2>腸痔大便門</h2>
<p>腸鳴：三里　陷谷　公孫　太白　章門　三陰交　水分　神闕　胃俞　三焦俞</p>
<p>腸鳴而瀉：神闕　水分　三間</p>
<p>食泄：上廉　下廉</p>
<p>暴泄：隱白</p>
<p>洞泄：腎俞</p>
<p>溏泄：太衝　神闕　三陰交</p>
<p>泄不止：神闕</p>
<p>出泄不覺：中脘</p>
<p>痢疾：曲泉　太谿　太衝　丹田　脾俞　小腸俞</p>
<p>便血：承山　復溜　太衝　太白</p>
<p>大便不禁：丹田　大腸俞</p>
<p>大便不通：承山　太谿　照海　太衝　小腸俞　太白　章門　膀胱俞</p>
<p>大便下重：承山　解谿　太白　帶脈</p>
<p>閉塞：照海　太白　章門</p>
<p>泄瀉：曲泉　陰陵　然谷　束骨　隱白　三焦俞　中脘　天樞　脾俞　腎俞　大腸俞</p>
<p>五痔：委中　承山　飛揚　陽輔　復溜　太衝　俠谿　氣海　會陰　長強</p>
<p>腸風：尾閭骨盡處，灸百壯即愈。</p>
<p>大小便不通：胃脘（灸三百壯）</p>
<p>腸癰痛：太白　陷谷　大腸俞</p>
<p>脫肛：百會　尾閭（七壯）　臍中（隨年壯）。</p>
<p>血痔泄，腹痛：承山　復溜</p>
<p>痔疾，骨疽蝕：承山　商丘</p>
<p>久痔：二白（在掌後四寸）　承山　長強</p>

<h2>陰疝小便門</h2>
<p>寒疝腹痛：陰市　太谿　肝俞</p>
<p>疝瘕：陰蹺（此二穴，在足內踝陷中。主卒疝，小腹疼痛，左取右，右取左，灸三壯。女人月水不調，亦灸）。</p>
<p>卒疝：丘墟　大敦　陰市　照海</p>
<p>㿗疝：曲泉　中封　太衝　商丘</p>
<p>痃癖（小腹下痛）：太谿　三里　陰陵　曲泉　脾俞　三陰交</p>
<p>疝瘕：陰陵　太谿　丘墟　照海</p>
<p>腸癖，㿉疝，小腸痛：通谷（灸百壯）　束骨　大腸俞</p>
<p>偏墜木腎：歸來　大敦　三陰交</p>
<p>陰疝：太衝　大敦</p>
<p>痃瘕膀胱小腸：燔針刺五樞　氣海　三里　三陰交　氣門（百壯）</p>
<p>陰腎偏，大小便數，或陰入腹：大敦</p>
<p>陰腫：曲泉　太谿　大敦　腎俞　三陰交</p>
<p>陰莖痛：陰陵　曲泉　行間　太衝　陰谷　三陰交　大敦　太谿　腎俞　中極</p>
<p>陰莖痛，陰汗濕：太谿　魚際　中極　三陰交</p>
<p>轉胞不溺，淋瀝：關元</p>
<p>腎臟虛冷，日漸羸瘦，勞傷，陰疼凜凜，少氣遺精：腎俞</p>
<p>遺精白濁：腎俞　關元　三陰交</p>
<p>夢遺失精：曲泉（百壯）　中封　太衝　至陰　膈俞　脾俞　三陰交　腎俞　關元　三焦俞</p>
<p>寒熱氣淋：陰陵泉</p>
<p>淋癃：曲泉　然谷　陰陵　行間　大敦　小腸俞　湧泉　氣門（百壯）</p>
<p>小便黃赤：陰谷　太谿　腎俞　氣海　膀胱俞　關元</p>
<p>小便五色：委中　前谷</p>
<p>小便不禁：承漿　陰陵　委中　太衝　膀胱俞　大敦</p>
<p>小便赤如血：大陵　關元</p>
<p>婦人胞轉，不利小便：灸關元（二七壯）</p>
<p>遺溺：神門　魚際　太衝　大敦　關元</p>
<p>陰痿丸騫：陰谷　陰交　然谷　中封　大敦</p>
<p>陰挺出：太衝　少府　照海　曲泉</p>
<p>疝氣偏墜：以小繩量患人口兩角，為一分，作三折，成三角，如△樣，以一角安臍心，兩角在臍下兩旁，盡處是穴。患左灸右，患右灸左，二七壯立愈。二穴俱灸亦可。</p>
<p>膀胱氣攻兩脅臍下，陰腎入腹：灸臍下六寸兩旁各一寸，炷如小麥大，患左灸右，患右灸左。</p>

<h2>頭面門</h2>
<p>頭痛：百會　上星　風府　風池　攢竹　絲竹空　小海　陽谿　大陵　後谿　合谷　腕骨　中衝　中渚　崑崙　陽陵</p>
<p>頭強痛：頰車　風池　肩井　少海　後谿　前谷</p>
<p>頭偏痛：頭維</p>
<p>腦瀉：囟會　通谷</p>
<p>頭風：上星　前頂　百會　陽谷　合谷　關衝　崑崙　俠谿</p>
<p>腦痛：上星　風池　腦空　天柱　少海</p>
<p>頭風，面目赤：通里　解谿</p>
<p>頭風牽引腦頂痛：上星　百會　合谷</p>
<p>偏正頭風：百會　前頂　神庭　上星　絲竹空　風池　合谷　攢竹　頭維</p>
<p>醉後頭風：印堂　攢竹　三里</p>
<p>頭風眩暈：合谷　豐隆　解谿　風池　垂手著兩腿，灸虎口內。</p>
<p>面腫：水溝　上星　攢竹　支溝　間使　中渚　液門　解谿　行間　厲兌　譩譆　天牖　風池</p>
<p>面癢腫：迎香　合谷</p>
<p>頭項俱痛：百會　後頂　合谷</p>
<p>頭風冷淚出：攢竹　合谷</p>
<p>頭痛項強，重不能舉，脊反折，不能回顧：承漿（先瀉後補）　風府</p>
<p>腦昏目赤：攢竹</p>
<p>頭旋：目窗　百會　申脈　至陰　絡卻</p>
<p>面腫項強，鼻生息肉：承漿（三分，推上覆下）</p>
<p>頭腫：上星　前頂　大陵（出血）　公孫</p>
<p>頰腫：頰車</p>
<p>頤頷腫：陽谷　腕骨　前谷　商陽　丘墟　俠谿　手三里</p>
<p>風動如蟲行：迎香</p>
<p>頸項強急：風府</p>
<p>頭目浮腫：目窗　陷谷</p>
<p>眼瞼瞤動：頭維　攢竹</p>
<p>腦風而疼：少海</p>
<p>頭重身熱：腎俞</p>
<p>眉稜痛：肝俞</p>
<p>毛髮焦脫：下廉</p>
<p>面浮腫：厲兌</p>
<p>面腫：灸水分</p>
<p>頭目眩疼，皮腫生白屑：灸囟會</p>

<h2>咽喉門</h2>
<p>喉痹：頰車　合谷　少商　尺澤　經渠　陽谿　大陵　二間　前谷</p>
<p>鼓頷：少商</p>
<p>咽中如梗：間使　三間</p>
<p>咽腫：中渚　太谿</p>
<p>咽外腫：液門</p>
<p>咽食不下：灸膻中</p>
<p>咽中閉：曲池　合谷</p>
<p>咽喉腫痛，閉塞，水粒不下：合谷　少商　兼以三稜針刺手大指背頭節上甲根下，排刺三針。</p>
<p>雙蛾：玉液、金津　少商</p>
<p>單蛾：少商　合谷　廉泉</p>
<p>咽喉腫閉甚者：以細三稜針藏於筆尖中，戲言以沒藥調點腫痹處，乃刺之。否則病人恐懼，不能愈疾。</p>
<p>咽痛：風府</p>

<h2>耳目門</h2>
<p>耳鳴：百會　聽宮　聽會　耳門　絡卻　陽谿　陽谷　前谷　後谿　腕骨　中渚　液門商陽　腎俞</p>
<p>聤生瘡，有膿汁：耳門　翳風　合谷</p>
<p>重聽無所聞：耳門　風池　俠谿　翳風　聽會　聽宮</p>
<p>目赤：目窗　大陵　合谷　液門　上星　攢竹　絲竹空</p>
<p>目風赤爛：陽谷</p>
<p>赤翳：攢竹　後谿　液門</p>
<p>目赤膚翳：太淵　俠谿　攢竹　風池</p>
<p>目翳膜：合谷　臨泣　角孫　液門　後谿　中渚　睛明</p>
<p>白翳：臨泣　肝俞</p>
<p>睛痛：內庭　上星</p>
<p>冷淚：睛明　臨泣　風池　腕骨</p>
<p>迎風有淚：頭維　睛明　臨泣　風池。</p>
<p>目淚出：臨泣　百會　液門　後谿　前谷　肝俞</p>
<p>風生卒生翳膜，兩目疼痛不可忍者：睛明手中指本節間尖上三壯。</p>
<p>眼睫毛倒：絲竹空</p>
<p>青盲無所見：肝俞　商陽（左取右，右取左）</p>
<p>目眥急痛：三間</p>
<p>目昏：頭維　攢竹　睛明　目窗　百會　風府　風池　合谷　肝俞　腎俞　絲竹空</p>
<p>目眩：臨泣　風府　風池　陽谷　中渚　液門　魚際　絲竹空</p>
<p>目痛：陽谿　二間　大陵　三間　前谷　上星</p>
<p>風目眶爛，風淚出：頭維　顴髎</p>
<p>眼癢眼疼：光明（瀉）　五會</p>
<p>目生翳：肝俞　命門　瞳子髎（在目外眥五分，得氣乃瀉）合谷　商陽</p>
<p>小兒雀目，夜不見物：灸手大指甲後一寸，內廉橫紋頭白肉際，各一壯。</p>

<h2>鼻口門</h2>
<p>鼻有息肉：迎香</p>
<p>衄血：風府　風池　合谷　三間　二間　後谿　前谷　委中　申脈　崑崙　厲兌　上星隱白</p>
<p>鼽衄：風府　二間　迎香</p>
<p>鼻塞：上星　臨泣　百會　前谷　厲兌　合谷　迎香</p>
<p>鼻流清涕：人中　上星　風府</p>
<p>腦瀉，鼻中臭涕出：曲差　上星</p>
<p>鼻衄：上星（灸二七壯）　絕骨　囟會　又一法：灸項後髮際兩筋間宛宛中</p>
<p>久病流涕不禁：百會（灸）</p>
<p>口乾：尺澤　曲澤　大陵　二間　少商　商陽</p>
<p>咽乾：太淵　魚際</p>
<p>消渴：水溝　承漿　金津、玉液　曲池　勞宮　太衝　行間　商丘　然谷　隱白（百日以上者，切不可灸）</p>
<p>唇乾有涎：下廉</p>
<p>舌乾涎出：復溜</p>
<p>唇乾飲不下：三間　少商</p>
<p>唇動如蟲行：水溝</p>
<p>唇腫：迎香</p>
<p>口喎眼喎：頰車　水溝　列缺　太淵　合谷　二間　地倉　絲竹空</p>
<p>口噤：頰車　支溝　外關　列缺　內庭　厲兌</p>
<p>失音不語：間使　支溝　靈道　魚際　合谷　陰谷　復溜　然谷</p>
<p>舌緩：太淵　合谷　衝陽　內庭　崑崙　三陰交　風府</p>
<p>舌強：啞門　少商　魚際　二間　中衝　陰谷　然谷</p>
<p>舌黃：魚際</p>
<p>齒寒：少海</p>
<p>齒痛：商陽</p>
<p>齒齲惡風：合谷　厲兌</p>
<p>齒齲：少海　小海　陽谷　液門　二間　內庭　厲兌</p>
<p>齦痛：角孫　小海</p>
<p>舌齒腐：承漿　勞宮（各一壯）</p>
<p>牙疼：曲池　少海　陽谷　陽谿　二間　液門　頰車　內庭　呂細（在內踝骨尖上，灸二七壯）</p>
<p>上牙疼：人中　太淵　呂細　灸臂上起肉中，五壯。</p>
<p>下牙疼：龍玄（在側腕交叉脈）　承漿　合谷　腕上五寸，兩筋中間，灸五壯。</p>
<p>不能嚼物：角孫</p>
<p>牙疳蝕爛，生瘡：承漿（壯如小筋頭大，灸七壯）。</p>

<h2>胸背脅門</h2>
<p>胸滿：經渠　陽谿　後谿　三間　間使　陽陵　三里　曲泉　足臨泣</p>
<p>胸痹：太淵</p>
<p>胸膊悶：肩井</p>
<p>胸脅痛：天井　支溝　間使　大陵　三里　太白　丘墟　陽輔</p>
<p>胸中澹：間使</p>
<p>胸滿支腫：內關　膈俞</p>
<p>胸脅滿引腹：下廉　丘墟　俠谿　腎俞</p>
<p>胸煩：期門</p>
<p>胸中寒：膻中</p>
<p>肩背痠疼：風門　肩井　中渚　支溝　後谿　腕骨　委中</p>
<p>心胸痛：曲澤　內關　大陵</p>
<p>胸滿血膨有積塊，霍亂腸鳴，善噫：三里　期門（向外刺二寸，不補不瀉）</p>
<p>脅滿：章門</p>
<p>脅痛：陽谷　腕骨　支溝　膈俞　申脈</p>
<p>缺盆腫：太淵　商陽　足臨泣</p>
<p>脅與脊引：肝俞</p>
<p>背膊項急：大椎</p>
<p>腰背強直，不能動側：腰俞　肺俞</p>
<p>腰脊痛楚：委中　復溜</p>
<p>腰背傴僂：風池　肺俞</p>
<p>背拘急：經渠</p>
<p>肩背相引：二間　商陽　委中　崑崙</p>
<p>偏脅背痛痹：魚際　委中</p>
<p>背痛：經渠　丘墟　魚際　崑崙　京骨</p>
<p>脊膂強痛：委中</p>
<p>腰背牽疼難轉：天牖　風池　合谷　崑崙</p>
<p>脊內牽疼不能屈伸：合谷　復溜　崑崙</p>
<p>脊強渾身痛，不能轉側：啞門</p>
<p>胸連脅痛：期門（先針）　章門　丘墟　行間　湧泉</p>
<p>肩痹痛：肩髃　天井　曲池　陽谷　關衝</p>

<h2>手足腰腋門</h2>
<p>手臂痛不能舉：曲池　尺澤　肩髃　三里　少海　太淵　陽池　陽谿　陽谷　前谷　合谷　液門　外關　腕骨</p>
<p>臂寒：尺澤　神門</p>
<p>臂內廉痛：太淵</p>
<p>臂腕側痛：陽谷</p>
<p>手腕動搖：曲澤</p>
<p>腋痛：少海　間使　少府　陽輔　丘墟　足臨泣　申脈</p>
<p>肘勞：天井　曲池　間使　陽谿　中渚　陽谷　太淵　腕骨　列缺　液門</p>
<p>手腕無力：列缺</p>
<p>肘臂痛：肩髃　曲池　通里　手三里</p>
<p>肘攣：尺澤　肩髃　小海　間使　大陵　後谿　魚際</p>
<p>肩臂酸重：支溝</p>
<p>肘臂、手指不能屈：曲池　三里　外關　中渚</p>
<p>手臂麻木不仁：天井　曲池　外關　經渠　支溝　陽谿　腕骨　上廉　合谷</p>
<p>手臂冷痛：肩井　曲池　下廉</p>
<p>手指拘攣筋緊：曲池　陽谷　合谷</p>
<p>手熱：勞宮　曲池　曲澤　內關　列缺　經渠　太淵　中衝　少衝</p>
<p>手臂紅腫：曲池　通里　中渚　合谷　手三里　液門</p>
<p>風痹肘攣不舉：尺澤　曲池　合谷</p>
<p>兩手拘攣，偏風癮疹，喉痹，胸脅䐜滿，筋緩手臂無力，皮膚枯燥：曲池（先瀉後補）肩髃　手三里</p>
<p>肩膊煩疼：肩髃　肩井　曲池</p>
<p>五指皆疼：外關</p>
<p>手攣指痛：少商</p>
<p>掌中熱：列缺　經渠　太淵</p>
<p>腋肘腫：尺澤　小海　間使　大陵</p>
<p>腋下腫：陽輔　丘墟　足臨泣</p>
<p>腰痛：肩井　環跳　陰市　三里　委中　承山　陽輔　崑崙　腰俞　腎俞</p>
<p>兩腿如冰：陰市</p>
<p>挫內腰疼，脅肋痛：尺澤　曲池　合谷　手三里　陰陵　陰交　行間　足三里</p>
<p>腰疼難動：風市　委中　行間</p>
<p>腰脊強痛：腰俞　委中　湧泉　小腸俞　膀胱俞</p>
<p>腰腳痛：環跳　風市　陰市　委中　承山　崑崙　申脈</p>
<p>股膝內痛：委中　三里　三陰交</p>
<p>腿膝痠疼：環跳　陽陵　丘墟</p>
<p>腳膝痛：委中　三里　曲泉　陽陵　風市　崑崙　解谿</p>
<p>膝胻股腫：委中　三里　陽輔　解谿　承山</p>
<p>腰如坐水：陽輔</p>
<p>足痿不收：復溜</p>
<p>風痹，腳胻麻木：環跳　風市</p>
<p>足麻痹：環跳　陰陵　陽輔　太谿　至陰</p>
<p>腳氣：肩井　膝眼　風市　三里　承山　太衝　丘墟　行間</p>
<p>髀樞痛：環跳　陽陵　丘墟</p>
<p>足寒熱：三里　委中　陽陵　復溜　然谷　行間　中封　大都　隱白</p>
<p>腳腫：承山　崑崙　然谷　委中　下廉　髖骨　風市</p>
<p>足寒如冰：腎俞</p>
<p>渾身戰掉，胻酸：承山　金門</p>
<p>足胻寒：復溜　申脈　厲兌</p>
<p>足攣：腎俞　陽陵　陽輔　絕骨</p>
<p>諸節皆痛：陽輔</p>
<p>腨腫：承山　崑崙</p>
<p>足緩：陽陵　衝陽　太衝　丘墟</p>
<p>腳弱：委中　三里　承山</p>
<p>兩膝紅腫疼痛：膝關　委中　三里　陰市</p>
<p>穿跟草鞋風：崑崙　丘墟　商丘　照海</p>
<p>足不能行：三里　曲泉　委中　陽輔　三陰交　復溜　衝陽　然谷　申脈　行間　脾俞</p>
<p>腳腕酸：委中　崑崙</p>
<p>足心疼：崑崙</p>
<p>腳筋短急，足沉重，鶴膝歷節風腫，惡風，發不能起床：風市</p>
<p>腰痛不能久立，腿膝脛酸重，及四肢不舉：附陽</p>
<p>腰重痛不可忍，及轉側起臥不便，冷痹，腳筋攣急，不得屈伸：灸兩腳曲䐐兩紋頭四處各三壯，一同灸，用兩人兩邊同吹，至火滅。若午時灸了，至晚或臟腑鳴，或行一、二次，其疾立愈。</p>
<p>腰痛不能舉：僕參（二穴，在跟骨下陷中，拱足取之，灸二壯）</p>
<p>膝以上病：灸環跳　風市</p>
<p>膝以下病：灸犢鼻　膝關　三里　陽陵</p>
<p>足踝以上病：灸三陰交　絕骨　崑崙</p>
<p>足踝以下病：灸照海　申脈</p>
<p>腿痛：髖骨</p>
<p>腳氣：一風市（百壯或五十壯），二伏兔（針三分，禁灸），三犢鼻（五十壯），四膝眼，五三里（百壯），六上廉，七下廉（百壯），八絕骨。</p>
<p>腳轉筋，發時不可忍者：腳踝上（一壯）內筋急灸內，外筋急灸外。</p>
<p>腳轉筋多年不愈，諸藥不效者：灸承山（二七壯）</p>

<h2>婦人門</h2>
<p>月脈不調：氣海　中極　帶脈（一壯）　腎俞　三陰交</p>
<p>月事不利：足臨泣　三陰交　中極</p>
<p>過時不止：隱白</p>
<p>下經若冷，來無定時：關元</p>
<p>女人漏下不止：太衝　三陰交</p>
<p>血崩：氣海　大敦　陰谷　太衝　然谷　三陰交　中極</p>
<p>瘕聚：關元</p>
<p>赤白帶下：帶脈　關元　氣海　三陰交　白環俞　間使（三十壯）</p>
<p>小腹堅：帶脈</p>
<p>絕子：商丘　中極</p>
<p>因產惡露不止：氣海　關元</p>
<p>產後諸病：期門</p>
<p>乳癰：下廉　三里　俠谿　魚際　委中　足臨泣　少澤</p>
<p>乳腫痛：足臨泣</p>
<p>難產：合谷（補）　三陰交（瀉）　太衝</p>
<p>橫生死胎：太衝　合谷　三陰交</p>
<p>橫生手先出：右足小趾尖（灸三壯立產，炷如小麥大）</p>
<p>子上逼心，氣悶欲絕：巨闕　合谷（補）</p>
<p>三陰交（瀉）　如子手掬母心，生下男左女右手心，有針痕可驗，不然，在人中或腦後有針痕。</p>
<p>產後血暈不識人：支溝　三里　三陰交</p>
<p>墜胎後，手足如冰，厥逆：肩井（五分，若覺悶亂，急補三里）</p>
<p>胎衣不下：中極　肩井</p>
<p>陰挺出：曲泉　照海　大敦</p>
<p>無乳：膻中（灸）　少澤（補）　此二穴神效。</p>
<p>血塊：曲泉　復溜　三里　氣海　丹田　三陰交</p>
<p>婦人經事正行，與男子交，日漸羸瘦，寒熱往來，精血相競：百勞　腎俞　風門　中極氣海　三陰交　若以前症，作虛勞治者，非也。</p>
<p>女子月事不來，面黃乾嘔，妊娠不成：曲池　支溝　三里　三陰交</p>
<p>經脈過多：通里　行間　三陰交</p>
<p>欲斷產：灸右足內踝上一寸，合谷。又一法：灸臍下二寸三分，三壯，肩井。</p>
<p>一切冷憊：灸關元</p>
<p>不時漏下：三陰交</p>
<p>月水不調，因結成塊：針間使</p>

<h2>小兒門</h2>
<p>大小五癇：水溝　百會　神門　金門　崑崙　巨闕</p>
<p>驚風：腕骨</p>
<p>瘛瘲，五指掣：陽谷　腕骨　崑崙</p>
<p>搖頭張口，反折：金門</p>
<p>風癇，目戴上：百會　崑崙　絲竹空</p>
<p>脫肛：百會　長強</p>
<p>卒疝：太衝</p>
<p>角弓反張：百會</p>
<p>瀉痢：神闕</p>
<p>赤遊風：百會　委中</p>
<p>秋深冷痢：灸臍下二寸及三寸動脈中</p>
<p>吐乳：灸中庭（在膻中下一寸六分）</p>
<p>羊癇及豬癇：巨闕（灸三壯）</p>
<p>口有瘡蝕齦，臭穢氣衝人：灸勞宮二穴，各一壯。</p>
<p>卒患腹痛，肚皮青黑：灸臍四邊各半寸，三壯，鳩尾骨下一寸，三壯。</p>
<p>驚癇：頂上旋毛中（灸三壯），耳後青絡（灸三壯，炷如小麥大）。</p>
<p>風癇，手指屈如數物者：鼻上髮際宛宛中，灸三壯。</p>
<p>二三歲兩目眥赤：大指次指間後一寸五分，灸三壯。</p>
<p>囟門不合：臍上、臍下各五分，二穴各三壯，灸瘡未發，囟門先合。</p>
<p>夜啼：灸百會三壯</p>
<p>腎脹偏墜：關元（灸三壯）　大敦（七壯）</p>
<p>豬癇如屍厥，吐沫：巨闕（三壯）</p>
<p>食癇先寒熱，灑淅乃發：鳩尾上五分，三壯。</p>
<p>羊癇：九椎下節間（灸三壯）　又法：大椎三壯。</p>
<p>牛癇：鳩尾（三壯）　又法：鳩尾、大椎各三壯。</p>
<p>馬癇：僕參（二穴，各三壯）　又法：風府、臍中各三壯。</p>
<p>犬癇：兩手心　足太陽　肋戶（各三壯）。</p>
<p>雞癇：足諸陽（各三壯）</p>
<p>牙疳蝕爛：承漿（針灸皆可）</p>
<p>遍身生瘡：曲池　合谷　三里　絕骨　膝眼</p>
<p>腋腫，馬刀瘍：陽輔　太衝</p>
<p>熱風癮疹：肩髃　曲池　曲澤　環跳　合谷　湧泉</p>
<p>瘍腫振寒：少海</p>
<p>疥癬瘡：曲池　支溝　陽谿　陽谷　大陵　合谷　後谿　委中　三里　陽輔　崑崙　行間　三陰交　百蟲窠</p>

<h2>瘡毒門</h2>
<p>疔瘡生面上與口角：灸合谷</p>
<p>疔瘡生手上：曲池（灸）</p>
<p>疔瘡生背上：肩井　三里　委中　臨泣　行間　通里　少海　太衝</p>
<p>瘰癧：少海（先針皮上，候三十六息，推針入內，須定淺深，追核大小，勿出核，三上三下，乃出針）　天池　章門　臨泣　支溝　陽輔（灸百壯）　肩井（隨年壯）　手三里</p>
<p>癰疽發背：肩井　委中　又以蒜片貼瘡上灸之，如不疼，灸至疼；如疼，灸至不疼，愈多愈好。</p>
<p>溺水死者，經宿可救：即解死人衣帶，灸臍中。</p>
<p>狂犬咬傷人：即灸咬處瘡上。</p>
<p>蛇咬傷人：灸傷處三壯，仍以蒜片貼咬處，灸蒜上。</p>
<p>人脈微細不見，或有或無：宜於少陰經復溜穴上，用圓利針針至骨處，順針下刺，候回陽脈，陽脈生時，方可出針。</p>
<p>癰疽瘡毒：同楊氏騎竹馬灸法。</p>

<h2>續增治法</h2>

<h3>中風論</h3>
<p>（徐氏書）</p>
<p>且夫中風者，有五不治也。開口、閉眼、撒屎、遺尿、喉中雷鳴，皆惡候也。且中風者，為百病之長，至其變化，各不同焉。或中於臟，或中於腑，或痰或氣，或怒或喜，逐其隙而害成也。中於臟者，則令人不省人事，痰涎壅，喉中雷鳴，四肢癱瘓，不知疼痛，語言謇澀，故難治也。中於腑者，則令人半身不遂，口眼喎斜，知癢痛，能言語，形色不變，故易治也。治之先審其症，而後刺之。其中五臟六腑形症各有名，先須察其源，而名其症，依標本刺之，無不效也。</p>
<p>一、肝中之狀，無汗惡寒，其色青，名曰怒中。</p>
<p>二、心中之狀，多汗怕驚，其色赤，名曰思慮中。</p>
<p>三、脾中之狀，多汗身熱，其色黃，名曰喜中。</p>
<p>四、肺中之狀，多汗惡風，其色白，名曰氣中。</p>
<p>五、腎中之狀，多汗身冷，其色黃，名曰氣勞中。</p>
<p>六、胃中之狀，飲食不下，痰涎上壅，其色淡黃，名曰食後中。</p>
<p>七、膽中之狀，目眼牽連，酣睡不醒，其色綠，名曰驚中。</p>

<h3>初中風急救針法</h3>
<p>（《乾坤生意》）</p>
<p>凡初中風跌倒，卒暴昏沉，痰涎壅滯，不省人事，牙關緊閉，藥水不下，急以三稜針，刺手十指十二井穴，當去惡血。又治一切暴死惡候，不省人事，及絞腸痧，乃起死回生妙訣。</p>
<p>少商二穴，商陽二穴　中衝二穴　關衝二穴　少衝二穴　少澤二穴</p>

<h3>中風癱瘓針灸秘訣</h3>
<p>（《乾坤生意》）</p>
<p>中風口眼喎斜：聽會　頰車　地倉</p>
<p>凡喎向左者，宜灸右；向右者，宜灸左，各喎陷中二七壯，艾炷如麥粒大，頻頻灸之，取盡風氣，口眼正為度。</p>
<p>一法：以五寸長筆管，插入耳內，外以面塞四圍竹管上頭，以艾灸二七壯，右喎灸左、左喎灸右。</p>
<p>中風風邪入腑，以致手足不遂：百會　耳前髮際　肩髃　曲池　風市　足三里　絕骨</p>
<p>凡覺手足麻痹，或疼痛良久，此風邪入腑之候，宜灸此七穴。病在左灸右，在右灸左，候風氣輕減為度。</p>
<p>中風風邪入臟，以致氣塞涎壅，不語昏危：百會　大椎　風池　肩井　曲池　足三里　間使</p>
<p>凡覺心中憤亂，神思不怡，或手足頑麻，此風邪入臟之候，速灸此七穴，各五七壯。如風勢略可，凡遇春、秋二時，常灸此七穴，以泄風氣；若素有風人，尤當留意。</p>
<p>中風鼻塞不聞，時流清涕，偏正頭風，及生白屑，驚癇，目上視不識人：囟會（灸）</p>
<p>中風頭皮腫，目眩虛，振寒熱，目疼不能遠視：上星（針灸）</p>
<p>中風風癇，瘛瘲等症：印堂（針灸）</p>
<p>中風頭項急，不能回顧：風府（針）</p>
<p>中風手不能舉：陽池（針灸）</p>
<p>中風腕酸，不能屈伸，指痛不能掌物：外關（針灸）</p>
<p>中風手弱不仁，拘攣不伸：手三里（針灸）</p>
<p>中風痰咳，肘攣，寒熱驚癇：列缺（針灸）</p>
<p>中風驚怖，聲音不出，肘腕痠疼：通里（針灸）</p>
<p>中風腰胯疼痛，不得轉側，腰脅相引：環跳（針灸）</p>
<p>中風轉筋拘急，行步無力疼痛：崑崙（針灸）</p>
<p>中風腳腿麻木，冷痹冷痛：陽陵（針灸）</p>
<p>中風腰背拘急：委中（針）</p>
<p>中風腳膝疼痛，轉筋拘急：承山（針灸）</p>
<p>治虛損五勞七傷緊要灸穴：陶道一穴，灸二七壯。身柱一穴，灸二七壯。肺俞二穴，灸七七壯至百壯。膏肓二穴，灸三七壯至七七壯。</p>

<h3>傷寒</h3>
<p>（《聚英》）</p>
<p>發熱：風寒客於皮膚，陽氣拂鬱所致，此表熱也。陽氣下陷入陰分蒸熏，此裡熱也。</p>
<p>汗不出，悽悽惡寒：玉枕　大杼　肝俞　膈俞　陶道</p>
<p>身熱惡寒：後谿</p>
<p>身熱汗出，足厥冷：大都</p>
<p>身熱頭痛，食不下：三焦俞</p>
<p>汗不出：合谷　後谿　陽池　厲兌　解谿　風池</p>
<p>身熱而喘：三間</p>
<p>餘熱不盡：曲池</p>
<p>煩滿汗不出：風池　命門</p>
<p>汗出寒熱：五處　攢竹　上脘</p>
<p>煩心好嘔：巨闕　商丘</p>
<p>身熱頭痛，汗不出：曲泉　神道　關元　懸顱。以上見《針經》。</p>
<p>六脈沉細，一息二三至：氣海（灸）　關元（灸）</p>
<p>少陰發熱：太谿（灸）</p>
<p>惡寒：有熱惡寒者發於腸，無熱惡寒者發於陰。</p>
<p>背惡寒口中和：關元（灸）</p>
<p>惡風：有汗為中風，傷衛，無汗惡風為寒，傷滎。先刺風府、風池，後飲桂枝葛根湯。</p>
<p>胸脅滿兼譫語：邪氣自表傷里，先胸脅，次入心。期門。</p>
<p>結胸：臟氣閉而不流布也。按之痛，為小結；不按自痛，為大結。期門（針）　肺俞（針）</p>
<p>婦人因血結胸，熱入血室：期門（針）　又以黃連、巴豆七粒作餅子，置臍中，以火灸之，得利為度。</p>
<p>咳逆：胸中氣不交也，水火相搏而有聲。期門（針）。</p>
<p>小腹滿：上為氣，下為溺，當出不出積而為滿，或腹中急痛。刺委中。或奪命穴等處。</p>
<p>煩躁：邪氣在裡，煩為內不安，躁為外不安。傷寒六七日，脈微，手足厥冷，煩躁。灸厥陰俞。</p>
<p>蓄血：熱毒流於下而瘀血。少陰症下利，便膿血。陽明症，下血譫語，必熱入血室，頭汗出。刺期門。</p>
<p>嘔吐：表邪傳裡，裡氣上逆也。口中和，脈微澀弱。灸厥陰。</p>
<p>戰慄：戰者，正氣勝；慄者，邪氣勝。邪與正爭，心戰而外慄，為病欲解也。邪氣內盛，正氣太虛，心慄而鼓頷，身不戰者，已而遂成寒逆者。灸魚際。</p>
<p>四逆：四肢逆冷，積冷成寒，六腑氣絕於外，足脛寒逆少陰也。身寒者，厥陰也。灸氣海、腎俞、肝俞。</p>
<p>厥：手足逆冷，陽氣伏陷，熱氣逆伏，而手足冷也，刺之。脈促而厥者，灸之。內庭　大都</p>
<p>鬱冒：郁為氣不舒，冒為神不清，即昏迷也。多虛極乘寒所致，或吐下使然。刺太陽、少陽井。</p>
<p>病頭痛，或冒悶如結胸狀，刺大椎、肺俞、肝俞，慎不可汗。</p>
<p>自利：不經攻下自溏泄。脈微澀，嘔而汗出，必更衣。反小者，當溫上，灸之以消陰。小便自利，手中不冷，反發熱，脈不至。灸太谿。</p>
<p>少陰下利，便膿血，刺之通用。</p>
<p>霍亂：上吐下利，揮霍撩亂，邪在中焦，胃氣不治，陰陽乖隔，遂上吐下泄，躁擾煩亂也。或腹中痛絞刺。針委中。</p>
<p>腹痛：有實有虛，寒熱燥，屎舊積，按之不痛為虛，痛為實，合灸；不灸，令病人冷結，久而彌困。刺委中。</p>
<p>陰毒陰症：陰病盛則微陽消於上，故沉重，四肢逆冷，臍腹築痛，厥逆或冷，六脈沉細。灸關元、氣海。</p>
<p>太陽、少陽並病：刺肺俞、肝俞。如頭痛，刺大椎。</p>
<p>小便不利：邪蓄於內，津液不行。陰寒甚，下閉者，灸之。</p>
<p>陰症：小便不利陰囊縮，腹痛欲死者。灸石門。</p>
<p>不仁：不柔和，癢痛寒，正氣為邪氣閉伏，鬱而不散，血氣虛少故也。若越人診虢太子屍厥，以鬱冒不仁為可治，刺之而痊者，神醫之診也。設脈浮洪，汗如油，喘不休，體不仁，越人豈能治哉？</p>
<p>以上見劉氏傷寒治例。</p>

<h3>雜病</h3>
<p>風：大率主血虛氣虛，火與濕多痰。</p>
<p>中風：神闕　風池　百會　曲池　翳風　風市　環跳　肩髃　皆可灸之以疏風，針之以導氣。</p>
<p>寒：見傷寒。</p>
<p>陰寒及陷下脈絕者，宜灸之。</p>
<p>發熱，有寒潮熱，煩熱，往來熱。</p>
<p>熱病汗不出：商陽　合谷　陽谷　俠谿　厲兌　勞宮　腕骨　以導氣。</p>
<p>熱無度汗不止：陷谷　以泄熱。</p>
<p>腹痛：有虛實，寒氣滯，死血，積熱，風濕，宿食，瘡，痧，疝。</p>
<p>實痛宜瀉：太衝　太白　太淵　大陵　三陰交</p>
<p>邪客經絡，藥不能及，宜灸：氣海　關元　中脘</p>
<p>頭痛：有風熱，痰，濕，寒，真頭疼，手足青至節，死不治。</p>
<p>灸，疏散寒。脈</p>
<p>浮刺：腕骨　京骨　脈長刺：合谷　衝陽　脈弦刺：陽池　風府　風池</p>
<p>腰痛：有氣虛，血虛，腎病，風濕，濕熱，瘀，寒滯。</p>
<p>血滯於下：刺委中（出血）　灸腎俞　崑崙</p>
<p>又用附子尖、烏頭尖、南星、麝香、雄黃、樟腦、丁香　煉蜜丸，薑汁化成膏，放手內烘熱摩之。</p>
<p>脅痛：肝火盛，木氣實，有死血痰注，肝急。針丘墟　中瀆</p>
<p>心痛：有風寒，氣血虛，食積熱。針太谿　然谷　尺澤　行間　建里　大都　太白　中脘　神門　湧泉</p>
<p>牙疼：主血熱，胃口有熱，風寒濕熱，蟲蛀。針合谷　內庭　浮白　陽白　三間</p>
<p>眼目：主肝氣實，風熱，痰熱，血瘀熱，血實氣壅。針上星　百會　神庭　前頂　攢竹絲竹空　痛者：針風池　合谷</p>
<p>大寒犯腦，連及目痛，或風濕相搏，有翳：灸二間　合谷</p>
<p>小兒疳眼：灸合谷（二穴）　各一壯。</p>
<p>瀉痢：氣虛兼寒熱食積，風邪，驚邪，熱濕，陽氣下陷，痰積，當分治，瀉輕痢重。</p>
<p>陷下：灸脾俞　關元　腎俞　復溜　腹哀　長強　太谿　三里　氣舍　中脘　大腸俞</p>
<p>白痢：灸大腸俞</p>
<p>赤痢：灸小腸俞</p>
<p>瘧：有風暑，山嵐瘴氣，食老瘧，寒濕痹，五臟瘧，五腑瘧。針合谷　曲池　公孫　先針，後灸大椎第一節，三七壯。</p>
<p>咳嗽：有風、寒、火、勞、痰、肺脹、濕。灸天突　肺俞　肩井　少商　然谷　肝俞　期門　行間　廉泉　扶突　針曲澤（出血立已）　前谷</p>
<p>面赤熱咳：針支溝。</p>
<p>多唾：針三里。</p>
<p>吐衄血：身熱是血虛，血溫身熱者，死不治。針隱白　脾俞　肝俞　上脘</p>
<p>下血：主腸風，多在胃與大腸。針隱白　灸三里</p>
<p>諸氣：怒則氣上，驚則氣亂，恐則氣下，勞則氣散，悲則氣消，喜則氣緩，思則氣結。針以導氣。</p>
<p>淋：屬熱，熱結，痰氣不利，胞痹為寒，老人氣虛。灸三陰交。</p>
<p>小水不禁：灸陽陵泉　陰陽泉</p>
<p>喉痹：針合谷　湧泉　天突　豐隆　初起旁灸之，使外泄氣。</p>
<p>頭腫：針曲池。</p>
<p>諸瘡：</p>
<p>瘰癧：灸肩井　曲池　大迎</p>
<p>緣唇瘡：刺唇去惡血。</p>
<p>疝：有因寒，因氣，因濕熱，痰積流下。針太衝　大敦　絕骨　灸大敦　三陰交　小腹下橫紋斜尖，灸一壯。</p>
<p>腳氣：有濕熱，食積，流注，風濕，寒濕。針公孫　衝陽　灸足三里。</p>
<p>痿：有濕熱，有痰，有無血而虛，有氣弱，有瘀血。針中瀆　環跳（停針待氣二時方可）　灸三里　肺俞</p>
<p>喘：有痰喘，氣虛，陰虛。灸中府　雲門　天府　華蓋　肺俞</p>
<p>噁心：因痰，熱，虛。灸胃俞　幽門　商丘　中府　石門　膈俞　陽關</p>
<p>膈噎：因血虛，氣虛，熱，痰火，血積，癖積。　針天突　石關　三里　胃俞　胃脘　膈俞　水分　氣海　胃倉</p>
<p>水腫：皮水，正水，石水，風水，因氣濕食。針胃倉　合谷　石門　水溝　三里　復溜曲泉　四滿</p>
<p>臌脹：氣脹、寒脹，脾虛中滿。針上脘　三里　章門　陰谷　關元　期門　行間　脾俞懸鐘　承滿</p>
<p>頭眩：痰挾氣，虛火動其痰。針上星　風池　天柱</p>
<p>痛風：風熱，風濕，血虛有痰。針百會　環跳</p>
<p>肩臂痛：痰濕為主。灸肩髃　曲池</p>
<p>夢遺：專主濕熱相火。灸中極　曲骨　膏肓　腎俞</p>
<p>癇：俱是痰火，不必分馬牛六畜。灸百會　鳩尾　上脘　神門　陽蹺（晝發）　陰蹺（夜發）</p>
<p>癩：感天地間殺厲之氣，聲啞者難治。針委中出血二三合。黑紫圪塔上，亦去惡血。</p>
<p>以上見劉氏雜病治例。</p>
<p>瘡瘍</p>
<p>河間曰：凡瘡瘍須分經絡部分，血氣多少，俞穴遠近。從背出者，當從太陽五穴選用：至陰、通谷、束骨、崑崙、委中。從鬢出者，當從少陽五穴選用：竅陰、俠谿、臨泣、陽輔、陽陵。從髭出者，當從陽明五穴選用：厲兌、內庭、陷谷、衝陽、解谿。從胸出者：絕骨一穴。</p>
<p>《腸癰纂要》云：千金灸法，屈兩肘，正肘頭銳骨，灸百壯，下膿血而安。按河間瘡瘍，止論足三陽，而手足三陰、三陽未備，學者當引伸觸類。又查《醫學入門》雜病歌，癰疽初起審其穴，只刺陽經不刺陰。錄之以備通考。</p>

<h1>卷九</h1>

<h2>治症總要</h2>
<p>（楊氏）</p>
<p>一論中風，但未中風時，一兩月前，或三四個月前，不時足脛上發酸重麻，良久方解，此將中風之候也。便宜急灸三里、絕骨四處，各三壯，後用生蔥、薄荷、桃柳葉，四味煎湯淋洗，灸令祛逐風氣自瘡口出。如春交夏時，夏交秋時，俱宜灸，常令二足有灸瘡為妙。但人不信此法，飲食不節，色酒過度，卒忽中風，可於七處一齊俱灸各三壯，偏左灸右，偏右灸左，百會、耳前穴也。</p>
<p>〔第一〕陽症，中風不語，手足癱瘓者：合谷　肩顒　手三里　百會　肩井　風市　環跳　足三里　委中　陽陵泉（先針無病手足，後針有病手足）</p>
<p>〔第二〕陰症，中風，半身不遂，拘急，手足拘攣，此是陰症也。亦依治之，但先補後瀉。</p>
<p>〔第三〕中暑不省人事：人中　合谷　內庭　百會　中極　氣海</p>
<p>問曰：中暑當六、七月間有此症，八、九月，十月亦有此症，從何而得？</p>
<p>答曰：此症非一，醫者不省，當以六、七月有之，如何八、九、十月亦有之？皆因先感暑氣，流入脾胃之中，串入經各，灌溉相併，或因怒氣觸動，或因過飲、恣欲傷體，或外感風，至八、九月方發，乃難治也。六、七月受病淺，風疾未盛，氣血未竭，體氣未衰，此為易治。復刺後穴：中衝　行間　曲池　少澤</p>
<p>〔第四〕中風不省人事：人中　中衝　合谷</p>
<p>問曰：此病如何而來？以上穴法，針之不效，奈何？</p>
<p>答曰：針力不到，補瀉不明，氣血錯亂，或去針速，故不效也。前穴未效，復刺後穴：啞門　大敦</p>
<p>〔第五〕中風口噤不開：頰車　人中　百會　承漿　合谷（俱宜瀉）</p>
<p>問曰：此症前穴不效，何也？</p>
<p>答曰：此皆風痰灌注，氣血錯亂，陰陽不升降，致有此病，復刺後穴：廉泉　人中</p>
<p>〔第六〕半身不遂，中風：絕骨　崑崙　合谷　肩顒　曲池　手三里　足三里</p>
<p>問曰：此症針後再發，何也？</p>
<p>答曰：針不知分寸，補瀉不明，不分虛實，其症再發。再針前穴，復刺後穴：肩井　上廉　委中</p>
<p>〔第七〕口眼喎斜，中風：地倉　頰車　人中　合谷</p>
<p>問曰：此症用前穴針效，一月或半月復發，何也？</p>
<p>答曰：必是不禁房勞，不節飲食，復刺後穴，無不效也。聽會承漿　翳風</p>
<p>〔第八〕中風，左癱右瘓：三里　陽谿　合谷　中渚　陽輔　崑崙　行間</p>
<p>問曰：數穴針之不效，何也？</p>
<p>答曰：風痰灌注經絡，血氣相搏，再受風寒濕氣入內，凝滯不散，故刺不效，復刺後穴。先針無病手足，後針有病手足。風市　丘墟　陽陵泉</p>
<p>〔第九〕正頭大痛及腦頂痛：百會　合谷　上星</p>
<p>問曰：此症針後，一日、二日再發，甚於前，何也？</p>
<p>答曰：諸陽聚會頭上，合用先補後瀉，宜補多瀉少，其病再發，愈重如前，法宜瀉之，無不效也。復針後穴，真頭痛，旦發夕死，夕發旦死，醫者當用心救治，如不然，則難治。神庭　太陽</p>
<p>〔第十〕偏正頭風：風池　合谷　絲竹空</p>
<p>問曰：以上穴法，刺如不效，何也？</p>
<p>答曰：亦有痰飲停滯胸膈，賊風串入腦戶，偏正頭風，發來連臂內痛，或手足沉冷，久而不治，變為癱瘓，亦分陰陽針之。或針力不到，未效，可刺中脘，以疏其下疾，次針三里，瀉去其風，後針前穴。中脘　三里　解谿</p>
<p>〔第十一〕頭風目眩：解谿　豐隆</p>
<p>問曰：此症刺效復發，何也？</p>
<p>答曰：此乃房事過多，醉飽不避風寒而臥，賊風串入經絡，冷症再發，復針後穴：風池　上星　三里</p>
<p>〔第十二〕頭風頂痛：百會　後頂　合谷</p>
<p>問曰：頭頂痛針入不效者，再有何穴可治？</p>
<p>答曰：頭頂痛，乃陰陽不分，風邪串入腦戶，刺故不效也。先取其痰，次取其風，自然有效。中脘　三里　風池　合谷</p>
<p>〔第十三〕醉頭風：攢竹　印堂　三里</p>
<p>問曰：此症前穴針之不效，何也？</p>
<p>答曰：此症有痰飲停於胃脘，口吐清涎，眩暈，或三日、五日，不省人事，不進飲食，名曰醉頭風。先去其氣，化痰調胃進食，然後去其風痛也。中脘　膻中　三里　風門</p>
<p>〔第十四〕目生翳膜：睛明　合谷　四白</p>
<p>問曰：以上穴法，刺之不效，何也？</p>
<p>答曰：此症受病既深，未可一時便愈，須是二、三次針之，方可有效。復刺後穴：太陽光明　大骨空　小骨空</p>
<p>〔第十五〕迎風冷淚：攢竹　大骨空　小骨空</p>
<p>問曰：此症緣何而得？</p>
<p>答曰：醉酒當風，或暴赤，或痛，不忌房事，恣意好餐，燒煎肉物；婦人多因產後不識迴避，當風坐視，賊風串入眼目中，或經事交感，穢氣衝上頭目，亦成此症。復刺後穴：小骨空（治男婦醉後當風）　三陰交（治婦人交感症）　淚孔上（米大艾七壯效）　中指半指尖（米大艾三壯）</p>
<p>〔第十六〕目生內障：瞳子髎　合谷　臨泣　睛明</p>
<p>問曰：此症從何而得？此數穴針之不效，何也？</p>
<p>答曰：怒氣傷肝，血不就舍，腎水枯竭，氣血耗散，臨患之時，不能節約，恣意房事，用心過多，故得此症，亦難治療。復針後穴：光明　天府　風池</p>
<p>〔第十七〕目患外瘴：小骨空　太陽　睛明　合谷</p>
<p>問曰：此症緣何而得？</p>
<p>答曰：頭風灌注瞳人，血氣湧溢，上盛下虛，故有此病。刺前不效，復刺後穴二三次方愈。臨泣　攢竹　三里　內眥尖（灸五壯，即眼頭尖上）</p>
<p>〔第十八〕風沿眼紅澀爛：睛明　四白　合谷　臨泣　二間</p>
<p>問曰：針之不效，何也？</p>
<p>答曰：醉飽行房，血氣凝滯，癢而不散，用手揩摸，賊風乘時串入，故得此症。刺前不效，復刺後穴：三里　光明</p>
<p>〔第十九〕眼赤暴痛：合谷　三里　太陽　睛明</p>
<p>問曰：此症從何而得？</p>
<p>答曰：時氣所作，血氣壅滯，當風睡臥，飢飽勞役，故得此症。復刺後穴：太陽　攢竹絲竹空</p>
<p>〔第二十〕眼紅腫痛：睛明　合谷　四白　臨泣</p>
<p>問曰：此症從何而得？</p>
<p>答曰：皆因腎水受虧，心火上炎，肝不能制，心肝二血不能歸元，血氣上壅，灌注瞳人，赤脈貫睛，故不散。復刺後穴：太谿　腎俞　行間　勞宮</p>
<p>〔第二十一〕胬肉侵睛：風池　睛明　合谷　太陽</p>
<p>問曰：此症從何而得？</p>
<p>答曰：或因傷寒未解，卻有房室之事，上盛下虛，氣血上壅；或頭風不早治，血貫瞳人；或暴下赤痛；或因氣傷肝，心火炎上，故不散也。及婦人產後，怒氣所傷，產後未滿，房事觸動心肝二經，飲食不節，飢飽醉勞，皆有此症，非一時便可治療，漸而為之，無不效也。復針後穴：風池　期門　行間　太陽</p>
<p>〔第二十二〕怕日羞明：小骨空　合谷　攢竹　二間</p>
<p>問曰：此症緣何而得？</p>
<p>答曰：皆因暴痛未愈，在路迎風，串入眼中，血不就舍，肝不藏血，風毒貫入，睹燈光冷淚自出，見日影乾澀疼痛。復針後穴：睛明　行間　光明</p>
<p>〔第二十三〕鼻窒不聞香臭：迎香　上星　五處　禾髎</p>
<p>問曰：此症緣何而得？針數穴皆不效。</p>
<p>答曰：皆因傷寒不解，毒氣衝腦，或生鼻痔，腦中大熱，故得此症。復刺後穴：水溝　風府　百勞　太淵</p>
<p>〔第二十四〕鼻流清涕：上星　人中　風府</p>
<p>問曰：此症緣何而得？</p>
<p>答曰：此因傷風不解，食肉飲酒太早，表裡不解，咳嗽痰涎，及腦寒疼痛，故得此症。復針後穴：百會　風池　風門　百勞</p>
<p>〔第二十五〕腦寒瀉臭：上星　曲差　合谷</p>
<p>問曰：此症緣何而得？</p>
<p>答曰：皆因鼻衄不止，用藥吹入腦戶，毒氣攻上腦頂，故流鼻臭也。復刺後穴：水溝　迎香</p>
<p>〔第二十六〕鼻淵鼻痔：上星　風府</p>
<p>問曰：針此穴未效，復刺何穴？</p>
<p>答曰：更刺後穴：禾髎　風池　人中　百會　百勞　風門</p>
<p>〔第二十七〕鼻衄不止：合谷　上星　百勞　風府</p>
<p>問曰：此症緣何而得？出血不止。</p>
<p>答曰：血氣上壅，陰陽不能升降，血不宿肝，肝主藏血，血熱妄行，故血氣不順也。針前不效，復刺後穴：迎香　人中　印堂　京骨</p>
<p>〔第二十八〕口內生瘡：海泉　人中　承漿　合谷</p>
<p>問曰：此症緣何而得？</p>
<p>答曰：上盛於虛，心火上炎，脾胃俱敗，故成此症。復刺後穴：金津、玉液　長強</p>
<p>〔第二十九〕口眼喎斜：頰車　合谷　地倉　人中</p>
<p>問曰：此症從何而得？</p>
<p>答曰：醉後臥睡當風，賊風串入經絡，痰飲流注，或因怒氣傷肝，房事不節，故得此症。復刺後穴：承漿　百會　地倉　瞳子髎</p>
<p>〔第三十〕兩頰紅腫生瘡（一名枯曹風、豬腮風）：合谷　列缺　地倉　頰車</p>
<p>問曰：此症從何而得？</p>
<p>答曰：熱氣上壅，痰滯三焦，腫而不散，兩腮紅腫生瘡，名曰枯曹風。復刺後穴；承漿三里　金津、玉液</p>
<p>〔第三十一〕舌腫難語：廉泉　金津、玉液</p>
<p>問曰：此症從何而得？</p>
<p>答曰：皆因酒痰滯於舌根，宿熱相搏，不能言語，故令舌腫難言。復刺後穴：天突　少商</p>
<p>〔第三十二〕牙齒腫痛：呂細　頰車　龍玄　合谷</p>
<p>〔第三十三〕上片牙疼：呂細　太淵　人中</p>
<p>〔第三十四〕下片牙疼：合谷　龍玄　承漿　頰車</p>
<p>問曰：牙疼之症，緣何而得？</p>
<p>答曰：皆因腎經虛敗，上盛下虛，陰陽不升降，故得此症。復刺後穴：腎俞　三間　二間</p>
<p>〔第三十五〕耳內虛鳴：腎俞　三里　合谷</p>
<p>問曰：此症從何而得？</p>
<p>答曰：皆因房事不節，腎經虛敗，氣血耗散，故得此症。復刺後穴：太谿　聽會　三里</p>
<p>〔第三十六〕耳紅腫痛：聽會　合谷　頰車</p>
<p>問曰：此症腫痛，何也？</p>
<p>答曰：皆因熱氣上壅，或因繳耳觸傷，熱氣不散，傷寒不解，故有此症。不可一例針灸，須辨問端的，針之，無不效也。復刺後穴：三里　合谷　翳風</p>
<p>〔第三十七〕聤耳生瘡，出膿水：翳風　合谷　耳門</p>
<p>問曰：聤耳生瘡，出膿水，嘗聞小兒有此症。</p>
<p>答曰：洗浴水歸耳內，故有。大人或因剔耳觸動，耳黃有水誤入耳內，故如此。復刺後穴：聽會　三里</p>
<p>〔第三十八〕耳聾氣閉：聽宮　聽會　翳風</p>
<p>問曰：此症從何而得？</p>
<p>答曰：傷寒大熱，汗閉，氣不舒，故有此症。前針不效，復刺後穴：三里　合谷</p>
<p>〔第三十九〕手臂麻木不仁：肩顒　曲池　合谷</p>
<p>問曰：此症從何而得？</p>
<p>答曰：皆因寒濕相搏，氣血凝滯，故麻木不仁也。復刺後穴：肩井　列缺</p>
<p>〔第四十〕手臂冷風痠痛：肩井　曲池　手三里　下廉</p>
<p>問曰：此症從何而得？</p>
<p>答曰：寒邪之氣，流入經絡，夜臥涼枕、竹簟、漆凳冷處睡著，不知風濕，流入經絡，故得此症。復刺後穴：手五里　經渠　上廉</p>
<p>〔第四十一〕手臂紅腫疼痛：五里　曲池　通里　中渚</p>
<p>問曰：此症緣何而得？</p>
<p>答曰：氣血壅滯，流而不散，閉塞經脈不通，故得此症。復刺後穴：合谷　尺澤</p>
<p>〔第四十二〕手臂紅腫及疽：中渚　液門　曲池　合谷</p>
<p>問曰：此症從何而得？</p>
<p>答曰：血氣壅滯，皮膚瘙癢，用熱湯泡洗，而傷紅腫，故得此症；久而不治，變成手背疽。復刺後穴：上都　陽池</p>
<p>〔第四十三〕手臂拘攣，兩手筋緊不開：陽池　合谷　尺澤　曲池　中渚</p>
<p>問曰：此症從何而得？</p>
<p>答曰：皆因濕氣處臥，暑月夜行，風濕相搏，或酒醉行房之後，露天而眠，故得此症。復針後穴：肩顒　中渚　少商　手三里</p>
<p>〔第四十四〕肩背紅腫疼痛：肩顒　風門　中渚　大杼</p>
<p>問曰：此症從何而得？</p>
<p>答曰：皆因腠理不密，風邪串入皮膚，寒邪相搏，血氣凝滯。復刺後穴：膏肓　肺俞　肩顒</p>
<p>〔第四十五〕心胸疼痛：大陵　內關　曲澤</p>
<p>問曰：心胸痛從何而得？</p>
<p>答曰：皆因停積，或因食冷，胃脘冷積作楚。心痛有九種，有蟲、食痛者，有心痹冷痛者，有陰陽不升降者，有怒氣衝心者，此症非一，推詳其症治之。中脘　上脘　三里</p>
<p>〔第四十六〕脅肋疼痛：支溝　章門　外關</p>
<p>問曰：此症從何而得？</p>
<p>答曰：皆因怒氣傷肝，血不歸元，觸動肝經，肝藏血，怒氣甚，肝血不歸元，故得是症。亦有傷寒後脅痛者，有挫閃而痛者，不可一例治也，宜推詳治之。復刺後穴：行間（瀉肝經，治怒氣）　中封　期門（治傷寒後脅痛）　陽陵泉</p>
<p>〔第四十七〕腹內疼痛：內關　三里　中脘</p>
<p>問曰：腹內疼痛，如何治療？</p>
<p>答曰：失飢傷飽，血氣相爭，榮衛不調，五臟不安，寒濕中得此。或冒風被雨，飽醉行房，飲食不化，亦有此症，必急治療，為腎虛敗，毒氣衝歸臍腹，故得此症。如不愈，復刺後穴：關元　水分　天樞（寒濕飢飽）</p>
<p>〔第四十八〕小腹脹滿：內庭　三里　三陰交</p>
<p>問曰：此症針入穴法不效，何也？</p>
<p>答曰：皆因停飲不化，腹脹。此症非一，有膀胱疝氣，冷築疼痛；小便不利，脹滿疼痛；大便虛結，脹滿疼痛，推詳治之。再刺後穴：照海　大敦　中脘（先補後瀉）　氣海（專治婦人血塊攻築疼痛，小便不利，婦人諸般氣痛）</p>
<p>〔第四十九〕兩足麻木：陽輔　陽交　絕骨　行間</p>
<p>問曰：此症因何而得？</p>
<p>答曰：皆因濕氣相搏，流入經絡不散，或因酒後房事過多，寒暑失蓋，致有此症。復針後穴：崑崙　絕骨　丘墟</p>
<p>〔第五十〕兩膝紅腫疼痛：膝關　委中</p>
<p>問曰：此症從何而來？</p>
<p>答曰：皆因脾家受濕，痰飲流注，此疾非一，或因痢後寒邪入於經絡。復刺後穴：陽陵泉　中脘　豐隆</p>
<p>〔第五十一〕足不能行：丘墟　行間　崑崙　太衝</p>
<p>問曰：此症從何而得？</p>
<p>答曰：皆因醉後行房，腎經受虧，以致足弱無力，遂致不能行步。前治不效，復刺後穴：三里　陽輔　三陰交　復溜</p>
<p>〔第五十二〕腳弱無力：公孫　三里　絕骨　申脈</p>
<p>問曰：此症從何而得？</p>
<p>答曰：皆因濕氣流入經絡，血氣相搏，或因行房過損精力，或因行路有損筋骨，致成此疾。復針後穴：崑崙　陽輔</p>
<p>〔第五十三〕紅腫腳氣生瘡：照海　崑崙　京骨　委中</p>
<p>問曰：此症前穴不愈，何也？</p>
<p>答曰：氣血凝而不散，寒熱久而不治，變成其疾。再針後穴：三里　三陰交</p>
<p>〔第五十四〕腳背紅腫痛：太衝　臨泣　行間　內庭</p>
<p>問曰：此症從何而得？</p>
<p>答曰：皆因勞役過多，熱湯泡洗，血氣不散，以致紅腫疼痛，宜針不宜灸。丘墟　崑崙</p>
<p>〔第五十五〕穿跟草鞋風：照海　丘墟　商丘　崑崙</p>
<p>問曰：此症緣何而得？</p>
<p>答曰：皆因勞役過度，濕氣流滯而冷，或因大熱行路，冷水浸洗，而成此症。復刺後穴：太衝　解谿</p>
<p>〔第五十六〕風痛不能轉側，舉步艱難：環跳　風市　崑崙　居髎　三里　陽陵泉</p>
<p>問曰：此症緣何而得？</p>
<p>答曰：皆因房事過多，寒濕地上睡臥，流注經絡，挫閃後腰疼痛，動止艱難。前穴不效，復刺後穴：五樞　陽輔　支溝</p>
<p>〔第五十七〕腰腳疼痛：委中　人中</p>
<p>〔第五十八〕腎虛腰痛：腎俞　委中　太谿　白環俞</p>
<p>〔第五十九〕腰脊強痛；人中　委中</p>
<p>〔第六十〕挫閃腰脅痛：尺澤　委中　人中</p>
<p>問曰：此症從何而得？</p>
<p>答曰：皆因房事過多，勞損腎經，精血枯竭，腎虛腰痛，負重遠行，血氣錯亂，冒熱血不歸元，則腰痛。或因他事所關，氣攻兩脅疼痛，故有此症。復刺後穴：崑崙　束骨　支溝陽陵泉</p>
<p>〔第六十一〕渾身浮腫生瘡：曲池　合谷　三里　三陰交　行間　內庭</p>
<p>問曰：此症從何而感？</p>
<p>答曰：傷飢失飽，房事過度，或食生冷。</p>
<p>〔第六十二〕四肢浮腫：中都　合谷　曲池　中渚　液門</p>
<p>問曰：此症從何而得？</p>
<p>答曰：皆因飢寒，邪入經絡，飲水過多，流入四肢。或飲酒過多，不避風寒，致有此症。復針後穴：行間　內庭　三陰交　陰陵泉</p>
<p>〔第六十三〕單蠱脹：氣海　行間　三里　內庭　水分　食關</p>
<p>〔第六十四〕雙蠱脹：支溝　合谷　曲池　水分</p>
<p>問曰：此症從何而得？</p>
<p>答曰：皆因酒色過多，內傷臟腑，血氣不通，遂成蠱脹。飲食不化，痰積停滯，渾身浮腫生水，小便不利，血氣不行，則四肢浮腫，胃氣不足，酒色不節，則單蠱脹也。腎水俱敗，水火不相濟，故令雙蠱。此症本難療治，醫者當詳細推之。三里　三陰交　行間　內庭</p>
<p>〔第六十五〕小便不通：陰陵泉　氣海　三陰交</p>
<p>問曰：此症緣何得之？</p>
<p>答曰：皆因膀胱邪氣，熱氣不散。或勞役過度，怒氣傷胞，則氣閉入竅中；或婦人轉胞，皆有此症。復刺後穴：陰谷　大陵</p>
<p>〔第六十六〕小便滑數：中極　腎俞　陰陵泉</p>
<p>問曰：此症為何？</p>
<p>答曰：此膀胱受寒，腎經滑數，小便冷痛，頻頻淋瀝。復針後穴：三陰交　氣海</p>
<p>〔第六十七〕大便秘結，不通：章門　太白　照海</p>
<p>問曰：此症從何而得？</p>
<p>答曰：此症非一，有熱結，有冷結，宜先補後瀉。</p>
<p>〔第六十八〕大便泄瀉不止：中脘　天樞　中極</p>
<p>〔第六十九〕赤白痢疾，如赤：內庭　天樞　隱白　氣海　照海　內關　如白，裡急後重，大痛者：外關　中脘　隱白　天樞　申脈</p>
<p>〔第七十〕臟毒下血：承山　脾俞　精宮　長強</p>
<p>〔第七十一〕脫肛久痔：二白　百會　精宮　長強</p>
<p>〔第七十二〕脾寒發瘧：後谿　間使　大椎　身柱　三里　絕骨　合谷　膏肓</p>
<p>〔第七十三〕瘧，先寒後熱：絕骨　百會　膏肓　合谷</p>
<p>〔第七十四〕瘧，先熱後寒：曲池（先補後瀉）　絕骨（先瀉後補）　膏肓　百勞</p>
<p>〔第七十五〕熱多寒少：後谿　間使　百勞　曲池</p>
<p>〔第七十六〕寒多熱少：後谿　百勞　曲池</p>
<p>問曰：此症從何感來？</p>
<p>答曰：皆因脾胃虛弱，夏傷於暑，秋必成瘧，有熱多寒少，單寒單熱，氣盛則熱多，痰盛則寒多，是皆痰飲停滯，氣血耗散，脾胃虛敗，房事不節所致。有一日一發，間日一發，或三日一發者，久而不治，變成大患。瘧後有浮腫，有虛勞，有大便利，有腹腫蠱脹者，或飲水多，腹內有瘧母者，須用調脾進食化痰飲。穴法依前治之。</p>
<p>〔第七十七〕翻胃吐食：中脘　脾俞　中魁　三里</p>
<p>〔第七十八〕飲水不能進，為之五噎：勞宮　中魁　中脘　三里　大陵　支溝　上脘</p>
<p>問曰：翻胃之症，從何而得？針法所能療否？</p>
<p>答曰：此症有可治，有不可治者。病初來時，皆因酒色過度，房事不節，胃家受寒，嘔吐酸水。或食物即時吐出，或飲食後一日方吐者，二、三日方吐者。隨時吐者可療，三兩日吐者，乃脾絕胃枯，不能克化水穀。故有五噎者：氣噎、水噎、食噎、勞噎、思噎，宜推詳治之。復刺後穴：脾俞　胃俞（以上補多瀉少）　膻中　太白　下脘　食關。</p>
<p>〔第七十九〕哮吼嗽喘：俞府　天突　膻中　肺俞　三里　中脘</p>
<p>問曰：此症從何而得？</p>
<p>答曰：皆因好飲熱酸魚腥之物，及有風邪痰飲之類，串入肺中，怒氣傷肝，乘此怒氣，食物不化，醉酒行房，不能節約。此亦非一也，有水哮，飲水則發；有氣哮，怒氣所感，寒邪相搏，痰飲壅滿則發；咸哮，則食鹹物發；或食炙爆之物則發，醫當用意推詳。小兒此症尤多。復刺後穴：膏肓　氣海　關元　乳根</p>
<p>〔第八十〕咳嗽紅痰：百勞　肺俞　中脘　三里</p>
<p>問曰：此症緣何感得？</p>
<p>答曰：皆因色欲過多，脾腎俱敗，怒氣傷肝，血不歸元，作成痰飲，串入肺經，久而不治，變成癆瘵。復刺後穴：膏肓　腎俞　肺俞　乳根</p>
<p>〔第八十一〕吐血等症：膻中　中脘　氣海　三里　乳根　支溝</p>
<p>問曰：此症緣何而得？何法可治？</p>
<p>答曰：皆因憂愁思慮，七情所感，內動於心，即傷於神，外勞於形，即傷於精。古人言：心生血，肝納血。心肝二經受克，心火上炎，氣血上壅，腎水枯竭不交濟，故有此症。須分虛實，不可概治。肺俞　腎俞　肝俞　膏肓　關元</p>
<p>〔第八十二〕肺壅咳嗽：肺俞　膻中　支溝　大陵</p>
<p>問曰：此症從何而得？</p>
<p>答曰：因而傷風，表裡未解，咳嗽不止，吐膿血，是肺癰也。復刺後穴：風門　三里　支溝</p>
<p>〔第八十三〕久嗽不愈：肺俞　三里　膻中　乳根　風門　缺盆</p>
<p>問曰：此症從何而得？</p>
<p>答曰：皆因食鹹物傷肺，酒色不節，或傷風不解，痰流經絡，咳嗽不已。可刺前穴。</p>
<p>〔第八十四〕傳屍癆瘵：鳩尾　肺俞　中極　四花（先灸）</p>
<p>問曰：此症從何而來？</p>
<p>答曰：皆因飽後行房，氣血耗散，癆瘵傳屍，以致滅門絕戶者有之。復刺後穴：膻中　湧泉　百會　膏肓　三里　中脘</p>
<p>〔第八十五〕消渴：金津、玉液　承漿</p>
<p>問曰：此症從何而得？</p>
<p>答曰：皆為腎水枯竭，水火不濟，脾胃俱敗，久而不治，變成背疽，難治矣。復刺後穴：海泉　人中　廉泉　氣海　腎俞</p>
<p>〔第八十六〕遺精白濁：心俞　腎俞　關元　三陰交</p>
<p>問曰：此症從何而得？</p>
<p>答曰：因房事失宜，驚動於心，內不納精，外傷於腎，憂愁思慮，七情所感，心腎不濟，人漸尫羸，血氣耗散，故得此症。復刺後穴：命門　白環俞</p>
<p>〔第八十七〕陰莖虛痛：中極　太谿　復溜　三陰交</p>
<p>問曰：此症因何而得？</p>
<p>答曰：皆因少年之時，妄用金石他藥，有傷莖孔，使令陰陽交感，不能發泄，故生此症。復刺後穴：血郄　中極　海底　內關　陰陵泉</p>
<p>〔第八十八〕陰汗偏墜：蘭門　三陰交</p>
<p>〔第八十九〕木腎不痛，腫如升：歸來　大敦　三陰交</p>
<p>〔第九十〕賁豚乳弦：關門　關元　水道　三陰交</p>
<p>問曰：此三症因何而得？</p>
<p>答曰：皆為酒色過度，腎水枯竭，房事不節，精氣無力，陽事不舉，強而為之，精氣不能泄外，流入胞中。此症非一，或腫如升，或偏墜疼痛，如雞子之狀，按上腹中則作聲，此為乳弦疝氣也。宜針後穴：海底　歸來　關元　三陰交</p>
<p>〔第九十一〕婦女赤白帶下：氣海　中極　白環俞　腎俞</p>
<p>問曰：此症從何而得？</p>
<p>答曰：皆因不惜身體，恣意房事，傷精血。或經行與男子交感，內不納精，遺下白水，變成赤白帶下。宜刺後穴：氣海　三陰交　陽交（補多瀉少）</p>
<p>〔第九十二〕婦女無子：子宮　中極</p>
<p>〔第九十三〕婦女多子：石門　三陰交</p>
<p>〔第九十四〕經事不調：中極　腎俞　氣海　三陰交</p>
<p>〔第九十五〕婦女難產：獨陰　合谷　三陰交</p>
<p>〔第九十六〕血崩漏下：中極　子宮</p>
<p>〔第九十七〕產後血塊痛：氣海　三陰交</p>
<p>〔第九十八〕胎衣不下：中極　三陰交</p>
<p>〔第九十九〕心煩熱，頭目昏沉：合谷　百勞　中泉　心俞　勞宮　湧泉</p>
<p>問曰：此症因何而得？</p>
<p>答曰：皆因產後勞役，邪風串入經絡。</p>
<p>或因辛勤太過而得，亦有室女得此症，何也？</p>
<p>答曰：或陰陽不和，氣血壅滿而得之者，或憂愁思慮而得之者。復刺後穴：少商　曲池肩井　心俞</p>
<p>〔第一百〕陰門忽然紅腫疼：會陰　中極　三陰交</p>
<p>〔第一百一〕婦女血崩不止：丹田　中極　腎俞　子宮</p>
<p>問曰：此症因何而得？</p>
<p>答曰：乃經行與男子交感而得，人漸羸瘦，外感寒邪，內傷於精，寒熱往來，精血相搏，內不納精，外不受血，毒氣衝動子宮，風邪串入肺中，咳嗽痰涎，故得此症。如不明脈之虛實，作虛勞治之，非也。或有兩情交感，百脈錯亂，血不歸元，以致如斯者。再刺後穴：百勞　風池　膏肓　曲池　絕骨　三陰交</p>
<p>〔第一百二〕婦人元乳：少澤　合谷　膻中</p>
<p>〔第一百三〕乳癰：針乳疼處　膻中　大陵　委中　少澤　俞府</p>
<p>〔第一百四〕月水斷絕：中極　腎俞　合谷　三陰交</p>
<p>問曰：婦人之症，如何不具後穴？</p>
<p>答曰：婦人之症，難以再具，止用此穴，法無不效。更宜辨脈虛實，調之可也。</p>
<p>〔第一百五〕渾身生瘡：曲池　合谷　三里　行間</p>
<p>〔第一百六〕發背癰疽：肩井　委中　天應　騎竹馬</p>
<p>或問：陰症疽，滿背無頭，何法治之？</p>
<p>答曰：可用濕泥塗之，先干處，用蒜錢貼之，如法灸，可服五香連翹散數帖發出。</p>
<p>〔第一百七〕腎臟風瘡：血郄　三陰交</p>
<p>〔第一百八〕疔瘡（以針挑，有血可治；無血不可治）：合谷　曲池　三里　委中</p>
<p>〔第一百九〕夾黃（脅退毒也）：支溝　委中　肩井　陽陵泉</p>
<p>〔第一百一十〕傷寒頭痛：合谷　攢竹　太陽（眉後紫脈上）</p>
<p>〔第一百十一〕傷寒脅痛：支溝　章門　陽陵泉　委中（出血）</p>
<p>〔第一百十二〕傷寒胸脅痛：大陵　期門　膻中　勞宮</p>
<p>〔第一百十三〕傷寒大熱不退：曲池　絕骨　三里　大椎　湧泉　合谷（俱宜瀉）</p>
<p>〔第一百十四〕傷寒熱退後餘熱：風門　合谷　行間　絕骨</p>
<p>〔第一百十五〕發狂，不識尊卑：曲池　絕骨　百勞　湧泉</p>
<p>〔第一百十六〕傷寒發痓，不省人事：曲池　合谷　人中　復溜</p>
<p>〔第一百十七〕傷寒無汗：內庭（瀉）　合谷（補）　復溜（瀉）　百勞</p>
<p>〔第一百十八〕傷寒汗多：內庭　合谷（瀉）　復溜（補）　百勞</p>
<p>〔第一百十九〕大便不通：章門　照海　支溝　太白</p>
<p>〔第一百二十〕小便不通：陰谷　陰陵泉</p>
<p>〔第一百二十一〕六脈俱無：合谷　復溜　中極（陰症多有此）</p>
<p>〔第一百二十二〕傷寒發狂：期門　氣海　曲池</p>
<p>〔第一百二十三〕傷寒發黃：腕骨　申脈　外關　湧泉</p>
<p>〔第一百二十四〕咽喉腫痛：少商　天突　合谷</p>
<p>〔第一百二十五〕雙乳蛾症：少商　金津、玉液</p>
<p>〔第一百二十六〕單乳蛾症：少商　合谷　海泉</p>
<p>〔第一百二十七〕小兒赤遊風：百會　委中</p>
<p>〔第一百二十八〕渾身發紅丹：百會　曲池　三里　委中</p>
<p>〔第一百二十九〕黃膽發虛浮：腕骨　百勞　三里　湧泉（治渾身黃）　中脘　膏肓　丹田（治色黃）　陰陵泉（治酒黃）</p>
<p>〔第一百三十〕肚中氣塊、痞塊、積塊：三里　塊中　塊尾</p>
<p>〔第一百三十一〕五癇等症：上星　鬼祿　鳩尾　湧泉　心俞　百會</p>
<p>〔第一百三十二〕馬癇：照海　鳩尾　心俞</p>
<p>〔第一百三十三〕風癇：神庭　素髎　湧泉</p>
<p>〔第一百三十四〕食癇：鳩尾　中脘　少商</p>
<p>〔第一百三十五〕豬癇：湧泉　心俞　三里　鳩尾　中脘　少商　巨闕</p>
<p>問曰：此症從何而得？</p>
<p>答曰：皆因寒痰結胃中，失志不定，遂成數症，醫者推詳治之，無不效也。</p>
<p>〔第一百三十六〕失志癡呆：神門　鬼眼　百會　鳩尾</p>
<p>〔第一百三十七〕口臭難近：齦交　承漿</p>
<p>問曰：此症從何而得？</p>
<p>答曰：皆因用心過度，勞役不已，或不漱牙，藏宿物，以致穢臭。復刺：金津、玉液</p>
<p>〔第一百三十八〕小兒脫肛：百會　長強　大腸俞</p>
<p>〔第一百三十九〕霍亂轉筋：承山　中封</p>
<p>〔第一百四十〕霍亂吐瀉：中脘　天樞</p>
<p>〔第一百四十一〕咳逆發噫：膻中　中脘　大陵</p>
<p>問曰：此症從何而得？</p>
<p>答曰：皆因怒氣傷肝，胃氣不足。亦有胃受風邪，痰飲停滯得者；亦有氣逆不順者，故不一也。刺前未效，復刺後穴：三里　肺俞　行間（瀉肝經怒氣）</p>
<p>〔第一百四十二〕健忘失記：列缺　心俞　神門　少海</p>
<p>問曰：此症緣何而得？</p>
<p>答曰：憂愁思慮，內動於心，外感於情，或有痰涎灌心竅，七情所感，故有此症。復刺後穴：中脘　三里</p>
<p>〔第一百四十三〕小便淋瀝：陰谷　關元　氣海　三陰交　陰陵泉</p>
<p>問曰：此症因何而得？</p>
<p>答曰：皆為酒色嗜欲不節，勉強為之，少年之過。或用金石熱劑，或小便急行房，或交感之際，被人衝破，不能完事，精不得施泄，陰陽不能舒通。緣此症非一，有砂淋，有血淋，有熱淋，有冷淋，有氣淋，請審詳治之。</p>
<p>〔第一百四十四〕重舌，腰痛：合谷　承漿　金津、玉液　海泉　人中</p>
<p>〔第一百四十五〕便毒癰疽：崑崙　承漿　三陰交</p>
<p>〔第一百四十六〕瘰癧結核：肩井　曲池　天井　三陽絡　陰陵泉</p>
<p>〔第一百四十七〕發痧等症：分水　百勞　大陵　委中</p>
<p>〔第一百四十八〕牙關脫臼：頰車　百會　承漿　合谷</p>
<p>〔第一百四十九〕舌強難言：金津、玉液　廉泉　風府</p>
<p>〔第一百五十〕口吐清涎：大陵　膻中　中脘　勞宮</p>
<p>〔第一百五十一〕四肢麻木：肩顒　曲池　合谷　腕骨　風市　崑崙　行間　三里　絕骨　委中　通里　陽陵泉（此症宜補多瀉少。如手足紅腫，宜瀉多補少）</p>

<h2>東垣針法</h2>
<p>（《聚英》）</p>
<p>東垣曰：《黃帝針經》：胃病者，胃脘當心而痛，上肢兩脅，膈咽不通，飲食不下，取三里以補之。</p>
<p>脾胃虛弱，感濕成痿，汗大泄，妨食。三里、氣衝，以三稜針出血，若汗不減、不止者，於三里穴下三寸上廉穴出血。禁酒，忌濕面。</p>
<p>東垣曰：《黃帝針經》云：從下上者，引而去之。上氣不足，推而揚之。蓋上氣者，心肺上焦之氣，陽病在陰，從陰引陽，去其邪氣於腠理皮毛也。又云：視前痛者，當先取之。是先以繆刺，瀉其經絡之壅者，為血凝而不流，故先去之，而治他病。</p>
<p>東垣曰：胃氣下溜，五臟氣皆亂，其為病互相出見。黃帝曰：五亂刺之有道乎？岐伯曰：有道以來，有道以去，審知其道，是謂身寶。帝曰：願聞其道！岐伯曰：氣在於心者，取之手少陰、心主之俞：神門、大陵，同精導氣，以復其本位。</p>
<p>氣在於肺者，取之手太陰滎、俞：魚際、太淵。成痿者以導濕熱，引胃氣出陽道，不令濕土克腎，其穴在太谿。</p>
<p>氣在於腸胃者，取之足太陰、陽明。不下者，取之三里、章門、中脘。因足大陰虛者，於募穴中導引之，於穴中有一說，腑俞去腑病也。胃虛而致太陰無所稟者，於足陽明之募穴中引導之，如氣逆為霍亂者，取三里，氣下乃止，不下復治。</p>
<p>氣在於頭，取之天柱、大杼。不足，取之足太陽滎、俞：通谷、束骨。先取天柱、大杼，不補不瀉，以導氣而已。取足太陽膀胱經中，不補不瀉，深取通谷、束骨，丁心火，己脾土穴，以引導去之。</p>
<p>氣在於臂，足取之，先去血脈，後取其手足陽明之滎、俞：二間、三間，深取之；內庭、陷谷，深取之。視其足臂之血絡盡取之，後治其痿厥，皆不補不瀉，從陰深取，引而上之。上者出也，去也。皆陰火有餘，陽氣不足，伏匿於地中者，榮血也。當從陰引陽，先於地中升舉陽氣，次瀉陰火，乃導氣同精之法。</p>
<p>帝曰：補瀉奈何？曰：徐入徐出，謂之導氣。補瀉無形，謂之同精。是非有餘不足也，亂氣之相逆也。帝曰：允乎哉道，明乎哉問，請著之玉版，命曰治亂也。</p>
<p>東垣曰：陰病治陽，陽病治陰。陰陽應象論云：審其陰陽，以別柔剛，陰病治陽，陽病治陰，定其血脈，各守其鄉，血實宜決之，氣虛宜導引之。夫陰病在陽者，是天外風寒之邪，乘中而外入，在人之背上腑俞、臟俞。是人之受天外客邪，亦有二說。中於陽則流於經，此病始於外寒，終歸外熱，故以治風寒之邪，治其各臟之俞，非止風寒而已。六淫濕暑燥火。皆五臟所受，乃筋骨血脈受邪，各有背上五臟俞以除之。傷寒一說從仲景，中八風者有風論。中暑者治在背上小腸俞，中濕者治在胃俞，中燥者治在大腸俞，此皆六淫客邪有餘之病，皆瀉其背之腑俞，若病久傳變，有虛有實，各隨病之傳變，補瀉不定，治只在背腑俞。</p>
<p>另有上熱下寒。經曰：陰病在陽者，當從陽引陰，必須先去絡脈經隧之血。若陰中火旺，上騰於天，致六陽反不衰而上充者，先去五臟之血絡，引而下行，天氣降下，則下寒之病自去矣。慎勿獨瀉其六陽，此病陽亢，乃陰火之邪滋之，只去陰火，只損脈絡經隧之邪，勿誤也。陽病在陰者，當從陰引陽，是水穀之寒熱，感則害人六腑。又曰：飲食失節，又勞役形質，陰火乘於坤土之中，致穀氣、榮氣、清氣、胃氣、元氣不得上升，滋於六腑之陽氣，是五陽之氣先絕於外。外者天也，下流伏於坤土陰火之中，皆先由喜怒悲憂恐為五賊所傷，而後胃氣不行，勞役飲食不節繼之，則元氣乃傷，當從胃合三里穴中，推而揚之，以伸元氣，故曰從陰引陽。若元氣愈不足，治在腹上諸腑之募穴，若傳在五臟，為九竅不通，隨各竅之病，治其各臟之募穴於腹，故曰五臟不平，乃六腑元氣閉塞之所生也。又曰：五臟不和，九竅不通，皆陽氣不足，陰氣有餘，故曰陽不勝其陰。凡治腹之募，皆為元氣不足，從陰引陽，勿誤也。若錯補四末之俞，錯瀉四末之滎，錯瀉者，差尤甚矣。按岐伯所說，只取穴於天上。天上者，人之背上五臟六腑之俞，不當瀉而瀉，豈有生者乎？興言及此，寒心切骨，若六淫客邪，及上熱下寒，筋骨皮肉血脈之病，錯取穴於胃之合，及諸腹之募者，必危。亦岐伯之言，下工豈可不慎哉！</p>
<p>東垣曰：三焦元氣衰王。《黃帝針經》云：上氣不足，腦為之不滿，耳為之苦鳴，頭為之傾，目為之瞑。中氣不足，溲便為之變，腸為之苦結。下氣不足，則為痿厥心悶，補足外踝，留之。</p>
<p>東垣曰：一富者前陰臊臭，又因連日飲酒，腹中不和，求先師治之，曰：夫前陰足厥陰之脈絡，循陰器出其挺。凡臭者，心之所主，散入五方為五臭，入肝為臊，此其一也。當於肝經中瀉行間，是治其本；後於心經中瀉少衝，乃治其標。</p>

<h2>名醫治法（《聚英》）</h2>

<h3>瘡毒</h3>
<p>《原病式》曰：凡人初覺發背，背欲結未結，赤熱腫痛，先用濕紙復其上，立候之，其紙先干處，即是結，癰頭也。取大蒜切成片，如三銅錢厚，安於頭上，用大艾炷灸三壯，即換一蒜片，痛者灸至不痛，不痛灸至痛時，方住。最要早覺早灸，若一日二日，十灸七活；三日四日，六七活；五日六日，三四活。過七日，則不可灸。若有十數頭作一處生者，即用大蒜研成膏，作薄餅鋪其上，聚艾於蒜餅上燒之，亦能活也。若背上初發赤腫一片，中間有一片黃米頭子，便用獨蒜切去兩頭，取中間半寸厚，安於瘡上，用艾灸十四壯，多至四十九壯。又曰：痛者灸至不痛而止，謂先及其未㿉，所以痛，次及將㿉，所以不痛也。不痛灸至痛而止，謂先及其㿉，所以不痛，次及良肉，所以痛也。此癰疽初發之治也。</p>
<p>若諸瘡患久成漏者，常有膿水不絕，其膿不臭，內無歹肉，尤宜用附子浸透，切作大片，厚二三分，於瘡上著艾灸之，仍服內托之藥。隔三二日再灸之，不五七次，自然肌肉長滿矣。至有膿水惡物，漸潰根深者，郭氏治用白麵、硫黃、大蒜三物一處搗爛，看瘡大小，捻作餅子，厚約三分，於瘡上用艾灸二十一壯，一灸一易餅子，後四五日，方用翠霞錠子，並信效錠子，互相用之，紝入瘡內，歹肉盡去，好肉長平，然後外貼收斂之藥，內服應病之劑，調理即瘥矣。</p>

<h3>喉痹</h3>
<p>《原病式》曰：痹，不仁也。俗作閉；閉，壅也。火主腫脹，故熱客上焦而咽嗌腫脹也。張戴仁曰：手少陰、少陽二脈並於喉、氣熱則內結腫脹，痹而不通則死。後人強立八名曰：單乳蛾、雙乳蛾、單閉喉、雙閉喉、子舌脹、木舌脹、纏喉風、走馬喉閉。熱氣上行，故傳於喉之兩旁。近外腫作，以其形似，是謂乳蛾，一為單，二為雙也。其比乳蛾差小者，名閉喉。熱結舌下，復生一小舌，名子舌脹。熱結於舌中為之腫，名木舌脹。木者，強而不柔和也。熱結於咽喉，腫繞於外，且麻且癢，腫而大者，名曰纏喉風。暴發暴死者，名走馬喉閉。八名雖詳，皆歸之火。微者咸軟之，大者下散之。至於走馬喉閉，生死人在反掌間，砭刺出血則病已。嘗治一婦人木舌脹，其舌滿口，令以䤵針銳而小者砭之，五七度，三日方平。計所出血幾盈斗。</p>
<p>喉痹急用吹藥，刺宜少商、合谷、豐隆、湧泉、關衝。</p>

<h3>淋閉</h3>
<p>《原病式》曰：淋，小便澀痛也。熱客膀胱，鬱結不能滲泄故也。嚴氏曰：氣淋者，小便澀，常有餘瀝。石淋者，莖中痛，尿不得卒出。膏淋者，尿似膏出。勞淋者，勞倦即發痛引氣衝。血淋者，熱即發，甚則溺血。以上五淋，皆用鹽炒熱，填滿病人臍中，卻用筋頭大艾，灸七壯，或灸三陰交即愈。</p>

<h3>眼目</h3>
<p>東垣曰：五臟上注於目，而為之精，精之窠為眼。骨之精為黑眼，血之精為絡其窠，氣之精為白眼，肌肉之精為約束。裹擷筋骨血氣之精，而與脈併為系。目者，五臟六腑之精，榮衛魂魄之所常營也，神之所主也。子和曰：目之五輪，乃五臟六腑之精華，宗脈之所聚。其白屬肺金，肉屬脾土，赤屬心火，黑水神光屬腎水，兼屬肝木。目不因火則不病，白輪變赤，火乘肺也；肉輪赤腫，火乘脾也；黑水神光被翳，火乘肝與腎也；赤脈貫目，火自甚也。凡目暴赤腫起，羞明隱澀，淚出不止，暴寒目眶眶，大熱之所為也。宜針神庭、上星、囟會、前頂、百會，翳者可使立退，腫者可使立消，惟小几不可刺囟會，肉分淺薄，恐傷其骨。目之內眥，太陽膀胱之所過，血多氣少。目之銳眥，少陽膽經，血少氣多。目之上網，太陽小腸經也，亦血多氣少。目之下網，陽明胃經也，血氣俱多。然陽明經起於目兩旁，交頞中，與太陽、少陽交會於目，惟足厥陰肝經，連於目系而已。故血太多者，太陽、陽明之實也；血不及者，厥陰之虛也。故出血者，宜太陽、陽明，蓋此二經，血多故也。少陽一經，不宜出血，血少故也。刺太陽、陽明出血，則目愈明；刺少陽出血，則目愈昏。要知無使太過不及，以血養目而已。雀目不能夜視，乃因暴怒大憂所致，皆肝血少，禁出血，止宜補肝養胃。</p>
<p>劉氏曰：內障有因於痰熱、氣鬱、血熱、陽陷、陰脫者所致。種種病因，古人皆不議，況外障之翳，有起於內眥、外眥、睛上、睛下、睛中，當視其翳色從何經而來。如東垣治魏邦彥夫人目翳，綠色從下而上，病自陽明來也。綠非五之正，殆肺、腎合而成病也。乃就畫工家以墨調膩粉合成色，與翳同矣。如議治之，疾遂不作。</p>
<p>眼生倒睫拳毛者，兩目緊急，皮縮之所致也。蓋內傷熱，陰氣外行，當去其內熱並邪火。眼皮緩則毛出，翳膜亦退，用手法攀出內瞼向外，速以三稜針出血，以左手爪甲迎其針鋒立愈。</p>
<p>目眶久赤爛，俗呼為赤瞎。當以三稜針刺目眶外，以瀉濕熱而愈。</p>
<p>偷針眼，視其背上有細紅點如瘡，以針刺破即瘥，實解太陽之鬱熱也。</p>

<h3>損傷</h3>
<p>《內經》云：人有所墜，惡血留於腹中，腹滿不得前後，先飲利藥。若上傷厥陰之脈，下傷少陰之絡，當刺足內踝下然谷之前出血，刺足跗上動脈；不已，刺三毛，各一痏，見血立已。左刺右，右刺左。其脈堅強者生，小弱者死。</p>

<h2>針邪秘要（佚）</h2>

<h2>孫真人針十三鬼穴歌</h2>
<p>百邪顛狂所為病，針有十三穴須認，凡針之體先鬼宮，次針鬼信無不應，一一從頭逐一求，男從左起女從右。一針人中鬼宮停，左邊下針右出針；第二手大指甲下，名鬼信刺三分深；三針足大趾甲下，名曰鬼壘入二分；四針掌上大陵穴，入針五分為鬼心；五針申脈為鬼路，火針三分七鋥鋥；第六卻尋大椎上，入發一寸名鬼枕；七刺耳垂下八分，名曰鬼床針要溫；八針承漿名鬼市，從左出右君須記；九針勞宮為鬼窟；十針上星名鬼堂；十一陰下縫三壯，女玉門頭為鬼藏；十二曲池名鬼腿，火針仍要七鋥鋥；十三舌頭當舌中，此穴須名是鬼封。手足兩邊相對刺，若逢孤穴只單通，此是先師真妙訣，狂猖惡鬼走無蹤。</p>
<p>一針鬼宮，即人中，入三分。</p>
<p>二針鬼信，即少商，入三分。</p>
<p>三針鬼壘，即隱白，入二分。</p>
<p>四針鬼心，即大陵，入五分。</p>
<p>五針鬼路，即申脈（大針），三分。</p>
<p>六針鬼枕，即風府，入二分。</p>
<p>七針鬼床，即頰車，入五分。</p>
<p>八針鬼市，即承漿，入三分。</p>
<p>九針鬼窟，即勞宮，入二分。</p>
<p>十針鬼堂，即上星，入二分。</p>
<p>十一針鬼藏，男即會陰，女即玉門頭，入三分。</p>
<p>十二針鬼腿，即曲池（火針），入五分。</p>
<p>十三針鬼封，在舌下中縫，刺出血，仍橫安針一枚，就兩口吻，令舌不動，此法甚效。更加間使、後谿二穴尤妙。</p>
<p>男子先針左起，女人先針右起。單日為陽，雙日為陰。陽日、陽時針右轉，陰日、陰時針左轉。</p>

<h2>捷要灸法</h2>
<p>（《醫學入門》）</p>
<p>鬼哭穴：治鬼魅狐惑，恍惚振噤。以患人兩手大指，相併縛定，用艾炷於兩甲角及甲後肉四處騎縫，著火灸之，則患者哀告：我自去。為效。</p>
<p>灸卒死：一切急魘暴絕，灸足兩大趾內，去甲一韭葉。</p>
<p>灸精宮：專主夢遺。十四椎下各開三寸，灸七壯效。</p>
<p>鬼眼穴：專祛癆蟲。令病人舉手向上，略轉後些，則腰上有兩陷可見，即腰眼也。以墨點記，於六月癸亥夜亥時灸，勿令人知。四花、膏肓、肺俞、亦能祛蟲。</p>
<p>痞根穴：專治痞塊。十三椎下各開三寸半，多灸左邊。如左右俱有，左右俱灸。</p>
<p>又法：用稈心量患人足大趾齊，量至足後跟中截斷，將此稈從尾骨尖量至稈盡處，兩旁各開二韭葉許，在左灸右，在右灸左，針三分，灸七壯，神效。</p>
<p>又法：於足第二趾歧骨處灸五七壯，左患灸右，右患灸左，灸後一晚夕，覺腹中響動，是驗。</p>
<p>肘尖穴：治瘰癧。左患灸右，右患灸左，如初生時，男左女右，灸風池。</p>
<p>又法：用稈心比患人口兩角為則，折作兩段，於手腕窩中量之，上下左右四處盡頭是穴，灸之亦效。</p>
<p>灸疰忤：屍疰客忤，中惡等症。乳後三寸，男左女右灸之。或兩大拇指頭。</p>
<p>灸疝痛偏墜：用稈心一條，量患人口兩角為則，折為三段，如△字樣，以一角安臍中心，兩角安臍下兩旁，尖盡處是穴。左患灸右，右患灸左，左右俱患，左右俱灸。炷艾如粟米大，灸四十壯神效。</p>
<p>又法：取足大趾次趾下，中節橫紋當中，男左女右灸之。兼治諸氣，心腹痛，外腎吊腫，小腹急痛。</p>
<p>灸翻胃：兩乳下一寸，或內踝下三指，稍斜向前。</p>
<p>灸腸風諸痔：十四椎下各開一寸，年深者最效。</p>
<p>灸腫滿：兩大手指縫，或足二趾上一寸半。</p>
<p>灸癜風：左右手指節宛宛中。凡贅疪諸痣，灸之無不立效。</p>

<h2>崔氏取四花穴法</h2>
<p>治男婦五勞七傷，氣虛血弱，骨蒸潮熱，咳嗽痰喘，尫羸痼疾。用蠟繩量患人口長，照繩裁紙四方，中剪小孔，別用長蠟繩踏腳下，前齊大趾，後上曲䐐橫紋截斷。如婦人纏足，比量不便，取右膊肩髃穴貼肉，量至中指頭截斷，卻絡在結喉下，雙垂向背後，繩頭盡處，用筆點記，即以前紙小孔安點中，分四方，灸紙角上各七壯。</p>
<p>按：四花穴，古人恐人不知點穴，故立此捷法，當必有合於五臟俞也。今依此法點穴，果合足太陽膀胱經行背二行：膈俞、膽俞四穴。《難經》曰：血會膈俞。疏曰：血病治此。蓋骨蒸勞熱，血虛火旺，故取此以補之。膽者，肝之腑，肝能藏血，故亦取是俞也。崔氏止言四花，而不言膈俞、膽俞四穴者，為粗工告也。但人口有大小、闊狹不同，故比量四花亦不準，莫若只揣摸脊骨膈俞、膽俞為正，再取膏肓二穴灸之，無不應矣。</p>
<p>膈俞：在七椎下兩旁，去脊各一寸五分。</p>
<p>膽俞：在十椎下兩旁，去脊各一寸五分。</p>
<p>膏肩俞：在四椎下一分，五椎上二分兩旁，去脊各三寸，四肋三間。</p>
<figure>
<img alt="崔氏取四花穴法">
</figure>

<h2>取膏肓穴法</h2>
<p>（《醫學入門》）</p>
<p>主治陽氣虧弱，諸風痼冷，夢遺上氣，呃逆膈噎，狂惑妄誤百症。取穴須令患人就床平坐，曲膝齊胸，以兩手圍其足膝，使胛骨開離，勿令動搖，以指按四椎微下一分，五椎微上二分，點墨記之，即以墨平畫相去六寸許，四肋三間，胛骨之裡，肋間空處，容側指許，摩膂肉之表，筋骨空處，按之患者覺牽引胸肋中手指痛，即真穴也。灸至百壯、千壯，灸後覺氣壅盛，可灸氣海及足三里，瀉火實下。灸後令人陽盛，當稍息以自保養，不可縱欲。</p>

<h2>騎竹馬灸穴法</h2>
<p>此二穴，專治癰疽惡瘡，發背癤毒，瘰癧諸風，一切病症。先從男左女右臂腕中橫紋起，用薄篾一條，量至中指齊肉盡處，不量爪甲，截斷；次用篾取前同身寸一寸，卻令病人脫去衣服，以大竹扛一條跨定，兩人隨徐扛起，足離地三寸，兩旁兩人扶定，將前量長篾，貼定竹扛豎起，從尾骶骨貼脊量至篾盡處，以筆點記，後取身寸篾，各開一寸是穴。灸七壯。</p>
<p>此楊氏灸法。按《神應經》：兩人抬扛不穩，當用兩木凳，擱竹扛頭，令患人足微點地，用兩人兩旁扶之，尤妙。又按《聚英》言：各開一寸，疑為一寸五分，當合膈俞、肝俞穴道。</p>
<figure>
<img alt="騎竹馬灸穴法">
</figure>

<h2>灸勞穴法</h2>
<p>（《聚英》）</p>
<p>《資生經》云：久勞，其狀手腳心熱，盜汗，精神困頓，骨節疼寒，初發咳嗽，漸吐膿血，肌瘦面黃，減食少力，令身正直，用草於男左女右自腳中指尖量過腳心下，向上至曲䐐大紋處截斷；卻將此草，自鼻尖量從頭正中，分開發，量至脊，以草盡處，用墨點記；別用草一條，令病人自然合口量闊狹截斷；卻將此草墨點上平折兩頭，盡處量穴。灸時隨年紀多灸一壯。如人三十歲，灸三十一壯，累效。</p>
<p>按此穴，合五椎兩旁，各一寸五分，心俞二穴也。心主血，故灸之。</p>

<h2>取腎俞法</h2>
<p>在平處立，以杖子約量至臍，又以此杖，當背脊骨上量之，知是與臍平處也。然後左右各寸半，取其穴，則腎俞也。</p>

<h2>取灸心氣法</h2>
<p>先將長草一條，比男左女右手掌內大拇指根橫紋量起。至甲內止，以墨點記；次比鹽指、中指、四指、小指五指皆比如前法；再加同身寸一寸點定，別用稈草一條，與前所量草般齊，至再加一寸墨上，共結一磊；卻令病人正坐，脫去衣，以草分開，加於頸上，以指按定，磊於天突骨上，兩邊垂向背後，以兩條草取般齊，垂下脊中盡處是穴，灸七壯效。</p>

<h2>取灸痔漏法</h2>
<p>痔疾未深，止灸長強甚效。如年深者，可用槐枝、馬藍菜根一握，煎湯取水三碗。用一碗半，乘熱以小口瓶熏洗，令腫退，於原生鼠奶根上灸之，尖頭灸不效。或用藥水盆洗腫微退，然後灸，覺一團火氣通入腸至胸，乃效。灸至二十餘壯。更忌毒物，永愈。隨以竹片護火氣，勿傷兩邊好肉。</p>

<h2>灸小腸疝氣穴法</h2>
<p>若卒患小腸疝氣，一切冷氣，連臍腹結痛，小便遺溺。大敦二穴，在足大趾之端，去爪甲韭葉許，及三毛叢中是穴。灸三壯。</p>
<p>若小腸卒疝，臍腹疼痛，四肢不舉，小便澀滯，身重足痿。三陰交二穴，在足內踝骨上三寸是穴，宜針三分，灸三壯，極妙。</p>

<h2>灸腸風下血法</h2>
<p>取男左女右手中指為準，於尾閭骨尖頭，從中倒比，上至腰脊骨一指盡處，是第一穴也。又以第二指，於中穴取中一字分開指頭各一穴，灸七壯。以上加至壯數多為效。患深，次年更灸，但以中指一指為準，臨時更揣摸之。</p>

<h2>灸結胸傷寒法</h2>
<p>宣黃連七寸，搗末，巴豆七個，去殼不去油，一處研細成膏，如干，滴水兩點，納於臍中，用艾灸腹中通快痛為度。</p>

<h2>灸陰毒結胸</h2>
<p>巴豆十粒研爛，入面一錢，搗作餅子，實搽臍中心，上用艾炷如豆許，灸七壯，覺腹中鳴吼，良久自通利；次用蔥白一束緊札，切作餅餤，灸令熱，與熨臍下；更用灰火熨斗烙其餅餤，令生真氣，漸覺體溫熱，即用五積散二錢，入附子末一錢，水盞半，薑棗加鹽一捻，同煎至七分，溫服，日並三兩服，即汗自行而安。</p>

<h2>雷火針法</h2>
<p>治閃挫諸骨間痛，及寒濕氣而畏刺者。用沉香、木香、乳香、茵陳、羌活、乾薑、穿山甲各三錢，麝少許，蘄艾二兩，以綿紙半尺，先鋪艾茵於上，次將藥未摻卷極緊，收用。按定痛穴，筆點記，外用紙六七層隔穴，將卷艾藥，名雷火針也，取太陽真火，用圓珠火鏡皆可，燃紅按穴上，良久取起，剪去灰，再燒再按，九次即愈。</p>

<h2>蒸臍治病法</h2>
<p>五靈脂（八錢，生用）斗子青鹽（五錢，生用）乳香（一錢）沒藥（一錢）天鼠糞（即夜明沙，二錢，微炒）地鼠糞（三錢，微炒）蔥頭（乾者，二錢）木通（三錢）麝香（少許）</p>
<p>上為細末，水和莜麵作圓圈，置臍上，將前藥末以二錢放於臍內，用槐皮剪錢，放於藥上，以艾灸之，每歲一壯，藥與錢不時添換。依後開日，取天地陰陽正氣，納入五臟，諸邪不侵，百病不入，長生耐老，脾胃強壯。</p>
<p>立春巳時，春分未時，立夏辰時，夏至酉時，立秋戌時，秋分午時，立冬亥時，冬至寅時。此乃合四時之正氣，全天地之造化，灸無不驗。</p>

<h2>相天時</h2>
<p>《千金》云：正午以後乃可灸，謂陰氣未至，灸無不著，午前平旦穀氣虛，令人癲痃，不可針灸。卒急者，不用此例。</p>
<p>《下經》云：灸時若遇陰霧、大風雪、猛雨、炎暑、雷電虹霓停，候晴明再灸。急難亦不拘此。</p>
<p>按日正午，氣注心經，未時注小腸經，止可灸極泉、少海、靈道、通里、神門、少府、少衝、少澤、前谷、後谿、腕骨等穴，其餘經絡，各有氣至之時。故《寶鑑》云：氣不至，灸之不發，《千金》所云：午後灸之言，恐非孫真人口訣也。</p>

<h2>《千金》灸法</h2>
<p>《千金方》云：宦遊吳蜀，體上常須三兩處灸之，切令瘡暫瘥，則瘴癘溫瘧毒不能著人，故吳蜀多行灸法。故云：若要安，三里常不幹。有風者，尤宜留意。</p>

<h2>《寶鑑》發灸法</h2>
<p>《寶鑑》云：氣不至而不效，灸亦不發。蓋十二經應十二時，其氣各以時而至，故不知經絡氣血多少，應至之候，而灸之者，則瘡不發，世醫莫之知也。</p>

<h2>艾葉</h2>
<p>《醫統》</p>
<p>《本草》云：艾味苦，氣微溫，陰中之陽，無毒，主灸百病。三月三日，五月五日，採曝乾，陳久者良，避惡殺鬼。又採艾之法，五月五日，灼艾有效。制艾先要如法：令乾燥，入臼搗之，以細篩去塵屑，每入石臼，搗取潔白為上，須令焙大燥，則灸有力，火易燃，如潤無功。</p>
<p>《證類本草》云：出明州。《圖經》云：舊不著所出，但云生田野，今在處有之。惟蘄州葉厚而干高，果氣味之大，用之甚效。</p>
<p>孟子曰：七年之病，求三年之艾。丹溪曰：艾性至熱，入火灸則上行，入藥服則下行。</p>

<h2>艾灸補瀉</h2>
<p>氣盛則瀉之，虛則補之。</p>
<p>針所不為，灸之所宜。陰陽皆虛，火自當之。經陷下者，火則當之。經絡堅緊，火所治之。陷下則灸之。</p>
<p>絡滿經虛，灸陰刺陽。經滿絡虛，刺陰灸陽。</p>
<p>以火補者，毋吹其火，須待自滅，即按其穴。以火瀉者，速吹其火，開其穴也。</p>

<h2>艾炷大小</h2>
<p>黃帝曰：灸不三分，是謂徒冤，炷務大也。小弱乃小作之。又曰：小兒七日以上，周年以還，炷如雀糞。</p>
<p>《明堂下經》云：凡灸欲炷下廣三分，若不三分，則火氣不達，病未能愈，則是灸炷欲其大，惟頭與四肢欲小耳。《明堂上經》乃曰：艾炷依小箸頭作，其病脈粗細，狀如細線，但令當脈灸之。雀糞大炷，亦能愈疾。又有一途，如腹脹、疝瘕、痃癖、伏梁氣等，須大艾炷。故《小品》曰：腹背爛燒，四肢但去風邪而已，不宜大炷。如巨闕、鳩尾，灸之不過四五壯。炷依竹箸頭大，但令正當脈上灸之，艾炷若大，復灸多，其人永無心力。如頭上灸多，令人失精神；背腳灸多，令人血脈枯竭，四肢細而無力，既失精神，又加細節，令人短壽。王節齋云：面上灸炷須小，手足上猶可粗。</p>

<h2>點艾火</h2>
<p>《明堂下經》曰：古來灸病，忌松、柏、枳、橘、榆、棗、桑、竹八木火，切宜避之。有火珠耀日，以艾承之，得火為上。次有火鏡耀日，亦以艾引得火，此火皆良。諸番部用鑌鐵擊堦石得火，以艾引之。凡倉卒難備，則不如無木火，清麻油點燈上燒艾莖，點灸，兼滋潤灸瘡，至愈不疼，用蠟燭更佳。</p>

<h2>壯數多少</h2>
<p>《千金》云：凡言壯數者，若丁壯病根深篤，可倍於方數，老少羸弱可減半。扁鵲灸法，有至三五百壯、千壯，此亦太過。曹氏灸法，有百壯，有五十壯。《小品》諸方亦然。惟《明堂本經》云：針入六分，灸三壯，更無餘論。故後人不準，惟以病之輕重而增損之。</p>
<p>凡灸頭項，止於七壯，積至七七壯止。</p>
<p>《銅人》治風，灸上星、前頂、百會，至二百壯，腹背灸五百壯。若鳩尾、巨闕，亦不宜多灸，灸多則四肢細而無力。《千金方》於足三里穴，乃云多至三百壯。心俞禁灸。若中風則急灸至百壯。皆視其病之輕重而用之，不可泥一說，而不通其變也。</p>

<h2>灸法</h2>
<p>《千金方》云：凡灸法，坐點穴，則坐灸；臥點穴，則臥灸；立點穴，則立灸，須四體平直，毋令傾側。若傾側穴不正，徒破好肉耳。</p>
<p>《明堂》云：須得身體平直，毋令蜷縮，坐點毋令俯仰，立點毋令傾側。</p>

<h2>炷火先後</h2>
<p>《資生》云：凡灸當先陽後陰，言從頭向左而漸下，次從頭向右而漸下，先上後下。</p>
<p>《明堂》云：先灸上，後灸下，先灸少，後灸多，皆宜審之。王節齋曰：灸火須自上而下，不可先灸下，後灸上。</p>

<h2>灸寒熱</h2>
<p>灸寒熱之法：先灸大椎，以年為壯數，次灸撅骨，以年為壯數。視背俞陷者灸之，臂肩上陷者灸之，兩季脅之間灸之，外踝上絕骨之端灸之，足小趾次趾間灸之，腨下陷脈灸之，外踝後灸之，缺盆骨上切之堅動如筋者灸之，膺中陷骨間灸之，臍下關元三寸灸之，毛際動脈灸之，膝下三寸分間灸之，足陽明跗上動脈灸上。巔上一穴灸之。</p>

<h2>灸瘡要法</h2>
<p>《資生》云：凡著艾得瘡發，所患即瘥，若不發，其病不愈。《甲乙經》云：灸瘡不發者，用故履底灸令熱，熨之，三日即發。今人用赤皮蔥三五莖去青，於煻火中煨熟，拍破，熱熨瘡上十餘遍，其瘡三日遂發。又以生麻油漬之而發，亦有用皂角煎湯，候冷頻點之而發亦有恐血氣衰不發，服四物湯，滋養血氣，不可一概論也。有復灸一二壯遂發，有食熱灸之物，如燒魚、煎豆腐、羊肉之類而發，在人以意取助，不可順其自然，終不發矣。</p>

<h2>貼灸瘡</h2>
<p>古人貼灸瘡，不用膏藥，要得膿出多而疾除。《資生》云：春用柳絮，夏用竹膜，秋用新綿，冬用兔腹下白細毛，或貓腹毛。今人多以膏藥貼之，日兩三易。而欲其速愈，此非治疾之本意也。但今世貼膏藥，亦取其便，不可易速，若膏藥不壞，惟久久貼之可也。若速易，即速愈，恐病根未盡除也。</p>

<h2>灸瘡膏法</h2>
<p>用白芷、金星草、淡竹葉、芩、連、乳香、當歸、川芎、薄荷、蔥白等，炒鉛粉、香油煎膏貼。如用別膏不對症。倘瘡口易收，而病氣不得出也。如用別物，乾燥作疼，亦且不便。</p>

<h2>洗灸瘡</h2>
<p>古人灸艾炷大，便用洗法。其法以赤皮蔥、薄荷煎湯，溫洗瘡周圍，約一時久，令驅逐風邪於瘡口出，更令經脈往來不澀，自然疾愈。若灸火退痂後，用東南桃枝青嫩皮煎湯溫洗，能護瘡中諸風；若瘡黑爛，加胡荽煎洗；若疼不可忍，加黃連煎神效。</p>

<h2>灸後調攝法</h2>
<p>灸後不可就飲茶，恐解火氣；及食，恐滯經氣，須少停一二時，即宜入室靜臥，遠人事，遠色欲，平心定氣，凡百俱要寬解。尤忌大怒、大勞、大飢、大飽、受熱、冒寒。至於生冷瓜果，亦宜忌之。惟食茹淡養胃之物，使氣血通流，艾火逐出病氣。若過厚毒味，酗醉，致生痰涎，阻滯病氣矣。鮮魚雞羊，雖能發火，止可施於初灸，十數日之內，不可加於半月之後。今人多不知恬養，雖灸何益？故因灸而反致害者，此也。徒責灸艾不效，何耶！</p>

<h2>醫案</h2>
<p>（楊氏）</p>
<p>乙卯歲，至建寧滕柯山，母患手臂不舉，背惡寒而體倦困，雖盛暑喜穿棉襖，諸醫俱作虛冷治之。予診其脈沉滑，此痰在經絡也。予針肺俞、曲池、三里穴，是日即覺身輕手舉，寒亦不畏，棉襖不復著矣。後投除濕化痰之劑，至今康健，諸疾不發。若作虛寒，愈補而痰愈結，可不慎歟！</p>
<p>戊午春，鴻臚呂小山，患結核在臂，大如柿，不紅不痛。醫云是腫毒。予曰：此是痰核結於皮裡膜外，非藥可愈。後針手曲池，行六陰數，更灸二七壯，以通其經氣，不數日即平妥矣。若作腫毒，用以托裡之劑，豈不傷脾胃清純之氣耶？</p>
<p>己巳歲夏，文選李漸庵公祖夫人，患產後血厥，兩足忽腫大如股，甚危急。徐、何二堂尊召予視之，診其脈芤而歇止，此必得之產後惡露未盡，兼風邪所乘，陽陰邪正激搏，是以厥逆，不知人事，下體腫痛，病勢雖危，針足三陰經，可以無虞。果如其言，針行飯頃而蘇，腫痛立消矣。</p>
<p>癸酉秋，大理李義河翁，患兩腿痛十餘載，諸藥不能奏效。相公推予治之，診其脈滑浮，風濕入於筋骨，豈藥力能愈，須針可痊。即取風市、陰市等穴針之。官至工部尚書，病不再發。</p>
<p>甲戌夏，員外熊可山公，患痢兼吐血不止，身熱咳嗽，繞臍一塊痛至死，脈氣將危絕。眾醫云：不可治矣。工部正郎隗月潭公素善，迎予視其脈雖危絕，而胸尚暖，臍中一塊高起如拳大，是日不宜針刺，不得已，急針氣海，更灸至五十壯而蘇，其塊即散，痛即止。後治痢，痢愈，治嗽血，以次調理得痊。次年升職方，公問其故。予曰：病有標本，治有緩急，若拘於日忌，而不針氣海，則塊何由而散？塊既消散，則氣得以疏通，而痛止脈復矣。正所謂急則治標之意也。公體雖安，飲食後不可多怒氣，以保和其本；否則正氣乖而肝氣盛，致脾土受克，可計日而復矣。</p>
<p>辛未夏，刑部王念頤公，患咽嗌之疾，似有核上下於其間，此疾在肺膈，豈藥餌所能愈。東皋徐公推予針之，取膻中、氣海，下取三里二穴，更灸數十壯，徐徐調之而痊。東皋名醫也，且才高識博，非不能療，即東垣治婦人傷寒，熱入血室，非針莫愈，必俟夫善刺者，刺期門而愈。東皋之心，即東垣心也，而其德可並稱焉。視今之嫉賢妒能者，為何如哉？然妒匪斯今，疇昔然矣。予曾往磁洲，道經湯陰伏道路旁，有先師扁鵲墓焉，下馬拜之。問其故。曰：鵲乃河間人也。針術擅天下，被秦醫令李𨢘刺死於道路之旁，故名曰伏道，實可嘆也。有傳可考。</p>
<p>戊辰歲，給事楊後山公祖乃郎，患疳疾，藥日服而人日瘦。同科鄭湘溪公，迎予治之。予曰：此子形羸，雖是疳症，而腹內有積塊，附於脾胃之旁，若徒治其疳，而不治其塊，是不求其本，而揣其末矣。治之之法，宜先取章門灸針，消散積塊，後次第理治脾胃，是小人己除，而君子得行其道於天下矣。果如其言，而針塊中，灸章門，再以蟾蜍丸藥兼用之，形體漸盛，疳疾俱痊。</p>
<p>壬申歲，四川陳相公長孫，患胸前突起，此異疾也。人皆曰：此非藥力所能愈。錢誠翁堂尊，推予治之，予曰：此乃痰結肺經，而不能疏散，久而愈高，必早針俞府、膻中，後擇日針，行六陰之數，更灸五壯，令貼膏，痰出而平。乃翁編修公甚悅之。</p>
<p>辛未，武選王會泉公亞夫人，患危異之疾，半月不飲食，目閉不開久矣。六脈似有如無，此疾非針不蘇。同寅諸公，推予即針之，但人神所忌，如之何？若待吉日良時，則淪於鬼籙矣。不得已，即針內關二穴，目即開，而即能食米飲，徐以乳汁調理而愈。同寅諸君，問此何疾也？予曰：天地之氣，常則安，變則病，況人稟天地之氣，五運迭侵於外，七情交戰於中，是以聖人嗇氣，如持至寶，庸人妄為，而傷太和，此軒岐所以論諸痛皆生於氣，百病皆生於氣，遂有九竅不同之論也。而子和公亦嘗論之詳矣。然氣本一也，因所觸而為九，怒、喜、悲、恐、寒、熱、驚、思、勞也。蓋怒氣逆甚，則嘔血及飧泄，故氣逆上矣。怒則陽氣逆上，而肝木乘脾，故甚嘔血及飧泄也。喜則氣和志達，榮衛通和，故氣緩矣。悲則心系急，肺布葉舉，而上焦不通，榮衛不散，熱氣在中，故氣消矣。恐則精神上，則上焦閉，閉則氣逆，逆則下焦脹，故氣不行矣。寒則腠理閉，氣不行，故氣收矣。熱則腠理開，榮衛通，汗大泄，故氣泄。驚則心無所倚，神無所歸，慮無所定，故氣亂矣。勞則喘息汗出，內外皆越，故氣耗矣。思則心有所存，神有所歸，正氣流而不行，故氣結矣。</p>
<p>抑嘗考其為病之詳，變化多端，如怒氣所致，為嘔血，為飧泄，為煎厥，為薄厥，為陽厥，為胸滿痛，食則氣逆而不下，為喘渴煩心，為肥氣，為目暴盲，耳暴閉，筋緩，發於外為癰疽也。喜氣所致，為笑不休，為毛髮焦，為肉病，為陽氣不收，甚則為狂也。悲氣所致，為陰縮，為筋攣，為肌痹，為脈痿，男為數弱，女為血崩，為酸鼻辛頤，為目昏，為少氣不能息，為泣，為臂麻也。恐氣所致，為破䐃脫肉，為骨酸痿厥，為暴下清水，為面熱膚急，為陰痿，為懼而脫頤也。驚氣所致，為潮涎，為目瞏，為癲癇，為不省人事僵仆，久則為痿痹也。勞氣所致，為嗌噎，為喘促，為嗽血，為腰痛骨痿，為肺鳴，為高骨壞，為陰痿，為唾血，為瞑目，為耳閉，男為少精，女為不月，衰甚則潰潰乎若壞，淚淚乎不可上也。思氣所致，為不眠，為嗜臥，為昏瞀，為中痞，三焦閉塞，為咽嗌不利，為膽癉嘔苦，為筋痿，為白淫，為不嗜食也。寒氣所致，為上下所出水液澄清冷，下痢青白等症也。熱氣所致，為喘嘔吐酸，暴注下迫等病也。</p>
<p>竊又稽之《內經》治法，但以五行相勝之理，互相為治。如怒傷肝，肝屬木，怒則氣並於肝，而脾土受邪，木太過則肝亦自病。喜傷心，心屬火，喜則氣並於心，而肺金受邪，火太過，則心亦自病。悲傷肺，肺屬金，悲則氣並於肺，而肝木受邪，金太過則肺亦自病。恐傷腎，腎屬水，恐則氣並於腎，而心火受邪，水太過，則腎亦自病。思傷脾，脾屬土，思則氣並於脾，而腎水受邪，土太過，則脾亦自病。寒傷形，形屬陰，寒勝熱，則陽受病，寒太過，則陰亦自病矣。熱傷氣，氣屬陽，熱勝寒，則陰受病，熱太過，則陽亦自病矣。凡此數者，更相為治，故悲可以治怒也，以愴惻苦楚之言感之。喜可以治悲也，以謔浪褻狎之言娛之。恐可以治喜也，以遽迫死亡之言怖之。怒可以治思也，以汙辱欺罔之言觸之。思可以治恐也，以慮彼忘此之言奪之。凡此五者，必詭詐譎怪，無所不至，然後可以動人耳目，易人視聽，若胸中無才器之人，亦不能用此法也。熱可以治寒，寒可以治熱，逸可以治勞，習可以治驚。經曰：驚者平之。夫驚以其卒然而臨之也，使習見習聞，則不驚矣。如丹溪治女人許婚後，夫經商三年不歸，因不食，困臥如癡，他無所病，但向里床坐，此思氣結也。藥難獨治，得喜可解；不然令其怒，俾激之大怒，而哭之三時，令人解之，舉藥一貼，即求食矣。蓋脾主思，思過則脾氣結而不食，怒屬肝木，木能剋土，木氣衝發而脾上開矣。又如子和治一婦，久思而不眠，令觸其怒，是夕果困睡，捷於影響。惟勞而氣耗，恐而氣奪者，為難治也。又同寅謝公，治婦人喪妹甚悲，而不飲食，令以親家之女陪歡，仍用解鬱之藥，即能飲食。又聞莊公治喜勞之極而病，切脈乃失音症也，令恐懼即愈。然喜者之人少病，蓋其百脈舒和故耳。經云：恐勝喜，可謂得玄關者也。凡此之症，《內經》自有治法，業醫者，廢而不行，何哉？附錄宜知所從事焉。</p>
<p>己巳歲，尚書王西翁乃愛，頸項患核腫痛，藥不愈，召予問其故？曰：項頸之疾，自有各經原絡井俞會合之處，取其原穴以刺之。後果刺，隨針而愈，更灸數壯，永不見發。大抵頸項，乃橫肉之地，經脈會聚之所，凡有核腫，非吉兆也。若不究其根，以灸刺之，則流串之勢，理所必致矣。患者慎之。</p>
<p>戊寅冬，張相公長孫，患瀉痢半載，諸藥不效，相公命予治之，曰：昔翰林時，患肚腹之疾，不能飲食，諸藥不效，灸中脘、章門即飲食，其針灸之神如此。今長孫患瀉痢，不能進食，可針灸乎？予對曰：瀉痢日久，體貌已變，須元氣稍復，擇日針灸可也。華岑公子云：事已危篤矣，望即治之，不俟再擇日期，即針灸中脘、章門，果能飲食。</p>
<p>丁丑夏，錦衣張少泉公夫人，患癇症二十餘載，曾經醫數十，俱未驗。來告予，診其脈，知病入經絡，故手足牽引，眼目黑瞀，入心則搐叫，須依理取穴，方保得痊。張公善書而知醫，非常人也。悉聽予言，取鳩尾、中脘，快其脾胃，取肩顒、曲池等穴，理其經絡，疏其痰氣，使氣血流通，而癇自定矣。次日即平妥，然後以法制化痰健脾之藥，每日與服。</p>
<p>戊辰歲，吏部觀政李邃麓公，胃旁一痞塊如覆杯，形體羸瘦，藥勿愈。予視之曰：既有形於內，豈藥力所能除，必針灸可消，詳取塊中。用以盤針之法，更灸食倉、中脘穴而愈。邃麓公問曰：人之生痞，與痃癖、積聚、癥瘕是如何？曰：痞者否也，如《易》所謂天地不交之否，內柔外剛，萬物不通之義也。物不可以終否，故痞久則成脹滿，而莫能療焉。痃癖者，懸絕隱僻，又玄妙莫測之名也。積者跡也，挾痰血以成形跡，亦鬱積至久之謂爾。聚者緒也，依元氣為端緒，亦聚散不常之意云。癥者徵也，又精也，以其有所徵驗，及久而成精萃也。瘕者假也，又遐也，以其假借氣血成形，及歷年遐遠之謂也。大抵痞與痃癖，乃胸膈之候，積與聚，為腹內之疾，其為上、中二焦之病，故多見於男子。其癥與瘕，獨見於臍下，是為下焦之候，故常見於婦人。大凡腹中有塊，不問男婦積聚、癥瘕，俱為惡症，切勿視為尋常。初起而不求早治，若待痞疾脹滿，已成胸腹鼓急，雖扁鵲復生，亦莫能救其萬一，有斯疾者，可不懼乎！李公深以為然。</p>
<p>戊辰歲，戶部王縉庵公乃弟，患心癇疾數載矣。徐堂翁召予視之，須行八法開闔方可，公如其言。而刺照海、列缺，灸心俞等穴，其針待氣至，乃行生成之數而愈。凡治此症，須分五癇，此卷前載之詳矣，茲不悉錄。</p>
<p>壬申歲，大尹夏梅源公，行次至蛾眉庵寓，患傷寒，同寅諸公，迎視六脈微細，陽症得陰脈。經云，陽脈見於陰經，其生也可知；陰脈見於陽經，其死也可許。予居玉河坊，正值考績，不暇往返之勞，若辭而不治，此公在遠方客邸，且蒞政清苦，予甚惻之。先與柴胡加減之劑，少效，其脈尚未合症，予竭精殫思，又易別藥，更針內關，六脈轉陽矣。遂次第進以湯散而愈。後轉升戶部，今為正郎。</p>
<p>壬戌歲，吏部許敬庵公，寓靈濟宮，患腰痛之甚。同鄉董龍山公推予視之。診其脈，尺部沉數有力。然男子尺脈固宜沉實，但帶數有力，是濕熱所致，有餘之疾也。醫作不足治之，則非矣。性畏針，遂以手指於腎俞穴行補瀉之法，痛稍減，空心再與除濕行氣之劑，一服而安。公曰：手法代針，已覺痛減，何乃再服滲利之藥乎？予曰：針能劫病，公性畏針，故不得已，而用手指之法，豈能驅除其病根，不過暫減其痛而已。若欲全可，須針腎俞穴，今既不針，是用滲利之劑也。豈不聞前賢云：腰乃腎之府，一身之大關節。脈沉數者，多是濕熱壅滯，須宜滲利之，不可用補劑。今人不分虛實，一概誤用，多致綿纏，痛疼不休（出玉機中）。大抵喜補惡攻，人之恆情也。邪濕去而新血生，此非攻中有補存焉者乎？</p>
<p>壬申歲，行人虞紹東翁，患膈氣之疾，形體羸瘦，藥餌難愈。召予視之，六脈沉澀，須取膻中，以調和其膈，再取氣海，以保養其源，而元氣充實，脈息自盛矣。後擇時針上穴，行六陰之數，下穴行九陽之數，各灸七壯，遂全愈。今任揚州府太守。庚辰過揚，復睹形體豐厚。</p>
<p>壬申夏，戶部尚書王疏翁，患痰火熾盛，手臂難伸，予見形體強壯，多是濕痰流注經絡之中，針肩顒，疏通手太陰經與手陽明經之濕痰，復灸肺俞穴，以理其本，則痰氣可清，而手臂能舉矣。至吏部尚書，形體益壯。</p>
<p>辛未歲，浙撫郭黃厓公祖，患大便下血，愈而復作，問其致疾之由？予對曰：心生血，而肝藏之，則脾為之統。《內經》云：飲食自倍，腸胃乃傷，腸癖而下血。是皆前聖之言而可考者。殊不知腸胃本無血，多是痔疾，隱於肛門之內，或因飲食過傷，或因勞欲怒氣，觸動痔竅，血隨大便而出。先賢雖有遠血、近血之殊，而實無心、肺、大腸之分。又有所謂氣虛腸薄，自榮衛滲入者，所感不同，須求其根。於長強穴針二分，灸七壯，內痔一消而血不出。但時值公冗，不暇於針灸，逾數載，升工部尚書，前疾大作，始知有痔隱於肛門之內，以法調之愈。至己卯復會於汶上云，不發矣。是歲公子箕川公長愛，忽患驚風，勢甚危篤，灸中衝、印堂、合谷等穴，各數十壯，方作聲。若依古法而止灸三五壯，豈能得愈？是當量其病勢之輕重而已。</p>
<p>己卯歲，因磁州一同鄉，欠俸資往取，道經臨洛關，會舊知宋憲副公，云昨年長子得一痞疾，近因下第抑鬱，疾轉加增，諸藥不效，如之奈何？予答曰：即刻可愈。予即針章門等穴，飲食漸進，形體清爽，而腹塊即消矣。歡洽數日，偕親友送至呂洞賓度盧生祠，不忍分袂而別。</p>
<p>庚辰夏，工部郎許鴻宇公，患兩腿風，日夜痛不能止，臥床月餘。寶源局王公，乃其屬官，力薦予治之。時名醫諸公，堅執不從。許公疑而言曰：兩腿及足，無處不痛，豈一二針所能愈？予曰：治病必求其本，得其本穴會歸之處，痛可立而止，痛止即步履，旬日之內，必能進部。此公明爽，獨聽予言，針環跳、絕骨，隨針而愈。不過旬日，果進部，人皆駭異。假使當時不信王公之言，而聽旁人之語，則藥力豈能及哉？是惟在乎信之篤而已，信之篤，是以獲其效也。</p>
<p>己巳歲，張相公得肛門忽腫之疾，戎政王西翁，推予診視，命之曰：元老之疾，非常人比，宜精思殫力調治，以副吾望！予謁，診右寸浮數，是肺金受風熱，移於大腸之中。然肛門又居下之地，而飲食糟粕，流至於此，若無七情四氣所幹，則潤澤而下。或濕熱內蘊，邪氣所加，則壅滯而作腫痛。予制以加減搜風順氣之劑一罐，倍加酒蒸大黃，借酒力上升，盪滌邪熱，加麻仁潤燥，枳殼寬腸，防風、獨活驅除風熱，當歸清血涼血養血，枯芩以清肺與大腸，共製成丸，服漸清安。</p>
<p>隆慶二年，四月初四日，奉旨傳與聖濟殿，著醫去看徐閣老病，欽此。臣等謹欽遵，前至徐閣老秋家，診得六脈數大，積熱積痰，脾胃虛弱，飲食減少。宜用清熱健脾化痰湯醫治，黃芩、白朮、貝母、橘紅、茯苓、香附、芍藥、桔梗、川芎、前胡、檳榔、甘草，水二鍾，姜一片，煎至一鍾，不拘時服，藥對症，即愈。</p>
<p>乙亥歲，通州李戶侯夫人，患怪病，予用孫真人治邪十三針之法，精神復舊，以見十三針之有驗也。</p>
<p>己巳歲，尚書毛介川翁，患肝脾虛弱，時常瀉痢，肢略浮腫。問於予曰：時常泄瀉，多系濕熱，夫人之一身，心生血，肝藏之，而脾為之統；脾得其統，則運化有常，水穀通調，固無所謂濕，亦無所謂熱也。夫唯精元之氣，既不能保之於平時，而五味之養，又不節之於將來，斯精血俱耗，而脾無所統矣。脾失所統，則運化通調，將何以為職？欲求其無瀉，不可得也。然則何以謂之濕熱？蓋運化通調，即失其職，則水穀不分，濕鬱於內，而為熱矣。由是便血稠黏，裡急後重，瀉不獨瀉，而又兼之以痢焉，皆坐此也。其治之法，宜盪滌其濕，然後分利，斯脾胃得統，而其症安矣。否則土不能治水，汜濫盈溢，浸於四肢，變而為氣者有之。信其言，調理而愈。</p>
<p>己卯歲，行人張靖宸公夫人，崩不止，身熱骨痛，煩躁病篤，召予診，得六脈數而止，必是外感，誤用涼藥。與羌活湯熱退，余疾漸可。但元氣難復，後灸膏肓、三里而愈。凡醫之用藥，須憑脈理，若外感誤作內傷，實實虛虛，損不足而益有餘，其不夭滅人生也，幾希？</p>
<p>辛酉，夏中貴患癱瘓，不能動履，有醫何鶴松，久治未愈。召予視，曰：此疾一針可愈。鶴松慚去。予遂針環跳穴，果即能履。夏厚贈，予受之，逾數載又癱矣。復來召予，因侍禁廷，不暇即往，遂受鶴反間以致忿。視昔之刺鵲於伏道者，為何如？</p>
<p>己巳歲，蔡都尉長子碧川公，患痰火，藥餌不愈。辱錢誠齋堂翁，薦予治之。予針肺俞等穴愈。後其女患風癇其危，其乃郎秀山，乃婿張少泉，邀予治之，乃針內關而蘇，以禮厚贈，予固辭不受。遂以女許聘豚兒楊承禛焉。</p>
<p>庚辰歲過揚，大尹黃縝庵公，昔在京朝夕相與，情誼甚篤，進謁留疑，不忍分袂，言及三郎患面部疾，數載不愈，甚憂之。昨焚香卜靈棋課曰：兀兀塵埃久待時，幽窓寂寞有誰知，運逢寶劍人相顧，利遂名成總有期。與識者解曰：寶者珍貴之物，劍者鋒利之物，必逢珍貴之人，可愈。今承相顧，知公善針，疾愈有期矣。予針巨髎、合谷等穴，更灸三里，徐徐調之而愈。時工匠刊書，多辱蟹米之助。</p>
<p>甲戌歲，觀政田春野公乃翁，患脾胃之疾，養病天壇，至敝宅數里，春野公每請必親至，竭力盡孝。予感其誠，不憚其遠，出朝必趨視。告曰：脾胃乃一身之根蒂，五行之成基，萬物之父母，安可不由其至健至順哉？苟不至健至順，則沉疴之咎必致矣。然公之疾，非一朝所致，但脾喜甘燥，而惡苦濕，藥熱則消於肌肉，藥寒則減於飲食，醫治久不獲當，莫若早灸中脘、食倉穴。忻然從之，每穴各灸九壯，更針行九陽之數，瘡發漸愈。春野公今任兵科給事中，乃翁、乃弟，俱登科而盛壯。</p>
<p>庚辰歲，道經揚州，御史桑南皋公夫人，七旬余，發熱、頭眩、目澀、手攣、食少，公子迎予。診得人迎浮而關帶弦，見症雖多，今宜清熱為先，以天麻、殭蠶為君，升麻、知母為臣，蔓荊、甘草等為使佐，服至三帖，熱退身涼，飲食漸進，餘症亦減，次日復診，六脈平勻。崑玉喜曰：發熱數月，醫不見效，昨方制服一帖，熱退食進，何耶？予曰：醫者意也，得其意，斯握醫之要樞矣。昔司馬嘗稱扁鵲隨俗為變，及述其論齊桓侯疾，語多近道，皆以其意通之耳。昨脈浮弦，疑是過用養血補脾之劑，閉塞火邪，久則流溢於太陽膀胱經，起至陰，終睛明，故目澀頭眩；支走三焦經，故手攣也。少南、少玄公與縝庵公姻聯之好，予辱故人之託，精思脈理，意究病源，故制立前方，用以引經之劑，其熱速退，熱退，脾陰漸長，而榮血自生，餘症亦因之除矣。二公曰：然。</p>

<h1>卷十</h1>

<h2>保嬰神術</h2>
<p>（《按摩經》）</p>
<figure style="display: flex; flex-wrap: wrap; align-items: center;">
  <figcaption style="flex-basis: 1em; flex-grow: 1;">要穴圖</figcaption>
  <div style="flex-grow: 999;">
    <img alt="要穴圖">
  </div>
</figure>
<p>穴法不詳註，針卷考之甚詳。</p>
<p>夫小兒之疾，並無七情所幹，不在肝經，則在脾經；不在脾經，則在肝經，其疾多在肝、脾兩臟，此要訣也。急驚風屬肝木，風邪有餘之症，治宜清涼苦寒、瀉氣化痰。其候或聞木聲而驚；或遇禽獸驢馬之吼，以致面青口噤；或聲嘶啼哭而厥。發過則容色如常，良久復作，其身熱面赤，因引口鼻中氣熱，大便赤黃色，惺惺不睡。蓋熱甚則生痰，痰盛則生風，偶因驚而發耳。內服鎮驚清痰之劑，外用掐揉按穴之法，無有不愈之理。至於慢驚，屬脾土中氣不足之症，治宜中和，用甘溫補中之劑。其候多因飲食不節，損傷脾胃，以瀉泄日久，中氣太虛，而致發搐，發則無休止，其身冷麵黃，不渴，口鼻中氣寒，大小便青白，昏睡露睛，目上視，手足瘛瘲，筋脈拘攣。蓋脾虛則生風，風盛則筋急，俗名天吊風者，即此候也。宜補中為主，仍以掐揉按穴之法，細心運用，可保十全矣。又有吐瀉未成慢驚者，急用健脾養胃之劑，外以手法按掐對症經穴，脈絡調和，庶不致變慢驚風也。如有他症，穴法詳開於後，臨期選擇焉。</p>

<h2>手法歌</h2>
<p>心經有熱作痰迷，天河水過作洪池，肝經有病兒多悶，推動脾土病即除。脾經有病食不進，推動脾土效必應，肺經受風咳嗽多，即在肺經久按摩。腎經有病小便澀，推動腎水即救得，小腸有病氣來攻，板門橫門推可通。用心記此精寧穴，看來危症快如風。膽經有病口作苦，好將妙法推脾土，大腸有病泄瀉多，脾土大腸久搓摩。膀胱有病作淋疴，腎水八卦運天河，胃經有病嘔逆多，脾土肺經推即和。三焦有病寒熱魔，天河過水莫蹉跎。命門有病元氣虧，脾上大腸八卦推，仙師授我真口訣，願把嬰兒壽命培。</p>
<p>五臟六腑受病源，須憑手法推即痊，俱有下數不可亂，肺經病掐肺經邊。心經病掐天河水，瀉掐大腸脾土全，嘔掐肺經推三關，目昏須掐腎水添。再有橫紋數十次，天河兼之功必完，頭痛推取三關穴，再掐橫紋天河連。又將天心揉數次，其功效在片時間，齒痛須揉腎水穴，頰車推之自然安。鼻塞傷風天心穴，總筋脾土推七百，耳聾多因腎水虧，掐取腎水天河穴。陽池兼行九百功，後掐耳珠旁下側。咳嗽頻頻受風寒，先要汗出沾手邊，次掐肺經橫紋內，乾位須要運周環。心經有熱運天河，六腑有熱推本科，飲食不進推脾土，小水短少掐腎多。大腸作瀉運多移，大腸脾土病即除，次取天門入虎口，揉臍龜尾七百奇。肚痛多因寒氣攻，多推三關運橫紋，臍中可揉數十下，天門虎口法皆同。一去火眼推三關，一百二十數相連，六腑退之四百下，再推腎水四百完，兼取天河五百遍，終補脾土一百全。口傳筆記推摩訣，付與人間用意參。</p>

<h2>觀形察色法</h2>
<p>凡看小兒病，先觀形色，切脈次之。蓋面部氣色，總見五位色青者，驚積不散，欲發風候；五位色紅者，痰積壅盛，驚悸不寧；五位色黃者，食積癥傷，疳候痞癖；五位色白者，肺氣不實，滑泄吐利；五位色黑者，臟腑欲絕，為疾危。面青眼青肝之病，面赤心之病，面黃脾之病，面白肺之病，面黑腎之病。先別五臟，各有所主，次探表裡虛實病之由。肝病主風，實則目直大叫，項急煩悶；虛則咬牙呵欠，氣熱則外生，氣溫則內生。心病主驚，實則叫哭，發熱飲水而搐，手足動搖；虛則困臥，驚悸不安。脾病主困，實則困睡，身熱不思乳食；虛則吐瀉生風。肺病主喘，實則喘亂喘促，有飲水者，不飲水者；虛則哽氣長，出氣短，喘息。腎病主虛無實，目無精光，畏明，體骨重，痘疹黑陷。以上之症，更當別其虛實症候，假如肺病，又見肝症，咬牙多呵欠者易治，肝虛不能勝肺故也。若目直大叫哭，項急煩悶難治。蓋肺久病則虛冷，肝強實而勝肺也。視病之虛實，虛則補其母，實則瀉其子也。</p>

<h3>論色歌</h3>
<p>眼內赤者心實熱，淡紅色者虛之說，青者肝熱淺淡虛，黃者脾熱無他說，白麵混者肺熱侵，目無精光腎虛訣。</p>
<p>兒子人中青，多因果子生，色若人中紫，果食積為痞。人中現黃色，宿乳蓄胃成。龍角青筋起，皆因四足驚。若然虎角黑，水撲是其形。赤色印堂上，其驚必是人。眉間赤黑紫，急救莫沉吟。紅赤眉毛下，分明死不生。</p>

<h3>認筋法歌</h3>
<p>囟門八字甚非常，筋透三關命必亡，初關乍入或進退，次部相侵亦何妨。赤筋只是因膈食，筋青端被水風傷，筋連大指是陰症，筋若生花定不祥（此有禍祟之筋）。筋帶懸針主吐瀉，筋紋關外命難當，四肢痰染腹膨脹，吐乳卻因乳食傷。魚口鴉聲並氣急，犬吠人諕自驚張，諸風驚症宜推早，如若推遲命必亡，神仙留下真奇法，後學能通第一強。</p>
<p>凡看鼻梁上筋，直插天心一世驚。</p>
<p>初生時，一關有白，謹防三朝。二關有白，謹防五日之內。三關有白，謹防一年之外。</p>
<p>凡筋在坎上者即死，坎下者三年。又有四季本色之筋，雖有無害。</p>
<p>青者是風，白者是水，紅者是熱，赤者乳食所傷。</p>
<p>凡慢驚將危，不能言，先灸三陰交，二泥丸，三頰車，四少商，五少海穴，看病勢大小，或三壯、五壯、一壯、至七七壯、辨男女右左，十有十活。如急驚、天吊驚，掐手上青筋，煅臍上下，掐兩耳，又掐總心穴。</p>
<p>內吊驚，掐天心穴。</p>
<p>慢驚不省人事，亦掐總心穴。</p>
<p>急驚如死，掐兩手筋。</p>
<p>眼閉，瞳子髎瀉。</p>
<p>牙關緊，頰車瀉。</p>
<p>口眼俱閉，迎香瀉。</p>
<p>以上數法，乃以手代針之神術也。亦分補瀉。</p>

<h2>面部五位歌</h2>
<p>面上之症額為心，鼻為脾土是其真，左腮為肝右為肺，承漿屬腎居下唇。</p>
<figure>
<img alt="面部五位圖">
</figure>

<h2>命門部位歌</h2>
<p>中庭與天庭，司空及印堂，額角方廣處，有病定存亡。青黑驚風惡，體和潤澤光，不可陷兼損，唇黑最難當。青甚須憂急，昏暗亦堪傷，此是命門地，醫師妙較量。</p>
<p>面眼青肝病，赤心，黃脾，白肺，黑腎病也。</p>

<h2>陽掌圖各穴手法仙訣</h2>
<p>一、掐心經，二掐勞宮，推上三關，發熱出汗用之。如汗不來，再將二扇門揉之，掐之，手心微汗出，乃止。</p>
<p>一、掐脾土，曲指左轉為補，直推之為瀉，飲食不進，人瘦弱，肚起青筋，面黃，四肢無力用之。</p>
<p>一、掐大腸，倒推入虎口，止水瀉痢疾，肚膨脹用之。紅痢補腎水，白多推三關。</p>
<p>一、掐肺經，二掐離宮起至乾宮止，當中輕，兩頭重，咳嗽化痰，昏迷嘔吐用之。</p>
<p>一、掐腎經，二掐小橫紋，退六腑，治大便不通，小便赤色澀滯，肚作膨脹，氣急，人事昏迷，糞黃者，退涼用之。</p>
<p>一、推四橫紋，和上下之氣血，人事瘦弱，奶乳不思，手足常掣，頭偏左右，腸胃濕熱，眼目翻白者用之。</p>
<p>一、掐總筋，過天河水，能清心經，口內生瘡，遍身潮熱，夜間啼哭，四肢常掣，去三焦六腑五心潮熱病。</p>
<p>一、運水入土，因水盛土枯，五穀不化用之。運土入水，脾土太旺，水火不能即濟用之。如兒眼紅能食，則是火燥土也。宜運水入土，土潤而火自克矣。若口乾，眼翻白，小便赤澀，則是土盛水枯，運土入水，以使之平也。</p>
<p>一、掐小天心，天吊驚風，眼翻白偏左右，及腎水不通，用之。</p>
<p>一、分陰陽，止泄瀉痢疾，遍身寒熱往來，肚膨嘔逆用之。</p>
<p>一、運八卦，除胸肚膨悶，嘔逆氣吼噫，飲食不進用之。</p>
<p>一、運五經，動五臟之氣，肚脹，上下氣血不和，四肢掣，寒熱往來，去風除腹響。</p>
<p>一、揉板門，除氣促氣攻，氣吼氣痛，嘔脹用之。</p>
<p>一、揉勞宮，動心中之火熱，發汗用之，不可輕動。</p>
<p>一、推橫門向板門，止嘔吐；板門推向橫門，止瀉。如喉中響，大指掐之。</p>
<p>一、總位者，諸經之祖，諸症掐效。嗽甚，掐中指一節。痰多，掐手背一節。手指甲筋之餘，掐內止吐，掐外止瀉。</p>

<h2>陰掌圖各穴手法仙訣</h2>
<figure>
<img alt="男子左手正面之圖">
</figure>
<p><u>自掌至天河穴為上，自天河穴至指頭為下。</u></p>
<figure>
<img alt="男子左手背面之圖">
</figure>
<p>一、掐兩扇門，發臟腑之汗，兩手掐揉，平中指為界，壯熱汗多者，揉之即止。又治急驚，口眼歪斜，左向右重，右向左重。</p>
<p>一、掐二人上馬，能補腎，清神順氣，甦醒沉疴，性溫和。</p>
<p>一、掐外勞宮，和臟腑之熱氣，遍身潮熱，肚起青筋揉之效。</p>
<p>一、掐一窩風，治肚疼，唇白眼白一哭一死者，除風去熱。</p>
<p>一、掐五指節，傷風被水嚇，四肢常掣，面帶青色用之。</p>
<p>一、掐精寧穴，氣吼痰喘，乾嘔痞積用之。</p>
<p>一、掐威靈穴，治急驚暴死。掐此處有聲可治，無聲難治。</p>
<p>一、掐陽池，止頭痛，清補腎水，大小便閉塞，或赤黃，眼翻白，又能發汗。</p>
<p>一、推外關，間使穴，能止轉筋吐瀉。外八卦，通一身之氣血，開臟腑之秘結，穴絡平和而蕩蕩也。</p>
<figure>
<img alt="女子右手正面之圖">
</figure>
<figure>
<img alt="女子右手背面之圖">
</figure>

<h2>小兒</h2>
<p>（針用毫針，艾炷如小麥，或雀糞大）</p>
<p>《寶鑑》曰：急慢驚風，灸前項。若不愈，灸攢竹，人中各三壯。</p>
<p>或謂急驚屬肝，慢驚屬脾，《寶鑑》不分。灸前頂，攢竹二穴，俱太陽、督脈，未詳其義。</p>
<p>小兒慢驚風，灸尺澤各七壯。初生小兒，臍風撮口，灸然谷三壯，或針三分，不見血，立效。小兒癲癇、癥瘕、脊強互相引，灸長強三十壯。小兒癲癇驚風，目眩，灸神庭一穴七壯。小兒風癇，先屈手指如數物，乃發也，灸鼻柱直髮際宛宛中三壯。小兒驚癇，先驚怖啼叫乃發，灸後頂上旋毛中三壯，兩耳後青絲脈。小兒癖氣久不消，灸章門各七壯，臍後脊中灸二七壯。小兒脅下滿，瀉痢體重，四肢不收，痃癖積聚，腹痛不嗜食，痃瘧寒熱，又治腹脹引背，食飲多，漸漸黃瘦，灸十一椎下兩旁，相去各一寸五分，七壯。小兒黃疸，灸三壯。小兒疳瘦脫肛，體瘦渴飲，形容瘦瘁，諸方不瘥，灸尾閭骨上三寸陷中三壯，兼三伏內，用楊湯水浴之，正午時灸。自灸之後，用帛子拭，見有疳蟲隨汗出，此法神效。小兒身羸瘦，賁豚腹脹，四肢懈惰，肩背不舉，灸章門。小兒吐乳汁，灸中庭一壯。小兒脫肛瀉血，秋深不效，灸龜尾一壯。脫肛，灸臍中三壯；《千金》云：隨年壯。脫肛久不瘥及風癇中風，角弓反張，多哭，語言不擇，發無時節，甚則吐涎沫，灸百會七壯。</p>

<h3>戒逆針灸</h3>
<p>（無病而先針灸曰逆）</p>
<p>小兒新生，無病不可逆針灸之，如逆針灸，則忍痛動其五臟，因善成癇。河洛關中，土地多寒，兒喜成痓，其生兒三日，多逆灸以防之。吳蜀地溫，無此疾也。古方既傳之，今人不分南北灸之，多害小兒也。所以田舍小兒，任其自然，得無橫夭也。</p>

<h2>初生調護</h2>
<p><u>懷娠</u></p>
<p>懷娠之後，必須飲食有常，起居自若，使神全氣和，則胎常安，生子必偉。最忌食熱毒等物，庶生兒免有臍突瘡癰。</p>
<p><u>初誕</u></p>
<p>嬰兒在胎，必借胎液以滋養之。初離母體，口有液毒，啼聲未出，急用軟綿裹大人指，拭兒口中惡汁，得免痘瘡之患。或有時氣侵染，只出膚瘡，易為調理。</p>
<p><u>回氣</u>（俗謂草迷）</p>
<p>初生氣欲絕，不能啼者，必是難產。或冒寒所致，急以綿絮包裹抱懷中，未可斷臍，且將胞衣置炭火爐中燒之，仍作大紙捻，蘸清油點著於臍帶上，往來遍燎之。蓋臍帶得火氣，由臍入腹，更以熱醋湯洗臍帶，須臾氣回，啼聲如常，方可浴洗畢，斷臍帶。</p>
<p><u>便結</u></p>
<p>小兒初生，大小便不通，腹脹欲絕者，急令大人以溫水漱了口，吸咂兒前後心，並臍下手足心，共七處，每處咂三五次，每次要漱口，以紅赤為度，須臾自通。</p>
<p><u>浴兒</u></p>
<p>浴兒用豬膽一枚，投湯中，免生瘡疥。浴時看湯冷熱，無令兒驚而成疾也。</p>
<p><u>斷臍</u></p>
<p>斷臍不可用刀剪，須隔單衣咬斷，後將暖氣呵七遍，纏結所留臍帶，令至兒足附上，當留六寸，長則傷肌，短則中寒，令兒肚中不調，或成內吊。若先斷後浴，恐水入臍中，令兒腹痛。斷訖，連臍帶中多有蟲者，宜急剔去，不然，蟲自入腹成疾。斷臍之後，宜用熱艾厚裹，包用白綿。若浴兒將水入臍中，或尿在裙包之內，濕氣傷臍；或解脫裙包，為風冷邪氣所侵，皆令兒臍腫，多啼不乳，即成臍風。</p>
<p><u>臍風</u></p>
<p>兒初生六七日，患臍風，百無一活。用青絹包大人指，蘸溫水於兒上下牙根上，將如粟米大紅泡子，拭破即愈。</p>
<p><u>剃頭</u></p>
<p>小兒月滿剃頭，須就溫暖避風處。剃後以杏仁三枚，去皮尖研碎，入薄荷三葉同研，卻入生麻油三四滴，膩粉拌和頭上拭，以避風傷，免生瘡疥熱毒。</p>
<p><u>護養</u></p>
<p>小兒脾胃嫩弱，父母或以口物飼之，不能克化，必致成疾。小兒於天氣和暖，宜抱出日中嬉戲，頻見風日，則血凝、氣剛、肉堅，可耐風寒，不致疾病。</p>
<p>抱小兒勿泣，恐淚入兒眼，令眼枯。</p>
<p>小兒夜啼，用燈心燒灰，塗乳上與吃，即止。</p>
<p>小兒腹脹，用韭菜根搗汁和豬脂煎服。</p>
<p>小兒頭瘡，用生芝麻口中嚼爛，塗之，切忌不可搽藥。</p>
<p>小兒患秋痢，與棗食之良，或與柿餅子食。</p>
<p>小兒宜以菊花為枕，則清頭目。</p>
<p>小兒入夏，令縫囊盛杏仁七個去皮尖，佩之，聞雷聲不俱。</p>
<p>小兒一期之內，衣服宜以故帛、故綿為之。用新太暖，令肌內緩弱，蒸熱成病。不可裹足復頂，致陽氣不出，多發熱。</p>
<p>小兒不宜食肉太早，傷及脾胃，免致蟲積、疳積，雞肉能生蛔蟲，宜忌之，非三歲以上勿食。</p>
<p>忍三分寒，吃七分飽，多揉肚，少洗澡。</p>
<p>小兒不可令就瓢及瓶飲水，語言多訥。</p>
<p>小兒勿令入神廟中，恐神精閃灼，生怖畏。</p>

<h2>面色圖歌</h2>
<p><u>額印堂、山根</u></p>
<p>額紅大熱燥，青色有肝風，印堂青色見，人驚火則紅，山根青隱隱，驚遭是兩重，若還斯處赤，瀉燥定相攻。</p>
<p><u>年壽</u></p>
<p>年上微黃為正色，若平更陷夭難禁，急因痢疾黑危候，霍亂吐瀉黃色深。</p>
<p><u>鼻準、人中</u></p>
<p>鼻準微黃赤白平，深黃燥黑死難生，人中短縮吐因痢，唇反黑候蛔必傾。</p>
<p><u>正口</u></p>
<p>正口常紅號曰平，燥干脾熱積黃生，白主失血黑繞口，青黑驚風盡死形。</p>
<p><u>承漿、兩眉</u></p>
<p>承漿青色食時驚，黃多吐逆痢紅形，煩躁夜啼青色吉，久病眉紅死症真。</p>
<p><u>兩眼</u></p>
<p>白睛赤色有肝風，若是黃時有積攻，或見黑睛黃色現，傷寒病症此其蹤。</p>
<p><u>風池、氣池、兩頤</u></p>
<p>風氣二池黃吐逆，躁煩啼叫色鮮紅，更有兩頤胚樣赤，肺家客熱此非空。</p>
<p><u>兩太陽</u></p>
<p>太陽青色驚方始，紅色赤淋萌孽起，要知死症是何如，青色從茲生入耳。</p>
<p><u>兩臉</u></p>
<p>兩臉黃為痰實咽，青色客忤紅風熱，傷寒赤色紅主淋，二色請詳分兩頰。</p>
<p><u>兩頤金匱、風門</u></p>
<p>吐蟲青色滯頤黃，一色頤間兩自詳，風門黑疝青驚水，紋青金匱主驚狂。</p>
<p><u>辨小兒五色受病症</u></p>
<p>面黃青者，痛也。色紅者，熱也。色黃者，脾氣弱也。色白者，寒也。色黑者，腎氣敗也。</p>
<p>哭者，病在肝也。汗者主心，笑者主脾而多痰；啼者主肺有風，睡者主腎有虧。</p>

<h2>察色驗病生死訣</h2>
<p>面上紫，心氣絕，五日死。面赤目陷，肝氣絕，三日死。面黃，四肢重，脾氣絕，九日死。面白，鼻入奇論，肺氣絕，三日死。胸如黃熟豆，骨氣絕，一日死。面黑耳黃，呻吟，腎氣絕，四日死。口張唇青，毛枯，肺絕，五日死。大凡病兒足跗腫，身重，大小便不禁，目無轉睛，皆死。若病將愈者，面黃目黃，有生意。</p>
<p>痢疾眉頭皺，驚風面頰紅，渴來唇帶赤，吐瀉面浮黃。</p>
<p>熱甚眼朦朧，青色是驚風，白色是泄瀉，傷寒色紫紅。</p>
<p><u>湯氏歌</u></p>
<p>山根若見脈橫青，此病明知兩度驚，赤黑因疲時吐瀉，色紅啼夜不曾停。</p>
<p>青脈生於左太陽，須驚一度見推詳，赤是傷寒微燥熱，黑青知是乳多傷。</p>
<p>右邊赤脈不須多，有則頻驚怎奈何？紅赤為風抽眼目，黑沉三日見閻羅。</p>
<p>指甲青兼黑暗多，唇青惡逆病將瘥，忽將鴉聲心氣急，此病端的命難過。</p>
<p>蛔蟲出口有三般，口鼻中來大不堪，如或白蟲兼黑色，此病端的命難延。</p>
<p>四肢瘡痛不為祥，下氣衝心兼滑腸，氣喘汗流身不熱，手拿胸膈定遭殃。</p>

<h2>內八段錦</h2>
<p>紅淨為安不用驚，若逢紅黑便難寧，更加紅亂青尤甚，取下風痰病立輕。</p>
<p>赤色微輕是外驚，若如米粒勢難輕，紅散多因乘怒亂，更加搐搦實難平。</p>
<p>小兒初誕月腹病，兩眉顰號作盤腸，泣時啼哭又呻吟，急宜施法行功作。</p>
<p>小兒初誕日，肌體瘦尫羸，禿髮毛稀少，元因是鬼胎。</p>

<h2>外八段錦</h2>
<p>先望孩兒眼色青，次看背上冷如冰，陽男搐左無防事，搐右令人甚可驚。</p>
<p>女搐右邊猶可治，若逢搐左疾非輕，歪邪口眼終無害，縱有仙丹也莫平。</p>
<p>囟門腫起定為風，此候應知是必凶，忽陷成坑如盞足，未過七日命須終。</p>
<p>鼻門青燥渴難禁，面黑唇青命莫存，肚大青筋俱惡候，更兼腹肚有青紋。</p>
<p>忽見眉間紫帶青，看來立便見風生，青紅碎雜風將起，必見疳癥膈氣形。</p>
<p>亂紋交錯紫兼青，急急求醫免命傾，盛紫再加身體熱，須知臟腑惡風生。</p>
<p>紫少紅多六畜驚，紫紅相等即疳成，紫黑有紅如米粒，傷風夾食症堪評。</p>
<p>紫散風傳脾臟間，紫青口渴是風癇，紫隱深沉難療治，風痰祛散命須還。</p>
<p>黑輕可治死還生，紅赤浮寒痰積停，赤青皮受風邪症，青黑脾風作慢驚。</p>
<p>紅赤連兮風熱輕，必然乳母不相應，兩手忽然無脈見，定知沖惡犯神靈。</p>

<h2>入門歌</h2>
<p>五指梢頭冷，驚來不可安，若逢中指熱，必定見傷寒。中指獨自冷，麻痘症相傳，女右男分左，分明仔細看。</p>
<p>兒心熱跳是著唬，熱而不跳傷風說，涼而翻眼是水驚，此是入門探候訣。</p>

<h2>三關</h2>
<figure>
<img alt="三關圖">
</figure>
<p><u>風關易治，氣關難治，命關死候。</u></p>
<p><u>左手應心肝，右手應脾肺，男主左女主右</u></p>
<p>三關者，手食指三節也。初節為風關，寅位；二節為氣關，卯位；三節為命關，辰位。</p>
<p>夫小兒初生，五臟血氣未定，呼吸至數太過，必辨虎口色脈，方可察病之的要，男以左手驗之，女以右手驗之。蓋取左手屬陽，男以陽為主；右手屬陰，女以陰為主。然男女一身，均具此陰陽，左右兩手，亦須參看，左手之紋應心、肝，右手之紋應脾、肺，於此消息，又得變通之意。</p>
<p>初交病紋出虎口，或在初關，多是紅色，傳至中關，色赤而紫，看病又傳過其色紫青，病熱深重；其色青黑，青而紋亂者，病勢益重，若見純黑，危惡不治。凡在初關易治，過中關難治，直透三關不治。古人所謂，初得風關病猶可，傳入氣命定難陳，是也。</p>
<p>色紅者風熱輕，亦者風熱盛，紫者驚熱，青者驚積。青赤相半，驚積風熱俱有，主急驚風。青而淡紫，伸縮來去，主慢驚風。紫絲青絲或黑絲，隱隱相雜，似出不出，主慢驚風。若四足驚，三關必青。水驚，三關必黑。人驚，三關必赤。雷驚必黃。或青或紅，有紋如線，一直者，是乳食傷脾及發熱驚。左右一樣者，是驚與積齊發。有三叉或散，是肺生風痰。或似齁䶎聲，有青，是傷寒及嗽。如紅火是瀉，有黑相兼，加渴不虛，虎口脈紋亂，乃氣不和也。蓋脈紋見有五色，黃、紅、紫、青、黑、黃紅有色無形，即安寧脈也。有形即病脈，由其病盛，色脈加變，黃盛作紅，紅盛作紫，紫盛作青，青盛作黑，至純黑則難治，又當辨其形如：</p>
<p><img class="字" src="_files/001.png" alt="流珠">流珠（只一點紅色。）主膈熱，三焦不和，飲食所傷，欲吐瀉，腸鳴自利，煩躁啼哭。宜消食，補脾胃。</p>
<p><img class="字" src="_files/002.png" alt="環珠">環珠，較流珠差大。主脾虛停食，胸腹脹滿，煩渴發熱。宜健脾胃，消食調氣。</p>
<p><img class="字" src="_files/003.png" alt="長珠">長珠，一頭大，一頭尖。主脾傷飲食，積滯腹痛，寒熱不食。宜消食健胃。</p>
<p><img class="字" src="_files/004.png" alt="來蛇">來蛇，下頭粗大。主脾胃濕熱，中脘不利，乾嘔不食，是疳邪內作。宜克食，健補脾胃。</p>
<p><img class="字" src="_files/005.png" alt="去蛇">去蛇，上頭粗大。主脾虛冷積，吐瀉煩渴，氣短神困，多睡不食。宜健脾胃，消積，先止吐瀉。</p>
<p><img class="字" src="_files/006.png" alt="弓反里彎向中指">弓反里彎向中指。主感寒熱邪氣，頭目皆重，心神驚悸，倦怠，四肢稍冷，小便赤色，咳嗽吐逆。宜發汗逐驚，退心火，推脾摩肺。</p>
<p><img class="字" src="_files/007.png" alt="弓反外彎向大指">弓反外彎向大指。主痰熱，心神恍惚作熱，夾驚夾食，風癇。凡紋向內者吉，向外者凶。</p>
<p><img class="字" src="_files/008.png" alt="槍形">槍形。主風熱，發痰作搐。</p>
<p><img class="字" src="_files/009.png" alt="針形">針形。主心肝熱極生風，驚悸頓悶，困倦不食，痰盛發搐。又曰：懸針，主瀉痢。</p>
<p><img class="字" src="_files/010.png" alt="魚骨形">魚骨形。主驚痰發熱，甚則痰盛發搐，或不食，乃肝盛克脾，宜逐驚。或吐痰下痰，再補脾制脾。</p>
<p><img class="字" src="_files/011.png" alt="魚刺">魚刺。初關主驚，氣關主疳，命關主虛，難治。</p>
<p><img class="字" src="_files/012.png" alt="水字形">水字形。主驚風食積，煩躁頓悶少食，夜啼，痰盛，口噤搐搦，此脾虛積滯，木剋土也。又曰：水字，肺疾也，謂驚風入肺也。</p>
<p><img class="字" src="_files/013.png" alt="乙字">乙字。初關主肝驚，二關主急驚，三關主慢驚脾風。</p>
<p><img class="字" src="_files/014.png" alt="曲蟲">曲蟲。肝病甚也。</p>
<p><img class="字" src="_files/015.png" alt="如環">如環。腎有毒也。</p>
<p><img class="字" src="_files/016.png" alt="曲向里">曲向里。主氣疳。</p>
<p><img class="字" src="_files/017.png" alt="曲向外">曲向外。主風疳。</p>
<p><img class="字" src="_files/018.png" alt="斜向右">斜向右。主傷寒。</p>
<p><img class="字" src="_files/019.png" alt="斜向左">斜向左。主傷風。</p>
<p><img class="字" src="_files/020.png" alt="勾脈">勾脈。主傷寒。</p>
<p><img class="字" src="_files/021.png" alt="長蟲">長蟲。主傷冷。</p>
<p><img class="字" src="_files/022.png" alt="心蟲動文">　文。心蟲動也。</p>
<p><img class="字" src="_files/023.png" alt="透關射指">透關射指。向里為射指。主驚風，痰熱聚於胸膈，乃脾肺損傷，痰邪乘聚。宜清脾肺，化痰涎。</p>
<p><img class="字" src="_files/024.png" alt="透關射甲">透關射甲。向外為射甲。主驚風惡症，受驚傳於經絡。風熱發生，十死一生。</p>
<p>青白紫筋，上無名指三關難治，上中指三關易治。</p>

<h3>要訣</h3>
<p>三關出汗行經絡，發汗行氣此為先，倒推大腸到虎口，止瀉止痢斷根源。脾土曲補直為推，飲食不進此為魁，瘧痢疲羸並水瀉，心胸痞痛也能祛。掐肺一節與離經，推離徃乾中間輕，冒風咳嗽並吐逆，此經神效抵千金。腎水一紋是後谿，推下為補上清之，小便秘澀清之妙，腎虛便補為經奇。六筋專治脾肺熱，遍身濕熱大便結，人事昏沉總可推，去病渾如湯潑雪。總筋天河水除熱，口中熱氣並拉舌，心經積熱火眼攻，推之方知真妙訣，四橫紋和上下氣，吼氣腹疼皆可止。五經紋動臟腑氣，八卦開胸化痰最，陰陽能除寒與熱，二便不通並水瀉。人事昏沉痢疾攻，救人要訣須當竭，天門虎口揉鬥肘，生血順氣皆妙手。一掐五指爪節時，有風被嚇宜須究，小天心能生腎水，腎水虛少須用意。板門專治氣促攻，扇門發熱汗宣通，一窩風能除肚痛，陽池專一止頭疼，精寧穴能治氣吼，小腸諸病快如風。</p>

<h3>手訣</h3>
<p>三關　凡做此法，先掐心經，點勞宮，男推上三關，退寒加暖，屬熱；女反此，退下為熱也。</p>
<p>六腑　凡做此法，先掐心經，點勞宮。男退下六腑，退熱加涼，屬涼；女反此，推上為涼也。</p>
<p><u>手法治病訣</u></p>
<p>水底撈月最為良，止熱清心此是強，飛經走氣能通氣，赤鳳搖頭助氣長。黃蜂出洞最為熱，陰症白痢並水瀉，發汗不出後用之，頓教孔竅皆通泄。</p>
<p>按弦走搓摩，動氣化痰多，二龍戲珠法，溫和可用他。鳳凰單展翅，虛浮熱能除，猿猴摘果勢，化痰能動氣。</p>
<p><u>黃蜂出洞</u>　：大熱。做法：先掐心經，次掐勞宮，先開三關，後以左右二大指從陰陽處起，一撮一上，至關中離坎上掐穴。發汗用之。</p>
<p><u>水底撈月</u>　：大寒。做法：先清天河水，後五指皆跪，中指向前跪，四指隨後，右運勞宮，以涼氣呵之，退熱可用。若先取天河水至勞宮，左運呵暖氣，主發汗，亦屬熱。</p>
<p><u>鳳單展翅</u>　：溫熱。用右手大指掐總筋，四指翻在大指下，大指又起又翻，如此做至關中，五指取穴掐之。</p>
<p><u>打馬過河</u>　：溫涼。右運勞宮畢，屈指向上，彈內關、陽池、間使，天河邊，生涼退熱用之。</p>
<p><u>飛經走氣</u>　：先運五經，後五指開張一滾，做關中用手打拍，乃運氣行氣也，治氣可用。又以一手推心經，至橫紋住，以一手揉氣關，通竅也。</p>
<p><u>按弦搓摩</u>　：先運八卦，後用指搓病人手，關上一搓，關中一搓，關下一搓，拿病人手，輕輕慢慢而搖，化痰可用。</p>
<p><u>天門入虎口</u>　：用右手大指掐兒虎口，中指掐住天門，食指掐住總位，以左手五指聚住揉鬥肘，輕輕慢慢而搖，生氣順氣也。又法：自乾宮經坎艮入虎口按之，清脾。</p>
<p><u>猿猴摘果</u>　：以兩手攝兒螺螄上皮，摘之，消食可用。</p>
<p><u>赤鳳搖頭</u>　：以兩手捉兒頭而搖之，其處在耳前少上，治驚也。</p>
<p><u>二龍戲珠</u>　：以兩手攝兒兩耳輪戲之，治驚。眼向左吊則右重，右吊則左重；如初受驚，眼不弔，兩邊輕重如一，如眼上則下重，下則上重。</p>
<p><u>丹鳳搖尾</u>　：以一手掐勞宮，以一手掐心經，搖之。治驚。</p>
<p><u>黃蜂入洞</u>　：屈兒小指，揉兒勞宮，去風寒也。</p>
<p><u>鳳凰鼓翅</u>　：掐精寧、威靈二穴，前後搖擺之，治黃腫也。</p>
<p><u>孤雁遊飛</u>　：以大指自脾土外邊推去，經三關、六腑、天門、勞宮邊，還止脾土，亦治黃腫也。</p>
<p><u>運水入土</u>　：以一手從腎經推去，經兌、乾、坎、艮至脾土按之，脾土太旺，水火不能既濟，用之，蓋治脾土虛弱。</p>
<p><u>運土入水</u>　：照前法反回是也。腎水頻數無統用之。又治小便赤澀。</p>
<p><u>老漢扳繒</u>　：以一指掐大指根骨，一手掐脾經搖之，治痞塊也。</p>
<p><u>鬥肘走氣</u>　：以一手托兒鬥肘運轉，男左女右，一手捉兒手搖動，治痞。</p>
<p><u>運勞宮</u>　：屈中指運兒勞宮也。右運涼，左運汗。</p>
<p><u>運八卦</u>　：以大指運之，男左女右，開胸化痰。</p>
<p><u>運五經</u>　：以大指往來搓五經紋，能動臟腑之氣。</p>
<p><u>推四橫</u>　：以大指往來推四橫紋，能和上下之氣，氣喘腹痛可用。</p>
<p><u>分陰陽</u>　：屈兒拳於手背上，四指節從中往兩下分之，分利氣血。</p>
<p><u>和陰陽</u>　：從兩下合之，理氣血用之。</p>
<p><u>天河水</u>　：推者，自下而上也。按住間使，退天河水也。</p>
<p><u>掐後谿</u>　：推上為清，推下為補，小便赤澀宜清，腎經虛弱宜補。</p>
<p><u>掐龜尾</u>　：掐龜尾並揉臍，治兒水瀉，烏痧，膨脹，臍風，月家盤腸等驚。</p>
<p><u>揉臍法</u>　：掐鬥肘畢，又以左大指按兒臍下丹田不動，以右大指周圍搓摩之，一往一來。</p>
<p>一掐鬥肘下筋，曲池上總筋，治急驚。</p>
<figure>
<img alt="鬥肘圖">
</figure>
<p><u>止吐瀉法</u>　：</p>
<p>橫門刮至中指一節掐之，主吐；中指一節內推上，止吐。</p>
<p>板門推向橫門掐，止瀉；橫門推向板門掐，止吐。</p>
<p>提手背四指內頂橫紋，主吐；還上，主止吐。</p>
<p>手背刮至中指一節處，主瀉；中指外一節掐，止瀉。</p>
<p>如被水驚，板門大冷；如被風驚，板門大熱。</p>
<p>如被驚嚇，又熱又跳，先扯五指，要辨冷熱。</p>
<p>如瀉黃尿，熱；泄清尿，冷，推外脾補虛，止瀉。</p>

<h2>六筋</h2>
<figure>
<img alt="六筋圖">
</figure>
<p>手六筋，從大指邊，向里數也。</p>
<p>第一、赤筋：乃浮陽屬火，以應心與小腸。主霍亂，外通舌；反則燥熱，卻向乾位掐之，則陽自然即散也。又於橫門下本筋掐之，下五筋仿此。</p>
<p>第二、青筋：乃純陽屬木，以應肝與膽。主溫和，外通兩目；反則赤澀多淚，卻向坎位掐之，則兩目自然明矣。</p>
<p>第三、總筋：位居中屬土，總五行，以應脾與胃。主溫暖，外通四大板門；反則主腸鳴霍亂，吐瀉痢症，卻在中界掐之，四肢舒暢矣。</p>
<p>第四、赤淡黃筋：居中分界，火土兼備，以應三焦。主半寒半熱，外通四大板門，周流一身；反則主壅塞之症，卻向中宮掐之，則元氣流通，除其壅塞之患矣。</p>
<p>第五、白筋：乃濁陰屬金，以應肺與大腸。主微涼，外通兩鼻孔；反則胸膈脹滿，腦昏生痰，卻在界後掐之。</p>
<p>第六、黑筋：乃重濁純陰，以應腎與膀胱。主冷氣，外通兩耳；反則主尫羸昏沉，卻在坎位掐之。</p>
<p>內熱外寒，掐浮筋止。作冷，掐陽筋即出汗。</p>
<p>諸驚風，掐總筋可治。作寒，掐心筋即轉熱。</p>
<p>作熱，掐陰筋即轉涼。內熱外熱，掐腎筋止。</p>

<h3>手面圖</h3>
<p>脾土赤色，主食熱，青色主食寒。</p>
<p>大腸經赤紅色，主瀉痢，青色主膨脹。</p>
<p>小腸經赤色，主小便不通，青色主氣結。</p>
<p>心經赤紅色，主傷寒，青色主多痘。</p>
<p>三焦經青紅色，主上焦火動，一寒一熱。紫色主中焦火動發熱。青色主下焦動陰也。</p>
<p>肺經筋見多嗽，主痰熱。</p>
<p>肝經赤紅色，主傷食，青紫色主痞塊。</p>
<p>腎經筋見，主小便澀，赤輕青重。</p>
<p>命門青紅色，主元氣虛，青黑色主驚。</p>
<p>五指梢頭冷，主驚。中指熱，傷寒。中指冷，主麻痘疹。</p>
<p>掌中五色屬五臟。</p>
<p>諸經脈俱隱不見，是伏於掌心，當以燈照之，則可辨症候，宜發汗表出。亦有掌心關上下有筋者，無定形定色，臨推驗看治。</p>

<h3>掐足訣</h3>
<p>凡掐男左手右足，女右手左足。</p>
<p>大敦穴：治鷹爪驚，本穴掐之就揉。</p>
<p>解谿穴：治內吊驚，（一名鞋帶風）。往後仰，本穴掐之就揉。</p>
<p>中廉穴：治驚來急，掐之就揉。</p>
<p>湧泉穴：治吐瀉，男左轉揉之，止吐；右轉揉之，止瀉。女反之。</p>
<p>僕參穴：治腳掣跳，口咬，左轉揉之補吐，右轉補瀉。又驚又瀉又吐，掐此穴及腳中指效。</p>
<p>承山穴：治氣吼發熱，掐之又揉。</p>
<p>委中穴：治望前撲，掐之。</p>
<figure>
<img alt="腳穴圖">
</figure>
<p><u>男左腳，女右腳</u></p>

<h2>治小兒諸驚推揉等法</h2>
<p>第一、蛇絲驚：因飲食無度，勞郁傷神，拉舌，四肢冷，口含母乳，一噴一道青煙，肚上起青筋，氣急，心經有熱。推天河水二百，退六腑，運八卦各一百，推三關、運水入土、運五經、水底撈月各五十，用火於胸前煅四焦，於小便頭上輕掐一爪，用蛇蛻四足纏之，便好。</p>
<p>第二、馬蹄驚：因食葷毒，熱於脾胃，四肢亂舞是也。因風受熱。推三關、肺經脾土各一百，運八卦五十，運五經七十，推天河水三百，水底撈月、飛經走氣各二十，掐天心穴及總心二筋，煅手心、肩膊上、臍下、喉下各一壯，其氣不進不退，浮筋掐之。</p>
<p>第三、水瀉驚：因生冷過度，乳食所傷，臟腑大寒，肚響身軟，唇白眼翻。推三關一百，分陰陽、推太陽各二百，黃蜂入洞十二，將手心揉臍及龜尾各五十，男左女右手後，煅頰車各一壯，更推摩背心演、總筋，腳上。</p>
<p>第四、潮熱驚：因失飢傷飽，飲食不納，脾胃虛弱，五心煩熱，遍身熱，氣吼口渴，手足常掣，眼紅。推三關一十，推肺經二百，推脾土、運八卦、分陰陽各一百，二扇門二十，要汗後，再加退六腑、水底撈月各二十。</p>
<p>第五、烏痧驚：因生冷太過，或迎風食物，血變成痧，遍身烏黑是也。青筋過臉，肚腹膨脹，唇黑，五臟寒。推三關、脾土各二百，運八卦一百，四橫紋五十，黃蜂出洞二十，二扇門、分陰陽各三十，將手心揉臍五十，主吐瀉；肚上起青筋，於青筋縫上煅七壯，背上亦煅之，青筋紋頭上一壯，又將黃土一碗研末，和醋一鍾，銚內炒過袱包，在遍身拭摩，從頭往下推，引烏痧入腳，用針刺破，將火四心煅之。</p>
<p>第六、老鴉驚：因吃乳食受嚇，心經有熱，大叫一聲即死是也。推三關三十，清天河水，補脾土、運八卦各一百，清腎水五十，天門入虎口，揉鬥肘，煅囟門、口角上下、肩膊、掌心、腳跟、眉心、心演、鼻梁各一壯。若醒氣急掐百勞穴，吐乳掐手足心，或腳來手來，用散麻纏之。將老鴉蒜曬乾為末，用車前草擂水調，在兒心窩貼之，或令兒服之。</p>
<p>第七、鯽魚驚：因寒受驚，風痰結壅，乳氣不絕，口吐白沫，四肢擺，眼翻，即肺經有病。推三關、肺經各一百，推天河五十，按弦搓摩、運五經各三十，掐五指節三次，煅虎口、囟門上、口角上下各四壯，心演、臍下各一壯。小兒半歲，用撈魚網，溫水洗魚涎與吞。一二歲者，用鯽魚為末，燒灰乳調，或酒調吞下。</p>
<p>第八、肚膨驚：因食傷脾土，夜間飲食太過，胃不克化，氣吼，肚起青筋膨脹，眼翻白，五臟寒。推三關一百，推肺經一十，推脾土二百，運八卦、分陰陽各五十，將手揉臍五十，按弦搓摩、精寧穴一十，青筋縫上煅四壯。如瀉，龜尾骨上一壯；若吐，心窩上下四壯，腳軟，鬼眼穴一壯；手軟、曲池側拐各一壯；頭軟，天心、臍上下，各一壯；若不開口，心窩一壯。</p>
<p>第九、夜啼驚：因吃甜辣之物，耗散榮衛，臨啼四肢掣跳，哭不出，即是被嚇，心經有熱。一推三關二十，清天河二百，退六腑一百，分陰陽、清腎水、水底撈月各五十。</p>
<p>第十、宿痧驚：到晚昏沉，不知人事，口眼歪斜，手足掣跳，寒熱不均。推三關、退六腑、補脾土各五十，掐五手指、分陰陽各一十，按弦搓摩。</p>
<p>第十一、急驚：因食生冷積毒以傷胃，肺中有風，痰裹心經心絡之間，手掐拳，四肢掣跳，口眼歪斜，一驚便死是也。推三關、脾土、運五經、猿猴摘果各二十，推肺經、運八卦、推四橫紋各五十，掐五手指節三次，煅鼻梁、眉心、心演、總筋、鞋帶，以生薑熱油拭之，或在腕上陰陽掐之。</p>
<p>第十二、慢驚：因乳食之間，受其驚搐，脾經有痰，咬牙，口眼歪斜，眼閉，四肢掣跳，心間迷悶，即是脾腎虧敗，久瘧被嚇。推三關一百，補脾土、推肺經各二百，運八卦五十，掐手五指節、赤鳳搖頭各二十，天門入虎口，揉鬥肘一十，運五經三十。若人事不省，於總筋心穴掐之，或鼻大小，於手青筋上掐之；若心間迷悶，掐住眉心，良久便好，兩太陽，心演，用潮粉熱油拭之，煅心窩上下三壯，手足心各四壯，其氣不進不出，煅兩掌心、肩膊上、喉下各一壯。</p>
<p>第十三、臍風驚：因產下剪臍，入風毒於臍內，口吐白沫，四肢掣動，手拈拳，眼偏左右，此症三朝一七便發，兩眼角起黃丹，夜啼，口內喉演有白泡，針挑破出血，即愈。推三關、肺經各十一，煅囟門、繞臍各四壯，喉下、心中各一壯。</p>
<p>第十四、彎弓驚：因飲食或冷或熱，傷於脾胃，冷痰壅於肺經，四肢向後仰，哭聲不出。推三關、補腎水、運八卦各一百，赤鳳搖頭、推四橫紋、分陰陽各二十，推脾土二百。腳往後伸、煅膝上下四壯，青筋縫上七壯，喉下二壯；手往後挽，將內關掐之。</p>
<p>第十五、天吊驚：因母在風處乳食所傷，風痰絡於胃口，頭望後仰，腳往後伸，手望後撐，肺經有熱。推三關、補腎水各五十，推脾土、分陰陽各一百，推肺經二百，飛經走氣一十，煅總筋、鞋帶、喉下各一壯，繞臍四壯，大陵穴掐一下，總穴掐三下；若眼翻不下，煅囟門四壯，兩眉二壯，耳珠下掐之。又總心穴往下掐摳之，仍用雨傘一柄撐起，將鵝一隻，吊在傘下，扎鵝嘴，取涎水與兒吃之，便好。</p>
<p>第十六、內吊驚：因當風而臥，風雨而眠，風痰太盛，哭聲不止，遍身戰動，臉青黃，眼向前內掣，脾經受病，其心不下是也。推三關、腎水各五十，推肺經、脾土、分陰陽各一百，運土入水二百，按弦搓摩五十，用竹瀝小兒吞之；手縮，用細茶、飛鹽各二錢，研為末，皂角末五分，黃蠟二錢，酒醋各半小鐘，銚內化成餅，貼心窩，一時去藥筋倒，用膠棗三枚，杏仁三十個，銀磨水為餅，貼手足心即安。</p>
<p>第十七、胎驚：因母得孕，食葷毒，受勞郁，兒落地，或軟或硬，口不開，如啞形，即是在母腹中，中胎毒也。推三關三十，分陰陽一百，退六腑五十，飛經走氣、運五經、天門入虎口、揉鬥肘各二十，掐五指頭。不醒，煅繞臍四壯；若醒，口不開，用母乳將兒後心窩揉之；若肚起青筋，煅青筋縫上七壯，喉下三壯。</p>
<p>第十八、月家驚：因母當風而臥，或因多眠，或兒月內受風，痰壅心口，落地眼紅撮口，手掐拳，頭偏左右，哭不出聲，肚起青筋，半月即發，肚腹氣急，母食煎炒過多所致。推三關、肺經各一百，運八卦、推四橫紋各五十，雙龍擺尾二十，掐中指頭、勞宮、板門。若不效，煅青筋縫上、胸前各七壯，繞臍四壯，百勞穴二壯，即安。</p>
<p>第十九、盤腸驚：因乳食生冷葷物，傷於臟腑，肚腹冷痛，乳食不進，人瘦軟弱，肚起青筋，眼黃手軟，六腑有寒。推三關、脾土、大腸、肺、腎經各一百，運土入水五十，揉臍火煅。</p>
<p>第二十、鎖心驚：因食生冷過度，耗傷榮衛，鼻如鮮血，口紅眼白，四肢軟弱，好食生冷，皆因火盛。推三關二十，清心經三百，退六腑，分陰陽、清腎水各一百，運八卦、水底撈月、飛經走氣各五十，即安。</p>
<p>第二十一、鷹爪驚：因乳食受驚，夜眠受嚇，兩手亂抓，拈拳不開，仰上啼號，身寒戰，手爪望下來，口望上來，是肺經有熱，心經有風。推三關二十，清天河水二百，推肺經、清腎水各一百，打馬過河、二龍戲珠各一十，天門入虎口，揉鬥肘，將手足二彎掐之，煅頂心、手心各一壯，太陽、心演、眉心俱煅，將潮粉圍臍一周，大敦穴揉或火煅。</p>
<p>第二十二、嘔逆驚：因夜睡多寒，多食生冷，胃寒腹脹，四肢冷，肚疼響，眼翻白，吐乳嘔逆。推三關、肺經各一百，推四橫紋五十，鳳凰展翅一十，心窩、中脘，各煅七壯。</p>
<p>第二十三、撒手驚：因乳食不和，冷熱不均，有傷臟腹，先寒後熱，足一掣一跳，咬牙，眼翻白，兩手一撒一死是也。推三關、脾土各一百，運土入水、運八卦、赤鳳搖頭各五十，將兩手相合，橫紋側掐之。若不醒，大指頭掐之，上下氣閉，二扇門、人中穴掐之；鼻氣不進不出，吼氣寒熱，承山穴掐之；若瀉，隨症治之，先掐承山、眉心，後煅總筋、兩手背上各二壯。</p>
<p>第二十四、擔手驚：因濕氣多眠，或食毒物，乃傷脾土，眼黃口黑，人事昏迷，掐不知痛，雙手往後一擔而死是也。於太陰，太陽掐之，推三關、脾土、肺經、分陰陽各一百，黃蜂入洞一十，飛經走氣、天門入虎口，揉鬥肘各二十，煅眉心、囟門各四壯，心窩七壯，曲池一壯。</p>
<p>第二十五、看地驚：因乳食受驚，或夜眠受嚇，或飲食冷熱，兩眼看地，一驚便死，口歪，手拈拳，頭垂不起是也。推三關三十，天河水二百，赤鳳搖頭一十，推脾土八下，按弦搓摩，煅繞臍、囟門各四壯，喉下二壯，用皂角燒灰為末，入童便及尿鹼，用火焙乾，將囟門貼之，即醒。</p>
<p>第二十六、丫凳驚：兩手如丫凳坐樣。推三關一百，二扇門、飛經走氣各一十，分陰陽、運八卦各五十，煅曲池、虎口各四壯，若子時起可救，只宜溫拭之，煅大口紋，即安。</p>
<p>第二十七、坐地驚：如坐地樣。推三關、揉委中、揉臍、鞋帶各一百，二扇門一十，用桃皮、生薑、飛鹽、香油、散韶粉和拭，即安，兩膝、兩關，、龜尾、用火煅之。</p>
<p>第二十八、軟腳驚：軟腳向後亂舞。揉臍，煅螺螄骨上側縫各二壯，繞臍四壯，喉下三壯。</p>
<p>第二十九、直手驚：雙手一撤便死，直手垂下。先推眉心，用火煅四壯，推三關，運曲池各五十，揉一窩風一百，後煅總筋、手背上各四壯。</p>
<p>第三十、迷魂驚：昏沉不知人事，不識四方。推三關、運八卦、推肺經、清天河水各一百，補脾土五百，鳳凰展翅一十，掐天心、眉心、人中、頰車，後煅心演、總筋，鞋帶各一壯。</p>
<p>第三十一、兩手驚：兩手丫向前。先將兩手掐之，後煅心演、總筋、囟門即愈。</p>
<p>第三十二、肚痛驚：哭聲不止，手抱腹，身展轉。推三關、補脾土、二扇門、黃蜂入洞、推大腸經、揉臍、揉龜尾各一百，次月便發，肚腹氣急，臍中燒一炷香，即愈；不愈，繞臍四壯。</p>

<h2>補遺</h2>
<p>孩兒驚：手足縮住，先笑後哭，眼光、筋紅白難治，紫黃不妨。於太陰太陽穴掐之，用黃麻一束，燒灰，吹鼻中；不醒，中指掐之。</p>
<p>臍風驚：將太陰、太陽掐之，太陽日起而紅，釅醋一鍾，韶粉煉之，紅脈各處治之。太陰日起而紅，將龜尾骨煅之，天心穴一壯，吐則橫門掐之，瀉則中指掐之。初一為太陽日，初二為太陰日，余仿此。用黃麻燒灰，吹鼻中，掐中指。</p>
<p>水驚：眼翻白睛，眼角起黃丹者。將韶粉飛鹽，清油煎乾，五心揉之，眼角、天心、太陽、太陰、掐摳三五次，即愈。</p>
<p>肚脹驚：夜啼，肚上起青筋，肚脹如膨。將生薑、韶粉、桃皮、飛鹽、和同拭眉梁心，煅眉心、太陽、囟門各四壯，喉下一壯，心中三壯，繞臍四壯。</p>
<p>凡看驚，掐筋之法，看在何穴，先將主病穴，起手掐三遍，後將諸穴，俱做三遍，掐揉之，每日掐三四次，其病即退。</p>

<h3>諸穴治法</h3>
<p>中指頭一節內紋掐之，止瀉，掐二次就揉。</p>
<p>陽谿穴，往下推拂，治兒瀉，女反之。</p>
<p>大陵穴後五分，為總心穴，治天吊驚，往下掐摳；看地驚往上掐摳。女子同。</p>
<p>板門穴，往外推之，退熱，除百病；往內推之，治四肢掣跳。用醫之手大拇指，名曰：龍入虎口。用手拈小兒小指，名曰：蒼龍擺尾。</p>
<p>驚，揉大腳趾，掐中腳趾爪甲少許。</p>

<h3>病症死生歌</h3>
<p>手足皆符脾胃氣，眼精卻與腎通神，兩耳均勻牽得勻，要知上下理分明。孩兒立醒方無事，中指將來掌內尋，悠悠青氣人依舊，口關眼光命難當。口眼歪斜人易救，四肢無應不須忙，天心一點掣膀胱，膀胱氣餒痛難當。丹田斯若絕腎氣，閉澀其童命不長，天河水遍清水好，眼下休交黑白沖。掌內如寒難救兆，四肢麻冷定人亡。陰硬氣冷決昏沉，紫上筋紋指上尋，陰硬氣粗或大小，眼黃指冷要調停。腎經肝膽腎相連，寒暑交加作楚煎，臍輪上下全憑火，眼翻手掣霎時安。口中氣出熱難當，嚇得旁人嘆可傷，筋過橫紋人易救，若居坎離定人亡。吐瀉皆因筋上轉，橫門四板火來提，天心穴上分高下，再把螺螄骨上煨。鼻連肺經不知多，驚死孩兒臉上過，火盛傷經心上刺，牙黃口白命門疴。口嗌心拽並氣喘，故知死兆採人緣，鼻水口黑筋無脈，命在南柯大夢邊。</p>

<h3>辨三關</h3>
<p>凡小兒三關青，四足驚；三關赤，水驚；三關黑，人驚。有此通度三關候脈，是急驚之症，必死。餘症可知。</p>
<p>風關青如魚刺易治，是初驚，色黑難治。氣關青如魚刺，主疳勞身熱易治，用八寶丹，每服加柴胡黃芩；色黑難治。命關青如魚刺，主虛風邪附脾，用紫金錠，每服加白朮、茯苓；色黑難治。</p>
<p>風關青黑色如懸針，乃水驚，易治。氣關如懸針，主疳，兼肺臟積熱，用保命丹，每服加燈心、竹葉。命關有此是死症。</p>
<p>風關如水字，主膈上有痰，並虛積停滯，宜下。氣關如水字，主驚風入肺，咳嗽面赤，用體前丹。命關如水字，主驚風疳症，極力驚，用蘆薈丸。通過三關，黑色不治。</p>
<p>風關如乙字，主肝驚風。氣關如乙字，主急驚風。命關如乙字，主慢驚脾風。青黑難治。</p>
<p>風關如曲蟲，主疳病積聚。</p>

<h3>嬰童雜症</h3>
<p>潮熱方：不拘口內生瘡，五心煩熱，將吳茱萸八分，燈心一束，和水搗爛成一餅，貼在男左女右腳心裡，裹住，退藥後，推三關十下。</p>
<p>一、虛瘧：補脾土四百，推三關、運八卦、推腎經、肺經、清天河水各三百。</p>
<p>二、食瘧：推三關、運八卦各一百，清天河水二百，推脾土三百，肺經四百。</p>
<p>三、痰瘧：推肺經四百，推三關、運八卦、補脾土、清天河水各二百。</p>
<p>四、邪瘧：推肺經四百，推三關、六腑各三百，運八卦、補脾土、清天河水各二百，各隨症加減，五臟四指，六腑一截二指。</p>
<p>五、痢赤白相兼，寒熱不調，感成此疾，用薑汁車前草汁，略推三關、退六腑、清天河水，水底撈月，分陰陽。</p>
<p>六、禁口痢：運八卦，開胸，陰陽，揉臍為之。推三關，退六腑，大腸經各一百，清天河水四十，推脾土五十，水底撈月一十，鳳凰展翅，瀉用蒜推。補脾土，用姜推。</p>
<p>七、頭疼：推三關、分陰陽、補脾土、揉大腸經各一百，煅七壯，揉陰池一百；不止，掐陽池。</p>
<p>八、肚痛：推三關、分陰陽、推脾土各一百，揉臍五十，腹脹推大腸；不止，掐承山穴。</p>
<p>九、濕瀉不響：退六腑、揉臍及龜尾各二百，分陰陽、推脾土各一百，水底撈月三十。</p>
<p>十、冷瀉響：推三關二百，分陰陽一百，推脾土五十，黃蜂入洞，揉臍及龜尾各三百，天門入虎口、揉鬥肘各三十。</p>
<p>十一、治口內走馬疳：牙上有白泡，退六腑、分陰陽各一百，水底撈月、清天河水各三十，鳳凰展翅，先推，後用黃連、五倍子煎水，雞毛口中洗。</p>
<p>小兒眼光指冷：將醋一鍾，皂角一片，燒灰為末，貼心窩。若吐即去藥，用綠豆七粒，水浸研細，和尿鹼為餅，貼囟門。</p>
<p>小兒四肢冷：將明礬錢半，炒鹽三錢，黃蠟二錢，貼臍上。若氣急，取竹瀝服之。</p>
<p>小兒遍身熱不退：用明礬一錢，雞清調勻，塗四心即退。若不退，用桃仁七個，酒半鍾，擂爛，貼在鬼眼便好。</p>
<p>小兒肚脹作渴、眼光：用生薑，蔥白一根，酒半鍾，擂爛吞下，則眼不光，又將雄黃不拘多少，燒熱放在臍上，揉之即安。腳麻用散麻煎水，四心揉之。</p>
<p>小兒膀胱氣：將黃土一塊，皂角七個，焙為末，用醋和黃土炒過為餅，貼尾閭好。</p>
<p>小兒遍身腫：用胡椒，糯米，綠豆各七粒，黃土七錢，醋一鍾，通炒過，袱包遍身拭之，即消。</p>
<p>小兒不開口：將硃砂一錢研末，吹入鼻中即安。</p>
<p>小兒咳嗽：掐中指第一節三下，若眼垂，掐四心。</p>
<p>小兒身跳：推腎筋後四心揉之。</p>
<p>小兒喉中氣響：掐大指第二節。</p>

<h3>診脈歌</h3>
<p>小兒有病須憑脈，一指三關定其息，浮洪風盛數多驚，虛冷沉遲實有積。小兒一歲至三歲，呼吸須將八至看，九至不安十至困，短長大小有邪干。小兒脈緊是風癇，沉脈須至氣化難，腹痛緊弦牢實秘，沉而數者骨中寒。小兒脈大多風熱，沉重原因乳食結，弦長多是膽肝風，緊數驚風四指掣。浮洪胃口似火燒，沉緊腹中痛不竭，虛濡有氣更兼驚，脈亂多痢大便血。前大後小童脈順，前小後大必氣咽，四至洪來若煩滿，沉細腹中痛切切。滑主露濕冷所傷，弦長客忤分明說，五至夜深浮大晝，六至夜細浮晝別，息數中和八九至，此是仙人留妙訣。</p>

<h3>識病歌</h3>
<p>要知虎口氣紋脈，倒指看紋分五色，黃紅安樂五臟和，紅紫依稀有損益，紫青傷食氣虛煩，青色之時症候逆。忽然純黑在其間，好手醫人心膽寒，若也直上到風關，遲速短長分兩端，如槍衡射驚風至，分作枝葉有數般，弓反里順外為逆，順逆交連病已難，叉頭長短尤可救，如此醫工仔細看。男兒兩歲號為嬰，三歲四歲幼為名，五六次第年少長，七齠八齡朝論文，九歲為童十稚子，百病關格辨其因。十一癇疾方癲風，疳病還同勞病攻，痞癖定為沉積候，退他潮熱不相同，初看掌心中有熱，便知身體熱相從，肚熱身冷傷食定，腳冷額熱是感風，額冷腳熱驚所得，瘡疹發時耳後紅。小兒有積宜與塌，傷寒兩種解為先，食瀉之時宜有積，冷瀉須用與溫脾，小兒宜與澀臟腑，先將帶傷散與之。孩兒無事忽大叫，不是驚風是天吊，大叫氣促長聲粗，誤食熱毒悶心竅，急後肚下卻和脾，若將驚癇真堪笑。痢疾努氣眉頭皺，不努不皺腸有風，冷熱不調分赤白，脫肛因毒熱相攻，十二種痢何為惡，禁口刮腸大不同。孩兒不病不可下，冷熱自汗兼自下，神因囟陷四肢冷，乾嘔氣虛神卻怕，吐蟲面白毛焦枯，疳氣潮熱食不化，鼻塞咳嗽及虛痰，脈細腸鳴煩躁訝，若還有疾宜速通。下了之時心上脫。孩兒食熱下無妨，面赤青紅氣壯強，脈弦紅色肚正熱，痄腮喉痛尿如湯，屎硬腹脹脅肋滿，四肢浮腫夜啼長，遍身生瘡肚隱痛，下之必愈是為良。</p>

<h3>諸症治法</h3>
<p>胎寒：孩兒百日胎寒後，足屈難伸兩手拳，口冷腹脹身戰慄，晝啼不已夜嗷煎。</p>
<p>胎熱：三朝旬外月餘兒，目閉泡浮症百推，常作呻吟火燥起，此為胎熱定無疑。</p>
<p>臍風：風邪早受入臍時，七日之間驗吉凶，若見肚臍口中色，惡聲口氣是為凶。</p>
<p>臍突：孩兒生下旬餘日，臍突先浮非大疾，穢水停中自所因，徐徐用藥令消釋。</p>
<p>夜啼：夜啼四症驚為一，無淚見燈心熱煩，面瑩夾青臍下寒，睡中頓哭是神干。</p>
<p>急驚：面紅卒中渾身熱，唇黑牙關氣如絕，目翻搐搦喉有痰，此是急驚容易決。</p>
<p>急驚：急驚之後傳如瘧，外感風邪為氣虛，略表氣和脾與胃，然後寒熱得消除。</p>
<p>慢驚：陰盛陽虛病已深，吐瀉後睡揚𥋇睛，神昏按緩涎流甚，此症分明是慢驚。</p>
<p>搐症：搐症須分急慢驚，亦由氣鬱致昏沉，良醫亦治宜寬氣，氣下之時搐自停。</p>
<p>諸風：諸風夾熱引皮膚，凝結難為預頓除，頰腫須防喉舌內，要除風熱外宜塗。</p>
<p>傷積：頭疼身熱腹微脹，足冷神昏只愛眠，因食所傷脾氣弱，不宜遲緩表為先。</p>
<p>吐瀉：脾虛胃弱病源根，食谷水和運化行，清濁邪幹成吐瀉，久傳虛弱便生風。</p>
<p>傷寒：傷寒之候有多般，一概相推便救難，兩目見紅時噴嚏，氣粗身熱是傷寒。</p>
<p>傷風：傷風發熱頭應痛，兩頰微紅鼻涕多，汗出遍身兼咳嗽，此傷風症易調和。</p>
<p>夾食：鼻涕頭疼時吐逆，面紅面白變不一，此因夾食又傷寒，發表有功方下積。</p>
<p>夾驚：身微有熱生煩躁，睡不安兮神不清，此是傷風感寒症，亦宜先表次寧心。</p>
<p>赤白：小兒之痢細尋推，不獨成之積所為，冷熱數般雖各異，寬腸調胃在明醫。</p>
<p>五痢：痢成五色豈堪聞，日久傳來神氣昏，頭痛肚疼苦為最，便知小兒命難存。</p>
<p>五疳：五疳之臟五般看，治法推詳事不難，若見面黃肌肉瘦，齒焦發落即為疳。</p>
<p>走馬疳：走馬疳似傷寒毒，面色光浮氣喘胸，若見牙焦腮有血，馬疳如此是真形。</p>
<p>脫肛：肛門脫露久難收，再成風傷是可憂，沉自先傳脾胃得，更詳冷熱易為瘳。</p>
<p>諸疝：諸疝原來各有名，蓋因傷熱氣侵成，始分芍藥烏梅散，勻氣金鈴與五靈。</p>
<p>咳嗽：咳嗽雖然分冷熱，連風因肺感風寒，眼浮痰盛喉中響，戲水多因汗未乾。</p>
<p>齁䶎：小兒齁䶎為聲啼，吃以酸鹹又亂之，或自肺風傷水濕，風冷熱聚為良醫。</p>
<p>腹痛：大凡腹痛初非一，不獨癥瘕與痃癖，分條析類症多般，看此語中最詳悉。</p>
<p>口瘡：心脾胃熱蒸於上，舌與牙根肉腐傷，口臭承漿分兩處，有瘡雖易治四方。</p>
<p>目症：生下余旬目見紅，蓋因腹受熱兼風，涼肝心藥最為妙，疝氣痘瘡宜別攻。</p>
<p>重舌：孩兒受胎諸邪熱，熱壅三焦作重舌，或成鵝口症堪憂，用藥更須針刺裂。</p>

<h3>陳氏經脈辨色歌</h3>
<p>小兒須看三關脈，風氣命中審端的，青紅紫黑及黃紋，屈曲開了似針直。三關通青四足驚，水驚赤色誰能明，人驚黑色紫瀉痢，色黃定是被雷驚（按此與仙授訣不同，再驗之）。或青紅紋只一線，娘食傷脾驚熱見，左右三條風肺痰，此時傷寒咳嗽變。火紅主瀉黑相兼，痢疾之色亦如然，若是亂紋多轉變，沉疴難起促天年。赤色流珠主膈熱，三焦不和心煩結，吐瀉腸鳴自利下，六和湯中真口訣。環珠長珠兩樣形，脾胃虛弱心脹膨，積滯不化肚腹痛，消食化氣藥堪行。來蛇去蛇形又別，冷積臟寒神困極，必須養胃倍香砂，加減臨時見藥力。弓反里形紋外形，感寒邪熱少精神，小便赤色夾驚風，癇症相似在人明。槍形魚刺水字紋，風痰發搐熱如焚，先進升麻連殼散，次服柴胡大小並。針形穿關射指甲，一樣熱驚非齁呷，防風通聖涼膈同，次第調之休亂雜。醫者能明此一篇，小兒症候無難然，口傳心授到家地，遇地收功即近仙。</p>
<p>此訣即徐氏水鏡訣之意，陳氏敷演之，取其便誦也。</p>

<h3>論虛實二症歌</h3>
<p>實症：兩腮紅赤便堅秘，小便黃色赤不止，上氣喘急脈息多，當行冷藥方可治。</p>
<p>虛症：面光白色糞多青，腹虛脹大嘔吐頻，眼珠青色微沉細，此為冷痰熱堪行。</p>

<h3>五言歌</h3>
<p>心驚在印堂，心積額兩廣，心冷太陽位，心熱面頰裝。肝驚起髮際，脾積唇焦黃，脾冷眉中嶽，脾熱大腸侵。肺驚髮際形，肺積髮際當，肺冷人中見，肺熱面腮旁。腎驚耳前穴，腎積眼胞廂，腎冷額上熱，腎熱赤蒼蒼。</p>

<h3>附辯（《醫統》）</h3>
<p>或問《銅人》、《千金》等書空穴多，《十四經發揮》所載空穴少，如風市、督俞、金津玉液等，彼有此無，不同何也？曰：《十四經發揮》據《素問》骨空篇論及王注，若《銅人》、《千金》等皆偏書，非黃岐正經也。</p>
<p>或問：睛明、迎香、承泣、絲竹空，皆禁灸何也？曰：四穴近目，目畏火，故禁灸也。以是推之，則知睛明不可灸，王注誤矣。</p>
<p>或問：用針渾是瀉而無補，古人用之，所以導氣，治之以有餘之病也。今人鮮用之，或知其無補而不用歟？抑元氣稟賦之薄而不用歟？或斫喪之多而用針無益歟？抑不善用而不用歟？經曰：陽不足者溫之以氣，精不足者補之以味。針乃砭石所制，即無氣，又無味，破皮損肉，發竅於身，氣皆從竅出矣，何得為補？經曰：氣血陰陽俱不足，勿取以針，和以甘藥，是也，又曰：形氣不足，病氣不足，此陰陽皆不足也，不可刺之；刺之重竭其氣，老者絕滅，壯者不復矣。若此謂者，皆是有瀉而無補也。</p>
<p>或問：病有在氣分者，有在血分者，不知針家，亦分氣與血否？曰：氣分、血分之病，針家亦所當知。病在氣分，遊行不定；病在血分，沉著不移。以積塊言之，腹中或上或下，或有或無者，是氣分也；或在兩脅，或在心下，或在臍上下左右，一定不移，以漸而長者，是血分也。以病風言之，或左手移於右手，右足移於左足，移動不常者，氣分也；或常在左足，或偏在右手，著而不走者，血分也。凡病莫不皆然。須知在氣分者，上有病，下取之，下有病，上取之；在左取右，在右取左。在血分者，隨其血之所在，應病取之。苟或血病瀉氣，氣病瀉血，是謂誅伐無過，咎將誰歸！</p>
<p>或問：今醫用針，動輒以袖復手，暗行指法，謂其法之神秘，弗輕示人，惟恐盜取其法者，不知果何法耶？曰：《金針賦》十四法，與夫青龍擺尾等法，可謂已盡之矣；舍此而求他法之神秘，吾未之信也。今若此者，不過過為詭妄，以欺人耳。縱為至巧，殆必神亦不祐荄，針亦不靈也。奚足尚哉！</p>
<p>或問：有醫置針於穴，略不加意，或談笑，或飲酒，半餉之間，又將針拈幾拈，令呼幾呼，仍復登筵以飲，然後起針，果能愈病否乎？曰：經云：凡刺之真，必先治神。又云：手動若務，針耀而勻，靜意視義，觀適之變。又云：如臨深淵，手如握虎，神無營於眾物。又云：如侍所貴，不知日暮。凡此數說，敬乎怠乎？若談笑飲酒，不敬孰甚，安能愈病哉？業醫者，當深長思矣！</p>

<h3>益</h3>
<p>一、醫官逸林劉氏云：凡針痰氣，先轉針頭向上，令痰散動，然後轉針頭向下，令氣泄。</p>
<p>一、針痞塊，先將痞根按之，如指大堅硬者，用針頻頻刺爛，庶塊易消。</p>
<p>一、太醫院醫官繼洲楊氏云：凡針腹上穴，令患人仰臥，使五臟垂背，以免刺患。又云：前面深似井，後面薄似餅。用針前面宜深，後面宜淺。</p>
